
„Kuang ţese o experienţă cu totul unică printr-o analiză a violenței 
sub toate formele, inspirată din istoria Asiei de Est, inclusiv din 
cruzimea celui de-al Doilea Război Chino-japonez.” 

Washington Post 


„Să te muţi de la Academie pe câmpul de luptă și apoi în plan 
metafizic nu-i puţin lucru, dar Kuang reușește s-o facă cu un sadism 
macabru și triumfător... O poveste sinistră, apăsătoare și totodată 
răvășitoare." 

The Book Smugglers 


„Spectaculos, genial, fantastic, minunat... Dacă vă place dark adult 
fantasy, atunci fiți cu ochii pe capodopera celei mai noi și poate 
întunecate fiice a grimdarkului.” 

Fantasy Book Review 


„Romanul de debut al lui Kuang este o poveste captivantă despre 
maturizare, înțesată de mituri, legende, tradiţii, politică și lupte 
pentru putere. Decorul oricărei epopei este, fără doar și poate, o 
realizare enormă, dar Kuang face o treabă excepțională prin 
construirea lumii și a personajelor. Prima jumătate a Războiului 
Macului se desfășoară lent, dar a doua jumătate abundă în bătălii 
sângeroase, brutale și superbe.” 

RT Book Reviews 


„Debutanta Kuang dă naștere unei reinterpretări a istoriei asiatice 
populată de maeștri în arte marţiale, filosofi-generali și zei, subliniind 
ororile războiului, mai ales daunele morale și emoţionale ale 
luptătorilor care folosesc tactica pământului pârjolit... Poate că cititorii 
împărtășesc dorința lui Rin de răzbunare, dar orice tresărire de 
bucurie în urma unui succes este egalată de oroarea prețului plătit. Un 
roman de debut puternic și dramatic.” 

Publisher's Weekly 


„Războiul Macului este scris clar, dinamic și plăcut; personajele sunt 
bine conturate, facțiunile sunt lesne de înţeles, iar analogiile cu lumea 


reală nu sunt exhaustive.” 
locusmag.com 

Pentru Iris 


PARTEA I 


CAPITOLUL 1 


— Dezbracă-te. 

Rin clipi. 

— Cum? 

Supraveghetorul ridică privirea din caietul său. 

— Protocolul de prevenire a copiatului. 

Făcu un semn spre celălalt capăt al încăperii, către o 
supraveghetoare. 

— Du-te cu ea, dacă ţii neapărat. 

Rin își încrucișă strâns braţele la piept și se duse la femeie. Fu 
condusă în spatele unui paravan, pipăită meticulos și verificată să nu 
aibă fițuici îndesate în vreun orificiu, apoi i se înmână o tunică 
albastră ca un sac. 

— Îmbracă asta, zise supraveghetoarea. 

— Chiar trebuie? 

Dinţii lui Rin clănțăniră când se dezbrăcă. Tunica de examen îi era 
prea mare; mânecile îi atârnau peste mâini, așa că trebui să le suflece 
de câteva ori. 

— Bun. Supraveghetoarea îi făcu semn să se așeze pe o bancă. Anul 
trecut, doisprezece studenţi au fost prinși cu hârtii cusute în 
căptușeala bluzelor. Luăm măsuri de prevedere. Deschide gura. 

Rin se conformă. 

Supraveghetoarea îi împunse limba cu un beţișor subțire. 

— Nicio decolorare, asta-i bine. Ochii larg deschiși. 

— De ce s-ar droga cineva înaintea unui test? întrebă Rin când 
supraveghetoarea îi întinse pleoapele, dar nu primi niciun răspuns. 

Mulțumită, îi făcu semn lui Rin să se ducă pe coridor, unde 
așteptau, într-un șir dezordonat, alți potenţiali studenţi. Aveau 
mâinile goale și chipurile la fel de încordate de neliniște. Nu-și luaseră 
niciun instrument de scris la test; creioanele puteau fi scobite pentru a 
introduce în ele suluri rulate subțire cu răspunsurile. 

— Mâinile la vedere, ordonă alt supraveghetor, pășind în capul 
șirului. Mânecile trebuie să rămână suflecate deasupra coatelor. Din 


clipa asta, nu mai vorbiţi între voi. Dacă trebuie să urinaţi, ridicați 
mâna. Aveţi o găleată în fundul sălii. 

— Și dacă trebuie să fac treaba mare? întrebă un băiat. 

Supraveghetorul se uită lung la el. 

— E un test de douăsprezece ore, se apără băiatul. 

Supraveghetorul ridică din umeri. 

— Încearcă s-o faci în tăcere. 

Rin fusese prea emoţionată ca să mănânce ceva dimineaţă. Și numai 
gândul la mâncare îi provoca greață. Vezica și intestinele erau golite. 
Numai mintea îi era plină, ticsită cu extrem de multe formule 
matematice, și poeme, și lucrări de specialitate, și date istorice, gata să 
fie revărsate în caietul de test. Era pregătită. 

Sala de examen avea locuri pentru o sută de elevi. Pupitrele erau 
așezate în șiruri ordonate de câte zece, iar pe fiecare se aflau câte un 
caiet greu de examen, o călimară și o pensulă de scris. 

Majoritatea celorlalte provincii din Nikan trebuiau să 
compartimenteze clădiri întregi ale primăriilor ca să găzduiască miile 
de elevi ce susțineau examenul în fiecare an. Însă comuna Tikany din 
Provincia Cocoșului era un sat de fermieri și țărani. Familiile de aici 
aveau nevoie mai degrabă de mână de lucru la câmp, decât de țânci 
educați la universitate. În Tikany era de ajuns o singură sală de clasă. 

Rin intră în încăpere împreună cu ceilalți elevi și-și ocupă locul 
rezervat. Se întrebă cum arătau candidaţii priviți de sus: careuri 
ordonate de păr negru, tunici albastre identice și mese de lemn maro. 
Şi-i imagină multiplicaţi chiar în acea clipă în clase identice pe tot 
cuprinsul ţării, toți privind clepsidra cu o așteptare agitată. 

Dinţii lui Rin clănțăniră nebunește într-un staccato pe care își 
închipui că sigur îl aude toată lumea, și nu era doar din cauza frigului. 
Își strânse fălcile, dar tremurul i se răspândi în membre, până la palme 
și genunchi. Pensula de scris îi vibra în strânsoarea mâinii, împrăștiind 
picături negre pe masă. 

Strânse mai tare pensula și-și scrise numele întreg pe prima pagină a 
caietului. Fang Runin. 

Nu era singura agitată. Deja se auzeau zgomote de vărsături în 
găleata din fundul sălii. 


Își strânse încheietura mâinii, degetele acoperind cicatricele palide 
de arsuri, și trase aer în piept. „Concentrează-te.” 

În colţ, răsună încet o clepsidră cu apă. 

— Începeţi, spuse supraveghetorul. 

O sută de caiete de test fură deschise cu un fâlfâit, ca un stol de 
vrăbii care își iau zborul în același timp. 


Cu doi ani în urmă, în ziua când magistratura din Tikany apreciase 
în mod arbitrar că ar fi fost a paisprezecea ei aniversare, părinții 
adoptivi o convocaseră în apartamentul lor. 

Asta se întâmpla rareori. Familia Fang prefera să n-o bage în seamă 
pe Rin până când aveau o sarcină pentru ea, iar atunci îi vorbeau cum 
îi poruncești unui câine. „Închide magazinul. Întinde rufele. Du 
pachetul ăsta de opiu la vecini și nu pleca până nu-i jupoi și nu le iei 
de două ori mai mult decât am dat noi pe el” 

O femeie pe care Rin n-o mai văzuse niciodată stătea pe marginea 
scaunului pentru oaspeţi. Avea fața pudrată cu ceva ce arăta ca făina 
de orez alb, stropită cu picături îngroșate de culoare pe buze și 
pleoape. Purta o rochie liliachiu-aprins vopsită cu un model de flori de 
prun, croită într-un fel ce s-ar fi potrivit unei fete care avea pe 
jumătate vârsta ei. Trupul îndesat i se revărsa în părți ca un sac de 
grăunţe. 

— Asta-i fata? întrebă femeia. Hm. E cam tuciurie — pe inspector n-o 
să-l deranjeze prea tare, dar o să vă scadă niţel prețul. 

Rin avu o bănuială bruscă și înspăimântătoare despre ce se petrecea. 

— Cine ești? întrebă ea. 

— Stai jos, Rin, zise unchiul Fang. 

Întinse o mână tăbăcită ca s-o împingă pe un scaun. Rin se întoarse 
imediat ca să fugă. Mătușica Fang o prinse de braţ și o trase înapoi. Se 
iscă o scurtă luptă, în care mătușica se dovedi mai puternică decât Rin 
ȘI o smuci spre scaun. 

— Nu mă duc în bordel! ţipă Rin. 


— Nu-i de la bordel, tâmpito! se răsti mătușica Fang. Stai jos. Arată-i 
puţin respect peţitoarei Liew. 

Peţitoarea păru netulburată, de parcă domeniul ei de activitate 
implica adesea acuzaţii de trafic de carne vie. 

— Eşti cât pe ce să fii o fată foarte norocoasă, scumpo, zise ea. Avea 
vocea cristalină, de o dulceaţă prefăcută. Vrei să auzi de ce? 

Rin se încleștă de marginea scaunului și țintui cu privirea buzele 
roșii ale peţitoarei. 

— Nu. 

Zâmbetul peţitoarei deveni încordat. 

— Eşti o scumpete și jumătate! 

Se dovedi că, după o căutare îndelungată și anevoioasă, peţitoarea 
Liew găsise în Tikany un bărbat dispus să se însoare cu Rin. Era un 
negustor bogat care trăia din importul de urechi de porc și aripioare 
de rechin. Era divorțat de două ori și avea de trei ori vârsta ei. 

— Nu-i minunat? zâmbi femeia. 

Rin o zbughi spre ușă. Nu făcuse nici doi pași, când mâna mătușicii 
Fang se întinse și-i înșfăcă încheietura. 

Fata știa ce urmează. Se pregăti pentru pumni și lovituri cu piciorul 
în coaste, unde nu se vedeau vânătăile, dar mătușica nu făcu decât s-o 
târască înapoi spre scaun. 

— O să te porți frumos, îi șopti, iar dinţii ei încleștaţi făgăduiau 
pedeapsa ce avea să vină. 

Dar nu acum, nu în faţa pețitoarei. Mătușica prefera să-și manifeste 
cruzimea în particular. Peţitoarea Liew clipi, neluând în seamă ce se 
petrecea. 

— Nu-ţi fie teamă, scumpo. Este ceva palpitant! 

Rin se simțea ameţită. Se răsuci cu fața spre părinţii adoptivi, 
străduindu-se să-și păstreze calmul vocii. 

— Credeam că aveţi nevoie de mine la prăvălie. 

Cumva, doar asta-i trecu prin minte să spună. 

— De prăvălie se poate ocupa Kesegi, spuse mătușica Fang. 

— Kesegi are opt ani. 

— În curând o să crească, răspunse mătușica, cu ochii sclipind. Iar 
potenţialul tău soț este, întâmplător, inspectorul pentru importuri al 
satului. 


Atunci înțelese Rin. Familia Fang făcea un simplu troc: o orfană 
adoptată în schimbul monopolului aproape total asupra pieţei negre 
de opiu din Tikany. 

Unchiul Fang trase îndelung din pipă și expiră, umplând încăperea 
cu fum gros și dulceag. 

— E un om bogat. O să fii fericită. 

Nu, familia Fang o să fie fericită. Ei vor ajunge să importe opiu angro 
fără să mai risipească bani pentru mite. Dar Rin își ţinu gura - orice 
discuţie n-ar fi făcut decât să provoace durere. Era clar că familia Fang 
ar fi căsătorit-o chiar dacă ar fi trebuit s-o târască cu mâna lor până în 
patul matrimonial. 

Ei n-o doriseră niciodată pe Rin. O luaseră când era prunc numai 
pentru că mandatul împărătesei de după cel de-al Doilea Război al 
Macului obligase toate gospodăriile cu mai puţin de trei copii să 
adopte orfani de război care altfel ar fi devenit hoți și cerșetori. 

Cum pruncuciderea nu era privită cu ochi buni în Tikany, familia 
Fang fusese nevoită s-o folosească pe Rin ca vânzătoare și curier 
pentru opiu încă de când ajunsese suficient de mare ca să poată 
număra. Totuşi, în ciuda muncii gratuite, costurile pentru întreținerea 
și hrănirea ei erau mai mari decât era dispusă familia Fang să 
plătească. Acum aveau ocazia să scape de povara financiară pe care o 
reprezenta. 

Negustorul acela își putea permite s-o hrănească și s-o îmbrace pe 
Rin pentru tot restul vieţii ei, explică peţitoarea. Ea nu trebuia decât 
să-i fie soție tandră, să-i facă copii și să aibă grijă de gospodăria lui 
(care, după cum sublinie Liew, avea nu una, ci două băi interioare). Era 
o afacere mult mai bună decât ar fi putut spera să obţină altfel o 
orfană de război ca Rin, fără familie sau relații. 

Un soţ pentru Rin, bani pentru peţitoare și droguri pentru familia 
Fang. 

— Uau, zise Rin abia auzit. Podeaua părea să i se clatine sub 
picioare. Minunat. Chiar minunat. Splendid. 

Peţitoarea zâmbi din nou. 

Rin își ascunse panica și se strădui să-și păstreze răsuflarea egală 
până când peţitoarea fu condusă afară. Făcu o plecăciune adâncă în 


fața familiei Fang și, ca o fată adoptivă devotată, le mulțumi pentru 
eforturile depuse ca să-i asigure un viitor așa stabil. 

Se întoarse la prăvălie. Munci în tăcere până se lăsă întunericul, luă 
comenzi, făcu inventarul și scrise comenzile noi în registru. 

Când făceai inventarul, trebuia să fii foarte atent cum scrii cifrele. 
Era foarte simplu să faci un nouă să semene cu un opt. Și mai ușor era 
să faci un unu să semene cu un șapte... 

Mult după apusul soarelui, Rin închise prăvălia și încuie ușa în urma 
el. 

După aceea vâri sub bluză un pachet cu opiu furat și o luă la fugă. 


— Rin? 

Un omuleţ zbârcit deschise ușa bibliotecii și o privi. 

— Pe Marea Țestoasă! Ce cauţi aici? Plouă cu găleata. 

— Am venit să returnez o carte, zise ea, ținând în mână un săculeţ 
impermeabil. Și mă mărit. 

— Ah. Ah! Cum? Intră. 

Preceptorul Feyrik preda cursuri serale gratuite pentru copiii 
țăranilor din Tikany, care altfel ar fi rămas analfabeți. Rin avea mai 
multă încredere în el decât în oricine altcineva și îi înțelegea mai bine 
decât oricine altcineva slăbiciunile. 

Ceea ce-l făcea cheia de boltă a planului ei de evadare. 

— A dispărut vaza, remarcă ea când aruncă o privire prin biblioteca 
ticsită. 

Feyrik aprinse o flăcăruie în vatră și trase două perne în faţa ei. Îi 
făcu semn să se așeze. 

— O decizie proastă. De fapt, o seară proastă în general. 

Bătrânul avea o nefericită pasiune pentru Divizii, un joc foarte 
popular în tripourile din Tikany. N-ar fi fost chiar așa de periculos, 
dacă l-ar fi jucat mai bine. 

— N-are nicio logică, zise preceptorul, după ce Rin îi povesti veștile 
peţitoarei. De ce să te mărite familia Fang? Nu ești tu cea mai bună 
sursă de muncă gratuită a lor? 


— Ba da, dar își închipuie că aș fi mai folositoare în patul 
inspectorului pentru importuri. 

Feyrik păru revoltat. 

— Ai tăi sunt niște idioţi. 

— Deci o s-o faci, zise ea plină de speranţă. O să m-ajuţi. 

Preceptorul oftă. 

— Draga mea, dacă familia te-ar fi lăsat să studiezi cu mine când 
erai mai mică, ne-am fi putut gândi la așa ceva... Le-am zis atunci, i- 
am spus ei că s-ar putea să ai potenţial. Dar în stadiul ăsta vorbești 
despre ceva imposibil. 

— Dar... 

Feyrik ridică mâna. 

— Peste douăzeci de mii de elevi susțin anual examenul Keju și doar 
trei mii intră la academii. Dintre aceia, numai o mână sunt din Tikany. 
Ai concura împotriva unor copii bogaţi - copii de neguţători, copii de 
nobili -, care au studiat toată viața pentru asta. 

— Dar am învăţat și eu cu tine. Cât de greu poate fi? 

Preceptorul chicoti. 

— Poţi să citeşti. Poţi să foloseşti abacul. Nu asta-i pregătirea 
necesară ca să treci Keju. Keju testează cunoștințe aprofundate de 
Istorie, Matematici avansate, Logică și Clasici... 

— Cele patru Subiecte Nobile, știu, zise ea nerăbdătoare. Dar eu 
citesc repede. Știu mai multe caractere decât cei mai mulți adulți din 
satul ăsta. Sigur mai multe decât familia Fang. Pot să ţin pasul cu elevii 
tăi, dacă mă lași să-ncerc. Nici măcar nu trebuie să iau parte la lecţii. 
N-am nevoie decât de cărți. 

— Să citești cărți e una, zise preceptorul, dar să te pregătești pentru 
Keju este cu totul altceva. Elevii mei pentru Keju își petrec toată viața 
studiind pentru test: nouă ore pe zi, șapte zile pe săptămână. Tu 
lucrezi mai mult de-atât în prăvălie. 

— Pot să-nvăţ la prăvălie, protestă ea. 

— N-ai și îndatoriri acolo? 

— Pot să... ăăă... fac mai multe lucruri deodată. 

Feyrik o privi o clipă neîncrezător, apoi clătină din cap. 

— N-ai avea decât doi ani la dispoziție. Nu se poate. 

— Dar n-am nicio altă opţiune, răspunse ea pițigăiat. 


În Tikany, o fată nemăritată ca Rin nu valora nici cât un cocoș 
pederast. Și-ar fi putut duce viaţa ca servitoare în gospodăria vreunui 
bogătaș... dacă găsea oamenii potriviți pe care să-i mituiască. Altfel, 
opţiunile ei erau o combinaţie între prostituție și cerșit. 

Se exprimase teatral, dar nu hiperbolic. Putea să plece din sat, 
probabil cu suficient opiu furat ca să-și cumpere un bilet în caravană 
spre altă provincie... dar încotro? N-avea prieteni sau familie; n-avea 
pe nimeni care să-i sară în ajutor dacă era jefuită sau răpită. N-avea 
aptitudini remarcabile. Nu ieșise niciodată din Tikany; nu știa absolut 
nimic despre supraviețuirea în oraș. 

Și dacă ar fi prins-o cu atâta opiu la ea... Deţinerea de opiu era o 
infracțiune capitală în imperiu. Ar fi fost târâtă în piaţa orașului și 
decapitată public, cea mai recentă victimă în războiul zadarnic al 
Împărătesei împotriva drogurilor. 

N-avea decât varianta asta. Trebuia să-l facă pe preceptorul Feyrik să 
se răzgândească. 

Ridică în mână cartea pe care venise s-o înapoieze. 

—  Ăsta-i Mengzi. Reflecţii asupra artei guvernării. N-am avut-o 
decât trei zile, așa-i? 

— Da, răspunse el fără să-și verifice registrul. 

Rin îi dădu cartea. 

— Citește-mi un paragraf. Oricare. 

Preceptorul părea tot neîncrezător, dar deschise cartea la mijloc ca 
să-i facă pe plac. 

— Sentimentul de compasiune este principiul... 

— Binefacerii, completă ea. Sentimentul de rușine și aversiune este 
principiul echităţii. Sentimentul de modestie și serviabilitate este 
principiul... principiul... ăăă... proprietăţii. Și sentimentul de aprobare 
și dezaprobare este principiul cunoașterii. 

Feyrik ridică dintr-o sprânceană. 

— Și ce înseamnă asta? 

— Habar n-am, recunoscu ea. Sincer, nu-l înțeleg deloc pe Mengzi. 
Am memorat doar. 

Preceptorul răsfoi până spre sfârșitul cărții, alese alt pasaj și citi: 

— Ordinea este prezentă în împărăția pământească atunci când 
toate ființele își înțeleg locul. Toate ființele își înțeleg locul când își 


îndeplinesc rolurile create pentru ele. Peștele nu încearcă să zboare. 
Dihorul nu încearcă să înoate. Numai când fiecare ființă respectă 
ordinea cerească poate fi pace. 

Închise cartea și ridică privirea. 

— Ce zici de pasajul ăsta? Înţelegi ce înseamnă? 

Rin știa ce încerca să-i spună Feyrik. 

Nikara credeau în roluri sociale strict definite, o ierarhie rigidă în 
care erau țintuiți cu toții de la naștere. Fiecare își avea propriul loc sub 
soare. Prinţișorii deveneau Căpetenii de război, cadeţii deveneau 
soldaţi, iar fetele de prăvălie orfane din Tikany trebuiau să se 
mulțumească să rămână fete de prăvălie orfane în Tikany. Keju ar fi 
trebuit să fie o instituție meritocrată, dar numai clasele bogate aveau 
suficienți bani ca să-și permită preceptorii de care aveau nevoie copiii 
ca să poată absolvi testul. 

Ei bine, la naiba cu ordinea cerească a lucrurilor! Dacă rolul ei 
sorocit pe lumea asta era să se mărite cu un bătrân scârbos, atunci Rin 
era decisă să-l rescrie. 

— Înseamnă că sunt bună la memorat pasaje lungi de tâmpenii, zise 
ea. 

Preceptorul rămase tăcut o clipă. 

— N-ai memorie eidetică, spuse el în cele din urmă. Eu te-am 
învățat să citești. Mi-aș fi dat seama. 

— N-am, recunoscu ea. Dar sunt încăpăţânată, învăţ din greu și 
chiar nu vreau să mă mărit. Mi-a luat trei zile să-l memorez pe 
Mengzi. A fost o carte subțire, așa că probabil îmi va trebui o 
săptămână întreagă pentru textele mai lungi. Dar câte texte sunt pe 
lista pentru Keju? Douăzeci? Treizeci? 

— Douăzeci și șapte. 

— Atunci o să le învăţ pe dinafară pe toate. Absolut pe toate. Asta-i 
tot ce-ţi trebuie ca să treci Keju. Celelalte subiecte nu sunt grele; la 
clasici își prinde lumea urechile. Așa mi-ai spus tu. 

Ochii lui Feyrik se îngustau acum, iar expresia nu-i mai era 
neîncrezătoare, ci calculată. Rin știa expresia asta. Era cea pe care o 
avea când încerca să-și prevadă câștigul la Divizii. 

În Nikan, succesul unui preceptor era legat de reputaţia lui pentru 
rezultatele la Keju. Atrăgeai clienți, dacă elevii tăi intrau într-o 


academie. Mai mulți elevi însemnau mai mulți bani, iar pentru un 
jucător plin de datorii ca Feyrik conta fiecare elev nou. Dacă Rin intra 
într-o academie, afluenţa de elevi ce ar fi urmat l-ar fi putut scăpa de 
niște datorii urâte. 

— Înscrierile n-au mers prea bine anul ăsta, nu? insistă ea. 

Feyrik se strâmbă. 

— E an de secetă. Bineînţeles că admiterile nu merg bine. Nu-s 
multe familii dispuse să plătească o taxă când copiii lor oricum abia 
dacă au o șansă să absolve. 

— Dar eu pot, zise ea. Și, când o să intru, o să ai un elev care a fost 
admis la academie. Cum crezi c-o să meargă înscrierile după aia? 

Preceptorul clătină din cap. 

— Rin, nu ţi-aș putea lua banii de taxă cu inima împăcată. 

Asta ridica o a doua problemă. Fata își adună curajul și-l privi în 
ochi. 

— E-n regulă. Nu pot să plătesc taxa. 

Era clar că bărbatului nu-i surâdea deloc ideea. 

— Nu câștig nimic la prăvălie, zise ea înainte ca Feyrik să apuce să 
spună ceva. Inventarul nu-i al meu. Nu primesc niciun salariu. Am 
nevoie să mă ajuţi să studiez pentru Keju gratuit și de două ori mai 
repede decât îi instruiești pe ceilalți elevi ai tăi. 

Preceptorul începu să clatine iarăși din cap. 

— Draga mea fată, nu pot... Asta e... 

Era momentul să-și joace ultima carte. Rin își scoase săculețul de 
piele de sub scaun și-l trânti pe masă. Acesta lovi lemnul cu o 
plesnitură zdravănă și satisfăcătoare. 

Ochii lui Feyrik o urmăriră cu atenţie când vâri o mână în săculeț și 
scoase un pachet greu, cu miros dulceag. Apoi încă unul. Și apoi încă 
unul. 

— Ăsta-i opiu de calitatea întâi în valoare de șase taeli',spuse ea 
calm. 

Șase taeli însemna jumătate din câștigul preceptorului într-un an 
întreg. 

— L-ai furat de la familia Fang, zise el stânjenit. 

Rin ridică din umeri. 


— Contrabanda-i o afacere dificilă. Familia Fang știe riscurile. 
Dispar tot timpul pachete. Și ei nu prea pot să reclame la magistrat. 

Preceptorul își răsuci mustăţile lungi. 

— Nu vreau să-i calc pe bătături. 

Se temea pe bună dreptate. Localnicii din Tikany n-o înșelau pe 
mătușica Fang... dacă le păsa de siguranța lor personală. Era 
răbdătoare și imprevizibilă ca un șarpe. Putea lăsa să treacă ani de zile 
de la o greșeală și apoi lovea cu o alică otrăvită bine ţintită. 

Însă Rin își acoperise urmele. 

— Unul dintre transporturi i-a fost confiscat săptămâna trecută de 
autoritățile din port, zise ea. Și încă n-a avut timp să facă inventarul. 
Am marcat pachetele astea ca fiind pierdute. Nu le poate lua urma. 

— Pot să te bată însă. 

— Nu prea tare. Rin se sili să ridice din umeri. Nu pot duce la 
măritiș mărfuri deteriorate. 

Feyrik se uita ţintă la săculeţ, cu o lăcomie evidentă. 

— De acord, zise el în cele din urmă și se întinse după opiu. 

Rin îi smulse săculețul din față. 

— Patru condiţii. Prima, îmi predai. A doua, îmi predai gratis. A 
treia, nu fumezi când îmi predai. Și a patra, dacă spui cuiva de unde ai 
ăsta, le spun creditorilor de unde să te ia. 

Preceptorul se uită urât la ea o vreme, apoi încuviință din cap. Rin 
își drese vocea. 

— În plus, vreau să păstrez cartea asta. 

Bărbatul îi zâmbi strâmb. 

— Ai fi o prostituată îngrozitoare. N-ai farmec. 


— Nu, zise mătușica Fang. Avem nevoie de tine la prăvălie. 

— O să studiez seara, răspunse Rin. Sau în pauze. 

Chipul mătușicii se încreți în timp ce curăța tigaia wok. La ea, totul 
era aspru: expresia, o manifestare de nerăbdare și iritare; degetele, 
înroșite după ore în șir de făcut curăţenie și spălat rufe; vocea, răgușită 


de cât ţipase la Rin, la băiatul lor, Kesegi, la contrabandiștii angajaţi, la 
unchiul Fang, care zăcea fără vlagă în camera lui îmbâcsită de fum. 

— Ce i-ai promis? întrebă ea bănuitoare. 

Rin se crispă. 

— Nimic. 

Mătușica trânti brusc wokul pe blat și Rin tresări, îngrozită dintr- 
odată că furtul fusese descoperit. 

— Ce-i așa de rău să te căsătorești? întrebă mătușica. Eu m-am 
măritat cu unchiul tău când eram mai mică decât ești tu acum. Toate 
fetele din sat o să fie măritate înainte de șaisprezece ani. Crezi că ești 
mult mai bună decât ele? 

Rin se simţi așa de ușurată, încât trebui să-și aducă aminte să se 
prefacă rușinată cum se cuvine. 

— Nu. Adică nu cred. 

— Crezi că va fi chiar așa rău? Glasul mătușicii deveni periculos de 
scăzut. Ce e, de fapt? Ți-e frică să-mparți patul cu el? 

Rin nici măcar nu se gândise la asta, dar acum gândul acela îi puse 
un nod în gât. 

Buzele mătușicii se arcuiră într-un zâmbet amuzat. 

— Prima noapte e cea mai rea, asta recunosc. Ține un tampon de 
vată în gură ca să nu-ți muști limba. Nu ţipa, decât dacă vrea el. Ține 
capul la cutie și fă ce zice el - prefă-te că ești sclava lui casnică mică și 
tăcută până când ajunge să aibă încredere în tine. Și după aia? Începi 
să-l îndopi cu opiu - la început doar câte un pic, deși mă-ndoiesc că n- 
a mai fumat niciodată. După aia îi dai tot mai mult, în fiecare zi. Dă-i-l 
seara, imediat ce termină cu tine, ca să-l asocieze permanent cu 
plăcerea și puterea. Dă-i tot mai mult, până va fi complet dependent și 
de opiu, și de tine. Lasă-l să-i distrugă trupul și mintea. O să fii 
măritată mai mult sau mai puţin cu un cadavru care încă răsuflă, da, 
însă o să ai bogăţiile, proprietăţile și puterea lui. Mătușica își înclină 
capul. Și atunci te-ar durea așa de tare să împarţi patul cu el? 

Lui Rin îi venea să vomite. 

— Dar nu... 

— De copii ţi-e teamă? Mătușica Fang lăsă capul într-o parte. Există 
întotdeauna căi să-i omori în pântec. Lucrezi în farmacie. Știi bine. 


Dar o să vrei să-i dai cel puţin un fiu. Să-ţi consolidezi poziţia de 
primă nevastă, ca să nu-și poată risipi bunurile pe vreo concubină. 

— Dar nu vreau, zise Rin sugrumat. 

„Nu vreau să fiu ca tine.” 

— Și cui îi pasă ce vrei tu? întrebă încet mătușica. Tu ești orfană de 
război. N-ai părinţi, n-ai statut și n-ai relații. Ai noroc că inspectorului 
nu-i pasă că nu ești drăguță, ci doar că ești tânără. Mai mult de-atâta 
nu pot face pentru tine. N-o să mai ai și altă ocazie. 

— Dar Keju... 

— Dar Keju, o maimuţări mătușica. Când ai ajuns așa de ruptă de 
realitate? Crezi că tu o să te duci la o academie? 

— Așa cred. Rin își îndreptă spatele și încercă să insufle încredere în 
sine cuvintelor. „Calmează-te. Încă mai ai un avantaj” Și tu o să mă 
lași. Pentru că într-o bună zi autorităţile s-ar putea să înceapă să 
întrebe de unde vine opiul. 

Mâtușica o cercetă o vreme. 

— Vrei să mori? o întrebă. 

Rin știa că nu era o ameninţare goală. Mătușica Fang era perfect 
capabilă să pună capăt oricărei trebușoare dubioase. Fata o văzuse 
făcând asta. Își petrecuse cea mai mare parte a vieţii încercând să se 
asigure că nu devenea ea însăși o trebușoară dubioasă. 

Însă acum putea să riposteze. 

— Dacă dispar, preceptorul Feyrik va spune autorităților exact ce mi 
s-a întâmplat, zise ea cu glas tare. Și o să-i spună și băiatului tău ce ai 
făcut. 

— Lui Kesegi n-o să-i pese, o luă în râs mătușica. 

— Eu l-am crescut pe Kesegi. Mă iubește, replică Rin. Și tu-l iubești. 
Nu vrei să știe ce faci. De-asta nu-l trimiţi la prăvălie. Și de-asta mă 
pui să-l ţin în camera lui când ieși să te-ntâlnești cu contrabandiștii. 

Asta puse capac. Mătușica se holba la ea, cu gura căscată și nările 
fremătând. 

— Măcar lasă-mă să-ncerc, se milogi Rin. N-are cum să te deranjeze 
dacă mă lași să-nvăţ. Dacă trec, atunci scapi în sfârșit de mine... și 
dacă pic, tot îți rămâne fata de măritat. 

Mătușica apucă wokul. Rin se încordă instinctiv, dar femeia nu făcu 
decât să înceapă să-l frece iar cu înverșunare. 


— Dacă-nveţi în prăvălie, te-arunc în stradă, spuse mătușica. N-am 
nevoie de genul ăsta de răzbunare pe inspector. 

— De acord, minţi Rin cu seninătate. 

Mătușica Fang pufni. 

— Și ce se-ntâmplă dacă intri? Cine o să-ţi plătească taxele, dragul 
tău preceptor ajuns la sapă de lemn? 

Rin ezită. Sperase că familia Fang i-ar fi putut da banii de zestre ca 
taxă, dar acum își dădea seama că fusese o speranță tâmpită. 

— La Sinegard nu există taxă de școlarizare, îi atrase ea atenţia. 

Mătușica izbucni în râs. 

— Sinegard! Crezi c-o să intri la Sinegard? 

Rin ridică privirea. 

— Aș putea. 

Academia militară de la Sinegard era cea mai prestigioasă instituție 
din imperiu, unde se pregăteau viitori generali și oameni de stat, dar 
recruta rareori, aproape niciodată, din sudul rural. 

— Chiar ești desprinsă de realitate. Mătușica pufni din nou. Bine - 
învață dacă vrei, dacă asta te face fericită. Susține neapărat Keju. Dar 
dacă pici, o să te măriţi cu inspectorul ăla. Și o să fii recunoscătoare. 


În seara aceea, sprijinind cu grijă o lumânare furată pe podeaua 
dormitorului înghesuit pe care-l împărțea cu Kesegi, Rin deschise 
primul ei manual pentru Keju. 

Keju testa cele Patru Materii Nobile: Istoria, Matematica, Logica și 
Clasicii. Birocraţia imperială din Sinegard considera aceste materii 
esenţiale pentru dezvoltarea unui cărturar și a unui om de stat. Rin 
trebuia să le înveţe pe toate până împlinea șaisprezece ani. 

Își stabilise un program strict: în fiecare săptămână trebuia să 
termine cel puţin două cărți și în fiecare zi trebuia să alterneze două 
materii. Seară de seară, după ce închidea prăvălia, dădea fuga la 
preceptorul Feyrik de unde revenea acasă, cu braţele încărcate de cărți 
noi. 


Istoria era cel mai ușor de învăţat. Istoria Nikanului era o saga 
fascinantă de războaie neîntrerupte. Imperiul se formase cu o mie de 
ani în urmă, sub preaputernica spadă a nemilosului Împărat Roșu, 
care distrusese ordinele monastice răspândite pe tot continentul și 
înființase un stat unificat de o întindere nemaiîntâlnită. Fusese prima 
dată când poporul nikara se considerase o singură naţiune. Împăratul 
Roșu uniformizase graiul nikara, pusese în circulaţie un set unitar de 
măsuri și greutăţi și construise un sistem de drumuri care asigura 
legăturile într-un teritoriu vast. 

Dar nou-născutul Imperiu Nikara nu rezistase după moartea 
Împăratului Roșu. Numeroșii săi moștenitori transformaseră ţara într- 
un haos însângerat în decursul Erei statelor războinice care urmase și 
divizase Nikanul în douăsprezece provincii rivale. 

De atunci imensa ţară fusese reunificată, cucerită, exploatată, 
destrămată și apoi din nou unificată. Nikanul purtase război, pe rând, 
cu hanii hinterlandezii din nordul îndepărtat și occidentalii înalți de 
dincolo de marea cea mare. De ambele dăţi, Nikanul se dovedise prea 
întins ca să îndure multă vreme ocupaţia străină. 

Dintre toți cei care încercaseră să cucerească Nikanul, Federaţia 
Mugen fusese cel mai aproape de victorie. [ara insulară atacase 
Nikanul într-un moment în care tulburările interne între provincii 
erau la apogeu. Nikanul avusese nevoie de două Războaie ale Macului 
și de cincizeci de ani de ocupaţie sângeroasă ca să-și recucerească 
independenţa. 

Împărăteasa Su Daji, ultimul membru în viață al triadei ce preluase 
conducerea statului în timpul celui de-al Doilea Război al Macului, 
conducea acum un teritoriu format din douăsprezece provincii care nu 
reușiseră niciodată să realizeze unitatea impusă de Împăratul Roșu. 

Din punct de vedere istoric, Imperiul Nikara se dovedise de 
necucerit. Era însă instabil și dezbinat, iar actuala perioadă de pace nu 
promitea să dureze. 

Rin învățase un lucru cert despre istoria ţării ei: singurul lucru 
statornic din Imperiul Nikara era războiul. 

A doua materie, Matematica, era o corvoadă. Nu era din cale-afară 
de solicitantă, ci plicticoasă și obositoare. Keju nu încerca să selecteze 
matematicieni geniali, ci mai degrabă elevi care să se poată ocupa de 


domenii precum finanţele ţării și registrele contabile. Rin ţinea 
contabilitatea pentru familia Fang încă de când învățase să facă 
adunări și era înzestrată cu abilitatea de a jongla în minte cu sume 
mari de bani. Mai trebuia să se pună la punct cu teoremele de 
trigonometrie mai abstracte, despre care presupunea că sunt 
importante pentru bătălii navale, dar descoperise că era de-a dreptul 
plăcut să le înveţe. 

Secţiunea a treia, Logica, îi era complet străină. Keju propunea 
ghicitori logice sub formă de întrebări cu răspuns deschis. Fata răsfoi o 
carte cu exerciții de simulare a examenului. Prima întrebare era: Un 
cărturar care merge pe un drum intens circulat trece pe lângă un păr. 
Pomul este atât de încărcat de fructe, încât crengile se apleacă sub 
greutatea lor. Totuși, cărturarul nu culege perele. De ce? 

„Pentru că nu-i copacul lui”, se gândi Rin imediat. „Pentru că s-ar 
putea ca proprietarul să fie mătușica Fang și să-i spargă capul cu 
lopata.” Dar aceste răspunsuri erau fie morale, fie posibile. Răspunsul 
la ghicitoare trebuia să fie conţinut chiar în întrebare. În mod sigur în 
scenariul dat exista o concluzie eronată, o contradicție. 

Rin trebui să se gândească mult până să găsească răspunsul: „Dacă 
un copac aflat pe un drum circulat are așa multe fructe, probabil că 
este ceva în neregulă cu fructele.” 

Cu cât făcea mai multe exerciţii, cu atât întrebările i se păreau niște 
jocuri, iar rezolvarea lor îi oferea satisfacţii. Rin desenă schiţe în praf, 
studie structurile silogismelor și memoră erorile de logică cel mai des 
întâlnite. În câteva luni, putea răspunde la genul acela de întrebări în 
doar câteva secunde. 

De departe, cel mai prost stătea la Clasici. Era excepţia în orarul ei 
cu alternanţe. Trebuia să studieze Clasicii în fiecare zi. 

Pentru secțiunea aceea din Keju, elevii trebuiau să reproducă, să 
analizeze și să compare texte dintr-o bibliografie prestabilită de 
douăzeci și șapte de cărți. Acestea nu erau scrise în graiul modern, ci 
în vechiul nikara, celebru pentru tiparele gramaticale impredictibile și 
pronunția înșelătoare. Cărţile conțineau poeme, tratate filosofice și 
eseuri despre arta guvernării, scrise de cărturari legendari din trecutul 
Nikanului. Scopul lor era să modeleze caracterul moral al viitorilor 


oameni de stat ai naţiunii și erau, fără excepţie, imposibil de 
derutante. 

Spre deosebire de Logică și Matematică, Rin nu putea rezolva 
raţional problema Clasicilor. Clasicii necesitau o bază de cunoștințe pe 
care majoritatea elevilor și-o dezvoltau treptat încă de când începeau 
să citească. În doi ani, Rin trebuia să simuleze mai mult de cinci ani de 
studiu neîntrerupt. 

În acest scop, deprinse niște abilități extraordinare de învăţat pe de 
rost. 

Recita de la coadă la cap în timp ce se plimba pe marginea vechilor 
ziduri de apărare care înconjurau Tikany. Recita cu viteză dublă în 
timp ce sărea pe stâlpii de pe lac. Mormăia pentru sine în prăvălie, 
răstindu-se enervată ori de câte ori o întrerupeau clienţii ca să-i ceară 
ajutorul. Nu adormea până nu rostea fără greș lecţiile din ziua aceea. 
Se trezea intonând citate clasice, ceea ce-l îngrozea pe Kesegi, care 
credea că-i posedată de stafii. Și, într-un fel, era - visa poeme antice 
scrise de voci demult dispărute și se trezea tremurând din coșmaruri 
în care le spusese greșit. 

„Calea Cerului funcţionează neîncetat și nu lasă nicăieri acumulări de 
influență, așa încât toate lucrurile sunt aduse la perfecţiune de ea... așa 
funcționează Calea și tot ce există sub ceruri se întoarce spre ea și tot ce 
ființează sub mări se supune ei." 

Rin lăsă din mână Analele lui Chuang-Izu și se încruntă. Nu numai 
că habar n-avea despre ce vorbea Chuang-Izu, dar nu pricepea nici de 
ce insista el să scrie în cel mai enervant stil înflorit cu putinţă. 

Înţelegea foarte puţin din ce citea. Până și cărturarii de la Muntele 
Yuelu aveau probleme să-i înțeleagă pe clasici; nimeni nu se putea 
aștepta ca ea să prindă înţelesul de una singură. Și pentru că n-avea 
timpul sau pregătirea necesare pentru a cerceta în profunzime textele 
- și pentru că nu-i trecea prin cap niciun sistem mnemonic folositor, 
nicio scurtătură pentru învățatul clasicilor - trebuia să-i înveţe pur și 
simplu pe de rost și să spere că va fi suficient. 

Mergea peste tot cu o carte în mână. Învăţa în timp ce mânca. lar 
când obosea, își invoca în cap diverse imagini, spunându-și povestea 
celui mai îngrozitor viitor cu putință. 


„Mergi pe culoar într-o rochie care nu-ţi vine. Tremuri. El te 
așteaptă în celălalt capăt. Se uită la tine de parcă ești un porc suculent, 
îngrășat, o halcă de carne marmorată pe care o cumpără. Își întinde 
saliva pe buzele uscate. Nu-și îndepărtează privirea de tine cât durează 
banchetul. Când se termină, te duce în dormitorul lui. Te împinge 
peste cearșafuri.” 

Se cutremura. Strângea ochii. Îi redeschidea și găsea pagina unde 
rămăsese. 


Până să împlinească cincisprezece ani, Rin memorase un volum 
mare de literatură nikara și putea reda cea mai mare parte a lui. Dar 
tot mai făcea greșeli: sărea cuvinte, încurca propoziții complexe și 
amesteca ordinea strofelor. 

Era destul de bine, știa și ea, să intre la o facultate pentru profesori 
sau la o academie medicală. Bănuia că ar putea intra chiar și la 
institutul cărturarilor de pe Muntele Yuelu, unde cele mai strălucite 
minți din Nikan creau lucrări literare extraordinare și meditau la 
misterele naturii. 

Dar nu-și putea permite niciuna dintre academiile acelea. Ea trebuia 
să intre la Sinegard. Trebuia să intre printre elevii cu cele mai bune 
note nu doar din sat, ci din toată țara. Altfel, cei doi ani de studiu ar fi 
fost pierduţi. 

Trebuia să aibă o memorie perfectă. 

Renunţă la somn. 

Ochii i se înroșiră și se umflară. I se învârtea capul din cauza zilelor 
de toceală. Când se duse într-o seară la preceptorul Feyrik să ia un set 
nou de cărţi, avea privirea disperată și înlăcrimată. Se uită dincolo de 
el când îi vorbi. Cuvintele lui îi trecură pe deasupra capului ca niște 
nori; abia îi sesiză prezenţa. 

— Rin! Uită-te la mine. Ea inspiră brusc și-și sili ochii să se 
concentreze asupra formei lui nedeslușite. Cum reziști? o întrebă 
Feyrik. 


— Nu pot s-o fac, șopti ea. Nu mai am decât două luni și nu pot s-o 
fac. Totul îmi iese din minte imediat ce l-am citit și... 

Pieptul i se ridica și cobora foarte rapid. 

— Of, Rin. 

Cuvintele i se revărsară din gură. Vorbi fără să gândească. 

— Ce se-ntâmplă dacă nu trec examenul? Și dacă ajung să mă mărit 
până la urmă? Presupun că pot să-l omor. Să-l sufoc cu perna când 
doarme, știi? Aș moșteni averea? Asta ar fi bine, nu? Începu să râdă 
isteric. Pe obraji îi curgeau lacrimi. E mai ușor decât să-l droghez. N-o 
să știe nimeni niciodată. 

Feyrik se ridică iute și trase un taburet. 

— Stai jos, copilă. 

Rin dârdâia. 

— Nu pot. Mai trebuie să parcurg Crestomația lui Fuzi până mâine. 

— Runin. Stai Jos. 

Se prăbuși pe scăunel. Preceptorul se așeză în faţa ei și-i cuprinse 
mâinile. 

— O să-ţi spun o poveste, zise el. Odată, nu demult, trăia un 
cărturar dintr-o familie foarte săracă. Era prea plăpând să muncească 
ore întregi pe câmp și singura lui șansă de a-și întreține părinţii la 
bătrânețe era să câștige un post în administraţie, ca să primească o 
leafă bună. Pentru asta, trebuia să fie înscris la o academie. Cu 
ultimele lui câștiguri, cărturarul a cumpărat un set de manuale și s-a 
înscris pentru Keju. Era foarte obosit, pentru că trudea la câmp toată 
ziua și nu putea să înveţe decât noaptea. 

Lui Rin i se închiseră ochii. Umerii i se ridicară și-și înăbuși un 
căscat. 

Feyrik pocni degetele în fața ochilor ei. 

— Cărturarul trebuia să găsească o cale să rămână treaz. Așa că și-a 
prins vârful cozii împletite de tavan, astfel încât de fiecare dată când îi 
cădea capul în față, părul îl trăgea în sus și durerea îl trezea. Zâmbi cu 
compasiune. Aproape ai reușit, Rin. Mai ai doar un pic. Te rog, nu 
comite o crimă conjugală. 

Dar ea nu-l mai asculta. 

— Durerea îl făcea să se concentreze, zise fata. 

— Nu-i tocmai ce încercam eu să... 


— Durerea îl făcea să se concentreze, repetă ea. 

Durerea o putea face și pe ea să se concentreze. 

Așa că ţinu o lumânare lângă cărți, picurându-și ceară fierbinte pe 
braț dacă aţipea. Ochii îi lăcrimau de durere, își ștergea lacrimile și 
relua studiul. 

În ziua examenului, braţele îi erau pline cu cicatrice de arsuri. 


După aceea, preceptorul Feyrik o întrebă cum fusese la test. Nu putu 
să-i spună. Nici după câteva zile nu-și putea aduce aminte orele acelea 
îngrozitoare, epuizante. Erau un gol în memoria ei. Când încerca să-și 
aducă aminte cum răspunsese la o anumită întrebare, creierul i se 
bloca și n-o lăsa să retrăiască momentul. 

Rin nu voia să-l retrăiască. Nu voia să se mai gândească niciodată la 
el. 

Rezultatele erau anunţate după șapte zile. Trebuiau verificate, 
răsverificate și răs-răsverificate toate caietele din provincie. 

Pentru Rin, fură niște zile insuportabile; abia dacă dormi. În ultimii 
doi ani, își petrecuse zilele învățând frenetic. Acum n-avea nimic de 
făcut - viitorul nu mai era în mâinile ei și știința aceea o făcea să se 
simtă mult mai rău. 

Îi scotea din minţi pe toți din casă cu foiala ei. Făcea greșeli în 
prăvălie. Dădu peste cap inventarul. Se răstea la Kesegi și se certa cu 
familia Fang mai mult decât ar fi fost cazul. 

Nu numai o dată se gândise să mai fure un pachet de opiu și să-l 
fumeze. Auzise de femei din sat care se sinucideau înghițind cocoloașe 
de opiu. În orele întunecate ale nopţii se gândise și ea la asta. 

Totul se afla în anabioză. Se simțea de parcă plutea în derivă, 
întreaga ei existenţă fiind redusă la o singură notă. 

Se gândi să-și facă planuri de rezervă, pregătiri să fugă din sat în caz 
că nu reușea la test. Dar mintea refuza să-i zăbovească la așa ceva. Nu- 
și putea concepe viaţa după Keju, pentru că s-ar putea să nu mai existe 
viață după Keju. 


Rin se simţea atât de deznădăjduită încât, pentru prima dată în 
viață, se rugă. 

Familia Fang era departe de a fi credincioasă. Se duceau la templul 
din sat în cel mai bun caz sporadic, mai ales ca să dea pachete cu opiu 
în spatele altarului de aur. 

Nu erau deloc singuri în lipsa lor de devoțiune. Cândva, ordinele 
monastice avuseseră o influență mai mare chiar decât cea pe care o 
aveau acum Căpeteniile războinice, dar apoi venise Împăratul Roșu, 
zdrobind continentul în glorioasa sa aventură de unificare și lăsând în 
urmă călugări măcelăriți și temple pustii. 

Ordinele monastice nu mai existau acum, dar zeii rămăseseră: 
numeroase zeități ce reprezentau toate categoriile, de la temele 
cuprinzătoare ale iubirii și războiului la aspectele pământești ale 
bucătăriilor și gospodăriilor. Tradițiile acelea erau păstrate de 
credincioși devotați care se ascunseseră, dar majoritatea sătenilor din 
Tikany frecventau templele doar din obișnuinţă ritualică. Nimeni nu 
credea cu adevărat - cel puţin, nimeni nu îndrăznea să recunoască. 
Pentru Nikara, zeii erau doar relicve ale trecutului: subiect de mituri și 
legende, dar nu mai mult de-atât. 

Însă Rin nu risca. Într-o după-amiază devreme se strecură din 
prăvălie și aduse o ofrandă de găluști și rădăcină de lotus umplut pe 
soclurile celor Patru Zei. 

În templu era liniște deplină. În miezul zilei, doar ea se afla acolo. 
Patru statui o priveau în tăcere cu ochi pictaţi. Rin șovăi în fața lor. Nu 
era sigură la care ar trebui să se roage. 

Le știa numele, bineînțeles: Tigrul Alb, 'Țestoasa Neagră, Dragonul 
Azuriu și Pasărea de Cinabru. Știa că reprezentau cele patru direcţii 
cardinale, dar erau numai o mică submulțime din vastul panteon de 
zeități venerate în Nikan. În acest templu se mai aflau și altare pentru 
zei păzitori mai puţin importanţi, ale căror imagini atârnau pe 
pergamente aflate pe pereţi. 

Așa de mulţi zei! Care era zeul rezultatelor la examene? Care era 
zeul fetelor de prăvălie nemăritate care voiau să rămână tot așa? 

Se hotărî să se roage pur și simplu la toţi zeii. 

— Dacă existaţi, dacă sunteţi acolo, sus, ajutați-mă. Daţi-mi o cale 
de ieșire din haznaua asta. Sau dacă nu puteţi, daţi-i un infarct 


inspectorului pentru importuri. 

Se uită în jur, prin templul pustiu. Ce urma? Întotdeauna își 
închipuise că rugăciunea implica mai mult decât vorbitul cu voce tare. 
Observă câteva beţișoare aromate nefolosite, așezate pe altar. Aprinse 
capătul unuia vârându-l în mangal și apoi îl flutură în aer. 

Ar fi trebuit să țină fumul îndreptat spre zei? Sau ar fi trebuit să 
inspire ea fumul? Ținea capătul aprins spre nas, când, din spatele 
altarului apăru un îngrijitor al templului. 

Se priviră mirați. 

Rin îndepărtă încet beţișorul parfumat de nări. 

— Bună, zise ea. Mă rugam. 

— Te rog să pleci, spuse el. 


Rezultatele urmau să fie afișate la prânz, în faţa sălii de examen. 

Rin închise prăvălia înaintea orei obișnuite și se duse în centru cu 
preceptorul Feyrik, cu jumătate de oră mai devreme. O mulțime 
însemnată se adunase deja, așa că-și găsiră un colț umbros la vreo sută 
de metri distanță și așteptară. 

În faţa sălii erau atât de mulţi oameni, încât Rin nu văzu când fură 
afișate pergamentele, dar își dădu seama, pentru că brusc toată lumea 
începuse să strige și mulțimea se repezea înainte, înghesuindu-i. 

Inima îi bătea așa de repede, că abia mai putea respira. Nu putea să 
vadă nimic în afară de spinările celor din fața ei. Se gândi că ar putea 
să vomite. 

Când ajunseră în cele din urmă în față, lui Rin îi trebui multă vreme 
să-și găsească numele. Cercetă a doua jumătate a pergamentului, abia 


A 


îndrăznind să răsufle. Sigur nu luase notă suficient de mare ca să intre 
în primii zece. 

Nu vedea Fang Runin nicăieri. 

Numai când se uită la preceptorul Feyrik și-l văzu plângând, își dădu 
seama ce se întâmplase. 
Numele ei era chiar în fruntea pergamentului. Nu intrase în primii 


zece. Intrase în capul listei întregului sat. A întregii provincii. 


Mituise un profesor. Furase opiu. Se arsese, îi mințise pe părinţii 
adoptivi, își abandonase îndatoririle în prăvălie și încălcase un acord 
de căsătorie. 

Și se ducea la Sinegard. 


CAPITOLUL 2 


Ultima dată când Tikany trimisese un elev la Sinegard, magistratul 
local organizase un festival care durase trei zile. Slujitorii împărțiseră 
în stradă prăjituri cu pastă de fasole roșie și ulcioare cu vin de orez. 
Cărturarul, nepotul magistratului, plecase spre capitală în ovaţiile 
țăranilor beți. 

Anul acesta, nobilimea din Tikany se simți destul de stânjenită că 
singurul loc la Sinegard fusese ocupat de o fată de prăvălie, orfană. La 
centrul de examene fură trimise câteva nedumeriri anonime. Când 
apăru la primărie ca să se înscrie, Rin fu reținută o oră, timp în care 
supraveghetorii încercară să-i smulgă mărturisirea că ar fi copiat. 

— Aveţi dreptate, spuse ea. Am primit răspunsurile de la 
organizatorul examenului. L-am sedus cu trupul meu de nubilă. M-aţi 
prins. 

Supraveghetorii nu credeau că o fată fără educaţie formală ar fi 
putut absolvi Keju. 

Le arătă urmele de arsuri. 

— N-am ce să vă spun, pentru că n-am copiat, le zise ea. Și n-aveţi 
nicio dovadă. Am învăţat pentru examenul ăsta. M-am automutilat. 
Am citit până m-au usturat ochii. Nu puteţi să mă speriați să 
mărturisesc, pentru că spun adevărul. 

— Gândeşte-te la consecinţe, se răsti supraveghetoarea. Înţelegi cât 
e de grav? Putem să-ți anulăm nota și să te trimitem la închisoare 
pentru ce ai făcut. O să mori până să apuci să-ți plătești amenzile. Dar 
dacă recunoști acum, putem să facem totul uitat. 

— Nu, voi să vă gândiţi la consecinţe, se răsti și Rin. Dacă decideţi 
că nota mea e anulată, asta-nseamnă că o simplă fată de prăvălie a fost 
suficient de isteață să treacă de faimoasele voastre protocoale 
împotriva copiatului. Și asta-nseamnă că nu vă faceți treaba bine. Și 
pun prinsoare că magistratul va fi foarte încântat să vă lase să vă 
asumaţi răspunderea dacă s-a copiat sau nu. 

După o săptămână, toate acuzaţiile fură retrase. Oficial, magistratul 
din Tikany anunţă că notele au fost „o greșeală”. Nu spuse că Rin a 
copiat, dar nici nu-i validă nota. Supraveghetorii îi cerură să fie 


discretă în legătură cu plecarea, amenințând stângaci s-o rețină în 
Tikany dacă nu se conformează. 

Rin știa că era un bluf. Admiterea la Academia Sinegard era 
echivalentul unei convocări imperiale și orice fel de obstrucție - chiar 
și din partea autorităţilor provinciei - aproape că echivala cu trădarea. 
De aceea nici familia Fang n-o putea împiedica să plece, indiferent cât 
de mult și-ar fi dorit s-o oblige să se mărite. 

Rin n-avea nevoie de validarea satului; nici a magistratului, nici a 
nobililor. Pleca, avea o cale de scăpare și asta era tot ce conta. 

Formularele fură completate, scrisorile fură expediate. Rin era 
programată să se înscrie la Sinegard în prima zi a lunii următoare. 

Destul de lesne de înțeles, despărțirea de familia Fang se făcu fără 
tam-tam. Niciunul dintre ei nu simțea nevoia să se prefacă prea trist 
că scăpau unii de alții. 

Numai fratele vitreg al lui Rin, Kesegi, exprimă o dezamăgire 
sinceră. 

— Nu pleca, scânci el, agățându-se de mantia ei de drum. 

Rin se lăsă în genunchi și-l strânse tare la piept. 

— Oricum te-aș fi părăsit, îi zise. Dacă nu ca să mă duc la Sinegard, 
atunci ca să plec la casa soţului meu. 

Kesegi nu-i dădu drumul. Bâiguia jalnic. 

— Nu mă lăsa cu ea. 

Lui Rin i se strânse stomacul. 

— O să fii bine, îi șopti la ureche lui Kesegi. Eşti băiat. Și ești fiul ei. 

— Dar nu-i corect. 

— Așa-i viaţa. 

Băiatul începu să se smiorcăie, dar Rin se retrase din îmbrățișarea 
lui ca de menghină și se ridică. Kesegi încercă să i se agaţe de mijloc, 
însă ea îl împinse cu mai multă putere decât avusese de gând. El se 
împletici înapoi, uluit, și apoi deschise gura să urle cu forță. 

Rin întoarse spatele chipului său brăzdat de lacrimi și se prefăcu 
preocupată să-și strângă baierele sacului de călătorie. 

— Ah, taci din gură. 

Mătușica Fang îl trase pe Kesegi de ureche și-l ciupi tare până când 
încetă plânsul. Se uită urât la Rin, care stătea în prag îmbrăcată cu 
hainele ei simple de drum. La sfârșitul verii, fata purta o tunică subțire 


de bumbac și sandale reparate de două ori. Își ducea singurul schimb 
de haine într-o tașcă peticită atârnată pe umăr. Tot acolo avea și 
volumul de Mengzi, un set de pensule de scris primite în dar de la 
preceptorul Feyrik și o punguţă cu bani. În tașcă se aflau toate 
bunurile ei de pe lumea asta. 

Buzele mătușicii se arcuiră. 

— Sinegard o să te mănânce de vie. 

— Îmi asum riscul ăsta, răspunse Rin. 


Spre marea ei ușurare, biroul magistratului îi asigurase doi taeli 
pentru drum; magistratul era obligat de dispoziția imperială să 
acopere toate costurile călătoriei. Cu un tael și jumătate, Rin și 
preceptorul Feyrik reușiseră să cumpere două locuri în căruţă într-o 
caravană care mergea spre nord, către capitală. 

— În zilele Împăratului Roșu, o mireasă neînsoțită care-și ducea cu 
ea zestrea putea călători din cel mai sudic punct al Provinciei 
Cocoșului până la vârfurile cele mai nordice ale Munţilor Wudang. 
Feyrik nu se putea abţine să nu ţină prelegeri în timp ce urcară în 
căruţă. În zilele noastre, un soldat singuratic n-ar reuși să meargă nici 
trei kilometri. 

Gărzile Împăratului Roșu nu mai patrulau de multă vreme prin 
munții din Nikan. Călătoria de unul singur pe vastele drumuri ale 
Imperiului era o modalitate sigură de a fi jefuit, ucis sau mâncat. 
Uneori, toate trei - și uneori nu în ordinea asta. 

— Taxa voastră nu-i doar pentru un loc într-o căruţă, le zise 
conducătorul caravanei când le luă monedele. Asigură și paza. 
Oamenii noștri sunt cei mai buni din branșă. Dacă dăm de Operă, o 
să-i băgăm imediat în sperieţi. 

Opera Roșie de Doi Bani era un cult religios de bandiți și proscriși 
bine cunoscuţi pentru tentativele de asasinare a împărătesei după cel 
de-al Doilea Război al Macului. Se pierduse acum în legendă, dar 
rămânea vie în imaginaţia poporului nikara. 


— Opera? întrebă Feyrik scărpinându-și distrat barba. N-am mai 
auzit numele ăsta de ani de zile. Mai există? 

— S-au liniștit în ultimii zece ani, dar am auzit că ar fi fost zăriți 
prin Munţii Kukhonin. Dacă avem noroc totuși, n-o să vedem nici 
picior de ei. Conducătorul caravanei se plesni peste centură. Mă duc să 
vă-ncarc lucrurile. Vreau să plec înainte să se facă și mai cald. 


Caravana petrecu trei săptămâni pe drum, târându-se către nord, 
într-un ritm care lui Rin i se părea enervant de lent. Preceptorul Feyrik 
își petrecu timpul desfătând-o cu povești ale aventurilor sale în 
Sinegard cu zeci de ani în urmă, însă descrierile uluitoare despre oraș 
nu făceau decât s-o înnebunească de nerăbdare. 

— Capitala e adăpostită la poalele lanțului muntos Wudang. Palatul 
și academia sunt clădite în munte, dar restul orașului se întinde în 
valea de dedesubt. Uneori, în zilele cu ceață, te uiţi peste creastă și 
parcă te afli deasupra norilor. Piaţa capitalei este mai mare decât tot 
Tikany. Poţi să te rătăcești prin ea... o să vezi muzicieni care cântă la 
fluiere din tărtăcuțe, negustori ambulanți care pot prăji aluat de clătite 
în forma numelui tău, maeștri caligrafi care-ţi pictează evantaie în fața 
ochilor pentru doar doi bănuţi. Apropo de asta. Va trebui să schimbăm 
astea la un moment dat. 

Feyrik se bătu peste buzunarul unde ținea ce mai rămăsese din banii 
lor de călătorie. 

— În nord nu primesc taeli și arame? întrebă Rin. 

Preceptorul chicoti. 

— Tu chiar n-ai ieșit niciodată din Tikany, așa-i? Probabil că în 
Imperiul ăsta circulă douăzeci de feluri de monede - carapace de 
țestoase, cochilii de scoici, lingouri de aur, argint, aramă... fiecare 
provincie are banii ei, pentru că n-au încredere în birocraţia imperială 
să le asigure masa monetară, iar provinciile mari au chiar câte două- 
trei monede. Singurul lucru pe care-l acceptă toată lumea sunt 
monedele de argint sinegardiene standard. 

— Câte putem lua pe astea? întrebă Rin. 


— Nu mult, spuse Feyrik, dar ratele de schimb vor fi tot mai proaste 
pe măsură ce ne apropiem de oraș. Cel mai bine le schimbăm înainte 
să ieșim din Provincia Cocoșului. 

Preceptorul avea și o mulțime de avertismente despre capitală. 

— Ține-ţi banii tot timpul în buzunarul din faţă. Hoţii din Sinegard 
sunt îndrăzneţi și disperaţi. Am prins o dată un copil cu mâna în 
buzunar. S-a bătut pentru moneda mea chiar și după ce l-am prins cu 
mâța-n sac. Toată lumea o să încerce să-ți vândă câte ceva. Când te 
abordează cineva, privește înainte și fă-te că n-ai auzit, pentru că altfel 
o să te urmărească până în capul străzii. Sunt plătiţi să te hărțuiască. 
Fereşte-te de tăriile ieftine. Dacă cineva îţi oferă vin de sorg la mai 
puţin de un lingou urciorul, nu e alcool adevărat. 

Rin era îngrozită. 

— Cum poate fi contrafăcut alcoolul? 

— Amestecând vinul de sorg cu alcool metilic. 

— Alcool metilic? 

— Alcool din lemn. E otrăvitor; în doze mari, te face să orbești. 
Preceptorul își frecă barba. Și dacă tot veni vorba, ferește-te și de 
vânzătorii ambulanți de sos de soia. Unii folosesc păr de om ca să 
înlocuiască acizii din sosul de soia la preţ mai mic. Am auzit că părul 
ajunge cumva și în aluatul de pâine și tăiței. Hmm... apropo de asta, 
mai bine eviți complet mâncarea de pe stradă. Poţi să cumperi clătite 
pentru micul dejun cu două arame bucata, dar le prăjesc în ulei de 
rigolă. 

— Ulei de rigolă? 

— Ulei cules de pe stradă. Restaurantele mari își aruncă uleiul de 
gătit în rigole. Vânzătorii ambulanți îl adună și-l refolosesc. 

Lui Rin i se întoarse stomacul pe dos. Feyrik întinse mâna și o trase 
de una dintre cozile strâns împletite. 

— Va trebui să găsești pe cineva să ți le taie înainte să te duci la 
Academie. 

Rin își atinse protector părul. 

— Femeile sinegardiene nu-și lasă părul să crească? 

— Femeile din Sinegard sunt așa de mândre de părul lor, că-l 
înmoaie în ouă crude ca să-i păstreze strălucirea. Nu-i vorba de 


estetică. Nu vreau să te înhaţe cineva de pe alei. N-ar mai auzi nimeni 
de tine până n-ai apărea după luni de zile în vreun bordel. 

Rin își privi cozile fără tragere de inimă. Avea pielea prea negricioasă 
și era prea sfrijită ca să fie considerată o frumuseţe, dar totdeauna i se 
păruse că părul ei lung și des era unul dintre cele mai de preț bunuri 
ale sale. 

— Chiar trebuie? 

— Probabil că oricum te vor pune să-l tai la Academie, zise Feyrik. 
Și te vor și taxa. Frizerii sinegardieni nu-s ieftini. Își frecă barba în 
timp ce se gândea la alte avertismente. Ai grijă la banii falși. Îți dai 
seama că un argint nu-i imperial, dacă va cădea pe partea cu 
Împăratul Roșu de zece ori la rând. Dacă vezi pe cineva culcat la 
pământ fără răni vizibile, nu-l ajuta. O să spună că l-ai împins, o să te 
târască la tribunal și o să te dea în judecată să-ți ia și cămașa de pe 
tine. Și ţine-te departe de casele de jocuri. Tonul preceptorului deveni 
tăios. Oamenii lor nu glumesc. 

Rin începea să înțeleagă de ce plecase Feyrik din Sinegard, dar nimic 
din ce-i spunea nu-i putea domoli entuziasmul. Ba chiar îi sporea 
nerăbdarea să ajungă. N-avea să fie o necunoscătoare în capitală. N- 
avea să mănânce de pe stradă și să stea în mahalale. N-avea să se bată 
pentru resturi și să cerșească bănuţi pentru o masă. Își asigurase deja o 
poziţie. Era elevă în cea mai prestigioasă academie din tot Imperiul. 
Cu siguranţă că asta o ferea de pericolele orașului. 

În seara aceea își tăie singură cozile cu un cuţit ruginit pe care-l 
împrumutase de la una dintre gărzile caravanei. Smuci lama cât 
îndrăzni de aproape de urechi, trecând-o înainte și înapoi până ce 
părul cedă. Îi luă mai mult decât își închipuise. Când termină, se uită 
un minut la cele două cozi groase de păr care-i stăteau în poală. 

Se gândise să le păstreze, dar acum nu mai vedea nicio valoare 
sentimentală într-un asemenea gest. Erau doar smocuri de păr mort. 
Nici măcar n-ar fi putut să le vândă prea bine în nord - părul 
sinegardian era faimos pentru că era subţire și mătăsos și nimeni n-ar 
fi vrut pletele sârmoase ale unei țărănci din Tikany. Așa că le aruncă 
din căruță și le privi căzând în urmă pe drumul prăfuit. 


Ajunseră în capitală chiar când Rin începea s-o ia razna de 
plictiseală. 

Văzu de departe faimoasa Poartă de Est din Sinegard - un zid 
cenușiu impunător, încununat de o pagodă cu trei niveluri și 
împodobit cu o dedicație pentru Împăratul Roșu: Forță Eternă, 
Armonie Eternă. 

„Ce ironie”, își zise Rin, „pentru o ţară care s-a aflat mai mult în 
război decât în vremuri de pace.” 

Pe când se apropiau de porţile arcuite dedesubt, caravana se opri 
brusc. 

Rin așteptă. Nu se întâmplă nimic. 

După ce trecură douăzeci de minute, Feyrik se aplecă din căruţă și-l 
întrebă pe conducătorul caravanei. 

— Ce se-ntâmplă? 

— În față e un contingent al Federaţiei, zise călăuza. Au venit 
pentru o dispută de graniță. Le verifică armele la poartă - o să mai 
dureze câteva minute. 

Rin se îndreptă. 

— Ăia sunt soldaţi ai Federaţiei? 

Nu mai văzuse niciodată soldați din Mugen; la sfârșitul celui de-al 
Doilea Război al Macului, toți cetățenii din Mugen fuseseră alungați 
din zonele ocupate și fie trimiși acasă, fie instalați în birouri 
diplomatice și comerciale restrânse de pe continent. Pentru nikara 
născuţi după ocupaţie, ei erau năluci ale istoriei moderne - dăinuind 
veșnic în teritoriile de graniță, o amenințare mereu prezentă a cărei 
față rămânea necunoscută. 

Mâna lui Feyrik ţâșni și o prinse de încheietură înainte să apuce să 
sară din căruţă. 

— Treci înapoi. 

— Dar vreau să văd! 

— Nu. O prinse de umeri. Niciodată să nu-i priveşti pe soldaţii 
Federaţiei. Dacă dai peste ei - dacă li se pare măcar că te-ai uitat 


ciudat la ei te pot răni și o vor face. Încă au imunitate diplomatică. Nu 
le pasă de nimeni și nimic. Ai înțeles? 

— Noi am câștigat războiul, zise ea sfidător. Ocupaţia s-a încheiat. 

— Abia am câștigat războiul. Feyrik o trase și o sili să se așeze la loc. 
Și există un motiv pentru care toţi instructorii voştri din Sinegard sunt 
preocupați doar să-l câștige pe următorul. 

Cineva strigă un ordin în capul caravanei. Rin simţi o hurducătură; 
apoi căruțele începură din nou să înainteze. Se aplecă peste margine, 
încercând să zărească ceva în față, dar nu văzu decât o uniformă 
albastră dispărând prin ușile grele. 

Și apoi, în sfârșit, intrară pe poartă. 

Piaţa din centru îi luă cu asalt simțurile. Rin nu mai văzuse 
niciodată atâția oameni sau obiecte într-un singur loc în același timp. 
Fu repede copleșită de larma asurzitoare a mușteriilor care se tocmeau 
la preţ cu negustorii, de culorile aprinse ale sculurilor înflorate de 
mătase înșirate pe panouri mari și de mirosurile înțepător-dulcege de 
durian și boabe de piper, care se ridicau de pe grătarele ambulante ale 
vânzătorilor. 

— Ce albe sunt femeile aici! se minună ea. Ca fetele din fresce. 

Cu cât înaintaseră spre nord, nuanțele de piele pe care le văzuse din 
caravană urcaseră pe scara culorilor. Fata știa că locuitorii din 
provinciile nordice erau industriași și oameni de afaceri. Erau cetăţeni 
cu rang și mijloace financiare; nu munceau la câmp ca fermierii din 
Tikany. Dar nu se așteptase ca diferențele să fie atât de pronunțate. 

— Sunt livide, așa cum le vor fi și cadavrele, zise nepăsător Feyrik. 
Sunt îngrozite de soare. 

Mormăi iritat când trecură pe lângă el două femei cu umbrele de 
soare, pocnindu-l întâmplător în față. Rin descoperi repede că 
Sinegardul avea capacitatea unică de a-i face pe nou-veniţi să se simtă 
cât se poate de puţin bine-veniţi. 

Preceptorul Feyrik avusese dreptate - toată lumea din Sinegard voia 
bani. Negustorii ţipau la ei stăruitor din toate direcţiile. Înainte să 
coboare măcar din căruță, un hamal se oferise să-i care bagajele - doi 
saci de călătorie ridicol de ușori - în schimbul a opt arginţi imperiali. 

Rin se împotrivise; însemna aproape un sfert din cât plătiseră 
pentru un loc în caravană. 


— Le duc eu, se bâlbâise ea, smucindu-și sacul din degetele lacome 
ale hamalului. Chiar n-am nevoie... Lasă-le! 

Scăpaseră de el numai ca să fie asaltați de o mulțime de indivizi, 
fiecare oferindu-le un alt serviciu. 

— Ricșă? Aveţi nevoie de o ricșă? 

— Fetiţo, te-ai rătăcit? 

— Nu, încercăm numai să găsim școala... 

— Vă duc eu, foarte ieftin, cinci lingouri, doar cinci lingouri... 

— Dispari de-aici, se răsti Feyrik. N-avem nevoie de serviciile 
voastre. 

Negustorii ambulanți se furișară înapoi în piaţă. 

Până și graiul vorbit în capitală o făcea pe Rin să se simtă 
stingherită. Nikara sinegardiană era un dialect strident, aspru și tăios, 
indiferent de ce spuneau cuvintele. Feyrik ceruse îndrumări către 
campus de la trei străini diferiți până să primească un răspuns pe care 
să-l înțeleagă. 

— Tu n-ai stat aici? întrebă Rin. 

— Nu după ocupaţie, bombăni el. E ușor să uiţi o limbă dacă n-o 
mai vorbești. 

Rin presupuse că avea dreptate. Și ea credea că dialectul era aproape 
de nedescifrat; părea că fiecare cuvânt trebuia prescurtat, cu un r tăios 
adăugat la sfârșit. În Tikany, vorbirea era înceată și cântată. Sudicii 
lungeau vocalele, rostogoleau cuvintele pe limbă ca pe budinca dulce 
de orez. În Sinegard, aparent nimeni n-avea vreme să-și termine de 
pronunţat cuvintele. 

Chiar și cu îndrumări, orașul nu era mai ușor de înțeles decât 
dialectul. Sinegard era cel mai vechi oraș din ţară, iar arhitectura lui 
purta urmele numeroaselor schimbări petrecute la conducerea 
Nikanului de-a lungul veacurilor. Clădirile erau fie recent construite, 
fie cădeau în paragină, embleme ale unor regimuri demult înlăturate 
de la putere. În cartierele din est se ridicau turnurile spiralate ale 
invadatorilor din nordul îndepărtat. La vest erau înghesuite unele 
lângă altele complexe masive, relicve ale ocupaţiei Federaţiei din 
timpul Războaielor Macului. Era portretul unei țări cu mulți 
conducători, reprezentat într-un singur oraș. 

— Ştii unde mergem? întrebă Rin după câteva minute de urcuș. 


— Doar vag. 

Feyrik asuda din belșug. 

— A devenit un labirint de când am fost ultima dată. Câţi bani ne- 
au mai rămas? 

Rin își scoase punguţa și numără. 

— Un șirag și jumătate de argințţi. 

— Ar trebui să fie mai mult decât suficient pentru ce ne trebuie. 
Preceptorul își șterse fruntea cu mantia. De ce să nu ne bucurăm de 
transport? 

Păși pe strada prăfuită și ridică brațul. Aproape imediat, un 
conducător de ricșă veni de peste drum și se opri cu o smucitură în 
fața lor. 

— Încotro? întrebă el gâfâind. 

— La Academie, zise Feyrik. 

Aruncă sacii în spate și sui pe banchetă. Rin se prinse de cadrele 
laterale și era pe punctul să urce când auzi un țipăt ascuţit în spate. 
Surprinsă, se întoarse. 

În mijlocul drumului zăcea rășchirat un copil. La câţiva pași mai în 
față, o trăsură cu cal se abătuse de la drum. 

— Tocmai l-ai lovit pe copil, strigă Rin. Hei, oprește! 

Vizitiul trase de hăţuri și cupeul se opri scârțâind. Pasagerul scoase 
capul și zări trupul mișcându-se ușor în stradă. 

Copilul se ridică, în mod miraculos în viaţă. De deasupra frunţii i se 
scurgeau șiroaie de sânge. Îşi duse două degete la cap și cobori 
privirea, năucit. 

Pasagerul se aplecă în față și rosti o poruncă aspră pentru vizitiu, pe 
care Rin n-o înţelese. 

Trăsura se întoarse încet. Pentru o clipă absurdă, Rin crezu că 
vizitiul se va oferi să-l ia pe copil în trăsură. Apoi auzi pocnetul unui 
bici. 

Copilul se poticni și încercă s-o ia la fugă. 

Rin ţipă, acoperind sunetul copitelor. 

Feyrik se întinse spre conducătorul ricșei lor, care stătea cu gura 
căscată, și-l bătu pe umăr. 

— Hai. Hai! 


Ricșa prinse viteză, trăgându-i tot mai repede pe străzile desfundate, 
până când strigătele trecătorilor se stinseră în urma lor. 

— Vizitiul a fost deștept, zise Feyrik în timp ce se zdruncinau pe 
drumul cu hopuri. Schilodești un copil, îi plătești penalizarea de 
handicap toată viaţa. Însă dacă-l omori, plătești înmormântarea o 
singură dată. Și asta, numai dacă ești prins. Dacă lovești pe cineva, mai 
bine te asiguri că e mort. 

Rin se agăță de marginea ricșei și încercă să nu vomite. 


Orașul Sinegard era sufocant, derutant și înspăimântător. 

Însă Academia Sinegard era nespus de frumoasă. 

Conducătorul ricșei îi duse până la poalele munţilor de la marginea 
orașului. Rin îl lăsă pe Feyrik să se ocupe de bagaje și urcă în fugă 
scările școlii, gâfâind. 

Își imaginase săptămâni în șir cum va fi să urce treptele către 
Academie. Toată ţara știa cum arată Academia Sinegard; imaginea ei 
era pictată pe pergamente agățate pe pereți în tot Nikanul. 

Pergamentele acelea nu surprindeau însă nici pe departe realitatea 
campusului. O alee de piatră urca în spirală în jurul muntelui, suind 
șerpuit către un complex de pagode clădite pe terase tot mai înalte. Pe 
ultima dintre ele se afla un templu pe turnul căruia era cocoțat un 
dragon de piatră, simbolul Împăratului Roșu. Alături de templu, 
curgea, ca un scul de mătase, o cascadă scânteietoare. 

Academia arăta ca un sălaș pentru zei. Era un loc de legendă. Era 
Casa ei pentru următorii cinci ani. 

Rin rămăsese fără grai. 

Un elev mai mare, care se prezentă drept Tobi, le arătă 
împrejurimile. Tobi era înalt, chel și înveșmântat în tunică neagră cu o 
brasardă roșie. Îi întâmpină cu o grimasă plictisită care spunea că ar fi 
preferat să se ocupe de altceva. 

Li se alătură o femeie zveltă și atrăgătoare, care-l confundă iniţial pe 
Feyrik cu un hamal și apoi își ceru scuze fără să fie stingherită. Fiul ei 


era un băiat cu trăsături plăcute, care ar fi fost foarte drăguţ dacă n-ar 
fi avut pe chip o expresie atât de ranchiunoasă. 

— Academia este construită pe locul unei vechi mănăstiri, spuse 
Tobi și le făcu semn să-l urmeze pe treptele de piatră spre primul 
nivel. Templele și spaţiile de rugăciune au fost transformate în săli de 
clasă după ce împăratul Roșu a unificat triburile din Nikan. Elevii din 
primul an sunt de serviciu la măturat, așa că o să vă familiarizați 
destul de repede cu zona. Haideţi, încercaţi să ţineţi pasul. 

Nici chiar lipsa lui de entuziasm nu reușea să diminueze frumusețea 
Academiei, deși băiatul făcea tot ce putea. Urca treptele de piatră cu 
mers rapid și expert, fără să-și bată capul și să se uite dacă oaspeţii lui 
reușesc să se țină după el. Rin rămăsese în urmă ca să-l ajute pe Feyrik, 
care răsufla greu, suind treptele primejdios de înguste. 

Academia avea șapte niveluri. Fiecare curbă a aleii de piatră dădea la 
iveală un nou complex de clădiri și terenuri de instrucție, înconjurate 
de vegetaţie luxuriantă, care fusese în mod clar cultivată cu grijă de 
sute de ani. Un pârâu învolburat brăzda versantul muntelui, împărțind 
campusul perfect în două. 

— Acolo e biblioteca. Cantina e pe aici. Elevii noi stau la nivelul cel 
mai de jos. Sus sunt apartamentele maeștrilor. 

Tobi arătă rapid câteva clădiri de piatră care păreau identice. 

— Și acolo? întrebă Rin, întinzând mâna către o clădire de lângă 
pârâu, care părea importantă. 

Tobi zâmbi ușor. 

— Aia-i latrina, copilă. 

Băiatul arătos râse pe înfundate. Cu obrajii în flăcări, Rin se prefăcu 
fermecată de vederea de pe terasă. 

— De unde ești tu? întrebă Tobi, pe un ton nu foarte prietenos. 

— Provincia Cocoșului, mormăi Rin. 

— Aaa, din sud. Tonul lui Tobi sugera că acum i se lămurise ceva. 
Presupun că și clădirile cu etaje sunt un concept nou pentru tine, dar 
încearcă să nu te lași copleșită. 


După ce îi fuseseră verificate și îndosariate documentele de 
înscriere, Feyrik nu mai avea niciun motiv să rămână cu ea. Își luară 
rămas-bun în fața porților școlii. 

— Te înţeleg dacă ţi-e frică, spuse preceptorul. 

Rin înghiți nodul imens din gât și-și încleștă dinţii. Îi vâjâia capul; 
știa că, dacă nu-l înăbușă, din ochi îi va ţâșni un întreg lac de 
acumulare. 

— Nu mi-e frică, insistă ea. 

Feyrik zâmbi blând. 

— Sigur că nu. 

Chipul fetei se încreţi și ea se năpusti să-l îmbrăţișeze. Își îngropă 
fața în tunica lui, ca să n-o vadă nimeni plângând. Bătrânul o bătu pe 
umăr. 

Reușise să străbată toată țara pentru a ajunge într-un loc la care 
visase ani de zile, doar ca să descopere acolo un oraș ostil și derutant, 
care-i disprețuia pe sudici. Nu era acasă nici în Tikany, nici în 
Sinegard. Oriunde se ducea, oriunde evada, nu era decât o orfană de 
război care nu-și avea locul acolo. 

Se simţea îngrozitor de singură. 

— Nu vreau să pleci, zise ea. 

Zâmbetul preceptorului se șterse. 

— Ah, Rin. 

— Nu-mi place aici, trânti ea dintr-odată. Urăsc orașul ăsta. Felul 
cum vorbesc... ucenicul ăla tâmpit... parcă n-ar crede că trebuie să fiu 
aici. 

— Bineînțeles că ei n-o cred, răspunse Feyrik. Ești o orfană de 
război. Ești din sud. N-ar fi trebuit să absolvi Keju. Căpeteniilor 
războinice le place să susțină că Nikan e o meritocraţie datorită 
Kejului, dar sistemul e conceput ca să-i ţină la locul lor pe săraci și pe 
analfabeți. Îi jigneşti fie și numai prin simpla ta prezenţă. 

O prinse de umeri și se aplecă puţin, ca să o privească în ochi. 

— Rin, ascultă-mă. Sinegard e un oraș nemilos. Academia va fi și 
mai rea. O să înveți cu copiii Căpeteniilor. Copii care se antrenează în 
artele marţiale dinainte să fie în stare să meargă. O să te excludă, 
pentru că nu ești ca ei. E în regulă. Nu lăsa nimic să te descurajeze. 
Indiferent ce spun ei, meriţi să fii aici. Înţelegi? 


Rin încuviință din cap. 

— Prima ta zi de școală va fi ca un pumn în stomac, urmă Feyrik. A 
doua zi, probabil și mai rău. Cursurile ţi se vor părea mai dificile decât 
a fost vreodată studiul pentru Keju. Dar dacă cineva poate să 
supraviețuiască aici, tu ești aceea. Nu uita ce ai făcut ca să ajungi aici. 
Își îndreptă spatele. Și să nu te mai întorci niciodată în sud. Poţi mai 
mult de-atât. 


Când preceptorul Feyrik dispăru în josul aleii, Rin se ciupi de 
rădăcina nasului, dorind să-și convingă arsura din dosul ochilor să 
dispară. Nu-i putea lăsa pe noii ei colegi de clasă s-o vadă plângând. 

Era singură într-un oraș unde n-avea niciun prieten, unde abia putea 
vorbi graiul, într-o școală pe care acum nu mai era sigură că dorea s-o 
urmeze. 

„le conduce spre altar. E bătrân și gras și miroase a sudoare. Se uită 
la tine și se linge pe buze...” 

Se înfioră, strânse ochii și-i deschise la loc. 

Deci Sinegard era înspăimântător și neobișnuit. Nu mai conta. N- 
avea unde altundeva să se ducă. 

Își îndreptă umerii și se întoarse pe porţile școlii. 

Era mai bine. Orice ar fi fost, era de o mie de ori mai bine decât în 
Tikany. 

— Și dup-aia a-ntrebat dacă latrina e clasă, se auzi o voce din coada 
pentru înscriere. Trebuia să-i fi văzut hainele. 

Rin simţi un fior pe ceafă. Era băiatul care fusese cu ei în timpul 
turului. 

Se întoarse. 

Chiar era foarte drăguţ, extrem de drăguţ, cu ochi migdalaţi și gură 
perfectă care arăta bine până și strâmbată într-o grimasă. Pielea avea o 
nuanţă de alb ca porțelanul pentru care ar fi ucis orice femeie din 
Sinegard, iar părul mătăsos era aproape la fel de lung cum fusese al lui 
Rin. 


Prinse privirea fetei și zâmbi afectat, vorbind mai departe de parcă 
n-o văzuse: 

— Și profesorul ei, știți, pun rămășag că-i unul dintre rataţii ăia 
ramoliți care nu-și pot găsi de lucru în oraș, așa că-și duc viața 
încercând să trăiască de azi pe mâine pe lângă magistraţii locali. 
Credeam c-o să moară la urcuș, așa de tare gâfâia. 

Rin avusese de-a face ani de zile cu jignirile familiei Fang, iar 
insultele acestui băiat abia dacă o tulburau. Totuși, să-l ponegrească 
pe preceptorul Feyrik, omul care o adusese de la Tikany, care o salvase 
de un viitor nefericit într-o căsnicie impusă... asta era de neiertat. 

Făcu doi pași spre băiat și-l pocni în faţă. 

Pumnul i se lipi de orbita lui cu un sunet plăcut. Băiatul se clătină 
înapoi peste elevii din spatele lui, gata să cadă. 

— Javră ce ești! scrâșni el. 

Se îndreptă și se năpusti către ea. Rin se retrase, cu pumnii ridicați. 

— Încetaţi! 

Între ei apăru un ucenic cu robă neagră, cu brațele întinse ca să nu-i 
lase să se apropie. Când băiatul încercă totuși să înainteze, ucenicul îi 
prinse rapid de încheietură braţul întins și i-l răsuci la spate. 

Băiatul se clătină, imobilizat. 

— Nu știi regulile? Glasul ucenicului era scăzut, calm și controlat. 
Fără bătăi. 

Băiatul nu spuse nimic, cu gura schimonosită într-o grimasă ursuză. 
Rin se luptă cu dorința bruscă de a plânge. 

— Numele? întrebă ucenicul. 

— Fang Runin, zise ea repede, îngrozită. 

Intraseră în belea? Va fi exmatriculată? 

Băiatul se lupta în zadar în mâna ucenicului, care-l strânse și mai 
tare. 

— Numele? întrebă el din nou. 

— Yin Nezha, zise răstit băiatul. 

— Yin? Ucenicul îi dădu drumul. Și ce treabă are moștenitorul bine- 
crescut al Casei Yin să se bată? 

— Mi-a tras un pumn în faţă! scrâșni Nezha. 

În jurul ochiului stâng i se întindea deja o vânătaie urâtă, o pată 
mov aprins pe pielea albă ca de porțelan. 


Ucenicul ridică dintr-o sprânceană spre Rin. 

— Și de ce să faci așa ceva? 

— L-a insultat pe profesorul meu, răspunse ea. 

— Ah, da? Ei bine, asta-i altceva. Ucenicul părea amuzat. Nu te-a 
învățat nimeni să nu insulți profesorii? Este tabu. 

— O să te omor, mârâi Nezha către Rin. O să te omor, fir-ai tu să fii. 

— Încetează. Ucenicul simulă un căscat. Sunteţi într-o academie 
militară. O să aveți o mulțime de ocazii să vă omorâţi unul pe altul 
anul ăsta. Dar păstraţi-vă mai bine până după orientare. 


CAPITOLUL 3 


Rin și Nezha ajunseră ultimii în sala principală: un templu 
transformat, situat la al treilea nivel al muntelui. Deși sala nu era 
foarte mare, interiorul nemobilat și întunecos dădea iluzia de spaţiu, 
făcându-i pe cei aflați acolo să se simtă mai mici decât erau în 
realitate. Rin bănui că era un rezultat deliberat pentru momentele în 
care te aflai atât în prezenţa zeilor, cât și a profesorilor. 

Studenţii din primul an, nu mai mulţi de cincizeci, stăteau în 
genunchi, în șiruri de câte zece. Își frecau mâinile în poală, clipind și 
privind în jur cu neliniște tăcută. Ucenicii erau așezați în rânduri în 
jurul lor și pălăvrăgeau relaxaţi între ei. Râsetele lor răsunau mai tare 
decât ar fi fost firesc, de parcă încercau anume să-i stânjenească pe cei 
din primul an. 

La câteva clipe după ce se așezase Rin, ușile din față se deschiseră și 
în sală intră cu pași mari o femeie subțire, mai scundă chiar și decât 
cel mai mic dintre boboci. Mersul ei era soldățesc - perfect drept, 
hotărât și controlat. 

O urmară cinci bărbați și o femeie, care purtau robe maro-închis. 
Formară un șir în spatele ei, în partea din față a încăperii, și rămaseră 
în picioare, cu mâinile ascunse în mânecile robelor. Ucenicii tăcură și 
se ridicară în picioare, cu mâinile la spate și capetele lăsate în faţă într- 
o ușoară plecăciune. Rin și ceilalți boboci le urmară exemplul și se 
ridicară pripit în picioare. 

Femeia îi privi o clipă, apoi le făcu semn să se așeze. 

— Bun venit la Sinegard. Eu sunt Jima Lain, mare maestru al acestei 
școli, comandantul Forţelor de rezervă sinegardiene și fost comandant 
al Miliției Imperiale Nikara. 

Glasul îi răzbătu în sală ca o lamă, precis și glacial. Făcu semn spre 
cei șase din spatele ei. 

— Aceștia sunt maeștrii din Sinegard. Vor fi instructorii voștri în 
primul an și vor decide în cele din urmă dacă vă acceptă ca ucenici 
după Probele de la sfârșitul anului. 

Maeștrii erau sobri, unul mai impunător decât altul. Niciunul nu 
zâmbea și fiecare purta o centură de altă culoare: roșu, albastru, mov, 


verde și portocaliu. 

Mai puţin unul. Bărbatul din stânga Jimei nu purta deloc centură și 
roba-i era diferită - fără broderie pe margini, fără însemnul 
Împăratului Roșu brodat în dreapta pe piept. Era îmbrăcat de parcă 
uitase că avea loc un eveniment și-și trăsese pe el în ultima clipă o 
mantie maro fără nicio formă. 

Părul lui era alb curat, ca barba preceptorului Feyrik, totuși bărbatul 
nu era nici pe departe așa bătrân. Chipul îi era neobișnuit de lipsit de 
riduri, dar nu tineresc; era imposibil să-ți dai seama câţi ani avea. În 
timp ce vorbea Jima, își băgă un deget în ureche și apoi îl duse în 
dreptul ochilor ca să examineze rezultatul. 

Ridică brusc privirea, o surprinse pe Rin zgâindu-se la el și zâmbi 
superior. 

Ea se uită brusc în altă parte. 

— Voi vă aflaţi aici pentru că aţi obținut cele mai mari note la Keju 
din toată ţara, zise Jima, deschizându-și mărinimos braţele. Aţi depășit 
mii de alți elevi pentru privilegiul de a învăţa aici. Felicitări! 

Bobocii își aruncară priviri stânjenite unii altora, neștiind dacă ar 
trebui să se aplaude singuri. În sală răsunară câteva bătăi șovăielnice 
din palme. 

Jima zâmbi afectat. 

— Anul viitor, o cincime dintre voi nu vor mai fi aici. 

Tăcerea deveni brusc apăsătoare. 

— Sinegard n-are nici timp, nici resurse să instruiască orice copil 
care visează la glorie în armată. Până și fermierii analfabeți pot deveni 
soldaţi, dar noi nu instruim soldaţi aici. Noi instruim generali. Îi 
instruim pe cei în mâinile cărora se află viitorul Imperiului. Așadar, 
dacă eu hotărăsc că nu mai meritaţi să ne pierdem timpul cu voi, vi se 
va cere să plecaţi. Veţi observa că nu vi se oferă posibilitatea să vă 
alegeţi un domeniu de studiu. Nu credem că această alegere trebuie 
lăsată pe mâna elevilor. După primul an, vi se va evalua competenţa la 
fiecare dintre materiile pe care le predăm: Lupte, Strategie, Istorie, 
Armament, Lingvistică și Medicină. 

— Și Tradiţii, o întrerupse maestrul cu părul alb. 

Jimei îi zvâcni ochiul stâng. 


— Și Tradiţii. Dacă la Probele de la sfârșitul anului veți fi considerați 
vrednici să urmați un curs, veți primi aprobarea de a merge mai 
departe în Sinegard. Atunci veți obține rangul de ucenic. 

Făcu semn spre elevii mai mari din jurul lor și Rin observă abia 
acum că brasardele ucenicilor aveau culori corespunzătoare centurilor 
maeștrilor. 

— Dacă niciunul dintre maeștri nu vă consideră potriviți ca să vă 
preia ca ucenici, vi se va cere să părăsiți Academia. Procentul de 
continuitate a studiilor este de obicei de optzeci la sută. Uitaţi-vă în 
jur. Asta înseamnă că la anul, pe vremea asta, doi oameni din șirul 
vostru vor fi plecat. 

Rin aruncă o privire în jurul ei, încercând să-și înăbușe un val de 
panică. Crezuse că trecerea testului și intrarea la Sinegard reprezenta o 
garanţie că va avea o casă cel puţin în următorii cinci ani, dacă nu și o 
carieră stabilă după aceea. 

Nu-și dăduse seama că putea fi trimisă acasă în doar câteva luni. 

— Eliminăm de nevoie, nu din răutate. Misiunea noastră este să 
instruim numai elita - pe cei mai buni dintre cei buni. N-avem timp 
de pierdut cu diletanţii. Uitaţi-vă bine la colegii voştri de clasă. Ei vor 
deveni prietenii voştri cei mai buni, dar și rivalii cei mai mari. 
Concuraţi unii împotriva altora ca să rămânețţi în această academie. 
Noi considerăm că prin competiţie se vor remarca aceia cu talent. lar 
cei care n-au talent vor fi trimiși acasă. Dacă meritați, veţi fi prezenți 
la anul ca ucenici. Dacă nu... ei bine, atunci n-ar fi trebuit să fiți trimiși 
aici din capul locului. 

Femeia părea să se uite direct la Rin. 

— În cele din urmă vă dau un avertisment. Nu tolerez droguri în 
campus. Dacă aveţi fie și o fărâmă de opiu, dacă sunteți prinși la zece 
pași de vreo substanţă ilegală, veţi fi târâți afară din Academie și 
aruncați în închisoarea Baghra. 

Jima îi ţintui cu o ultimă privire severă și flutură din mână, 
eliberându-i. 

— Succes. 


Raban, ucenicul care pusese capăt bătăii dintre Rin și Nezha, îi 
conduse afară din sala principală spre dormitoarele de la nivelul cel 
mai de jos. 

— Sunteţi boboci, așa că începând de săptămâna viitoare veţi fi de 
serviciu la măturat, zise el, mergând cu spatele ca să le vorbească; avea 
un glas blând și liniștitor, precum cel pe care Rin îl auzise la doctorii 
din sat înainte de-a amputa membre. Primul clopot bate la răsăritul 
soarelui, iar cursurile încep după jumătate de oră. Să ajungeţi la 
cantină înainte, altfel pierdeţi micul dejun. 

Băieţii erau găzduiți în clădirea cea mai mare din campus, o 
structură cu trei niveluri care părea construită la mult timp după ce 
terenurile Academiei fuseseră confiscate de la călugări. Dormitoarele 
fetelor erau mici prin comparație, într-o clădire simplă, fără etaj, care 
fusese o sală de meditaţie separată. 

Rin se aștepta să fie neplăcut de aglomerat, dar numai alte două 
paturi dovedeau că ar fi folosite. 

— Trei fete într-un an este de fapt un record, zise Raban înainte să 
le lase să se instaleze. Maeștrii au fost șocați. 

Rămase singure în dormitor, cele trei fete se măsurară precaut din 
priviri. 

— Eu sunt Niang, se prezentă fata din stânga lui Rin. Avea o față 
rotundă, prietenoasă, și vorbea cu un accent săltăreț care-i contrazicea 
descendența nordică, deși nu era nici pe departe atât de indescifrabil 
ca dialectul sinegardian. Sunt din provincia lepurelui Sălbatic. 

— Încântată, spuse tărăgănat cealaltă fată. Își cerceta așternutul. 
Pipăi între degete materialul cenușiu subțire, se strâmbă dezgustată și 
apoi lăsă pânza să cadă. Venka, spuse ea fără tragere de inimă. 
Provincia Dragonului, dar am crescut în capitală. 

Venka era o frumuseţe sinegardiană arhetipală. Era drăguță în 
paloarea ei și subțire ca o creangă de salcie. Alături de ea, Rin se 
simțea necioplită și lipsită de orice rafinament. 

Își dădu seama că ambele fete se uitau la ea. 


— Runin, spuse ea. Rin, pe scurt. 

— Runin. Venka mutilă numele cu accentul ei sinegardian, 
rostogolind silabele prin gură ca pe o îmbucătură cu gust neplăcut. Ce 
fel de nume mai e ăsta? 

— Din sud, zise Rin. Eu sunt din Provincia Cocoșului. 

— De-asta ai pielea așa închisă, spuse Venka, arcuindu-și buzele. 
Maronie ca bălegarul de vacă. 

Lui Rin i se dilatară nările. 

— Am ieșit la soare odată. Ar trebui să încerci și tu cândva. 


Așa cum o avertizase preceptorul Feyrik, cursurile se intensificară 
rapid. Antrenamentul de arte marţiale începu în curtea de la nivelul al 
doilea a doua zi, imediat după răsăritul soarelui. 

— Ce-i asta? Maestrul Jun, instructorul de Lupte cu centură roșie, se 
uită dezgustat la elevii strânși unii în alții. Alinierea! Vreau șiruri 
drepte. Nu vă mai înghesuiți ca niște găini speriate. Jun avea sprâncene 
fantastic de dese care aproape se îmbinau în mijlocul frunţii și stăteau 
pe fața oacheșă ca un nor de furtună, deasupra unei veșnice expresii 
încruntate. Spatele drept! Glasul lui se potrivea cu fața: răgușit și 
neiertător. Privirea în față! Braţele la spate! 

Rin se încordă să imite postura colegilor din fața ei. Coapsa stângă o 
furnica, dar nu îndrăznea să se scarpine. Prea târziu, își dădu seama că 
trebuia să urineze. 

Jun se duse în partea din față a curţii, mulțumit că elevii stăteau cât 
mai incomod se putea. Se opri în faţa lui Nezha. 

— Ce-ai păţit la faţă? 

Nezha avea o vânătaie cu adevărat impresionantă la ochiul stâng, o 
pată violet-aprins pe tenul lui altfel fără cusur. 

— M-am bătut. 

— Când? 

— Aseară. 

— Ai noroc, zise Jun. Dacă s-ar fi întâmplat mai târziu, te-aș fi 
exmatriculat. 


Ridică glasul ca să se adreseze clasei. 

— Prima și cea mai importantă regulă în clasa mea: nu vă bateţi 
iresponsabil. Tehnicile pe care le învăţaţi sunt letale atunci când sunt 
aplicate. Executate necorespunzător, ele vor provoca răni grave, vouă 
sau partenerului de antrenament. Dacă luptaţi iresponsabil, vă 
suspend de la cursul meu și încerc să obțin exmatricularea voastră de 
la Sinegard. M-am făcut înţeles? 

— Da, domnule, răspunseră ei. 

Nezha întoarse capul și-i aruncă lui Rin o privire plină de venin 
peste umăr. Ea se făcu că nu-l văzuse. 

— Cine a mai făcut instrucţie în artele marțiale până acum? întrebă 
Jun. Mâna sus. 

Aproape toți elevii ridicară mâinile. Rin aruncă o privire prin curte și 
simți un val de panică. Așa mulţi se antrenaseră înainte de Academie? 
Unde se antrenaseră? Cu cât i-o luaseră înainte? Dacă nu reușea să țină 
pasul? 

Jun arătă spre Venka. 

— Câţi ani? 

— Doisprezece, zise Venka. M-am antrenat în stilul Pumnul Moale. 

Rin făcu ochii mari. Asta însemna că Venka se antrena aproape de 
când începuse să meargă. 

Jun arătă un manechin de lemn. 

— Lovitură de picior circulară inversă. Rupe-i capul. 

„Rupe-i capul?” Rin se uită neîncrezătoare la manechin. Capul și 
trunchiul fuseseră cioplite dintr-o singură bucată de lemn; cel dintâi 
nu era înșurubat, ci era parte integrală din trunchi. 

Totuși Venka părea complet netulburată. Își poziționă picioarele, 
miji ochii spre manechin și apoi își propulsă piciorul aflat în spate 
într-o răsucire ce-i aduse laba mult deasupra capului. Călcâiul tăie 
aerul într-o curbă minunat de precisă. 

Piciorul atinse capul manechinului și-l aruncă, azvârlindu-l peste 
curte. Capul bufni într-un colț și se răsuci pe o parte. 

Rin rămase cu gura căscată. 

Jun încuviință aprobator și îi dădu liber Venkăi. Fata se întoarse la 
locul ei, părând mulțumită. 

— Cum a reușit? întrebă Jun. 


„Magie', se gândi Rin. 

Jun se opri în faţa lui Niang. 

— Tu. Pari uluită. Cum crezi că a reușit? 

Niang clipi nervoasă. 

— Ki? 

— Ce e ki? 

Niang roși. 

— Ăăă... Energie interioară. Energie spirituală? 

— Energie spirituală, repetă maestrul Jun și pufni. Aiureli țărănești. 
Cei care ridică ki la nivelul misterului sau al supranaturalului fac un 
mare deserviciu artelor marţiale. Ki nu este altceva decât energie 
simplă. Aceeași energie care vă curge prin plămâni și vasele de sânge. 
Aceeași energie care mișcă râurile la vale și face vântul să sufle. 

Arătă turnul cu clopot de la al cincilea nivel. 

— Doi lucrători au instalat anul trecut un clopot recent turnat. 
Singuri, n-ar fi ridicat niciodată clopotul până acolo. Dar cu niște 
frânghii inteligent amplasate, doi bărbaţi cu constituție medie au 
reușit să ridice un obiect cu o greutate de câteva ori mai mare decât a 
lor. Principiul funcționează invers pentru artele marțiale. În corp aveţi 
o cantitate limitată de energie. Oricât de mult v-aţi antrena, n-o să 
puteţi reuși isprăvi supraomenești. Dar cu disciplina corectă, știind 
unde și când să loviți... 

Jun izbi cu pumnul în trunchiul manechinului, care se despică, 
formând o rază perfectă de crăpături în jurul mâinii sale. Maestrul își 
trase brațul înapoi. Trunchiul manechinului se destrămă în bucățele 
care căzură pe jos cu zgomot. 

— Puteţi face ceea ce oamenii de rând consideră imposibil, continuă 
Jun. În artele marţiale e vorba despre acţiune și reacțiune. Unghiuri și 
trigonometrie. Cantitatea potrivită de forță aplicată cu vectorul 
adecvat. Mușchii vi se contractă și exercită forță, care este dispersată 
în ţinta voastră. Dacă dezvoltați masă musculară, puteţi exercita o 
forță mai mare. Dacă exersaţi tehnica potrivită, forța vi se dispersează 
cu o concentrare mai mare și o eficiență mai bună. Artele marţiale nu 
sunt mai complicate decât fizica pură. În cazul în care asta vă 
nedumerește, urmaţi pur și simplul sfatul marilor maeștri. Nu puneţi 
întrebări. Doar supuneţi-vă. 


Istoria însemnă o lecţie de umilință. Chiar dinainte să apuce să intre 
toți în clasă, maestrul Yim, gârbovit și chel, începu să explice 
dificultăţile cu care se confrunta armata Nikanului. 

— În ultimul veac, Imperiul a dus cinci războaie, zise el. Și le-am 
pierdut absolut pe toate. De aceea numim acest ultim veac „Epoca 
umilinței”. 

— Optimist, mormăi un băiat cu părul sârmos din faţă. 

Dacă îl auzi, Yim nu dădu niciun semn. Arătă o hartă mare pe 
pergament a emisferei estice. 

— În timpul Împăratului Roșu, țara aceasta se întindea pe jumătate 
de continent. Vechiul Imperiu Nikara a fost leagănul civilizaţiei 
moderne. Centrul lumii. Toate invențiile și-au avut originea în Vechiul 
Nikan; printre ele, magnetul, presa pentru pergament și furnalul 
metalurgic. Reprezentanţii nikara au dus cultura și metodele de bună 
guvernare în insulele Mugen, în est, și în Speer, în sud. Însă imperiile 
decad. Vechiul imperiu a căzut victimă propriei sale măreții. 
Entuziasmate de victoriile expansiunii din nord, Căpeteniile 
războinice au început să lupte între ele. Moartea Împăratului Roșu a 
declanșat o serie de bătălii pentru succesiune fără un rezultat clar. Și 
așa Nikanul s-a împărţit în cele Douăsprezece Provincii, fiecare 
condusă de o Căpetenie. În cea mai mare parte a istoriei recente, 
Căpeteniile au fost preocupate să se lupte între ele. Până la... 

— Războaiele Macului, zise băiatul cu păr sârmos. 

— Da. Războaiele Macului. Yim arătă o ţară aflată la granița 
Nikanului, o insuliță în formă de arc lung. Fără niciun avertisment, 
frățiorul din est al Nikanului, fostul său tributar, și-a întors pumnalul 
chiar spre cei care-i oferiseră civilizația. Restul îl știți, cu siguranţă. 

Niang ridică mâna. 

— De ce s-au stricat relaţiile dintre Nikan și Mugen? Federaţia 
fusese un tributar pașnic în zilele Împăratului Roșu. Ce s-a întâmplat? 
Ce au vrut de la noi? 


— Relaţiile n-au fost niciodată pașnice, o corectă Yim. Și nu sunt 
nici în ziua de azi. Mugen a vrut dintotdeauna mai mult, chiar și când 
era tributar. Federaţia este o ţară ambițioasă, care se dezvoltă rapid, cu 
o populaţie în creștere situată pe o insuliță. Imaginaţi-vă că sunteţi o 
ţară cu un grad înalt de militarizare, cu mai mulţi locuitori decât poate 
suporta teritoriul vostru și nicio posibilitate de extindere. Imaginați-vă 
că suveranii voștri au răspândit o ideologie conform căreia sunt zei și 
că aveţi dreptul divin să vă extindeţi imperiul în emisfera estică. Dintr- 
odată, continentul care se întinde dincolo de Marea Nariin pare o ţintă 
ideală, nu-i așa? 

Se întoarse din nou către hartă. 

— Primul Război al Macului a însemnat un dezastru. Imperiul 
fragmentat n-a reușit să reziste în fața trupelor bine instruite ale 
Federaţiei, care se pregăteau de zeci de ani pentru acest plan. Și iată o 
întrebare pentru voi. Cum am câștigat noi al Doilea Război al 
Macului? 

Un băiat pe nume Han ridică mâna. 

— Triada? 

În toată clasa se auziră chicoteli înfundate. Triada - Vipera, 
Împăratul Dragon și Străjerul Porții — erau cei trei soldați eroici care 
unificaseră Imperiul împotriva Federaţiei. Erau persoane reale - 
femeia cunoscută drept Vipera ocupa încă tronul din Sinegard -, dar 
abilitățile lor legendare de practicanți ai artelor marţiale erau subiect 
de basme pentru copii. Rin crescuse ascultând povești despre Triadă 
care, fără niciun ajutor, făcuse una cu pământul batalioane întregi ale 
Federaţiei, provocând furtuni și inundaţii cu puterile sale 
supranaturale. Dar chiar și ei i se părea că așa ceva sună caraghios într- 
o prelegere despre istorie. 

— Nu râdeți. Cei trei au fost importanţi - fără uneltirile lor politice, 
poate că n-am fi reunit niciodată cele Douăsprezece Provincii, spuse 
Yim. Dar nu ăsta-i răspunsul pe care-l voiam. 

Rin ridică mâna. Memorase răspunsul din manualele preceptorului 
Feyrik. 

— Am pustiit teritoriul din interiorul continentului și am urmat o 
strategie nemiloasă. Când armata Federaţiei a avansat prea mult, 


liniile ei de aprovizionare s-au întrerupt și nu și-a mai putut hrăni 
soldații. 

Yim strânse din umeri. 

— Un răspuns bun, dar neadevărat. Simplă propagandă inclusă în 
manualele de la ţară. Strategia nemiloasă de pustiire a afectat 
populaţia rurală mai mult decât Mugenul. Altcineva? 

Băiatul cu părul sârmos care stătea în față nimeri răspunsul. 

— Am câștigat pentru că am pierdut Speerul. 

Yim încuviinţă. 

— Ridică-te. Explică. 

Băiatul își dădu părul pe spate și se ridică. 

— Am câștigat războiul fiindcă pierderea Speerului a determinat 
Hesperia să intervină. Și... ăăă... capacitatea navală a Hesperiei era 
mult superioară Federaţiei Mugen. Au câștigat războiul pe frontul de 
pe ocean, iar Nikanul a fost inclus în tratatul de pace ulterior. Victoria 
n-a fost de fapt a noastră. 

— Corect, zise Yim. 

Băiatul se așeză, părând extrem de ușurat. 

— Nikanul n-a câștigat al Doilea Război al Macului, repetă Yim. 
Federaţia a plecat, pentru că noi am fost atât de jalnici, încât marilor 
puteri navale din vest li s-a făcut milă de noi. Ne-am apărat ţara atât 
de prost, încât a fost nevoie de un genocid ca să intervină Hesperia. În 
timp ce trupele nikara erau blocate pe frontul din nord, o flotă a 
Federaţiei a distrus peste noapte Insula Moartă. Toţi bărbaţii, femeile 
și copiii de pe Speer au fost măcelăriți, iar cadavrele au fost arse. O 
rasă întreagă a dispărut într-o singură zi. 

În clasă se lăsă tăcerea. Toţi crescuseră auzind povești despre 
distrugerea Speerului, o insuliță care marca oceanul între Marea 
Nariin și Golful Omonod ca o lacrimă, aflată chiar lângă Provincia 
Șarpelui. Rămăsese unicul stat tributar al Imperiului, cucerit și anexat 
în perioada de apogeu a domniei Împăratului Roșu. Avea un loc 
încărcat emoţional în istoria Nikanului, un exemplu grăitor al eșecului 
masiv al armatei dezbinate sub regimul Căpeteniilor. 

Rin se întrebase mereu dacă pierderea Speerului fusese un simplu 
accident. Dacă orice altă provincie ar fi fost distrusă așa cum se 


întâmplase cu Speerul, Imperiul Nikara nu s-ar fi oprit la un tratat de 
pace. Ar fi luptat până când Federaţia Mugen ar fi fost fărâmițată. 

Însă locuitorii de pe Speer nu erau de fapt nikara. Înalți și cu piele 
cafenie, erau un popor insular care fusese dintotdeauna separat din 
punct de vedere etnic de nikara de pe continent. Vorbeau o limbă 
proprie, scriau cu propriul lor alfabet și aveau propria lor religie. Se 
alăturaseră Miliției imperiale numai sub ameninţarea spadei 
Împăratului Roșu. 

Toate astea dovedeau relaţiile încordate dintre Nikan și Speer în 
timpul celui de-al Doilea Război al Macului. Așa că, își zise Rin, dacă 
era să fie sacrificat vreun teritoriu nikara, Speer era alegerea evidentă. 

— Am supraviețuit în ultimul veac numai datorită norocului pur și 
milei vestului, spuse Yim. Însă chiar și cu ajutorul Hesperiei, Nikanul 
abia a reușit să-i alunge pe invadatorii din Federație. Ca urmare a 
presiunilor exercitate de Hesperia, Federaţia a semnat un Pact de 
neagresiune la sfârșitul celui de-al Doilea Război al Macului, iar 
Nikanul și-a păstrat de atunci independenţa. Federaţia a fost redusă la 
câteva avanposturi la marginea Provinciei Calului, iar în ultimii 
aproape douăzeci de ani a fost mai mult sau mai puţin cuminte. Dar 
muganii au devenit tot mai agitaţi, iar Hesperia nu s-a priceput 
niciodată să-și țină promisiunile. Dintre eroii Triadei n-a mai rămas 
decât unul: Împăratul a murit, Străjerul a dispărut și doar împărăteasa 
se mai află pe tron. Poate și mai rău, nu mai avem soldaţi din Speer. 

Yim tăcu și continuă după câteva clipe: 

— Cea mai bună forță de luptă a noastră nu mai există. Nikanul nu 
mai deține resursele care ne-au ajutat să supraviețuim celui de-al 
Doilea Război al Macului. Nu putem conta pe Hesperia să ne salveze 
din nou. Ultimele veacuri ne-au învățat un singur lucru: că dușmanii 
Nikanului nu se odihnesc niciodată. Dar de data asta, când vor veni, 
intenționăm să fim pregătiți. 


Clopotul de amiază anunţă ora mesei de prânz. 


Mâncarea era servită din cazane uriașe înșirate lângă peretele din 
fund - budincă de orez, tocană de pește și chifle din făină de orez - și 
era împărțită de bucătari ce păreau complet indiferenți față de treaba 
lor. 

Elevii primeau porţii suficient de mari ca să le sature stomacurile 
care chiorăiau, dar nu îndeajuns ca să se simtă pe deplin sătui. Cei 
care încercau să se așeze din nou la coadă erau trimiși înapoi la mese 
cu mâinile goale. 

Pentru Rin, perspectiva unor mese regulate era mai mult decât 
generoasă; în casa familiei Fang, ea rămăsese de multe ori fără cină. 
Dar alţii i se plângeau lui Raban că nu primesc decât o singură porţie. 

— Filosofia Jimei este că foamea e bună. Vă menţine ușori, 
concentrați, explică Raban. 

— Ne menţine nefericiți, bombăni Nezha. 

Rin dădu ochii peste cap, dar își ținu gura. Stăteau înghesuiți în 
două șiruri de câte douăzeci și cinci, în lungul mesei de lemn din 
capătul sălii. Celelalte mese erau ocupate de ucenici, dar nici chiar 
Nezha n-avea tupeu să încerce să se așeze printre ei. 

Rin se pomeni între Niang și băiatul cu părul sârmos care se ridicase 
la ora de Istorie. 

— Eu sunt Kitay, se prezentă el, după ce-și termină de adulmecat 
tocana. 

Era cu un an mai mic decât ea și asta se vedea - era sfrijit, pistruiat, 
cu urechi uriașe. Obţinuse cel mai bun rezultat la Keju din 
municipalitatea Sinegard, de departe regiunea cu cea mai mare 
concurență, ceea ce era impresionant, mai cu seamă pentru cineva 
care dăduse testul cu un an mai devreme. Avea memorie perfectă, voia 
să înveţe Strategia cu maestrul Irjah după ce trecea de Probe și... nu i 
se părea și ei că Jun era un prostovan? 

— Da. Și eu sunt Runin. Rin, zise fata, când apucă să spună ceva. 

— Aha, tu ești cea pe care o urăște Nezha. 

Rin se gândi că existau reputaţii mai proaste de atât. În orice caz, 
Kitay nu părea să-i poarte pică. 

— Oricum, care-i problema lui? întrebă ea. 

— Tatăl lui este Căpetenia Dragonului și mătușile lui sunt de 
generaţii concubinele tronului. Și tu te-ai comporta ca o javră dacă 


familia ta ar fi și bogată, și atrăgătoare. 

— Îl cunoști? întrebă Rin. 

— Nezha, Venka și cu mine am crescut împreună. Am avut același 
preceptor. Credeam că vor fi mai drăguți cu mine după ce intrăm la 
Academie. Kitay ridică din umeri, aruncând o privire spre capul mesei, 
unde Nezha și Venka păreau să fie în centrul atenţiei. Bănuiesc că m- 
am înșelat. 

Rin nu se miră că Nezha îl exclusese pe Kitay din cercul lui social. 
Nezha n-avea cum să stea pe lângă cineva nici pe jumătate așa de isteț 
ca Kitay, care ar fi avut prea multe șanse de a-l pune în umbră. 

— Ce-ai făcut de l-ai jignit? 

Kitay se strâmbă. 

— Nimic, numai că i-am luat-o înainte la examen. Nezha e irascibil 
când e vorba de ego-ul lui. Tu ce-ai făcut? 

— l-am învineţit ochiul, recunoscu fata. 

Kitay arcui o sprânceană. 

— Frumos. 


Tradițiile erau programate după prânz, urmate apoi de Lingvistică. 
Rin așteptase toată ziua cu nerăbdare Tradițiile, însă ucenicii care-i 
conduseseră în clasă arătau de parcă se străduiau să nu râdă. Urcară 
scările în spirală până la nivelul al cincilea, mai sus decât toate 
celelalte clase ale lor. În cele din urmă, se opriră într-o grădină închisă. 

— Ce facem aici? întrebă Nezha. 

— Asta-i clasa voastră, spuse un ucenic. 

Schimbară priviri între ei, rânjiră și apoi plecară. După cinci minute, 
motivul amuzamentului lor deveni limpede. Maestrul 'Tradiţiilor nu 
apăru. Trecură zece minute. Apoi douăzeci. 

Elevii se învârtiră stingheriți prin grădină, încercând să înţeleagă ce 
ar fi trebuit să facă. 

— Este o farsă, sugeră Han. Ne-au dus în altă parte. 

— Oricum, ce crește aici? Nezha apropie o floare de nas și o mirosi. 
Scârbos. 


Rin se uită mai bine la flori, apoi ochii i se măriră. Mai văzuse 
petalele alea. 

Nezha le recunoscu în același timp cu ea. 

— Rahat! zise el. Asta-i o plantă de mac. 

Clasa reacționă ca un cuib de șoricei înspăimântați. O zbughiră de 
lângă planta de mac, de parcă simpla apropiere i-ar fi putut droga. 

Fata își înăbuși nevoia absurdă de a izbucni în râs. Aici, în cealaltă 
parte a ţării, exista măcar un lucru pe care-l știa. 

— O să fim exmatriculaţi, se plânse Venka. 

— Nu fi proastă, nu-i planta noastră, zise Kitay. 

Venka se prinse cu palmele de obraji. 

— Dar Jima a spus că dacă stăm la zece pași de... 

— Nu poate să exmatriculeze toată clasa, îi răspunse Kitay. Pun 
rămășag că ne testează. Să vadă dacă vrem cu adevărat să-nvățăm. 

— Sau ne testează să vadă cum reacționăm în preajma drogurilor 
ilegale! ţipă Venka. 

— Potolește-te, spuse Rin. N-ai cum să te droghezi doar dacă o 
atingi. 

Venka nu se calmă. 

— Jima n-a zis că trebuie să ne prindă drogați, a zis... 

— Nu cred că este o oră de-adevăratelea, o întrerupse Nezha. Pun 
rămășag că ucenicii se distrează și ei un pic. 

Kitay părea nesigur. 

Era în orar. Și l-am văzut pe maestrul Tradiţiilor, a fost la 
prezentare. 

— Și atunci unde-i erau ucenicii? ripostă Nezha. Ce culoare avea 
centura lui? De ce nu vezi pe nimeni umblând cu Tradiţii scris pe 
brasardă? Asta-i o tâmpenie. 

leşi furtunos pe poartă. Încurajaţi, și ceilalți din clasă îl urmară, unul 
câte unul. În cele din urmă, Rin și Kitay rămaseră singuri în grădină. 

Rin se așeză și se sprijini în coate, admirând varietatea plantelor din 
grădină. În afara florilor roșu-aprins ale macilor, mai erau și cactuși 
micuţi cu flori roz și galbene, ciuperci fluorescente strălucind slab în 
colțurile întunecate de sub poliţe și tufișuri verzi dese care răspândeau 
o aromă ca de ceai. 

— Asta nu-i grădină, spuse ea. E o pepinieră de droguri. 


Acum chiar că voia să-l cunoască pe maestrul Tradiţiilor. 

Kitay se așeză lângă ea. 

— Ştii, marii șamani din legende înghițeau droguri înainte de luptă. 
Poveștile spun că le dădeau puteri magice. Zâmbi. Crezi că asta predă 
maestrul Tradiţiilor? 

— Sincer? spuse Rin smulgând iarba. Cred că vine aici doar ca să se 
drogheze. 


CAPITOLUL 4 


Pe măsură ce se scurgeau săptămânile, orele deveneau tot mai 
dificile. Dimineţile erau dedicate Luptei, Medicinei, Istoriei şi 
Strategiei. În majoritatea zilelor, lui Rin i se învârtea capul de pe la 
prânz, ticsit cu denumiri de teoreme de care nu mai auzise niciodată 
și titluri de cărți pe care trebuia să le termine până la sfârșitul 
săptămânii. 

Orele de Lupte le extenuau și trupul, nu doar mintea. Jun îi punea 
să execute o serie chinuitoare de exerciţii de gimnastică: alergau în sus 
și în jos pe scările Academiei, stăteau în mâini cu orele și repetau 
periodic posturile de bază ale artelor marţiale, cu saci de cărămizi 
atârnaţi de braţe. În fiecare săptămână, Jun îi ducea la un lac de la 
poalele muntelui și-i punea să înoate pe toată lungimea sa. 

Rin și alți câţiva elevi nu știuseră până atunci să înoate. Jun le 
arătase o singură dată mișcările corecte. După aceea, depindea de ei să 
nu se înece. 

Temele pentru acasă erau grele și, în mod clar, gândite să-i împingă 
pe boboci la limită. Așa că atunci când maestrul Armelor, Sonnen, îi 
învăță care erau proporţiile corecte de salpetru, sulf și cărbune 
necesare pentru a amesteca praful de pușcă incendiar ce alimenta 
rachetele militare, le ceru și să-și construiască pe loc propriile rachete. 
lar când maestra Medicinei, Enro, îi puse să înveţe denumirea tuturor 
oaselor din corpul omenesc, se aștepta ca ei să știe și cele mai 
obișnuite cazuri de fracturare a lor și modul de a le identifica. 

Totuși Strategia, predată de maestrul Irjah, era materia cea mai grea. 
La prima oră le împărţi un volum gros - Principiile războiului de Sunzi 
— și îi anunţă că trebuiau să-l memoreze până la sfârșitul săptămânii. 

— Chestia asta-i enormă! se plânse Han. Cum să ne mai facem și 
restul temelor? 

— Altan Trengsin l-a învăţat într-o singură noapte, răspunse Irjah. 

Elevii schimbară priviri exasperate. Maeștrii îl ridicaseră în slăvi pe 
Altan Trengsin încă de la începutul trimestrului. Rin ajunsese la 
concluzia că era un fel de geniu, aparent cel mai strălucit elev care 
trecuse prin Sinegard în ultimele decenii. 


Han părea la fel de iritat pe cât se simţea ea. 
— In regulă, dar noi nu suntem Altan. 
— Atunci încercaţi să fiţi, zise Irjah. Sunteţi liberi. 


Rin intră într-o rutină de studiu constant și foarte puţin somn; 
orarul nu le mai lăsa timp bobocilor să facă nimic altceva. 

Toamna abia începuse să-și arate colții în Sinegard. Într-o 
dimineață, pe când urcau în grabă treptele, îi însoţi o rafală de vânt 
rece. Fremătă printre copaci într-un crescendo tunător. Elevii nu-și 
primiseră încă robele groase de iarnă și le clănțăneau dinţii la unison 
în timp ce se strângeau unii în alții sub un arbore de mătase din 
fundul curţii de la nivelul al doilea. 

În pofida frigului, Jun refuză să mute ora de Lupte înăuntru înainte 
ca zăpada să-i împiedice s-o ţină în aer liber. Era un profesor nemilos, 
căruia părea să-i facă plăcere disconfortul lor. 

— Durerea vă face bine, zise el în timp ce-i obliga să se ghemuiască 
în posturi chircite și chinuitoare. Practicanţii artelor marţiale din 
vechime mențineau poziția asta o oră întreagă înainte de 
antrenament. 

—  Practicanţii artelor marţiale din vechime aveau niște coapse 
uluitoare, gâfâi Kitay. 

Gimnastica de dimineaţă era tot îngrozitoare, dar măcar trecuseră 
de exercițiile de bază și începuseră primele arte marțiale cu arme: 
tehnici cu bastoane. 

Jun tocmai își adoptase postura în capătul curţii, când deasupra 
capului său se auzi un foșnet puternic. O mână de frunze căzu chiar 
unde stătea el. 

Toţi ridicară privirile. 

Cocoţat pe o creangă groasă a arborelui de mătase stătea de mult 
absentul lor maestru al Tradiţiilor. 

Mânuia o foarfecă de grădină mare și tăia voios frunzele la 
întâmplare în timp ce îngâna ca pentru el, fals și cu voce tare, un 
cântecel. 


După ce auzi câteva cuvinte din cântec, Rin recunoscu „Atingerile 
Străjerului Porții”. Îl știa din multele drumuri pe care le făcuse ca să 
distribuie opiu la bordelurile din Tikany - era un cântecel obscen, la 
limita eroticului. Maestrul Tradiţiilor masacra melodia, dar cânta cu 
voce tare și cu entuziasm nestăvilit. 

— Să te-ating nu pot acolo, fată mare/ Căci ai pieri de desfătare... 
Niang se scutura de atâta chicotit înăbușit. Kitay se holba la copac cu 
gura căscată. 

— Jiang, am oră! se răsti Jun. 

— Păi predă-ţi lecţia, răspunse maestrul Jiang. Lasă-mă-n pace. 

— Avem nevoie de curte. 

— N-ai nevoie de toată curtea. N-ai nevoie de copacul ăsta, spuse 
Jiang arţăgos. 

Jun își roti de câteva ori bastonul în aer și-l izbi de baza copacului. 
Trunchiul se zgudui de-a binelea în urma loviturii. Se auzi pârâitura 
unei greutăți care cade prin straturi de frunze uscate. 

Maestrul Jiang ateriză într-un morman încovoiat pe pardoseala de 
piatră. 

Primul gând al lui Rin fu că maestrul nu purta cămașă. Al doilea, că 
probabil murise. 

Însă Jiang nu făcu decât să se ridice în șezut, să-și scuture piciorul 
stâng și să-și arunce părul alb înapoia umerilor. 

— Asta a fost nepoliticos, spuse el visător, în timp ce din tâmpla 
stângă i se scurgea un firicel de sânge. 

— Chiar trebuie să bâzâi pe-aici ca prostul? se răsti Jun. 

— Chiar trebuie să-mi întrerupi ședința de grădinărit de dimineaţă? 
replică Jiang. 

— Nu te ocupi de grădină, zise Jun. Ai venit aici doar ca să mă sâcâi 
pe mine. 

— Cred că te supraapreciezi. 

Jun lovi cu bastonul de pământ, făcându-l pe Jiang să tresară 
surprins. 

— Afară! 

Jiang adoptă o expresie teatral jignită și se ridică. Plecă în grabă din 
grădină, legănându-și șoldurile ca o dansatoare de bordel. 


— Dacă suflețelul după mine-ţi furnică/ O să te ling ca pe-o 
prăjituriiiică... 

— Ai dreptate, îi șopti Kitay lui Rin. Chiar se droga. 

— Atenţie! strigă Jun la elevii rămași cu ochii căscați. 

Încă avea o frunză prinsă în păr, care tremura de fiecare dată când 
vorbea. 

Clasa se alinie în grabă pe două rânduri în fața lui, cu bastoanele 
pregătite. 

— Când vă dau semnalul, repetați următoarea succesiune de 
mișcări, spuse el, prezentând exerciţiile în timp ce vorbea. Înainte. 
Înapoi. Eschivă stânga sus. Revenire. Eschivă dreapta sus. Revenire. 
Eschivă stânga jos. Revenire. Eschivă dreapta jos. Revenire. Răsucire, 
trecere prin spate, revenire. Înţeles? 

Încuviinţară tăcuţi din cap. Nimeni nu îndrăzni să admită că nu 
reținuse întreaga succesiune. Demonstraţiile lui Jun erau de obicei 
rapide, dar acum se mișcase mai repede decât l-ar fi putut urmări 
oricare dintre ei. 

— Bun. Jun își izbi bastonul de pardoseală. Începeţi. 

Urmă un fiasco. Se mișcau fără niciun ritm sau hotărâre. 

Nezha trecu prin toată succesiunea de mișcări de două ori mai 
repede decât restul clasei, dar fusese unul dintre puţinii care reușiră s- 
o facă. Restul fie săriră jumătate dintre ele, fie încurcară rău 
instrucțiunile. 

— Au! 

Parând când ar fi trebuit să se întoarcă, Kitay o lovi pe Rin în spate. 
Ea se smuci în față, lovind-o din greșeală pe Venka în cap. 

— Stop! strigă Jun. 

Toţi încremeniră. 

— O să vă spun o poveste despre marele strateg Sunzi, rosti Jun 
plimbându-se printre ei și răsuflând greu. Când și-a terminat de scris 
marele tratat Principiile războiului, Sunzi l-a trimis Împăratului Roșu. 
Acesta a decis să-i încerce înțelepciunea, punându-l să instruiască un 
grup de oameni fără experiență militară: concubinele imperiale. Sunzi 
a fost de acord și le-a adunat pe femei lângă porţile palatului. Le-a 
spus așa: „Când zic «Privirea înainte», vă uitaţi drept în față. Când zic 
«Întoarcere la stânga», vă întoarceţi către stânga. Când zic «Întoarcere 


la dreapta», trebuie să vă răsuciți spre dreapta. Când zic «Stânga 
împrejur», trebuie să vă întoarceţi cu o sută optzeci de grade. E clar?” 
Femeile au încuviințat. Sunzi le-a dat apoi semnalul „Întoarcere la 
dreapta”. Însă ele n-au făcut decât să izbucnească în râs. 

Jun se opri în faţa lui Niang, al cărei chip era încrețit de emoție. 

— Sunzi i-a spus Împăratului așa: „Dacă ordinele nu sunt clare sau 
limpezi, dacă nu sunt înţelese în întregime, atunci de vină este 
generalul.” Așa că s-a întors spre concubine și a repetat instrucțiunile. 
„Întoarcere la dreapta”, a ordonat el. Din nou, femeile au izbucnit în 
hohote. 

Jun își răsuci capul încet, privindu-i pe fiecare în ochi. 

— De data asta, Sunzi i-a spus Împăratului: „Dacă ordinele nu sunt 
clare, atunci de vină este generalul. Dacă sunt însă clare, dar nu sunt 
executate, atunci sunt de vină comandanții trupelor.” Apoi a ales două 
dintre cele mai bătrâne concubine și a pus să fie decapitate. 

Ochii lui Niang arătau de parcă stăteau să-i sară din cap. 

Jun se îndreptă ţeapăn spre partea din față a curţii și-și ridică 
bastonul. În timp ce elevii priveau îngroziţi, maestrul repetă seria de 
mișcări, mai încet acum, rostind denumirea fiecărei mișcări pe măsură 
ce o executa. 

— A fost clar? 

Clasa încuviință. 

Jun lovi cu bastonul de pardoseală. 

— Atunci începețţi. 

Toţi executară exerciţiul. Fără nicio greșeală. 


Luptele erau un chin care-ţi nimicea sufletul, dar măcar aveau parte 
de antrenamentele distractive din fiecare seară. Acestea erau sesiuni 
de instrucţie supravegheate de doi dintre ucenicii lui Jun: Kureel și 
Jeeha. Ucenicii erau profesori destul de leneși și nepotrivit de 
entuziasmați de perspectiva de a cauza cât mai multă durere unor 
adversari imaginari. Ca atare, perioadele de exerciţii frizau de obicei 


dezastrul, cu Jeeha și Kureel învârtindu-se de colo până colo și 
strigând sfaturi, în timp ce elevii se antrenau, luptându-se între ei. 

— Dacă n-ai armă, nu ţinti faţa. 

Jeeha îi îndreptă Venkăi mâna în jos, astfel încât lovitura cu mâna 
întinsă să ajungă pe gâtul lui Nezha, nu pe nas. 

— În afară de nas, toată faţa este formată practic numai din oase. N- 
o să reușești decât să-ți julești mâna. Gâtul este o ţintă mai bună. Cu 
destulă forță, poţi să zdrobești letal traheea. În caz minim, vei cauza 
probleme de respiraţie. 

Kureel îngenunche lângă Kitay și Han, care se rostogoleau pe jos, 
ţinându-se unul pe celălalt de cap. 

—  Mușcătura este o tehnică extraordinară dacă ești prins la 
înghesuială. 

O clipă mai târziu, Han urlă de durere. 

Câţiva boboci se adunară în jurul unui manechin de lemn, în timp 
ce Jeeha făcea demonstraţia unei lovituri corecte cu tăișul palmei. 

— Călugării nikara credeau că punctul acesta este un centru major 
de ki. 

Jeeha indică un punct aflat dedesubtul stomacului și plasă o lovitură 
teatrală. Rin mușcă momeala, ca să grăbească lucrurile. 

— Și chiar este? 

— Nu. Nu există centre ki. Dar zona asta, de sub cușca toracică, are 
o grămadă de organe vitale care sunt expuse. Și tot acolo e și 
diafragma. Hah! Jeeha izbi manechinul cu pumnul. Asta ar trebui să 
imobilizeze orice adversar câteva secunde bune. Îţi asigură suficient 
timp să-i scoţi ochii. 

— Pare vulgar, zise Rin. 

Jeeha ridică din umeri. 

— Nu ne aflăm aici ca să fim sofisticaţi. Suntem aici ca să distrugem 
oameni. 

— O să vă mai arăt o ultimă lovitură, anunţă Kureel, când ora se 
apropia de sfârșit. De fapt, e singura lovitură cu piciorul de care veţi 
avea nevoie vreodată. O lovitură care doboară până și pe cel mai 
puternic războinic. 

Jeeha clipi nedumerit. Întoarse capul s-o întrebe ce voia să spună, 
iar Kureel ridică genunchiul și-i înfipse vârful piciorului în vintre. 


Şedinţele obligatorii de antrenament durau numai două ore, însă 
bobocii începură să rămână în sală ca să exerseze mult după 
încheierea lor. Singura problemă era că elevii care mai făcuseră 
antrenamente anterior se foloseau de această ocazie ca să se dea în 
spectacol. Nezha execută o serie de salturi cu răsucire în mijlocul 
încăperii, încercând lovituri de picior circulare ce deveneau tot mai 
complicate. În jurul lui se adunase un cerc nu prea mare de colegi care 
priveau. 

— Ne admirăm prinţul? 

Kitay străbătu cu pași mari încăperea ca să ajungă lângă Rin. 

— Nu reușesc să-mi dau seama cum ar putea fi util așa ceva în luptă, 
spuse Rin. 

Nezha făcea acum o rotaţie completă de cinci sute patruzeci de 
grade în aer înainte să lovească. Arăta foarte drăguţ, dar și foarte 
inutil. 

— Ah, păi nici nu este. Asta e valabil pentru o bună parte din artele 
vechi - sunt frumos de privit, dar lipsite de rost. Derivatele au fost 
adaptate pentru scena de operă, nu pentru luptă, și apoi au fost 
readaptate. De altfel de-aici își trage numele Opera Roșie de Doi Bani. 
Membrii fondatori erau practicanți de arte marţiale care se prefăceau 
că sunt artiști ambulanți ca să se apropie cât mai mult de ţintele lor. 
Ar trebui să citești cândva istoria artelor moștenite, e fascinantă. 

— Există ceva despre care n-ai citit? întrebă Rin. 

Kitay părea să aibă cunoștințe enciclopedice despre aproape orice 
subiect. În ziua aceea, la prânz, îi ţinuse fetei o prelegere despre 
deosebirile dintre tehnicile de eviscerare a peștelui în diverse 
provincii. 

— Am o slăbiciune pentru artele marţiale, răspunse el. Oricum, e 
deprimant să vezi oameni care nu-și dau seama de diferența dintre 
autoapărare și actul artistic. 

Nezha ateriză și se ghemui în mod impresionant, după un salt 
destul de înalt. Câţiva colegi începură să aplaude fără sens. Fără să ia 
în seamă aplauzele, el se îndreptă și-i prinse privirea lui Rin. 

— Asta înseamnă arte de familie, zise și-și șterse sudoarea de pe 
frunte. 


— Sunt sigură că vei fi teroarea școlii, spuse Rin. Poţi să dansezi ca 
să obţii donații. O să-ţi arunc un lingou. 

Chipul lui Nezha se strâmbă într-o grimasă. 

— Eşti geloasă că tu n-ai arte moștenite. 

— Mă bucur că n-am, dacă toate arată așa ridicol ca ale tale. 

— Casa Yin a introdus cea mai puternică tehnică de lovituri cu 
piciorul din Imperiu, se răsti Nezha. Hai să vedem cum ţi-ar plăcea să 
simți asta pe pielea ta. 

— Cred că aș fi în regulă, răspunse Rin. Deși ar fi un spectacol vizual 
uimitor. 

— Măcar eu nu-s un țăran incult, scuipă Nezha. N-ai făcut arte 
marțiale în viața ta. Nu știi decât o singură lovitură cu piciorul. 

— Și tu îmi tot spui țărancă, de parcă nu știi decât o singură insultă. 

— Atunci duelează-te cu mine, spuse Nezha. Luptă până la 
imobilizare timp de zece secunde sau până la prima picătură de sânge. 
Aici și acum. 

— S-a făcut, începu să spună Rin, însă Kitay îi puse mâna la gură. 

— Ah, nu. Ah, nu, nu. 

O trase pe fată înapoi. 

— L-ai auzit pe Jun, nu trebuie să... 

Însă Rin îl dădu deoparte. 

— Jun nu-i aici, nu-i așa? 

Nezha rânji răutăcios. 

— Venka! Vino-ncoace! 

Venka se întrerupse din discuţia pe care o purta cu Niang în celălalt 
capăt al încăperii și se repezi spre el, încântată că o chemase. 

— Arbitrează-ne, zise Nezha, fără să-și ia ochii de la Rin. 

Venka duse mâinile la spate, imitându-l pe maestrul Jun, și ridică 
bărbia. 

— Începeţi. 

Restul clasei formase un cerc în jurul lui Nezha și Rin. Fata era prea 
furioasă ca să le observe privirile. N-avea ochi decât pentru Nezha, 
care începu să se miște în jurul ei, țâșnind înainte și înapoi cu mișcări 
rapide și elegante. 

„Kitay avea dreptate”, își zise Rin. Nezha chiar arăta de parcă ar fi 
jucat într-un spectacol de operă. Deci nu părea deosebit de letal, ci 


doar caraghios. 

Miji ochii și se ghemui, urmărindu-i cu atenţie mișcările. 

lată o deschidere clară. Rin ridică un picior și lovi tare. 

Piciorul ei îl interceptă pe Nezha în plin salt, cu o pocnitură 
satisfăcătoare. 

Nezha scoase un țipăt nefiresc și se prinse de vintre, scâncind. 

Întreaga sală se cufundă în tăcere și toate capetele se întoarseră în 
direcția lor. 

Nezha se ridică stângaci, cu fața roșie ca focul. 

— Cum... cum îndrăznești... 

— Exact cum ai spus. Rin lăsă capul în jos într-o plecăciune 
batjocoritoare. Nu știu decât o singură lovitură. 


Îi plăcuse să-l umilească pe Nezha, însă urmările politice fură 
imediate și violente. Nu dură mult până ce în clasă începură să se 
formeze alianţe. Jignit de moarte, Nezha transmise clar că asocierea cu 
Rin însemna izolare socială. Refuza în mod deschis să-i vorbească sau 
să bage de seamă că există, cu excepția momentelor când făcea 
comentarii batjocoritoare despre accentul ei. Unul câte unul, elevii din 
clasă, îngroziţi să nu li se aplice același tratament, îi urmară exemplul. 

Kitay constituia singura excepţie. Era învăţat cu partea rea a lui 
Nezha, îi spusese el lui Rin, și n-avea să înceapă acum să se 
sinchisească. 

— În plus, zise el, expresia aia de pe faţa lui a fost de nepreţuit. 

Rin îi era recunoscătoare pentru loialitate, dar o uluia cât de 
nemiloși puteau fi ceilalți elevi. Se părea că lista lucrurilor pentru care 
putea fi ea batjocorită era nesfârșită: pielea închisă la culoare, lipsa 
unui statut, accentul de ţărancă. Era sâcâitor, însă Rin reușise să nu ia 
în seamă batjocurile... până când colegii de clasă începură să 
chicotească de fiecare dată când deschidea gura. 

— Am un accent chiar așa de evident? îl întrebă ea pe Kitay. 

— E mai bine acum, zise el. Încearcă doar să graseiezi mai tare 
sfârșitul cuvintelor. Scurtează vocalele. Și adaugă un r unde nu există. 


Asta-i o regulă de bun-simțţ folositoare. 

— Ar. Arrr, se maimuţări ea. De ce trebuie să vorbească sinegardienii 
de parcă rumegă? 

— Puterea dictează ce este acceptabil, spuse Kitay meditativ. Dacă s- 
ar fi făcut capitala la Tikany, sunt sigur că am fi cu toţii întunecați ca 
scoarța de copac. 


În zilele următoare, Nezha nu-i adresă niciun cuvânt lui Rin, pentru 
că n-avea de ce. Ciracii care-l venerau nu pierdură nicio ocazie să-și 
bată joc de ea. Manipularea lui Nezha se dovedi strălucită; odată ce 
stabilise că Rin era ţinta principală, putea să stea liniștit și să se uite. 

Atașată obsesiv de Nezha, Venka o insulta pe Rin de câte ori avea 
ocazia. Cu Niang era mai bine; nu se asocia cu ea în public, dar măcar 
îi vorbea în intimitatea căminului. 

— Ai putea încerca să-ți ceri scuze, îi șopti Niang într-o noapte, 
după ce Venka adormise. 

Era ultimul lucru care-i trecea prin cap lui Rin. N-avea de gând să-și 
recunoască înfrângerea lingușind ego-ul lui Nezha. 

— Duelul a fost ideea lui, se răsti ea. Nu-i vina mea c-a primit ce 
merita. 

— Nu contează, răspunse Niang. Spui doar că-ţi pare rău și după aia 
uită de tine. Lui Nezha îi place să fie respectat. 

— Pentru ce? întrebă Rin. N-a făcut nimic să-mi câștige respectul, 
decât să stea cu nasul pe sus, de parcă-i foarte special doar pentru că-i 
din Sinegard. 

— N-o să-ţi folosească la nimic să-ți ceri scuze, interveni Venka, 
aparent încă trează. Și chiar suntem deosebiți pentru că suntem din 
Sinegard. Nezha și cu mine - când vorbea Venka, erau întotdeauna 
Nezha și cu mine - ne-am pregătit pentru Academie încă de când am 
învățat să mergem. Avem chestia asta în sânge. E destinul nostru. Pe 
când tu? Tu nu ești nimic. Eşti doar o vagaboandă din sud. Nici n-ar 
trebui să fii aici. 

Rin se ridică în șezut în pat, brusc înfuriată. 


— Am dat și eu același test ca și tine. Am toate drepturile să fiu în 
școala asta. 

— Eşti aici doar pentru că așa stabilește cota, replică Venka. Vreau 
să zic că testul Keju trebuie să pară echitabil. 


Oricât de enervantă era Venka, Rin abia dacă mai avea timp sau 
energie să fie atentă la ea. Încetară să se mai rățoiască una la alta după 
câteva zile, dar numai pentru că erau prea extenuate ca să mai 
vorbească. Când terminară ședințele de antrenament din săptămâna 
aceea, se târâră spre dormitor, cu mușchii atât de istoviţi, încât abia 
mai puteau merge. Fără o vorbă, își scoaseră uniformele și se prăbușiră 
în paturi. 

Se treziră aproape imediat, când bătu cineva la ușă. 

— Scularea, zise Raban, când Rin deschise ușa. 

— Ce... 

Raban se uită peste umărul ei la Venka și Niang, care se văitau în 
paturile lor. 

— Și voi. Grăbiţi-vă. 

— Care-i treaba? mormăi Rin ţâfnoasă, frecându-se la ochi. Suntem 
de serviciu la măturat abia peste șase ore. 

— Veniţi! 

Văicărindu-se în continuare, fetele îmbrăcară tunicile și se întâlniră 
cu Raban în faţa dormitorului, unde băieţii erau deja adunați. 

— Dacă-i un fel de farsă pentru boboci, pot să mă-ntorc în pat? 
întrebă Kitay. Consideraţi că sunt hărțuit și intimidat, numai lăsați-mă 
să dorm. 

— Gura! Urmaţi-mă. 

Fără să mai scoată nicio vorbă, Raban porni către pădure. 

Elevii fură nevoiţi să alerge ca să ţină pasul cu el. La început, Rin 
crezu că-i duce în inima pădurii de pe munte, dar nu era decât o 
scurtătură; după un minut ajunseră în fața sălii principale de 
antrenament. Era luminată înăuntru și se auzeau glasuri zgomotoase. 

— Alte ore? întrebă Kitay. Pe Marea Țestoasă, eu intru în grevă! 


— Nu sunt cursuri. 

Dintr-un motiv necunoscut, Raban părea foarte entuziasmat. 

— Intraţi. 

În pofida strigătelor ce se auzeau, sala era goală. Elevii se împleticiră 
confuzi și buimaci, până ce Raban le făcu semn să-l urmeze pe scări, la 
nivelul de jos. Subsolul era plin de ucenici adunaţi în mijlocul 
încăperii. Orice s-ar fi aflat în centrul atenţiei părea foarte palpitant. 
Rin își lungi gâtul ca să arunce o privire pe deasupra capetelor, dar nu 
reuși să vadă decât alte trupuri. 

— Vin bobocii! strigă Raban, conducându-le grupul micuț prin 
mulțimea înghesuită. 

Folosindu-și energic coatele, le croi drum printre ucenici. 

În mijlocul încăperii se aflau două gropi circulare săpate în pământ, 
fiecare adâncă de doi metri și cu diametrul de minimum trei metri. 
Gropile erau adiacente și înconjurate de bare din metal ce ajungeau 
până la nivelul taliei, ca să-i împiedice pe spectatori să cadă. Una era 
goală, iar în mijlocul celeilalte stătea maestrul Sonnen, cu braţele 
încrucișate pe pieptul lat. 

— Sonnen arbitrează întotdeauna, zise Raban. El trage paiul scurt 
pentru că-i cel mai tânăr. 

— Ce arbitrează? întrebă Kitay. 

Raban rânji larg. 


Ușa subsolului se deschise și în sala deja aglomerată începură să se 
reverse și alți ucenici, care umplură spaţiul până la refuz. Apăsarea 
trupurilor îi împinse pe boboci periculos de aproape de marginile 
ringurilor. Rin se prinse de balustradă ca să nu cadă. 

— Ce se petrece? întrebă Kitay, în vreme ce ucenicii se îmbulzeau ca 
să ocupe locuri mai aproape de ringuri. 

În sală era atât de multă lume, încât ucenicii din spate își aduseseră 
scăunele pe care să se urce. 

— În seara asta e rândul lui Altan, răspunse Raban. Nimeni nu vrea 
să-l rateze pe Altan. 


Probabil că era a douăsprezecea oară când Rin auzea numele acela 
în cursul săptămânii. Toată Academia părea obsedată de el. Altan 
Trengsin, studentul din anul cinci, era asociat cu toate recordurile 
școlii, era elevul favorit al tuturor maeștrilor și reprezenta excepţia de 
la toate regulile. Devenise deja subiect de bancuri în clasă. 

Poţi să urinezi peste zidul orașului? 

Altan poate. 

În ringul maestrului Sonnen sări brusc o siluetă înaltă și mlădioasă, 
fără a se sinchisi să folosească scara din frânghie. În timp ce adversarul 
său cobora stângaci, silueta își întinse brațele la spate, cu capul 
îndreptat spre tavan. Ochii îi străluciră în reflecția luminii de 
deasupra. 

Erau purpurii. 

— Pe Marea estoasă! zise Kitay. Ăsta chiar e speeran. 

Rin aruncă o privire în groapă. Kitay avea dreptate; Altan nu semăna 
nici pe departe cu poporul nikara. Avea pielea cu câteva nuanţe mai 
închisă decât a oricărui elev, mai întunecată chiar decât a lui Rin. Însă 
dacă pielea bronzată îi conferea fetei o aparenţă grosolană și lipsită de 
rafinament, pielea îi dădea lui Altan un aer unic, regal. Avea părul de 
culoarea cernelii încă umede, mai apropiată de violet decât de negru. 
Faţa era osoasă, lipsită de expresie și surprinzător de frumoasă. Și 
ochii aceia - roșu purpuriu, arzător. 

— Credeam că toţi speeranii au murit, zise Rin. 

— Majoritatea sunt morţi, răspunse Raban. Altan este ultimul dintre 
el. 

— Sunt Bo Kobin, ucenic al maestrului Jun Loran, anunţă adversarul 
său. Îl provoc pe Altan Trengsin la luptă până la imobilizarea 
adversarului. 

Kobin era probabil de două ori mai greu decât Altan și cu câţiva 
centimetri mai înalt, însă Rin bănuia că nu va fi o luptă deosebit de 
strânsă. 

Altan ridică din umeri indiferent. 

Sonnen părea plictisit. 

— Fi bine, haideţi, spuse el. 

Ucenicii adoptară posturile de deschidere. 

— Cum, fără prezentare? întrebă Kitay. 


Raban părea amuzat. 

— Altan n-are nevoie de prezentare. 

Rin încreţi din nas. 

— E puţin cam plin de el, nu? 

— Altan Trengsin, cugetă Kitay. Altan e numele clanului? 

— Numele clanului este Trengsin. Speeranii pun numele clanului la 
urmă, explică Raban pripit. Șșșt, o să pierdeţi lupta. 

O pierduseră deja. 

Rin nu-l auzise pe Altan mișcându-se, nici măcar nu văzuse cum 
începuse bătaia. Însă când cobori din nou privirea spre ring, îl zări pe 
Kobin imobilizat la podea, cu un braţ răsucit nefiresc la spate. Altan 
era în genunchi deasupra lui, sporind încet apăsarea asupra brațului. 
Părea nepăsător, detașat, aproape apatic. 

Rin strânse mâna pe balustradă. 

— Când a... când a... 

— E Altan Trengsin, răspunse Raban, de parcă asta explica totul. 

— Cedez, strigă Kobin. Cedez, fir-ar să fie! 

— Despărțţiți-vă, spuse Sonnen, căscând. Altan câștigă. Următorul. 

Altan îi dădu drumul lui Kobin și-i întinse mâna. Acesta îl lăsă să-l 
tragă în picioare, apoi îi strânse mâna. Își accepta înfrângerea cu 
eleganță. Nu era nicio rușine, se părea, să fii învins în mai puţin de trei 
secunde de Altan Trengsin. 

— Asta-i tot? întrebă Rin. 

— Nu s-a terminat, răspunse Raban. Altan are o mulțime de 
competitori în seara asta. 

Următorul concurent era Kureel. Raban se încruntă, clătinând din 
cap. 

— N-ar fi trebuit să primească permisiunea pentru lupta asta. 

Lui Rin i se păru o apreciere nedreaptă. Kureel, una dintre ucenicii 
valoroși ai maestrului Luptelor, avea reputația că este agresivă. Kureel 
și Altan păreau să aibă aceeași înălțime și forță; cu siguranță că se 
putea descurca. 

— Începeţi. 

Kureel îl atacă imediat pe Altan. 

— Pe Marea [estoasă, șopti Rin. 


Îi fu greu să urmărească momentul în care Kureel și Altan începură 
lupta corp la corp. Schimbau o mulțime de lovituri și eschive pe 
secundă, ferindu-se și sărind unul în jurul celuilalt ca niște parteneri 
de dans. 

Trecu un minut. Kureel obosise vizibil. Loviturile ei deveniseră 
neglijente și prea ample. De pe frunte i se scurgeau broboane de 
sudoare la fiecare mișcare. Însă Altan era netulburat, mișcându-se cu 
aceeași grație felină pe care o avusese la începutul luptei. 

— Nu face decât să se joace cu ea, zise Raban. 

Rin nu-și putea lua ochii de la Altan. Mișcările lui păreau un dans, 
erau hipnotice. Fiecare acțiune dovedea forță pură - nu mușchii 
mătăhăloși pe care-i întrupase Kobin, ci o energie compactă, de parcă 
era un arc puternic încordat pe punctul de a fi eliberat. 

— O să termine repede, prezise Raban. 

Era în esenţă un joc de-a șoarecele și pisica. Kureel nu se ridicase 
nici măcar o clipă la nivelul lui Altan, care lupta la un nivel cu totul 
diferit. La început acţionase ca o oglindă a ei ca să-i facă pe plac și 
apoi ca s-o obosească. Mișcările lui Kureel încetiniră cu fiecare clipă. 
Și, în zeflemea, și Altan își încetini ritmul, ca să se sincronizeze cu ea. 
În cele din urmă, Kureel făcu un salt disperat în față, încercând să-l 
lovească în diafragmă. În loc să blocheze lovitura, Altan sări într-o 
parte, sui pe peretele din pământ al ringului, ricoșă în cealaltă parte și 
se răsuci în aer. Piciorul lui o lovi pe Kureel în tâmplă și ea căzu pe 
spate. 

Își pierduse cunoștința înainte ca Altan să aterizeze în spatele ei, 
ghemuit ca o pisică. 

— Pe 'Țâţele Tigroaicei, zise Kitay. 

— Pe Ţâţele Tigroaicei, încuviință Raban. 

Doi ucenici cu brasarde portocalii de Medicină săriră imediat în 
groapă ca s-o ridice pe Kureel. La marginea ringului era deja pregătită 
o targă. Altan stătea în mijlocul gropii, așteptându-i calm să termine. 
Chiar în timp ce o scoteau pe Kureel din subsol, un alt elev coborî pe 
scara din frânghie. 

— Trei competitori într-o singură seară, zise Kitay. E ceva normal? 

— Altan luptă mult, zise Raban. Fiecare își dorește să fie cel care-l 
doboară. 


— S-a-ntâmplat vreodată? întrebă Rin. 

Raban se mulțumi să râdă. 

Al treilea competitor lăsă capul ras pe spate, privind spre lumini, și 
Rin își dădu seama cu o tresărire că era Tobi - ucenicul care le 
prezentase Academia. 

„Bun, își zise ea. „Sper că Altan o să-l facă praf” 

Tobi se prezentă cu voce tare, smulgând strigăte din partea colegilor 
din clasa de Lupte. Altan își netezi mâneca și nici de data asta nu 
spuse nimic. Poate că dăduse ochii peste cap, dar, în lumina slabă, Rin 
nu era sigură. 

— Începeţi, zise Sonnen. 

Tobi își încordă braţele și se lăsă pe vine. În loc să-și strângă pumnii, 
își îndoi degetele noduroase de parcă le-ar fi strâns în jurul unei mingi 
invizibile. 

Altan înclină capul ca pentru a spune: „Ei bine, haide.” 

Înfruntarea își pierdu rapid eleganța. Era o luptă copleșitoare, cu 
pumnii însângerați, fără restricţii. Era brutală și dură și degaja o forță 
animalică. Nimic nu era interzis. Tobi își îndreptă cu furie unghiile 
spre ochii lui Altan, care feri capul și-și înfipse cotul în pieptul 
adversarului. 

Tobi se clătină în spate, încercând să inspire șuierat. Altan îl lovi cu 
dosul palmei peste cap, de parcă ar fi pedepsit un copil. Tobi se 
rostogoli pe jos, apoi reveni cu o mișcare complicată de răsucire și se 
repezi înainte. Celălalt îl așteptă cu pumnii ridicaţi, însă Tobi se 
aruncă spre mijlocul lui și căzură împreună. 

Altan izbi cu spinarea podeaua de pământ. Tobi își trase în spate 
brațul drept și-și repezi degetele încleștate spre abdomenul celuilalt. 
Gura lui Altan se deschise într-un țipăt tăcut. Tobi își înfipse degetele 
și mai adânc și le răsuci. Rin îi văzu venele ieșite în relief pe antebraţ. 
Chipul i se strâmbase într-un rânjet de lup. 

Altan se zvârcoli în strânsoare și tuși. Împroșcă sânge din gură. 

Lui Rin i se strânse stomacul. 

— Rahat, zise Kitay. Rahat, rahat, rahat. 

— Asta-i Ghearele Tigrului, zise Raban. Tehnica distinctivă a lui 
Tobi. Arte moștenite. O săptămână de-acum Altan n-o să fie în stare 
să se cace ca lumea. 


Sonnen se aplecă. 

— În regulă, despărțiți-vă... 

Apoi însă Altan își trecu mâna liberă după gâtul lui Tobi și-i lovi fața 
de fruntea lui. O dată. De două ori. Strânsoarea celuilalt slăbi. 

Altan își aruncă adversarul de pe el și sări. În jumătate de secundă, 
poziţiile lor se inversaseră; Tobi zăcea inert la pământ, iar Altan era 
îngenuncheat deasupra, strângându-l ferm de gât. Tobi îl lovi disperat 
în braţ, în semn de cedare. 

Altan îl împinse cu dispreţ și-i aruncă o privire maestrului Sonnen, 
parcă așteptând instrucțiuni. 

Sonnen strânse din umeri. 

— Lupta s-a încheiat. 

Rin expiră aerul pe care nici nu știa că-l ţinuse tot timpul în 
plămâni. 

Ucenicii de la Medicină săriră în ring și-l ridicară pe Tobi, care 
gemu. Din nas îi curgea sânge. 

Altan se trase înapoi, sprijinindu-se de peretele de pământ. Părea 
plictisit și nepăsător, ca și cum stomacul nu i-ar fi fost răsucit într-un 
nod teribil și nici n-ar fi fost atins vreodată. Pe bărbie i se scurgea un 
firicel de sânge. Rin privi, în parte fascinată și în parte îngrozită, cum 
limba lui Altan se strecură afară din gură și linse sângele de pe buza 
superioară. 

Altan ţinu ochii închiși multă vreme, apoi lăsă capul pe spate și 
expiră încet pe gură. 

Raban rânji când văzu expresiile bobocilor. 

— Acum are vreo logică? 

— Asta a fost... începu Kitay și dădu din mâini. Cum? Cum? 

— Nu simte durerea? întrebă Rin. Nu-i om. 

— Nu, răspunse Raban. E speeran. 


A doua zi, la prânz, bobocii nu erau în stare să vorbească despre 
altceva în afară de Altan. 


Toată clasa se îndrăgostise de el într-o măsură, însă Kitay era de-a 
dreptul fascinat. 

— Cum se mișcă, e de-a dreptul... 

Flutură din braţe, rămas fără cuvinte. 

— Nu prea vorbește, nu? întrebă Han. Nici măcar nu se prezintă. 
Nemernicul! 

— N-are nevoie să se prezinte, zise Kitay dispreţuitor. Toată lumea 
știe cine e. 

— Puternic și misterios, spuse Venka visătoare. 

Și ea, și Niang chicotiră. 

— Poate că nu știe cum să vorbească, sugeră Nezha. Știi cum sunt 
ăștia din Speer. Sălbatici și însetaţi de sânge. Abia dacă știau ce să facă, 
dacă nu li se dădeau ordine. 

— Nu erau tâmpiţi, protestă Niang. 

— Erau primitivi. Erau doar cu puţin mai inteligenți decât copiii, 
insistă Nezha. Am auzit că sunt înrudiți mai îndeaproape cu 
maimuţele decât cu oamenii. Au creierul mai mic. Știaţi că nici măcar 
n-aveau limbă scrisă înainte de Împăratul Roșu? Știu să lupte, dar nu 
sunt buni la mai nimic altceva. 

Câţiva colegi încuviințară ca și cum ar fi fost logic, dar lui Rin i se 
păru greu de crezut că o persoană care lupta cu precizia plină de graţie 
a lui Altan putea avea capacitatea cognitivă a unei maimuțe. 

De când venise în Sinegard, ea aflase cum era să fii considerat prost 
din cauza culorii pielii. Asta o sâcâia. Se întreba dacă și Altan suferea 
la fel. 

— N-ai auzit bine, zise Raban. Altan nu-i prost, ci este cel mai bun 
student din clasa noastră. Poate chiar din toată Academia. Irjah spune 
că n-a mai avut niciodată un ucenic așa inteligent. 

— Am auzit că are un loc de comandă asigurat după absolvire, zise 
Han. 

— Eu am auzit că-i dopat, spuse Nezha; în mod clar, nu era obișnuit 
să nu fie el în centrul atenţiei și părea hotărât să submineze pe orice 
cale credibilitatea lui Altan. E pe opiu. I se vede în ochi, sunt tot 
timpul injectaţi. 

— Are ochii roșii pentru că-i speeran, prostule, zise Kitay. Toţi aveau 
ochii purpurii. 


— Ba nu, replică Niang. Doar războinicii. 

— Ei bine, Altan este evident războinic. Și are irisul roșu, nu sunt 
vinișoare, spuse Kitay. Nu-i dependent. 

Nezha își arcui buzele. 

— Ai petrecut ceva vreme holbându-te la ochii lui Altan, nu-i așa? 

Kitay roși. 

— N-ai auzit ce vorbeau ceilalți ucenici, urmă Nezha încrezut, de 
parcă deținea informații speciale pe care ceilalți nu le aveau. Altan este 
dependent. Am auzit eu că Irjah îi dă mac de câte ori câștigă. De-asta 
luptă așa hotărât. Dependenţii de opiu ar face orice. 

— E absurd, spuse Rin. Habar n-ai despre ce vorbești. 

Știa cum arată dependenţa. Fumătorii de opiu erau niște saci de 
piele îngălbenită, buni de nimic. Nu luptau cum luptase Altan. Nu se 
mișcau cum se mișcase Altan. Nu erau animale perfecte și letale, de o 
frumuseţe plină de graţie. 

„Pe Marea "Țestoasă”, își dădu ea seama. „Sunt și eu la fel de obsedată 
de el.” 


— La șase luni după semnarea Pactului de neagresiune, împărăteasa 
Su Daji a interzis oficial deținerea și utilizarea tuturor substanţelor 
psihotrope pe teritoriul Nikanului și a instituit o serie de măsuri dure 
cu caracter punitiv, într-o încercare de a elimina utilizarea ilegală a 
drogurilor. Bineînţeles, pieţele negre de opiu înfloresc în continuare în 
multe provincii, provocând dezbateri despre eficiența unor astfel de 
politici. 

Maestrul Yim ridică privirea spre clasă. Absolut toţi elevii se foiau, 
mâzgăleau în caiete sau se uitau pe fereastră. 

— Ţin o prelegere într-un cimitir? întrebă el. 

Kitay ridică mâna. 

— Putem discuta despre Speer? 

— Cum? întrebă Yin încruntându-se. Speerul n-are nicio legătură cu 
ce... Aaa! oftă. Tocmai l-aţi văzut pe Trengsin, nu-i așa? 

— A fost uluitor, spuse Han cu înflăcărare, însoţit de multe aprobări. 


Yim părea exasperat. 

— În fiecare an, bodogăni el. În fiecare an. Bine. Își aruncă deoparte 
notițele. Vreţi să discutăm despre Speer, o să discutăm despre Speer. 

Toată clasa era acum concentrată. Yim dădu ochii peste cap în timp 
ce căuta printr-un teanc înalt de hărți din sertarul biroului. 

— De ce a fost bombardat Speerul? întrebă Kitay nerăbdător. 

— Începem cu începutul, spuse Yim. 

Răsfoi câteva foi de pergament până găsi ce căuta: o hartă șifonată a 
Speerului și a graniţei de sud a Nikanului. 

— Nu tolerez istoriografia făcută în pripă, spuse el în timp ce o 
prindea pe tablă. O să începem cu contextul politic adecvat. Speer a 
devenit colonie nikara în timpul domniei Împăratului Roșu. Cine 
poate să-mi spună ceva despre anexarea Speerului? 

Rin se gândi că anexare era un termen simplist. Adevărul nu era nici 
pe departe așa obiectiv. Cu sute de ani în urmă, Împăratul Roșu luase 
cu asalt insula și-i înrolase forțat pe localnici în armată, 
transformându-i pe luptătorii din Speer în cel mai temut contingent 
din Miliție, până când cel de-al Doilea Război al Macului îi ștersese de 
pe fața pământului. 

Nezha ridică mâna. 

— Speerul a fost anexat sub Mairinnen learza, ultima regină 
războinică din Speer. Vechiul Imperiu Nikara i-a cerut să renunţe la 
tron și să plătească tribut Sinegardului. Tearza a fost de acord, în 
principal pentru că era îndrăgostită de Împăratul Roșu sau așa ceva, 
dar Consiliul Speeran s-a opus. Legenda spune că Tearza s-a 
înjunghiat de disperare, iar acel ultim act a convins Consiliul de 
patima ei pentru Nikan. 

Clasa rămase tăcută o clipă. 

— E povestea cea mai tâmpită pe care am auzit-o vreodată, mormăi 
Kitay. 

— De ce să se sinucidă? întrebă Rin cu voce tare. Nu și-ar fi susținut 
mai bine cauza dacă era în viață? 

Nezha ridică din umeri. 

— lată unul dintre motivele pentru care femeile n-ar trebui să 
conducă insulițe. 

Replica iscă o rumoare de reacţii. Yim ridică mâna, cerând tăcere. 


— N-a fost așa simplu. Desigur, legenda a umbrit faptele. Povestea 
Tearzei și a Împăratului Roșu e o poveste de dragoste, nu un fapt 
istoric. 

Venka ridică braţul. 

— Am auzit că Împăratul Roșu a trădat-o. l-a promis că nu va invada 
Speerul, dar nu s-a ţinut de cuvânt. 

Yim strânse din umeri. 

— Este o teorie populară. Împăratul Roșu era cunoscut pentru lipsa 
lui de scrupule, așa că o asemenea trădare n-ar fi fost împotriva firii 
sale. Adevărul este că nu știm de ce a murit Tearza sau dacă a omorât- 
o cineva. Știm doar că a murit, tradiția monarhilor războinici din 
Speer a fost întreruptă, iar insula a fost anexată de Imperiu până la al 
Doilea Război al Macului. Din punct de vedere economic însă, trebuie 
știut că Speerul abia își făcea treaba în calitate de colonie. În afară de 
soldați, insula nu exporta aproape nimic util Imperiului. Există dovezi 
că speeranii s-ar putea să nici nu fi cunoscut agricultura. Înainte de 
apariția influenţei civilizatoare a trimișilor Împăratului Roșu, speeranii 
erau un popor primitiv care practica ritualuri vulgare și barbare. Au 
avut foarte puţin de oferit din punct de vedere cultural și tehnologic - 
de fapt, păreau să fie cu sute de ani în urma restului lumii. Totuși, din 
punct de vedere militar, valorau cât greutatea lor în aur. 

Rin ridică mâna. 

— Speeranii chiar erau șamani ai focului? 

Din toată clasa se auziră chicote înăbușite, iar Rin regretă pe loc că 
deschisese gura. 

Yim păru uluit. 

— În Tikany se mai crede în șamani? 

Rin se înroși la față. Crescuse auzind tot felul de povești despre 
Speer. În Tikany toată lumea era obsedată patologic de forța 
războinică turbată a Imperiului și de capacitățile ei supranaturale. Rin 
era conștientă că nu trebuia să creadă poveștile, dar tot era curioasă. 

Însă vorbise fără să gândească. Bineînţeles că miturile care o 
fascinaseră în likany nu păreau decât înapoiate și provinciale în 
capitală. 

— Nu... Adică nu... se bâlbâi ea. Am citit ceva și mă-ntrebam... 


— N-o luaţi în seamă, zise Nezha. Tikany și-acum crede c-am 
pierdut Războaiele Macului. 

Se auziră alte chicote. Nezha se lăsă pe spate cu aroganță. 

— Dar speeranii aveau câteva abilități ciudate, nu? Veni Kitay 
prompt în apărarea lui Rin. Altfel, de ce ar fi vizat Mugenul insula 
Speer? 

— Pentru că-i o ţintă accesibilă, răspunse Nezha. Fix între 
arhipelagul Federaţiei și Provincia Șarpelui. De ce nu? 

— N-are nicio noimă, spuse Kitay, clătinând din cap. Din câte am 
citit eu, Speer era o insulă cu importanţă strategică mică sau chiar 
nulă. Nu era utilă nici măcar ca bază navală. Federaţiei i-ar fi fost mai 
ușor să navigheze direct peste strâmtoarea îngustă până la Khurdalain. 
Mugenului i-ar fi păsat de Speer, doar dacă speeranii erau în stare să 
facă ceva care să-i înspăimânte. 

— Speeranii erau într-adevăr înspăimântători, zise Nezha, niște 
dependenţi de droguri primitivi. Cine n-ar fi vrut să-i vadă dispăruţi? 

Lui Rin nu-i venea să creadă că Nezha putea fi atât de insensibil 
când descria un masacru tragic și fu uluită când Yim încuviinţă. 

— Speeranii erau o rasă barbară, obsedată de război, zise el. Își 
instruiau copiii pentru luptă imediat după ce începeau să meargă. 
Veacuri la rând au supravieţuit făcând raiduri în satele nikara de pe 
litoral, pentru că nu aveau agricultură proprie. Pe de altă parte, 
zvonurile despre șamanism au mai mult de-a face cu religia lor. 
Istoricii cred că aveau ritualuri bizare în care se închinau zeului lor - 
Phoenixul de cinabru al Sudului. Dar nu era decât un ritual, nu o 
abilitate marţială. 

— Afinitatea speeranilor pentru foc este totuși bine documentată, 
zise Kitay. Am citit relatările din război. Destul de mulți generali, 
nikara și din Federație, credeau că speeranii pot mânui focul după 
voie. 

— Doar mituri, spuse Yim nepăsător. Abilitatea speeranilor de a 
mânui focul era o stratagemă folosită ca să-și îngrozească dușmanii. 
Probabil că se trăgea din utilizarea armelor înflăcărate în timpul 
raidurilor de noapte. Însă majoritatea cărturarilor de astăzi sunt de 
acord că îndemânarea în luptă a speeranilor este în întregime 
rezultatul condiționării lor sociale și a mediului aspru. 


— Atunci de ce n-a putut armata noastră să-i imite? întrebă Rin. 
Dacă luptătorii speerani erau într-adevăr atât de puternici, de ce nu le- 
am putut reproduce tacticile? De ce a trebuit să-i înrobim? 

— Speer a fost tributar, nu colonie înrobită, răspunse Yim 
pierzându-și răbdarea. Și puteam să le reproducem programele de 
instrucție, dar, repet, metodele lor erau barbare. Din câte spune Jun, 
vă chinuiţi destul și cu instrucția generală, atâta câtă este ea. N-aţi 
vrea să înduraţi regimul speeran. 

— Și Altan? insistă Kitay. El n-a crescut pe Speer, ci a fost instruit în 
Sinegard... 

— L-ai văzut vreodată pe Altan mânuind focul după voie? 

— Sigur că nu, dar... 

— Simpla lui vedere v-a zăpăcit? întrebă Yim. Vreau să fie foarte 
limpede: nu există șamani. Nu mai există speerani. Altan este la fel de 
uman ca voi toţi. Nu deţine nicio magie, nicio abilitate divină. Luptă 
bine pentru că se antrenează de când a început să meargă. Altan este 
ultimul descendent al unei rase moarte. Dacă speeranii se rugau zeului 
lor, e evident că nu i-a salvat. 


Obsesia lor pentru Altan nu era însă complet irosită în lecţii. După 
ce asistaseră la luptele ucenicilor, bobocii își înteţiră eforturile la orele 
lui Jun. Voiau să devină luptători plini de graţie și letali ca Altan. Jun 
rămânea însă un instructor meticulos. Refuza să-i înveţe tehnicile 
spectaculoase pe care le văzuseră în ring până nu ajungeau să 
stăpânească în totalitate elementele de bază. 

— Dacă încercați acum Ghearele Tigrului pe care aţi văzut-o la Tobi, 
n-aţi putea omorî nici măcar un iepure, îi zeflemisi el. Mai degrabă v- 
aţi rupe degetele. O să treacă luni de zile până să puteţi direcționa ki- 
ul pe care-l necesită genul ăsta de tehnică. 

În cele din urmă renunţase la exerciţiile în formaţie. Clasa lor își 
mânuia acum bastoanele cu îndemânare acceptabilă; cel puţin 
accidentările erau nesemnificative. Într-o zi, spre sfârșitul orei, Jun îi 
înșiră pe rânduri și-i puse să se antreneze între ei. 


— Responsabil, sublinie el. La jumătate din viteză, dacă trebuie. Nu 
tolerez răni tâmpite. Exersaţi loviturile și eschivele pe care le-aţi 
studiat în formaţie. 

Rin se trezi față în față cu Nezha, bineînţeles, care-i aruncă un 
zâmbet răutăcios. 

Fata se întrebă în treacăt cum ar putea încheia lupta fără să-și facă 
rău unul altuia. 

— La semnalul meu, zise Jun. Unu, doi... 

Nezha se aruncă înainte. 

Forţa din spatele loviturii lui o buimăci. Abia reuși să ridice bastonul 
deasupra capului la timp ca să blocheze o lovitură care ar fi lăsat-o 
lată; simţi cum îi vibrează braţele după impact. 

Însă Nezha avansă în continuare, fără să ţină cont deloc de 
instrucţiunile lui Jun. Își rotea bastonul cu entuziasm sălbatic, dar și 
cu o ţintă surprinzător de bună. Rin își mânuia arma stângaci; 
bastonul continua să i se pară greoi în mâini, nici pe departe ca umbra 
rotitoare din mâna lui Nezha. Abia reușea să-l țină, de două ori 
aproape că-i scăpase. Nezha reușea mai multe lovituri decât para ea. 
Primele două - lovitură cu cotul, lovitură în coapsa superioară - 
durură. Apoi Nezha reuși atât de multe, încât Rin nici nu le mai simți. 

Îl judecase greșit. Înainte se dăduse în spectacol, dar priceperea lui 
în artele marţiale era impresionantă și reală. Ultima dată când se 
bătuseră, Nezha fusese încrezut. Lovitura ei norocoasă fusese o 
întâmplare. 

Acum nu mai era încrezut. 

Bastonul lui îi atinse rotula cu un pocnet înfiorător. Rin căscă ochii 
de durere și se prăbuși pe jos. 

Nezha nici măcar nu-și mai bătea capul cu bastonul. O lovea cu 
piciorul cât era încă pe jos, o lovitură mai violentă decât alta. 

— Asta-i diferența dintre tine și mine, șopti el. Eu m-am antrenat 
toată viaţa. Nu vii tu aici ca să mă faci de râs. Înţelegi? Tu nu ești 
NIMIC. 

„O să m-omoare. Chiar o să m-omoare.” 

Gata cu bastonul. Nu se putea apăra cu o armă pe care nu știa cum 
s-o folosească. Îl aruncă și se năpusti înainte ca să-l apuce pe Nezha de 
mijloc. El dădu drumul bastonului și se poticni în spate. Rin ateriză 


deasupra lui. Nezha încerca s-o lovească în față, iar fata își apăsă 
palma peste nasul lui. Își cărau cu furie pumni unul altuia, într-o 
încâlceală haotică de membre. 

Apoi ceva o trase cu putere de guler, lăsând-o fără aer. Jun îi despărți 
într-o etalare impresionantă de forță și-i ținu suspendați în aer o clipă, 
apoi le dădu drumul pe jos. 

— Ce anume din blochează și eschivează n-a fost clar? mârâi el. 

— Ea a-nceput, zise Nezha repede. Se rostogoli, se ridică în capul 
oaselor și arătă spre Rin. Și-a lăsat... 

— Știu ce am văzut! se răsti Jun. Și v-am văzut bătându-vă pe podea 
ca niște idioţi. Dacă mi-ar fi plăcut să dresez animale, aș fi în Cike. Să 
pun o vorbă bună pentru voi? 

Nezha cobori privirea. 

— Nu, domnule. 

— Lasă arma și pleacă din clasa mea. Ești suspendat o săptămână. 

— Da, domnule. 

Nezha se ridică, își aruncă bastonul în rastelul de arme și plecă. 

Jun își îndreptă apoi atenţia asupra lui Rin. Pe chip îi șiroia sângele, 
curgându-i din nas, picurându-i pe frunte. Fata își șterse stângaci 
bărbia, prea agitată ca să se uite în ochii maestrului. Silueta lui se 
profilă ameninţător deasupra ei. 

— Tu. Ridică-te. 

Rin se chinui să se scoale. Genunchiul îi protesta. 

— Șterge-ți expresia asta jalnică de pe față. N-o să ai parte de 
compătimire din partea mea. 

Nu se aștepta la compătimire. Dar nu se aștepta nici la ceea ce urmă. 

— Asta a fost cea mai lamentabilă manifestare pe care-am văzut-o la 
un student de când am ieșit din Miliție, zise Jun. Mișcările tale de bază 
sunt oribile. Te mişti ca o paralitică. La ce am asistat adineauri? Ai 
dormit în ultima lună? 

„S-a mișcat prea repede. N-am putut ține pasul. N-am anii lui de 
antrenament.” Chiar pe când cuvintele îi veneau în minte, îi sunau a 
scuze jalnice, ceea ce și erau. Deschise gura și o închise, prea năucită 
ca să răspundă. 

— Detest studenţii ca tine, urmă Jun necruţător. Sunetele 
bastoanelor ce se loveau între ele încetase de mult. Toată clasa asculta. 


Te strecori în Sinegard din sătucul tău, crezând că asta e - ai reușit, 
mami și tati o să fie mândri. Poate că ai fost cel mai deștept copil din 
sat. Poate că ai fost cel mai bun elev pe care l-a văzut preceptorul tău 
vreodată! Dar ce să vezi? Ca să devii practicant al artelor marţiale, este 
nevoie de mai mult decât să memorezi câţiva Clasici. În fiecare an ne 
alegem cu cineva ca tine, un țărănoi care crede că, dacă a fost bun la 
un test, merită timpul și atenția mea. Bagă la cap, sudisto! Examenul 
nu dovedește nimic. Disciplina și îndemânarea sunt singurele lucruri 
ce contează în școala asta. Poate că băiatul ăla Ĵ- Jun îndreptă degetul 
mare în direcţia în care plecase Nezha - este un nemernic, dar are în el 
stofă de comandant. Tu, pe de altă parte, ești doar un gunoi de la țară. 

Acum toată clasa se holba la ea. Kitay o privea cu ochii măriţi de 
compasiune. Până și Venka părea uluită. 

Lui Rin îi ţiuiau urechile și abia auzea cuvintele lui Jun. Se simțea 
foarte mică, de parcă se putea fărâmița până devenea praf. „Să nu 
plâng.” Ochii îi pulsau de presiunea cu care-și înăbușea lacrimile. „Te 
rog, nu mă lăsa să plâng. 

— Nu accept scandalagii în clasa mea, zise Jun. Nu am fericitul 
privilegiu de a te exmatricula, dar, în calitate de maestru al Luptelor, 
pot face altceva. De acum înainte, ţi se interzice accesul pe terenurile 
de instrucție. Nu te atingi de rastelul de arme. Nu te antrenezi în sală 
în afara orelor de curs. Nu pui piciorul aici când predau. Nu le ceri 
elevilor mai mari să te învețe. N-am nevoie să-mi mai faci și alte 
probleme în sală. Și acum dispari din ochii mei. 


CAPITOLUL 5 


Rin ieși împleticindu-se pe ușa sălii. Cuvintele lui Jun îi răsunau 
întruna în minte. Dintr-odată se simți ameţită; se clătină pe picioare și 
vederea i se întunecă parţial. Se lăsă să alunece lângă zidul de piatră, 
strângându-și genunchii la piept în vreme ce sângele îi pulsa cu furie 
în urechi. 

Apoi apăsarea din piept o copleși și plânse pentru prima dată de la 
turul de orientare, suspinând cu palmele apăsate pe față ca să n-o 
poată auzi nimeni. 

Plângea de durere. Plângea de rușine. Dar cel mai mult plângea 
fiindcă cei doi ani în care învățase pentru Keju nu însemnaseră absolut 
nimic. Era cu ani de zile în urma colegilor din Sinegard. Nu avea 
experienţă în artele marţiale, cu atât mai puţin vreo artă moștenită - 
nici măcar vreuna tâmpită ca a lui Nezha. Nu se antrenase din 
copilărie, ca Venka. Nu era inteligentă, n-avea memorie eidetică 
precum Kitay. 

Și cel mai rău era că acum nici nu mai avea cum să recupereze. Fără 
orele lui Jun, oricât de frustrante ar fi fost, ea știa că n-avea nicio șansă 
să treacă de Probe. Niciun maestru n-ar fi ales un ucenic care să nu 
poată lupta. Sinegard era în primul rând o academie militară. Dacă ea 
nu se putea descurca pe câmpul de luptă, ce rost mai avea? 

Pedeapsa lui Jun era totuna cu o exmatriculare. Era terminată. Se 
sfârșise. Într-un an avea să ajungă înapoi în Tikany. 

„Dar Nezha a atacat primul.” 

Cu cât se gândea mai mult, cu atât mai repede disperarea i se 
transforma în furie. Nezha încercase s-o omoare. Ea acţionase în 
autoapărare. De ce fusese dată afară din clasă, iar Nezha scăpase doar 
cu o muștruluială și o suspendare măruntă? 

Răspunsul era însă foarte limpede. Nezha era un nobil sinegardian, 
fiul unei Căpetenii, iar ea era o fată de la ţară, fără relaţii și fără statut. 
Exmatricularea lui Nezha ar fi creat dificultăți și ar fi fost problematică 
din punct de vedere politic. El conta. Ea, nu. 

Nu, nu puteau să-i facă una ca asta. N-aveau decât să creadă c-o pot 
înlătura ca pe gunoi, dar ea n-avea să stea cuminte și să înghită. Venise 


de nicăieri. N-avea să se întoarcă nicăieri. 

Ușile se deschiseră și elevii ieșiră. Colegii ei trecură în grabă, 
prefăcându-se că n-o văd. Numai Kitay rămase în urmă. 

— Jun o să se răzgândească, zise el, întinzându-i mâna. 

Rin o apucă și se ridică în tăcere. Își șterse fața cu mâneca și-și trase 
nasul. 

— Vorbesc serios, adăugă Kitay. Îi puse mâna pe umăr. L-a 
suspendat pe Nezha doar o săptămână. 

Ea își smuci umerii, îndepărtându-i mâna, încă ștergându-se cu furie 
la ochi. 

— Asta pentru că Nezha s-a născut cu un lingou de aur în gură. El a 
scăpat fiindcă tatăl lui strânge de boașe jumătate din corpul 
profesoral. Nezha e din Sinegard, deci e special, locul lui e aici. 

— Haide, și locul tău e aici, ai absolvit Keju... 

— Keju nu-nseamnă nimic, zise Rin necruţător. Testul e un truc ca 
să-i țină pe țăranii needucaţi acolo unde au stat dintotdeauna. Dacă 
reușești să te strecori, găsesc ei oricum o cale să te exmatriculeze. Keju 
ţine toropite clasele de jos. Ne ţine în visare. Nu-i o scară pentru 
ascensiune, ci o cale de a-i ține pe cei ca mine exact unde s-au născut. 
Keju e un drog. 

— Nu-i adevărat. 

— Ba este! Rin izbi cu pumnul în zid. Dar n-o să scape de mine așa. 
Nu așa de ușor. N-o să-i las. Nu-i las. 

Dintr-odată se clătină. Vederea i se întunecă și apoi se limpezi. 

— Pe Marea Țestoasă, zise Kitay. Ți-e bine? 

Rin se răsuci spre el. 

— Ce vrei să spui? 

— Transpiri. 

Transpira? Nu transpira. 

— N-am nimic, spuse. 

Glasul îi sună exagerat de tare, răsunându-i în urechi. Striga? 

— Rin, liniștește-te. 

— Sunt liniștită! Sunt foarte liniștită! 

Nu era nici pe departe liniștită. Voia să lovească în ceva. Voia să ţipe 
la cineva. Furia zvâcnea în ea ca un val de căldură. 


Apoi în stomac îi erupse o durere de parcă fusese înjunghiată. Icni 
brusc și se prinse de burtă. Parcă cineva îi strecurase o piatră zimţuită 
în măruntaie. 

Kitay o prinse de umeri. 

— Rin? Rin? 

Simţi brusc că-i vine să vomite. Oare loviturile lui Nezha îi 
provocaseră vreo leziune internă? 

„Grozav”, își zise ea. „Acum ești umilită și rănită pe deasupra. Stai 
numai să te vadă cum intri șchiopătând în clasă, lui Nezha o să-i placă 
foarte tare.” 

Îl împinse deoparte pe Kitay. 

— N-am nevoie... Lasă-mă-n pace! 

— Dar ești... 

— Sunt bine! 


În noaptea aceea, Rin se trezi cu o senzaţie de umezeală profund 
derutantă. 

Pantalonii în care dormea erau reci, așa cum îi simţise când era mică 
și făcea pe ea în somn. Totuși picioarele îi erau prea lipicioase ca să fie 
urină. Cu inima bătând să-i spargă pieptul, se dădu jos din pat și 
aprinse o lumânare cu degete tremurătoare. 

Aruncă o privire în jos și aproape că urlă. Lumina blândă a 
lumânării dădu la iveală o mulțime de pete stacojii. Era acoperită cu o 
cantitate enormă de sânge. 

Se strădui să-și stăpânească senzaţia de panică, să-și silească mintea 
adormită să gândească rațional. Nu simţea nicio durere ascuţită, doar 
disconfort profund și o iritare puternică. Nu fusese înjunghiată. Nu-i 
fuseseră scoase organele interne. Chiar în clipa aceea, pe picior i se 
scurse un nou șuvoi de sânge și-l urmări, cu degetele ude, până la 
sursă. 

Apoi fu doar dezorientată. 

Era exclus să adoarmă la loc. Se șterse cu părţile cearșafului care nu 
erau deja îmbibate cu sânge, își băgă o bucată de cârpă între picioare 


și ieși în fugă din cămin, ca să ajungă la infirmerie înainte să se 
trezească și restul campusului. 


Ajunse la infirmerie asudată și însângerată, pe punctul de a suferi o 
cădere nervoasă. Medicul de gardă îi aruncă o privire și apoi o chemă 
pe asistentă. 

— Una dintre situaţiile alea, zise el. 

— Desigur. 

Asistenta arăta de parcă încerca din greu să nu râdă. Rin nu vedea 
nimic măcar pe departe amuzant. 

O conduse după o draperie, îi dădu un schimb de haine și un prosop 
și apoi o așeză în fața unui desen detaliat al corpului femeii. 

Faptul că Rin nu aflase despre menstruaţie până în dimineaţa aceea 
era probabil o dovadă a lipsei de educaţie sexuală din Tikany. În 
următorul sfert de oră, asistenta îi explică în amănunt transformările 
prin care îi trecea corpul, indicând diverse locuri din desen și 
gesticulând foarte grăitor din mâini. 

— Așa că nu ești pe moarte, scumpo, corpul tău nu face decât să 
elimine mucoasa uterină. 

Gura lui Rin rămase căscată un minut întreg. 

— Ce mama mă-sii? 


Se întoarse la cămin cu o centură foarte incomodă legată sub 
pantaloni și o șosetă umplută cu boabe de orez crud încălzite. Își așeză 
șoseta sub trunchi ca să înăbușe durerea, dar crampele erau atât de 
dureroase, încât nu reuși să se târască jos din pat înainte de începerea 
orelor. 

— Vrei să trimit după cineva? întrebă Niang. 

— Nu, bâigui Rin. Sunt bine. Du-te. 

Zăcu în pat toată ziua, disperată că pierdea lecţiile. 


„O să-ţi fie bine”, își psalmodia iar și iar, ca să nu intre în panică. O 
zi pierdută n-avea ce să strice. Elevii se îmbolnăvesc tot timpul. Kitay îi 
va împrumuta notițele, dacă i le va cere. Cu siguranță va putea 
recupera. 

Dar asta urma să se întâmple în fiecare lună. În fiecare nenorocită 
de lună, uterul ei avea să se sfâșie de unul singur în bucăți, să-i trimită 
explozii de furie prin tot corpul și s-o facă să se umfle, să ameţească, să 
fie stângace și, cel mai rău, slăbită. Nu era de mirare că femeile 
rămâneau rareori în Sinegard. 

Trebuia să rezolve problema. 

Măcar dacă n-ar fi fost atât de stânjenitor. Avea nevoie de ajutor. 
Venka părea genul de fată care avea deja menstruaţie, totuși Rin ar fi 
preferat mai degrabă să moară decât s-o întrebe pe ea cum se 
descurca. În loc de asta, o întrebă bâiguit pe Kureel într-o seară, după 
ce se asigurase că Niang și Venka adormiseră. 

Kureel izbucni în râs în beznă. 

— Nu trebuie decât să porţi centura la ore. O să fie-n regulă. O să te 
obișnuiești cu crampele. 

— Dar cât de des trebuie s-o schimb? Dacă se scurge la ore? Dacă 
mi se pătează uniforma? Dacă vede cineva? 

—  Liniștește-te, zise Kureel. Prima dată e greu, dar o să te 
obișnuiești. Ține socoteala ciclului, atunci o să știi când vine. 

Nu asta voia Rin să audă. 

— N-ai cum să-l oprești pentru totdeauna? 

— Doar dacă-ţi scoţi uterul, râse Kureel, apoi se opri când văzu fața 
lui Rin. Glumeam. Nu se poate. 

— Ba se poate, le întrerupse încet Arda, care era ucenică la 
Medicină. Există o procedură care se face la infirmerie. La vârsta ta, 
nici măcar nu necesită o intervenţie chirurgicală. Îţi dau un decoct. 
Oprește procesul practic pe termen nelimitat. 

— Serios? 

În pieptul lui Rin înflori speranţa. Se uită la cele două ucenice. 

— Păi, și ce vă împiedică să-l luaţi și voi? 

Ambele o priviră neîncrezătoare. 

— Îţi distruge uterul, zise Arda în cele din urmă. Practic îți omoară 
un organ intern. După aia nu mai poţi avea copii. 


— Și doare ca naiba, adăugă Kureel. Nu merită. 

„Dar eu nu vreau copii”, se gândi Rin. „Vreau să rămân aici.” 

Dacă procedura o putea împiedica să aibă menstruaţie, dacă o putea 
ajuta să rămână în Sinegard, atunci merita. 


Odată ce se opri sângerarea, Rin se întoarse la infirmerie și-i spuse 
medicului ce dorea. El n-o contrazise, ba chiar păru mulțumit. 

— Încerc de ani de zile să le conving pe fetele de-aici s-o facă, zise 
el. Niciuna nu ascultă. Nu-i de mirare că așa puţine dintre voi reușiți 
să treceţi de primul an. Ar trebui să fie obligatorie. 

O lăsă să aștepte și dispăru în încăperea din spate, unde amestecă 
substanţele necesare. După zece minute, se întoarse cu o cană din care 
se ridicau aburi. 

— Bea asta. 

Rin luă cana. Era din porțelan întunecat, așa că nu putu să vadă 
culoarea lichidului. Se întrebă dacă ar trebui să simtă ceva. Era un act 
important, nu? În viaţa ei nu vor mai exista copii. Nimeni n-avea să fie 
de acord să se însoare cu ea după aceea. N-ar fi trebuit să conteze? 

Nu. Nu, sigur că nu. Dacă ar fi vrut să se umfle cu plozi urlători, ar fi 
rămas în Tikany. Venise la Sinegard ca să scape de viitorul acela. De ce 
să ezite acum? 

Se cercetă în căutarea unei urme de regret. Nimic. Nu simțea 
absolut nimic, așa cum nu simţise nimic nici în ziua în care plecase 
din Tikany, privind cum orașul prăfuit se pierde pentru totdeauna în 
depărtare. 

— O să doară, o avertiză medicul. Mult mai rău decât la 
menstruație. Uterul tău se va autodistruge în următoarele ore. După 
aceea va înceta să-și mai îndeplinească funcţia. Când organismul se va 
maturiza complet, poţi face o operaţie ca să-l elimini cu totul, dar asta 
o să-ți rezolve problema până atunci. O să lipsești de la ore cel puţin o 
săptămână, dar apoi vei fi liberă pentru totdeauna. Așadar, sunt 
obligat să te mai întreb o dată dacă ești sigură că asta vrei. 

— Sunt sigură. 


Rin nu voia să se mai gândească. Își ținu răsuflarea și ridică la gură 
cana, tresărind din cauza gustului. 

Medicul adăugase miere ca să ascundă amăreala, însă dulceața aceea 
îl făcea și mai îngrozitor. Gustul fierturii era ca mirosul opiului. Trebui 
să înghită de multe ori până goli toată cana. Când termină, își simţi 
stomacul amorţit și ciudat de plin, umflat și elastic. După câteva 
minute, la baza trunchiului apăru o furnicătură bizară, de parcă cineva 
o înțepa pe dinăuntru cu niște ace subțiri. 

— Du-te înapoi în camera ta până nu începe să doară, o sfătui 
medicul. O să le spun maeștrilor că ești bolnavă. Diseară o să vină 
asistenta să vadă ce faci. N-o să ai poftă de mâncare, dar voi trimite o 
colegă de-a ta să-ţi aducă ceva de mâncare, pentru orice eventualitate. 

Rin îi mulțumi și fugi împleticit în dormitor, ţinându-se de 
abdomen. Furnicăturile se transformaseră într-o durere ascuţită care i 
se răspândi în burtă. Simţea de parcă înghiţise un cuţit, care acum se 
răsucea într-un cerc strâns prin ea. 

Reuși cumva să ajungă înapoi în pat. 

„Durerea e doar un mesaj, își spuse. Putea alege să n-o bage în 
seamă. Putea... putea... 

Era îngrozitor. Scânci cu voce tare. 

Nu dormea, ci mai degrabă zăcea într-o confuzie febrilă. Se răsucea 
delirând în așternut, visând prunci nenăscuţi și diformi și pe Tobi 
înfigându-și cele cinci gheare în stomacul ei. 

— Rin. Rin? 

Deasupra ei se aplecase cineva. Era Niang, care avea în mână un 
castron de lemn. 

— Ți-am adus supă de dovleac. 

Niang îngenunche lângă ea și-i ridică bolul spre gură. 

Rin mirosi puțin supa. I se strânse stomacul. 

— Sunt bine, zise ea cu glas slab. 

— Uite și un sedativ. 

Niang îi împinse o cană. 

— Doctorul a zis că poţi să-l iei acum dacă vrei, dar nu trebuie 
neapărat. 

— Glumești? Dă-l încoace. 


Rin îi smulse cana din mână și dădu pe gât lichidul. Imediat simți 
cum începe să-i plutească mintea. Camera deveni minunat de neclară, 
iar junghiurile din abdomen dispărură. Apoi simţi ceva ridicându-i-se 
în gât. Se aplecă pe marginea patului și vomită în ligheanul pe care-l 
pusese acolo. Porţelanul fu împroșcat cu sânge. 

Îl privi cu o mulțumire nebună. „Mai bine să scot sângele pe-aici”, își 
zise, „tot deodată, decât încet, în fiecare lună, ani de zile.” 

În timp ce continua să verse, auzi deschizându-se ușa dormitorului. 

Cineva intră și se opri în faţa ei. 

— Eşti nebună, zise Venka. 

Rin se uită urât la ea, cu sângele curgându-i din gură, și zâmbi. 


Rin petrecu patru zile febrile în pat înainte să poată reveni la ore. 
Când reuși să se târască din pat, în pofida sfaturilor lui Niang și ale 
doctorului, se trezi că rămăsese foarte mult în urmă. 

La Lingvistică, pierduse o unitate întreagă din conjugarea verbelor 
mugane, la Istorie, capitolul despre moartea Împăratului Roșu, la 
Strategie, analiza lui Sunzi asupra planificării geografice și la 
Medicină, detaliile despre prinderea unei atele. Nu se așteptă la 
indulgență din partea maeștrilor și nici nu primi așa ceva. O tratară ca 
și cum absențele erau din vina ei, și așa era. Nu avea nicio scuză; nu 
putea decât să accepte consecințele. 

Răspunse greșit la toate întrebările maeștrilor. Luă notele cele mai 
mici la toate lucrările. Nu se plânse. Toată săptămâna suportă în tăcere 
să fie tratată cu superioritate de maeștri. 

În mod bizar, nu se simţea descurajată, ci mai degrabă avea senzaţia 
că fusese ridicat un văl. Primele ei câteva săptămâni în Sinegard 
fuseseră un vis. Uluită de splendoarea orașului și a Academiei, își 
îngăduise să plutească în derivă. 

Acum i se reamintise în mod dureros că locul ei aici nu era definitiv. 

Keju nu însemnase nimic. Keju îi testase capacitatea de a recita 
poezii ca un papagal. De ce își închipuise oare că ar fi putut s-o 
pregătească pentru o școală ca Sinegard? 


Însă testul o învățase ceva: că preţul succesului era durerea. 

Și Rin nu se mai arsese de multă vreme. 

La Academie, devenise mulțumită de sine și leneșă. Pierduse din 
vedere miza. 'Trebuise să i se aducă aminte că ea nu însemna nimic - 
că putea fi trimisă înapoi acasă și că, oricât de nefericită se simţea în 
Sinegard, ceea ce o aștepta în Tikany era mult, mult mai rău. 

„Se uită la tine și-și umezește buzele. Te duce în pat. Își împinge 
mâna între picioarele tale. Țipi, dar nu te aude nimeni.” 

O să rămână. O să rămână în Sinegard chiar dacă asta o omora. 


Se cufundă în studiu. Orele deveniră ca un război, fiecare 
interacțiune, o bătălie. Cu fiecare mână ridicată și cu fiecare temă 
făcută, concura împotriva lui Nezha și a Venkăi și a tuturor celorlalți 
sinegardieni. Trebuia să demonstreze că merita să rămână acolo și să 
fie instruită mai departe. 

Avusese nevoie de un eșec care să-i aducă aminte că ea nu era ca 
sinegardienii - nu crescuse vorbind nonșalant hesperiana, nu era 
familiarizată cu structura de comandă a Miliției imperiale, nu 
cunoștea ca pe propriul buzunar relaţiile politice dintre cele 
Douăsprezece  Căpetenii. Sinegardienilor li se inculca această 
cunoaștere de când se nășteau, pe când ea trebuia s-o dobândească. 

Petrecea în arhive fiecare oră de veghe în care nu era la cursuri. Își 
citea cu voce tare textele din teme, învățându-și graiul cu dialectul 
sinegardian nefamiliar până când elimină toate urmele de accent 
tărăgănat din sud. 

Începu din nou să-și provoace arsuri, găsind eliberarea în durere — 
era alinătoare, familiară, un târg cu care se obișnuise. Succesul cere 
sacrificiu. Sacrificiul înseamnă durere. Durerea înseamnă succes. 

Nu mai dormea. Stătea în primul rând în clasă, ca să n-aibă cum să 
aţipească. Capul o durea constant și-i venea tot timpul să vomite. Nu 
mai mânca. 

Ajunse să sufere. Dar, pe de altă parte, toate variantele pe care le 
avea la dispoziţie duceau la suferință. Putea să fugă. Putea să urce într- 


o barcă și să evadeze în alt oraș. Sau să ducă droguri pentru alt 
traficant de opiu. Sau, dacă se ajungea la așa ceva, să se întoarcă în 
Tikany, să se mărite și să spere că nu va descoperi nimeni, decât când 
avea să fie prea târziu, că nu putea să aibă copii. 

Dar suferința pe care o simţea acum era o suferință bună. Cu această 
suferință se delecta, pentru că ea și-o alesese. 


După o lună, Rin fu printre primii la unul dintre examenele 
frecvente la Lingvistică pe care le dădea Jima. Îl depășise pe Nezha cu 
două puncte. Când Jima anunţă primele cinci rezultate, Rin sări în 
picioare, uluită în mod plăcut. 

Stătuse toată noaptea să tocească timpurile verbale hesperiene, care 
erau extrem de derutante. Hesperiana modernă era o limbă care nu 
respecta nicio logică. Regulile erau mai aproape de hazardul pur, iar 
ghidurile de pronunție erau aleatorii și pline de excepții. 

Nu putu înțelege rațional hesperiana, așa că o memorase, așa cum 
memora tot ce nu înțelegea. 

— Bine, zise Jima scurt când îi întinse fetei pergamentul cu testul. 

Rin fu surprinsă cât de minunat o făcea să se simtă acel „bine. 

Descoperi că laudele maeștrilor o stimulau. Lauda însemna că în 
cele din urmă, în cele din urmă, primea validarea că nu era un nimic. 
Putea fi inteligentă, putea merita atenţia cuiva. Adora laudele, tânjea 
după ele și constată că-și găsea alinarea numai când le primea. 

În același timp înţelese că avea cu laudele relația pe care o aveau 
dependențţii cu opiul. De fiecare dată când primea o nouă infuzie de 
măguliri, nu se putea gândi decât cum să facă să mai obţină. Se dopa 
cu reușitele. Eșecul era mai rău decât sevrajul. Rezultatele bune la 
teste aduceau doar o ușurare vremelnică și o mândrie trecătoare - se 
scălda în perioada ei de graţie câteva ore, înainte să înceapă să intre în 
panică pentru următorul test. 

Tânjea atât de mult după laude, încât o simţea până în măduva 
oaselor. Și, exact ca un dependent, făcea orice ca să le poată obţine. 


În săptămânile ce urmară, Rin își croi drum cu duritate, pornind de 
pe ultimele locuri, ca să ajungă unul dintre primii elevi la toate 
cursurile. Concura frecvent cu Nezha și Venka pentru cele mai mari 
note la aproape toate materiile. La Lingvistică, n-o mai depășea acum 
decât Kitay. 

Îi plăcea în mod deosebit Strategia. 

Maestrul Irjah cu mustăţi sure era primul profesor pe care-l avusese 
vreodată care nu se baza în principal pe memorarea brută ca metodă 
de învăţare. Îi punea pe elevi să rezolve silogisme logice și să 
definească singuri concepte pe care le luaseră de bune, concepte ca 
avantaj și victoria și războiul. Îi obliga să ofere răspunsuri precise și 
riguroase. Le respingea pe cele formulate vag sau care puteau avea mai 
multe interpretări. El solicita mintea, le spulbera preconcepţiile de 
logică și apoi le reașeza la loc. 

Oferea laude numai cu zgârcenie, dar când o făcea, se asigura că toți 
din clasă le aud. Rin tânjea după aprobarea lui mai mult decât după 
orice altceva. 

După ce terminaseră de analizat Principiile războiului de Sunzi, Irjah 
petrecu a doua jumătate a cursului sugerându-le situații militare 
ipotetice, provocându-i să gândească planuri de ieșire din situații 
dificile. Uneori simulările implicau doar probleme de logistică (de 
exemplu: „Calculaţi de cât timp și de câte provizii aveți nevoie ca să 
deplasaţi o forță cu aceste dimensiuni peste această strâmtoare”). 
Alteori le desena hărţi, indicând prin simboluri numărul de efective la 
dispoziţie, și-i obliga să prezinte un plan de luptă. 

— Sunteţi blocaţi dincolo de acest râu, zise Irjah. Trupele voastre 
dețin o poziție excelentă pentru un atac la distanță, dar coloana 
voastră principală a rămas fără săgeți. Ce faceți? 

Majoritatea elevilor sugerară raiduri asupra căruţelor cu arme ale 
inamicului. Venka voia să renunţe cu totul la ideea atacului la distanță 
și să lanseze un asalt frontal direct. Nezha sugeră să le poruncească 


fermierilor din zonă să producă într-o noapte o cantitate mare de 
săgeți. 

— Adunăm sperietori de ciori de la fermieri, zise Kitay. 

Nezha pufni. 

— Ce? 

— Lasă-l să spună, zise Irjah. 

— Le îmbrăcăm în uniformele de rezervă, le punem într-o barcă și 
le trimitem în josul râului, urmă Kitay, fără să-l ia în seamă pe Nezha. 
Zona e o regiune muntoasă, cunoscută pentru precipitaţiile 
abundente. Putem presupune că a plouat de curând, așa că va fi ceață 
și inamicul nu va vedea bine râul. Arcașii săi vor crede că sperietorile 
sunt soldaţi și vor trage până ce vor aduce cu niște pernițe de ace. 
Atunci trimitem oamenii în aval și-i punem să strângă săgețile. 
Folosim săgețile inamicului ca să ne ucidem inamicul. 

Kitay câștigă de data aceea. 


În altă zi, Irjah le prezentă o hartă a regiunii muntoase Wudang, 
marcată cu două cruci roșii care indicau două batalioane ale Federaţiei 
ce înconjurau armata nikara din cele două capete ale văii. 

— Sunteţi prinși în această vale. Sătenii au plecat în mare parte, dar 
generalul Federaţiei ține ostatici copiii dintr-o școală și spune că-i 
eliberează dacă batalionul vostru se predă. N-aveţi nicio garanţie că va 
respecta condițiile. Cum reacționați? 

Se uitară ţintă la hartă câteva minute. Trupele lor n-aveau niciun 
avantaj, nicio cale de scăpare ușoară. 

Până și Kitay era nedumerit. 

— Încercăm un atac pe flancul stâng? propuse el. Evacuăm copiii cât 
timp inamicul e ocupat cu o mică forță de gherilă? 

— Inamicul controlează punctele strategice, zise Irjah. O să vă 
doboare înainte să scoateţi armele. 

— Dăm foc văii, încercă Venka. Îi distragem cu fumul? 

— Un mod bun să muriţi carbonizaţi, pufni Irjah. Ţineţi minte, nu 
voi ocupați punctele strategice. 


Rin ridică mâna. 

— Ocolim a doua armată și ajungem la baraj. Distrugem barajul. 
Inundăm valea. Înecăm pe toţi din vale. 

Colegii ei se întoarseră și o priviră îngroziți. 

— Renunţăm la copii, adăugă ea. Nu-i putem salva. 

Nezha izbucni în râs. 

— Încercăm să câștigăm simularea asta, tâmpito! 

Irjah îi făcu semn să tacă. 

— Runin, detaliază, te rog. 

— Oricum nu-i o victorie, zise Rin, dar dacă prețul e așa mare, mi-aș 
arunca toate cărțile pe masă. În felul ăsta ei mor, iar noi pierdem 
jumătate din efective, dar nu mai mult. Sunzi scrie că nicio bătălie nu 
se desfășoară izolat. Asta-i doar o acțiune mică în marele plan al 
războiului. Numerele pe care ni le-aţi dat arată că aceste batalioane ale 
Federaţiei sunt mari. Presupun că reprezintă un procent însemnat din 
toată armata Federaţiei. Așa că, dacă sacrificăm o parte din efectivele 
noastre, le reducem avantajul în bătăliile următoare. 

— Preferi să-ți ucizi propriii oameni decât să lași armata 
adversarului să scape? întrebă Irjah. 

— A ucide nu-i totuna cu a lăsa să moară, obiectă Rin. 

— Cu toate acestea, ei sunt victime. 

Fata clătină din cap. 

— Nu lași un dușman să scape, dacă va fi cu siguranță o ameninţare 
pentru tine mai târziu. Scapi de el. Dacă a înaintat mult în teritoriu, el 
cunoaște bine terenul. Are un avantaj geografic. Este singura noastră 
șansă să eliminăm cea mai importantă forță combatantă a inamicului. 

— Sunzi spune să-i lași întotdeauna inamicului o cale de scăpare, 
zise Irjah. 

În sinea ei, Rin credea că acela era unul dintre cele mai tâmpite 
principii ale lui Sunzi, dar încropi în grabă un contraargument. 

— Sunzi nu voia să spună să-l lași să utilizeze calea aceea de 
scăpare. Dușmanul trebuie doar să creadă că situația e mai puţin 
îngrozitoare decât este în realitate, ca să nu intre-n panică și să 
întreprindă acţiuni prostești și distructive pentru ambele părți. Rin 
chibzui o clipă. Presupun că inamicii pot încerca să înoate. 


— Ea vorbește despre decimarea unor sate întregi! protestă Venka. 
Nu poți să distrugi pur și simplu un baraj. Durează ani de zile să-l 
reconstruiești. Nu se va inunda doar valea, ci și toată delta. E vorba de 
foamete. Dizenterie. Distrugi agricultura întregii regiuni, creezi o serie 
întreagă de probleme care înseamnă zeci de ani de suferințe... 

— Probleme ce pot fi rezolvate, insistă Rin încăpățânată. Care era 
soluţia ta, să lași Federaţia să intre nestingherită în inima țării? Cât de 
bine le va mai merge regiunilor agricole când toată ţara va fi ocupată? 
Le-ai oferi-o cu totul pe tavă. 

— Ajunge, ajunge. Irjah lovi masa ca să ceară tăcere. De data asta nu 
câștigă nimeni. Sunteţi liberi. Runin, vreau să vorbesc cu tine. În 
biroul meu. 


— De unde ai venit cu soluţia asta? întrebă Irjah și ridică un caiet pe 
care-l ținea în mână. 

Rin își recunoscu scrisul mâzgălit de pe copertă. 

Săptămâna trecută, Irjah le dăduse ca temă o altă situaţie simulată: 
un scenariu contrafactual în care Miliția nu mai avea sprijin popular 
pentru războiul de rezistență împotriva Federaţiei. Nu se putea baza 
pe ţărani ca să le furnizeze soldaţilor mâncare sau furaje pentru 
animale și nu putea folosi casele lor pentru încartiruire decât dacă le 
ocupau cu forța. De fapt, revoltele izbucnite în zonele rurale adăugau 
complicații în privinţa coordonării mișcărilor de trupe. 

Soluţia lui Rin fusese incendierea unui sat insular minor. 

Problema era că insula respectivă aparținea Imperiului. 

— În prima sa lecţie, Yim a vorbit despre felul în care pierderea 
Speerului a pus capăt celui de-al Doilea Război al Macului, răspunse 
ea. 

Irjah se încruntă. 

— Ţi-ai bazat lucrarea asta pe Masacrul din Speer? 

Rin încuviinţă. 

— Pierderea Speerului în timpul celui de-al Doilea Război al 
Macului a fost picătura care a umplut paharul pentru Hesperia - i-a 


făcut să se simtă suficient de neplăcut ca să nu dorească extinderea 
Mugenului pe continent. M-am gândit că distrugerea altei insule 
minore ar putea avea același rezultat pentru populația nikara, ar 
putea-o convinge că adevăratul dușman e Mugen. Să-i aducă aminte 
care este amenințarea. 

— Însă atacul unei provincii a Imperiului de către trupele Miliției ar 
trimite mesajul greșit, obiectă Irjah. 

— N-ar ști că au fost trupele Miliției, zise fata. Ne-am deghiza în 
detașament al Federaţiei. Cred că ar fi trebuit să explic mai clar 
detaliile astea în lucrare. Cel mai bine ar fi ca Mugen să ne-o ia înainte 
și să atace insula în locul nostru, dar nu poţi lăsa așa ceva la voia 
întâmplării. 

Maestrul încuviință încet din cap, în timp ce răsfoia lucrarea. 

— Simplist. Simplist, dar inteligent. Așa crezi că s-a-ntâmplat? 

Lui Rin îi trebui o clipă să înţeleagă întrebarea. 

— În simularea asta sau în timpul Războaielor Macului? 

— În Războaiele Macului. 

Irjah înclină capul spre un umăr, privind-o atent. 

— Nu sunt întrutotul sigură că nu s-a întâmplat așa, spuse Rin. 
Există dovezi că atacului din Speer i s-a îngăduit să aibă succes. 

Expresia lui Irjah nu trăda nimic, însă maestrul răpăia gânditor cu 
degetele în masa de lemn. 

— Explică. 

— Mi se pare foarte greu de crezut că principala forță combatantă a 
Miliției putea fi anihilată atât de ușor. La asta se adaugă apărarea 
suspect de slabă a insulei. 

— Ce insinuezi? 

— Păi, nu sunt sigură, dar pare că... vreau să spun, poate cineva din 
interior... un general nikara sau altcineva care deţinea anumite 
informaţii... știa despre atacul de pe Speer, dar n-a alertat pe nimeni. 

— Și de ce am fi vrut noi să pierdem Speerul? întrebă încet Irjah. 

Rin avu nevoie de o clipă ca să formuleze o argumentaţie coerentă. 

— Poate că se știa că Hesperia nu va accepta așa ceva. Poate că se 
dorea generarea de sprijin popular care să distragă atenţia de la 
mișcarea Operei Roșii. Poate că era necesar un sacrificiu, iar Speerul 
putea fi sacrificat într-un mod în care nu puteau fi sacrificate alte 


regiuni. Noi nu putem lăsa niciun nikara să moară. Dar speerani? De 
ce nu? 

Când începuse să vorbească, se agățase de un pai, dar în momentul 
în care o spuse, răspunsul i se păru surprinzător de plauzibil. 

Irjah părea profund tulburat. 

— Trebuie să înţelegi că asta este o parte foarte rușinoasă a istoriei 
Nikanului, zise el. Modul cum au fost tratați speeranii a fost... 
regretabil. Timp de sute de ani ei au fost folosiți și exploataţi de 
Imperiu. Luptătorii lor erau priviți doar cu puţin mai bine decât niște 
dulăi răi. Erau considerați sălbatici. Până la venirea lui Altan în 
Sinegard, nu cred că cineva a crezut cu adevărat că speeranii erau 
capabili de gândire complexă. Nikanului nu-i place să vorbească 
despre Speer, și pe bună dreptate. 

— Da, domnule. Era doar o teorie. 

— Mă rog, zise lIrjah, sprijinindu-se de spătarul scaunului. Nu 
numai asta voiam să discutăm. Strategia ta din vale funcționează ca 
exercițiu, dar niciun conducător competent nu va da vreodată un 
astfel de ordin. Știi de ce? 

Rin chibzui în tăcere pentru o clipă. 

— Am confundat tactica și strategia mai amplă, spuse ea în cele din 
urmă. 

Irjah încuviinţă. 

— Detaliază. 

— Tactica ar fi funcţionat. Am fi putut chiar câștiga războiul. Dar 
niciun conducător n-ar fi ales această opțiune pentru că ţara s-ar fi 
destrămat după aceea. Tactica mea nu garantează posibilitatea 
instaurării păcii. 

— De ce? insistă Irjah. 

— Venka avea dreptate în legătură cu distrugerea agriculturii în 
adâncul teritoriului. Nikan ar suferi mulți ani de foamete. Peste tot ar 
izbucni rebeliuni de felul Operei Roșii de Două Parale. Oamenii ar 
crede că mor de foame din vina Împărătesei. Dacă am folosi strategia 
mea, probabil că ar urma un război civil. 

— Bine, zise Irjah, ridicând din sprâncene. Foarte bine. Să știi că ești 
uluitor de deșteaptă. 


Rin încercă să-și ascundă încântarea, deși simțea un freamăt cald 
răspândindu-i-se în tot corpul. 

— Dacă te descurci bine la Probe, urmă Irjah, s-ar putea să fii bună 
ca ucenic la Strategie. 

În orice alte condiţii, cuvintele lui ar fi încântat-o. Rin reuși să 
zâmbească resemnat. 

— Nu sunt sigură că voi ajunge așa departe, domnule. 

Fruntea lui Irjah se încreţi. 

— De ce? 

— Maestrul Jun m-a dat afară de la cursul lui. Probabil că nu voi 
trece de Probe. 

— Cum naiba s-a-ntâmplat așa ceva? întrebă Irjah. 

Îi povesti ultima ei lecţie, dezastruoasă, cu Jun, fără să-și bată capul 
să ascundă detalii. 

— L-a lăsat pe Nezha să scape cu o suspendare, dar mie mi-a spus să 
nu mă mai întorc. 

— Ah, zise Irjah încruntându-se. Jun nu te-a pedepsit pentru că te- 
ai luat la bătaie. Tobi și Altan s-au comportat mult mai rău în primul 
lor an. Te-a pedepsit pentru că este tradiționalist în privinţa școlii — 
crede că nu merită să-și piardă timpul cu un elev care nu descinde 
dintr-o Căpetenie. Dar n-are importanţă ce crede el. Eşti isteaţă și vei 
prinde fără mari probleme orice tehnici învaţă ei luna asta. 

Rin clătină din cap. 

— Asta n-o să aibă prea mare importanţă. El nu mă mai primește 
înapoi. 

— Ce? 

Irjah părea indignat. 

— E absurd. Jima știe? 

— Jima nu poate să intervină într-o chestiune de Lupte. Sau n-o s-o 
facă. M-am interesat. Rin se ridică. Mulţumesc pentru timpul acordat, 
domnule. Dacă reușesc să trec de Probe, aș fi onorată să studiez cu 
dumneavoastră. 

— O să găsești tu o cale, spuse Irjah. Ochii îi scânteiau. Sunzi ar fi 
găsit. 


Rin nu fusese întru totul deschisă față de Irjah. Maestrul avusese 
dreptate - ea avea să găsească o cale. 

Începând cu faptul că nu renunţase la artele marţiale. 

Jun îi interzisese să vină la ore, dar nu-i putea interzice să 
frecventeze biblioteca. Rafturile din Sinegard conţineau o bogăţie de 
volume cu instrucțiuni pentru artele marțiale, cea mai mare colecţie 
din tot Imperiul. Rin avea la îndemână secretele majorităţii artelor 
moștenite, cu excepţia acelor tehnici strict păzite, cum erau cele ale 
Casei Yin. 

În cursul cercetărilor ei, fata descoperi că literatura existentă despre 
artele marţiale era extrem de cuprinzătoare și descurajant de 
complexă. Află că artele marţiale se învârteau în mare măsură în jurul 
descendenţei: diferitele forme aparțineau diferitelor familii, tehnici 
similare erau predate și îmbunătăţite de elevi ce avuseseră același 
maestru. De cele mai multe ori, școlile erau dezbinate de rivalități sau 
schisme, astfel încât tehnicile se desprindeau și se dezvoltau 
independent unele de altele. 

Istoria era cât se poate de agreabilă, aproape mai antrenantă decât 
romanele, dar practicarea tehnicilor se dovedi cumplit de dificilă. 
Majoritatea volumelor erau prea complexe ca să fie utile ca manuale și 
plecau de la premisa că elevul citește cartea împreună cu un maestru 
care poate demonstra tehnicile pe viu. Altele prezentau detaliat, pe 
pagini întregi, tehnicile de respiraţie și filosofia de luptă a unei școli, 
dar pomeneau doar sporadic aspecte de felul loviturilor cu piciorul sau 
cu pumnul. 

— Nu vreau să citesc despre echilibrul în univers, bombăni Rin, 
aruncând al o sutălea text pe care-l încercase. Vreau să știu cum să-i 
bat pe oameni. 

Încercase să le ceară ajutorul ucenicilor. 

— Scuze, spuse Kureel fără să i se uite în ochi. Jun a zis că este o 
încălcare a regulamentului să-i instruiești pe boboci în afara sălilor de 
antrenament. 


Rin se îndoia că ar fi fost o regulă reală, dar ar fi trebuit s-o ducă 
mintea să nu ceară ajutorul unuia dintre ucenicii lui Jun. 

Nu putea să apeleze nici la Arda. Ea își petrecea tot timpul la 
infurmerie cu Enro și nu se întorcea niciodată în dormitor înainte de 
miezul nopții. 

Rin trebuia să înveţe pe cont propriu. 

După o lună și jumătate, găsi în sfârșit o mină de aur de informaţii 
în textele lui Ha Seejin, intendent în perioada Împăratului Roșu. 
Manualele lui erau minunat ilustrate, pline de descrieri detaliate și 
desene clar etichetate. 

Rin răsfoi paginile veselă. Asta era. Asta-i trebuia ei. 

— Nu poţi s-o iei de-aici, îi spuse ucenicul care se ocupa cu 
împrumutarea cărților. 

— De ce? 

— E de pe rafturile restricționate, zise el, ca și cum era ceva evident. 
Bobocii n-au acces acolo. 

— Ah. Scuze. O duc înapoi. 

Rin se duse în fundul bibliotecii. Aruncă o privire furișată în jur, ca 
să se asigure că nu se uită nimeni. Îndesă volumul sub cămașă, apoi se 
întoarse și ieși. 


Singură în curte, cu cartea în mână, Rin învăţă. Învăţă să modeleze 
aerul cu pumnii, să-și imagineze că ţine în brațe o minge mare care se 
rotește și o ajută să-și ghideze mișcările. Învăţă să-și fixeze picioarele 
în pământ, astfel încât să nu fie răsturnată, nici chiar de adversari de 
două ori mai grei. Învăţă să-și strângă pumnii cu degetul mare în afară, 
să-și țină garda mereu în zona feţei și să-și schimbe rapid și lin poziţia 
centrului de greutate. 

Deveni foarte iscusită în lovirea cu pumnii a obiectelor imobile. 

Asista cu regularitate la înfruntările din ringuri. Ajungea devreme în 
subsol și își asigura un loc lângă balustradă, ca să nu piardă nicio 
lovitură cu piciorul sau vreo aruncare. Spera că, uitându-se cum se 
luptă ucenicii, le va putea asimila tehnicile. 


Și chiar îi era de ajutor... într-o măsură. Analizând îndeaproape 
mișcările ucenicilor, Rin învăță să identifice locul și momentul 
potrivite pentru diverse tehnici. Când să lovești cu piciorul, când să te 
ferești, când să te rostogolești nebunește pe podea ca să eviți - stai, nu, 
ăla a fost un accident, Jeeha se împiedicase pur și simplu. Rin nu avea 
memoria musculară a luptelor de antrenament cu altă persoană, așa 
că trebuia să ţină minte toate posibilitățile acelea. Oricum 
antrenamentul indirect era mai bun decât nimic. 

Asista la lupte și ca să-l urmărească pe Altan. 

S-ar fi minţit singură dacă n-ar fi recunoscut că îi oferea o mare 
plăcere estetică. Cu silueta lui mlădioasă și musculoasă și cu 
maxilarele perfect dăltuite, Altan era în mod indiscutabil frumos. 

În același timp era un model de perfecțiune a tehnicii. Făcea tot ce 
recomanda textul lui Seejin. Nu cobora niciodată garda, nu lăsa nicio 
deschidere, nu-și permitea niciun moment de neatenţie. Nu-și trăda 
niciodată următoarea mișcare, nu ţopăia aleatoriu și nu se înțepenea 
pe călcâie ca să-și anunţe adversarul când va folosi o lovitură de picior. 
Întotdeauna ataca din lateral, niciodată din faţă. 

Inițial Rin și-l imaginase doar ca fiind un luptător bun și puternic. 
Acum putea să-și dea seama că era, din toate punctele de vedere, un 
geniu. Tehnica lui de luptă era un studiu de trigonometrie, o 
compoziţie minunată de traiectorii și forțe de recul. Câștiga în mod 
constant pentru că avea un control perfect asupra distanţei și asupra 
forţei de torsiune. Dusese matematica luptei la rangul de știință. 

Lupta foarte des. Numărul competitorilor crescu de-a lungul 
semestrului - părea că toți ucenicii lui Jun voiau ocazia de a lupta 
împotriva lui. 

Până la sfârșitul toamnei, Rin îl privi pe Altan luptând de douăzeci 
și trei de ori. Nu pierdu niciodată. 


CAPITOLUL 6 


Iarna se abătu cu dușmănie peste Sinegard. Studenţii se bucurară de 
o ultimă zi cu soare tomnatic, iar a doua zi dimineaţă se treziră cu o 
pătură rece de zăpadă așternută peste Academie. Plăcerea admirării 
zăpezii dură două minute. După aceea, deveni o pacoste 
interminabilă. 

Tot campusul se transformă într-o zonă de risc unde aveai toate 
șansele să-ți rupi mâinile sau picioarele: pâraiele îngheţaseră, iar 
scările deveniseră alunecoase și înșelătoare. Orele în aer liber se 
mutară în interior. Bobocii primiră misiunea să împrăștie la intervale 
regulate sare pe aleile pietruite ca să topească zăpada, dar cărările 
înghețate tot trimiteau un puhoi regulat de elevi la infirmerie. 

În privința Tradiţiilor, vremea rece fusese ultima picătură pentru 
majoritatea studenților, care veneau periodic în grădină în speranța 
că-și va face apariţia și Jiang. Însă una era să aștepți într-o grădină cu 
droguri un profesor care nu era niciodată prezent, și cu totul altceva să 
aștepți la temperaturi de îngheț. 

În lunile ce trecuseră de la începutul semestrului, Jiang nu venise 
niciodată la oră. Studenţii îl zăreau uneori prin campus, făcând lucruri 
inacceptabil de necuviincioase. Odată îi răsturnase tava lui Nezha și 
plecase mai departe fluierând, altă dată îl mângâiase pe Kitay pe cap în 
timp ce uguia ca un porumbel, iar odată încercase să-i taie părul 
Venkăi cu o foarfecă de grădină. 

De câte ori vreun student reușea să-l prindă și să-l întrebe despre 
lecţii, Jiang scotea un pârțâit sonor printre buze și-l ocolea. 


Numai Rin continua să se ducă în grădina Tradiţiilor, însă doar 
pentru că era un loc potrivit pentru antrenament. Acum, când bobocii 
evitau grădina cu dispreţ, era singurul loc unde avea garanţia că va fi 
singură. 

Era recunoscătoare că n-o putea vedea nimeni orbecăind prin textul 
lui Seejin. Prinsese mișcările de bază cu oarecare dificultate, însă 


descoperise că până și al doilea nivel era îngrozitor de greu de înţeles. 

Lui Seejin îi plăcea jocul rapid de picioare, iar pentru asta desenele 
n-o ajutau. Picioarele inșilor din desene erau poziționate în unghiuri 
complet diferite în fiecare imagine. Seejin scria că, dacă luptătorul se 
poate redresa din orice poziţie dificilă, indiferent cât de aproape de 
cădere s-ar afla, atunci a atins echilibrul perfect și a obținut, așadar, 
avantajul în majoritatea poziţiilor de luptă. 

În teorie, suna bine. În practică, însemna o mulțime de căderi. 

Seejin le recomanda discipolilor să exerseze prima poziţie pe o 
suprafață aflată la înălțime, de preferinţă o ramură groasă de copac sau 
muchia unui zid. Deși nu i se părea înțelept, Rin se cățără până la 
jumătatea unei sălcii mari care spânzura deasupra grădinii și își potrivi 
șovăitor tălpile pe scoarța copacului. 

În pofida absenței lui Jiang de-a lungul semestrului, grădina era 
impecabil întreținută. Era un caleidoscop de culori ţipătoare, 
asemănătoare cu decoraţiunile de pe fațadele bordelurilor din Tikany. 
Cu tot frigul, florile violet și stacojii de mac rămăseseră deschise, cu 
frunzele tunse în șiruri ordonate. Cactușii, care erau de două ori mai 
mari decât la începutul anului școlar, fuseseră mutaţi în ghivece de lut 
noi, pictate cu modele stranii în negru și portocaliu-închis. Sub rafturi, 
ciupercile luminescente încă pulsau cu o ușoară strălucire 
tulburătoare, ca niște mici felinare feerice. 

Rin își imagină că un dependent de opiu și-ar fi putut petrece multe 
zile aici. Se întrebă dacă asta făcea Jiang. 

Suspendată nesigur în salcie și străduindu-se să rămână dreaptă în 
picioare în ciuda vântului puternic, fata ţinea cartea într-o mână și 
rostea cu voce tare instrucțiunile în timp ce-și potrivea picioarele în 
conformitate cu ele. 

— Piciorul drept în afară, îndreptat în față. Piciorul stâng în spate, 
perpendicular pe direcţia piciorului drept. Mută greutatea în faţă, 
ridică piciorul stâng... 

Înţelese de ce Seejin îl considera pe acesta ca fiind un exercițiu bun 
pentru echilibru. Înţelese și de ce recomanda ca elevul să nu fie singur 
când execută exercițiul. Rin se clătină periculos de câteva ori și își 
recâștigă echilibrul numai după câteva clipe în care agitase disperată 


din braţe și simţise că-i stă inima. „Liniștește-te. Concentrează-te. 
Piciorul drept sus, adu-l...” 

Maestrul Jiang apăru de după colț, fluierând sonor „Atingerile 
Străjerului Porții”. 

Lui Rin îi alunecă piciorul drept. Se clătină pe marginea crengii, 
scăpă cartea și s-ar fi prăbușit pe pavajul de piatră dacă glezna stângă 
nu i s-ar fi prins între două ramuri bifurcate. 

Se opri din cădere cu o smucitură, cu capul la câţiva centimetri de 
pământ, și oftă ușurată. 

Jiang o privi în tăcere. Rin se uită la el și capul îi bubui în timp ce 
sângele îi cobora spre tâmple. Ultimele note ale cântecului maestrului 
se auziră mai încet și apoi se pierdură în urletele vântului. 

— Bună, zise el în cele din urmă. 

Vocea era pe măsura purtării: calmă, detașată și cu o curiozitate 
senină. În orice alt context, ar fi putut fi liniștitoare. 

Rin se strădui fără nicio urmă de graţie să se ridice. 

— 'Ţi-e bine? întrebă el. 

— M-am înţepenit, bâigui ea. 

— Hmm. Așa se pare. 

În mod clar n-avea s-o ajute să coboare. Rin își scutură glezna până 
o eliberă dintre crengi, se rostogoli pe pavaj și ateriză dureros, 
grămadă la picioarele lui Jiang. Cu obrajii arzându-i, se ridică stângaci 
și-și scutură zăpada de pe uniformă. 

— Elegant, remarcă Jiang. 

Își lăsă mult capul spre umărul stâng, cercetând-o concentrat, de 
parcă era un specimen deosebit de fascinant. De aproape maestrul 
arăta și mai ciudat decât crezuse Rin la început. Chipul lui era o 
enigmă: nici ridat de vârstă, nici îmbujorat tinerește, ci mai degrabă 
invulnerabil în fața trecerii timpului, ca o piatră netedă. Avea ochii de 
un albastru-deschis pe care nu-l mai văzuse niciodată la cineva din 
Imperiu. 

— Puțin cam îndrăzneţ, nu? Glasul îi suna de parcă și-ar fi înăbușit 
râsul. Atârni des din copaci? 

— M-aţi surprins, domnule. 

— Pfff, făcu Jiang, suflând aerul din obrajii umflaţi, ca un copil mic. 
Tu ești eleva favorită a lui Irjah, nu? 


Fata roși. 

— Nu... adică, nu sunt... 

— Ba ești. 

Jiang se scărpină în bărbie și-i luă cartea de pe jos, răsfoind-o ușor 
curios. 

— "Ţărăncuţa tuciurie genială. Nu-i mai tace gura, tot lăudându-te. 

Rin se foi de pe un picior pe celălalt, întrebându-se ce va urma. 
Fusese un compliment? Trebuia să-i mulțumească? Își dădu o șuviță 
de păr după ureche. 

— Ăăă... 

— Nu face pe timida. Îţi plac laudele. 

Jiang aruncă o privire relaxată spre carte și se uită apoi din nou la 
fată. 

— Ce treabă ai tu cu textul lui Seejin? 

— L-am găsit în arhive. 

— Ah. Îmi iau vorbele înapoi. Nu ești îndrăzneață, ci pur și simplu 
proastă. 

Rin păru nedumerită, așa că Jiang explică: 

— Jun l-a interzis în mod explicit pe Seejin cel puţin până în anul 
doi. 

Fata nu auzise de regula aceea. Nu era de mirare că ucenicul n-o 
lăsase să scoată cartea din arhive. 

— Jun m-a dat afară de la cursul lui. N-am fost informată. 

— Jun te-a dat afară, repetă Jiang rar. 

Rin nu-și dădea seama dacă era amuzat sau nu. 

— Ce naiba i-ai făcut? 

— Ăăă... M-am bătut cu alt elev în timpul antrenamentului, cam așa 
ceva. El a început, adăugă ea repede. Celălalt elev, vreau să zic. 

Jiang păru impresionat. 

— Proastă și iute la mânie. 

Privirea îi rătăci peste plantele de pe raftul din spatele ei. O ocoli, 
duse la nas o floare de mac și o adulmecă. Se strâmbă. Scotoci prin 
buzunarele adânci ale veșmintelor, scoase o foarfecă, apoi scurtă 
tulpina și aruncă vârful retezat într-o grămadă din colțul grădinii. 

Rin începu să se îndrepte încet spre poartă. Poate că dacă pleca 
acum, Jiang uita de carte. 


— Îmi pare rău dacă n-ar fi trebuit să fiu aici... 

— Ah, dar nu-ţi pare deloc rău. Eşti doar iritată că ţi-am întrerupt 
ședința de antrenament și speri c-o să plec fără să pomenesc de cartea 
furată. Jiang mai tăie un lujer de mac. Ești curajoasă, știi? Ai fost dată 
afară de la cursul lui Jun, așa că te-ai gândit să înveţi singură după 
Seejin. 

Scoase câteva șuierături sacadate. Rin avu nevoie de o clipă ca să-și 
dea seama că râdea. 

— Ce-i așa amuzant? întrebă ea. Dacă o să mă pârâţi, vreau să spun 
doar că... 

— Ah, n-o să te pârăsc. Unde ar mai fi distracţia? Încă chicotea. Tu 
chiar încercai să înveți după cartea lui Seejin? Ai porniri sinucigașe? 

— Nu-i chiar așa de greu, spuse ea apărându-se. M-am luat după 
imagini. 

Jiang se întoarse către ea, cu o expresie de neîncredere amuzată. 
Deschise cartea, o răsfoi cu o mână exersată și se opri la o pagină ce 
detalia o poziţie de bază. Flutură cartea spre fată. 

— Asta. Fă-o. 

Rin se conformă. 

Era o mișcare complicată, plină de alunecări și pași de mutare a 
mingii. Închise ochii în timp ce se mișca. Nu se putea concentra 
văzând ciupercile luminescente și cactușii care zvâcneau ciudat. 

Când deschise ochii, Jiang nu mai râdea. 

— Nu ești nici pe departe pregătită pentru Seejin, spuse. Închise 
cartea cu o mână. Jun avea dreptate. La nivelul tău, nici măcar n-ar 
trebui să te atingi de textul ăsta. 

Rin se strădui să înăbușe un val de panică. Dacă nu putea folosi nici 
măcar textul lui Seejin, putea foarte bine să plece de acum spre Tikany. 
Nu găsise alte cărți care să fie măcar pe jumătate la fel de utile sau de 
clare. 

— Ţi-ar putea fi de folos niște elemente de bază care pleacă de la 
mișcarea animalelor, urmă Jiang. Lucrările lui Yinmen. A fost 
predecesorul lui Seejin. Ai auzit de el? 

Rin ridică privirea nedumerită. 

— Le-am căutat. Pergamentele sunt incomplete. 


— Bineînţeles că n-o să înveţi din pergamente, zise Jiang enervat. O 
să discutăm despre asta mâine, la curs. 

— Curs? N-aţi fost aici tot semestrul! 

Jiang ridică din umeri. 

— Mi-e greu să-mi bat capul cu bobocii care nu mi se par deosebit 
de interesanți. 

Rin se gândi că dădea dovadă de iresponsabilitate ca profesor, dar 
voia să-l facă să vorbească mai departe. Avea un rar moment de 
luciditate, oferindu-se s-o înveţe arte marţiale, pe care nu le putea 
învăța de una singură. Era pe jumătate speriată că, dacă va spune ce 
nu trebuia, avea să-l pună pe fugă ca un iepure speriat. 

— Deci eu sunt interesantă? întrebă ea, rostind cuvintele rar. 

— Eşti un dezastru ambulant, spuse Jiang fără menajamente. 
Exersezi tehnici obscure într-un ritm care va duce la vătămări 
inevitabile și nu din cele din care-ţi revii. Ai interpretat atât de prost 
textele lui Seejin, încât cred că ai creat de una singură o nouă formă de 
artă. 

Rin se încruntă. 

— Atunci de ce mă ajutaţi? 

— În principal, ca să-i fac în ciudă lui Jun. Jiang își scărpină bărbia. 
Îl urăsc pe omul ăla. Ştiai că săptămâna trecută a cerut să fiu dat afară? 

Fata fu mai degrabă surprinsă că Jun nu încercase asta mai devreme. 

— În plus, cineva atât de încăpățânat merită ceva atenţie, fie și 
numai ca să mă asigur că nu devii un pericol ambulant pentru toți cei 
din jurul tău, urmă Jiang. Știi, jocul tău de picioare este remarcabil. 

Rin roși. 

— Serios? 

— Plasarea e perfectă. Unghiurile frumoase. 

Jiang lăsă capul pe spate. 

— Bineînţeles, tot ce faci e inutil. 

Rin se încruntă. 

— Păi, dacă n-o să mă învăţaţi, atunci... 

— N-am zis așa ceva. Ai făcut treabă bună lucrând doar cu textul, 
recunoscu Jiang. Mai bună decât ar fi făcut mulți ucenici. Forța părții 
superioare a corpului e problema. Mai precis, tu n-o ai deloc. O prinse 


de încheietura mâinii și-i ridică braţul, ca și cum ar fi examinat un 
manechin. Numai piele și os. N-ai lucrat la o fermă sau așa ceva? 

— Nu toţi cei din sud sunt fermieri, se răsti ea. Am fost vânzătoare. 

— Hm. Deci n-ai muncit. Răsfățată. Nu ești bună de nimic. 

Rin își încrucișă braţele la piept. 

— N-am fost răsfăţată... 

— Da, da. Jiang ridică mâna ca s-o întrerupă. N-are importanţă. Uite 
ce-i: nici toată tehnica din lume n-o să-ţi fie de folos, dacă n-ai forţă s- 
o susţii. N-ai nevoie de Seejin, copilă, ci ai nevoie de ki. Ai nevoie de 
mușchi. 

— Și atunci ce vreţi să fac? Gimnastică? 

Jiang rămase nemișcat, gânditor, multă vreme. Apoi zâmbi. 

— Nu. Am o idee mai bună. Să fii la poarta campusului pentru ora 
de mâine. 

Înainte să apuce să-i răspundă, Jiang ieși din grădină. 


— Uau! zise Raban, lăsând beţișoarele din mână. Probabil că te 
place pe bune. 

— Mi-a zis că-s proastă și iute la mânie, răspunse Rin. Și după aia 
mi-a zis să nu întârzii la oră. 

— Categoric te place, spuse Raban. Jiang n-a zis niciodată nimic 
drăguţ nimănui din anul meu. În general ţipă la noi să nu ne apropiem 
de narcisele lui. Lui Kureel i-a spus că are niște cozi ce par niște șerpi 
ce-i ies din ceafă. 

— Am auzit că săptămâna trecută s-a îmbătat cu vin de orez și-a 
urinat pe fereastra lui Jun, interveni Kitay. Pare grozav. 

— De când e aici? întrebă Rin. 

Maestrul Tradiţiilor părea uluitor de tânăr, ca și cum ar fi avut cel 
mult jumătate din vârsta lui Jun. Nu-i venea să creadă că restul 
maeștrilor ar fi tolerat un asemenea comportament exasperant din 
partea cuiva mai tânăr decât ei. 

— Nu sunt sigur. Era aici când am fost eu în primul an, dar asta nu 
înseamnă mare lucru. Am auzit c-a venit de la Castelul Nopţii acum 


douăzeci de ani. 

— Jiang a fost Cike? 

Dintre diviziile Miliției, numai Cike avea o reputaţie proastă. Era o 
divizie de soldaţi încartiruită în Castelul Nopţii, pe înălțimile 
masivului Wudang, a cărei unică misiune era să execute asasinate 
pentru împărăteasă. Cike luptau fără onoare. Nu respectau nicio 
regulă de luptă și erau cunoscuți pentru brutalitatea de care dădeau 
dovadă. Acţionau în beznă; făceau treburile murdare ale împărătesei și 
nu primeau niciun fel de recunoaștere ulterioară. Majoritatea 
ucenicilor preferau să se retragă decât să fie recrutaţi în Cike. 

Lui Rin îi venea greu să împace imaginea pe care și-o făcuse despre 
capriciosul maestru al Tradiţiilor cu cea a unui asasin neînduplecat. 

— Așa umblă vorba. Niciunul dintre maeștri nu vrea să zică nimic 
despre el. Am senzaţia că e considerat un fel de rușine a școlii. 

Raban duse mâna la ceafă. 

— Totuși ucenicilor le place să bârfească. Toate clasele joacă jocul 
de-a ghicitul „Cine e Jiang?”. Clasa mea era convinsă că el a înființat 
Opera Roșie. Adevărul a fost exagerat atât de mult, încât singurul 
lucru cert e că nu știm absolut nimic despre el. 

— Cu siguranţă că a avut ucenici până acum, spuse Rin. 

— Jiang e maestrul Tradiţiilor, spuse Raban rar, ca și cum ar fi vorbit 
cu un copil. Nimeni nu se dedică Tradiţiilor. 

— Pentru că Jiang nu acceptă elevi? 

— Pentru că Tradițiile sunt o glumă nenorocită, zise Raban. Orice 
alt curs de la Sinegard te pregătește pentru un post guvernamental sau 
de comandă în Miliție. Însă Tradițiile sunt... nu știu, sunt ciudate. 
Cred că iniţial trebuia să fie o studiere a celor din Hinterlanda, care să 
stabilească dacă ritualurile lor vrăjitorești și magice au vreo bază, dar 
lumea și-a pierdut repede interesul. Știu că și Yim, și Sonnen i-au 
cerut Jimei să renunţe la curs, totuși continuă să existe în fiecare an. 
Nu știu sigur din ce motiv. 

— Cu siguranţă că în trecut au existat elevi care au urmat Tradițiile, 
zise Kitay. Ei ce au zis? 

Raban ridică din umeri. 

— E o materie nouă - celelalte sunt predate încă de la fondarea 
școlii de către Împăratul Roșu, dar Tradițiile au doar vreo douăzeci de 


ani vechime - și nimeni n-a terminat cursul. Am auzit că acum câţiva 
ani au fost niște fraieri care au mușcat momeala, dar au renunţat la 
școală și nu se mai știe nimic despre ei. Niciun elev cu mintea întreagă 
nu se duce la Tradiţii. Altan a fost excepţia, dar nimeni nu știe ce-i în 
capul lui. 

— Crezusem că Altan s-a dus la Strategie, zise Kitay. 

— Altan s-ar fi putut duce oriunde voia. Nu se știe de ce, a fost 
hotărât să se ducă la Tradiţii, dar Jiang s-a răzgândit și Altan a trebuit 
să se mulțumească cu Irjah. 

Asta era ceva nou pentru Rin. 

— Se întâmplă des așa - ca elevii să-și aleagă maestrul? 

— Foarte rar. Cei mai mulţi dintre noi răsuflăm ușuraţi dacă primim 
o ofertă. Un student care primește două e într-adevăr impresionat. 

— Câte oferte a primit Altan? 

— Șase. Șapte, dacă pui la socoteală și Tradițiile, dar Jiang și-a retras 
oferta în ultimul moment. 

Raban îi aruncă o privire plină de înţeles. 

— De ce ești așa curioasă în legătură cu Altan? 

— Mă-ntrebam, răspunse Rin repede. 

— Îţi cam place eroul nostru cu ochi purpurii? N-ai fi prima, zise 
Raban rânjind. Numai să ai grijă. Altan nu-i prea blând cu admiratorii. 

— Cum e el? nu se putu abţine Rin. Ca om, vreau să zic. 

Raban ridică din umeri. 

— N-am mai avut ore împreună din primul an. Nu-l știu prea bine. 
Nu cred că-l cunoaște cineva cu adevărat. În general, evită lumea. E 
tăcut. Se antrenează singur și n-are prieteni. 

— Seamână cu cineva cunoscut. 

Kitay o împunse pe Rin cu cotul, iar ea se zbârli. 

— Taci din gură! Am prieteni. 

— Ai un prieten, răspunse Kitay. La singular. 

Fata îi împinse braţul. 

— Dar Altan e foarte bun, zise ea. La orice. Toată lumea îl adoră. 

Raban strânse din umeri. 

— Altan e un fel de zeu în campusul ăsta. Nu înseamnă că-i și 
fericit. 


După ce discuţia deviase la Altan, Rin uită jumătate dintre 
întrebările despre Jiang pe care voise să le pună. Fa și Kitay îl 
îmboldiră pe Raban să le spună povești despre Altan, până se termină 
pauza pentru cină. În seara aceea, încercă să le întrebe pe Kureel și pe 
Arda, dar niciuna dintre ele nu putu confirma nimic important. 

— Pe Jiang îl văd uneori la infirmerie, zise Arda. Enro păstrează un 
pat doar pentru el. Stă o zi sau două în fiecare lună și după aia pleacă. 
Poate că suferă de vreo boală. Sau poate că-i place mirosul de 
dezinfectant, nu-mi dau seama. Enro l-a prins odată încercând să se 
drogheze cu vapori de leacuri. 

— Jun nu-l place, spuse Kureel. Și pe bună dreptate. Ce maestru se 
comportă așa? Mai ales în Sinegard? Chipul i se strâmbă dezaprobator. 
Cred că-i o rușine pentru Academie. De ce întrebi? 

— Doar din curiozitate, zise Rin. 

Kureel ridică din umeri. 

— Toate clasele sunt curioase la început. Toți cred că Jiang e mai 
mult decât pare, că Tradițiile sunt o materie adevărată, care merită 
învățată. Dar nu-i adevărat. Jiang e o glumă. Îţi pierzi vremea. 

Însă maestrul Tradiţiilor era real. Jiang era profesor al Academiei, 
chiar dacă nu făcea decât să se plimbe de colo până colo și să-i sâcâie 
pe ceilalți maeștri. Nimeni altul n-ar fi scăpat basma curată dacă l-ar fi 
provocat cu regularitate pe Jun, așa cum făcea el. Și dacă Jiang nu-și 
bătea capul să predea, ce căuta în Sinegard? 


Rin fu puţin uimită când îl văzu pe Jiang așteptând-o în după- 
amiaza următoare la poarta campusului. Nu i s-ar fi părut exclus să fi 
uitat pur și simplu. Deschise gura să întrebe unde mergeau, însă el îi 
făcu doar semn să-l urmeze. 

Bănuia că va trebui să se obișnuiască să se lase plimbată fără 
explicaţii clare. 


Abia începuseră să meargă pe cărare când dădură de Jun, care se 
întorcea dintr-o patrulă în oraș, însoţit de un grup de ucenici. 

— Ah! Neghiobul și țăranca. Jun încetini și apoi se opri. Ucenicii lui 
păreau oarecum prudenţi, de parcă mai asistaseră și înainte la discuţia 
aceea. Și unde vă duceți în această după-amiază minunată? 

— Nu-i treaba ta, Loran, zise Jiang vioi. 

Încercă să-l ocolească, dar Jun îi tăie calea. 

— Un maestru care pleacă din școală, singur cu o elevă. Mă întreb 
ce va spune lumea? 

Jun miji ochii. 

— Probabil va spune că un maestru de rangul și statutul lui poate 
face mult mai mult decât să se prostească pe-aici cu elevele, răspunse 
Jiang vesel, privind direct spre ucenicii celuilalt. 

Kureel păru revoltată, iar Jun se încruntă. 

— N-are permisiunea să părăsească incinta. Are nevoie de aprobare 
scrisă de la Jima. 

Jiang întinse braţul drept și-și ridică mâneca până la cot. Întâi, Rin 
crezu că s-ar putea să-i tragă un pumn lui Jun, dar maestrul nu făcu 
decât să-și ridice cotul la gură și să scoată un sunet de pârţ. 

— Asta nu-i aprobare scrisă, spuse Jun fără să pară impresionat. 

Rin bănuia că mai văzuse de multe ori manifestarea aceea. 

— Sunt maestrul 'Tradiţiilor, spuse Jiang. Ceea ce are și privilegii. 

— Privilegii cum ar fi să nu predai niciodată vreun curs? 

Jiang ridică privirea și rosti plin de sine: 

— l-am învăţat pe colegii ei sentimentul copleșitor al dezamăgirii și 
lecţia, chiar mai semnificativă, că nu sunt atât de importanţi pe cât 
cred ei. 

— l-ai învăţat pe studenţii din clasa ei și pe toţi cei dinainte că 
Tradițiile sunt o glumă și că maestrul Tradiţiilor este un idiot plin de 
ifose. 

— Atunci spune-i Jimei să mă dea afară. Jiang își mișcă sprâncenele 
jucăuș. Știu că ai încercat. 

Jun ridică privirea spre cer, cu o expresie de suferință veșnică. Rin 
bănuia că era doar o mică parte dintr-o discuţie în contradictoriu care 
dura de ani de zile. 

— O să-i raportez Jimei, îl avertiză Jun. 


— Jima are treburi mai importante cu care să-și piardă vremea. Câtă 
vreme o aduc pe micuța Runin la timp pentru cină, mă îndoiesc că-i 
va păsa. Până atunci, nu mai sta în drum. 

Jiang pocni din degete și-i făcu semn lui Rin să-l urmeze. Ea închise 
gura și porni în grabă după el. 


— De ce vă urăște așa mult? întrebă fata în timp ce coborau prin 
trecătoare spre oraș. 

Jiang ridică din umeri. 

— Mi s-a spus că am omorât jumătate din oamenii din subordinea 
lui în timpul celui de-al Doilea Război. Încă e supărat din cauza asta. 

— Și? l-aţi omorât? 

Rin se simțea obligată să întrebe, dar maestrul ridică iarăși din 
umeri. 

— N-am nici cea mai vagă idee. 

Ea nu știu cum să reacționeze, iar Jiang nu mai dădu și alte detalii. 

— Povestește-mi despre clasa ta, zise el după o vreme. Aceeași 
adunătură de plozi plini de ei? 

— Nu-i cunosc foarte bine, recunoscu Rin. Sunt toți... Adică... 

— Mai deștepţi? Mai bine antrenați? Mai importanţi decât tine? 

— Nezha e băiatul Căpeteniei Dragonilor, zise Rin. Cum să concurez 
eu cu așa ceva? Tatăl Venkăi e ministrul de Finanţe. Tatăl lui Kitay e 
ministrul Apărării sau așa ceva. Părinţii lui Niang sunt medicii 
Căpeteniei lepurelui. 

Jiang pufni. 

— Tipic. 

— Tipic? 

— În Sinegard le place să colecţioneze cât mai multe dintre 
progeniturile Căpeteniilor. Să le ţină sub observaţia strictă a 
Imperiului. 

— În ce scop? 

— Influență. Îndoctrinare. Căpeteniile din generaţia asta se urăsc 
prea mult unele pe altele ca să se coordoneze pentru orice acțiune de 


importanță naţională, iar birocrația imperială are prea puțină 
autoritate la nivel local ca să-i oblige. Uită-te la Marina imperială. 

— Avem o Marină? întrebă Rin. 

— Exact. Jiang pufni. Aveam! Oricum, Daji speră că Sinegardul va 
pregăti o generaţie de lideri care să se placă între ei... mai mult, care să 
se supună tronului. 

— Cu mine chiar a dat lovitura, mormăi fata. 

Jiang îi aruncă un rânjet strâmb. 

— Adică n-o să fii un bun soldat al Imperiului? 

— O să fiu, răspunse Rin în grabă. Pur și simplu nu cred că 
majoritatea colegilor mei mă plac foarte tare. Sau c-o să mă placă 
vreodată. 

— Păi asta-i din cauză că ești o ţărăncuţă negricioasă care nu poate 
pronunța r-urile, spuse Jiang voios și coti printr-o trecere îngustă. Pe- 
aici. 

O conduse în cartierul măcelarilor, unde străzile erau aglomerate și 
ticsite, iar mirosul de sânge era copleșitor. Lui Rin îi veni să vomite și 
se strânse de nas. Aleile erau mărginite de măcelării, ridicate atât de 
aproape unele de altele, încât mai că se încălecau, în șiruri aplecate ca 
niște dinţi neregulați. După douăzeci de minute de șerpuiri și cotituri, 
se opriră în fața unei colibe din capătul unei străzi. Jiang bătu de trei 
ori în ușa șubredă de lemn. 

— Ce-i? strigă o voce dinăuntru. 

Rin tresări. 

— Eu sunt, răspunse Jiang, netulburat. Persoana ta preferată din 
toată lumea. 

Dinăuntru se auzi un zăngănit metalic. După o clipă, o bătrânică 
zbârcită cu un șorț mov deschise ușa. Îl salută pe Jiang cu o mișcare 
scurtă din cap, dar miji ochii bănuitoare spre Rin. 

— Ea e văduva Maung, spuse Jiang. Îmi vinde diverse chestii. 

— Droguri, preciză Maung. Eu sunt dealerul lui de droguri. 

— Vrea să spună ginseng, rădăcini și altele, zise maestrul. Pentru 
sănătatea mea. 

Maung își dădu ochii peste cap. 

Rin urmărea fascinată schimbul de replici. 

— Văduva Maung are o problemă, continuă Jiang vesel. 


Bătrâna își drese glasul și scuipă o flegmă groasă în țărâna de lângă 
el. 

— N-am nicio problemă. Tu inventezi din motive care-mi sunt 
necunoscute. 

— Mă rog, spuse Jiang, păstrându-și zâmbetul nepăsător, văduva 
Maung ţi-a permis cu generozitate s-o ajuţi să-și rezolve problema. 
Doamnă, vrei să aduci animalul? 

Maung dispăru în spatele prăvăliei. Jiang îi făcu semn lui Rin să-l 
urmeze înăuntru și fata auzi un guițat puternic din spatele zidului. 
După câteva clipe, văduva se întoarse cu un animal care i se zvârcolea 
în braţe. ÎI trânti pe tejghea, în faţa lor. 

— Uite un porc, zise Jiang. 

— Da, e un porc, încuviinţă Rin. 

Porcul în cauză era un animal micuţ, nu mai mare decât antebraţul 
fetei. Pielea-i era pătată negru și roz. Felul cum se ridica râtul în aer îl 
făcea să pară că rânjește și, în mod bizar, era drăgălaș. 

Rin îl scărpină după urechi și porcul își frecă tandru râtul de brațul 
el. 

— L-am botezat Sunzi, zise Jiang fericit. 

Maung părea că abia aștepta să-l vadă plecat. Maestrul se grăbi să 
explice. 

— Văduva Maung trebuie să-l adape pe Sunzi în fiecare zi. Problema 
este că el are nevoie de un soi foarte special de apă. 

— Sunzi poate să bea din canalizare și n-are nicio problemă, preciză 
Maung. Tu doar născocești asta pentru exercițiul ăsta de antrenament. 

— Putem face cum am repetat? întrebă Jiang. Era prima dată când 
Rin vedea pe cineva care-l enerva cu adevărat. Distrugi atmosfera. 

— Ție ți se spune des așa ceva? se interesă Maung. 

Jiang pufni, amuzat, și o bătu pe spate pe Rin. 

— Uite care-i situația. Văduva Maung trebuie să-i dea lui Sunzi să 
bea o apă foarte specială. Din fericire, apa asta proaspătă, limpede 
precum cristalul, se găsește într-un pârâu din vârful muntelui. Ideea e 
ca Sunzi să ajungă pe munte. Aici intervii tu. 

— Glumiţi, zise Rin. 

Jiang zâmbi. 


— În fiecare zi, o să alergi până în oraș s-o vizitezi pe văduva 
Maung. O să cari acest porcușor adorabil până pe munte și o să-i dai 
să bea apă. Apoi o să-l aduci înapoi și o să te întorci la Academie. Ne- 
am înţeles? 

— Până pe munte și înapoi e un drum de două ore! 

— E un drum de două ore acum, spuse Jiang vesel. O să dureze mai 
mult când micuțul începe să crească. 

— Dar am ore, protestă fata. 

— Atunci ar fi bine să te trezești devreme, răspunse el. Oricum n-ai 
oră de Lupte dimineaţa. Îţi aduci aminte? Cineva a fost dat afară. 

— Dar... 

— Cineva nu-și dorește prea mult să rămână în Sinegard, zise Jiang 
tărăgănat. 

Văduva pufni zgomotos. 

Uitându-se urât, Rin îl ridică pe purcelul Sunzi în braţe și încercă să 
nu strâmbe din nas când îi simţi mirosul. 

— Bănuiesc că o să ne vedem foarte des, bodogăni ea. 

Sunzi se zvârcoli și se frecă de îndoitura cotului ei. 


În următoarele patru luni, Rin se trezi în fiecare zi înainte de 
răsăritul soarelui, fugi cât putu de repede prin trecătoare și în cartierul 
măcelarilor ca să-l ia pe Sunzi, să-l prindă cu curele în spate și să urce 
tot în fugă muntele. Alesese un traseu mai lung, care ocolea 
Sinegardul, astfel încât niciunul dintre colegii ei să n-o vadă alergând 
cu un porc care guița. 

Întârzia des la Medicină. 

— Unde naiba ai fost? Și de ce miroși a porc? 

Kitay încreţi din nas când Rin se strecură pe locul de lângă el. 

— Am dus un porc pe munte, zise ea. M-am supus capriciilor unui 
nebun. Am căutat o cale de scăpare. 

Era un comportament disperat, dar trecea prin vremuri disperate. 
Rin se baza acum pe nebunul campusului ca să-și păstreze locul în 
Sinegard. Începuse să se așeze în ultimul rând, ca să nu poată simți 


nimeni mirosul lui Sunzi când se întorcea de la măcelăria văduvei 
Maung. 

După cum se țineau toți departe, nu era sigură că avea vreo 
importanță. 


Jiang nu se rezumă însă doar s-o oblige să care porcul. Într-o 
demonstrație uluitoare de seriozitate, o aşteptă în grădină în fiecare zi 
la ora la care era programat cursul. 

— Artele marțiale bazate pe mişcările animalelor nu au fost 
dezvoltate pentru luptă, zise el. Au fost create inițial ca să susțină 
sănătatea și longevitatea. Giumbușlucurile celor cinci animale - ridică 
pergamentul lui Yinmen pe care Rin îl căutase atâta vreme - constituie 
de fapt un sistem de exerciții pentru susținerea circulației sângelui și 
amânarea neplăcerilor bătrâneții. Abia mai târziu mișcările acestea au 
fost adaptate pentru luptă. 

— Și atunci de ce le învăţ? 

— Pentru că programa lui Jun sare complet peste Giumbușlucuri. El 
predă o versiune simplificată de arte marţiale diluate, adaptată strict 
biomecanicii umane, totuși, lasă pe dinafară prea multe. Taie cu dalta 
veacuri de descendență și rafinare, numai și numai în beneficiul 
eficienței militare. Jun te poate învăţa să fii un soldat acceptabil, dar 
eu te pot învăţa care-i cheia universului, spuse Jiang maiestuos, înainte 
să intre cu capul într-o creangă. 

Antrenamentul cu el nu semăna nici pe departe cu al lui Jun. În 
planurile de lecţii ale celui din urmă existau ierarhii evidente, o 
progresie clară de la tehnicile de bază spre cele avansate. În schimb, 
Jiang o învăţa pe Rin orice subiect întâmplător care-i venea în mintea 
extrem de imprevizibilă. Relua o lecţie dacă i se părea deosebit de 
interesantă; dacă nu, se prefăcea că n-a avut loc niciodată. Din când în 
când, se pornea în tirade lungi, fără nicio provocare. 

— În univers există cinci elemente principale - nu te mai uita așa, 
nu-i chiar atât de absurd pe cât sună. Maeștrii din vechime credeau că 
toate lucrurile sunt făcute din foc, apă, aer, pământ și metal. Evident, 


știința modernă a demonstrat că nu-i adevărat. Totuși e un sistem 
mnemonic util pentru înţelegerea diferitelor tipuri de energie. Foc: 
căldura din sângele tău în toiul unei lupte, energia cinetică datorită 
căreia îţi bate inima mai repede. Jiang își atinse pieptul. Apa: curgerea 
forței din mușchii tăi către ţintă, din pământ, în sus, prin talie, spre 
braţe. Aer: răsuflarea care te ţine în viață. Pământ: modul în care stai 
fixată pe sol și-ţi tragi energia din maniera în care te orientezi pe 
podea. Și metal, pentru armele pe care le mânuiești. Un bun 
practicant al artelor marţiale le va menţine pe toate în echilibru. Dacă- 
l poţi controla pe fiecare cu egală îndemânare, vei fi de neoprit. 

— De unde știu că le controlez? 

Jiang se scărpină în dosul urechilor. 

— Bună întrebare. De fapt, nu sunt sigur. 

Nu aveai cum să nu te enervezi când îi cereai precizări lui Jiang. 
Răspunsurile îi erau întotdeauna alcătuite bizar și formulate absurd. 
Unele n-aveau noimă decât după câteva zile, altele niciodată. Dacă îl 
ruga să-i explice, maestrul schimba subiectul. Dacă Rin trecea cu 
vederea remarcile lui mai absurde („Elementul tău de apă e 
dezechilibrat”), o iscodea de ce nu mai pune întrebări. 

Vorbea ciudat, întotdeauna puţin prea repede sau puțin prea rar, cu 
pauze bizare între cuvinte. Avea două feluri de râs; unul era inegal — 
nervos, strident și evident forțat, iar celălalt era măreț, profund și 
tunător. Fata îl auzea constant pe primul; al doilea era rar și o lua prin 
surprindere când se pornea. Jiang rareori îi întâlnea privirea, ci se 
concentra mereu mai degrabă asupra unui punct aflat pe fruntea ei, 
între ochi. 

Jiang se mișca prin lume de parcă nu-i aparținea. Se purta de parcă 
venea dintr-o ţară de ființe aproape omenești, de oameni care se 
purtau aproape la fel cu nikara, dar nu chiar, iar comportamentul lui 
era cel al unui vizitator dezorientat care renunțase să-și mai bată capul 
încercând să-i imite pe cei din jur. Nu era de-acolo - nu numai din 
Sinegard, ci din conceptul Pământului fizic însuși. Se purta ca și cum 
legile naturii nu i se aplicau. 

Poate că nici nu i se aplicau. 


Într-o zi urcară la cel mai înalt nivel al Academiei, mai sus de 
locuinţele maeștrilor. Singura clădire de la nivelul acesta era o pagodă 
înaltă, în spirală, cu nouă etaje suprapuse elegant. Rin nu fusese 
niciodată înăuntru. 

De la primul tur ghidat, care avusese loc cu multe luni în urmă, își 
amintea că Academia Sinegard fusese construită pe locul unei vechi 
mănăstiri. Pagoda de la ultimul nivel putea încă să fie un templu. La 
intrare se aflau canale vechi de piatră pentru arderea rășinilor 
aromate. Ușile erau flancate de doi cilindri mari fixaţi pe tije înalte 
care le permiteau să se rotească. Când privi mai atent, Rin văzu 
caractere nikara vechi, sculptate pe părţile laterale. 

— Ce fac ăștia? întrebă ea, rotind într-o doară un cilindru. 

— Sunt roți de rugăciune. Dar n-avem timp să ne ocupăm de asta 
azi, spuse Jiang. Îi făcu semn să-l urmeze. Intră. 

Rin se așteptase ca nivelurile pagodei să fie etaje propriu-zise, legate 
între ele prin scări, însă interiorul era mai degrabă o casă a scărilor în 
spirală, care ducea până în vârf, ca un cilindru gol în centru. O rază 
singuratică de soare strălucea prin deschiderea pătrată din tavan, 
luminând firele de praf ce pluteau în aer. Pe părţile laterale ale casei 
scărilor atârnau picturi mucegăite, care arătau de parcă nu mai 
fuseseră curățate de zeci de ani. 

— Aici se aflau înainte statuile celor Patru Zei, spuse Jiang, arătând 
spre golul întunecat. 

— Și acum unde sunt statuile acelea? 

Maestrul ridică din umeri. 

— Majoritatea reprezentărilor religioase au fost jefuite și prădate 
din porunca împăratului Roșu când a ocupat Sinegardul și au fost 
topite și transformate în bijuterii. Dar n-are importanţă. Îi făcu semn 
să-l urmeze pe scări și ţinu o prelegere cât urcară. Artele marţiale au 
ajuns în Imperiu prin intermediul războinicului Bodhidharma de pe 
continentul sud-estic. Când a descoperit Imperiul, în timpul 
călătoriilor lui prin lume, el a mers la o mănăstire și a cerut să intre, 


dar mai-marele călugărilor l-a refuzat. Atunci Bodhidharma s-a așezat 
într-o peșteră din apropiere și a stat în fața zidurilor nouă ani, 
ascultând cum ţipă furnicile. 

— Ascultând ce? 

— Cum ţipă furnicile, Runin. Ține pasul. 

Fata bodogăni ceva de nereprodus. Jiang n-o băgă în seamă. 

— Legenda spune că intensitatea privirii lui a sfredelit o gaură în 
zidul peșterii. Călugării au fost fie mișcaţi de devotamentul lui religios, 
fie așa de impresionați de cineva care putea fi atât de încăpățânat, 
încât l-au lăsat în cele din urmă să intre în templul lor. 

Jiang se opri în fața unei picturi ce reprezenta un războinic cu pielea 
închisă la culoare și un grup de bărbaţi palizi îmbrăcaţi în robe. 

— Acolo, în mijloc, e Bodhidharma. 

— Celui din stânga îi curge sânge dintr-un ciot al braţului, observă 
Rin. 

— Mda. Legenda mai spune și că unul dintre călugări a fost atât de 
impresionat de devotamentul lui, încât și-a tăiat mâna în semn de 
susținere. 

Rin își aduse aminte de mitul lui Mairinnen learza, care se 
sinucisese de dragul unificării Speerului cu continentul. Istoria artelor 
marțiale părea să abunde în oameni care făcuseră sacrificii fără rost. 

— Călugării din templu, urmă maestrul, erau interesați de ce avea 
Bodhidharma de zis, însă din cauza vieţii sedentare și a dietei 
sărăcăcioase, erau foarte slabi. Chiar mai jigăriți decât tine. Adormeau 
mereu în timpul prelegerilor sale. Lui Bodhidharma i s-a părut destul 
de enervant, așa că a conceput trei seturi de exerciţii care să le 
îmbunătățească sănătatea. Călugării ăștia erau într-un pericol 
permanent din cauza nelegiuiților și bandiţilor, dar codul lor religios 
le interzicea să poarte arme și de aceea au modificat multe exerciţii, ca 
să creeze un sistem de autoapărare fără arme. 

Jiang se opri în faţa altei picturi reprezentând un șir de călugări 
aliniaţi lângă un zid, încremeniţi în poziţii identice. 

Rin era uluită. 

— Asta-i... 

— Prima poziţie a lui Seejin, încuviință Jiang. Bodhidharma i-a 
avertizat pe călugări că importantă în artele marţiale este șlefuirea 


persoanei și că, dacă artele sunt bine folosite, vor forma un comandant 
înțelept, care poate vedea limpede prin pâclă și înțelege voinţa zeilor. 
Artele marțiale, așa cum au fost concepute, n-au fost gândite doar ca 
instrumente militare. 

Fata se strădui să-și imagineze tehnicile pe care le preda Jun clasei ei 
ca fiind simple exerciții pentru menţinerea sănătăţii. 

— Dar trebuie să fi existat o evoluţie a artelor marţiale. 

— Corect. 

Jiang aşteptă să-i pună întrebarea pe care voia s-o audă el și Rin se 
conformă. 

— Când au fost adaptate artele marţiale pentru utilizarea militară în 
masă? 

Maestrul aprobă mulțumit. 

— Cu puţin înainte de Împăratul Roșu, Imperiul a fost invadat de 
călăreți din Hinterlanda, din nord. Forţa de ocupaţie a aplicat mai 
multe măsuri de represiune ca să controleze populaţia indigenă, 
printre care și interdicţia de a purta arme. 

Jiang se opri în faţa altei picturi, care înfățișa o hoardă de vânători 
din Hinterlanda, călări pe cai masivi. Feţele le erau schimonosite în 
încruntături sălbatice, barbare. 'Țineau în mâini arcuri mai lungi decât 
trunchiul lor. În partea de jos a picturii, erau reprezentaţi călugări 
nikara pitindu-se de frică sau zăcând pe pământ, în diverse stadii de 
dezmembrare. 

— Templele, cândva refugii ale nonviolenţei, au devenit sanctuare 
pentru rebelii care luptau împotriva nordicilor și centre de planificare 
și antrenament revoluționar. Soldaţii și simpatizanţii purtau robe de 
călugări și se rădeau în cap, dar se antrenau pentru război pe terenul 
templului. În asemenea locuri sacre, complotau să-i înlăture pe 
asupritori. 

— lar exercițiile pentru menţinerea sănătății nu i-ar fi ajutat prea 
mult, spuse Rin. Tehnicile marţiale trebuiau adaptate. 

Jiang încuviinţă din nou. 

— Exact. Artele predate pe-atunci în templu cereau stăpânirea 
progresivă a sute de mișcări lungi și complexe. Pentru buna lor 
stăpânire puteau fi necesare decenii. Din fericire, liderii rebeliunii au 


înțeles că abordarea aceea nu era potrivită pentru dezvoltarea rapidă a 
unei forțe combatante. 

Maestrul se întoarse spre ea. Ajunseseră în vârful pagodei. 

— Așa au apărut artele marţiale moderne: un sistem bazat pe 
biomecanica umană mai degrabă decât pe mișcările animalelor. 
Varietatea enormă de tehnici, dintre care unele erau doar vag utile 
unui soldat, a fost prelucrată pentru a deveni nucleul de bază al 
mișcărilor ce pot fi predate unui soldat în cinci ani, nu în cincizeci. Ea 
reprezintă baza a ceea ce se predă în Sinegard. Asta-i nucleul comun 
pe care-l învață Miliția imperială. Este ceea ce învaţă colegii tăi. Rânji. 
Eu o să-ţi arăt cum să-l învingi. 


Jiang era un instructor de luptă eficient, chiar dacă non-conformist. 
O punea pe fată să-și țină piciorul ridicat minute în șir, până începea 
să tremure, și să se ferească atunci când arunca în ea cu proiectile 
luate din rastelul cu arme. Îi cerea să facă același exercițiu legată la 
ochi și apoi recunoștea că i se păruse doar că va fi amuzant. 

— Sunteţi un mare ticălos, zise ea. Știți, nu-i așa? 

Odată ce se declară mulțumit de mișcările ei de bază, începură să se 
antreneze împreună zilnic, ore în șir. Se luptau cu mâinile goale și cu 
arme. Uneori, Rin nu avea nimic în mâini, iar el era înarmat. 

— Starea de spirit e la fel de importantă ca și starea fizică, îi predica 
Jiang. În confuzia din timpul unei lupte, mintea trebuie să-ți fie calmă 
și neclintită ca o stâncă. Trebuie să fii ancorată în centrul tău, capabilă 
să vezi și să controlezi totul. Toate cele cinci elemente trebuie să fie în 
echilibru. Prea mult foc - o să ataci nechibzuit. Prea mult aer - o să 
lupţi timid, tot timpul în defensivă. Prea mult pământ - o să... mă 
asculți măcar? 

Nu-l asculta. Îi era greu să se concentreze în timp ce Jiang împungea 
spre ea cu o halebardă fără protecţie, obligând-o să danseze ca să evite 
să fie trasă în ţeapă. 

În general, metaforele lui nu-i spuneau mare lucru, dar învăță rapid 
să evite vătămările. Și probabil că ăsta și era scopul maestrului. Îi 


dezvolta memorie musculară. Învăţa că exista un număr limitat de 
permutări ale modurilor în care se poate mișca un corp omenesc, un 
număr limitat de combinaţii de atac funcţionale pe care le putea 
aștepta în mod rezonabil din partea adversarului. Se deprindea să 
reacționeze automat la ele. Învăţa să prevadă mișcările lui Jiang cu 
câteva secunde înainte, să-i citească din înclinarea trunchiului și 
licărirea ochilor ceea ce urma să facă. 

Bărbatul o forța fără milă. Lupta cel mai intens când ea era 
extenuată. Atunci când Rin cădea, Jiang o ataca imediat după ce se 
ridica în picioare. lar ea învăța să fie permanent în gardă, să 
reacționeze la cele mai ușoare mișcări pe care le prindea cu vederea 
periferică. 

Veni și ziua în care își îndreptă șoldul spre șoldul lui, îl împinse într- 
o parte și-și proiectă toată forța într-un unghi care-l aruncă peste 
umărul ei drept. 

Jiang alunecă pe pardoseala de piatră și se izbi de zidul grădinii, 
zeâlțâind rafturile astfel încât unul dintre ghivecele cu cactuși fu 
periculos de aproape să cadă și să se spargă. 

Maestrul rămase locului pentru o clipă, uluit. Apoi ridică privirea, se 
uită în ochii ei și rânji. 


Ultima zi a lui Rin coi Sunzi fu cea mai grea. 

Sunzi nu mai era un porcușor adorabil, ci un monstru absurd de 
gras care mirosea îngrozitor. Nu era nici pe departe drăgălaș. Orice 
urmă de afecțiune ar fi avut Rin pentru ochii căprui și plini de 
încredere era anulată de masivitatea animalului. 

Căratul lui pe munte era un chin. Nu mai încăpea în niciun fel de 
chingă sau coș, așa că Rin trebuia să-l pună pe umeri, ţinându-l de 
picioarele din față. 

Nu se mai putea mișca la fel de repede ca atunci când îl ţinea în 
braţe, dar trebuia s-o facă, dacă nu voia să rămână fără micul dejun 
sau, mai rău, să piardă prima oră de clasă. Se trezi mai devreme. 
Alergă mai repede. Urcă muntele clătinându-se, gâfâind la fiecare pas. 


Sunzi îi atârna pe spate, cu râtul odihnindu-se pe un umăr, scăldat în 
soarele dimineţii, în timp ce mușchii lui Rin protestau indignaţi. Când 
ajunse la locul de adăpat al lui Sunzi, îi dădu drumul pe jos și se 
prăbuși. 

— Bea, lacomule, bodogăni în timp ce porcul se bălăcea în albia 
pârâului. Abia aștept ziua în care o să te taie și o să te mănânce. 

Când cobora de pe munte, soarele frigea de-a binelea și pâraie de 
sudoare îi curgeau pe tot corpul, în pofida frigului iernii. Șchiopătă 
prin cartierul măcelarilor până la coliba văduvei Maung și-l trânti pe 
Sunzi pe podea fără nicio pic de eleganţă. 

Animalul se rostogoli, guiță sonor și începu să alerge în cerc, 
vânându-și codița. 

Maung apăru cu o găleată de lături. 

— Mă-ntorc mâine, gâfâi Rin. 

Bătrâna clătină din cap. 

— N-o să mai fie un mâine. Oricum, nu pentru el. Îl frecă pe Sunzi 
pe rât. Diseară merge la măcelar. 

Rin clipi. 

— Ce? Așa repede? 

— A ajuns deja la greutatea maximă. Maung îl bătu pe coapse. Uite 
ce talie are! Niciunul dintre porcii mei n-a ajuns așa de greu vreodată. 
Poate că profesorul tău nebun avea dreptate cu apa de munte. Poate c- 
ar trebui să-mi trimit toţi porcii acolo. 

Fata spera să n-o facă. Încă răsuflând greu, îi făcu o plecăciune 
adâncă. 

— Mulţumesc că m-ai lăsat să-ți car porcul. 

Văduva Maung își drese glasul demonstrativ. 

— Nebuni din Academie, mormăi în barbă și începu să-l mâne pe 
Sunzi spre cocină. Haide. Hai să te pregătim pentru măcelar. 

Groh? Sunzi se uită rugător la Rin. 

— Nu te uita la mine, spuse ea. Asta-i capătul drumului pentru tine. 

Nu putu să nu simtă un fior de vinovăţie. Cu cât se uita mai mult la 
Sunzi, cu atât și reamintea ca purceluș. Își smulse privirea de la ochii 
naivi și lipsiţi de strălucire și se îndreptă iar spre munte. 


— Deja? 

Jiang păru surprins când Rin îi povesti despre soarta lui Sunzi. 
Stătea pe zidul din fundul grădinii, legănându-și picioarele peste 
margine ca un copil plin de energie. 

— Îmi pusesem mari speranţe în porcul ăla. Dar până la urmă 
porcinele sunt porcine. Cum te simţi? 

— Sunt distrusă, zise Rin. Sunzi și cu mine începuserăm în sfârșit să 
ne înțelegem reciproc. 

— Nu, toanto. Brațele. Mijlocul. Picioarele. Cum ţi se par? 

Fata se încruntă și-și legănă braţele pe lângă corp. 

— Dureroase? 

Jiang sări de pe zid și veni spre ea. 

— O să te lovesc, o anunţă. 

— Stai, ce? 

Își înfipse călcâiele în pământ și nu reuși decât să-și ridice coatele 
înainte ca el să-i tragă un pumn în față. 

Forţa loviturii fu enormă, mai mare decât oricând până atunci. Știa 
că ar fi trebuit să pareze lovitura dintr-o parte, pentru a trimite ki-ul să 
se disperseze în aer, unde s-ar fi împrăștiat inofensiv. Dar fu prea 
surprinsă ca să facă altceva decât să blocheze lovitura frontal. Abia își 
aduse aminte să se ghemuiască, astfel încât ki-ul din spatele pumnului 
să-i fie direcționat fără urmări prin corp și să ajungă în pământ. 

De sub ea răsună un bubuit ca un trăsnet. 

Rin sări în spate, uluită. Piatra de sub picioarele ei se despicase sub 
forţa energiei disipate. Între tălpile ei apăruse o crăpătură lungă, care 
ajungea până la marginea blocului de piatră. 

Se holbară amândoi la ea. Crăpătura spintecă în continuare pavajul 
de piatră, târându-se până în capătul grădinii, unde se opri la rădăcina 
sălciei. 

Maestrul își dădu capul pe spate și râse. 

Era un râs ascuţit, sălbatic. Râdea ca și cum avea foale în loc de 
plămâni, de parcă nu avea nimic omenesc. Își întinse braţele și le roti 


în aer, dansând cu o lipsă de reținere ameţitoare. 

— Copil drag, spuse el, învârtindu-se către ea. Copil genial! 

Chipul lui Rin se despică într-un rânjet. 

„Futu-i”, își zise și sări să-l îmbrăţișeze. 

El o ridică și o roti în aer, iar și iar, printre ciupercile colorate ca un 
caleidoscop. 


Se așezară împreună sub salcie, privind senini plantele de mac. 
Vântul nu bătea astăzi. Zăpada cădea ușor peste grădină, dar primele 
semne ale primăverii sosiseră deja. 

Vânturile furioase ale iernii se duseseră să bată altundeva, iar aerul 
părea liniștit de data asta. Pașnic. 

— Gata cu antrenamentul pe ziua de azi, zise Jiang. Te odihnești. 
Uneori trebuie să slăbești coarda, ca să lași săgeata să zboare. 

Rin dădu ochii peste cap. 

— Trebuie să vii la Tradiţii, urmă bărbatul entuziasmat. Nimeni... 
nimeni, nici măcar Altan, n-a prins așa de repede. 

Rin se simți brusc foarte jenată. Cum avea să-i spună că singurul 
motiv pentru care dorise să înveţe să se lupte era ca să treacă de Probe 
și să studieze cu Irjah? 

Maestrul detesta minciunile, așa că Rin decise că ar putea fi sinceră. 

— Mă gândeam să mă duc la Strategie, rosti ea șovăitor. Irjah spune 
că ar putea să facă o ofertă pentru mine. 

Jiang flutură din mână. 

— Irjah nu poate să te înveţe nimic ce nu poţi să înveţi de una 
singură. Strategia e o materie limitată. Stai suficient pe teren, cu 
Principiile lui Sunzi lângă pat, și o să înveţi tot ce-ţi trebuie ca să 
câștigi o campanie. 

— Dar... 

— Cine sunt zeii? Unde stau ei? De ce fac ceea ce fac?Astea sunt 
întrebările fundamentale ale Tradiţiilor. Pot să te învăţ mai mult decât 
să manipulezi ki-ul. Pot să-ţi arăt calea spre zei. Pot să te fac şaman. 


Zei și șamani? De multe ori îi venea greu să-și dea seama când 
glumea și când nu, dar Jiang părea sincer convins că poate discuta cu 
puterile celeste. 

Înghiți un nod. 

— Domnule... 

— Asta-i important, insistă Jiang. Te rog, Rin. Este o artă pe moarte. 
Împăratul Roșu aproape că a reușit s-o ucidă. Dacă n-o înveţi, dacă n-o 
învață nimeni, atunci va dispărea pentru totdeauna. 

Disperarea bruscă din glasul lui o făcu să se simtă profund 
stânjenită. 

Fata răsuci între degete un fir de iarbă. Desigur era curioasă față de 
Tradiţii, dar știa că nu era cazul să renunţe la patru ani de instrucție 
cu Irjah pentru a merge pe urma unei materii în care ceilalți maeștri 
își pierduseră de mult credința. Nu venise la Sinegard ca să alerge 
dintr-un capriciu după povești, mai ales după unele care erau 
desconsiderate de toţi din capitală. 

Recunoștea că o fascinau miturile și legendele, ca și felul cum reușea 
Jiang să le facă să pară aproape reale. Totuși era mai interesată să 
treacă de Probe. lar ucenicia cu lrjah îi deschidea ușile Miliției. 
Aproape că-i garanta un post de ofițer și posibilitatea de a-și alege 
divizia. Irjah avea relaţii cu toate cele Douăsprezece Căpetenii, iar 
protejaţii lui găseau întotdeauna posturi bine văzute. 

La un an după absolvire putea ajunge să comande trupe și după 
cinci ani putea să fie un comandant renumit în toată țara. Nu putea da 
cu piciorul acestor posibilități dintr-o simplă toană. 

— Domnule, nu vreau decât să-nvăţ să fiu un bun soldat, spuse ea. 

Lui Jiang îi căzu fața. 

— Tu și restul școlii, zise el. 


CAPITOLUL 7 


Jiang nu apăru în grădină a doua zi și nici în următoarea. Rin se 
duse acolo conștiincioasă, în speranţa că el se va întoarce, dar în 
adâncul sufletului știa că Jiang nu-i va mai preda niciodată. 

După o săptămână îl văzu în sala de mese. Își lăsă repede castronul 
pe masă și se duse direct la el. Nu știa ce i-ar fi putut spune, dar știa că 
trebuia măcar să stea de vorbă cu el. Avea să-și ceară iertare, să 
promită că va studia cu el chiar dacă va fi ucenica lui Irjah sau ceva... 

Înainte să apuce să-l încolţească, Jiang își răsturnă tava în capul unui 
ucenic surprins și ieși în grabă pe ușa bucătăriei. 

— Pe Marea Țestoasă, zise Kitay. Ce i-ai făcut? 

— Nu știu, răspunse ea. 

Jiang era imprevizibil și delicat, ca un animal ușor de speriat, iar ea 
nu-și dăduse seama cât de valoroasă era atenţia lui până când îl 
speriase. 

După aceea, maestrul se purtă ca și când n-ar fi cunoscut-o 
niciodată. Rin îl mai zări prin campus, ca toată lumea, dar el refuză s-o 
bage în seamă. 

Ar fi trebuit să încerce mai serios să rezolve situația. Ar fi trebuit să-l 
caute și să-și recunoască greșeala, oricât de neclară ar fi fost. 

Asta i se părea însă tot mai puţin o prioritate pe măsură ce se 
apropia sfârșitul semestrului, iar competiţia dintre boboci atinsese un 
punct culminant frenetic. 

De-a lungul anului posibilitatea de a fi eliminat din Sinegard le 
atârnase ca o sabie deasupra capetelor. Acum ameninţarea era 
iminentă. În două săptămâni aveau să treacă printr-o serie de 
examene ce reprezentau Probele. 

Raban le transmise regulile. Probele erau organizate și 
supravegheate de întregul corp profesoral. În funcţie de performanţe, 
maeștrii aveau să formuleze oferte pentru ucenicie. Dacă un student 
nu primea nicio ofertă, trebuia să părăsească în dizgrație Academia. 

Enro îi scutea de examenul ei pe toți cei deciși să nu aleagă 
Medicina, dar celelalte materii - Lingvistica, Istoria, Strategia, Luptele 


și Armamentul - erau obligatorii. Pentru Tradiții nu era programat 
desigur niciun examen. 

— Irjah, Jima, Yim și Sonnen susțin examene orale, spuse Raban. Vi 
se vor pune întrebări în fața unei comisii formate din maeștri. Vă vor 
chestiona pe rând și, dacă greșiţi, sesiunea voastră pentru materia 
aceea s-a încheiat. Cu cât răspundeţi la mai multe întrebări, cu atât 
dovediți mai bine cât de multe știți. Așa că învăţaţi din greu - și 
răspundețţi cu grijă. 

Jun nu dădea examen oral. Examenul de Lupte consta în Turneu. 

Acesta avea loc în cursul celor două zile de examene. Bobocii se 
duelau în ringuri, cu aceleași reguli pe care le aplicau și ucenicii în 
luptele lor. Aveau să concureze în trei runde preliminare, stabilite prin 
trageri la sorţi, și, pe baza raportului victorii/înfrângeri, opt dintre ei 
urmau să promoveze în rundele eliminatorii. Cei opt urmau să fie 
incluși în grupe aleatorii și să lupte unul împotriva celuilalt până în 
runda finală. 

Ajungerea în rundele eliminatorii ale Turneului nu garanta 
obținerea unei oferte, iar eliminarea în primele faze nu garanta 
exmatricularea. Însă elevii care ajungeau mai departe în turneu aveau 
mai multe șanse să le demonstreze maeștrilor cât de bine luptă. Și 
câștigătorul Turneului primea întotdeauna o ofertă. 

— Altan a câștigat în anul lui, zise Raban. Kureel, în al ei. Veţi 
observa că ambii au obţinut cele mai prestigioase ucenicii din 
Sinegard. Nu există niciun premiu real pentru victorie, însă maeștrilor 
le place să facă rămășaguri. Dacă o-ncasaţi, niciun maestru n-o să 
dorească să vă ia. 


— Vreau să merg la Medicină, dar trebuie să memorezi foarte multe 
texte suplimentare în afara lecturilor de până acum și dacă le citesc, n- 
o să mai am timp să învăţ pentru Istorie... Crezi c-ar trebui să mă duc 
la Istorie? Crezi că Yim mă place suficient de mult? întrebă Niang, 
fluturând agitată din mâini. Fratele meu a zis că n-ar trebui să mă 
bazez pe obţinerea unei ucenicii la Medicină. Suntem patru care dăm 


examenul la Enro și ea nu alege niciodată decât trei, așa că poate că n- 
o să-l obţin... 

— Ajunge, Niang! se răsti Venka. Vorbești de zile întregi despre asta. 

— Tu unde vrei să te duci? insistă Niang. 

— La Lupte. Și-i ultima dată când discutăm despre subiectul ăsta, 
spuse Venka răstit. 

Rin bănuia că, dacă Niang mai scotea o vorbă, Venka ar fi fost în 
stare să înceapă să țipe. 

Însă ea nu putea s-o acuze pe Niang. Nici chiar pe Venka. Bobocii 
bârfeau obsesiv despre ucenicii, ceea ce era pe de-o parte de înțeles, 
dar pe de altă parte enervant. Rin aflase despre ierarhia maeștrilor 
trăgând cu urechea la discuţiile din sala de mese: ofertele de la Jun și 
Irjah erau ideale pentru ucenicii care voiau posturi de comandă în 
Miliție, Jima alegea rareori ucenici dacă nu erau membri ai nobilimii 
meniți să devină diplomaţi ai Curţii, iar oferta lui Enro conta doar 
pentru cei câțiva care voiau să devină medici militari. 

— Ar fi drăguţ să studiez cu Irjah, spuse Kitay. Bineînţeles, ucenicii 
lui Jun pot să-și aleagă divizia, dar Irjah mă poate trimite în Divizia 
Doi. 

— Cea din Provincia Șobolanului? întrebă Rin, strâmbând din nas. 
De ce? 

Kitay ridică din umeri. 

— Ei sunt serviciul de informaţii al armatei. Mi-ar plăcea mult să fiu 
în serviciul de informaţii al armatei. 

Jun era exclus pentru Rin, însă și ea spera s-o ia Irjah. Ştia totuși că 
maestrul nu-i va face o ofertă decât dacă dovedea că stăpânește artele 
marțiale care să-i susțină priceperea în Strategie. Un strateg care nu 
știe să se lupte n-are ce căuta în Miliție. Cum ar fi putut să facă planuri 
de luptă, dacă nu fusese niciodată pe linia frontului? Dacă nu știa cum 
este lupta adevărată? 

Pentru ea, totul se reducea la Turneu. 

Cât despre ucenici, se părea că acesta era evenimentul cel mai 
palpitant din campus din tot anul. Începuseră să facă speculaţii 
pasionate despre cine ar putea câștiga și cine va învinge pe cine - și nu 
încercau foarte tare să ascundă de boboci registrele de rămășaguri. 
Zvonurile despre favoriţi se răspândeau rapid. 


Majoritatea banilor îi susțineau pe sinegardieni. Venka și Han erau 
pretendenți cu șanse mari pentru semifinale. Nohai, un băiat masiv 
venit de pe o insulă de pescari din Provincia Șarpelui, era susținut 
puternic pentru sferturile de finală. Kitay își avea și el susținătorii lui, 
deși asta se datora în mare măsură talentului deosebit la eschive, care- 
i făcea pe adversarii lui de antrenament să devină frustrați și neatenți 
după câteva minute. 

În mod ciudat, câţiva ucenici puseseră sume frumușele pe Rin. După 
ce se zvonise că se antrenase în particular cu Jiang, ucenicii începuseră 
să-i arate un interes neașteptat. Fusese de ajutor și faptul că-l talona 
îndeaproape pe Kitay la toate celelalte materii. 

Favoritul clar al anului era, însă, Nezha. 

— Jun zice că-i cel mai bun care a urmat cursul lui de la Altan 
încoace, zise Kitay, împungându-și vehement mâncarea. Nu-i mai tace 
gura. Ar fi trebuit să vezi cum l-a doborât ieri pe Nohai. E periculos. 

Nezha, care la începutul anului fusese un copil drăguţ și zvelt, își 
dezvoltase între timp o cantitate incredibilă de mușchi. Își tăiase părul 
prostesc de lung și adoptase o tunsoare militară ca a lui Altan. Spre 
deosebire de ceilalți, arăta deja de parcă locul lui era într-o uniformă a 
Miliției. Totuși își câștigase reputaţia că întâi lovea și abia apoi gândea. 
În cursul anului își rănise opt parteneri de antrenament, în „accidente” 
tot mai grave. 

Însă bineînţeles că Jun nu-l pedepsise niciodată - în orice caz, nu 
atât de serios pe cât merita. De ce să-i aplice fiului Căpeteniei 
Dragonului ceva atât de banal ca niște reguli? 


Pe măsură ce se apropia data examenelor, biblioteca deveni apăsător 
de tăcută. Singurul zgomot care se auzea printre rafturi era al 
pensulelor ce mâzgăleau furios pe hârtie în vreme ce bobocii încercau 
să-și bage în cap lecţiile dintr-un an întreg. Majoritatea grupurilor de 
studiu se desființaseră, pentru că orice avantaj oferit unui partener de 
studiu însemna un potenţial loc pierdut. 


Însă Kitay, care n-avea nevoie să înveţe, o ajuta pe Rin doar pentru 
că se plictisea. 

— Al Optsprezecelea Mandat al lui Sunzi. 

Kitay nu se obosea să se uite la texte. Memorase integral Principiile 
Războiului de la prima lectură. Rin ar fi fost în stare de crimă ca să 
aibă talentul lui. 

Acum miji ochii, concentrându-se. Știa că arăta caraghios, însă iar 
simțea cum îi plutește capul și mijitul ochilor era singura cale de a se 
controla. Îi era foarte frig și foarte cald în același timp. Nu mai dormise 
de trei zile. Nu voia decât să se prăbușească în pat, dar o oră în plus de 
toceală era mai valoroasă decât o oră de somn. 

— Nu-i unul dintre cele Șapte Argumente... stai... sau este? Nu, în 
regulă: modifică întotdeauna planurile în conformitate cu condiţiile...? 

Kitay clătină din cap. 

— Ăsta-i al Șaptesprezecelea Mandat. 

Rin blestemă cu voce tare și-și frecă fruntea cu pumnii. 

— Mă întreb cum vă descurcați voi, cugetă Kitay. Ştii, să trebuiască 
să-ți aduci aminte. Vieţile voastre mi se par foarte dificile. 

— O să te ucid cu pensula asta, mârâi fata. 

— Anexa lui Sunzi explică de ce vârfurile neascuţite sunt arme 
proaste. N-ai parcurs lecturile suplimentare? 

— Liniște! se răsti Venka de la masa de vizavi. 

Kitay își ascunse capul de ea și-i rânji lui Rin. 

— Uite un indiciu. Menda în templu. 

Rin scrâșni din dinţi și închise ochii strâns. „Ah. Bineînţeles.” 

— Toată arta războiului se bazează pe inducerea în eroare. 

În pregătirea pentru Turneu, toată clasa luase în serios al 
Optsprezecelea Mandat al lui Sunzi. Elevii nu mai foloseau sălile de 
antrenament în timpul orelor comune. Oricine avea o artă moștenită 
încetase brusc să se mai laude cu ea. Până și Nezha renunțase la 
spectacolele de fiecare seară din sala de antrenamente. 

— Așa se întâmplă în fiecare an, spusese Raban. E puţin prostesc, ca 
să fiu sincer. De parcă un maestru în arte marțiale de vârsta voastră ar 
avea ceva care să merite copiat. 

Prostește sau nu, clasa lor se pierduse cu firea de-a binelea. Toţi erau 
acuzaţi că țin atuuri în mâneci; oricine nu afișase niciodată vreo artă 


moștenită era bănuit că ascundea una. 

Într-o seară Niang îi mărturisi lui Rin că, de fapt, Kitay era 
moștenitorul demult uitatului Pumn al Vântului de Nord, o artă care îi 
permitea luptătorului să-și elimine adversarii prin atingerea anumitor 
puncte de presiune. 

— S-ar putea să am un merit în răspândirea poveștii ăsteia, 
recunoscu Kitay când îl întrebă Rin. Sunzi ar spune că e război 
psihologic. 

Fata pufni. 

— Sunzi ar spune că-i o aiureală. 

Bobocii nu aveau voie să se antreneze după ora de stingere, așa că 
perioada de pregătire deveni o competiţie pentru cele mai creative căi 
de a se strecura pe lângă maeștri. Bineînţeles, ucenicii începură să 
patruleze cu vigilență campusul după stingere, ca să-i prindă pe cei 
care se furișau afară ca să se antreneze. Nohai povesti că găsise în 
căminul băieţilor o foaie care detalia indicii despre astfel de capturi. 

— S-ar părea că le face plăcere, bodogăni Rin. 

— Sigur că le face plăcere, spuse Kitay. Au ocazia să se uite la noi 
cum suferim trecând prin ce au trecut și ei. La anul pe vremea asta o 
să fim și noi la fel de insuportabili. 

Afișând o lipsă uluitoare de înțelegere, ucenicii profitară de agitația 
bobocilor ca să înființeze o piaţă înfloritoare de „ajutoare de studiu”. 
Rin râse, când Niang se întoarse în dormitor cu o scoarță de salcie 
despre care credea că era veche de o sută de ani. 

— E rădăcină de ghimbir, zise Rin chicotind. Cântări rădăcina 
zbârcită în mână. Adică, presupun că-i bună pentru ceai. 

— De unde știi? întrebă Niang descurajată. Am dat douăzeci de 
arame pe ea! 

— Scoteam tot timpul rădăcini de ghimbir din grădina de-acasă, 
zise Rin. Le pui la soare și poți să le vinzi moșilor care vor leacuri să-și 
recapete virilitatea. Nu le face absolut nimic, dar se simt mai bine. Le 
vindeam și făină de grâu și-i ziceam corn de rinocer. Pun rămășag cu 
tine că ucenicii au vândut și făină de orz. 

Venka, pe care Rin o văzuse cu câteva seri în urmă punând sub 
pernă o sticluţă cu un praf, tuși și se uită în altă parte. 


Ucenicii le vindeau bobocilor și informaţii. Majoritatea vindeau 
răspunsuri fictive pentru teste. Alţii ofereau liste cu așa-zise întrebări 
de examen care păreau foarte plauzibile, dar în mod evident n-aveau 
să se confirme decât după Probe. Cei mai răi erau însă ucenicii care se 
dădeau drept vânzători ca să-i demaște pe bobocii dispuși să trișeze. 

Menda, un băiat din Provincia Calului, fusese de acord să se 
întâlnească după ore cu un ucenic, în templul de la nivelul patru, ca să 
cumpere o listă cu întrebările de la examenul Jimei. Rin nu știa cum 
reușise ucenicul să sincronizeze orele, dar chiar în seara aceea Jima 
medita exact în templul acela. 

A doua zi, Menda nu mai era în campus. 

Mesele deveniseră tăcute și private. Toţi mâncau având cărți în faţă. 
Dacă vreun elev se aventura să înceapă o discuţie, restul mesei îl 
reducea la tăcere rapid și violent. Pe scurt, își făceau singuri zile fripte. 

— Câteodată mă gândesc că-i la fel de rău ca Masacrul din Speer, 
zise Kitay vesel. Și după aia mă gândesc - ba nu! Nimic nu poate fi la 
fel de rău ca genocidul comis cu dezinvoltură împotriva unei rase! Dar 
și asta-i destul de rău. 

— Kitay, te rog, taci din gură. 


Rin continua să se antreneze singură în grădină. Nu-l mai văzuse pe 
Jiang, dar asta nu avea importanță; maeștrii nu aveau voie să-i 
antreneze pe elevi pentru Turneu, deși ea bănuia că Nezha se mai 
antrena cu Jun. 

Într-o zi, auzi pași când se apropie de poartă. Cineva era înăuntru. 

Întâi, speră că ar putea fi Jiang, însă când deschise ușa văzu o siluetă 
zveltă și grațioasă, cu păr negru-indigo. 

Avu nevoie de o clipă ca să înțeleagă peste cine dăduse. 

Altan. ÎI întrerupsese pe Altan Trengsin în cursul antrenamentului. 

Mânuia un trident cu trei vârfuri - ba nu, nu doar îl mânuia, ci-l 
ţinea cu un fel de intimitate, îl arcuia prin aer ca pe o panglică. Îi era 
în același timp prelungire a mâinii și partener de dans. 


Ar fi trebuit să se întoarcă și să plece, să-și găsească alt loc să se 
antreneze, dar nu-și putea înfrâna curiozitatea. Nu-și putea muta 
privirea. De la distanță, Altan era extraordinar de frumos. De aproape, 
era fermecător. 

Tânărul se întoarse auzindu-i zgomotul pașilor, o văzu și se opri. 

— Îmi pare rău, bâigui ea. Nu știam că te... 

— E o grădină a școlii, spuse el indiferent. Nu pleca din cauza mea. 

Avea o voce mai gravă decât se așteptase Rin. Își imaginase un ton 
aspru, răstit, care să se potrivească mai bine cu mișcările violente din 
ring, însă glasul lui Altan era surprinzător de melodios, blând și 
profund. 

Pupilele îi erau ciudat de contractate. Rin nu-și dădea seama dacă 
de vină era lumina din grădină, însă ochii lui nu mai păreau roșii în 
momentul acela. Păreau mai degrabă căprui, ca ai ei. 

— N-am mai văzut niciodată mișcarea asta, rosti ea. 

Altan ridică o sprânceană, iar ea regretă pe loc că deschisese gura. 
De ce zisese așa ceva? De ce exista? Voia să se transforme în cenușă și 
să se împrăștie în aer. 

Însă Altan părea doar surprins, nu iritat. 

— Dacă stai destul de mult pe lângă Jiang, o să înveţi multe mișcări 
obscure. 

Își mută greutatea pe piciorul din spate și, cu o mișcare fluidă, își 
aduse braţele în cealaltă parte a trunchiului. 

Lui Rin îi ardeau obrajii. Se simţea foarte stângace și uriașă, de parcă 
ocupa spaţiul care-i aparținea lui Altan, chiar dacă se afla în capătul 
opus al grădinii. 

— Maestrul Jiang nu mi-a spus că-i mai place și altcuiva să vină aici. 

— Lui Jiang îi place să uite multe. Altan înclină capul spre ea. Ești 
pesemne o studentă deosebită, dacă Jiang s-a arătat interesat de tine. 

Oare în glas i se simţea amărăciune sau doar i se păruse ei? 

Își aminti apoi că Jiang își retrăsese oferta pentru Altan imediat 
după ce acesta declarase că vrea să se dedice Tradiţiilor. Se întrebă ce 
se întâmplase și dacă Altan mai era supărat, dacă îl iritase aducând 
vorba despre Jiang. 

— Am furat o carte din bibliotecă, reuși ea să spună. I s-a părut 
amuzant. 


De ce mai vorbea? De ce mai era acolo? 

Colţul gurii lui Altan se ridică într-un zâmbet îngrozitor de 
atrăgător, care-i făcu inima să bată nebunește. 

— Ce rebelă... 

Rin roși, dar el se întoarse și-și încheie mișcarea. 

— N-aș vrea să nu te antrenezi din cauza mea, zise tânărul. 

— Nu, am... am venit aici să mă gândesc. Dar dacă ești tu... 

— Îmi pare rău. Pot să plec. 

— Nu, e-n regulă. 

Nu știa ce spune. 

— O să... adică o să... pa. 

leși repede cu spatele din grădină. Altan nu mai spuse nimic. 

După ce închise porţile în urma ei, Rin își îngropă faţa în palme și 
gemu. 


— Are vreodată rost supunerea în bătălie? întrebă Irjah. 

Era a șaptea întrebare pe care i-o punea. 

Rin era pe val. Șapte era numărul maxim de întrebări pe care le 
putea pune un maestru și, dacă reușea să răspundă acum, ar fi absolvit 
examenul lui Irjah. Și știa răspunsul - era luat direct din Mandatul al 
Douăzeci și Doilea al lui Sunzi. 

Ridică privirea și răspunse cu glas tare și limpede: 

— Da, dar numai în scop de inducere în eroare. Sunzi scrie că, dacă 
adversarul are un temperament coleric, trebuie să încerci să-l iriți. Să 
te prefaci că ești slab, pentru ca el să devină arogant. Un bun tactician 
poate să se joace cu inamicul așa cum se joacă o pisică cu șoarecele. 
Simulezi slăbiciunea și imobilitatea, apoi te năpustești asupra lui. 

Toţi cei șapte maeștri scriseră câte ceva pe pergamentele lor. Rin se 
legănă ușor pe călcâie, așteptându-i să continue. 

— Bine. Nu mai am alte întrebări. Irjah încuviinţă și le făcu semn 
colegilor săi. Maestre Yim? 

Yim își împinse scaunul în spate și se ridică încet. Își consultă o 
clipă pergamentul, apoi se uită la Rin pe deasupra ochelarilor. 


— De ce am câștigat al Doilea Război al Macului? 

Rin trase aer în piept. Nu se pregătise pentru întrebarea asta. Era 
atât de elementară, încât crezuse că n-avea nevoie s-o facă. Yim pusese 
aceeași întrebare la prima lor lecţie, iar răspunsul era o eroare logică. 
Nu exista „de ce?”, pentru că Nikanul nu câștigase al Doilea Război al 
Macului. Îl câștigase Republica Hesperia, iar Nikanul profitase de 
victoria străinilor ca să obțină un tratat. 

Se gândi să răspundă direct, apoi își spuse că ar putea încerca un 
răspuns mai original. N-avea decât o singură ocazie. Voia să-i 
impresioneze pe maeștri. 

— Pentru că am renunţat la Speer, spuse ea. 

Irjah își ridică brusc capul din pergament. 

Yim arcul o sprânceană. 

— Vrei să spui pentru că am pierdut Speerul? 

— Nu. Vreau să spun că sacrificarea insulei a fost o decizie 
strategică, astfel încât parlamentul hesperian să poată decide să 
intervină. Cred că, în realitate, comandamentul din Sinegard știa că 
atacul urma să aibă loc și nu i-a avertizat pe speerani. 

— Eu am fost în Speer, interveni Jun. În cel mai bun caz, asta-i 
istoriografie amuzantă, iar în cel mai rău caz e calomnie. 

— Nu, n-aţi fost, spuse Rin înainte să se poată opri. 

Jun păru uluit. 

— Poftim? 

Toţi cei șapte maeștri o priveau cu luare-aminte. Rin își aduse 
aminte prea târziu că lui Irjah nu-i plăcuse teoria asta. Și că Jun o ura 
pe ea. 

Dar era prea târziu să se mai oprească. Evaluă în minte costurile. 
Maeștrii recompensau curajul și creativitatea. Dacă dădea înapoi, ar fi 
fost un semn de nesiguranță. Începuse să-și sape singură groapa. N- 
avea decât să o termine. 

Trase adânc aer în piept. 

— N-aveaţi cum să fiți în Speer. Am citit rapoartele. Nimeni din 
Miliția standard n-a fost acolo în noaptea când a fost atacată insula. 
Primele trupe au ajuns abia după răsăritul soarelui, după ce Federaţia 
se retrăsese. După ce fuseseră uciși toți speeranii. 


Faţa lui Jun se întunecă până căpătă culoarea unei prune prea 
coapte. 

— Îndrăznești să acuzi... 

— Nu acuză pe nimeni de nimic, îl întrerupse Jiang senin. 

Era prima dată când vorbea de la începutul examenului ei. Rin îi 
aruncă o privire surprinsă, însă Jiang se scărpina în ureche, fără să se 
uite măcar la ea. 

— Încearcă doar să dea un răspuns inteligent la o întrebare care 
altfel n-are niciun haz. Sincer, Yim, asta s-a cam învechit. 

Yim strânse din umeri. 

— De acord. Nu mai am alte întrebări. Maestre Jiang? 

Toţi maeștrii se foiră iritați. Din câte înțelesese Rin, prezenţa lui 
Jiang era doar o formalitate. El nu avea niciodată examen și în 
principal râdea doar de studenți când se poticneau în răspunsuri. 

Jiang o privi neclintit în ochi. 

Rin înghiți un nod, percepând senzaţia tulburătoare a privirii lui 
cercetătoare. Parcă ar fi fost transparentă, ca o baltă de apă de ploaie. 

— Cine este închis în Chuluu Korikh? întrebă el. 

Rin clipi. Nici măcar o dată în cele patru luni cât o antrenase, 
maestrul nu pomenise de Chuluu Korikh. Nu o făcuseră nici maeștrii 
Yim sau lIrjah, nici măcar Jima. Chuluu Korikh nu era terminologie 
medicală, nu era o referire la o bătălie cunoscută, nu era nici vreun 
termen lingvistic legat de artă. Putea fi o expresie profund 
semnificativă. La fel de bine, putea fi o aiureală. 

Jiang fie îi dădea o ghicitoare, fie voia doar s-o zăpăcească. 

Nu era totuși dispusă să-și recunoască înfrângerea. Nu voia să pară 
neștiutoare în fața lui Irjah. Jiang îi pusese o întrebare, iar el nu punea 
niciodată întrebări în timpul Probelor. Maeștrii se așteptau acum la un 
răspuns interesant, nu putea să-i dezamăgească. 

Care era modul cel mai inteligent de a spune „Nu știu”? 

„Chuluu Korikh”. Studiase destul timp nikara veche cu Jima, ca să 
poată interpreta cuvintele drept „Muntele de Piatră” într-un dialect 
străvechi, dar asta nu-i oferea niciun indiciu. Niciuna dintre temniţele 
importante din Nikan nu era construită sub munți; erau fie în Deșertul 
Baghra, fie în subteranele palatului împărătesei. 


lar Jiang nu întrebase ce era Chuluu Korikh. Întrebase cine era 
închis acolo. 

Ce fel de prizonier n-ar fi fost dus în Deșertul Baghra? 

Chibzui până găsi un răspuns nesatisfăcător la o întrebare 
nesatisfăcătoare. 

— Criminali anormali, zise ea rar, care au comis crime anormale? 

Jun pufni audibil. Jima și Yim păreau stingheriţi. 

Jiang ridică foarte puţin din umeri. 

— Bine, zise el. Asta-i tot. 


Examenele orale se încheiară la jumătatea dimineţii din a treia zi. 
Elevii fură trimiși la masa de prânz, unde nimeni nu se atinse de 
mâncare, și apoi duși la ringuri pentru începerea Turneului. 

În urma tragerii la sorţi, primul adversar al lui Rin era Han. 

Când îi veni rândul să lupte, fata coborî pe scara de frânghie și ridică 
privirea. Maeștrii stăteau înșiraţi în fața balustradei. Irjah îi făcu un 
semn ușor din cap, un gest mic care o umplu de hotărâre. Jun 
încrucișase braţele peste piept. Jiang își ciugulea unghiile. 

De când fusese dată afară de la Lupte, Rin nu luptase împotriva 
niciunuia dintre colegii ei. Nici măcar nu-i văzuse luptând. Singura 
persoană cu care se antrenase fusese Jiang și habar n-avea dacă el 
reprezenta o bună aproximare pentru felul cum vor lupta colegii ei de 
clasă. 

Intra orbește în Turneu. 

Își îndreptă umerii și inspiră adânc, impunându-și măcar să pară 
calmă. 

Pe de altă parte, Han părea foarte dezorientat. Privirea îi fugea peste 
trupul ei și apoi se întorcea la față, de parcă Rin era un animal sălbatic 
pe care nu-l mai văzuse niciodată, de parcă nu știa ce să înțeleagă. 

„Îi e frică”, îşi dădu ea seama. 

Probabil auzise zvonurile că studiase cu Jiang. Nu știa ce să creadă 
despre ea și la ce să se aștepte. 


Mai mult, Rin nu era favorita în această înfruntare. Nimeni nu se 
aștepta din partea ei să lupte bine, pe când Han se antrenase tot anul 
cu Jun. El era sinegardian. Han trebuia să învingă, altfel n-ar mai fi 
putut da ochii cu colegii lui după aceea. 

Sunzi scria că întotdeauna trebuie să identifici și să exploatezi 
slăbiciunile dușmanului. Slăbiciunea lui Han era de natură 
psihologică. Miza era mult mai mare pentru el, ceea ce-l făcea nesigur. 
Din cauza asta, putea fi învins. 

— Ce-i, n-ai mai văzut nicio fată până acum? întrebă Rin. 

Han roși furios. 

Bun. L-a enervat. Rin rânji larg, dezgolindu-și dinţii. 

— Norocul tău, zise ea. O să fii primul pentru mine. 

— N-ai nicio șansă, făcu el pe grozavul. Nu știi deloc arte marţiale. 

Ea se mulțumi să zâmbească și adoptă a patra postură de deschidere 
a lui Seejin. Își flexă piciorul din spate, pregătindu-se de o săritură și 
ridică pumnii ca să-și apere faţa. 

— Nu știu? 

Îndoiala înnegură chipul lui Han. Recunoscuse o postură plănuită și 
exersată; în niciun caz a cuiva lipsit de pregătire în arte marţiale. 

Rin îl atacă imediat ce Sonnen dădu semnalul de începere. 

Han luptă defensiv încă de la început. Făcu greșeala de a-i oferi ei 
impulsul iniţial și nu mai reuși să recupereze. Încă de la început, Rin 
controlă fiecare parte a confruntării. Ea ataca, el reacționa. Fata 
conduse dansul și tot ea decise când să-l lase să se eschiveze și încotro 
să se îndrepte amândoi. Luptă metodic, numai din memoria 
mușchilor. Era eficientă, îi întorcea mișcările împotriva lui și-l zăpăcea. 

lar atacurile lui Han veneau în tipare foarte previzibile - dacă rata o 
lovitură cu piciorul, se retrăgea și încerca din nou, și din nou, până îl 
obliga ea să schimbe direcţia. 

Până la urmă, lăsă garda jos, iar Rin se apropie. Îl lovi puternic cu 
cotul în nas și simți un trosnet satisfăcător. Băiatul căzu la podea ca o 
marionetă cu sforile tăiate. 

Rin știa că nu-l lovise așa rău. Jiang o pocnise în nas de cel puţin 
două ori. Han era mai mult uluit decât rănit. Ar fi putut să se ridice. 
N-o făcu. 

— Despărțţiți-vă, comandă Sonnen. 


Rin își șterse sudoarea de pe frunte și aruncă o privire spre 
balustradă. 

Deasupra ringului domnea tăcerea. Colegii ei arătau ca în prima zi 
de școală: surprinși și derutați. Nezha părea consternat. 

Apoi Kitay începu să aplaude. Fu singurul. 


Rin mai luptă de două ori în ziua aceea. Ambele lupte fură variaţii 
ale confruntării cu Han: identificarea tiparului, derutarea, lovitura 
finală. Le câștigă pe amândouă. 

În decurs de o zi, Rin trecu de la statutul de concurent fără șanse la 
cel de rival principal. Lunile petrecute cărând porcul acela idiot îi 
asiguraseră o rezistență mai bună decât a colegilor de clasă. Orele 
lungi și frustrante cu mișcările lui Seejin îi asiguraseră un joc de 
picioare impecabil. 

Restul clasei învățase mișcările de bază de la Jun. Se mișcau toţi la 
fel și recurgeau la aceleași tipare prestabilite când erau agitaţi. Pe când 
Rin nu făcea asta. Cel mai mare avantaj al ei era imprevizibilitatea. Nu 
lupta deloc cum se așteptau ei, îi scotea din ritm, și așa câștiga în 
continuare. 

La sfârșitul primei zile, Rin și alţi șase elevi, printre care se numărau 
Nezha și Venka, avansaseră neînvinși în rundele eliminatori. Kitay 
încheiase prima zi cu scorul de 2-1, dar trecu mai departe datorită 
tehnicii bune. 

Sferturile de finală erau programate pentru ziua a doua. Sonnen 
trase la sorți un tablou de confruntări și-l afișă pe un pergament în 
fața sălii principale, ca să-l poată vedea toată lumea. Rin urma să lupte 
cu Venka la prima oră, a doua zi dimineaţă. 

Venka se antrenase ani de zile în artele marţiale, iar asta se vedea. 
Loviturile ei erau rapide, iar mișcările picioarelor erau abile și 
impecabile. Lupta cu o răutate sălbatică, o tehnică precisă până la 
centimetru, iar sincronizarea îi era perfectă. Era la fel de rapidă ca Rin, 
poate chiar mai rapidă. 

Singurul avantaj al lui Rin era că Venka nu luptase niciodată rănită. 


— S-a antrenat de multe ori cu adversari, zise Kitay, dar nimeni nu 
vrea de fapt s-o lovească. Toţi s-au oprit înainte s-o atingă cu pumnul. 
Chiar și Nezha. Pun rămășag că nici măcar unul dintre preceptorii ei 
de-acasă n-a vrut s-o lovească. Ar fi fost daţi afară imediat, dacă nu 
chiar aruncați în închisoare. 

— Glumești, zise Rin. 

— Eu unul n-am lovit-o niciodată. 

Fata își frecă pumnul de palmă. 

— Atunci poate c-o să-i prindă bine. 

Nu avea să fie totuși ușor s-o rănească pe Venka. Mai degrabă printr- 
un noroc chior, Rin reuși să-i plaseze o lovitură chiar la începutul 
înfruntării. Subestimându-i viteza, Venka își ridicase garda prea încet 
după o încercare de croșeu de stânga. Rin profitase de deschidere și o 
lovise cu dosul palmei peste nas. 

Osul se rupsese cu un trosnet sonor. 

Venka se retrăsese imediat. Ridicase o mână la faţă, pipăind în jurul 
nasului care se umfla. Coborâse privirea spre degetele acoperite de 
sânge și apoi o ridicase iarăși către Rin. Nările îi se dilatară și se făcu 
albă ca varul. 

— Probleme? întrebă Rin. 

Privirea aruncată de Venka fu de-a dreptul ucigătoare. 

— N-ar fi trebuit nici măcar să fii aici, mârâi ea. 

— Spune-i asta și nasului tău, răspunse Rin. 

Se vedea clar că Venka era dezechilibrată. Expresia ei batjocoritoare 
dispăruse, avea părul ciufulit, fața însângerată, ochii sălbatici și 
privirea tulbure. Era iritată, scoasă din ritm. Încercă niște lovituri la 
întâmplare, până când Rin îi trimise în tâmplă o lovitură de picior 
zdravănă din lateral. 

Se prăvăli pe o parte și rămase la podea. Pieptul i se ridica și cobora 
cu repeziciune. Rin nu-și dădea seama dacă plângea sau gâfâia. 

De fapt, nici nu-i păsa. 

Când ieși din ring, aplauzele fură cel mult răzlețe. Publicul ţinuse cu 
Venka - ea ar fi trebuit să ajungă în finală. 

Lui Rin nu-i păsa nici de asta. Se obișnuise deja. 

lar Venka nu era victoria pe care și-o dorea. 


Nezha își croia drum în cealaltă parte a tabloului cu o eficiență 
lipsită de scrupule. Luptele lui erau programate întotdeauna în celălalt 
ring, simultan cu ale lui Rin, și se încheiau, invariabil, mai devreme. 
Rin nu-l văzuse niciodată în acţiune. Îi văzuse doar pe adversarii lui 
scoși din arenă pe tărgi. 

Kitay fu singurul dintre adversarii lui Nezha care scăpă nevătămat 
din confruntare. Rezistase un minut și jumătate înainte să cedeze. 

Circulau zvonuri că Nezha va fi descalificat pentru mutilare 
premeditată, însă Rin știa bine că nu trebuia să spere așa ceva. 
Profesorii voiau să-l vadă în finală pe moștenitorul Casei Yin. Din câte 
știa ea, Nezha putea ucide pe cineva fără consecinţe negative. Cu 
siguranţă, Jun ar fi îngăduit-o. 

Nimeni nu fu surprins când Rin și Nezha își câștigară rundele 
semifinale. Finala fu amânată până după cină, ca să poată veni și 
ucenicii să urmărească lupta. 

Nezha dispăru pe la jumătatea cinei. Probabil că primea instrucțiuni 
private de la Jun. Rin se gândi o clipă să-l reclame, ca să-i obțină 
descalificarea, însă ar fi fost o victorie lipsită de valoare. Voia să 
meargă până la capăt. 

Abia dacă ciuguli cina. Știa că avea nevoie de energie, dar numai 
când se gândea la mâncare îi venea să vomite. 

La jumătatea pauzei, Raban se apropie de masa ei. Era ud leoarcă, 
de parcă venise în fugă de la primul nivel. 

Crezu că avea s-o felicite că ajunsese în finală, dar el îi spuse doar: 

— Trebuie să renunți. 

— Glumești, replică Rin. O să câștig Turneul. 

— Rin, tu... n-ai văzut niciuna dintre luptele lui Nezha. 

— Am fost puţin preocupată de ale mele. 

— Atunci nu știi de ce-i în stare. Tocmai m-am ocupat la infirmerie 
de adversarul lui din semifinală. Nohai... Raban părea profund 
tulburat. Nu sunt siguri că va mai putea merge vreodată. Nezha i-a 
zdrobit rotula. 


— Asta pare să fie problema lui Nohai. 

Fata nu voia să audă despre victoriile lui Nezha. Îi era și așa destul 
de greață. Singura cale să treacă de finală era să se autoconvingă că 
Nezha putea fi învins. 

— Știu că te urăște, urmă Raban. Te poate schilodi pe viaţă. 

— E doar un copil. 

Rin râse batjocoritor, cu o încredere în sine pe care de fapt n-o 
simțea. 

— Tu ești doar un copil! zise Raban, părând agitat. Nu-mi pasă cât 
de bună te crezi. Nezha e cu cincisprezece centimetri mai înalt și are 
nouă kilograme de mușchi în plus, și jur că vrea să te omoare. 

— Are slăbiciuni, spuse ea încăpățânată. 

Trebuia să aibă. Nu? 

— Și chiar contează asta? Oricum, ce înseamnă Turneul ăsta pentru 
tine? întrebă Raban. Nu mai au cum să te dea afară acum. Toţi 
maeștrii o să-ți facă oferte. De ce trebuie să câștigi? 

Raban avea dreptate. În momentul ăsta, Irjah n-ar mai fi avut nicio 
reținere să-i facă o ofertă. Locul lui Rin în Sinegard era asigurat. 

Însă acum nu mai era vorba despre oferte, ci despre mândrie. 
Despre putere. Dacă ceda în faţa lui Nezha, el ar fi avut un avantaj 
asupra ei tot restul perioadei la Academie. Ba chiar ar fi avut un 
avantaj tot restul vieţii. 

— Pentru că pot, zise ea. Pentru că el a crezut că poate să scape de 
mine. Pentru că vreau să-i sparg faţa aia de tâmpit. 


Sala de la subsol era tăcută când Rin și Nezha coborâră în ring. 
Aerul era încărcat de nerăbdare, o dorință de sânge sadică. Luni de 
rivalitate plină de ură ajunseseră la capăt și toată lumea voia să 
privească rezultatul ciocnirii dintre ei. 

Și Jun, și Irjah aveau pe chipuri expresii deliberat neutre, care nu 
trădau nimic. Jiang lipsea. 

Nezha și Rin se înclinară scurt, fără să-și desprindă nicio clipă ochii 
unul de la celălalt și amândoi se retraseră imediat. 


Nezha își menţinu privirea asupra fetei, cu ochii migdalaţi mijiți și 
concentrați. Avea buzele strânse de încordare. Nicio batjocură, nicio 
zeflemea. Nici măcar un mârâit. 

Rin își dădu seama că o lua în serios. O considera egala lui. 

Fără să știe de ce, avu un sentiment de mândrie sălbatică. Se ţintuiră 
cu privirile, provocându-se reciproc să întrerupă contactul vizual. 

— Începetți, spuse Sonnen. 

Sări imediat la el. Piciorul drept lovi iar și iar, obligându-l să se 
retragă. 

Kitay stătuse cu ea toată pauza de prânz ajutând-o să-și pună la 
punct strategia. Știa că Nezha putea fi incredibil de rapid. Odată ce 
obținea avantajul, nu se oprea până când adversarul nu era doborât și 
imobilizat sau mort. 

Rin trebuia să-l copleșească de la bun început. Trebuia să-l pună 
permanent în defensivă, pentru că dacă te apărai în fața lui Nezha erai 
sigur învins. 

Problema era că el se dovedise extrem de puternic. Nu deţinea forța 
brută a lui Kobin și nici măcar a lui Kureel, dar avea o asemenea 
precizie a mișcărilor, încât asta nu conta, își canaliza ki-ul cu o 
precizie extraordinară, îl acumula și apoi îl elibera prin cel mai mic 
punct de presiune posibil ca să obțină impact maxim. 

Spre deosebire de Venka, Nezha putea încasa lovituri și merge mai 
departe. Rin îl lovi o dată sau de două ori. Băiatul se adaptă rapid și 
ripostă. lar loviturile lui dureau. 

Începuseră de două minute. Rin rezistase deja mai mult decât 
oricare dintre adversarii anteriori ai lui Nezha și ceva îi devenise clar: 
el nu era invincibil. Tehnicile, care până atunci i se păruseră incredibil 
de dificile, erau în mod limpede ușor de învins. Când lovea cu piciorul, 
mișcările lui erau ample și evidente ca ale unui mistreţ. Loviturile 
aveau o forță înspăimântătoare, dar numai dacă reușeau s-o atingă. 

Rin se asigură că n-o atingeau. 

În niciun caz n-avea să-l lase s-o schilodească. Însă ea nu se afla aici 
doar ca să supraviețuiască. Se afla aici ca să învingă. 

Dragonul exploziv. Tigrul ghemuit. Cocorul cu aripile întinse. Trecu 
prin mișcările din Giumbușlucurile lui Seejin după cum avu nevoie de 
ele. Mișcările pe care le exersase de nenumărate ori până atunci, legate 


una după alta în succesiunea aceea blestemată, se derulau reflex, 
aproape fără să gândească. 

Însă dacă Nezha era zăpăcit de stilul ei de luptă n-o arăta. Rămase 
calm și concentrat, atacând cu eficiență metodică. 

Trecuseră deja patru minute. Rin simţea cum i se strâng plămânii, 
încercând să pompeze oxigen în corpul obosit. Dar știa că dacă ea era 
obosită, la fel era și Nezha. 

— Devine disperat când obosește, spusese Kitay. Și e cel mai 
periculos când e disperat. 

Nezha devenea disperat. 

Ki-ul lui nu mai era controlat. Arunca spre Rin o lovitură de pumn 
după alta. Nu-i mai păsa de regula schilodirii. Dacă o punea la 
pământ, avea s-o omoare. 

Nezha trimise o lovitură cu piciorul spre spatele genunchilor fetei. 
Rin ţipă și-l lăsă s-o atingă, lăsându-se pe spate și simulând pierderea 
echilibrului. El se apropie imediat, profilându-se ameninţător 
deasupra ei. Rin se lăsă la pământ și lovi în sus cu piciorul. 

Îl nimeri direct în plexul solar, cu mai multă forță decât lovise 
vreodată; simţțise cum iese aerul din plămânii lui Nezha. Se ridică și fu 
uluită să-l vadă încă împleticindu-se înapoi, gâfâind. 

Se repezi înainte și-l lovi sălbatic cu pumnul în cap. 

Nezha căzu la pământ. 

Dinspre public se auziră șoapte șocate. 

Rin îl ocoli pe Nezha, sperând că n-o să se ridice, dar știind că o va 
face. Voia să se termine. Să-și înfigă călcâiul în ceafa lui. Însă maeștrii 
erau preocupaţi de onoare. Dacă-l lovea pe Nezha cât era la pământ, ar 
fi fost doar o chestiune de minute să fie trimisă să-și facă bagajele. 

În schimb, dacă el ar fi făcut așa ceva, Rin se îndoia că cineva ar fi 
clipit măcar. 

Trecură patru secunde. Nezha ridică o mână care tremura și o izbi 
de podea. Se târî înainte. Fruntea îi sângera, picurându-i roșu aprins în 
ochi. Clipi ca să înlăture sângele și se uită urât la fată. 

Ochii lui aruncau priviri ucigătoare. 

— Continuați, spuse Sonnen. 

Rin îl ocoli prudentă pe Nezha, ghemuit ca un animal, ca un lup 
rănit care se ridică pe coapse. 


Data următoare când ea lovi cu pumnul, Nezha îi prinse brațul și o 
trase aproape. Rin respira neregulat. Băiatul își trase unghiile pe fața ei 
și până la claviculă. 

Rin își smuci braţul din strânsoare și se retrase rapid. Simţea o 
usturime puternică sub ochiul stâng și în lungul gâtului. Nezha o 
făcuse să sângereze. 

— Ai grijă, Yin, îl avertiză Sonnen. 

Niciunul nu-l băgă în seamă. „De parcă un avertisment are vreo 
importanţă”, își zise Rin. Data următoare când Nezha fandă spre ea, îl 
trase la pământ. Se rostogoliră în țărână, fiecare încercând să-l 
ţintuiască pe celălalt, dar nereușind niciunul. 

Nezha lovea sălbatic în aer, încercând să-i atingă faţa, dar se mișca 
dezordonat. 

Fata evită prima laterală. Nezha își pendulă braţul înapoi din aceeași 
mișcare și o lovi cu dosul palmei, iar șocul îi goli plămânii de aer. 
Partea de jos a feţei îi amorți. 

O pălmuise. 

O pălmuise. 

Putea suporta o lovitură cu piciorul. Putea înghiţi o lovitură cu 
tăișul palmei. Dar palma avea o intimitate brutală. O nuanță de 
superioritate. 

În Rin cedă ceva. 

Nu mai putea respira. Vederea periferică i se întuneca: negru și apoi 
stacojiu. O cuprinse o furie înspăimântătoare, care-i înghiți complet 
gândurile. Avea nevoie de răzbunare așa cum avea nevoie să respire. 
Voia să-l vadă pe Nezha suferind. Voia să-l vadă pe Nezha pedepsit. 

Se trase în spate, cu degetele arcuite ca niște gheare. Nezha sărise 
înapoi, dar ea îl urmări, întețindu-și atacurile frenetice. Nu era la fel 
de rapidă ca el. Băiatul ripostă, iar Rin fu prea lentă ca să pareze. El o 
lovi în coapsă, în braț, însă corpul fetei nu conștientiza vătămările. 
Durerea era un mesaj pe care-l ignora; urma s-o simtă mai târziu. 

Nu - durerea ducea la succes. 

Nezha o lovi în față o dată, de două ori, de trei ori. O bătea ca pe un 
animal și totuși ea continua să lupte. 

— Care-i problema ta? șuieră el. 

Mai important - care era problema lui. Frica. Rin i-o citea în ochi. 


O împinsese cu spatele la zid și avea mâinile în jurul gâtului ei, însă 
Rin îl prinse de umeri, îl izbi cu genunchiul în coaste și-și apăsă cotul 
în ceafa lui. Nezha se prăbuși în faţă, respirând șuierat. Ea se aruncă în 
jos și își îngropă cotul în șalele lui. Băiatul urlă, arcuindu-și spatele în 
agonie. 

Rin îi țintui braţul stâng la podea cu piciorul și-i blocă gâtul cu cotul 
drept. Când se zbătu, îl izbi cu pumnul în ceafă și-i lipi fața de țărână 
până deveni clar că n-o să se mai ridice. 

— Despărțiţi-vă, spuse Sonnen, însă Rin abia îl mai auzea. 

Sângele îi zvâcnea în urechi în ritm ca de tobe de război. Vederea-i 
era filtrată prin lentile roșii care arătau doar ţinte inamice. 

Îi prinse părul lui Nezha și-i trase capul în sus, ca să-l izbească iar de 
podea. 

— Despărţiţi-vă! 

Braţele lui Sonnen îi cuprinseră gâtul, oprind-o, trăgând-o de pe 
corpul fără vlagă al lui Nezha. 

Se îndepărtă de Sonnen clătinându-se. Tot trupul îi ardea febril. Se 
împletici, dintr-odată ameţită, simțindu-se umplută până la refuz de 
căldură; trebuia s-o disipeze, s-o scoată cumva, altfel avea să moară cu 
siguranță, dar n-o putea elibera decât spre trupurile celor din jur... 

Ceva din străfundul minţii ei raționale urlă. 

Raban întinse mâna spre ea în timp ce urca din ring. 

— Rin, ce... 

Îi dădu mâna deoparte. 

— Mișcă-te, gâfâi ea. Mișcă-te. 

Însă maeștrii se înghesuiră în jurul ei, o larmă de voci - mâini ce se 
întindeau, guri ce se mișcau. Prezenţa lor era sufocantă. Avu senzația 
că dacă va ţipa îi va dezintegra complet - și voia să-i dezintegreze -, 
dar părticica încă rațională din ea o struni și o trimise clătinându-se 
spre ieșire. 

Ca prin farmec, îi făcură loc. Se împinse prin mulțimea de ucenici și 
alergă spre scări. Le urcă în fugă, năvăli pe ușa holului principal și ieși 
în aerul curat și rece, inspirând adânc. 

Nu era suficient. Încă ardea. 

Neluând în seamă strigătele maeștrilor din spatele ei, o luă la goană. 


Jiang se afla în primul loc unde îl căută, în grădina Tradiţiilor. Stătea 
cu picioarele încrucișate și ochii închiși, nemișcat ca piatra pe care era 
așezat. 

Rin intră împleticindu-se pe poarta grădinii și se ținu strâns de 
stâlp. Lumea se învârtejea pieziș. Totul părea roșu: copacii, pietrele, 
Jiang cel mai mult. Ardea în faţa ei ca o torță. 

Maestrul deschise ochii când o auzi trecând prin poartă. 

— Rin? 

Însă ea uitase cum să vorbească. Flăcările ei se întinseră spre Jiang, 
simțindu-i prezenţa așa cum un foc simte iasca și tânji să-l înghită. 

Era convinsă că dacă nu-l ucidea, avea să explodeze ea însăși. 

Dădu să-l atace. Jiang se ridică, o evită cu mâinile întinse și o 
răsturnă cu o mișcare abilă. Rin căzu pe spate, iar el o ţintui la pământ 
cu braţele. 

— Arzi toată, spuse uimit maestrul. 

— Ajută-mă, gâfâi ea. Ajută-mă. 

Jiang se aplecă și-i luă capul în mâini. 

— Uită-te la mine. 

Fata se supuse cu mare greutate. Chipul lui plutea în faţa ei. 

— Pe Marea Țestoasă, șopti el și-i dădu drumul. 

Ochii i se retraseră în fundul capului și începu să scoată sunete de 
neînțeles, silabe ce nu semănau cu niciun grai cunoscut de Rin. 

Jiang deschise ochii și-și apăsă palma pe fruntea ei. 

Mâna lui era ca gheaţa. Frigul mistuitor se revărsă din palmă pe 
fruntea ei și în restul trupului, prin aceleași pâraie prin care se 
scursese și flacăra, oprind focul, încremenindu-i-l în vene. Rin avu 
senzația că fusese cufundată într-o baie înghețată. Se zbătu pe 
pardoseală, răsuflând în stare de șoc, tremurând, în timp ce focul îi 
părăsea sângele. 

Apoi totul căzu-n amorțţire. 


Chipul lui Jiang fu prima imagine pe care o văzu când își recăpătă 
cunoștința. Hainele lui erau boţite. Sub ochi avea cearcăne adânci, ca 
și cum nu mai dormise de zile întregi. Cât fusese adormită? Jiang 
stătuse aici tot timpul? 

Se ridică de pe pernă. Era întinsă într-un pat din infirmerie, însă nu 
era rănită, din câte își dădea seama. 

— Cum te simţi? întrebă Jiang cu glas scăzut. 

— Mă dor toate, dar sunt bine. 

Se ridică încet în capul oaselor și tresări. Parcă ar fi avut gura plină 
cu vată. Tuși, apoi își frecă gâtul, încruntându-se. 

— Ce s-a-ntâmplat? 

Jiang îi oferi o cană cu apă care stătuse lângă pat. O luă 
recunoscătoare. Apa i se scurse pe gât, oferindu-i cea mai minunată 
senzaţie. 

— Felicitări, spuse bărbatul. Ești campioana anului. 

Tonul lui nu exprima deloc dorinţa de a o felicita. 

Oricum, nici Rin nu simţi euforia pe care ar fi trebuit s-o simtă. Nu 
putea nici măcar să-și savureze victoria împotriva lui Nezha. Nu se 
simțea absolut deloc mândră, ci doar speriată și derutată. 

— Ce am făcut? întrebă ea în șoaptă. 

— Ai dat peste ceva pentru care nu erai pregătită, spuse Jiang, 
părând tulburat. N-ar fi trebuit să te învăţ niciodată cele Cinci 
Giumbușlucuri. De-acum înainte, vei fi un pericol pentru tine și 
pentru toţi cei din jurul tău. 

— Nu și dac-o să m-ajuţi, zise ea. Nu și dacă o să mă-nveţi cum să 
fac. 

— Credeam că vrei doar să fii un bun soldat. 

— Așa e, spuse Rin. 

Dar mai mult decât atât își dorea putere. 

Habar n-avea ce se întâmplase în ring; ar fi fost necugetată să nu fie 
îngrozită, totuși nu mai simţise niciodată o asemenea putere. În clipa 
aceea, simţise că putea învinge pe oricine. Că putea omori orice. 


Voia din nou puterea aceea. Voia ce o putea învăţa Jiang. 

— Am fost nerecunoscătoare atunci, în grădină, spuse fata, 
alegându-și grijuliu cuvintele. Dacă vorbea prea lingușitor, l-ar fi 
alungat pe Jiang, dar dacă nu-și cerea iertare, maestrul ar fi putut 
crede că nu învățase nimic de când vorbiseră ultima dată. Nu 
gândeam. Îmi cer iertare. 

Se uită neliniștită în ochii lui, căutând expresia distantă care i-ar fi 
arătat că-l pierduse. 

Trăsăturile lui nu se îmblânziră, dar nici nu se ridică să plece. 

— Nu. A fost greșeala mea. Nu mi-am dat seama cât de mult semeni 
cu Altan. Rin smuci capul în sus, când îl auzi pomenind numele lui 
Altan. Ştii, a câștigat în anul lui, zise Jiang cu glas lipsit de emoție. S-a 
luptat cu Tobi în finală. A fost o confruntare din dușmănie, exact ca 
lupta ta cu Nezha. Altan îl ura. Tobi făcuse niște aluzii dureroase 
despre Speer în prima săptămână de școală, iar Altan nu-l iertase. Însă 
el nu era ca tine, nu s-a ciondănit cu Tobi în cursul anului, ca o găină 
care dă cu ciocul. Și-a înghiţit supărarea și a ascuns-o sub o mască de 
indiferență până când, la sfârșit, în fața unui public din care făceau 
parte șase Căpetenii și împărăteasa însăși, a dezlănțuit o forță atât de 
puternică, încât a fost nevoie de Sonnen, Jun și cu mine ca să-l 
strunim. Până să se împrăștie fumul, Tobi era atât de grav rănit, încât 
Enro n-a dormit cinci zile ca să-l vegheze. 

— Eu nu sunt așa, spuse Rin. 

Nu-l bătuse atât de rău pe Nezha. Sau nu era așa? Îi venea greu să-și 
aducă aminte prin pâcla aceea de furie. 

— Eu nu sunt... nu sunt ca Altan. 

— Eşti exact la fel, zise Jiang clătinând din cap. Eşti prea nesocotită. 
Eşti ranchiunoasă, îți cultivi furia, o lași să explodeze și nu ești atentă 
la ce ai fost învățată. Ar fi o greșeală să te antrenez. 

Rin simţi cum i se strânge stomacul. Dintr-odată se temu că ar 
putea înnebuni. I se oferise gustul ispititor al unei puteri incredibile, 
dar ăsta era capătul drumului? 

— Așadar de-asta ţi-ai retras oferta pentru Altan? întrebă ea. De- 
asta ai refuzat să-i predai? 

Jiang păru nedumerit. 


— Nu mi-am retras oferta, răspunse el. Am insistat să-l lase sub 
supravegherea mea. Altan era speeran, deja predispus la furie și 
dezastre. Știam că eram singurul care-l putea ajuta. 

— Dar ucenicii ziceau... 

— Ucenicii habar n-au de nimic! se răsti Jiang. l-am cerut Jimei să 
mă lase să-l instruiesc, însă a intervenit împărăteasa. Știa care este 
valoarea militară a unui războinic speeran, era foarte entuziasmată... 
Până la urmă, interesele naționale au primat asupra sănătății mintale a 
unui băiat. L-au pus sub tutela lui Irjah și i-au șlefuit furia ca pe o 
armă, în loc să-l înveţe cum să și-o controleze. L-ai văzut în ring. Știi 
cum este. 

Jiang se aplecă înainte. 

— Dar tu... împărăteasa nu știe despre tine. Vorbea mai mult pentru 
sine decât pentru fată. Nu ești în siguranță, dar vei fi... N-o să 
intervină, nu și de data asta... 

Rin îi privi chipul, fără să îndrăznească să spere. 

— Deci asta-nseamnă că... 

Maestrul se ridică. 

— O să te iau ca ucenică. Sper să n-ajung să regret. 

Îi întinse mâna. Rin i-o strânse. 


Dintre cei cincizeci de elevi înmatriculaţi la Sinegard la începutul 
anului, treizeci și cinci primiră oferte de ucenicie. Maeștrii își trimiseră 
pergamentele la biroul din sala principală, pentru a fi luate de elevi. 
Celor care nu primeau niciunul li se ceru să-și predea uniformele și să- 
și facă aranjamentele pentru a pleca imediat din Academie. 

Majoritatea primiră un singur pergament. Niang, spre marea ei 
încântare, se alătură altor doi elevi la Medicină. Nezha și Venka se 
duseră la Lupte. 

Convins că pierduse ofertele în momentul în care cedase în fața lui 
Nezha, Kitay se trase de păr atât de tare pe tot drumul până la sala 
principală, încât Rin aproape că se temu că va rămâne chel. 


— A fost o prostie, zise Kitay. Lașitate. În ultimii douăzeci de ani 
nimeni nu s-a predat fără să fi fost rănit. Acum nimeni n-o să vrea să- 
mi facă o ofertă. 

Până la Turneu, anticipase oferte din partea Jimei, a lui Jun și a lui 
Irjah. Însă la secretariat îl aștepta un singur pergament. 

Kitay îl desfăcu și chipul i se lumină într-un rânjet. 

— Irjah crede că predarea a fost genială. Mă duc la Strategie! 

Secretara îi înmână lui Rin două pergamente. Fără să le desfacă, fata 
știu că erau de la Irjah și de la Jiang. Putea alege între Strategie și 
Tradiţii. 

Alese Tradițiile. 


CAPITOLUL 8 


Academia Sinegard le oferea elevilor patru zile libere pentru 
celebrarea Festivalului de Vară. Următorul an școlar începea imediat 
după întoarcerea lor. 

Majoritatea profitau de ocazie să-și viziteze familiile, însă Rin n-avea 
timp să facă drumul până în Tikany și nici nu voia asta. Plănuise să-și 
petreacă vacanţa la Academie, până când Kitay o invită pe domeniul 
familiei sale. 

— Doar dacă nu vrei, spuse el agitat. Adică, dacă n-ai deja alte 
planuri... 

— N-am niciun plan, zise Rin. Mi-ar face plăcere. 

A doua zi dimineaţă își făcu bagajele pentru excursie, îi luă doar 
câteva secunde - avea foarte puţine bunuri personale. Împături cu 
grijă două rânduri de tunici de școală în vechiul ei sac de călătorie și 
speră că lui Kitay nu i se va părea nepoliticos că va purta uniforma la 
festival. N-avea alte haine; cu prima ocazie își aruncase tunicile vechi 
din sud. 

— lau eu o ricșă, propuse Rin când se întâlni cu băiatul la porţile 
școlii. 

Kitay păru nedumerit. 

— De ce ne trebuie o ricșă? 

Ea se încruntă. 

— Păi... cum ajungem? 

Kitay deschise gura să răspundă exact când în fața porţilor opri o 
trăsură imensă cu cai. Vizitiul, un bărbat corpolent cu robă auriu- 
închis și purpuriu, sări de pe capră și se înclină adânc spre Kitay. 

— Stăpâne Chen. 

Îi aruncă o privire furișă lui Rin, încercând parcă să decidă dacă să 
se plece și în faţa ei, apoi reuși o înclinare a capului formală. 

— Mulţumesc, Merchi. 

Kitay îi întinse bagajele și o ajută pe Rin să urce în trăsură. 

— Stai bine? 

— Foarte. 


Din trăsură vedeau aproape tot orașul adăpostit în valea de 
dedesubt: pagodele spiralate ale cartierului administrativ ridicându-se 
printr-un văl subţire de ceaţă, casele albe clădite pe versanţii văii, cu 
acoperișuri rotunjite acoperite cu ţigle, și pereţii de piatră șerpuitori ai 
aleilor ce duceau spre centrul orașului. 

În interiorul umbrit al trăsurii, Rin se simţea izolată de străzile 
murdare ale orașului. Se simțea curată. Pentru prima dată de când 
ajunsese în Sinegard, i se părea că aici îi era locul. Se lăsă într-o parte 
și se bucură de boarea caldă de vară ce-i atingea fața. Nu se mai 
odihnise așa de multă vreme. 

— O să discutăm în detaliu ce ţi s-a-ntâmplat când te întorci, îi 
spusese Jiang. Însă mintea ta a suferit o traumă foarte specială și cel 
mai bun lucru pe care-l poți face e să te odihnești. Lasă experiența să 
încolțească. Lasă-ţi mintea să se vindece. 

Plin de tact, Kitay n-o întrebă ce se întâmplase. Rin îi fu 
recunoscătoare. 

Merchi îi duse în ritm vioi, coborând prin trecătoarea din munte. 
După aceea merseră o oră pe drumul principal din oraș și apoi cotiră la 
stânga pe un drum izolat care ducea în Districtul Jadului. 

Când ajunsese în Sinegard, cu un an în urmă, Rin mersese cu 
preceptorul Feyrik prin cartierul clasei muncitoare, unde hanurile erau 
ieftine și la fiecare colț erau săli pentru jocuri de noroc. Drumurile ei 
zilnice la văduva Muang trecuseră prin cele mai gălăgioase, mai 
murdare și mai puturoase părţi ale orașului. Ce văzuse până atunci din 
Sinegard nu diferise prea mult de Tikany, ci fusese doar mai zgomotos 
și mai aglomerat. 

Acum, mergând cu trăsura familiei Chen, vedea cât de minunat 
putea fi Sinegardul. Drumurile din Districtul Jadului erau pavate 
recent și luceau de parcă erau frecate în fiecare dimineaţă. Fata nu 
văzu colibe de lemn și nici gropi pentru dejecţii. Nu văzu gospodine 
țâfnoase care să gătească pâine și găluşte pe vetre în fața casei, prea 
sărace ca să-și permită sobe în casă. Nu văzu cerșetori. 

Calmul i se părea neliniștitor. Tikany forfotise tot timpul de 
activitate: vagabonzi care strângeau gunoaiele ca să le reambaleze și să 
le vândă, bătrâni ce stăteau pe prispă, fumând sau jucând mahjong, 
copilași îmbrăcați cu șorțuleţe ce le lăsau afară funduleţele, rătăcind 


pe străzi urmăriţi de bunicii care stăteau pe vine, gata să-i prindă când 
cădeau. 

Aici nu vedea nimic din toate astea. Districtul Jadului era format din 
bariere naturale virgine și din grădini împrejmuite cu ziduri. În afara 
trăsurii lor, drumurile erau pustii. 

Merchi opri în faţa unui complex masiv, ale cărui porţi se deschiseră 
lent, dând la iveală patru clădiri dreptunghiulare lungi, dispuse în 
pătrat în jurul unui pavilion imens de grădină. Câţiva câini veniră în 
fugă spre intrare, animăluţe albe cu lăbuţele la fel de imaculate ca și 
aleea pavată pe care mergeau. 

Kitay scoase un strigăt, coborî din trăsură și se lăsă în genunchi. 
Câinii săriră pe el, dând din cozi în culmea fericirii. 

— Ăsta-i Împăratul Dragon, zise băiatul, scărpinând un câine sub 
bot. Toţi sunt botezați după mari conducători. 

— Care-i Împăratul Roșu? întrebă Rin. 

— Cel care o să urineze pe piciorul tău, dacă nu te dai la o parte. 

Menajera casei era Lan, o femeie scundă și durdulie cu pielea 
tăbăcită, plină de pistrui. Avea o voce prietenoasă și copilăroasă, care 
contrasta cu fața ei zbârcită. Accentul sinegardian era atât de 
pregnant, încât chiar și după cele câteva luni de exercițiu cu accentul 
văduvei Maung, Rin abia putea s-o înţeleagă. 

— Ce vreți să mâncaţi? Vă gătesc orice vreți. Cunosc stilurile 
culinare din toate cele douăsprezece provincii. Mai puţin din Provincia 
Maimuţei. Prea condimentat. Nu vă face bine. Nu fac nici tofu 
puturos. Singura mea constrângere e legată de ce se găsește în piaţă, 
dar pot să vă aduc aproape orice de la magazinul de import. Vreo 
rețetă favorită? Homar? Sau castane de apă? Spuneţi ce, și eu gătesc. 

Rin, care era obișnuită să mănânce terciul neinspirat din cantina 
Academiei, nu știu ce să răspundă. Cum să explice că pur și simplu nu 
cunoștea repertoriul culinar de care întreba Lan? În Tikany, familiei 
Fang îi plăcea un fel care se numea „orice-o fi, făcut la propriu din 
orice resturi rămâneau în prăvălie - de obicei, ouă prăjite și tăiței 
uscați. 

— Vreau supă Şapte Comori, interveni Kitay, lăsând-o pe Rin să se 
întrebe ce-o mai fi și aia. Și Capul Leului. 

Rin clipi. 


— Ce? 
Kitay păru amuzat. 
— Ah, o să vezi. 


— Să știi că ai putea să nu te mai comporți chiar ca o ţărancă uluită, 
zise Kitay când Lan le întinse pe masă prepeliță, ouă de prepeliță, supă 
de aripioare de rechin servită în carapace de broască ţestoasă și 
intestine de porc. E doar mâncare. 

Însă „doar mâncare” însemna fiertură de orez. Poate niște legume. O 
bucată de pește, de carne de porc sau de pui când puteau face rost de 
ea. 

Nimic de pe masă nu era „doar” ceva. 

Supa Șapte Comori se dovedi a fi un delicios amestec dulce pe bază 
de budincă de orez, cu castane cu miere, curmale roșii, seminţe de 
lotus și alte patru ingrediente pe care Rin nu le putu identifica. Capul 
Leului, descoperi ea ușurată, nu era de fapt un cap de leu, ci o sferă 
din carne amestecată cu făină și fiartă printre fâșii de tofu alb. 

— Kitay, eu sunt o ţărancă uluită, zise ea, încercând fără succes să 
prindă cu beţișoarele un ou de prepeliță. În cele din urmă, renunţă și-l 
luă cu degetele. Așa mănânci tu? Tot timpul? 

Kitay roși. 

— Te obișnuiești. Mi-a fost greu în prima săptămână de școală. 
Cantina Academiei era îngrozitoare. 

Era greu să nu-l invidieze pe băiat. Baia lui personală era mai mare 
decât dormitorul înghesuit în care stătuse Rin cu Kesegi. Biblioteca 
domeniului rivaliza cu cea din Sinegard. Tot ce deţinea Kitay putea fi 
înlocuit. Dacă își murdărea de noroi pantofii, îi arunca. Dacă i se rupea 
cămașa, avea una nouă - o cămașă făcută special, croită fix pentru 
înălțimea și dimensiunile lui. 

Kitay copilărise într-un confort luxos, fără să aibă nimic mai bun de 
făcut decât să înveţe pentru Keju. Pentru el fusese o surpriză plăcută 
că intrase la Sinegard, confirmarea unui traseu despre care știuse 
dintotdeauna că-i era destinat. 


— Unde-i tatăl tău? întrebă Rin. 

Tatăl lui Kitay era ministrul Apărării împărătesei. 

În sinea ei, fata se simţea ușurată că nu fusese deocamdată nevoită 
să stea de vorbă cu el — gândul în sine o înspăimânta -, totuși nu putea 
să nu fie curioasă. Avea să fie o versiune mai în vârstă a lui Kitay: cu 
păr sârmos, la fel de inteligent și exponențial mai puternic? 

Kitay se strâmbă. 

— Şedinţe ale Apărării. N-ai cum să-ţi dai seama, dar tot orașul e-n 
stare de alertă. Garda va fi de serviciu toată săptămâna. Nu ne mai 
trebuie încă un incident cu Opera. 

— Crezusem că Opera Roșie nu mai există, spuse Rin. 

— În mare parte nu mai există. Nu poţi să ucizi o mișcare. Undeva, 
niște lunatici religioși sunt hotărâți s-o asasineze pe împărăteasă. 

Kitay înfipse beţișorul într-o bucată de tofu. 

— Tata va fi la palat până la terminarea parăzii. El răspunde direct 
de siguranța împărătesei. Dacă se va-ntâmpla ceva, e capul lui în joc. 

— Nu-i îngrijorat? 

— Nu prea. Asta face de zeci de ani, o să fie în regulă. În plus, și 
împărăteasa e maestru în arte marţiale, așa că nu-i tocmai o ţintă 
ușoară. 

Kitay începu o serie de povestioare aflate de la tatăl lui despre slujba 
la palat, despre întâlniri amuzante cu împărăteasa și cele 
Douăsprezece Căpetenii, despre bârfele de la Curte și politica 
provinciilor. 

Rin ascultă uimită. Cum era să crești, știind că tatăl tău slujește la 
dreapta împărătesei? Ce mult schimba lucrurile o naștere norocoasă! 
În altă lume, ar fi putut și ea să crească pe o proprietate ca asta, având 
la îndemână orice și-ar fi dorit. În altă lume, ar fi putut și ea să se 
nască într-o familie puternică. 


Rin își petrecu noaptea într-un apartament imens care-i stătea doar 
ei la dispoziţie. Nu mai dormise atât de mult sau așa de bine de când 
venise în Sinegard. Trupul parcă i se decupla după săptămâni de 


suferințe. Se trezi simțindu-se mai bine și cu mintea mai limpede 
decât fusese în ultimele luni. 

După un mic dejun relaxat cu budincă dulce de orez și ouă de gâscă 
condimentate, Kitay și Rin se plimbară prin oraș, până la piaţă. 

Rin nu pusese piciorul în oraș de când ajunsese în Sinegard cu un an 
în urmă, împreună cu Feyrik. Văduva Maung stătea în cealaltă parte a 
orașului, iar orarul școlar strict nu-i lăsase timp să exploreze 
Sinegardul de una singură. 

Anul trecut, piața i se păruse copleșitoare. Acum, în momentul de 
maximă activitate din timpul Festivalului de Vară, orașul părea să fi 
explodat. Peste tot erau oprite căruţe ale vânzătorilor ambulanți, 
înghesuite atât de tare pe alei, încât cumpărătorii erau nevoiţi să se 
miște prin piață în șir indian. Totuși, spectacolul. Ah, spectacolul! Rin 
văzu rânduri peste rânduri de coliere de perle și brățări de jad. arabe 
cu pietre netede de mărimea unui ou, cu litere, uneori poezii întregi, 
care deveneau vizibile doar dacă le cufundai în apă. Standuri unde 
maeștri caligrafi scriau nume pe evantaie uriașe și încântătoare, 
mânuindu-și pensulele cu tuş negru cu grija și cutezanța unor 
spadasini. 

— Astea pentru ce sunt? întrebă ea, oprindu-se în fața unui stativ 
încărcat cu statuete micuţe de lemn înfățișând băieţei dolofani. 

Tunicile erau ridicate, expunându-le penisurile. Nu-i venea să creadă 
că se putea vinde ceva așa obscen. 

— Astea-s preferatele mele, zise Kitay. 

În loc de explicație, vânzătorul luă un ceainic și turnă apă peste 
statuete. Lutul se închise la culoare pe măsură ce statuetele se 
umeziră. Din penisuri începu să țâșnească apă, ca jeturi de urină. 

Rin chicoti. 

— Cât costă? 

— Patru arginţi bucata. Vă dau două pentru șapte. 

Rin păli. N-avea cu totul decât un singur șir de arginţi imperiali și o 
mână de arame, rămase din banii pe care o ajutase preceptorul Feyrik 
să-i schimbe. La Academie nu trebuise niciodată să cheltuiască bani și 
când trăise pe cheltuiala școlii nu se gândise cât de scumpe pot fi 
lucrurile în Sinegard. 

— ÎI vrei? întrebă Kitay. 


Rin dădu frenetic din mâini. 

— Nu, nici vorbă, nu pot... 

Pe chipul băiatului se așternu înțelegerea. 

— Cadou din partea mea. Îi dădu un șir de arginţi negustorului. O 
statuetă pișătoare pentru prietena mea ușor de amuzat. 

Rin roși. 

— Kitay, nu pot. 

— E ieftin. 

— Nu-i ieftin pentru mine, zise ea. 

Kitay îi puse statueta în mână. 

— Dacă mai scoţi o vorbă despre bani, te las singură și o să te 
râtăcești. 

Piaţa era atât de mare, încât Rin ezita să se îndepărteze prea mult de 
intrare; dacă se rătăcea pe culoarele șerpuitoare, cum ar fi reușit să 
mai găsească drumul de întoarcere? Însă Kitay se mișca prin piaţă cu 
ușurința unui cunoscător, arătând prăvăliile care-i plăceau și cele care 
nu-i plăceau. 

Sinegardul lui Kitay era plin de minuni, cu totul accesibil și ticsit cu 
obiecte ce-i aparțineau lui. Sinegardul lui Kitay nu era înspăimântător, 
pentru că el avea bani. Dacă se împiedica, jumătate dintre proprietarii 
de prăvălii de pe stradă îl ajutau să se ridice, sperând la un bacșiș 
frumos. Dacă se trezea cu buzunarele tăiate, se ducea acasă și lua altă 
pungă. Kitay își putea permite să fie înșelat de oraș, pentru că avea loc 
de greșeală. 

Rin nu-și putea permite așa ceva. Trebuia să țină minte că, în pofida 
generozității absurde a lui Kitay, nimic din toate astea nu era al ei. 
Singura ei intrare în acest oraș era prin intermediul Academiei, iar ea 
trebuia să muncească din greu ca s-o păstreze. 


Seara, piaţa era luminată cu lampioane, câte unul pentru fiecare 
negustor. Laolaltă, lampioanele arătau ca un roi de licurici, aruncând 
umbre nefirești pe toate lucrurile asupra cărora cădeau razele lor. 


— Ai văzut vreodată un spectacol de umbre? Kitay se opri în fața 
unui cort mare de pânză. La intrare un șir de copii împărțeau cochilii 
de cupru pentru intrare. Știu, e pentru puști, dar... 

— Pe Marea [estoasă! 

Ochii lui Rin se măriră. În Tikany, se spuneau povești despre 
spectacolele de umbre. Își scoase monedele din buzunar. 

— Mă descurc și singură. 

Cortul era ticsit cu rânduri de copii. Kitay și Rin se duseră în spate, 
prefăcându-se că nu sunt cu cel puţin cinci ani mai mari decât restul 
publicului. În faţa lor, din vârful cortului era agăţat un ecran enorm de 
mătase, scăldat din spate de o lumină galbenă, blândă. 

— O să vă povestesc acum despre renașterea acestui popor. 

Artistul vorbea dintr-o cutie aflată lângă ecran, așa că nu i se vedea 
nici măcar silueta. Vocea i se revărsa în tot cortul înghesuit, profundă, 
plăcută și răsunătoare. 

— Este povestea mântuirii și reunirii Nikanului. Este povestea 
Triadei, a celor trei războinici legendari. 

Lumina din spatele ecranului păli, apoi se aprinse în roșu-stacojiu 
aprins. 

— Războinicul. 

Pe ecran apăru prima umbră: silueta unui bărbat cu o sabie imensă, 
lungă aproape cât el. Războinicul purta armură grea, cu umerare cu 
ţepi. Panașul de pe cască se unduia în aer deasupra lui. 

— Vipera. 

Lângă Războinic apăru silueta zveltă a unei femei. Avea capul plecat 
cu cochetărie într-o parte, iar braţul drept era îndoit ca și cum ţinea 
ceva la spate. Probabil un evantai. Sau un pumnal. 

— Și Străjerul Porții. 

Străjerul Porții era cel mai subţire dintre ei, o siluetă gârbovită 
învăluită în mantie. Lângă el se târa o ţestoasă mare. 

Nuanţa stacojie a ecranului se stinse în galben palid, care pulsă ca 
bătaia unei inimi. Umbrele Triadei se măriră și dispărură. În locul lor, 
apăru imaginea unui peisaj muntos. lar păpușarul își începu cu 
adevărat povestea. 

— Acum șaizeci și cinci de ani, după Primul Război al Macului, 
poporul din Nikan îndura prigoana asupritorilor din Federație. Țara 


bolea, bântuită de friguri sub norii drogului din mac. 

Din conturul peisajului rural se ridicară panglici roșii străvezii ce 
creară iluzia de fum. 

— Oamenii mureau de foame. Mamele își vindeau pruncii pentru o 
halcă de carne, pentru o bucată de pânză. Tații își ucideau copiii, 
decât să-i vadă suferind. Da, așa este. Copii ca voi! Nikara credeau că 
zeii i-au părăsit, căci altfel cum ar fi putut barbarii din est să facă 
asemenea ravagii? 

Pânza căpătă culoarea gălbuie-palid a pielii dependențţilor de mac. 
Un șir de țărani nikara îngenunche cu capetele plecate, parcă 
plângând. 

— Oamenii nu găseau nicio apărare la Căpetenii. Domnitorii celor 
Douăsprezece Provincii, odată puternici, erau acum slăbiți și 
dezorganizaţi. Cu mintea la învrăjbiri străvechi, își iroseau timpul și 
soldaţii luptându-se între ei în loc să se unească și să-i alunge pe 
invadatorii din Mugen. Își tocau aurul pe băutură și femei. Trăgeau pe 
nări drogul de mac ca și cum ar fost aer. Puneau dări peste măsură de 
mari în provinciile lor și nu dădeau nimic înapoi. Nici atunci când 
Federaţia le-a distrus satele și le-a siluit femeile, Căpeteniile n-au 
făcut nimic. Nu puteau face nimic. Oamenii se rugau pentru eroi. S-au 
rugat douăzeci de ani. Și, până la urmă, zeii le-au trimis eroii. 

În colțul din stânga jos al pânzei apărură trei siluete de copii care se 
ţineau de mână. Copilul din mijloc era mai înalt decât ceilalți. Cel din 
dreapta lui avea păr lung, lăsat pe spate. Al treilea copil, aflat puţin 
mai departe de ceilalți doi, era întors spre capătul pânzei, ca și cum se 
uita la ceva ce nu puteau vedea aceștia. 

— Zeii nu i-au trimis din ceruri pe acești eroi, ci au ales trei copii — 
orfani de război, ţărani ai căror părinţi fuseseră uciși în raidurile din 
sate. Se născuseră în familiile cele mai umile, dar erau meniţi să 
pășească alături de zei. 

Copilul din mijloc merse hotărât spre centrul ecranului. Ceilalți doi 
îl urmară de la depărtare, ca și cum le-ar fi fost conducător. Mâinile și 
picioarele umbrelor se mișcau atât de lin, încât după ecran ar fi putut 
foarte bine să se afle omuleți costumați, și nu niște marionete făcute 
din hârtie și sfori. Rin fu uimită de tehnica folosită, chiar dacă era 
absorbită de poveste. 


— Când satul le-a fost ars, cei trei copii au făgăduit să se răzbune pe 
Federație și să-și elibereze țara de cotropitori, în așa fel încât niciun 
copil să nu mai sufere ca ei. S-au pregătit mulţi ani cu călugării din 
templul Wudang. Când au ajuns mari, abilităţile lor în artele marţiale 
erau impresionante și se întreceau în îndemânare cu bărbaţi în toată 
firea care se pregătiseră zeci de ani. La sfârșitul uceniciei, au călătorit 
pe vârful cel mai înalt din toată ţara: Muntele Tianshan. 

Un munte uriaș apăru pe pânză, ocupând-o aproape în întregime. 
Umbrele celor trei eroi erau minuscule pe lângă el. Însă pe măsură ce 
mergeau spre munte, vârful se micșora tot mai mult și devenea tot mai 
întins, până ce eroii ajunseră să stea pe un platou chiar pe pisc. 

— Șapte mii de pași duc spre vârful Muntelui Tianshan. Și chiar în 
vârf, atât de sus, încât nici cel mai puternic vultur nu se poate roti 
deasupra, se află un templu. Din templul acela, cei trei eroi au pășit în 
ceruri și au intrat în Panteon, casa zeilor. 

Ei se apropiau acum de o poartă asemănătoare cu cea de la intrarea 
în Academie. Porţile erau de două ori mai înalte decât eroii și decorate 
cu modele ondulate complicate, cu fluturi și tigri, și păzite de o 
țestoasă mare care cobori capul când le îngădui să treacă. 

— Primul erou, mai puternic decât însoțitorii lui, fu chemat de 
Lordul Dragon. Eroul era cu un cap mai înalt decât prietenii săi. Avea 
spatele lat și braţele ca niște trunchiuri de copac. Fusese sortit de zei 
să fie conducătorul. „Dacă va fi să conduc armatele Nikanului, trebuie 
să am o sabie măreață”, zise el și îngenunche la picioarele Lordului 
Dragon. Acesta îi porunci să se ridice și-i dărui o sabie imensă. Astfel, 
el a devenit Războinicul. 

Silueta Războinicului roti sabia uriașă într-un arc larg deasupra 
capului și o coborî, lovind-o de pământ, de unde izbucniră scântei 
roșii și lumină aurie. 

— Al doilea erou era o fată între cei doi bărbaţi. Trecu pe lângă 
Lordul Dragon, Lordul Tigru și Lordul Leu, pentru că ei erau zei ai 
războiului și deci zei ai bărbaţilor. Spuse: „Eu sunt femeie și femeile au 
nevoie de alte arme decât bărbaţii. Locul unei femei nu e în focul 
bătăliei. Câmpul de luptă al femeii este amăgirea și seducția. Și 
îngenunche în fața soclului Zeiței Melc Nuwa. Zeița Nüwa fu 


mulțumită de vorbele ei și o făcu letală ca un șarpe și fermecătoare 
precum cele mai hipnotice reptile. Astfel se născu Vipera. 

De sub rochia Viperei se târî un șarpe imens, care i se încolăci pe 
trup, înfășurându-se ca să i se odihnească pe umeri. Publicul aplaudă 
artificiul elegant al păpușarului. 

— Al treilea erou era cel mai umil dintre ei. Slab și bolnăvicios, nu 
fusese niciodată în stare să se antreneze la fel de mult ca prietenii săi. 
Dar era loial și neabătut în devoţiunea sa față de zei. Nu ceru nicio 
favoare din partea niciunei zeități a Panteonului, fiind că știa că n-o 
merită. În loc de asta, îngenunche în fața umilei țestoase care îi lăsase 
să intre. „Cer doar puterea să-mi apăr prietenii și curajul să-mi apăr 
țara”, spuse el. Țestoasa îi răspunse: „Asta vei primi și mai mult decât 
atât. la lanţul cu chei de la gâtul meu. De azi înainte ești Străjerul 
Porții. Ai mijloacele să descui menajeria zeilor, în care sunt ținute fiare 
de tot felul, creaturi ale frumuseţii și monștri înfrânți de eroi în 
vremuri de mult apuse. Le vei porunci așa cum vei crede de cuviinţă.” 

Umbra Străjerului Porții își ridică încet mâinile acoperite de mantie 
și din spatele lui se iviră multe siluete de forme și dimensiuni diferite. 
Dragoni. Demoni. Fiare. Îl învăluiră cu un giulgiu de beznă. 

— Când coborâră de pe munte, călugării care-i instruiseră cândva își 
dădură seama că eroii îl depășiseră în îndemânare până și pe cel mai 
bătrân maestru din templu. Vestea se răspândi și maeștrii în arte 
marțiale din toată țara se plecară în fața îndemânării uimitoare a celor 
trei eroi. Reputația Triadei crescu. Acum, când numele lor erau 
cunoscute în cele Douăsprezece Provincii, Triada trimise vorbă tuturor 
Căpeteniilor, invitându-le la un mare ospăț la poalele Muntelui 
Tianshan. 

Pe ecran apărură douăsprezece siluete, fiecare reprezentând altă 
provincie și purtând coif cu panaș în forma provinciei din care venea: 
Cocoșul, Boul, Iepurele, Maimuţa și așa mai departe. 

— Fiecare dintre Căpeteniile pline de mândrie era furioasă că 
fuseseră invitate și celelalte unsprezece. Fiecare crezuse că va fi 
singura chemată de Triadă. Căpeteniile știau cel mai bine să 
comploteze și începură imediat să pună la cale o răzbunare împotriva 
Triadei. 


Din pânză se răspândi o lumină mov stranie și cețoasă. Umbrele 
Căpeteniilor îşi plecară capetele unele spre altele deasupra 
castroanelor din faţa lor, ca și cum purtau negocieri mârșave. 

— La jumătatea ospăţului, își dădură seama că nu se puteau mișca. 
Vipera le otrăvise băuturile cu un amestec ce-i amorțea, iar 
Căpeteniile băuseră multe cupe cu vin de sorg. Cum zăceau 
încremenite pe scaune, Războinicul sui pe masa din fața lor și le 
anunţă astfel: „Astăzi mă declar împărat al Nikanului. Dacă vă 
împotriviţi, vă dobor și pământurile voastre vor fi ale mele. Dacă vă 
legaţi să mă slujiți ca aliaţi, să luptaţi ca generali sub flamura mea, vă 
voi răsplăti cu ranguri și putere. Nicicând nu veţi mai lupta ca să vă 
apăraţi hotarele de altă Căpetenie. Nicicând nu vă veţi mai război 
pentru dominație. Toţi vor fi egali sub mine, iar eu voi fi cel mai măreț 
conducător pe care l-a cunoscut tărâmul acesta de la Împăratul Roșu 
încoace." 

Umbra Războinicului ridică sabia spre cer. Din vârful ei izbucniră 
fulgere, un simbol al binecuvântării cerurilor. 

— Când putură să-și miște iar membrele, toate Căpeteniile fură de 
acord să-l slujească pe noul Împărat Dragon. Și așa, Nikanul fu unit 
fără să se verse nicio picătură de sânge. Pentru prima dată după multe 
veacuri, Căpeteniile luptau sub aceeași flamură, alăturându-se Triadei. 
Și pentru prima dată în istoria recentă, Nikanul făcea front comun 
împotriva cotropitorilor din Federație. În cele din urmă, i-am alungat 
pe asupritori. Și Imperiul deveni, din nou, liber. 

Pe pânză reveni peisajul muntos, numai că acum era plin de pagode 
spiralate, temple și sate. Era o ţară eliberată de invadatori, o ţară 
binecuvântată de zei. 

— Astăzi celebrăm unitatea celor Douăsprezece Provincii, spuse 
păpușarul. Celebrăm Triada. Și aducem un omagiu zeilor care le-au 
dat darurile. 

Copiii izbucniră în aplauze. 


Când ieșiră din cort, Kitay era încruntat. 


— Nu mi-am dat seama niciodată cât de îngrozitoare e povestea, 
spuse el încet. Când ești mic, te gândești că Triada era foarte 
inteligentă, dar de fapt e doar o poveste despre otravă și constrângere. 
Politică nikara obișnuită. 

— Nu știu nimic despre politica nikara, zise Rin. 

— Eu, da. Kitay se strâmbă. Tata îmi spune tot ce se-ntâmplă la 
palat. Exact cum a spus păpușarul. Căpeteniile își sar tot timpul la 
beregate, întrecându-se în a-i atrage atenţia împărătesei. E jalnic. 

— Ce vrei să spui? 

Băiatul părea neliniștit. 

— Ştii cum Căpeteniile au fost atât de preocupate de luptele dintre 
ele, încât au lăsat Federaţia să distrugă ţara în timpul Războaielor 
Macului? Tata este convins că acum se întâmplă la fel. Mai ţii minte ce 
a zis Yim la prima lecţie? Avea dreptate. Mugen nu stă liniștit pe insula 
sa. Tata crede că-i doar o chestiune de timp până să atace din nou și e 
îngrijorat că nici acum Căpeteniile nu iau în serios amenințarea. 

Fragmentarea Imperiului părea să fie motiv de îngrijorare pentru 
toți maeștrii de la Academie. Deși Miliția era controlată, teoretic, de 
împărăteasă, cele douăsprezece divizii recrutau soldaţi în principal din 
provinciile unde își aveau baza și se aflau sub comanda directă a 
Căpeteniilor provinciale. Și relaţiile dintre provincii nu fuseseră 
niciodată bune; până nu ajunsese în Sinegard, Rin nu-și dăduse seama 
cât de profund era disprețul nordicilor față de sud. 

Însă ea nu voia să discute despre politică. Vacanţa asta era primul 
moment după multă vreme în care se putea relaxa și nu voia să se 
gândească la subiecte precum un război iminent pe care nu-l putea 
opri. Era încă năucită de spectacolul vizual de umbre și-și dorea ca și 
Kitay să abandoneze subiectele serioase. 

— Mi-a plăcut partea despre Panteon, zise ea după o vreme. 

— Normal. E singura parte care-i ficțiune pură. 

— Chiar așa să fie? întrebă Rin. Cine spune că eroii din Triadă nu 
erau șamani? 

— Erau maeștri în arte marţiale. Politicieni. Soldaţi cu un talent 
imens, desigur, dar partea despre șamanism e o exagerare, spuse Kitay. 
Nikara adoră să înflorească poveștile de război, o știi prea bine. 


— Dar de unde vin poveștile? insistă fata. Puterile Triadei sunt 
extrem de bine definite pentru o poveste pentru copii. Dacă ar fi fost 
doar un mit, cum de rămâne neschimbat? Am auzit despre Triadă 
până și în Tikany. În toate provinciile, povestea e neschimbată. 
Totdeauna există Străjerul Porții, Războinicul și Vipera. 

Kitay ridică din umeri. 

— Un poet oarecare are un moment de creativitate și personajele 
prind. Nu-i chiar așa greu de crezut. Oricum, e mai credibil decât 
existența șamanilor. 

— Totuşi demult au existat șamani, zise Rin. Înainte ca Împăratul 
Roșu să cucerească Nikanul. 

— Nu există dovezi concludente. Sunt doar povești. 

— Scribii Împăratului Roșu ţineau socoteala importurilor până la 
ultimul snop de banane, protestă ea. E puţin probabil să fi exagerat în 
privința dușmanilor lor. 

Kitay părea sceptic. 

— Sigur, dar asta nu-nseamnă că eroii din Triadă au fost șamani. 
Împăratul Dragon e mort și de la al Doilea Război al Macului încoace 
nimeni nu l-a mai văzut pe Străjerul Porții și nici nu s-a mai auzit ceva 
despre el. 

— Poate că se ascunde. Poate că așteaptă următoarea invazie. Sau... 
poate... dacă Cike sunt șamani? Ideea tocmai îi trecuse prin minte 
fetei. De-asta nu știm nimic despre ei. Poate că sunt singurii șamani 
rămaşi... 

— Cike sunt doar asasini, o luă în râs Kitay. Ei înjunghie, ucid și 
otrăvesc. Nu invocă zeii. 

— Asta din câte știi tu. 

— Chiar te obsedează ideea asta cu șamanii? E doar o poveste 
pentru copii, Rin. 

— Scribii Împăratului Roşu n-ar fi păstrat o documentație amplă 
despre o poveste pentru copii. 

Kitay oftă. 

— De-asta te-ai dus la Tradiții? Crezi că poți să devii șaman? Crezi 
că-i poți invoca pe zei? 

— Nu cred în zei, răspunse Rin, dar cred în putere. Şi cred că 
şamanii aveau o sursă de putere la care noi, ceilalți, nu ştim cum să 


ajungem și cred că este încă posibil să-nvățăm. 

Băiatul clătină din cap. 

— Îţi spun eu ce sunt șamanii. La un moment dat, niște maeștri în 
arte marţiale au fost cu adevărat foarte puternici și, cu cât câștigau 
mai multe lupte, cu atât mai mult se răspândeau poveștile. Probabil că 
le-au și încurajat, crezând că o să-i înspăimânte pe adversari. Nu m-ar 
mira dacă împărăteasa ar fi scornit ea însăși poveștile despre eroii din 
Triadă care ar fi fost șamani. Cu siguranţă i-ar fi fost de ajutor ca să 
rămână la putere, acum mai mult ca niciodată. Căpeteniile devin 
neliniștite - pun rămășag că în câțiva ani va fi o lovitură de palat. Însă 
dacă într-adevăr ea este Vipera, atunci cum de n-a invocat șerpi uriași 
ca să le supună pe Căpetenii voinţei ei? 

Lui Rin nu-i veni în minte niciun contraargument evident pentru 
ipoteza aceea, așa că se dădu bătută în tăcere. Polemicile cu Kitay 
deveneau inutile de la un punct. Era atât de convins de propria logică 
și de cunoștințele lui enciclopedice despre majoritatea lucrurilor, încât 
îi venea greu să conceapă că înțelegerea lui putea avea lipsuri. 

— Am observat că păpușarul a trecut peste felul cum am câștigat de 
fapt al Doilea Război al Macului, spuse fata după o vreme. Știi tu... 
Speer... Masacrul... Mii de morţi într-o singură noapte. 

— Păi, până la urmă era o poveste pentru copii, răspunse Kitay, iar 
genocidul e cam deprimant. 


Rin și Kitay își petrecură următoarele două zile lenevind și 
îngăduindu-și toate relaxările pe care nu și le putuseră permite la 
Academie. Jucară șah. Stătură în grădină, priviră norii și își bârfiră 
colegii de clasă. 

— Niang e destul de drăguță, spuse Kitay. Ca și Venka. 

— Venka a fost obsedată de Nezha încă de când am ajuns acolo, 
răspunse Rin. Până și eu mi-am dat seama. 

Kitay își mișcă jucăuș sprâncenele. 

— S-ar putea zice că tu ai fost obsedată de Nezha. 

— Nu fi scârbos. 


— Chiar ești. Mereu mă-ntrebi de el. 

— Pentru că sunt curioasă, zise Rin. Sunzi spune că trebuie să-ți 
cunoști dușmanul. 

— Dă-l naibii pe Sunzi. Ți se pare drăguţ. 

Rin îi aruncă tabla de șah în cap. 

La insistenţele lui Kitay, Lan le pregăti o mâncare cu ardei iute și, 
oricât de delicioasă ar fi fost, Rin trăi experiența unică de a plânge în 
timp ce mânca. Își petrecu majoritatea zilei următoare ghemuită pe 
toaletă, cu fundul cuprins de flăcări. 

— Crezi că așa se simțeau și speeranii? întrebă Kitay. Ce-ar fi dacă 
diareea usturătoare ar fi prețul pentru devoțiunea de o viață față de 
Phoenix? 

— Phoenixul e un zeu răzbunător, gemu Rin. 

Gustară toate vinurile din dulapul cu băuturi al tatălui lui Kitay și se 
îmbătară într-un mod minunat și ameţitor. 

— Nezha și cu mine ne-am petrecut cea mai mare parte a copilăriei 
dând iama în dulapul ăsta. la încearcă de aici. Kitay îi întinse o sticluță 
de ceramică. Vin alb de sorg. Cincizeci la sută alcool. 

Rin înghiți o gură zdravănă. Băutura i se duse pe gât cu o senzaţie 
de arsură plăcută. 

— E foc lichid, zise ea. E soarele închis într-o sticlă. Asta-i băutura 
unui speeran. 

Kitay chicoti. 

— Vrei să știi cum îl fac? întrebă el. Ingredientul secret e urina. Ea 
scuipă vinul, iar băiatul râse și urmă: Acum folosesc doar praf alcalin, 
dar potrivit poveștii un funcţionar nemulțumit a urinat într-o 
distilerie a Împăratului Roșu. Probabil cea mai fericită descoperire 
accidentală din perioada Împăratului Roșu. 

Rin se rostogoli pe burtă ca să-l privească pieziș. 

— De ce nu ești la Muntele Yuelu? Ar trebui să fii cărturar. Un 
înțelept. Știi foarte multe despre toate. 

Kitay putea da explicaţii detaliate ore în șir despre orice subiect și 
totuși arăta un interes redus pentru lecţiile lor. Trecuse fără probleme 
prin Probe pentru că memoria lui eidetică îl scutea de învăţat, dar se 
predase în fața lui Nezha în Turneu atunci când situația devenise 
periculoasă. Era genial, însă locul lui nu era în Sinegard. 


— Am vrut, recunoscu el, dar sunt singurul fiu al tatei, iar tata e 
ministrul Apărării. Așa că n-am avut de ales. 

Fata se juca distrată cu sticla. 

— Deci ești singurul copil? 

Kitay clătină din cap. 

— Am o soră mai mare, Kinata, care studiază geomanția la Yuelu. 

— Geomanţie? 

— Amplasarea artistică a clădirilor și a altor lucruri. Kitay flutură 
din mână. E vorba de estetică. Probabil important, dacă principala ta 
aspirație e să te măriți cu o persoană de vază. 

— N-ai citit toate cărțile despre asta? 

— Nu citesc decât despre lucruri interesante, zise băiatul, 
rostogolindu-se pe burtă. Tu? Ai frați? 

— Niciunul, răspunse ea, apoi se încruntă. Ba am, de fapt. Nu știu 
de ce am zis așa. Am un frate... mă rog, un frate vitreg. Kesegi. Are zece 
ani. Avea. Acum cred că are unsprezece. 

— Ți-e dor de el? 

Rin își strânse genunchii la piept. Nu-i plăcu ce simţi dintr-odată în 
stomac. 

— Nu. Adică... nu știu. Era foarte mic când am plecat. Eu aveam 
grijă de el. Cred că mă bucur că nu mai trebuie să mă ocup de asta. 

Kitay ridică o sprânceană. 

— l-ai scris? 

— Nu. Fata ezită. Nu știu de ce... Presupun că mi-am închipuit că 
familia Fang nu vrea să știe de mine. Sau poate că i-ar fi mai bine dacă 
m-ar uita. 

La început voise să-i scrie măcar preceptorului Feyrik, dar situația 
de la Academie fusese așa de îngrozitoare, că nu suportase să-i 
povestească. Apoi, pe măsură ce trecuse timpul și temele deveniseră 
tot mai extenuante, îi fusese atât de greu să se gândească la ce 
însemna „acasă, încât încetase cu totul. 

— Nu-ţi plăcea acasă, nu? întrebă Kitay. 

— Nu-mi place nimic legat de acasă, mormăi ea. 

Nu voia să se mai gândească la Tikany. Voia să pretindă că nu 
stătuse niciodată acolo, ba chiar că locul ăla nici nu existase vreodată. 
Pentru că, dacă-și putea șterge trecutul, putea să se considere oricine 


dorea să fie în prezent. Student. Cărturar. Soldat. Orice, numai nu ce 
fusese. 


Festivalul de Vară culmină cu o paradă în centrul Sinegardului. 

Rin ajunse acolo împreună cu membrii Casei Chen: tatăl și mama 
delicată a lui Kitay, cei doi unchi ai lui cu soțiile lor și sora lui mai 
mare. Rin uitase cât de important era tatăl colegului ei până nu văzu 
tot clanul îmbrăcat elegant în culorile casei, roșu-închis și auriu. 

Kitay o prinse brusc de cot. 

— Nu te uita în stânga. Prefă-te că vorbești cu mine. 

— Dar chiar vorbesc cu tine. 

Rin se uită imediat în stânga. Și îl văzu pe Nezha, într-o mulțime 
îmbrăcată în veșminte cu argintiu și azuriu. Pe spatele mantiei sale era 
brodat un dragon imens, emblema Casei Yin. 

— Ah. Rin îi făcu semn din cap. Putem să mergem să stăm acolo? 

— Da, haide. 

După ce ajunseră în siguranță în spatele grăsunului unchi de-al 
doilea al lui Kitay, Rin trase cu ochiul la membrii Casei Yin. Văzu două 
versiuni mai vârstnice ale lui Nezha, un bărbat și o femeie, ambii 
trecuţi bine de douăzeci de ani și nedrept de atrăgători. De fapt, toată 
familia lui Nezha arăta parcă coborâtă din fresce - mai degrabă 
versiuni idealizate ale ființelor umane decât oameni reali. 

— Tatăl lui Nezha nu-i aici, spuse Kitay. Asta-i interesant. 

— De ce? 

— Ele Căpetenia Dragonului. Unul dintre cei Doisprezece. 

— Poate că-i bolnav, zise Rin. Poate că detestă paradele la fel de 
mult ca tine. 

— Totuși eu sunt aici, nu? Kitay își făcu de lucru cu mânecile. Nu 
poți să lipsești pur și simplu de la Parada de Vară. Este etalarea unității 
celor Douăsprezece Provincii. Într-un an, tata și-a rupt piciorul chiar 
în ziua anterioară și tot a venit, îndopat cu sedative. Dacă șeful Casei 
Yin n-a venit, asta înseamnă ceva. 


— Poate că-i rușinat, spuse Rin. Poate că-i furios că băiatul lui a 
pierdut Turneul. Îi e prea rușine să-și arate fața. 

Kitay zâmbi. 

Prin aerul rarefiat al dimineţii se auzi o goarnă, apoi un servitor le 
strigă tuturor membrilor procesiunii să se încoloneze. 

Băiatul se întoarse către Rin. 

— Nu știu dacă tu poți... 

— E-n regulă, răspunse ea. 

Bineînţeles că n-avea să defileze la paradă cu Casa Chen. Rin nu 
făcea parte din familia lui Kitay și n-avea ce să caute în alai. ÎI scuti de 
stânjeneala de a deschide discuţia. 

— O să vă privesc din piaţă. 


După ce se înghesui și dădu energic din coate, Rin scăpă din 
mulțime și-și găsi un loc deasupra unui stand de fructe de unde avea o 
perspectivă bună asupra paradei, fără să fie strivită de hoardele de 
sinegardieni adunate în centru. Câtă vreme acoperișul de paie nu ceda 
brusc, proprietarul standului n-avea să știe niciodată de prezenţa ei. 

Parada începu cu un omagiu adus Menajeriei Celeste, catalogul 
ființelor mitice despre care legenda spunea că existaseră în vremea 
Împăratului Roșu. Prin mulțime șerpuiră dragorii și lei imenși, 
unduindu-se în sus și în jos pe prăjini mișcate de dansatorii ascunși în 
interiorul lor. În timp ce se mișcau, artificii se aprindeau ca niște 
tunete coordonate pe ritm. Apoi urmă o uriașă efigie stacojie pe 
prăjini înalte care fuseseră aprinse cu grijă: Phoenixul de cinabru al 
Sudului. 

Rin îl privi curioasă. Potrivit cărților de istorie, Phoenixul era zeul 
pe care speeranii îl venerau mai presus de toţi ceilalți. De fapt, Speerul 
nu venerase niciodată panteonul amplu de zei nikara, ci se închinase 
doar Phoenixului său. 

Creatura de după Phoenix nu semăna cu nimic din ce mai văzuse 
fata până atunci. Avea cap de leu, coarne de cerb și trup de patruped; 
un tigru, probabil, dar cu copite. Șerpuia tăcut prin mulțime. Păpușarii 


lui nu băteau tobele, nu dădeau glas niciunei incantaţii și nu băteau 
niciun clopot ca să-i anunţe venirea. 

Rin se întrebă ce putea fi, până când identifică creatura după o 
descriere din poveștile spuse în Tikany. Era un kirin, cea mai nobilă 
dintre fiarele pământești. Kirinii pășeau pe pământurile Nikanului 
numai când se stingea un mare conducător și numai în vremuri de 
mare primejdie. 

Procesiunea continuă cu marile Case, iar Rin își pierdu rapid 
interesul. În afară de faţa apatică a lui Kitay, nu era deloc distractiv să 
priveşti palanchin după palanchin de oameni importanţi îmbrăcaţi în 
culorile caselor lor. 

Soarele ardea puternic, iar fetei îi curgea transpirația pe tâmple. Își 
dorea să fi avut ceva de băut. Își feri chipul cu mâneca, așteptând să se 
termine parada ca să se poată duce la Kitay. 

Apoi mulțimea din jurul ei începu să ţipe, iar Rin înțelese cu o 
tresărire că, adusă de un palanchin de mătase aurie înconjurat de un 
alai de muzicieni și gărzi, sosise împărăteasa. 


Împărăteasa era imperfectă din multe puncte de vedere. 

Chipul nu-i era perfect simetric. Avea sprâncenele arcuite delicat, 
una puțin mai sus decât cealaltă, ceea ce-i conferea o expresie de 
dispreț permanent. Nici măcar gura nu-i era simetrică; o parte se 
curba mai sus decât alta. 

Și totuși era, fără îndoială, cea mai frumoasă femeie pe care o văzuse 
Rin vreodată. 

Nu era suficient să-i descrii părul, care era mai negru decât noaptea 
și mai strălucitor decât aripile fluturilor. Sau pielea, mai palidă și mai 
netedă decât și-ar fi putut dori orice sinegardian. Sau buzele de 
culoarea sângelui, de parcă tocmai ar fi supt o cireașă. Pentru femeile 
obișnuite, ar fi fost de-ajuns, ar fi fost poate niște trăsături remarcabile 
în sine, însă pentru împărăteasă erau simple detalii inevitabile, 
adevăruri superficiale. 

Venka pălea prin comparaţie. 


Tinereţea, se gândi Rin, era o amplificare a frumuseţii. Era un filtru, 
putea să mascheze ce-i lipsea cuiva și să amplifice până și cele mai 
modeste trăsături. Însă frumuseţea fără tinerețe era periculoasă. 
Frumusețea împărătesei nu avea nevoie de buzele pline ale tinereţii, 
de roșeaţa obrajilor tinereţii, de frăgezimea pielii tinereții. Frumusețea 
ei tăia adânc, ca un cristal ascuţit. Frumuseţea ei era nemuritoare. 

Ulterior Rin n-ar fi putut descrie cu ce era îmbrăcată împărăteasa. 
Nu-și putea aduce aminte dacă vorbise ori nu, sau dacă făcuse semn în 
direcţia ei. Nu-și putea aduce aminte nimic din ce făcuse împărăteasa. 

Își amintea doar ochii aceia, iazuri adânci și negre, ochi care-i 
dădură senzaţia că se sufocă, așa cum făcuse maestrul Jiang, dar dacă 
asta însemna înecul, atunci fata n-avea nevoie de aer, n-avea nevoie de 
el câtă vreme putea privi în continuare în fântânile de obsidian 
scânteietor. 

Nu-și putea desprinde privirea. Nu putea nici măcar să-și închipuie 
cum ar fi fost să-și desprindă privirea. 

În timp ce palanchinul împărătesei se pierdu din vedere, Rin simţi 
un junghi ciudat în inimă. Ar fi distrus regate pentru femeia asta. Ar fi 
urmat-o până la poarta iadului și înapoi. Aceasta era conducătoarea ei. 
Pe ea era menită s-o slujească. 


CAPITOLUL 9 


— Fang Runin din Tikany, Provincia Cocoșul, spuse Rin. Ucenic în 
anul al doilea. 

Funcţionarul aplică blazonul Academiei pe pergamentul de 
înmatriculare, în spaţiul de lângă numele ei, și apoi îi înmână trei 
seturi de tunici negre de ucenic. 

— Specializarea? 

— Tradiţii, răspunse Rin. Cu maestrul Jiang Ziya. 

Funcţionarul consultă din nou pergamentul. 

— Eşti sigură? 

— Foarte sigură, zise fata, deși pulsul i se acceleră. 

Se întâmplase ceva? 

— Mă întorc imediat, spuse funcţionarul și dispăru în biroul din 
spate. 

Rin așteptă, tot mai agitată pe măsură ce treceau minutele. Oare 
Jiang plecase din Academie? Fusese dat afară? Suferise o cădere 
nervoasă? Fusese arestat pentru deținere de opiu în afara campusului? 
Pentru deținere de opiu în campus? 

Se gândi dintr-odată la ziua în care se înscrisese la Sinegard, când 
supraveghetorii încercaseră s-o rețină pentru copiat. Oare familia lui 
Nezha depusese plângere împotriva ei pentru că-l împiedicase pe 
moștenitorul lor să câștige Turneul? Era măcar posibil așa ceva? 

În cele din urmă, funcţionarul se întoarse cu o expresie încurcată pe 
față. 

— Îmi pare rău, zise el, dar a trecut foarte multă vreme de când s-a 
dus cineva la Tradiţii. Nu eram siguri ce culoare ar trebui să aibă 
brasarda. 

Până la urmă, luară pânză rămasă de la uniformele bobocilor și-i 
croiră o brasardă albă. 

Cursurile începură a doua zi. Deși se dedicase Tradiţiilor, Rin tot își 
mai petrecea jumătate din timp cu alți maeștri. Cum era singura în 
specializarea ei, studia Lingvistică și Strategie cu ucenicii lui Irjah. 
Constată cu descurajare că, deși ea nu se consacrase Medicinei, toţi 
studenţii din anul al doilea trebuiau să mai îndure un curs obligatoriu 


de triaj medical cu Enro. Istoria fusese înlocuită de Relaţii Externe, cu 
maestrul Yim. Jun tot nu-i dădea voie să se antreneze cu el, dar era 
eligibilă pentru studiul luptei cu arme cu Sonnen. 

În cele din urmă, orele de dimineaţă se terminară și Rin avea 
jumătate de zi de petrecut cu Jiang. Urcă în fugă treptele spre grădina 
Tradiţiilor. Venise momentul să se vadă cu maestrul ei. Momentul să 
primească răspunsuri. 

— Definește ce studiem, spuse Jiang. Ce sunt Tradițiile? 

Rin clipi. Sperase că mai degrabă să i-o spună el. 

În timpul vacanței încercase de multe ori să-și explice logic de ce 
hotărâse să studieze Tradițiile, dar nu reușise decât să exprime niște 
truisme vagi ce intrau într-un cerc vicios. 

Totul se reducea la o intuiție. Un adevăr pe care-l știa în sinea ei, 
însă nu-l putea dovedi altcuiva. Studia Tradițiile fiindcă știa că Jiang 
avea acces la o altă sursă de putere, reală și misterioasă. Fiindcă și ea 
avusese acces la sursa aceea în ziua Turneului. Pentru că fusese 
cotropită de foc, văzuse lumea devenind roșie, își pierduse controlul și 
fusese salvată de cel pe care toţi din școală îl considerau nebun. 

Văzuse cealaltă parte a vălului, iar acum curiozitatea ei era așa de 
mare, că ar fi înnebunit dacă nu înțelegea ce se petrecuse. 

Asta nu însemna că ar fi avut cea mai vagă idee despre ce făcea. 

— Lucruri ciudate, spuse ea. Studiem lucruri foarte ciudate. 

Jiang ridică o sprânceană. 

— Foarte elocvent. 

— Nu știu, zise ea. Sunt aici pentru că am vrut să studiez cu tine. În 
urma celor petrecute la Probe. De fapt, nu știu în ce mă bag. 

— Ah, ba ştii. Jiang ridică arătătorul și atinse cu vârful degetului un 
punct de pe fruntea ei, aflat exact între ochi, punctul de unde 
domolise focul din ea. Adânc în subconștient, tu știi adevărul din 
spatele lucrurilor. 

— Voiam să... 

— Vrei să știi ce ți s-a întâmplat în timpul Turneului, zise Jiang, 
lăsându-și capul într-o parte. Uite ce s-a întâmplat: ai chemat un zeu, 
iar el ţi-a răspuns. 

Rin se strâmbă. lar zeii? Toată vacanța sperase să primească 
răspunsuri, crezuse că Jiang ar putea limpezi lucrurile când se va 


întoarce la școală, dar acum era mai nedumerită ca oricând. 

Jiang ridică mâna înainte ca ea să apuce să protesteze. 

— Încă nu înţelegi nimic din toate astea. Nu știi dacă vei mai putea 
repeta vreodată ce ţi s-a întâmplat în ring. Dar știi că dacă nu primești 
răspunsuri acum, foamea te va roade și mintea îți va ceda. Ai întrezărit 
cealaltă parte și n-ai liniște până nu afli tot. Așa este? 

— Da. 

— Ce ţi s-a întâmplat ţie era ceva obișnuit în epoca dinaintea 
Împăratului Roșu, când șamanii nikara nu știau ce fac. Dacă ar fi 
continuat, tu ai fi înnebunit. Dar eu sunt aici ca să mă asigur că nu se 
va întâmpla asta. O să am grijă să nu-ţi pierzi minţile. 

Fata se întrebă cum putea cineva care se plimba cu regularitate în 
pielea goală prin campus să spună așa ceva și să rămână serios. 

Și se întrebă ce spunea despre ea faptul că avea încredere în el. 


Înțelegerea venea, ca tot ce era legat de Jiang, cu pași exasperant de 
mici. Așa cum Rin aflase înainte de Probe, metoda de predare 
preferată a maestrului era întâi să facă și după aceea să explice, dacă 
mai apuca să explice. Ea învățase repede că dacă punea întrebarea 
greșită, nu va obţine răspunsul dorit. 

— Dacă întrebi, e limpede că nu ești încă pregătită să știi, spunea 
Jiang. 

Învăţase să-și țină gura și să se ia după el. 

Jiang construia cu grijă o fundaţie, deși la început sarcinile pe care i 
le dădu păreau umile și fără rost. O puse să-și transcrie manualul de 
istorie în nikara veche și înapoi în graiul modern. O puse să-și 
petreacă o întreagă după-amiază rece de toamnă ghemuită deasupra 
pârâului și să prindă peștișori cu mâinile goale. Îi ceru să-și facă toate 
temele scriind cu mâna stângă, astfel încât dura de două ori mai mult 
să-și termine lucrările, care arătau de parcă fuseseră scrise de un copil. 
Îi impuse zile de douăzeci și cinci de ore timp de o lună întreagă. O 
făcu să stea trează nopțile vreme de două săptămâni, astfel încât tot ce 
văzu fu cerul nopții și un Sinegard straniu de tăcut, și fu complet lipsit 


de înțelegere când Rin se plânse că pierdea celelalte cursuri. O puse să 
vadă cât rezista fără să doarmă și cât fără să se trezească. 

Fata își înăbuși scepticismul, merse pe încredere și decise să-i 
urmeze instrucțiunile, în speranţa că dincolo de ele va găsi iluminarea. 
Nu se precipita totuși orbește, pentru că știa ce se afla la capătul 
drumului. În fiecare zi, avea dinaintea ochilor dovada vie a iluminării. 

Pentru că Jiang făcea lucruri pe care nu le putea face nicio altă ființă 
umană. 

Prima dată, maestrul făcu frunzele de la picioarele lui să se 
învârtejească, fără să miște vreun mușchi. 

Rin gândi că era un joc al vântului. 

Apoi Jiang o făcuse încă o dată, și încă o dată, doar ca să-i arate că 
deţinea controlul absolut asupra mișcării. 

— Rahat, zise ea și apoi repetă: Rahat. Rahat. Rahat. Cum... Cum? 

— Simplu, răspunse el. 

Rin rămase cu gura căscată. 

— Este... asta nu-i artă marţială, e... 

— Ce e? 

— E supranatural. 

Maestrul avea o expresie încrezută pe chip. 

— Supranatural e un cuvânt folosit pentru orice nu se potrivește 
modului tău actual de a înțelege lumea. Trebuie să renunți la 
neîncredere. Am nevoie să accepţi pur și simplu că lucrurile astea sunt 
posibile. 

— Trebuie să iau de bun că ești un zeu? 

— Nu fi caraghioasă. Nu sunt zeu, zise el. Sunt un muritor care s-a 
trezit, iar conștientizarea aduce o putere. 

La porunca lui, vântul suflă. Pomii foșniră doar arătând spre ei. Apa 
se undui fără s-o atingă și, șoptind un singur cuvânt, umbrele se 
răsuciră Și țipară. 

Fata înţelese că Jiang îi arăta toate astea pentru că ea n-ar fi crezut 
dacă pur și simplu i-ar fi spus că sunt posibile. Îi dădea un scenariu de 
posibilități, un păienjeniș de concepte noi. Cum îi explici unui copil 
ideea de gravitație, până nu știe ce înseamnă să cadă? 

Unele adevăruri puteau fi învățate prin memorare, ca manualele de 
istorie sau lecţiile de gramatică. În schimb, altele trebuiau întipărite 


gradat, trebuiau să se adeverească fiindcă erau o parte inevitabilă a 
tiparului tuturor lucrurilor. 

„Puterea dictează ce este acceptabil”, îi spusese odată Kitay. Oare 
același principiu se aplica și pentru urzeala lumii naturale? 

Jiang reconfigura percepţia lui Rin asupra realității. Făcând 
demonstraţii ale unor acțiuni imposibile, îi recalibra modul în care ea 
aborda universul material. Era mai ușor pentru că fata își dorea foarte 
mult să creadă. Ea includea aceste provocări în propriile concepții 
mentale despre realitate, fără ca adaptarea să ducă la traume prea 
mari. Evenimentul traumatic se produsese deja. Se simţise înghițită de 
foc. Ştia deja ce înseamnă să arzi. Nu își imaginase doar. Se 
întâmplase. 

Învăţă să se abţină să nege ceea ce-i arăta Jiang doar pentru că nu se 
potrivea cu noţiunile ei anterioare despre funcționarea lumii. Învăţă să 
nu mai fie șocată. 

Experienţa din timpul Turneului sfredelise o gaură mare, cu margini 
neregulate, în înțelegerea ei asupra lumii și acum aștepta ca Jiang s-o 
umple. 


Uneori, când ajunsese în pragul întrebării corecte, maestrul o 
trimitea la bibliotecă să găsească singură răspunsul. 

Când îl întrebă unde se practicaseră înainte Tradițiile, o trimise 
după potcoave de cai morţi, să caute tot ce era ciudat și criptic. Îi ceru 
să citească texte despre vechii călători prin vise din insulele sudice și 
practicile lor de vindecare a spiritului cu plante. O puse să scrie 
relatări detaliate despre șamanii satelor din Hinterlanda nordică, 
despre cum intrau în transă și călătoreau ca spirite în trupurile 
vulturilor. O puse să citească mărturii strânse în zeci de ani ale 
sătenilor din sud care susțineau că sunt clarvăzători. 

— Tu cum i-ai descrie pe oamenii ăștia? o întrebă. 

— Nişte ciudăţenii. Oameni cu puteri sau oameni care doar afirmau 
că au puteri. Altfel, Rin nu vedea cum ar fi putut avea legătură între ei. 
Tu cum i-ai descrie? 


— Le-aș spune șamani, răspunse Jiang. Cei care vorbesc cu zeii. 

Atunci când îl întrebă ce înțelegea prin zei, o puse să studieze 
religia. Nu doar religia nikara, ci toate religiile din lume fuseseră 
practicate vreodată de la începutul timpurilor. 

— Ce se înţelege în general prin zei? întrebă el. De ce avem zei? Ce 
scop îndeplinește un zeu în societate? Gândește-te la întrebările astea. 
Găsește-mi răspunsurile. 

Într-o săptămână, Rin concepuse o lucrare pe care o credea genială 
despre diferenţa dintre tradiţiile religioase nikara și cele hesperiene. Îi 
prezentă mândră concluziile lui Jiang, în grădina Tradiţiilor. 

Hesperienii aveau o singură biserică și credeau într-o entitate 
divină: un Sfânt Creator, izolat și aflat deasupra tuturor treburilor 
muritorilor, care arăta ca un om. Rin susținea că zeul acela, acel 
Creator, era un mijloc prin care guvernul Hesperiei menținea ordinea. 
Preoţii din Ordinul Sfântului Creator nu aveau funcţie politică, dar 
exercitau un control cultural mai vizibil decât guvernul central 
hesperian. De vreme ce Hesperia era o țară mare, fără căpetenii care să 
aibă putere absolută asupra statelor componente, domnia legii 
trebuise impusă prin propagarea mitului unor coduri morale. 

Pe de altă parte, Imperiul avea locuitori pe care Rin îi etichetase atei 
superstițioși. Bineînţeles, Nikanul avea zei din belșug. Însă ca și 
familia Fang, majoritatea nikara erau credincioși numai când le 
convenea. Călugării rătăcitori ai Imperiului reprezentau o mică 
minoritate a populaţiei, mai degrabă curatori ai trecutului decât parte 
a unei instituţii cu putere reală. 

Zeii din Nikan erau eroi mitici, embleme culturale, simboluri care să 
fie recunoscute în momentul unor evenimente importante din viață ca 
nunta, nașterea sau moartea. Erau personificări ale emoţiilor pe care le 
simțeau nikara înșiși. Însă nimeni nu credea cu adevărat că vei avea 
ghinion tot restul anului, dacă uiţi să aprinzi tămâie pentru Dragonul 
Azuriu. Nimeni nu credea că-i poţi ţine în siguranţă pe cei dragi, dacă 
te rogi Marii Ţestoase. 

Nikara practicau totuși aceste ritualuri și urmau toate rânduielile 
necesare, pentru că se simțeau bine făcându-le, pentru că era o cale de 
a-și exprima neliniștile legate de fluxurile și refluxurile sorții. 


— Așa că religia nu-i decât un concept social abstract și în est, și în 
vest, conchise Rin. Diferenţa constă în utilitatea sa. 

Jiang ascultase atent pe tot parcursul prezentării. Când fata încheie, 
își umflă obrajii și suflă aerul ca un copil și-și masă tâmplele. 

— Deci tu crezi că religia nikara e simplă superstiție? 

— Religia nikara e prea aleatorie ca să deţină vreun adevăr, spuse 
Rin. Există patru zei de bază: Dragonul, Tigrul, Țestoasa și Phoenixul. 
Apoi există zei casnici locali, zei păzitori ai satelor, zei-animale, zei ai 
râurilor, zei ai munţilor... Îi enumeră pe degete. Cum pot să existe toți 
în același spațiu? Cum ar putea arăta tărâmul spiritual, cu toți zeii 
ăștia luptându-se pentru o poziție dominantă? Cea mai bună 
explicaţie este că atunci când spunem „zeu” în Nikan, ne referim la o 
poveste. Nimic mai mult. 

— Deci tu nu crezi în zei? întrebă Jiang. 

— Cred în zei ca orice nikara, răspunse ea. Cred în ei ca referință 
culturală, ca metafore. Concepte la care apelăm ca să ne apere, pentru 
că nu putem face nimic altceva, ca manifestări ale nevrozelor noastre. 
Dar nu ca entități despre care să cred cu adevărat că ar fi reale. Nu ca 
entități care să aibă o importanţă reală în univers. 

Spuse toate astea cu o expresie serioasă pe chip, dar exagera. 

Fiindcă Rin știa că exista și ceva real. Știa că, la un anumit nivel, în 
cosmos existau mult mai multe decât întâlnise ea în lumea materială. 
Nu era chiar atât de sceptică pe cât pretindea. Totuși adoptarea unor 
poziţii radicale era calea cea mai bună de a-l face pe Jiang să-i explice 
ceva, pentru că atunci când ea susținea puncte de vedere extreme, el îi 
replica aducând argumentele cele mai bune. 

Însă maestrul nu mușcase încă momeala, așa că fata continuă: 

— Dacă ar exista un creator divin, o autoritate morală supremă, 
atunci de ce oamenii buni păţesc lucruri rele? Și de ce ar crea zeitatea 
aceea oameni, din moment ce oamenii sunt ființe atât de imperfecte? 

— Dar dacă nimic nu este divin, atunci de ce atribuim statut de 
zeitate personajelor mitologice? ripostă Jiang. De ce ne plecăm în fața 
Marii '|estoase? A zeiței Melc Nuwa? De ce ardem tămâie pentru 
panteonul celest? Credinţa în orice religie cere sacrificiu. De ce un 
fermier nikara sărac lipit pământului ar face cu bună știință sacrificii 


unor entități despre care știe că nu sunt decât mituri? Cui îi folosește 
așa ceva? Cum au apărut aceste practici? 

— Nu știu, recunoscu Rin. 

— Atunci află. Află care e natura cosmosului. 

Rin se gândi că era ilogic să-i ceară să descifreze ce încercau să afle 
de mii de ani filosofii și teologii, dar se întoarse în bibliotecă. 

Și reveni cu și mai multe întrebări. 

— Dar cum mă afectează pe mine existenţa sau inexistenţa zeilor? 
De ce contează cum a luat ființă universul? 

— Pentru că faci parte din el. Pentru că exiști. Și, dacă nu vrei să 
rămâi veșnic doar o părticică de existență care nu înţelege ce relație 
are cu țesătura mai amplă a universului, vei explora. 

— De ce s-o fac? 

— Fiindcă știu că vrei putere. 

O atinse din nou pe frunte. 

— Dar cum poţi să iei putere de la zei, când nu înţelegi ce sunt ei? 


Urmând cerințele lui Jiang, Rin stătea în bibliotecă mai mult decât 
majoritatea ucenicilor din anul al cincilea. Maestrul ei îi dădea zilnic 
să scrie lucrări, subiectul fiind inspirat întotdeauna dintr-o temă la 
care ajunseseră după ore de discuţii. O punea să facă legături între 
texte din discipline diferite, texte care fuseseră scrise la distanță de 
veacuri și în graiuri diferite. 

„Care este legătura dintre teoriile lui Seejin despre transmiterea ki- 
ului prin coridoare aeriene umane și practica speerană de inhalare a 
cenușii celor morţi?” 

„Cum s-a modificat în timp catalogul zeilor nikara și cum reflectă 
asta importanţa Căpeteniilor în diverse momente istorice?” 

„Când a început Federaţia să-și venereze suveranul ca entitate divină 
și de ce?” 

„Cum este afectată politica hesperiană de doctrina separaţiei dintre 
Biserică și stat? De ce este incompatibilă această doctrină?” 


Bărbatul îi sfârteca mintea și i-o alcătuia la loc, decidea că nu-i 
plăcea ordinea și o sfârteca din nou. Îi solicita capacitatea mentală 
exact cum o făcea Irjah, dar acesta îi solicita mintea în limitele unor 
parametri cunoscuți. Temele lui Irjah îi sporeau agilitatea în spaţii cu 
care era deja familiarizată. Jiang îi silea mintea să se extindă în 
dimensiuni complet noi. 

În plan mental, acţiunile maestrului Tradiţiilor echivalau practic cu 
căratul porcului pe munte. 

Rin se supunea în toate privinţele și se întreba ce viziune alternativă 
asupra lumii încerca Jiang s-o determine să construiască. Se întreba ce 
încerca s-o învețe, în afară de faptul că niciuna dintre ideile ei despre 
funcționarea lumii nu era adevărată. 


Meditaţia era cea mai rea. 

În a treia lună a anului școlar Jiang o anunţă că din momentul acela 
va petrece zilnic câte o oră meditând cu el. Rin sperase cumva că 
maestrul va uita decizia aceea, așa cum uita uneori în ce an erau sau 
cum îl chema. 

Dar dintre toate regulile pe care i le impusese, tocmai pe aceasta se 
hotărâse s-o respecte fără greș. 

— Vei sta nemișcată câte o oră, în fiecare dimineață, în grădină, fără 
excepţie. 

Așa făcu. Și detesta s-o facă. 

— Ține limba apăsată de cerul gurii. Simte cum ţi se întinde coloana 
vertebrală. Simte spaţiile dintre vertebre. 

Trezirea! 

Rin trase brusc aer în piept și se smulse din poziția cocoșată. Glasul 
lui Jiang, mereu scăzut și liniștitor, o adormise. 

Îi zvâcnea un punct de deasupra sprâncenei stângi. Se foi. Jiang ar fi 
certat-o dacă se scărpina. Ridică sprânceana cât putu de sus. 
Mâncărimea se înteți. 

— Stai nemișcată, spuse Jiang. 

— Mă doare spatele, se plânse Rin. 


— Pentru că nu stai dreaptă. 

— Cred că-i încordat de la antrenament. 

— Cred că mănânci rahat. 

Trecură cinci minute în tăcere. Rin își mișcă spatele într-o parte, 
apoi în cealaltă. Se auzi ceva trosnind. Tresări. 

Era îngrozitor de plictisită. Își numără dinţii cu limba. Îi numără din 
nou, începând din cealaltă parte. Își mută greutatea de pe o fesă pe 
cealaltă. Simţea dorința intensă să se ridice, să se miște, să sară, să facă 
orice. 

Întredeschise un ochi și văzu că maestrul se uita direct la ea. 

— Stai. Nemișcată. 

Își înăbuși protestul și se supuse. 

Obișnuită cu ani în șir de stres și de studiu constant, lui Rin 
meditaţia i se părea o uriașă pierdere de vreme. I se părea anormal să 
stea nemișcată și să n-aibă nimic cu care să-și țină mintea ocupată. 
Abia rezista trei minute la o asemenea tortură, cu atât mai puţin 
șaizeci. Era îngrozită și de gândul că nu credea că va fi în stare să 
reușească, pentru că se gândea întruna cum să nu se gândească. 

Pe de altă parte, Jiang putea medita la nesfârșit. Devenea ca o 
statuie, senin și calm. Părea ca aerul, ca și cum fi putut să dispară dacă 
fata nu se concentra suficient asupra lui. Părea că-și părăsește corpul și 
se duce altundeva. 

O muscă i se așeză pe nas. Rin strănută violent. 

— [a-o de la început, spuse Jiang netulburat. 

— Fir-ar să fie! 


Când primăvara reveni în Sinegard și vremea fu destul de caldă ca să 
nu mai fie nevoită să se înfofolească în veșmintele groase de iarnă, 
Jiang o duse pe Rin la masivul Wudang, aflat nu departe. Merseră 
două ore în tăcere, până la prânz, când maestrul hotărî să se oprească 
într-un luminiș însorit care domina valea de dedesubt. 

— Tema lecţiei de azi vor fi plantele. 


Jiang se așeză, își scoase tașca și o răsturnă pe iarbă. Din ea se 
revărsară o mulțime de plante și prafuri, un braţ de cactus, câteva flori 
roșu-aprins de mac cu teci cu tot și o mână de ciuperci uscate. 

— Ne ameţim? întrebă Rin. Ah, uau! Ne ameţim, nu? 

— Eu mă ameţesc, răspunse Jiang. Tu te uiţi. Îi ţinu o prelegere cât 
timp zdrobi seminţele de mac cu un pistil într-un mojar mic din 
piatră. Niciuna dintre plantele astea nu-i originară din Sinegard. 
Ciupercile au fost cultivate în pădurile din Provincia lepurelui. N-o să 
le găsești nicăieri altundeva, le merge bine numai în climat tropical. 
Cactusul ăsta crește cel mai bine în Deșertul Baghra, între granița 
noastră de nord și Hinterlanda. Praful provine dintr-un tufiș care se 
găsește doar în pădurile tropicale din emisfera sudică. Tufișul face 
niște fructe portocalii mici care n-au niciun gust și sunt lipicioase, însă 
drogul se obţine din rădăcina uscată și tocată a plantei. 

— Și deținerea tuturor este o infracțiune capitală în Sinegard, zise 
Rin, pentru că simţea nevoia ca unul dintre ei să spună și asta. 

— Ah, legea. Jiang mirosi o frunză neidentificată, apoi o aruncă. 
Foarte inoportună. Foarte irelevantă. Întoarse brusc privirea spre fată. 
De ce nu vede Nikanul cu ochi buni folosirea drogurilor? 

Proceda așa de multe ori: îi arunca întrebări la care ea n-avea 
răspuns pregătit. Dacă vorbea prea repede sau făcea o generalizare 
pripită, o contrazicea și o împingea într-un colț argumentativ până îi 
explica exact ce voise să spună și justifica riguros totul. 

Rin avea deja suficientă experienţă ca să gândească atent înainte să 
dea un răspuns. 

— Pentru că folosirea halucinogenelor este asociată cu minţi 
distruse, potenţial irosit și haos social. Pentru că dependențţii de 
droguri au foarte puţine de oferit societăţii. Pentru că este o epidemie 
neîntreruptă lăsată în urmă de draga noastră Federație. 

Jiang încuviinţă încet din cap. 

— Bine spus. Tu ești de acord cu toate astea? 

Rin strânse din umeri. Văzuse destule în casele de opiu din Tikany 
ca să știe care erau efectele dependenţei. Înţelegea de ce erau legile așa 
aspre. 

— Sunt de acord acum, răspunse ea prudent. Însă presupun c-o să 
mă răzgândesc după ce tu vei spune ce ai de spus. 


Gura maestrului se strâmbă într-un rânjet pieziș. 

— E în firea tuturor lucrurilor să aibă un scop dual, zise el. Ai văzut 
ce le face macul oamenilor de rând. Și ținând cont de ce știi despre 
dependenţă, concluziile tale sunt logice. Opiul îi prostește pe oamenii 
înţelepţi. Distruge economiile locale și slăbește țări întregi. Cântări în 
palmă încă o mână de seminţe de mac. Dar ceva atât de distrugător 
are, inerent și simultan, și un potenţial minunat. Mai mult decât orice 
altceva, floarea de mac demonstrează dualitatea halucinogenelor. Tu 
cunoști macul după trei denumiri. În forma cea mai banală, ca granule 
de opiu fumate în pipă, macul te prostește. Te amorțește și te izolează 
de lume. Apoi este heroina, care creează o dependenţă teribilă și care 
este extrasă sub formă de pulbere din seva florii. Dar seminţele? Ele 
sunt visul șamanilor. Folosite cu pregătirea mentală corespunzătoare, 
seminţele astea îți oferă acces la întregul univers cuprins în mintea ta. 

Lăsă jos seminţele de mac și arătă gama de psihedelice din faţa lui. 

— Veacuri la rând, șamanii de pe toate continentele au recurs la 
plante ca să-și modifice starea de conștiință. Vracii din Hinterlanda 
foloseau floarea asta ca să zboare în sus ca o săgeată și să intre în 
comuniune cu zeii. Asta te duce într-o transă prin care poţi intra în 
Panteon. 

Rin căscă ochii. Asta era. Încet-încet, punctele începeau să se 
conecteze între ele. Începea în sfârșit să înțeleagă scopul ultimelor 
șase luni de cercetare și meditație. Până acum urmase două linii 
separate de cercetare: șamanii și abilitățile lor, respectiv zeii și natura 
universului. 

Acum, prin prezentarea plantelor psihedelice, Jiang împletea cele 
două linii într-o teorie unificată a conectării spirituale, prin 
intermediul psihedelicelor, cu lumea viselor, unde ar fi putut locui 
zeii. 

Conceptele separate din mintea fetei se conectară între ele, ca o 
rețea crescută brusc peste noapte. Fundalul formativ clădit de Jiang 
devenea dintr-odată perfect logic. 

Avea un contur, totuși desenul nu era complet. Ceva nu se lega. 

— Cuprins în mintea mea? repetă Rin prudentă. 

Jiang îi aruncă o privire piezișă. 

— Ştii ce înseamnă cuvântul „enteogen”? 


Fata clătină din cap. 

— Înseamnă generarea zeului dinăuntru, răspunse el. Întinse mâna 
și îi atinse fruntea în același loc. Uniunea zeului cu persoana. 

— Dar noi nu suntem zei, spuse ea. 

Își petrecuse ultima săptămână în bibliotecă, încercând să meargă 
pe urmele religiei nikara până la originile ei. Mitologia religioasă 
nikara era plină de confruntări între mortal și divin, dar nimeni nu 
pomenea nimic despre creaţia zeilor. 

— Șamanii comunică cu zeii, continuă Rin, nu creează zei. 

— Care-i diferența între un zeu dinăuntru și un zeu din afară? Care- 
i diferenţa între universul cuprins în mintea ta și universul din afara 
ei? Jiang îi atinse ambele tâmple. N-a fost asta temelia pe care ţi-ai 
construit critica ierarhiei teologice hesperiene? Că ideea de creator 
divin separat de noi și care ne stăpânește nu are logică? 

— Da, dar... Glasul fetei se stinse, în timp ce încerca să înțeleagă ce 
voia să spună mai departe. Nu voiam să zic că noi suntem zei, voiam 
să zic că... 

Nu era sigură ce voise să zică. Se uită rugător la Jiang. 

De data asta, el îi oferi și răspunsul. 

— "Trebuie să comasezi conceptele astea: zeul din afara ta și zeul 
dinăuntrul tău. Odată ce vei înțelege că sunt unul și același, odată ce 
poţi să accepți ambele concepte și să știi că sunt adevărate, vei fi 
șaman. 

— Dar nu poate fi așa de simplu, bâigui Rin. Mintea i se învârtea 
încă. Se străduia să-și formuleze gândurile. Dacă asta este... atunci... 
atunci de ce n-o face toată lumea? De ce clienţii unei case de opiu nu 
descoperă zeii? 

— Pentru că ei nu știu ce caută. Nikara nu cred în zeitățile lor, mai 
ţii minte? 

— Bine, spuse Rin, refuzând să muște momeala când maestrul îi 
aruncă în față ei propriile cuvinte, însă de ce nu cred ei? Ea crezuse că 
scepticismul religios nikara era rezonabil, dar nu când unii ca Jiang 
puteau să facă ce făcea el. De ce nu există mai mulți credincioși? 

— Au fost cândva, spuse bărbatul și ea fu surprinsă cât de amar 
vorbise. Cândva au fost mănăstiri peste mănăstiri. Apoi a venit 
Împăratul Roșu cu unificarea lui și le-a dat foc. Șamanii și-au pierdut 


puterea. Călugării - cel puţin cei care aveau puteri reale - au murit sau 
au dispărut. 

— Și unde sunt acum? 

— Ascunși. Uitaţi. În istoria recentă, numai clanurile nomade din 
Hinterlanda și triburile din Speer au mai avut pe cineva care să 
comunice cu zeii. Nu-i o coincidență. Goana naţională după 
modernizare și mobilizare necesită o credinţă în capacitatea omului 
de a controla ordinea lumii și, când se întâmplă asta, pierzi legătura cu 
zeii. Când omul începe să creadă că este responsabil pentru scrierea 
scenariului lumii, el uită forțele care visează realitatea noastră. Cândva 
academia asta era o mănăstire. Acum este un teren de instrucție 
militară. O să vezi că același tipar s-a repetat cu toate marile puteri ale 
acestei lumi, care au intrat în așa-zisa eră civilizată. Mugen n-are 
șamani. Hesperia n-are șamani. Toţi divinizează oameni despre care 
cred că sunt zei, nu pe zeii propriu-ziși. 

— Şi superstiţiile nikara? întrebă fata. Adică... evident că în 
Sinegard, unde lumea este educată, religia e moartă, dar în sătucuri? 
Cum rămâne cu religia populară? 

— Nikara cred în simboluri, nu în zei, răspunse Jiang. Ei nu înțeleg 
ce venerează. Au acordat mai multă importanță ritualului decât 
teologiei. Șaizeci și patru de zei cu statut egal? Foarte convenabil și în 
același timp absurd. Religia nu poate fi ambalată așa frumos. Zeii nu 
sunt atât de bine organizaţi. 

— Nu înţeleg totuși de ce au dispărut șamanii? Împăratul Roșu n-ar 
fi fost mult mai puternic dacă ar fi avut șamani în armată? 

— Nu. De fapt, este chiar invers. Crearea unui imperiu necesită 
conformare și supunere constantă. Necesită învățături care pot fi 
produse în masă în toată ţara. Miliția este o entitate birocratică, 
interesată strict de rezultate. Ce predau eu este imposibil de redat 
unei clase de cincizeci de elevi, cu atât mai puţin unei divizii cu mii de 
oameni. Miliția e formată aproape în întregime din indivizi ca Jun, 
care cred că lucrurile sunt importante numai dacă dau rezultate 
imediat, rezultate care să poată fi repetate și refolosite. Dar 
șamanismul este și a fost dintotdeauna o artă lipsită de precizie. Cum 
ar putea fi altfel? Se referă la cele mai fundamentale adevăruri despre 


fiecare dintre noi, la modul cum ne raportăm la fenomenul existenţei. 
Bineînţeles că nu este precis. Dacă l-am înţelege în totalitate, am fi zei. 

Rin nu era convinsă. 

— Dar cu siguranţă unele învățături pot fi răspândite. 

— Supraestimezi Imperiul. Gândește-te la artele marţiale. De ce ai 
fost capabilă să-ţi învingi colegii în probe? Pentru că ei au învăţat o 
versiune diluată, distilată și ambalată pentru a fi convenabil de predat. 
Același lucru este adevărat și în cazul religiei. 

— Însă nu se poate să fi uitat complet, spuse Rin. Cursul tău încă 
există. 

— Cursul ăsta-i o glumă, replică Jiang. 

— Eu nu cred că-i o glumă. 

— Tu și nimeni altcineva. Până și Jima pune la îndoială valoarea lui, 
dar nu se poate hotărî să-l desființeze. La un anumit nivel, nikara n-au 
renunțat niciodată la speranţa că-și pot regăsi șamanii. 

— Dar îi au, spuse Rin. Eu voi aduce șamanismul înapoi în această 
lume. 

Îl privi plină de speranţă, însă Jiang stătea încremenit, uitându-se 
peste marginea stâncii de parcă mintea-i era undeva departe. Apoi 
păru foarte trist. 

— Epoca zeilor s-a încheiat, zise el în cele din urmă. Poate că nikara 
vorbesc despre șamani în legendele lor, dar nu pot suporta perspectiva 
supranaturalului. Pentru ei, noi suntem nebuni. Înghiți un nod. Nu 
suntem nebuni. Dar cum putem convinge pe cineva, când toată lumea 
crede că așa e? Odată ce un imperiu e sigur de viziunea sa asupra 
lumii, orice dovedește contrariul trebuie eliminat. Hinterlandezii au 
fost alungați în nord, blestemaţi și bănuiţi de vrăjitorie. Speeranii au 
fost marginalizați, înrobiţi, aruncați în luptă ca niște câini turbați și în 
cele din urmă sacrificați. 

— Atunci o să-i învăţăm noi, spuse fata. O să le aducem aminte. 

— Nimeni altcineva n-ar avea răbdare să înveţe ce ţi-am predat eu. E 
pur și simplu datoria noastră să ne amintim. Am căutat ani de zile un 
ucenic și doar tu ai înțeles adevărul lumii. 

Rin simți un fior de dezamăgire auzindu-l; nu pentru ea, ci pentru 
Imperiu. Îi venea greu să știe că trăia într-o lume unde oamenii 
vorbiseră cândva liber cu zeii, dar n-o mai făceau. 


Cum putea un popor întreg să uite de zei, care puteau oferi puteri de 
neînchipuit? 

Ușor, cum altfel? 

Lumea era mai simplă când nu exista decât ceea ce puteai percepe 
în faţa ta. Era mai ușor să uiţi forțele fundamentale ce clădeau visul. 
Mai ușor să crezi că realitatea exista pe un singur plan. Rin așa crezuse 
până în clipa aceea și mintea ei se străduia încă să se adapteze. 

Însă acum știa adevărul, ceea ce-i dădea putere. 

Privi în tăcere la valea de dedesubt, încă luptându-se să absoarbă 
însemnătatea celor tocmai aflate. Între timp, Jiang amestecă prafurile 
într-o pipă, o aprinse și inhală lung și profund fumul. 

Pleoapele i se închiseră. Pe chip i se întinse un zâmbet senin. 

— Și ne luăm zborul, zise el. 

Când priveai pe cineva ameţindu-se, chestia era că, dacă nu te 
ameţeai și tu, situația devenea în scurt timp plictisitoare. Rin îl 
împunse pe Jiang după câteva minute și, pentru că nu se clinti, decise 
să coboare singură de pe munte. 


Rin se înșelase dacă își imaginase că Jiang ar putea s-o lase să 
înceapă să folosească halucinogene pentru meditație. O puse să-l ajute 
în grădină, să ude cactușii și să cultive ciuperci, dar îi interzise să 
încerce vreo plantă până nu-i dădea el voie. 

— Fără pregătirea mentală corectă, psihedelicele n-o să te ajute în 
niciun fel, îi zise. O să devii doar îngrozitor de enervantă pentru o 
vreme. 

Inițial ea acceptase ideea, dar trecuseră deja câteva săptămâni. 

— Și când o să fiu pregătită mental? 

— Când o să poți stai nemișcată cinci minute fără să deschizi ochii. 

— Pot să stau nemișcată! Stau nemișcată de aproape un an! Nu fac 
nimic altceva! 

Jiang flutură foarfeca de grădină spre ea. 

— Nu-mi vorbi pe tonul ăsta. 

Fata trânti pe raft tava cu bucățele de cactus tăiate. 


— Știu că există lucruri pe care nu mi le spui. Știu că mă ţii în loc 
dinadins. Doar că nu-nţeleg de ce. 

— Pentru că mă îngrijorezi, zise Jiang. Ai un talent pentru Tradiţii 
cum n-am mai văzut până acum la nimeni, nici chiar la Altan. Dar n-ai 
răbdare. Eşti neglijentă. Și nu dai atenţie meditației. 

Chiar nu dăduse atenţie meditaţiei. Ar fi trebuit să ţină un jurnal, în 
care să consemneze de câte ori reușise să încheie cu succes câte o oră 
de meditaţie. Dar pe măsură ce se adunau temele de la celelalte 
cursuri, Rin neglijase perioada zilnică necesară în care să nu facă 
NIMIC. 

— Nu văd care e rostul, spuse ea. Dacă vrei concentrare, pot să-ți 
dau concentrare. Pot să mă concentrez pe orice. Dar să-mi golesc 
mintea? Să fiu lipsită de orice gând? De orice conștiință de sine? La ce 
folosește? 

— Folosește la ruperea de lumea materială, răspunse maestrul. Cum 
vrei să ajungi pe tărâmul spiritului când te preocupă lucrurile din fața 
ta? Știu de ce ţi-e greu. Ţie îţi place să-ți baţi colegii. Îţi place să porţi 
pică. E plăcut să urăști, nu? Până acum ţi-ai acumulat furia și ai 
folosit-o drept combustibil. Dar dacă nu înveţi s-o eliberezi, n-o să-ți 
găsești niciodată calea către zei. 

— Atunci dă-mi un psihedelic, îi sugeră ea. Obligă-mă s-o eliberez. 

— Acum te pripești. Nu te las să te bagi în ceva ce-abia începi să 
înţelegi. E prea periculos. 

— Cât de periculos poate fi să stai neclintit? 

Jiang se îndreptă. Mâna în care ţinea foarfeca îi căzu pe lângă corp. 

— Nu-i vreun basm în care faci semn cu mâna și le ceri zeilor să-ți 
împlinească trei dorințe. Aici nu ne prostim. Sunt forțe care te pot 
distruge. 

— N-o să păţesc nimic, se răsti fata. Nu mi se întâmplă nimic de 
luni de zile. O tot ţii cu văzutul zeilor, dar tot ce se-ntâmplă când 
meditez e că mă plictisesc, începe să mă mănânce nasul și fiecare 
secundă durează o eternitate. 

Se întinse după florile de mac, dar Jiang o lovi peste mână. 

— Nu ești pregătită. Nu ești nici pe departe pregătită. 

Rin se învăpăie la faţă. 

— Sunt doar droguri... 


— Doar droguri? Doar droguri? zise bărbatul pe ton ridicat. O să-ți 
dau un avertisment. Și o s-o fac o singură dată. Nu ești primul elev 
care se dedică Tradiţiilor, să știi. Sinegardul încearcă de ani de zile să 
formeze un șaman. Dar vrei să știi de ce nimeni nu ia în serios cursul 
asta? 

— Pentru că tu tragi vânturi în ședințele corpului profesoral? 

Jiang nici măcar nu râse, ceea ce însemna că era ceva mai grav decât 
crezuse ea. 

Ba chiar, maestrul părea mâhnit. 

— Am încercat, zise el. Acum zece ani. Am avut patru elevi la fel de 
inteligenţi ca tine, fără furia lui Altan sau nerăbdarea ta. l-am învăţat 
să mediteze, i-am învățat despre Panteon, dar ucenicii ăia aveau un 
singur lucru în minte: să-i invoce pe zei și să le absoarbă puterea. Știi 
ce li s-a întâmplat? 

— l-au invocat pe zei și au devenit mari războinici? Întrebă Rin 
plină de speranţă. 

Jiang o ţintui cu privirea lui spălăcită și sufocantă. 

— Au înnebunit. Toți. Doi au fost suficient de liniștiți ca să fie 
închiși într-un azil pentru tot restul vieţii. Ceilalţi doi reprezentau un 
pericol pentru ei înșiși și pentru cei din jurul lor, iar împărăteasa a pus 
să fie trimiși în Baghra. 

Rin se uită la el. Habar n-avea ce să răspundă. 

— Am întâlnit spirite care nu-și mai puteau găsi trupurile, zise Jiang 
și păru foarte bătrân. Am întâlnit oameni care nu parcurseseră tot 
drumul până pe tărâmul spiritului și rămăseseră prinși între lumea 
noastră și cealaltă. Ce înseamnă asta? Înseamnă: Nu - te - prosti. 
Însoţi fiecare cuvânt cu câte o bătaie pe fruntea ei. Dacă nu vrei să-ți 
spulberi mințișoara asta deşteaptă, faci cum spun eu. 


Singurele momente când fata se simţea pe deplin cu picioarele pe 
pământ erau celelalte cursuri. Acestea avansau de două ori mai repede 
decât în primul an și, deși Rin abia reușea să țină pasul din cauza 


cantității absurde de teme pe care i le dădea Jiang, era plăcut să mai 
studieze și subiecte ce aveau noimă. 

Ea se simţise dintotdeauna ca o străină printre colegii de clasă, dar 
pe măsură ce trecea anul începu să aibă senzaţia că trăia într-o cu 
totul altă lume decât ei. Se îndepărta constant și tot mai mult de 
lumea care funcționa așa cum ar fi trebuit să funcţioneze, unde 
realitatea nu era într-o permanentă schimbare, unde credea că știe 
forma și natura lucrurilor, în loc să i se reamintească permanent că de 
fapt n-avea habar de nimic. 

— Serios, îi zise Kitay într-o pauză de prânz. Ce înveţi tu? 

Asemenea celorlalți colegi, și el credea că Tradițiile erau un curs de 
istorie a religiilor, o amestecătură de antropologie și mitologie 
populară. Rin nu-și bătuse capul să-i corecteze. Era mai ușor să 
răspândească o minciună credibilă decât să-i convingă de adevăr. 

— Că niciuna dintre convingerile mele despre lume nu-i adevărată, 
răspunse ea visătoare. Că realitatea este maleabilă. Că în orice lucru 
viu există legături ascunse. Că toată lumea nu-i decât un gând, un vis 
de fluture. 

— Rin? 

— Da? 

— "Ţi-ai băgat cotul în terciul meu. 

Fata clipi. 

— Ah... Scuze. 

Kitay își împinse castronul mai departe de braţul ei. 

— Ei tot vorbesc despre tine, să știi. Ceilalți ucenici. 

Rin își încrucișă braţele. 

— Și ce zic? 

El tăcu. 

— Probabil că poţi să-ţi dai seama. Nu-i... hm, de bine. 

Se așteptase oare la altceva? Dădu ochii peste cap. 

— Nu mă plac. Mare surpriză! 

— Nu-i vorba despre asta, spuse băiatul. Le e frică de tine. 

— Pentru c-am câștigat Turneul? 

— Pentru c-ai dat buzna aici, venind dintr-o localitate rurală de care 
n-auzise nimeni, apoi ai dat cu piciorul uneia dintre cele mai 
prestigioase oferte ca să studiezi cu nebunul academiei. Nu reușesc să 


te-nţeleagă. Nu știu ce încerci să faci. Kitay înclină capul într-o parte. 
Ce încerci să faci? 

Rin ezită. Știa expresia de pe chipul lui. O afișase mai des în ultima 
vreme, pe măsură ce propriile ei studii se îndepărtau tot mai mult de 
subiectele pe care le-ar fi putut explica lesne unui om obișnuit. Kitay 
detesta să nu aibă acces deplin la informaţie, iar ea detesta să-i 
ascundă ceva. Dar cum ar fi putut să-i explice rostul studiului 
Tradiţiilor, când adesea abia putea să se justifice față de ea însăși? 

— În ziua aia, în ring, mi s-a întâmplat ceva, spuse ea în cele din 
urmă. Încerc să-mi dau seama ce anume. 

Se pregăti să facă față scepticismului obiectiv al lui Kitay, dar el nu 
făcu decât să încuviinţeze. 

— Și crezi că Jiang are răspunsurile? 

Rin expiră. 

— Dacă nu le are el, nu le are nimeni. 

— Ai auzit zvonurile, totuși... 

— Nebunii. Cei care s-au retras. Deţinuţii din Baghra, spuse ea. (Toţi 
aveau câte o poveste de groază despre foștii ucenici ai lui Jiang.) Știu. 
Crede-mă, știu. 

Kitay îi aruncă o privire lungă și cercetătoare. În cele din urmă, făcu 
semn spre castronul ei cu terci neatins. Fata tocea pentru unul dintre 
examenele Jimei; uitase să mănânce. 

— Numai să ai grijă de tine, zise el. 


Elevii din al doilea an erau eligibili pentru luptele în ring. 

După ce Altan absolvise, steaua înfruntărilor se dovedi a fi Nezha, 
care, grație antrenamentelor brutale ale lui Jun, devenea rapid un 
războinic ieșit din comun. După o lună, provoca la luptă elevi cu doi- 
trei ani mai mari. Până în primăvara celui de-al doilea an, fu 
campionul neînvins al ringurilor. 

Rin fusese nerăbdătoare să intre în confruntări, însă o discuţie cu 
Jiang pusese capăt aspirațiilor ei. 


— Nu te lupţi, îi zise el într-o zi, în timp ce stăteau în echilibru pe 
niște stâlpi aflați deasupra pârâului. 

Fata căzu imediat în apă. 

— Ce? zise ea împroșcând stropi după ce se ridică. 

— Înfruntările sunt numai pentru ucenicii ai căror maeștri sunt de 
acord. 

— Atunci fii de acord! 

Jiang își înmuie un deget de la picior în apă, apoi îl scoase prudent. 

— Nt. 

— Dar vreau să lupt! 

— Interesant, însă irelevant. 

— Dar... 

— Niciun dar. Eu sunt maestrul tău. Nu-mi pui la îndoială ordinele, 
ci le respecţi. 

— O să respect ordinele care au logică, ripostă ea în timp ce se 
legăna nebunește pe stâlp. 

Jiang pufni. 

— Înfruntările nu sunt pentru victorii, ci pentru demonstrarea unor 
tehnici noi. Ce-o să faci, o să iei foc în faţa tuturor? 

Fata nu mai insistă. 


În afara confruntărilor, la care asista cu regularitate, Rin își mai 
vedea rareori colegele de cameră; Niang lucra mereu cu Enro, iar 
Venka își petrecea toată ziua fie patrulând cu Garda Orașului, fie 
antrenându-se cu Nezha. 

Kitay începu să înveţe cu ea în dormitorul fetelor, dar numai pentru 
că era singurul loc din campus care era cu certitudine pustiu. În anul 
bobocilor proaspăt veniţi nu exista nicio fată, iar Kureel și Arda 
plecaseră de la Academie la sfârșitul primului an al lui Rin. Ambele 
primiseră oferte prestigioase ca ofițeri inferiori, în Diviziile Trei și Opt. 

Și Altan plecase, dar nu știa nimeni în ce divizie intrase. Rin se 
așteptase ca subiectul acela să fie pe buzele tuturor în campus, însă 
Altan Trengsin dispăruse de parcă nici nu existase vreodată în 


Sinegard. Legenda lui începuse deja să pălească și în anul ei, iar când 
sosi următorul grup de elevi, nimeni n-avu măcar habar cine era 
Altan. 

Pe măsură ce treceau lunile, Rin descoperi un avantaj neașteptat al 
faptului că era singurul ucenic care se dedicase Tradiţiilor - nu mai era 
în competiție directă cu restul colegilor de clasă. 

În niciun caz aceștia nu deveniseră prietenoși, totuși Rin nu mai 
auzea glume despre accentul ei, Venka încetase să mai strâmbe din nas 
de câte ori se aflau împreună în dormitorul fetelor și, unul câte unul, 
ceilalți sinegardieni începuseră să se înveţe cu prezenţa ei, chiar dacă 
nu erau entuziasmați. 

Nezha era singura excepţie. 

Aveau ore comune la toate cursurile, mai puţin Luptele și Tradițiile. 
Fiecare făcea tot ce putea ca să ignore complet existenţa celuilalt. La 
multe dintre orele lor avansate erau atât de puţini, încât adesea 
devenea incredibil de stânjenitor, însă Rin bănuia că detașarea rece era 
mai bună decât hărţuirea activă. 

Totuși, era atentă la Nezha. Cum ar fi putut să nu fie? În mod clar, 
era vedeta clasei - în urma lui Kitay poate doar la Strategie și 
Lingvistică, dar altfel devenise practic noul Altan al școlii. Maeștrii îl 
adorau și clasele mai mici îl credeau un zeu. 

— Nu-i chiar excepţional, îi șopti ea lui Kitay. Nici măcar n-a 
câștigat Turneul în anul lui. Știe vreunul dintre ei asta? 

— Sigur că da. 

Fără să-și ridice privirea din tema la limbi străine, Kitay vorbea cu 
exasperarea răbdătoare a cuiva care mai purtase de nenumărate ori 
discuţia aceea. 

— Atunci de ce nu mă venerează pe mine? se plânse Rin. 

— Pentru că tu nu lupţi în ring. Kitay completă ultima căsuță pe 
schema conjugării verbelor hesperiene. Și pentru că tu ești ciudată și 
nu chiar așa drăguță. 

Totuși, în general, ciondănelile copilărești din clasa lor dispăruseră. 
În parte pentru că, pur și simplu, ei se maturizau, în parte pentru că 
dispăruse stresul Probelor - ucenicii aveau locul asigurat câtă vreme 
își mențineau notele bune - și în parte pentru că materia devenise atât 
de dificilă, încât nu le mai păsa de rivalități meschine. 


Însă spre sfârșitul celui de-al doilea an, clasa începu să se dezbine 
din nou... de data asta din raţiuni provinciale și politice. 

Cauza directă era o criză diplomatică între Nikan și Federație, 
izbucnită la granița Provinciei Calului. O încăierare într-un avanpost 
între negustori mugani și muncitori nikara se lăsase cu victime. 
Muganii trimiseseră polițiști înarmați să-i ucidă pe instigatori. Patrula 
de graniţă din Provincia Calului ripostase pe măsură. 

Maestrul Irjah fusese convocat imediat în grupul diplomatic al 
împărătesei, ceea ce însemna că orele de Strategie fuseseră suspendate 
două săptămâni. Elevii nu știură însă motivul până nu găsiră biletul 
scris în grabă pe care li-l lăsase Irjah. 

— „Nu știu când mă întorc. S-au tras focuri de ambele părți. Patru 
civili morţi”, citise Niang biletul cu voce tare. Pe zei! Asta-i război, nu? 

— Nu neapărat. Kitay era singurul care părea complet calm. Tot 
timpul au loc încăierări. 

— Dar au fost victime... 

— Totdeauna sunt victime, răspunse Kitay. Așa se întâmplă de 
aproape douăzeci de ani. Noi îi urâm pe ei, ei ne urăsc pe noi și din 
cauza asta mor câțiva oameni. 

— Au murit cetățeni nikara! exclamă Niang. 

— Sigur, dar împărăteasa n-o să facă nimic. 

— N-are ce să facă, interveni Han. Provincia Calului n-are suficiente 
trupe ca să susțină un front - avem populaţie prea mică, n-avem de 
unde recruta. Adevărata problemă e că unele Căpetenii nu știu să 
pună interesul naţional pe primul loc. 

— Habar n-ai despre ce vorbești, zise Nezha. 

— Știu că oamenii tatei sunt cei care mor la graniţă, replică Han. 
Dușmănia bruscă din glasul lui o surprinse pe Rin. Între timp, taică- 
tău stă frumos în palatul lui micuţ, închizând ochii pentru că-i bine- 
mersi între două provincii-tampon. 

Înainte ca altcineva să apuce să facă vreo mișcare, mâna lui Nezha se 
întinse spre ceafa lui Han și-l pocni pe băiat cu fața de pupitru. 

În clasă se lăsă tăcerea. 

Han ridică privirea, prea uluit să riposteze. Nasul i se spărsese cu un 
trosnet sesizabil și sângele îi șiroia pe bărbie. Nezha îi dădu drumul. 

— Să nu mai vorbești despre tata. 


Han scuipă ceva ce părea o bucată de dinte. 

— Taică-tău i-un laş nenorocit. 

— Am zis să nu mai vorbești... 

— Aveţi cel mai mare surplus de trupe din Imperiu și nu le detaşaţi, 
spuse Han. De ce, Nezha? Aveţi de gând să le folosiți pentru altceva? 

Ochii celuilalt scânteiară. 

— Vrei să-ți rup gâtul? 

— Muganii n-o să invadeze, interveni repede Kitay. Sigur că da, vor 
face scandal la granița cu Provincia Calului, dar nu vor trimite trupe 
terestre. Nu vor să enerveze Hesperia... 

— Hesperienilor nu le pasă nici cât negru sub unghie, zise Han. Nu 
și-au mai bătut capul cu emisfera estică de ani de zile. Nu tu 
ambasadori, nu tu diplomați... 

— Datorită armistițiului, spuse Kitay. Își închipuie că nu-i nevoie. 
Însă dacă Federaţia înclină balanţa, vor trebui să intervină. lar 
conducerea mugană știe asta. 

— Ştie și că noi n-avem o apărare coordonată a frontierei și nici 
flotă, se răsti Han. Nu-ţi face iluzii. 

— O invazie terestră n-are nicio logică pentru ei, insistă Kitay. 
Armistițiul le convine. Nu vor să trimită mii de oameni în inima 
Imperiului. Nu va fi război. 

— Sigur, zise Han încrucișându-și braţele. Și atunci, noi pentru ce 
ne antrenâm? 

A doua criză avu loc două luni mai târziu. Câteva orașe de graniță 
din Provincia Calului începuseră să boicoteze produsele Federaţiei. 
Guvernatorii-generali mugani ripostaseră închizând sistematic, jefuind 
și apoi dând foc prăvăliilor nikara aflate de partea lor de graniţă. 

Când vestea ajunse la Sinegard, Han plecă brusc din academie 
pentru a se alătura batalionului tatălui său. Jima îl amenință cu 
exmatricularea definitivă, dacă pleacă fără permisiune; Han ripostă 
aruncându-și brasarda pe masa ei. 

A treia criză fu moartea împăratului Federaţiei. Spionii nikara 
relataseră că prințul moștenitor Ryohai avea să urmeze la tron, veste 
care-i neliniștise pe toți maeștrii academiei. Tânăr, iute la mânie și 
naționalist violent, prințul Ryohai era unul dintre membrii de frunte ai 
taberei războinice din Mugen. 


— De ani de zile, el cere o invazie terestră, le explică maestrul Irjah. 
Acum are ocazia s-o facă. 

Următoarele șase săptămâni fură extrem de încordate. Până și Kitay 
încetase să mai susțină că Mugen nu va face nimic. Câţiva elevi, 
majoritatea din provinciile din nordul extrem, cerură permisiunea să 
plece acasă. Toate cererile fură respinse, fără excepție. Câţiva plecară 
totuși, însă majoritatea respectară ordinul Jimei; dacă se ajungea la 
război, atunci o afiliere cu Sinegardul era mai bună decât nimic. 

Noul împărat Ryohai nu anunţă oficial invazia terestră. Împărăteasa 
trimise o solie diplomatică pe insula în formă de arc și, după toate 
relatările, aceasta fu primită politicos de noua administraţie a 
Federaţiei. Criza trecu. Însă deasupra academiei tot mai plutea un nor 
de neliniște... și nimic nu putea alunga temerea tot mai mare că anul 
lor ar putea fi primul care să absolve direct într-un război. 


Singura persoană aparent neinteresată de veștile politice din 
Federație era Jiang. Dacă îl întreba despre Mugen, se strâmba și nu lua 
în seamă subiectul. Dacă Rin insista, își strângea ochii, clătina din cap 
și începea să cânte cu voce tare, ca un copil mic. 

— Dar ai luptat împotriva Federaţiei! exclamă fata. Cum e posibil să 
nu-ţi pese? 

— Nu-mi aduc aminte, răspunse Jiang. 

— Cum e posibil să nu-ţi aduci aminte? Ai luptat în al Doilea Război 
al Macului - toţi aţi fost acolo! 

— Așa am auzit, zise el. 

— Și atunci... 

— Și atunci nu-mi aduc aminte, spuse maestrul cu voce tare, iar 
glasul îi căpătă un ton slăbit și tremurător care o făcu pe Rin să-și dea 
seama că era mai bine să abandoneze subiectul, pentru că altfel risca o 
săptămână de absenţă sau de comportament imprevizibil din partea 
lui. 

Dar câtă vreme Rin nu aducea în discuţie Federaţia, Jiang ţinea în 
continuare lecţiile în același mod sinuos și apatic. Abia la sfârșitul 


primului an de ucenicie fata reuși să învețe să mediteze timp de o oră 
fără să se miște; după ce reușise, Jiang îi ceruse să mediteze cinci ore. 
Asta îi luă aproape încă un an. Când reuși în cele din urmă, maestrul 
Tradiţiilor îi oferi un flaconaș opac, precum cele folosite pentru vinul 
de sorg, și-i dădu instrucțiuni să-l ducă în vârful muntelui. 

— E o peșteră lângă vârf. O s-o recunoști când o s-o vezi. Bea 
flaconul, apoi începe să meditezi. 

— Ce-i în el? 

Jiang își cercetă unghiile. 

— Diverse. 

— Cât timp să meditez? 

— Cât trebuie. Zile. Săptămâni. Luni. Nu pot să-ți spun înainte să 
începi. 

Rin le spuse celorlalți maeștri că va lipsi de la cursuri o perioadă 
nedeterminată. Ei se resemnaseră deja cu aiurelile lui Jiang. Dădură 
din mâini și-i spuseră să încerce să nu lipsească mai mult de un an. 
Rin spera că glumeau. 

Jiang n-o însoţi în vârful muntelui. Își luă rămas-bun pe cel mai înalt 
nivel al campusului. 

— Uite o mantie, în caz că ţi se face frig. Pe-acolo nu prea sunt 
adăposturi împotriva ploii. Ne vedem dincolo. 

Plouă toată dimineaţa. Rin sui muntele cu mare greutate, 
scuturându-și noroiul de pe încălțări la fiecare câțiva pași. Când ajunse 
la peșteră, tremura așa de tare, că aproape scăpă flaconul. 

Aruncă o privire în interiorul înnoroit. Voia să facă un foc ca să se 
încălzească, dar nu găsi surcele care să nu fie ude. Se ghemui în fundul 
peșterii, cât mai departe de ploaie, și adoptă o postură cu picioarele 
încrucișate. Apoi închise ochii. 

Se gândi la războinicul Bodhidharma, care meditase ani de zile în 
timp ce asculta furnicile strigând. Bănuia că furnicile nu vor fi 
singurele care vor striga când avea ea să termine. 

Conţinutul flaconului se dovedi a fi un ceai ușor amărui. Rin își 
spuse că în lichid putea fi dizolvat un halucinogen, dar orele trecură și 
avea mintea la fel de limpede ca întotdeauna. 

Se lăsă noaptea. Medită în beznă. 

La început, fu îngrozitor de greu. 


Nu putea sta nemișcată. După șase ore, îi era foame. Nu se putea 
gândi decât la stomac. Însă după o vreme foamea deveni atât de 
copleșitoare, încât nu se mai putu gândi la ea, pentru că nu-și mai 
putea aduce aminte de vreun moment când să-i fi fost atât de foame. 

În ziua a doua, se simţea ameţită. Era năucă de foame, atât de 
înfometată, încât nu-și mai simțea stomacul. Avea măcar un stomac? 
Ce era un stomac? 

În ziua a treia, capul îi era încântător de ușor. Era doar aer, doar 
răsuflare, doar un organ de respirat. Un evantai. Un fluier. Înăuntru, 
afară, înăuntru, afară, și tot așa. 

În ziua a cincea, lucrurile se mișcau prea repede, prea încet sau 
deloc. Era mâniată de scurgerea lentă a timpului. Creierul îi gonea 
într-un fel care nu se mai potolea. Avea senzaţia că bătăile inimii îi 
erau mai rapide decât ale unui colibri. Cum de nu se dizolvase? Cum 
de nu vibrase până la dispariție? 

În ziua a șaptea, se prăbuși în hău. Trupul îi deveni foarte rigid; atât 
de rigid, încât uită că avea trup. Degetul de la mâna stângă o mânca și 
era uluită de senzaţie. Nu-l scărpină, ci observă mâncărimea din 
exterior și se minună că după foarte multă vreme dispăru de la sine. 

Descoperi cum răsuflarea i se mișca prin trup ca printr-o casă goală. 
Învăţă cum să-și așeze vertebrele una peste alta, astfel încât coloana să 
formeze o linie perfect dreaptă, un canal neobturat. 

Însă trupul rigid deveni greu și, pe măsură ce se îngreuna, îi fu mai 
ușor să-l lepede și să se lase purtată în sus, lipsită de greutate, într-un 
loc pe care-l putea întrezări doar din spatele pleoapelor închise. 

În ziua a noua, suferi un atac geometric de linii și figuri fără formă 
sau culoare, fără niciun respect față de vreo valoare estetică în afară de 
caracterul aleatoriu. 

„Figuri tâmpite', își zise ea iar și iar, ca o mantra. „Figuri tâmpite ce 
sunteţi voi.” 

În ziua a treisprezecea, avu senzaţia oribilă că este prinsă în 
capcană, de parcă era îngropată în piatră, de parcă era acoperită de 
noroi. Era ușoară, lipsită de greutate, dar n-avea unde să se ducă; 
ricoșa ca un licurici captiv în recipientul straniu numit trup. 

În ziua a cincisprezecea, se convinse că conștiința i se extinsese, 
cuprinzând întreaga viață de pe planetă - de la germinațţia celei mai 


mici floricele până la moartea finală a celui mai mare copac. Văzu un 
proces nesfârșit de transfer de energie, crescând și murind, iar ea luă 
parte la fiecare etapă a sa. 

Vedea izbucniri de culoare și animale care probabil că nu existau. 
Nu avea chiar viziuni, pentru că ele ar fi fost mult mai vii și mai 
concrete. Dar apariţiile nu erau nici simple gânduri. Erau ca niște vise, 
un plan de realitate nesigur, intermediar, și numai golindu-și toate 
gândurile din minte reușea să le perceapă clar. 

Încetă să mai numere zilele. Călătorise undeva dincolo de timp, într- 
un loc în care un an și un minut se simțeau la fel. Care era diferența 
dintre finit și infinit? Existau fiinţa și neființa, și atâta tot. Timpul nu 
era real. 

Aparițiile căpătară consistenţă. Fie visa, fie ajunsese undeva, dar 
când făcu un pas înainte, piciorul îi atinse piatra rece. Se uită în jur și 
văzu că stătea în picioare într-o încăpere placată, nu mai mare decât o 
baie. Nu existau uși. 

Înaintea ei apăru o siluetă, îmbrăcată în veșmânt ciudat. La început 
crezu că era Altan, dar chipul îi era mai delicat, ochii stacojii erau mai 
rotunzi și mai blânzi. 

— Au zis că vei veni, rosti silueta. Vocea era a unei femei, profundă 
ȘI tristă. Zeii au știut că vei veni. 

Rin nu-și găsea cuvintele. Femeia avea ceva profund familiar și nu 
doar asemănarea cu Altan. Forma feţei, hainele pe care le purta... îi 
trezeau amintiri pe care nu știa că le are, cu nisipuri, și apă, și cerul 
liber. 

— O să ţi se ceară să faci ce am refuzat eu să fac, spuse Femeia. Ți se 
va oferi o putere pe care nici nu ţi-o poți imagina. Dar te avertizez, 
mică războinică. Preţul puterii este durerea. Panteonul controlează 
urzeala universului. Ca să schimbi ordinea plănuită de ei, trebuie să le 
dai ceva în schimb. lar pentru darurile Phoenixului, vei plăti cel mai 
mult. Phoenixul vrea suferință. Phoenixul vrea sânge. 

— Am sânge din belșug, răspunse Rin. Habar n-avea ce-i venise s-o 
spună, dar continuă: îi pot da Phoenixului ce-și dorește, dacă 
Phoenixul îmi dă mie putere. 

Tonul Femeii deveni mai agitat. 


— Phoenixul nu dă. Nu pentru totdeauna. Phoenixul ia, și ia, și ia... 
Focul e nesătul, singurul dintre elemente... te va devora până nu vei 
mai fi nimic... 

— Nu mi-e teamă de foc. 

— Ar trebui să-ţi fie, șuieră Femeia. 

Alunecă încet spre Rin. Nu-și mișca picioarele, nu mergea propriu- 
zis, ci pur și simplu părea mai mare și mai aproape cu fiecare clipă... 

Rin nu putea respira. Nu se simţea deloc calmă. Asta nu semăna 
defel cu pacea la care ar fi trebuit să ajungă, era ceva îngrozitor... 
Dintr-odată auzi o hărmălaie de ţipete răsunându-i în jurul urechilor, 
apoi Femeia ţipă și urlă, zvârcolindu-se în aer ca o dansatoare 
torturată, chiar când întinse mâna și prinse braţul lui Rin... 

„În jurul ei se învârteau imagini, trupuri cu piele brună dansând în 
jurul unui foc de tabără, cu gurile deschise în rânjete grotești, strigând 
cuvinte într-un grai care suna a ceva ce auzise într-un vis pe care nu 
și-l mai amintea...Când izbucni focul de tabără, trupurile se prăbușiră 
arse, carbonizate, dezintegrându-se și lăsând în urmă doar oase albe 
scânteietoare, iar Rin își zise că ăsta era sfârșitul - moartea punea 
capăt lucrurilor - dar oasele se ridicară și dansară în continuare... Un 
schelet se uită la ea zâmbindu-i cu dinţii dezgoliți și-i făcu semn cu o 
mână descărnată: 

„Din cenușă am venit și în cenușă ne întoarcem... 

Strânsoarea Femeii în jurul umerilor lui Rin deveni mai puternică. 
Se aplecă înainte și-i șopti cu înverșunare în ureche: 

— Du-te înapoi. 

Însă Rin era ispitită de foc... se uita, dincolo de schelete, în flăcările 
care se încolăceau în sus ca niște vietăţi, luând forma unui zeu viu, a 
unui animal, a unei păsări... 

Pasărea își lăsă capul spre ele. 

Femeia izbucni în flăcări. 

Apoi Rin pluti din nou în sus, zburând ca o săgeată către cer, în 
tărâmul zeilor. 


Când deschise ochii, Jiang era ghemuit în fața ei, privind-o 
concentrat cu ochii lui spălăciți. 

— Ce ai văzut? 

Rin trase adânc aer în piept. Încercă să se adapteze din nou la 
existența trupului. Se simțea stângace și greoaie, ca o păpușă prost 
modelată din lut umed. 

— O încăpere circulară mare, spuse ea șovăitor, mijind ochii ca să-și 
amintească viziunea finală. 

Nu știa dacă își găsea cu greutate cuvintele sau pur și simplu gura 
refuza să i se supună. Toate poruncile pe care le dădea trupului păreau 
să fie îndeplinite cu întârziere. 

— Era ca un set de trigrame, dar cu treizeci și două de vârfuri ce se 
despărțeau în șaizeci și patru. Și creaturi pe piedestale în jurul 
cercului. 

— Socluri, o corectă Jiang. 

— Așa e. Socluri. 

— Ai văzut Panteonul, spuse el. I-ai găsit pe zei. 

— Așa cred. 

Vocea i se stinse. Se simțea oarecum derutată. Chiar îi găsise pe zei? 
Sau numai își imaginase acele șaizeci și patru de zeități care se rotiseră 
în jurul ei ca niște mărgele de sticlă? 

— Pari sceptică, zise el. 

— Eram obosită, răspunse fata. Nu știu dacă a fost real sau... Adică, 
poate doar am visat. 

Prin ce se deosebeau viziunile ei de închipuire? Oare văzuse 
imaginile acelea numai pentru că voise să le vadă? 

— Ai visat? Jiang își înclină capul într-o parte. Ai mai văzut vreodată 
ceva care să semene cu Panteonul? Într-un desen? Sau o pictură? 

Rin se încruntă. 

— Nu, dar... 

— Soclurile. Te așteptai să le vezi? 

— Nu, răspunse ea, dar am mai văzut socluri, iar Panteonul n-ar fi 
fost chiar așa greu de invocat din imaginaţia mea. 

— Dar de ce tocmai visul ăsta? De ce a ales mintea ta adormită să 
extragă din memorie aceste imagini, și nu altele? De ce nu un cal, sau 


un câmp de iasomie, sau pe maestrul Jun călărind despuiat pe 
spinarea unui tigru? 

Rin clipi. 

— Așa ceva visezi tu? 

— Răspunde la întrebare, zise maestrul. 

— Nu știu, răspunse ea frustrată. De ce visează oamenii ceea ce 
visează? 

Dar Jiang zâmbea, de parcă exact asta voia să audă. 

— Chiar așa, de ce? 

Rin nu avu niciun răspuns. Privi pierdută spre gura peșterii, 
rumegând gândurile acelea în minte și-și dădu seama că se trezise din 
mai multe puncte de vedere. 

Harta lumii, felul cum înţelegea realitatea, se schimbase. Putea 
vedea contururile, chiar dacă nu știa cum să umple golurile. Știa că 
zeii există și că vorbesc, iar asta era suficient. 

Durase mult, dar avea în sfârșit vocabularul necesar pentru ce 
învățau acum. Șamanii: cei care comunicau cu zeii. Zeii: forțe ale 
naturii, entități reale și totuși, la fel de efemere ca vântul și focul 
însele, inerente existenței universului. 

Când hesperienii scriau despre „Zeu'”, scriau despre supranatural. 

Când Jiang vorbea despre „zei', vorbea despre remarcabilul natural. 

Comunicarea cu zeii însemna să mergi în tărâmul viselor, în lumea 
spiritului. Însemna să abandonezi ce erai și să te contopești cu starea 
fundamentală a lucrurilor. Spaţiul incert unde materia și acțiunile nu 
erau încă stabilite, bezna schimbătoare în care lumea materială nu 
fusese încă visată pentru a veni pe lume. 

Zeii erau pur și simplu ființele care locuiau în spaţiul acela, forțe ale 
creaţiei și distrugerii, ale dragostei și urii, ale grijii și neglijării, ale 
luminii și întunericului, ale frigului și căldurii... Se opuneau unul 
altuia și se completau unul pe celălalt - erau adevăruri fundamentale. 

Erau elementele ce formau universul însuși. 

Fata pricepu că realitatea era o fațadă, un vis invocat de forțele 
unduitoare dedesubtul unei suprafețe străvezii. Și meditând, ingerând 
halucinogenul, uitându-și legătura cu lumea materială, fusese capabilă 
să se trezească. 

— Înţeleg esenţa lucrurilor, șopti ea. Știu ce înseamnă să exiști. 


Jiang zâmbi. 

— E minunat, nu-i așa? 

Rin înțelese atunci de ce maestrul Tradiţiilor era foarte departe de a 
fi nebun. Se putea de fapt să fi fost persoana cea mai sănătoasă la 
minte pe care o cunoscuse vreodată. 

O fulgeră un gând. 

— Și ce se întâmplă când murim? 

Jiang arcui o sprânceană. 

— Cred că poți să răspunzi și singură la întrebarea asta. 

Rin chibzui o clipă. 

— Ne întoarcem în lumea spiritului. Părăsim... părăsim o iluzie. Ne 
trezim. 

Bărbatul încuviinţă. 

— Nu murim, ci ne întoarcem în nimic. Ne dizolvăm și ne pierdem 
eul. Ne schimbăm din a fi o singură unitate în a deveni totul. Cel puţin 
majoritatea dintre noi. 

Ea deschise gura să întrebe ce voia să spună, dar Jiang întinse mâna 
și o atinse pe frunte. 

— Cum te simţi? 

— Incredibil, spuse Rin. Își simţea mintea mai limpede decât fusese 
în ultimele luni, de parcă în tot timpul ăsta încercase să întrezărească 
ceva prin ceață, și ceața dispăruse brusc. Era extaziată; rezolvase 
puzzle-ul, își cunoștea sursa puterii și nu-i mai rămânea decât să 
înveţe s-o extragă după voie. Și acum? 

— Acum ţi-am rezolvat problema, spuse Jiang. Acum știi cum ești 
conectată la o plasă mai amplă de forțe cosmologice. Uneori maeștrii 
artelor marţiale care sunt foarte bine acordaţi la lume se vor pomeni 
copleșiți de una dintre aceste forțe. Ei suferă un dezechilibru - o 
afinitate pentru un zeu, în detrimentul celorlalți. Asta ţi s-a întâmplat 
în ring. Dar acum știi de unde a venit flacăra aceea, iar când ţi se va 
mai întâmpla, poţi călători în Panteon ca să-i găsești echilibrul. Acum 
ești vindecată. 

Rin își smuci capul spre maestrul ei. 

Vindecată? 

Vindecată? 


Jiang părea mulțumit, ușurat și senin, însă ea se simțea 
dezorientată. Nu studiase Tradițiile ca să poată domoli flăcările. Da, 
focul pe care-l simţise fusese îngrozitor, dar și puternic. Ea se simţise 
puternică. 

Voia să înveţe să-l canalizeze, nu să-l înăbușe. 

— Vreo problemă? 

— Nu... nu vreau... 

Își mușcă buza înainte să-i scape cuvintele din gură. Jiang se opunea 
energic oricăror discuţii despre război. Dacă fata insista să-l întrebe 
despre utilizările militare, era posibil s-o abandoneze așa cum o făcuse 
înainte de Probe. Deja credea că era prea impulsivă, prea necugetată și 
nerăbdătoare. Știa ce ușor ar fi putut să-l alunge. 

Nu conta. Dacă maestrul n-avea s-o înveţe să invoce puterea, atunci 
avea să-și dea seama singură. 

— Și care-i rostul? întrebă ea. Doar ca să mă simt bine? 

— Rostul? Ce rost? Ești iluminată. Ai o înțelegere mai bună a 
cosmosului decât majoritatea teologilor în viaţă! Jiang își roti mâinile 
în jurul capului. Ai idee ce poţi să faci cu această cunoaștere? 
Hinterlandezii interpretează viitorul de mulți ani, prin citirea 
desenelor de pe carapacele ţestoaselor pentru a prezice evenimentele 
ce vor să vină. Ei pot vindeca bolile trupului, lecuind spiritul. Pot vorbi 
cu plantele, pot vindeca boli ale minţii... 

Rin se întrebă de ce hinterlandezii ar fi făcut toate acelea în loc să-și 
folosească abilitățile în scopuri militare, dar își mușcă limba. 

— Și cât va dura? 

— Despre așa ceva n-are rost să vorbești în termenii anilor, spuse 
Jiang. Hinterlandezii nu permit interpretarea unei divinaţii fără 
minimum cinci ani de pregătire. Instruirea șamanilor este un proces 
care durează toată viața. 

Ea nu putea însă accepta așa ceva. Rin voia putere și o voia acum - 
mai ales dacă erau în pragul unui război cu muganii. 

Jiang o privea cu atenție. 

„Ai grijă, își reaminti fata. Mai avea multe de învăţat de la maestru. 
Trebuia să-i facă pe plac. 

— Altceva? întrebă el, după o vreme. 


Rin se gândi la avertismentul Femeii speerane. Se gândi la Phoenix, 
la foc și la durere. 
— Nu, spuse ea. Nimic altceva. 


PARTEA A II-A 


CAPITOLUL 10 


Împăratul Ryohai patrulase deja de douăsprezece nopţi pe graniţa de 
est a Nikanului în Marea Nariin. Ryohai era o corabie ușoară, un 
model elegant al Federaţiei, conceput să alunece iute prin ape agitate. 
Avea la bord puţini soldaţi, fiindcă puntea nu era destul de mare 
pentru un batalion. Nu era în misiune de recunoaștere. Deasupra 
catargului pe care nu flutura niciun stindard nu se roteau păsări 
mesagere și niciun spion nu părăsise corabia la adăpostul negurii 
oceanului. 

Ryohai nu făcea altceva decât să patruleze nervos în viteză prin 
dreptul coastei, trecând înainte și înapoi ca o gospodină agitată. 
Așteptând ceva. Pe cineva. 

Echipajul își petrecea zilele în tăcere. Ryohai avea la bord numai 
echipajul strict necesar: căpitanul, câțiva marinari și un contingent 
mic din forțele armate federale. Ducea un oaspete respectat: generalul 
Gin Seiryu, mare mareșal al forțelor armate și respectat consilier al 
împăratului Ryohai însuși. Și mai ducea un pasager clandestin, un 
nikara ce se furișase în umbra calei încă de când Ryohai intrase în 
apele Mării Nariin. 


Tyr, comandant Cike, se pricepea să fie invizibil. În starea aceea, nu-i 
era nici foame, nici somn. Cufundat în umbre, învăluit în beznă, abia 
dacă avea nevoie să respire. 

Zilele ce treceau i se păreau sâcâitoare numai din cauza plictiselii, 
dar stătuse de veghe și perioade mai îndelungate. Așteptase o 
săptămână în dulapul din dormitorul Căpeteniei Dragonului. 
Petrecuse o lună ascuns sub podeaua pe care călcau conducătorii 
Republicii Hesperia. 

Acum aștepta ca oamenii de la bordul lui Ryohai să-și dezvăluie 
misiunea. 

Tyr fusese surprins când primise ordine de la Sinegard să se 
infiltreze pe o navă a Federaţiei. De ani de zile, Cike acţionaseră numai 


pe teritoriul Imperiului, omorându-i pe disidenţii pe care împărăteasa 
îi considera incomozi. Împărăteasa nu trimitea Cike peste hotare; mai 
precis, nu-i mai trimitea după tentativa ei dezastruoasă de asasinare a 
tânărului împărat Ryohai, care se încheiase cu doi agenţi morți și un 
altul care-și pierduse minţile în asemenea măsură, încât trebuise luat 
pe sus, urlând, în închisoarea de stâncă. 

Însă datoria lui Tyr nu era să pună întrebări, ci să se supună. Stătea 
ghemuit în umbre, fără să fie observat de ceilalți. Aștepta. 

Era o noapte liniștită, fără vânt și încărcată de taine. 

Tot într-o noapte ca asta, cu multe zeci de ani în urmă, când luna 
era plină și strălucea pe cer, maestrul lui îl dusese pentru prima dată în 
adâncul tunelurilor subterane unde nu răzbătea nicicând lumina. 
Maestrul îl călăuzise prin cotituri întortocheate, răsucindu-l în 
întuneric ca să nu-și poată schiţa în minte o hartă a labirintului de sub 
pământ. 

După ce ajunseseră în miezul pânzei de păianjen, maestrul îl 
părăsise. 

— Găsește-ţi calea de ieșire, îi poruncise. Dacă zeița te primește, o 
să te călăuzească ea. Dacă nu, vei pieri. 

Tyr nu-i purtase niciodată pică maestrului pentru că-l părăsise în 
beznă. Așa trebuia să se facă. Totuși, spaima lui fusese reală și 
apăsătoare. Rătăcise zile în șir, panicat, prin tunelurile înăbușitoare. 
Mai întâi venise setea. Apoi foamea. Când se împiedica de obiecte în 
beznă, obiecte ce zdrăngăneau și nășteau ecouri pe lângă el, își dădea 
seama că erau oase. 

Câţi ucenici fuseseră trimiși în același labirint subteran? Câţi 
ieșiserâ? 

Doar unul singur din generaţia lui Tyr. Ascendenţa lui șamanică 
rămăsese curată și puternică prin abilităţile dovedite ale celor ce se 
succedaseră, dar numai un supraviețuitor putea primi darurile zeiței 
pentru a le transmite generației următoare. Faptul că lui Tyr i se 
oferise ocazia aceea însemna că toți ucenicii dinaintea lui încercaseră 
și dăduseră greș, și muriseră. 

Atunci, Tyr fusese foarte înspăimântat. 

Acum nu era înspăimântat. 


Acum, la bordul corabiei, bezna îl primise o dată în plus, exact ca în 
urmă cu treizeci de ani. Tyr era învăluit de ea, un copil nenăscut în 
pântecele mamei. Ruga către zeiță era o întoarcere la stadiul acela 
primordial de dinainte de copilărie, când lumea era tăcută. Nimic nu-l 
putea vedea. Nimic nu-l putea atinge. 


Goeleta își croia drum peste marea întunecată, plutind vioi, ca un 
copil care face un lucru nepermis. Corăbioara nu făcea parte din flota 
nikara. Toate însemnele de identificare fuseseră înlăturate grosolan de 
pe cocă. 

Totuși venea dinspre țărmul nikara. Însă fie urmase un drum foarte 
lung și întortocheat ca să ajungă la Ryohai, pentru a păcăli un asasin 
pe care Ryohai nu știa că-l are la bord, fie era o corabie nikara. 

Tyr se ghemui în spatele catargului, cu ocheanul îndreptat spre 
puntea goeletei. 

Când ieși din beznă, simţi o ameţeală bruscă. I se întâmpla tot mai 
des, de câte ori aștepta prea mult în umbre. Îi venea tot mai greu să 
pășească în lumea materială, să se desprindă de zeiţa lui. 

„Cu grijă sau n-o să mai fii în stare să te întorci”, își spuse. 

Știa ce s-ar fi întâmplat atunci. Ar fi devenit pentru zei un canal ce 
se revărsa, de neoprit, o poartă fără lacăte către tărâmul spiritului. Ar 
fi fost un jgheab înspumat, inutil, înfundat, și cineva l-ar fi dus la 
Chuluu Korikh, unde nu putea face niciun rău. Cineva i-ar fi 
înregistrat numele în Roţi și l-ar fi privit cufundându-se în temnița de 
stâncă, tot așa cum el însuși își întemnițase mulți subalterni. 

Tyr își aduse aminte de prima sa vizită la Chuluu Korikh, când își 
înzidise maestrul în munte. Stătuse înaintea lui, faţă în față, în timp ce 
zidurile de piatră se închideau în jurul maestrului: Ochi închiși. 
Dormind, dar nu mort. 

În curând avea să vină ziua când și el avea să înnebunească dacă 
pleca, dar ar fi devenit încă și mai nebun dacă n-ar fi făcut-o. Asta era 
totuși soarta care-i aștepta pe bărbaţii și pe femeile din Cike. Să fii 


asasin al împărătesei însemna o moarte prematură ori nebunie, sau 
ambele. 

Tyr crezuse că s-ar putea să mai dispună de zece sau douăzeci de 
ani, așa cum avusese și maestrul lui înainte să i-o lase pe zeiţă. 
Crezuse că mai avea destul timp ca să pregătească un inițiat și să-l 
învețe să pășească prin neant. Dar el urma planul zeiței și n-avea 
niciun cuvânt de zis în legătură cu clipa în care avea să-l cheme la ea 
în cele din urmă. 

„Ar fi trebuit să aleg un ucenic. Ar fi trebuit să-l aleg pe unul dintre 
ai mei." 

Cu cinci ani în urmă se gândise că l-ar putea alege pe Prezicătorul 
Cike, copilul slăbuţ din Hinterlanda. Însă Chaghan era foarte firav și 
bizar, chiar și pentru un hinterlandez. Ar fi condus ca un demon. Ar fi 
obținut supunerea totală a subalternilor, dar numai pentru că le-ar fi 
eliminat voinţa proprie. Ar fi spulberat minți. 

Noul locotenent al lui Tyr, un băiat pe care i-l trimiseseră de la 
Academie, era un candidat mult mai bun. Fusese deja desemnat să 
conducă Cike, atunci când avea să sosească vremea ca Tyr să se dea 
deoparte. 

Însă băiatul avea deja un zeu al lui. Și zeii erau egoiști. 


Goeleta opri în umbra lui Ryohai. O siluetă singuratică, ascunsă în 
mantie, urcă într-o barcă și străbătu distanța mică dintre corăbii. 

Căpitanul lui Ryohai porunci să fie coborâte scara de frânghie. 
Rămase pe punte împreună cu jumătate din echipaj, așteptând sosirea 
la bord a solului nikara. 

Doi marinari ajutară silueta în mantie să urce pe punte. 

Aceasta își trase de pe cap gluga întunecată și-și scutură părul lung 
și strălucitor. Păr ca obsidianul. Piele alb mineral, care lucea ca luna 
însăși. Buze ca sângele proaspăt vărsat. 

Pe corabie se afla împărăteasa Su Daji. 

Tyr fu atât de surprins, încât aproape se împletici afară din umbre. 


De ce se afla ea aici? Primul lui gând fu absurd de meschin: 
împărăteasa n-avea încredere în el. 

Ceva trebuie să fi mers prost. Se afla aici de bunăvoie? O silise 
Federaţia să vină? 

Sau propriile lui ordine se schimbaseră? 

Mintea lui Tyr gonea înnebunită, întrebându-se ce să facă. Putea 
acționa acum, îi putea ucide pe soldaţi înainte să apuce să-i facă vreun 
rău împărătesei. Însă Daji știa că este aici - i-ar fi făcut semn, dacă i-ar 
fi vrut morți pe oamenii Federaţiei. 

Atunci trebuia să aștepte, să aștepte și să vadă jocul lui Daji. 

— Înălțimea Voastră. 

Generalul Gin Seiryu era un uriaș printre oameni și o domina pe 
împărăteasă cu înălțimea lui. 

— Aţi întârziat mult. Împăratul Ryohai e tot mai nerăbdător. 

— Nu sunt câinele care vine la comanda lui Ryohai. 

Glasul lui Daji răsună peste corabie rece și limpede ca gheaţa, tăios 
ca un cuțit. 

În jurul ei se adună un cerc de soldaţi, înconjurând-o împreună cu 
generalul. Însă Daji rămase calmă, cu capul ridicat, fără să trădeze 
vreo temere. 

— Dar veţi fi convocată, spuse generalul aspru. Împăratul Ryohai 
este tot mai iritat de tărăgănarea voastră. Atuurile voastre își pierd 
valoarea. Aveţi extrem de puţine avantaje și o știți prea bine. Ar trebui 
să vă bucuraţi că împăratul a catadicsit să vă vorbească. 

Buzele lui Daji se arcuiră. 

— Excelenţa sa este cu siguranţă binevoitor. 

— Destul cu flecăreala. Spuneţi ce aveţi de spus. 

— Toate la vremea lor, zise Daji calmă. Mai întâi trebuie făcut 
altceva. Privi direct spre umbrele unde stătea Tyr. Bun. Ești aici. 

Tyr consideră că acela era semnalul lui. 

Ridicând cuţitele, ieși în grabă din umbre... doar ca să cadă în 
genunchi când Daji îl opri cu privirea. 

Se înecă, incapabil să vorbească. Avea membrele amorțite, 
înghețate; nu putea decât să rămână drept. Daji avea puterea hipnozei, 
știa asta, dar n-o folosise niciodată asupra lui. 


Toate gândurile îi fură alungate din minte. Nu se putu gândi decât la 
ochii ei. La început, fură mari, luminoși și negri. Apoi galbeni ca ai 
unui șarpe, cu pupile înguste care-l trăgeau spre ei așa cum își trage o 
mamă copilul, ca o imitație plină de cruzime a propriei lui zeițe. 

Și, la fel ca zeiţa lui, era frumoasă. Foarte frumoasă. 

Țintuit locului, Tyr își coborî cuţitele. 

În faţa lui jucau viziuni. Ochii ei mari și galbeni pulsau în faţa 
ochilor lui; dintr-odată imenși, îi umpleau tot câmpul vizual, 
atrăgându-l în lumea ei. 

Văzu forme fără nume. Văzu culori de nedescris. Văzu femei fără 
chip dansând prin cinabru și cobalt, trupuri arcuite ca panglicile de 
mătase pe care le răsuceau în mâini. Apoi, când prada era deja 
fermecată, Vipera își înfipse în el colții și-și revărsă otrava. 

Atacul psihospiritual fu devastator și imediat. 

Sfărâmă lumea lui Tyr ca pe o bucată de sticlă, ca și cum el exista 
într-o oglindă și ea o lovise de un colț ascuţit, iar bărbatul fu prins în 
momentul când se sparse, astfel încât nu se termină în câteva clipe, ci 
dură eoni. Undeva începu un țipăt care deveni tot mai strident și nu se 
opri. Ochii Viperei se schimbară în alb lipsit de orice urmă de culoare, 
care-i străpunse vederea și transformă totul în durere. Tyr își căută 
adăpost în umbre, dar zeița lui nu era nicăieri, iar ochii aceia hipnotici 
erau peste tot. Oriunde se întorcea, ochii îl priveau. Marea Șerpoaică 
șuiera, cu privirea aţintită asupra lui, străpungându-l, paralizându-l... 

Tyr își chemă din nou zeița, însă ea rămase tăcută, fusese alungată 
de o putere infinit mai mare decât bezna însăși. 

Su Daji dirija ceva mai vechi decât Imperiul. Ceva la fel de vechi ca 
timpul. 

Lumea lui Tyr nu se mai rotea. El pluti împreună cu împărăteasa în 
ochiul furtunii de culori, ancorat doar prin generozitatea ei. Tyr 
recăpătă formă, ca și ea; nu mai era o viperă, ci o zeiță cu forma lui Su 
Daji, femeia. 

— Nu-mi purta pică pentru asta. În joc sunt forțe dincolo de 
înțelegerea ta, față de care viaţa ta e lipsită de importanţă. 

Deși părea muritoare, glasul îi venea de peste tot, izvora din el, îi 
răsuna în oase. Era tot ceea ce exista, până când împărăteasa se 
înduplecă și-l lăsă să vorbească. 


— De ce faci asta? șopti Tyr. 

— Prada nu pune întrebări despre motivele prădătorului, șuieră 
ființa care nu era Su Daji. Morţii nu le pun întrebări celor vii. Muritorii 
nu-i provoacă pe zei. 

— Am ucis pentru tine, spuse Tyr. Aș fi făcut orice pentru tine. 

— Știu, spuse ea și-i mângâie faţa. Vorbi cu mâhnire nepăsătoare și 
pentru o clipă semănă din nou cu împărăteasa. Culorile păliră. Aţi fost 
proști. 

Îl împinse peste bordul corabiei. 

Durerea înecului, își dădu seama Tyr, vine din luptă. Dar el nu putea 
lupta. Era paralizat cu totul, incapabil fie și să clipească, să-și coboare 
pleoapele ca să se apere de asaltul apei sărate. 

Nu putea face nimic altceva decât să moară. 

Se cufundă din nou în beznă. Înapoi în adâncuri, unde sunetele nu 
puteau fi auzite, imaginile nu puteau fi văzute, unde nu putea fi simţit 
nimic, unde nu trăia nimic. 

Înapoi în nemișcarea blândă a pântecului. 

Înapoi la mama lui. Înapoi la zeiţa lui. 


Moartea unui șaman nu trecu neobservată în lumea spiritului. 
Spulberarea lui Tyr trimise o undă de șoc psihospiritual în tărâmul 
lucrurilor neștiute. 

Fu resimțită până pe vârfurile Munţilor Wudang, unde era ascuns de 
lume Castelul Nopţii. Fu percepută de Prezicătorul Copiilor Stranii, 
fiul pierdut al ultimului han adevărat al Hinterlandei. 

Prezicătorul palid străbătu planul spiritului cu ușurința cu care intri 
pe o ușă și, când își căută comandantul, văzu doar beznă și forma 
spulberată a ceea ce fusese cândva uman. La orizontul lucrurilor ce vor 
să vină, văzu un teritoriu învăluit în fum și foc. Văzu o flotă străbătând 
strâmtoarea îngustă. Văzu începutul unui război. 

— Ce vezi? întrebă Altan Trengsin. 

Prezicătorul cu păr alb își ridică privirea către cer, dând la iveală 
cicatrice lungi ce-i coborau pe ambele părți ale gâtului palid. Izbucni 


într-un râs aspru, ascuţit. 

— Nu mai e, zise el. Chiar nu mai e. 

Degetele lui Altan se strânseră pe umărul Prezicătorului. 

Ochii acestuia se deschiseră brusc. În spatele pleoapelor străvezii nu 
era decât alb. Nici pupilă, nici iris, nicio pată de culoare. Doar un 
peisaj muntos alburiu, ca zăpada proaspăt căzută, ca nimicul însuși. 

— A fost o Hexagramă. 

— Spune-mi, zise Altan. 

Prezicătorul se întoarse către el. 

— Văd trei adevăruri. Unu: suntem în pragul războiului. 

— Asta știam, spuse Altan, dar Prezicătorul îl întrerupse. 

— Doi: avem un dușman pe care-l iubim. 

Altan se crispă. 

— Trei: Tyr e pierdut. 

Altan înghiţi un nod. 

— Ce înseamnă asta? 

Prezicătorul îi luă mâna. O duse la buze și o sărută. 

— Am văzut sfârșitul lucrurilor, zise el. Forma lumii s-a schimbat. 
Zeii pășesc acum în oameni așa cum n-au mai făcut-o de foarte multă 
vreme. Tyr nu se va întoarce. Copiii Stranii răspund acum în fața ta și 
numai a ta. 

Altan răsuflă încet. Simţea o durere și în același timp o ușurare 
imensă. Nu avea niciun comandant. Ba nu. El era comandantul. 

„Iyr nu mă mai poate opri”, își zise el. 


Moartea lui Tyr fu resimţită și de Străjerul Porții însuși, care 
lâncezea de ani de zile, nu tocmai mort, dar nici tocmai viu, pitit în 
trupul unui muritor, dar fără să fie muritorul însuși. 

Străjerul Porții era fărâmat și dezorientat, și uitase mare parte din 
cine fusese, dar n-avea să uite niciodată pata de venin a Viperei. 

Simţi cum forţa ei străveche se împrăștia în neantul ce-i separa și-i 
aducea împreună. Ridică privirea către cer și știu că se întorsese un 
dușman. 


Moartea lui Tyr fu simțită de tânăra ucenică din Sinegard care 
medita singură, în vreme ce colegii ei de clasă dormeau. Care se 
încruntă la tulburarea percepută acut, dar neînțeleasă. Care se întrebă, 
așa cum făcea tot timpul, ce s-ar întâmpla dacă ar nesocoti voința 
maestrului ei, ar înghiți seminţele de mac și ar trece dincolo, pentru a 
comunica din nou cu zeii. 

Dacă ar face mai mult decât să comunice. Dacă ar trage înapoi un 
zeu după ea. 

Pentru că, deși i se interzisese să cheme Phoenixul, asta nu-l 
împiedica pe Phoenix s-o cheme pe ea. 

Curând, îi șoptea Phoenixul în somn. Curând mă vei chema pentru 
puterea mea și când va veni vremea, nu vei fi în stare să te opui. Curând 
vei nesocoti avertismentele Femeii și ale Străjerului Porții și vei cădea în 
îmbrăţișarea mea sălbatică. Te pot face măreață. Te pot face o legendă. 

lar ea încerca să se opună. 

Încerca să-și golească mintea, așa cum o învățase Jiang, să-și alunge 
furia și focul din cap. 

Descoperi că nu putea. 

Descoperi că nu voia s-o facă. 


În prima zi a celei de-a șaptea luni, la graniţă izbucni altă încăierare, 
între Batalionul Optsprezece al forțelor armate ale Federaţiei și patrula 
nikara din Provincia Calului, la frontiera de nord cu Hinterlanda. 
După șase ore de luptă, cele două tabere încheiară un acord de 
încetare a focului. Petrecură noaptea într-un armistițiu nesigur. 

În a doua zi, un soldat al Federaţiei nu se prezentă pentru patrularea 
de dimineață. După ce fu cercetată toată tabăra, generalul Federaţiei 
din orașul de graniță Muriden îi ceru generalului nikara să deschidă și 
porţile taberei lui pentru a fi cercetată. 

Generalul nikara refuză. 


În a treia zi, împăratul Ryohai al Federaţiei Mugen trimise un 
porumbel mesager împărătesei Su Daji, cu cererea oficială de a-i fi 
returnat soldatul de la Muriden. Împărăteasa le chemă pe cele 
Douăsprezece Căpetenii în fața tronului din Sinegard și dezbătură 
timp de șaptezeci și două de ore. 

În a șasea zi, împărăteasa răspunse oficial că Ryohai poate să se ducă 
învârtindu-se. 

În a șaptea zi, Federaţia Mugen declară război Imperiului Nikan. Pe 
tot cuprinsul insulei în formă de arc, femeile vărsară lacrimi de 
bucurie și cumpărară portrete ale împăratului Ryohai ca să le atârne în 
case, bărbaţii se înrolară în forțele de rezervă și copiii alergară pe străzi 
țipând cu setea de sânge festivă a unui popor aflat în război. 

În a opta zi, un batalion de soldaţi ai Federaţiei debarcă în portul 
Muriden și decimă orașul. Când Miliția provinciei opuse rezistență, fu 
dat ordinul ca toţi locuitorii de sex masculin din Muriden, inclusiv 
copiii și pruncii, să fie adunaţi la un loc și împușcați. 

Femeile fură cruțate numai pentru că armata Federaţiei se grăbea să 
înainteze pe continent. Batalionul jefui satele pe unde trecu, confiscă 
animale de povară și cereale pentru uzul propriu, și omori ce nu putu 
lua. Nu avea nevoie de linii de aprovizionare, ci lua de pe teritoriile pe 
care le traversa. Străbătu ţara în marș, pregătindu-se să atace capitala. 

În a treisprezecea zi, la biroul Jimei Lain din Academie sosi un 
vultur mesager. Mesajul spunea doar: 

Provincia Calului a căzut. Mugen vine spre Sinegard. 


— E destul de palpitant, pe bune, zise Kitay. 

— Da, răspunse Rin. Suntem pe punctul de a fi invadaţi de 
dușmanul nostru de veacuri, după ce a încălcat un tratat de pace care 
a menţinut o stabilitate geopolitică fragilă timp de douăzeci de ani. E 
foarte palpitant. 

— Măcar acum știm că avem un post sigur, spuse Kitay. Toată lumea 
vrea cât mai mulți soldați. 

— Poţi să fii mai puţin încântat? 


— Poţi să fii mai puţin deprimantă? 

— Ne putem mișca puţin mai repede? întrebă magistratul. 

Rin și Kitay se uitară unul la altul. 

Amândoi ar fi preferat să facă orice altceva decât să contribuie la 
eforturile de evacuare a civililor. Deoarece Sinegard se găsea prea în 
nord ca să fie în siguranță, birocraţia imperiului se muta într-o 
capitală de război, aflată în sud, în orașul Golyn Niis. 

Până când batalionul Federaţiei urma să ajungă aici, Sinegard avea 
să fie un oraș-fantomă. Un oraș de soldaţi. Teoretic, asta însemna că 
Rin și Kitay aveau misiunea incredibil de importantă de a asigura 
supraviețuirea întregii conduceri centrale a Imperiului, chiar dacă nu 
și a capitalei. 

Practic, însemna să aibă de-a face cu birocrați municipali foarte 
grași și foarte enervanți. 

Kitay încercă să urce ultima ladă în căruţă și se împletici imediat sub 
greutatea ei. 

— Ce-i în asta? întrebă el, clătinându-se în timp ce se străduia să 
echilibreze lada pe șold. 

Rin se aplecă în grabă și-l ajută să ridice lada pe căruţă, care se 
legăna deja sub greutatea multelor bunuri ale magistratului. 

— Ceainicele mele, spuse bărbatul. Vedeţi cum am notat pe latura 
aia? Cu grijă, să nu se încline. 

— Ceainicele tale, repetă Kitay fără să-i vină să creadă. Ceainicele 
tale sunt o prioritate în momentul ăsta. 

— Tata le-a primit în dar de la Împăratul Dragonului, odihnească-i- 
se sufletul în pace. Magistratul cercetă căruța plină ochi. Ah, asta îmi 
aduce aminte... nu uitaţi vaza din curtea interioară. 

Se uită rugător la Rin. 

Fata era ameţită de arșița după-amiezii, epuizată de orele petrecute 
încărcând averea magistratului în câteva vehicule prost pregătite. În 
apatia ei, observă că magistratului îi tremura caraghios gușa când 
vorbea. În alte condiţii, poate că i-ar fi atras atenţia lui Kitay. În alte 
condiţii, poate că el ar fi râs. 

Magistratul arătă din nou vaza. 

— Aveţi grijă cu ea, da? E de-o vârstă cu Împăratul Roșu. Poate o 
legaţi în spatele căruţei. 


Rin se holbă la el, nevenindu-i să creadă. 

— Domnule? spuse Kitay. 

Magistratul se întoarse spre el. 

— Ce-i? 

Icnind, Kitay ridică lada deasupra capului și o aruncă pe jos. Căzu în 
țţărână cu un bufnet înfundat, nu cu trosnetul colosal la care sperase 
Rin. Capacul de lemn al lăzii se deschise și dinăuntru se rostogoliră 
câteva ceainice de porțelan foarte frumoase, emailate cu un model 
floral încântător. Deși fuseseră trântite, păreau nevătămate. 

Apoi Kitay începu să le izbească cu o scândură. 

După ce le termină de spart, își îndepărtă cârlionţii de pe față și se 
răsuci spre magistratul asudat, care se ghemuise pe locul lui de parcă 
se temea că Kitay va începe să-l zdrobească și pe el. 

— Suntem în război, zise băiatul. Și tu ești evacuat pentru că, numai 
zeii știu de ce, ai fost considerat important pentru supraviețuirea ţării. 
Așa că fă-ţi treaba. Ajută-ne să menţinem ordinea. Nu-ţi împacheta 
nenorocitele de ceainice. 


În câteva zile, Academia se transformă din campus în tabără 
militară. Curtea fu năpădită de soldați înveșmântaţi în verde din 
Divizia Opt, cu baza în învecinata Provincia Berbecului, iar studenții 
fură asimilați printre ei. 

Cei din Miliție erau stoici și laconici. Îi acceptară pe studenţi fără 
tragere de inimă, dându-le totodată clar de înţeles că-n opinia lor n- 
aveau ce să caute în război. 

— E o chestie de superioritate, speculă Kitay mai târziu. Majoritatea 
soldaţilor n-au fost în Sinegard. E ca și cum ţi se spune să lucrezi cu 
cineva care peste trei ani îţi va fi ofițer, chiar dacă tu ai zece ani de 
experiență de luptă în plus față de el. 

— Nici ei n-au experiență de luptă, zise Rin. Noi n-am mai purtat 
războaie în ultimii douăzeci de ani. Soldaţii știu chiar mai puțin decât 
noi ce au de făcut. 

Kitay n-o contrazise. 


Cel puţin, sosirea Diviziei Opt însemna și revenirea lui Raban, care 
era însărcinat cu evacuarea din oraș a bobocilor ce plecau împreună cu 
civilii. 

— Dar eu vreau să lupt! protestă un student care abia-i ajungea lui 
Rin până la umăr. 

— Că mare lucru ai face, replică Raban. 

Bobocul scoase mândru bărbia în afară. 

— Sinegard e casa mea. O s-o apăr. Nu sunt copil mic, nu trebuie să 
fiu mânat ca femeile și copiii ăia înfricoșați. 

— Dar aperi Sinegardul. Îi protejezi pe locuitorii lui. Femeile și 
copiii? Sarcina ta e să le asiguri securitatea. Misiunea ta e să ai grijă să 
ajungă în trecătoarea din munți. E o sarcină foarte serioasă. 

Raban îi prinse privirea lui Rin în timp ce-i mâna pe boboci pe 
poarta principală. 

— Mi-e teamă că unii dintre cei mici se vor strecura înapoi, îi zise 
încet. 

— Sunt de admirat, răspunse fata. Orașul lor e pe punctul de a fi 
invadat și primul lor gând e să-l apere. 

— Sunt proști, spuse Raban. Nu mai vorbea cu răbdarea lui 
obișnuită și părea extenuat. Nu-i momentul pentru eroism. Ăsta-i 
război. Dacă rămân, vor muri. 


Pentru studenţi fuseseră făcute planuri de evacuare. Dacă orașul 
cădea, ei trebuiau să scape prin râpa mai puţin cunoscută din cealaltă 
parte a văii și să se alăture restului civililor într-o ascunzătoare din 
munți unde batalioanele Federaţiei n-aveau cum să ajungă. Planul nu-i 
includea și pe maeștri. 

— Jima nu crede că putem câștiga, spuse Kitay. Ea și corpul 
profesoral se vor duce odată cu școala. 

— Jima e doar prudentă, zise Raban, încercând să le ridice moralul. 
Sunzi spunea să faci planuri pentru orice situație, nu? 

— Sunzi mai spunea că atunci când treci un râu, trebuie să arzi 
podurile, pentru ca armatei tale să nu-i treacă prin cap ideea de 


retragere, ripostă băiatul. Mie mi se pare că toate astea seamănă foarte 
tare cu o retragere. 

— Prudenţa nu-i totuna cu lașitatea, spuse Raban. În plus, Sunzi 
mai scria și că nu trebuie să ataci niciodată un inamic încolțit, 
deoarece acesta va lupta mai aprig, decât își poate imagina cineva. Un 
dușman încolțit n-are nimic de pierdut. 


Zilele păreau să dureze o eternitate și, în același timp, să treacă 
înainte să reușească să termine ceva. Rin avea senzaţia neplăcută că nu 
făceau decât să aștepte ajungerea dușmanului în prag. Totodată se 
simțea înnebunitor de nepregătită, de parcă pregătirile pentru luptă 
nu se desfășurau destul de repede. 

— Mă întreb cum arată soldaţii Federaţiei, zise Kitay pe când 
coborau de pe munte ca să ia armele ascuţite de la arsenal. 

— Au braţe și picioare, bănuiesc. Poate chiar și capete. 

— Nu, mă întrebam cu cine seamănă, spuse Kitay. Cu nikara? Toată 
Federaţia provine de pe continentul estic. Nu sunt ca hesperienii, deci 
ar trebui să arate oarecum normal. 

Fata nu înțelegea de ce ar fi fost relevant. 

— Are vreo importanţă? 

— Nu vrei să vezi fața dușmanilor? 

— Nu, nu vreau, răspunse Rin, pentru că apoi aș putea crede că sunt 
umani. Și nu sunt. Discutăm despre oamenii care le-au dat opiu 
pruncilor ultima dată când ne-au invadat. Oamenii care au masacrat 
Speerul. 

— Poate că sunt mai umani decât ne dăm noi seama, spuse Kitay. A 
stat oare cineva vreodată să se întrebe ce vrea Federaţia? De ce trebuie 
să se lupte cu noi? 

— Pentru că sunt înghesuiți pe insulița aia și cred că Nikanul ar 
trebui să fie al lor. Pentru că s-au mai luptat cu noi și altă dată și 
aproape c-au câștigat, spuse Rin tăios. Ce importanţă are? Ei vin, iar 
noi îi așteptăm, și până la urmă tabăra care va supraviețui va fi cea 


câștigătoare. Războiul nu stabilește cine are dreptate. Războiul 
stabilește cine rămâne în picioare. 


Cursurile din Sinegard fură suspendate și maeștrii își reluară 
funcţiile din care se retrăseseră cu decenii în urmă. Irjah preluă 
comanda strategică a Forţelor de rezervă sinegardiene. Enro și ucenicii 
ei se întoarseră la spitalul central din oraș ca să înființeze un centru de 
triaj. Jima preluă comanda marţială a orașului, funcţie pe care o 
împărțea cu Căpetenia Berbecului și care implica, parțial, să țipe la 
funcționari municipali și la comandanţi de detașament încăpățânați. 

Perspectivele erau descurajante. Divizia Opt era formată din trei mii 
de oameni, insuficient pentru a face față unei forțe invadatoare de 
zece mii de soldaţi. Căpetenia Berbecului trimisese după întăriri din 
Divizia Trei, care se întorcea dintr-o misiune de patrulare în nord, în 
Hinterlanda, însă era puţin probabil să ajungă înaintea trupelor 
Federaţiei. 

Jiang era rareori disponibil. Fie se afla în biroul Jimei, revizuind cu 
Irjah planurile pentru situaţii neprevăzute, fie lipsea din campus. Când 
Rin reuși în cele din urmă să-l găsească, i se păru tensionat și 
nerăbdător. Trebui să alerge ca să ţină pasul cu el în timp ce cobora 
treptele. 

— Suspendăm lecţiile, zise maestrul. Sunt convins c-ai observat că 
n-avem răgaz pentru așa ceva acum. N-am timp să te antrenez cum se 
cuvine. 

Dădu să treacă de ea, însă Rin îl prinse de mânecă. 

— Maestre, voiam să-ntreb... n-am putea să-i chemăm pe zei? Adică, 
împotriva Federaţiei? 

— Ce spui? Păru ușor îngrozit. Nu e momentul pentru așa ceva. 

— Sunt sigură că ceea ce am studiat noi poate fi utilizat în luptă, 
insistă fata. 

— Noi am studiat cum să ne consultăm cu zeii. Nu cum să-i 
readucem pe pământ. 

— Dar ei ne pot ajuta să luptăm! 


— Ce? Nu. Nu! Jiang dădu din mâini, devenind vizibil tot mai agitat 
în timp ce vorbea. N-ai ascultat nimic din ce ţi-am spus în ultimii doi 
ani? Ți-am zis: zeii nu sunt arme pe care poți să le ștergi de praf și să 
le foloseşti. Zeii nu trebuie invocați în luptă. 

— Nu-i adevărat, spuse ea. Am citit relatări din războaiele 
Împăratului Roșu. Știu cum i-au invocat călugării pe zei ca să lupte 
împotriva lui. Și triburile din Hinterlanda... 

— Hinterlandezii își consultă zeii pentru leacuri. Le cer călăuzire și 
iluminare, o întrerupse Jiang. Nu-i cheamă să coboare pe pământ, 
fiindcă ei știu că nu-i cazul. Toate războaiele în care am luptat cu 
ajutorul zeilor le-am câștigat cu consecințe îngrozitoare. Există un 
preţ. Întotdeauna există un preţ. 

— Atunci care-i rostul? De ce mai predai tu Tradițiile? 

Expresia lui Jiang deveni înspăimântătoare. Arăta ca în ziua când 
fusese sacrificat porcul Sunzi, când Rin îi spusese că dorea să se 
consacre Strategiei. Părea rănit. Trădat. 

— Rostul lecţiilor nu trebuie să fie distrugerea, spuse el. Te-am 
învățat Tradițiile ca să te ajut să-ți găsești echilibrul și să înţelegi că 
universul înseamnă mai mult decât putem noi percepe. Nu ţi le-am 
predat ca să le poţi transforma în arme. 

— Zeii... 

— Zeii nu vor fi folosiți după bunul nostru plac. Ei sunt atât de 
departe de capacitatea noastră de înţelegere, încât orice încercare de 
a-i transforma în arme nu se poate sfârși decât prin dezastru. 

— Și Phoenixul? 

Jiang încremeni. 

— Ah, nu. Ah, nu, nu, nu. 

— Zeul speeranilor, spuse Rin. De câte ori a fost invocat, a răspuns. 
Dacă am putea doar să... 

Jiang părea îndurerat. 

— Ştii ce li s-a-ntâmplat speeranilor. 

— Dar ei aduceau focul cu mult înainte de al Doilea Război al 
Macului! Au practicat șamanismul veacuri la rând! Puterea... 

— Puterea te va mistui, spuse aspru bărbatul. Asta face focul. De ce 
crezi că speeranii nu și-au recâștigat niciodată libertatea? Ai zice că o 
astfel de rasă n-ar rămâne supusă prea multă vreme. Ar fi cucerit tot 


Nikanul, dacă puterea lor ar fi fost durabilă. Cum se face că nu s-au 
revoltat niciodată împotriva Imperiului? Focul i-a ucis, Rin, exact așa 
cum le-a dat putere. I-a înnebunit, le-a răpit capacitatea de a gândi pe 
cont propriu, până când tot ce mai știau să facă era să lupte și să 
distrugă după cum li se ordona. Speeranii erau obsedați de propria lor 
putere și, câtă vreme împăratul le dădea mână liberă să-și dezlănțuie 
setea de sânge, nu le mai păsa de mare lucru. Ei trăiau o iluzie 
colectivă. Invocau focul, da, totuși nu merită să-i copiezi. Împăratul 
Roșu a fost crud și nemilos, dar până și el a avut bunul-simţ de a nu 
instrui niciodată șamani în Miliția lui, cu excepţia speeranilor. Când îi 
tratezi pe zei ca pe niște arme, nu te alegi decât cu moarte. 

— Suntem în război! Am putea muri oricum, de aceea poate că 
invocarea zeilor ne-ar da o șansă. Care-i cel mai rău lucru care se poate 
întâmpla? 

— Cât de tânără ești, spuse el blând. Habar n-ai. 


După aceea, Rin nu-l mai văzu niciodată pe Jiang în campus. Știa c-o 
evita intenționat, așa cum făcuse și înainte de Probe, așa cum făcea de 
câte ori nu voia să poarte o conversaţie. 

I se părea incredibil de frustrant. 

„Cât de tânără ești.” 

Asta era și mai frustrant. 

Nu era chiar atât de tânără, încât să nu știe că ţara ei era în război. 
Nu era chiar atât de tânără, încât să nu fi primit misiunea de a o apăra. 

Copiii încetau să mai fie copii când le puneai o sabie în mână. Când 
îi învățai să ducă un război, când îi înarmai și-i trimiteai pe front, nu 
mai erau copii. Erau soldați. 


Sinegardul nu mai avea timp. Iscoadele raportau zilnic că trupele 
Federaţiei se apropiau tot mai mult. 


Rin nu putea dormi, deși avea nevoie disperată de somn. De câte ori 
închidea ochii, neliniștea o zdrobea ca o avalanșă. În timpul zilei, 
capul i se învârtea de extenuare și-i ardeau ochii, totuși nu se putea 
calma suficient ca să se odihnească. Încercă să mediteze, dar groaza îi 
cotropea mintea; inima îi bătea nebunește și răsuflarea i se scurta de 
frică. 

Noaptea, când stătea întinsă singură în beznă, auzea chemarea 
Phoenixului. Îi chinuia visele și îi șoptea seducător de pe tărâmul 
celălalt. Tentaţia era atât de mare, încât aproape c-o înnebunea. 

„O să am grijă să nu-ţi pierzi mințile”, îi promisese Jiang. 

Dar nu avusese grijă. Îi arătase o putere mare, o putere chinuitor de 
minunată, suficientă ca să-i apere orașul și ţara și apoi îi interzisese s- 
o folosească. 

Rin se supunea, pentru că el îi era maestru, iar loialitatea dintre 
maestru și ucenic încă mai însemna ceva, chiar și în vreme de război. 

Totuși, asta n-o opri să se ducă în grădina lui, când știa că el nu este 
în campus, și să-și strecoare în buzunar câteva mâini de seminţe de 
mac. 


CAPITOLUL 11 


Când coloana principală intră în Sinegard, forțele armate ale 
Federaţiei nu încercară să-și ascundă venirea. Nu aveau motive. 
Sinegardul știa deja că vin, iar groaza pe care o provoca Federaţia 
reprezenta un avantaj strategic mult mai mare decât elementul- 
surpriză. Soldaţii avansară în trei coloane, venind din toate direcțiile, 
mai puţin dinspre vest, unde Sinegardul era apărat de Munţii Wudang. 
Înaintară cu flamuri purpurii uriașe fluturându-le deasupra capetelor, 
iluminate de torţele ridicate. 

„Pentru Ryohai”, scria pe flamuri. „Pentru împărat.” 

În Principiile războiului, marele teoretician militar Sunzi avertizase 
împotriva atacului asupra unui inamic care ocupă o poziţie strategică 
pe înălțimi. Ținta situată mai sus avea avantajul că putea supraveghea 
tot câmpul de bătălie și nu era nevoită să-și obosească soldații să urce. 

Strategia Federaţiei de invadare reprezenta o tiflă uriașă la adresa lui 
Sunzi. 

Ca să atace Sinegardul dintr-un punct mai înalt, ar fi trebuit să 
ocolească prin Munţii Wudang, ceea ce ar fi amânat asaltul cu aproape 
o săptămână. Federaţia n-ar fi acordat Sinegardului o săptămână în 
plus, fiindcă avea suficient armament și trupe ca să-l ocupe atacând de 
Jos în sus. 

Din punctul ei de observaţie de pe zidul de sud al orașului, Rin 
privea trupele Federaţiei care se apropiau ca un uriaș șarpe fioros ce 
unduia prin vale, înconjurând Sinegardul pentru a-l zdrobi și a-l 
înghiţi. Le văzu venind și se înfioră. 

„Vreau să m-ascund. Vreau să-mi spună cineva c-o să fiu în 
siguranță, că-i doar o glumă, doar un coșmar. 

În clipa aceea înţelese că până atunci se jucase de-a soldatul, se 
prefăcuse că era curajoasă. 

Însă acum, în ajunul bătăliei, nu se mai putea preface. 

Spaima îi clocotea în fundul gâtlejului, atât de profundă și de 
evidentă, încât aproape o îneca. Spaima îi făcea degetele să tremure 
așa violent, că aproape scăpă sabia din mână. Spaima o făcea să uite 
cum să respire. Trebuia să tragă forțat aerul în piept, să închidă ochii și 


să numere în gând când inspira și expira. Spaima o ameţea și 
îngrețoșa, o împingea să vomite peste zid. 

„E doar o reacţie psihologică”, își zise fata. „E doar în mintea ta. Poţi 
s-o controlezi. Poţi s-o alungi.” 

Vorbiseră despre asta în timpul instrucției. Fuseseră avertizaţi în 
legătură cu senzaţia aceea și învățați să-și controleze spaima, s-o 
transforme în avantaj, să-și folosească adrenalina ca să rămână 
vigilenți, ca să alunge oboseala. 

Însă câteva zile de instrucţie nu puteau nega ceea ce corpul simţea 
instinctiv, adică adevărul inevitabil că va sângera, va suferi și cel mai 
probabil va muri. 

Când îi fusese ultima dată atât de frică? Simţise oare paralizia asta, 
groaza asta acum doi ani, înainte de-a intra în ring cu Nezha? Nu, 
atunci fusese furioasă și mândră. Atunci se crezuse invincibilă. 
Așteptase cu nerăbdare lupta, anticipând setea de sânge. 

Acum i se părea o prostie. Ceva foarte, foarte prostesc. Războiul nu 
era un joc, unde să lupte pentru onoare și admiraţie, unde maeștrii ar 
fi păzit-o să nu sufere nicio vătămare reală. 

Războiul era un coșmar. 

Îi venea să ţipe. Îi venea să urle și să se ascundă după cineva, după 
unul dintre soldați, îi venea să se smiorcăie: „Mi-e frică, vreau să mă 
trezesc din visul ăsta, vă rog, salvați-mă!” 

Dar nimeni nu venea după ea. Nimeni n-avea s-o salveze. Nu exista 
trezire. 

— Eşti bine? întrebă Kitay. 

— Nu, răspunse ea tremurând. Glasul nu-i era decât un scâncet 
înspăimântat. Mi-e frică. Kitay, o să murim. 

— Nu, n-o să murim, spuse băiatul încrâncenat. O să câștigăm și-o 
să trăim. 

— Ai calculat și tu. (Erau depășiți numeric în proporţie de trei la 
unu.) Victoria nu-i posibilă. 

— Trebuie să crezi că este. 

Degetele lui Kitay erau încleștate atât de strâns pe mânerul sabiei, 
încât se albiseră. 

— Divizia Trei va ajunge la timp. Trebuie să-ți spui că-i adevărat. 


Rin înghiți un nod și încuviinţă din cap. „N-ai fost instruită ca să te 
smiorcăi și să tremuri de frică”, își spuse ea. Fata din Tikany, mireasa 
fugită care nu văzuse niciodată un oraș, ar fi fost înspăimântată. Însă 
fata din Tikany dispăruse. Era ucenic în anul trei la Academia din 
Sinegard, era soldat al Diviziei Opt și fusese instruită să lupte. 

Și nu era singură. Avea semințe de mac în buzunar. Avea un zeu de 
partea ei. 

— Spune-mi când, zise Kitay. 

Avea sabia ridicată deasupra frânghiei ce ţinea o capcană pe care o 
întinseseră pentru apărarea perimetrului exterior. Băiatul o concepuse 
și avea să o declanșeze imediat ce inamicul avea să ajungă în zona de 
acţiune. 

Soldaţii Federaţiei erau atât de aproape, încât Rin vedea flăcările 
licărindu-le pe fețe. 

Mâna lui Kitay tremura. 

— Nu încă, șopti ea. Primul batalion al Federaţiei trecu hotarul. 
Acum! 

Kitay tăie frânghia. 

O avalanșă de bușteni fu eliberată și gravitația o trase direct peste 
principala forță inamică. Buștenii se rostogoliră haotic, rupseră 
membre și zdrobiră oase cu zgomot de tunet ce nu se mai termina. 
Preţ de o clipă, huruitul ce însoțea măcelul fu atât de puternic, încât 
Rin crezu că s-ar putea să fi câștigat lupta înainte să înceapă, că s-ar 
putea să fi paralizat forța care înainta. Kitay răcnea isteric peste vuiet, 
prinzându-se de fată ca să nu cadă când se zgâlțâiră porţile. 

Însă când tumultul buștenilor se stinse, invadatorii își continuară 
înaintarea în Sinegard, în ritmul neabătut al tobelor de război. 


La nivelul de deasupra lui Rin și Kitay, de pe cele mai înalte ieșituri 
ale Porții de Sud, arcașii sloboziră o rafală de săgeți. Majoritatea 
răpăiră în van pe scuturi. Unele își făcură drum prin interstiții și își 
împlântară vârfurile în părțile moi, neapărate, din gâturile atacatorilor. 
Însă soldaţii cu armuri grele ai Federaţiei pășiră peste trupurile 


tovarășilor căzuţi, continuându-și asaltul neabătut asupra porților 
orașului. 

Comandantul detașamentului strigă, cerând încă o rafală de săgeți. 

Era aproape fără rost. Numărul soldaţilor îl depășea mult pe al 
săgeţilor. Apărarea exterioară a Sinegardului era în cel mai bun caz 
precară. Toate capcanele lui Kitay fuseseră declanșate și, deși toate cu 
o excepţie funcționaseră minunat, nu fuseseră suficiente nici măcar să 
știrbească rândurile inamicului. 

Nu mai rămăsese de făcut decât să aștepte. Să aștepte până când 
poarta fu spartă și se auzi un bubuit colosal. Atunci începură să răsune 
gongurile de alarmă, anunțându-i pe toţi cei care nu știau deja că 
Federaţia forțase zidurile. Federaţia era în Sinegard. 


Înaintară în vacarmul salvelor de tun și al rachetelor, bombardând 
apărarea externă a Sinegardului cu artileria de asediu. 

Poarta se îndoi și cedă din cauza solicitării. 

Se revărsară prin poartă ca un mușuroi de furnici, ca un roi de 
viespi: de neoprit și fără sfârșit, o mulțime copleșitoare. 

„Nu putem câștiga.” Rin stătea într-o disperare confuză, cu sabia pe 
lângă corp. Ce importanţă ar fi avut dacă lupta cu ei? l-ar fi putut 
amâna sentința de condamnare la moarte cu câteva secunde, minute 
poate, dar până dimineaţă ar fi fost moartă, cu trupul distrus și 
însângerat și nimic n-ar mai fi contat... 

Bătălia aceasta nu era precum cele din legende, unde numerele nu 
contau, unde o mână de războinici așa cum fuseseră cei din Triadă 
puteau călca în picioare o legiune întreagă. Nu avea însemnătate cât 
de bună le era tehnica, ci raportul dintre numere. 

lar sinegardienii erau copleșiți numeric. 

Pe Rin o duru sufletul privind cum înaintau în oraș trupele 
împlătoșate, în șiruri și coloane ce se întindeau la nesfârșit. 

„O să mor aici”, își dădu seama. „O să ne măcelărească pe toți.” 

— Rin! 


Kitay o împinse cu putere și fata se împletici peste pietre, când un 
topor se înfipse în zid, în locul unde mai devreme îi fusese capul. 

Soldatul care-l aruncase îl smulse din zid și-l avântă din nou spre ei, 
însă de data asta Rin ridică sabia și-l blocă. Impactul îi trimise un val 
de adrenalină în sânge. 

Spaima era imposibil de eliminat. Dar tot așa era și voința de 
supraviețuire. 

Fata se strecură pe sub brațul soldatului și-și înfipse sabia în 
adâncitura moale de sub bărbie, neprotejată de coif. Tăie prin grăsime 
și tendoane, simţi vârful străpungând limba și trecând dincolo de nas, 
spre creier. Artera carotidă a soldatului plesni sub oţelul sabiei. 
Sângele îi udă mâinile până la coate. Soldatul tresări scurt și apoi căzu 
peste ea. 

„E mort”, își spuse ea amorţită. „L-am omorât.” 

Cu tot antrenamentul de luptă, Rin nu se gândise niciodată cum ar 
fi să iei cu adevărat viața cuiva. Să secționezi o arteră, nu doar să te 
prefaci. Să distrugi un corp atât de tare, încât să-i oprești toate 
funcţiile, încât suflarea să-i fie amuţită pentru totdeauna. 

În Academie erau învăţaţi cum să scoată din luptă inamicul. Erau 
instruiți să lupte împotriva prietenilor lor. Acţionau în limita regulilor 
stricte ale maeștrilor, fiind supravegheați îndeaproape ca să evite 
vătămările. În ciuda vorbăriilor și teoriilor, nu fuseseră instruiți să 
ucidă cu adevărat. 

Rin crezuse că ar putea simţi viața ce părăsea trupul victimei ei. 
Crezuse că ar putea lua notă de moartea aceleia cu gânduri mai 
semnificative decât „Unul doborât, mai rămân zece mii.” Crezuse că ar 
putea simţi ceva. 

Nu simți nimic. Doar un șoc trecător, apoi înţelegerea descurajantă 
că va trebui s-o facă din nou, și din nou, și din nou. 

Își smulse arma din falca soldatului exact când altul rotea o sabie 
deasupra capului ei. Ridică sabia și blocă lovitura. Și eschivă. Și 
împunse. Și vărsă din nou sânge. 

A doua oară nu fu mai ușor. 

I se părea că lumea se umpluse de soldaţi ai Federaţiei. Toți arătau la 
fel: coifuri identice, armuri identice. „Îl dobori pe unul și apare altul” 


În îngrămădeală, Rin nu avu timp să gândească. Luptă din reflex. 
Fiecare acţiune ceru o reacțiune. Nu-l mai zări pe Kitay, care dispăruse 
într-o mare de trupuri, un ocean de metal zăngănind și torţe. 

Lupta împotriva Federaţiei era cu totul altceva decât cea din ring. Ea 
nu avea exercițiul luptelor în meleu. Inamicul venea din toate 
direcţiile, nu din una singură, iar înfrângerea unuia nu te aducea cu 
nimic mai aproape de victoria în bătălie. 

Federaţia nu avea arte marţiale. Mișcările soldaților erau greoaie, 
studiate, iar tiparele - previzibile. Însă aveau experienţă în formaţie, în 
lupta în grup. Se mișcau de parcă aveau o minte-stup, prin acţiuni 
coordonate, produse de ani de zile de exerciţiu. Erau mai bine instruiți 
și mai bine echipați. 

Nu duceau o luptă elegantă. Soldaţii se băteau cu brutalitate și nu le 
era frică de moarte. Dacă erau răniţi, cădeau, iar camarazii avansau 
peste cadavrele lor. Erau neabătuțţi. Erau foarte mulți. 

„O să mor” 

Doar dacă... Doar dacă... 

Semințele de mac din buzunar urlau să fie înghiţite. Le putea lua 
acum. Se putea duce în Panteon și putea chema un zeu. Ce importanță 
aveau avertismentele lui Jiang, când oricum aveau să moară toţi? 

Rin văzuse chipul Phoenixului. Știa ce putere avea la îndemână, 
dacă ar fi cerut-o. 

„le pot face măreaţă. Te pot face o legendă.” 

Nu voia să fie o legendă, dar voia să rămână în viață. Voia mai mult 
decât orice să trăiască, la naiba cu consecinţele, și dacă asta se putea 
întâmpla prin invocarea Phoenixului, atunci așa să fie. Avertismentul 
lui Jiang nu mai însemna nimic pentru ea acum, nu când compatrioții 
și colegii de clasă erau ciopârțiți lângă ea și nu știa dacă fiecare 
secundă nu era ultima. Dacă avea să moară, nu voia să moară așa - 
mică, slabă și neajutorată. 

Ea avea o legătură cu un zeu. 

Avea să moară ca șaman. 

Cu inima bătând să-i spargă pieptul, Rin se ghemui după un colț 
ferit. Preţ de câteva secunde în care n-o zări nimeni, își îndesă mâna 
în buzunar și scoase semințele. Le duse la gură. 

Șovăi. 


Dacă le înghiţea și nu funcţiona, avea să moară cu siguranţă. Nu 
putea lupta dopată, ameţită și cu halucinaţii. 

În aer răsună un corn. Ridică brusc capul. Era un semnal de pericol, 
venind dinspre Poarta de Est. 

Însă Poarta de Sud n-avea trupe suplimentare pe care să le trimită 
acolo. Totul era o zonă de criză. Erau depășiți numeric în proporţie de 
trei la unu; dacă trimiteau jumătate din efective la Poarta de Est, 
atunci ar fi putut foarte bine să lase Federaţia să se plimbe prin oraș 
nestingherită. 

Însă detașamentul lui Rin primise ordin să se regrupeze dacă aude 
semnalul de pericol. Încremeni, nesigură, cu seminţele în palmă. Nu le 
putea înghiți acum - drogul avea nevoie de timp ca să-și facă efectul și 
nu putea rămâne într-o situație nesigură pe termen nedeterminat în 
vreme ce căuta drumul către Panteon. Și chiar dacă își putea domoli 
gândurile timp suficient ca să-i invoce pe zei, nu știa dacă ei i-ar fi 
răspuns. 

Să rămână aici, ascunsă, și să încerce să invoce un zeu, sau să se 
ducă să-și ajute tovarășii? 

— Du-te! 

Comandantul ei de detașament îi răcni peste larma luptei. 

— Du-te la poartă! 

Rin o luă la fugă. 


Poarta de Sud fusese un meleu, însă Poarta de Est era un abator. 

Soldaţii nikara erau la pământ. Rin alergă spre poziţiile lor, dar 
speranţa i se stinse pe măsură ce se apropia. Nu mai vedea pe nimeni 
în armură nikara luptând. Soldaţii Federaţiei se revărsau prin poartă, 
fără să întâlnească vreo rezistenţă. 

Acum era evident că trupele Federaţiei aleseseră Poarta de Est ca 
ţintă principală. Staţionaseră de trei ori mai multe efective acolo și 
instalaseră armament de asediu sofisticat în fața zidurilor orașului. 
Catapultele lansau bucăţi aprinse de grohotiș spre turnurile de gardă 
care nu mai răspundeau. 


O văzu pe Niang prăbușită într-un colț, ghemuită peste un trup 
nemișcat în uniforma Miliției. Când trecu Rin, Niang ridică privirea, 
cu chipul brăzdat de lacrimi și sânge. Trupul era al lui Raban. 

Fata avu senzaţia că e înjunghiată în măruntaie. „Nu... nu Raban, 
nu... 

Ceva o lovi în spinare. Se răsuci. Doi soldaţi ai Federaţiei se 
furișaseră în spatele ei. Primul ridică din nou sabia și o coborî. Rin se 
feri și lovi cu sabia ei. 

Metalul întâlni tendoane. Fu orbită de sângele care-i curse în ochi; 
nu putu să vadă ce tăia, simţi doar o tensiune puternică și apoi o 
eliberare, iar după aceea, soldatul Federaţiei fu lângă genunchii ei, 
urlând de durere. 

Străpunse fără să gândească. Urletul încetă. 

Apoi tovarășul lui o lovi cu scutul în brațul cu care ţinea sabia. Rin 
ţipă și o scăpă. Soldatul o împinse cu piciorul și o izbi cu scutul în 
coaste, după care își duse sabia în spate ca să dea lovitura finală cât ea 
era la pământ. 

Braţul îi șovăi, apoi căzu. Soldatul scoase un bolborosit uimit în 
timp ce privea lama care-i ieșea din stomac fără să-i vină a crede. 

Căzu în față și rămase nemișcat. 

Nezha întâlni privirea lui Rin, apoi își smulse sabia din spinarea 
soldatului. Cu cealaltă mână, îi aruncă o armă. 

Rin o prinse din zbor. Degetele i se strânseră cu familiaritate pe 
mâner. O străbătu un val de ușurare. Era înarmată. 

— Mulţumesc, zise. 

— În stânga ta, răspunse el. 

Fără să se gândească, se așezară spate în spate, luptând în timp ce-și 
acopereau reciproc punctele moarte. Formau o echipă surprinzător de 
bună. Rin acoperea atacurile prea ample ale lui Nezha; Nezha păzea 
colțurile inferioare ale lui Rin. Fiecare cunoștea bine slăbiciunile 
celuilalt: Rin știa că Nezha își ridica încet garda după loviturile ratate; 
el eschiva de sus, în timp ce ea se ghemuia pentru atacurile corp la 
corp. 

Nu-i citea gândurile, doar că petrecuse atât de mult timp 
observându-l, încât știa exact cum va ataca. Erau ca o mașinărie bine 


unsă, un dans coordonat spontan. Nu erau chiar două părți ale unui 
întreg, dar pe-aproape. 

Dacă n-ar fi petrecut atâta timp urându-se unul pe altul, gândi Rin, 
s-ar fi putut antrena împreună. 

Spate în spate, cu săbiile îndreptate spre inamic, luptau cu o 
disperare sălbatică, mai bine decât bărbaţi de două ori mai vârstnici. 
Fiecare recurgea la punctele forte ale celuilalt; câtă vreme Nezha lupta 
și nu era epuizat, nici Rin nu se simţea obosită. Pentru că acum nu 
mai lupta doar ca să rămână ea în viaţă, ci lupta alături de un partener. 
Luptau atât de bine, încât aproape se convinseră că ar putea scăpa 
nevătămațţi. De fapt, asaltul slăbea. 

— Se retrag, zise Nezha neîncrezător. 

Pentru un scurt moment extatic, Rin simți cum speranța îi umple 
pieptul, până își dădu seama că Nezha n-avea dreptate. Soldaţii nu 
dădeau înapoi în faţa lor. Îi deschideau calea generalului lor. 


Generalul era cu un cap mai înalt decât cel mai înalt bărbat pe care-l 
văzuse Rin vreodată. Avea membrele ca niște trunchiuri de copac, iar 
în armura lui era metal cât să acopere trei bărbaţi mai scunzi. Stătea 
călare pe un armăsar de luptă la fel de masiv, o creatură monstruoasă, 
îmbrăcată în oţel. Chipul îi era ascuns în spatele unui coif din metal 
care-i lăsa doar ochii neacoperiţi. 

— Ce-i asta? 

Glasul avea o reverberaţie nefirească, de parcă se cutremura 
pământul când vorbea. 

— De ce v-aţi oprit? 

Își struni armăsarul de luptă în faţa lui Rin și Nezha. 

— Doi căţelandri, zise el, cu glas scăzut și amuzat. Doi cățelandri 
nikara, care apără singuri o poartă întreagă. Oare așa de mult să fi 
decăzut sinegardienii, încât orașul trebuie apărat de niște copii? 

Nezha tremura. Rin era prea înspăimântată ca să tremure. 

— Uitaţi-vă bine, le spuse generalul soldaţilor săi. Uitaţi-vă cum ne 
ocupăm de lepădăturile nikara. 


Fata întinse mâna și-i prinse încheietura lui Nezha. 

El încuviință scurt la întrebarea ei nerostită. 

Împreună? 

Împreună. 

Generalul își cabră armăsarul monstruos și-i atacă. 

Nu mai puteau face nimic de-acum. Rin strânse din ochi și așteptă 
sfârșitul. 


Acesta nu veni. 

În aer răsună un zăngănit asurzitor - sunetul fierului pe fier. Aerul 
în sine se cutremură de vibrația nefirească a unei forțe uriașe oprite în 
loc. 

Când își dădu seama că nu fusese nici tăiată în două, nici călcată în 
picioare, Rin deschise ochii. 

— Ce mama mă-sii? zise Nezha. 

În faţa lor stătea Jiang, cu părul alb zburlit, de parcă fusese lovit de 
fulger. Picioarele nu-i atingeau pământul. Ambele braţe erau întinse, 
blocând cu bastonul lui de fier forța uriașă a halebardei generalului. 

Generalul încercă să înlăture bastonul, iar braţele îi tremurară din 
cauza încordării puternice, însă Jiang nu părea să aplice nicio forță. 
Aerul trosni nefiresc, ca un huruit prelungit de tunet. Soldaţii 
Federaţiei se retraseră, ca și cum puteau sesiza o explozie iminentă. 

— Jiang Ziya, zise generalul. Deci până la urmă trăieşti. 

— Te cunosc de undeva? întrebă Jiang. 

Generalul ripostă cu o nouă mișcare amplă a halebardei. Jiang își 
flutură bastonul și-l blocă cu aceeași ușurință cu care ar fi alungat o 
muscă. Dispersă forța loviturii în aer și în pământul de sub ei. Pavajul 
de piatră se cutremură în urma impactului, aproape doborându-i din 
picioare pe Rin și Nezha. 

— Retrage-ți oamenii. 

Deși vorbise calm, vocea lui Jiang răsună de parcă strigase. Părea 
mai înalt; nu mai mare, ci cumva alungit, pe când umbra i se întindea 


peste zidurile din spatele lor. Nu mai era mlădios și neastâmpărat; 
Jiang părea o cu totul altă persoană - mai tânără, infinit mai puternică. 

Rin se holbă cu venerație la el. Omul din faţa ei nu era rușinea 
ramolită și excentrică a Academiei. Omul ăsta era un soldat. 

Omul ăsta era un șaman. 

Când vorbi din nou, glasul lui își conținu propriul ecou. Grăi pe 
două voci, una normală și alta mult mai joasă, ca și cum umbra lui 
repeta tot ce spunea el, dar la un volum de două ori mai sonor. 

— Retrage-ţi oamenii sau aduc la viață făpturi care n-ar trebui să 
existe pe lumea asta. 

Nezha o prinse pe Rin de braţ, cu ochii mari. 

— Uite. 

În spatele lui Jiang, aerul se deforma sclipind, devenind mai 
întunecat decât noaptea însăși. Ochii maestrului se duseseră în fundul 
capului. Rostea cu voce tare o incantaţie, în graiul necunoscut în care 
Rin îl mai auzise vorbind o singură dată. 

— Eşti Pecetluit! mugi generalul. 

Dar se retrase grăbit, îndepărtându-se de neant, și-și strânse 
halebarda. 

— Chiar aşa? 

Jiang desfăcu larg brațele. 

În spatele lui se auzi un vaier sfâșietor, prea ascuțit pentru orice 
fiară cunoscută de om. 

Prin beznă se apropia ceva. 

Dincolo de neant, Rin văzu siluete care ar fi trebuit să existe doar în 
teatrul de păpuşi, contururi de fiare ce aparțineau basmelor. Un leu cu 
trei capete. O vulpe cu nouă cozi. O masă de șerpi încolăciți unul în 
altul, cu mulțimea de capete repezindu-se şi muşcând în toate 
direcțiile. 

— Rin, Nezha. Jiang nu se întoarse să se uite la ei. Fugiți. 

În clipa aceea Rin înțelese. Orice ar fi reprezentat creaturile acelea 
invocate, Jiang nu le putea controla. „Zeii nu vor fi chemați de 
bunăvoie în luptă. Zeii vor cere întotdeauna ceva în schimb.” El făcea 
exact ceea ce-i interzisese fetei să facă. 

Nezha o ajută pe Rin să se ridice. Ea își simți piciorul stâng de parcă 
cineva îi înfipsese în rotulă cuțite încinse. Țipă și se sprijini 


clătinându-se de el. 

Băiatul o sprijini, cu ochii măriți de groază. N-aveau timp să fugă. 

Jiang se zvârcoli în aer în fața lor, după care pierdu complet 
controlul. Neantul explodă în afară, sfâșiind urzeala lumii, prăbușind 
zidul cu porţi din jur. Maestrul lovi cu bastonul în aer. Din punctul 
unde lovise, un val de forță se răspândi și explodă într-un cerc vizibil. 
Preţ de o clipă, totul rămase nemișcat. Apoi, zidul de est căzu. 

Rin gemu și se rostogoli pe o parte. Abia mai putea vedea, abia mai 
putea simţi ceva. Niciunul dintre simțuri nu-i funcționa; era învăluită 
într-un cocon de beznă, străpuns doar de cioburi de durere. Piciorul îi 
atinse ceva moale și omenesc și întinse mâna într-acolo. Era Nezha. 

Icni și se sili să deschidă ochii. Nezha zăcea prăbușit alături, 
sângerând abundent dintr-o tăietură de pe frunte. Avea ochii închiși. 

Rin se ridică în capul oaselor, tresărind, și-l scutură de umăr. 

— Nezha? Băiatul se mișcă ușor. Simţi cum o străbate un val de 
ușurare. Trebuie să ne ridicăm... Nezha, haide, trebuie să... 

Din colțul îndepărtat al porţii țţâșni o jerbă de moloz. 

Sub dărâmături era îngropat ceva. Cineva era în viață. 

Rin strânse mâna lui Nezha și privi dărâmăturile mișcătoare, 
sperând cu disperare să fie Jiang, să fi supraviețuit terorii pe care o 
invocase și să fie bine, din nou el însuși, și să salveze... 

Mâna care se ivi din ruine era uriașă, însângerată și purta armură 
grea. 


Rin ar fi trebuit să-l omoare pe general înainte să iasă de sub 
dărâmături. Ar fi trebuit să-l ia pe Nezha și să fugă. Ar fi trebuit să facă 
ceva. 

Dar membrele nu ascultau comenzile pe care le transmitea creierul; 
nervii ei nu puteau înregistra nimic în afară de aceeași spaimă și 
disperare. Zăcea paralizată pe jos, cu inima bătând să-i spargă pieptul. 

Generalul se ridică în picioare clătinându-se, făcu un pas șchiopătat 
înainte, apoi încă unul. Coiful îi dispăruse. Când se întoarse către ei, 


Rin icni. Jumătate din fața generalului fusese smulsă de explozie, 
dezgolind un zâmbet scheletic îngrozitor sub pielea jupuită. 

— Lepădături nikara, mârâi el în timp ce înainta. 

Piciorul i se agăţă în trupul inert al unuia dintre propriii lui soldați. 
Fără să se uite, îl lovi dezgustat cu cizma. Privirea furioasă îi rămăsese 
aţintită asupra lui Rin și Nezha. 

— O să vă îngrop! 

Nezha scoase un geamăt înfundat de groază. 

Braţele lui Rin începură în sfârșit să răspundă la comenzi. Se strădui 
să-l ridice pe Nezha, însă picioarele îi tremurau de spaimă și nu se 
putu ridica. 

Generalul era uriaș și amenințător deasupra lor. Înălță halebarda. 

Pe jumătate înnebunită de panică, Rin își ridică sabia într-un arc 
amplu, sălbatic. Lama zăngăni în van pe trunchiul împlătoșat al 
generalului. El își strânse degetele înmănușate în jurul lamei subțiri și 
i-o smulse din mâini. Degetele mănușii metalice lăsară adâncituri în 
oţelul lamei. 

Tremurând, Rin dădu drumul sabiei. Generalul o ridică de guler și o 
aruncă spre rămășițele zidului. Capul fetei lovi piatră; vederea îi 
erupse în negru, apoi pete de lumină, apoi un nimic încețoșat. Clipi 
încet și când vederea îi reveni îl zări pe general ridicând lent halebarda 
deasupra trupului inert al lui Nezha. 

Rin deschise gura să țipe când generalul împunse vârful tăios în 
abdomenul lui Nezha, care scoase un sunet ascuţit, jalnic. O a doua 
lovitură îl reduse la tăcere. 

Icnind de frică, fata bâjbâi în buzunar după seminţele de mac. 
Prinse câteva și le duse la gură, înghițindu-le tocmai când generalul 
observă că mai mișca. 

— Nu, nu, mârâi el, ridicând-o iar de piepții veșmintelor. O trase 
aproape de faţa lui, rânjindu-i pofticios cu zâmbetul lui oribil. Gata cu 
vrăjitoriile nikara. Nici chiar zeii nu vor locui în recipiente moarte. 

Rin se zbătu nebunește în strânsoarea lui, cu lacrimile scurgându-i- 
se pe chip în timp ce încerca să răsufle. Capul îi zvâcnea în locul unde 
se lovise de piatră. Se simţea de parcă plutea, înotând în beznă, dar nu 
știa dacă de la seminţele de mac sau din cauza rănii de la cap. Fie 
murea, fie avea să-i vadă pe zei. Poate ambele. 


„le rog”, se rugă ea. „Le rog, vino la mine. Fac orice. 

Apoi se prăbuși în neant; era din nou în tunelul către ceruri, dusă în 
sus, repezindu-se cu viteză uriașă spre un loc necunoscut. Marginile 
câmpului vizual se înnegriră și apoi deveniră roșu familiar, o foiţă 
purpurie care acoperea ca o lentilă de sticlă tot ce vedea. 

Cu ochii minţii, o zări pe Femeie apărând înaintea ei. Femeia întinse 
o mână spre ea, dar... 

— Pleacă din calea mea! ţipă Rin. 

N-avea timp pentru paznic, n-avea timp de avertismente - avea 
nevoie de zei, avea nevoie de zeul ei. 

Spre marea ei surpriză, Femeia se supuse. 

Apoi trecu de barieră, goni din nou în sus și ajunse în sala tronului 
zeilor, în Panteon. 

Toate soclurile, în afara unuia singur, erau goale. 

Atunci îl văzu în toată gloria focului său. Un glas măreț și teribil îi 
răsună în minte. Răsună prin tot universul. 

Pot să-ți dau puterea pe care o cauţi. 

Se strădui frenetic să respire, însă strânsoarea generalului era tot 
mai puternică în jurul gâtului ei. 

Pot să-ți dau puterea de a doborî imperii. De a-ți arde dușmanii până 
când din oasele lor va rămâne doar cenușa. Toate acestea ţi le voi da și 
încă mai multe. Știi care-i târgul. Știi condiţiile. 

— Orice, șopti Rin. Absolut orice. 

Totul. 

Prin sală trecu ceva ca o pală de vânt. Lui Rin i se păru că aude un 
chicotit. 

Deschise ochii. Nu mai era ameţită. Întinse mâinile și-l prinse pe 
general de încheieturi. Era slăbită de moarte, strânsoarea ei trebuia să 
fi fost ca atingerea unei pene. Însă generalul urlă. Îi dădu drumul și, 
când ridică braţele s-o lovească, văzu că ambele lui încheieturi erau 
roșu împestrițat, gâlgâitor. 

Rin se ghemui și înălță coatele deasupra capului ca să formeze o 
pavăză jalnică. 

Un văl imens de flăcări izbucni înaintea ei. Căldura o izbi în faţă. 
Generalul se împletici în spate. 


— Nu... Deschise gura larg, fără să-i vină a crede. Se uită la ea de 
parcă vedea pe altcineva. Nu tu. 

Rin se strădui din răsputeri să se scoale. Flăcările curgeau în 
continuare în fața ei, flăcări pe care nu le putea controla. 

— Ești moartă! strigă generalul. Te-am omorât! 

Fata se ridică încet și flăcările i se scurseră din mâini, ca pârâiașe ce 
le cuprindeau, fără scăpare. Generalul urlă de durere când focul îi 
atinse rănile deschise, găurile căscate de pe chip, tot corpul. 

— Te-am văzut arzând! V-am văzut pe toţi arzând! 

— Nu pe mine, șopti ea și-și desfăcu palmele spre el. 

Focul se întinse în afară cu dușmănie. Rin percepu o senzaţie de 
sfâșiere, ca și cum era sfârtecată din măruntaie, de undeva dinăuntrul 
ei. Curgea prin ea, fără să-i facă rău, dar imobilizând-o. O folosea ca 
mediu. Ea nu controla flacăra mai mult decât putea controla fitilul 
unei lumânări; se unea cu ea și o învăluia. 

Cu ochii minţii, văzu Phoenixul unduind pe soclul său din Panteon. 
Privind. Râzând. 

Nu-l putea vedea pe general prin flăcări, zărea doar o siluetă, un 
contur de armură prăbușindu-se și strângându-se în sine, un maldăr 
îngenuncheat, ceva ce era mai puțin om și mai degrabă o halcă de 
carne carbonizată, cărbune și metal. 

— Oprește-te, șopti ea. 

„le rog, fă să se oprească.” 

Dar focul ardea mai departe. Grămada care fusese generalul se 
clătină înapoi și se prăbuși, o minge de flăcări care se micșoră și apoi 
se stinse. 

Rin avea buzele uscate, crăpate. Când le mișcă, sângerară. 

— Te rog, oprește-te. 

Focul vuia tot mai tare. Nu putea auzi și nu putea răsufla prin 
dogoare. Se lăsă în genunchi, cu ochii strânși, prinzându-și fața în 
mâini. 

„le implor.” 

Cu ochii minţii, văzu Phoenixul trăgându-se înapoi, parcă iritat. Își 
deschise aripile uriașe, învăpăiate, apoi le strânse. 

Calea către Panteon se închise. Rin se clătină și căzu. 


Timpul încetă să mai aibă vreun înţeles. În jurul ei se purtă o luptă — 
și apoi se opri. Rin era învăluită într-un turn de inexistenţă, izolată de 
orice se întâmpla în jur. Nu mai exista nimic, până începu iar să existe. 

— Arde, o auzi pe Niang. Are febră... Am căutat otravă în răni, dar 
n-am găsit nimic. 

„Nu-i febră”, ar fi vrut ea să spună, „ci un zeu.” Apa pe care i-o picura 
Niang pe frunte nu înăbușea flăcările ce încă curgeau prin ea. 

Încercă să-l cheme pe Jiang, dar gura n-o asculta. Nu putea vorbi. 
Nu se putea mișca. 

Credea că poate să vadă, dar nu știa dacă visează, pentru că data 
următoare când deschise ochii, zări un chip atât de încântător, încât 
aproape că ţipă. 

Sprâncene arcuite, o netezime de porțelan. Buze sângerii. 

Împărăteasa? 

Dar împărăteasa era departe, cu Divizia Trei, încă pe drumul dinspre 
nord. N-avea cum să ajungă așa repede, înaintea zorilor. 

Veniseră deja zorii? I se părea că poate zări primele raze de soare, 
răsăritul acestei nopţi lungi, îngrozitoare. 

— Cum se numește fata? întrebă împărăteasa. 

„Fata? Împărăteasa vorbește despre mine?” 

— Runin. Fusese glasul lui Irjah. Fang Runin. 

— Runin, repetă împărăteasa. 

Glasul îi suna ca o coardă de harpă, clar și pătrunzător și frumos în 
același timp. 

— Runin, uită-te la mine. 

Rin simţi degetele împărătesei pe obraz. Erau reci ca zăpada, ca o 
boare de iarnă. Deschise ochii și se uită în ochii ei încântători. Cum 
putea cineva să aibă ochi așa frumoși? Nu semănau deloc cu ochii de 
viperă. Nu erau ochi de șarpe; erau sălbatici și negri și stranii, dar 
frumoși, ca ai unei căprioare. 

Și viziunile... văzu un nor de fluturi, foi mătăsoase din panglici 
fluturând în vânt. O lume formată doar din frumuseţe, culoare și ritm. 


Ar fi făcut orice să rămână captivă în privirea aceea. 

Împărăteasa trase brusc aer în piept și viziunile dispărură. 

Apăsarea pe fața lui Rin se înteți. 

— Te-am văzut arzând, spuse împărăteasa. Am crezut că te-am 
văzut murind. 

— Nu sunt moartă, încercă Rin să spună, dar limba îi era prea grea 
în gură și nu reuși decât să scoată un sunet înăbușit. 

— Șșșt. Împărăteasa îi puse un deget de gheaţă pe buze. Nu vorbi. E 
în regulă. Știu ce ești. 

Apoi simți apăsarea rece a unor buze pe frunte, aceeași răceală pe 
care o împinsese în ea Jiang în timpul Probelor, și focul din ea se 
stinse. 


CAPITOLUL 12 


Când Enro îi îngădui să părăsească infirmeria, Rin fu mutată în 
subsolul sălii principale, unde se ţineau înainte luptele. I s-ar fi părut 
ciudat, dar era prea năucită ca să gândească mult la orice. Dormi 
enorm. În subsol nu existau ceasuri, însă adesea aţipea și se trezea 
când soarele apusese deja. Nu reușea să rămână trează mai mult de 
câteva minute. Îi aduceau mâncare și de câte ori mânca, adormea 
aproape imediat. 

Odată, în timp ce dormea, auzi voci deasupra ei. 

— Este lipsit de eleganţă, zise împărăteasa. 

— Este inuman, spuse lIrjah. O trataţi ca pe un criminal de drept 
comun. S-ar putea ca fata asta să ne fi câștigat bătălia. 

— Și s-ar putea la fel de bine să dea foc întregului oraș, replică Jun. 
Nu știm de ce-i în stare. 

— E doar o fată, zise Irjah. O să se sperie. Trebuie să-i spună cineva 
ce i se întâmplă. 

— Nu știm ce i se întâmplă, răspunse Jun. 

— E evident, spuse împărăteasa. Ea este încă un Altan. 

— Atunci să-l lăsăm pe Tyr să se ocupe de ea când ajunge, vorbi Jun. 

— Tyr vine tocmai de la Castelul Nopţii, zise Irjah. O s-o ţinem 
sedată o săptămână întreagă? 

— În niciun caz n-o las să umble prin oraș, replică Jun. Aţi văzut ce 
a făcut Străjerul Porții cu zidul de est. I se destramă Pecetea, Daji. El 
este o amenințare mai mare decât Federaţia. 

— Nu mai este, răspunse împărăteasa tăios. Problema Străjerului 
Porții a fost rezolvată. 

Când îndrăzni să deschidă ochii, Rin nu văzu pe nimeni aplecat 
deasupra ei și-și aminti doar pe jumătate ce se discutase. După altă 
perioadă de somn fără vise, despre care nu știa cât durase, nu fu sigură 
dacă nu cumva își imaginase totul. 

În cele din urmă, își reveni în simțţiri. Însă când încercă să iasă din 
subsol, fu oprită cu forța de trei soldați din Divizia Trei aflați în fața 
ușii. 


— Ce se-ntâmplă? întrebă fata. Era încă puţin dezorientată, însă 
destul de conștientă ca să știe că așa ceva nu era normal. De ce nu pot 
să plec? 

— Pentru siguranța ta, răspunse un soldat. 

— Ce vrei să spui? Cine a dat autorizaţia? 

— Avem ordine să te ținem aici, spuse soldatul scurt. Dacă-ncerci să 
foloseşti forța, va trebui să te rănim. 

Soldatul cel mai apropiat întinse mâna după armă. Rin dădu înapoi. 
Înţelese că n-avea cum să-i convingă. 

Așa că reveni la metodele cele mai primitive. Deschise gura și ţipă. 
Se tăvăli pe podea. Îi lovi pe soldaţi cu pumnii și-i scuipă în faţă. 
Ameninţă să urineze în fața lor. Le strigă obscenităţi despre mamele 
lor. Le strigă obscenităţi despre bunicile lor. 

O ţinu așa ore în șir. 

În cele din urmă, se conformară cererii de a vedea pe cineva 
responsabil pentru soarta ei. 

Din nefericire, îl trimiseră pe maestrul Jun. 

— Nu-i nevoie de așa ceva, îi spuse îmbufnată când apăru. Își 
aranjase hainele în grabă, ca să nu arate de parcă tocmai se tăvălise 
prin praf. N-o să fac rău nimănui. 

Jun arăta de parcă n-ar fi crezut-o nici în ruptul capului. 

— Tocmai ţi-ai demonstrat o abilitate de combustie spontană. Ai 
aprins zidul de est al orașului. Înțelegi de ce n-am vrea să te plimbi 
prin campus? 

Rin se gândi că combustia fusese mai mult deliberată decât 
spontană, dar nu credea că dacă ar fi explicat modul cum procedase, 
ar fi părut mai puţin amenințătoare. 

— Vreau să-l văd pe Jiang, spuse ea. 

Expresia lui Jun era indescifrabilă. leși fără să răspundă. 

După ce trecu peste indignarea de a fi închisă, fata decise că cel mai 
bine era să aștepte. Îi era loială împărătesei. Era un soldat bun. Ceilalți 
maeștri din Sinegard aveau să garanteze pentru ea, chiar dacă nu și 
Jun. Câtă vreme își păstra cumpătul, n-avea de ce să se teamă. Se 
gândi, absurd, că ar fi putut da de bucluc doar pentru că deținuse opiu 
asupra ei. 


Măcar nu mai era izolată. Rin descoperi că vizitatori puteau intra 
după voie în subsol. Doar ea nu putea să plece. 

Niang veni des, dar nu era foarte vorbăreață. Când zâmbea, era un 
gest forțat. Se mișca fără vlagă. Nu râdea când Rin încerca s-o 
înveselească. Stăteau amândouă pe pat ore întregi, în tăcere, 
ascultându-și răsuflarea una alteia. Niang era împietrită de durere, iar 
Rin nu știa cum să-i aducă mângâiere. 

— Și mie mi-e dor de Raban, îndrăzni ea odată, însă nu reuși decât 
s-o facă pe Niang să lăcrimeze și să plece. 

Pe Kitay însă îl descosea fără milă, ca să afle vești. El venea cât de 
des putea, dar era aproape tot timpul plecat în operaţiuni de salvare. 

Puțin câte puţin, Rin află ce se petrecuse după bătălie. 

Federaţia era pe punctul de a ocupa Sinegardul când ea îl ucisese pe 
general. Asta, împreună cu sosirea la timp a împărătesei și a Diviziei 
Trei, întorsese lupta în favoarea lor. Federaţia se retrăsese și Kitay se 
îndoia că va reveni prea curând. 

— Povestea s-a terminat destul de repede după venirea Diviziei Trei, 
zise el. Avea braţul într-o fașă, dar o asigurase pe Rin că era doar o 
luxație ușoară. A avut legătură cu... mă rog, știi tu. Federaţia a fost 
îngrozită. Cred că s-a temut că noi avem nu doar un speeran. 

Rin se ridică în șezut. 

— Cum? 

Kitay păru nedumerit. 

— Păi nu asta ești? 

Speeran? Ea? 

— Așa umblă vorba prin oraș, zise băiatul. 

Rin îi sesiză stinghereala. Mintea lui Kitay mergea de două ori mai 
repede decât a unui om normal; curiozitatea lui era nestăvilită. Avea 
nevoie să știe ce făcuse ea, ce era ea și de ce nu-i spusese nimic. 

Însă fata nu știa ce să-i spună. Nu știa nici ea. 

— Ce se spune? îl întrebă. 

— Că te-a cuprins o sete de sânge sălbatică. Și c-ai luptat de parcă ai 
fi fost posedată de o hoardă de demoni. Că generalul te-a rănit cu 
spada de mai multe ori și te-a înjunghiat de optsprezece ori, dar tot nu 
te-a oprit. 

Rin îi arătă braţele. 


— Vezi vreo urmă de răni? Doar pe Nezha l-a rănit. 

Kitay nu râse. 

— Este adevărat? Eşti închisă aici, deci trebuie să fie adevărat. 

Deci Kitay nu știa despre foc. Rin se gândi să-i spună, dar șovăi. 

Cum i-ar fi putut explica lui Kitay ce era șamanismul, lui Kitay care 
era atât de convins de logica lui? Băiatul era logicianul modern prin 
excelență pe care îl detesta Jiang, un ateu, un sceptic care nu putea 
accepta să-i fie pusă sub semnul întrebării viziunea asupra lumii. Ar fi 
considerat-o nebună. lar Rin era prea extenuată ca să se certe. 

— Nu știu ce s-a întâmplat, rosti ea. Totul e doar o pâclă. Și nu știu 
ce sunt. Am fost orfană de război. Aș putea fi de oriunde. Aș putea fi 
oricine. 

Kitay nu părea satisfăcut. 

— Jun e convins că ești speerană. 

Cum ar fi fost posibil așa ceva? Când fusese atacat Speerul, Rin ar fi 
fost doar un prunc și n-ar fi avut cum supraviețui, dacă nimeni nu 
supraviețuise. 

— Dar Federaţia i-a masacrat pe speerani, zise ea. N-a lăsat niciun 
supraviețuitor. 

— A supraviețuit Altan, zise Kitay. Ai supravieţuit tu. 


Studenţii Academiei suferiseră mult mai multe pierderi decât 
soldaţii din Divizia Opt. Doar jumătate din clasa ei mai trăiau, 
majoritatea având răni minore. Cincisprezece colegi de clasă muriseră. 
Alţi cinci erau în stare gravă în centrul de triaj al lui Enro, cu vieţile 
atârnând de un fir de păr. 

Printre ei se număra și Nezha. 

— Azi va fi supus celei de-a treia serii de operaţii, zise Kitay. Nu se 
știe dacă va supraviețui. Chiar dacă va trăi, s-ar putea să nu mai poată 
lupta niciodată. Au zis că halebarda i-a străpuns complet trunchiul și 
i-a retezat șira spinării. 

Rin fusese ușurată pur și simplu pentru că Nezha nu murise. Nu se 
gândise că alternativa putea fi și mai rea. 


— Sper să moară, zise Kitay pe neașteptate. Rin se răsuci spre el, 
şocată, însă băiatul continuă: Dacă e de ales între moarte și o viață 
dusă ca schilod, sper să scape ușor. Nezha nu și-ar putea suporta viaţa, 
dacă nu va putea lupta. 

Ea nu știu ce să răspundă. 

Victoria oferise un răgaz pentru nikara, însă nu garanta siguranța 
orașului. Informaţiile venite de la Divizia Doi anunțau că Federaţia 
trimitea întăriri pe mare, în timp ce principala forță de invazie aștepta 
să facă joncţiunea. 

Când Federaţia urma să atace a doua oară, nikara nu vor mai putea 
apăra orașul. Sinegardul era evacuat complet. Birocraţii imperiali 
fuseseră mutați complet în capitala de război de la Golyn Niis, ceea ce 
însemna că securitatea orașului nu mai era prioritară. 

— Academia este lichidată, o informă Kitay. Ne-au înrolat pe toţi în 
Divizii. Niang a fost trimisă în Unsprezece, Venka în Șase la Golyn 
Niis. Pe Nezha nu-l vor trimite nicăieri până... mă rog, știi tu, zise el 
apoi tăcu. Eu am primit ieri ordin pentru Divizia Doi. Ofiţer inferior. 

Era divizia în care își dorise dintotdeauna să ajungă. În alte condiţii, 
s-ar fi impus felicitări. Însă acum nu părea la locul ei nicio sărbătorire. 
Rin încercă totuși. 

— Grozav! Asta voiai, nu? 

Kitay ridică din umeri. 

— Au nevoie disperată de soldaţi. Nu mai e vorba de prestigiu; au 
început să recruteze oameni direct de la țară. Dar va fi bine să lupt sub 
comanda lui Irjah. Plec mâine. 

Rin îi puse o mână pe umăr. 

— Ai grijă de tine. 

— Și tu. 

Kitay se lăsă pe spate și se sprijini în mâini. 

— Ai vreo idee când îți dau drumul de-aici? 

— Tu știi mai multe decât mine. 

— N-a venit nimeni să stea de vorbă cu tine? 

Rin clătină din cap. 

— Nu, după Jun n-a mai venit nimeni. L-au găsit pe Jiang? 

Kitay o privi compătimitor, iar ea știu răspunsul dinainte să-l audă 
rostit. Era același pe care i-l dădea de multe zile. 


Jiang nu mai era. Nu murise, ci dispăruse. De la sfârșitul bătăliei 
nimeni nu-l mai văzuse și nimeni nu auzise nimic despre el. Căutaseră 
cu meticulozitate supraviețuitori sub dărâmăturile zidului de est, 
totuși nu găsiseră nici urmă de maestrul 'Iradiţiilor. Nu exista nicio 
dovadă că era mort, dar nici vreun semn care să-i lase să spere că ar fi 
în viață. Părea să fi dispărut în chiar neantul pe care-l invocase. 


După ce Kitay plecă cu Divizia Doi către Golyn Niis, nimeni nu mai 
veni să-i ţină companie lui Rin. Fata își petrecu timpul dormind. Acum 
îi era somn tot timpul, mai ales după mese, iar când dormea era un 
somn greu și fără vise. Se întrebă dacă-i puneau narcotice în mâncare 
și în apă. Într-un fel, era aproape recunoscătoare. Ar fi fost mai rău să 
rămână singură cu gândurile ei. 

Nu era în siguranță după ce reușise să invoce un zeu. Nu se simţea 
puternică. Era închisă într-un subsol. Propriii ei comandanţi n-aveau 
încredere în ea. Jumătate din prietenii ei erau pe moarte sau muriseră, 
maestrul ei era pierdut în neant, iar ea era închisă pentru propria 
siguranţă și siguranţa tuturor celor din jur. 

Dacă asta însemna să fii speeran - în cazul în care ea era speeran -, 
Rin nu știa dacă merita. 

Dormea și, când nu se mai putea sili să doarmă, se ghemuia într-un 
colț și plângea. 


În a șasea zi de captivitate, Rin abia se trezise când ușa sălii 
principale se deschise. Irjah privi înăuntru, verifică dacă era trează, 
apoi închise repede ușa în urma lui. 

— Maestre Irjah. 

Rin își netezi tunica șifonată și se ridică în picioare. 

— Sunt generalul Irjah acum, zise bărbatul fără să pară prea fericit. 
Pierderile impun promovări. 

— Generale, se corectă ea. Scuze. 


Irjah ridică din umeri și-i făcu semn să se așeze. 

— Abia dacă mai contează în momentul ăsta. Cum te simţi? 

— Obosită, domnule, răspunse ea. 

Se așeză cu picioarele încrucișate pe podea, pentru că în subsol nu 
erau scaune. 

După o scurtă ezitare, Irjah se așeză și el pe podea. 

— Așa. Își puse mâinile pe genunchi. Se zice că ești speerană. 

— Cât de multe știți? întrebă încet fata. 

Oare Irjah știa că ea invocase focul? Ştia ce o învățase Jiang? 

— Eu l-am crescut pe Altan după al Doilea Război, spuse Irjah. Știu. 

Rin simţi o ușurare profundă. Dacă Irjah știa cum era Altan și de ce 
erau capabili speeranii, atunci cu siguranță avea să garanteze pentru 
ea, avea să convingă Miliția că nu era periculoasă - cel puţin nu pentru 
el. 

— S-a luat o decizie în legătură cu tine, zise Irjah. 

— Nu știam că sunt subiect de dezbatere, răspunse ea, doar ca să fie 
capricioasă. 

Irjah îi aruncă un zâmbet obosit, care nu-i lumină și ochii. 

— În curând vei primi ordinele de transfer. 

— Serios? 

Rin se îndreptă, dintr-odată entuziasmată. Îi dădeau drumul. În 
sfârşit. 

— Domnule, speram să mă pot alătura Diviziei Doi, cu Ķitay... 

Irjah o întrerupse. 

— Nu te duci la Divizia Doi. Nu mergi în niciuna dintre cele 
Douăsprezece Divizii. 

Încântarea fetei fu înlocuită imediat de groază. Dintr-odată deveni 
conștientă de un bâzâit slab. 

— Ce vreţi să spuneţi? 

Irjah își frământă stingherit degetele, apoi zise: 

— Căpeteniile au hotărât că este mai bine să te trimită la Cike. 

Preţ de o clipă, Rin rămase uitându-se mută la el. 

Cike? Celebra Divizie Treisprezece, detașamentul de asasini al 
împărătesei? Ucigașii fără onoare, fără reputaţie și fără glorie? Forţa 
combatantă atât de dezgustătoare, atât de sinistră, încât Miliția 
prefera să pretindă că nu există? 


— Rin? Ai înțeles ce ţi-am spus? 

— Cike? repetă ea. 

— Da. 

— Mă trimiteţi la detașamentul de ciudaţi? Vocea i se stinse și-i veni 
brusc să izbucnească în lacrimi. La Copiii Stranii? 

— Cike e o divizie ca oricare alta a Miliției, spuse Irjah pripit. Glasul 
îi era liniștitor într-un mod prefăcut. Sunt un detașament cu totul 
respectabil. 

— Sunt rataţi și incapabili! Sunt... 

— Ei o slujesc pe împărăteasă exact așa cum face armata. 

— Dar eu... 

Rin înghiţi un nod. 

— Credeam că sunt un soldat bun. 

Expresia lui Irjah se îmblânzi. 

— Of, Rin. Așa și ești, să știi. Eşti un soldat incredibil. 

— Atunci de ce nu pot să mă duc într-o divizie adevărată? 

Era perfect conștientă că suna copilăresc. Însă în condiţiile date, 
credea că avea dreptul să se comporte ca un copil. 

— Ştii bine de ce, răspunse lIrjah încet. După ultimul Război al 
Macului, speeranii n-au mai luptat alături de cele Douăsprezece 
Provincii. lar înainte de războiul acela, când au făcut-o, cooperarea a 
fost întotdeauna... dificilă. 

Rin învățase istorie și știa la ce se referea Irjah. Ultima dată când 
speeranii luptaseră alături de Miliție, fuseseră priviți drept ciudăţenii 
barbare, cam așa cum era privită în prezent Cike. Speeranii se 
dezlănţuiau și luptau în propriile lor tabere; constituiau un pericol 
ambulant pentru oricine se afla în apropierea lor, prieteni și dușmani 
deopotrivă. Ei urmau ordinele, însă doar aproximativ; li se dădeau 
ținte și obiective, dar zeii să-l ajute pe ofițerul care încerca vreo 
manevră sofisticată. 

— Miliția îi urăște pe speerani. 

— Miliția se teme de speerani, o corectă Irjah. Nikara n-au reușit 
niciodată să se descurce cu ceea ce nu înțeleg, iar Speerul i-a pus 
mereu în încurcătură. Mă aștept ca acum să știi motivul. 

— Da, domnule. 


— Eu te-am recomandat pentru Cike. Și am făcut-o pentru tine, 
copilă. Irjah o ţintui cu o privire hotărâtă. Rivalitatea dintre Căpetenii 
n-a dispărut niciodată complet, în ciuda alianţei pe care au făcut-o în 
timpul Împăratului Dragon. Deși poate că soldaţii lor te urăsc, cele 
Douăsprezece Căpetenii ar fi dornice să pună mâna pe un speeran. 
Indiferent în ce divizie te-ai duce, așa ceva ar însemna un avantaj 
necinstit. Și s-ar putea ca diviziile în care nu te-ai duce să nu fie 
mulțumite de schimbarea balanței puterii. Dacă te-aș fi trimis în una 
dintre cele Douăsprezece Divizii, ai fi fost în mare pericol din cauza 
celorlalte unsprezece. 

— Eu... Nu se gândise la asta. Dar în Miliție există deja un speeran, 
zise ea. Ce-i cu Altan? 

Barba lui Irjah zvâcni. 

— Vrei să-ți cunoşti comandantul? 

— Poftim? 

Rin clipi, fără să înţeleagă. Irjah se întoarse și strigă spre cineva aflat 
dincolo de ușă. 

— Poți să intri! 

Ușa se deschise. Bărbatul care intră era înalt și suplu. Nu purta 
uniforma Miliției, ci o tunică albă fără însemne. Avea prins pe spinare 
un trident de argint. 

Rin înghiți, înăbușindu-și nevoia caraghioasă de a-și aranja părul. 
Simţi un val de căldură familiar, o fierbințeală care începea din vârful 
urechilor. 

El mai căpătase câteva cicatrice de când îl văzuse ultima dată, 
inclusiv două pe antebraţ și una neregulată pe față, care pornea din 
colțul din dreapta jos al ochiului stâng și ajungea pe falca dreaptă. 
Părul nu mai era tuns scurt ca în școală, ci îi crescuse dezordonat și 
sălbatic, de parcă îl ignorase luni de zile. 

— Bună, zise Altan Trengsin. Cum era cu rataţii și incapabilii? 


— Cum naiba ai supraviețuit bombelor incendiare? 
Rin deschise gura, dar nu se auzi niciun cuvânt. 


Altan. Altan Trengsin. Încercă să formuleze un răspuns coerent, dar 
tot ce putea să priceapă era că eroul copilăriei sale stătea chiar în fața 
el. 

Altan îngenunche lângă ea. 

— Cum de exiști? o întrebă încet. Credeam că sunt singurul rămas. 

Rin își regăsi în cele din urmă graiul. 

— Nu știu. Nu mi-au spus niciodată ce s-a întâmplat cu părinţii mei, 
iar cei adoptivi nu știau nimic. 

— Și n-ai bănuit niciodată ce erai? 

Fata clătină din cap. 

— Nu până n-am... adică... atunci când... 

Glasul i se sugrumă dintr-odată. Amintirile pe care le înăbușise i se 
revărsară în fața ochilor: Femeia care ţipa, Phoenixul care chicotea, 
căldura extraordinară ce-i curgea prin trup, felul cum armura 
generalului se îndoise și se topise în dogoarea focului... 

Își duse mâinile la faţă și văzu că tremurau. 

Nu fusese în stare să-l controleze. Nu fusese în stare să-l stingă. 
Flăcările se scurgeau din ea fără încetare; l-ar fi putut arde pe Nezha, l- 
ar fi putut arde pe Kitay, ar fi putut transforma tot Sinegardul în 
cenușă dacă Phoenixul nu i-ar fi ascultat ruga. Și chiar după ce 
flăcările încetaseră, focul care-i curgea prin vene nu se oprise, până 
când n-o sărutase pe frunte împărăteasa, stingându-le ea. 

„Înnebunesc”, își zise fata. „Am devenit tot ce m-a avertizat Jiang că 
nu trebuie să devin.” 

— Hei. Hei! 

Degete reci i se strânseră în jurul încheieturilor. Cu blândeţe, Altan 
îi îndepărtă palmele de pe față. 

Rin ridică privirea și se uită în ochii lui. Aveau o nuanţă de purpuriu 
mai deschisă decât petalele de mac. 

— E în regulă, zise el. Știu. Știu cum e. O să te ajut. 


— Cike nu-s chiar așa de răi după ce ajungi să-i cunoști, zise el pe 
când o ducea afară din subsol. Adică omorâm oameni la comandă, dar 


în general suntem destul de drăguți. 

— Sunteţi toți șamani? întrebă ea; se simțea ameţită. 

Altan clătină din cap. 

— Nu toți. Avem doi care nu se încurcă cu zeii: un expert în muniții 
și un medic. Dar ceilalți sunt șamani. Tyr fusese cel mai instruit dintre 
noi până să ajungă în Cike - crescuse într-o sectă de călugări care 
venerau o zeiță a întunericului. Ceilalţi au fost ca tine: trădând putere 
și potenţial șamanic, însă dezorientaţi. Îi ducem în Castelul Nopţii, îi 
instruim și apoi îi dezlănțuim împotriva dușmanilor împărătesei. 
Toată lumea are de câștigat. 

Rin încercă să considere liniștitoare cuvintele lui. 

— De unde vin ei? 

— De peste tot. Ai fi uimită să vezi în câte locuri mai trăiesc vechile 
religii, zise Altan. În toate provinciile există o mulțime de culturi 
secrete. Unele aduc anual câte un inițiat în Cike și pentru asta 
împărăteasa le lasă în pace. Nu-i ușor să găsești șamani în ţara asta, nu 
în vremurile astea, dar împărăteasa îi aduce de unde poate. Mulţi 
provin din închisoarea din Baghra - Cike este a doua lor șansă. 

— Dar nu faceți parte cu adevărat din Miliție. 

— Nu. Noi suntem asasini, însă în vreme de război funcționăm ca 
Divizia lreisprezece. 

Rin se întrebă câți oameni ucisese Altan. Pe cine ucisese. 

— Și ce faceţi pe timp de pace? 

— Timp de pace? Tânărul îi aruncă o privire ironică. Pentru Cike nu 
există timp de pace. Împărăteasa vrea mereu să moară cineva. 


Altan îi spusese să-și strângă lucrurile și să se întâlnească la poartă. 
Urmau să plece după-amiază, cu un detașament al ofițerului Yenjen 
din Divizia Cinci, până pe front, unde restul Cike ajunsese cu o 
săptămână în urmă. 

Toate obiectele fetei fuseseră confiscate după bătălie. Abia avu timp 
să-și ia un set nou de arme de la arsenal înainte să străbată orașul. 
Soldaţii Diviziei Cinci aveau ranițe ușoare și câte două rânduri de 


arme fiecare. Rin avea doar o sabie cu lama puţin tocită și teaca ei. 
Părea și se simţea teribil de nepregătită. Nici măcar n-avea un al doilea 
rând de haine. Bănuia că foarte curând avea să înceapă să miroasă 
urât. 

— Încotro mergem? întrebă ea când porniră în jos pe cărarea de 
munte. 

— Spre Khurdalain, spuse Altan. În Provincia Tigrului. E un marș de 
două săptămâni spre sud până la fluviul Murui de Vest, apoi o să 
găsim ceva cu care să mergem spre port. 

În ciuda celor întâmplate, Rin simțea un fior de entuziasm. 
Khurdalain era un port la Marea Nariin, un centru înfloritor al 
comerțului internațional. Era singurul oraș din Imperiu care avea de-a 
face în mod uzual cu străinii; hesperienii și bolonienii își înființaseră 
ambasade aici cu veacuri în urmă. Chiar și negustorii Federaţiei 
fuseseră prezenţi cândva pe docuri, până când Khurdalainul devenise 
o scenă centrală a Războaielor Macului. 

Khurdalainul trecuse prin două decenii de război și supravieţuise. 
lar acum împărăteasa deschisese din nou un front aici, ca să-i atragă 
pe invadatorii din Federație către estul și centrul Nikanului. 

În timpul marșului, Altan îi explică strategia de apărare a 
împărătesei. 

Orașul era locul ideal pentru organizarea frontului inițial. Coloanele 
cu armuri grele ale Federaţiei aveau un avantaj zdrobitor în câmpiile 
largi din nordul Nikanului, însă Khurdalain abunda în râuri și pâraie, 
care însemnau un avantaj pentru operaţiunile defensive. 

Atragerea trupelor Federaţiei spre Khurdalain le-ar fi împins pe 
terenul care le era cel mai puţin favorabil. Atacul asupra Sinegardului 
fusese o încercare îndrăzneață de a separa provinciile nordice de cele 
sudice. Dacă ar fi avut de ales, generalii Federaţiei ar fi avansat cu 
siguranţă direct spre inima Nikanului, îndreptându-se către sud. Însă 
dacă Khurdalain ar fi fost bine apărat, Federaţia ar fi fost nevoită să 
schimbe direcția nord-sud a ofensivei și să se mute pe o axă est-vest. 
lar Nikanul ar fi avut loc să se retragă și să se regrupeze în sud-vest 
dacă ar fi căzut Khurdalainul. 

În cazul ideal, Miliția ar fi încercat o manevră de dublă învăluire, 
pentru a încolți Federaţia din flancuri, izolându-i trupele de rutele de 


retragere și de liniile de aprovizionare, însă Miliția nu avea nici pe 
departe competența și efectivele necesare unei asemenea tentative. 
Cele Douăsprezece Căpetenii abia reușiseră să se coordoneze la timp 
pentru a veni în apărarea Sinegardului; acum fiecare dintre ele era 
prea ocupată să-și apere propria provincie ca să încerce cu adevărat o 
acțiune militară comună. 

— De ce nu se pot uni pur și simplu ca în timpul celui de-al Doilea 
Război? întrebă Rin. 

— Pentru că Împăratul Dragon e mort, răspunse Altan, și nu poate 
aduna Căpeteniile în jurul lui, iar împărăteasa nu se bucură de aceeași 
loialitate. Da, Căpeteniile îngenunchează la Sinegard și jură credință 
în fața ei, dar când vine vremea, își pun provinciile pe primul loc. 

Apărarea Khurdalainului n-avea să fie simplă. Recenta ofensivă de la 
Sinegard demonstrase că Federaţia deținea superioritate militară clară 
ca mobilitate și armament. lar Mugenul avea avantajul pe coasta de 
nord; trupele Federaţiei puteau primi fără greutate întăriri de peste 
mare, deoarece soldaţi și provizii suplimentare puteau fi aduse iute cu 
corăbiile. 

Din punct de vedere al structurilor defensive, Khurdalain avea 
puține avantaje. Era un oraș-port deschis, conceput, până la 
Războaiele Macului, ca o enclavă pentru străini. Cele mai bune 
structuri de apărare ale Nikanului fuseseră ridicate în lungul deltei 
inferioare a fluviului Murai de Vest, mult la sud de oraș. Faţă de 
capitala de război Golyn Niis, care dispunea de efective militare 
numeroase, Khurdalain era o victimă sigură, cu braţele deschise 
pentru a-i primi pe invadatori. 

Însă Khurdalainul trebuia apărat. Dacă Federaţia avansa în inima 
țării și reușea să ocupe Golyn Niis, se putea îndrepta apoi fără greutate 
spre est, alungând pe coastă rămășițele Miliției. Și dacă erau împinși 
spre mare, flota jalnic de mică a Nikanului nu i-ar fi putut salva. Așa 
că Khurdalainul era punctul critic de care depindea soarta întregii țări. 

— Suntem ultimul front, spuse Altan. Dacă noi cădem, ţara e 
pierdută. O bătu pe fată pe umăr. Ești surescitată? 


CAPITOLUL 13 


Clang. 

Rin abia reuși să-și ridice sabia la timp ca să împiedice tridentul lui 
Altan să-i spintece faţa. Făcu tot ce putu să se stabilizeze, să disipeze 
ki-ul loviturii în mod egal prin tot corpul și în ţărână, dar, chiar și așa, 
picioarele îi tremurară sub impact. 

I se părea că o ţineau așa de ore în șir. Braţele o dureau, iar plămânii 
se chinuiau să tragă aer. 

Însă Altan nu terminase. Mișcă tridentul, îi prinse lama sabiei între 
doi dinți și răsuci cu putere. Apăsarea smulse sabia din mâinile fetei și 
o aruncă zăngănind pe pământ. Altan îi apăsă vârful tridentului pe 
gât. Rin ridică iute mâinile în semn că se predă. 

— Reacţionezi din frică, spuse el. Nu controlezi lupta. Trebuie să-ți 
limpezești mintea și să te concentrezi. Să te concentrezi asupra mea, 
nu asupra armei. 

— E niţel cam greu când încerci să-mi scoţi ochii, mormăi ea, 
împingându-i tridentul din dreptul feţei. 

Altan coborî arma. 

— Încă te ferești. Te opui. Trebuie să lași Phoenixul să vină. Când ai 
invocat zeul, când zeul ajunge în tine, este o stare de extaz, un 
amplificator de ki. Nu obosești. Ești capabilă de un efort extraordinar 
și nu simți durerea. Trebuie să te cufunzi în starea aceea. 

Rin își reamintea perfect starea de spirit de care voia el să se lase 
cuprinsă. Senzaţia arzătoare din vene, lentilele roșii ce-i obturau 
vederea. Felul cum oamenii deveneau ţinte. Felul cum n-avea nevoie 
de odihnă, ci doar de durere, de durere care să alimenteze focul. 

Ea intrase conștient în starea aceea doar în timpul Probelor și în 
Sinegard. În ambele situaţii fusese furioasă și disperată. 

De atunci nu mai izbutise să regăsească aceeași stare mentală. 
Fusese doar dezorientată, agitată și, ca acum, extenuată. 

— Învață s-o îmblânzești, zise Altan. Învață să te cufunzi în ea și să 
ieși din ea. Dacă te concentrezi numai asupra armei inamicului, vei fi 
mereu în defensivă. Uită-te dincolo de armă, spre ţintă. Concentrează- 
te pe ceea ce vrei să omori. 


Altan era un profesor mult mai bun decât Jiang. Maestrul Tradiţiilor 
era frustrant de vag și de distrat și se prefăcea în mod deliberat că nu 
pricepe. Lui Jiang îi plăcea să danseze în jurul răspunsurilor, s-o facă 
pe Rin să se învârtă în jurul adevărului ca un vultur înfometat până să- 
i ofere o bucăţică satisfăcătoare de înțelegere. 

Însă Altan nu pierdea vremea. Trecea direct la subiect, îi dădea exact 
răspunsurile pe care le voia fata. Îi înțelegea temerile și știa de ce era 
ea în stare. 

Antrenamentul cu el era ca un antrenament cu un frate mai mare. 
Era foarte ciudat să-i spună cineva că ei doi erau la fel - că și lui i se 
supraextindeau încheieturile ca lui Rin, așa că trebuia să întoarcă 
piciorul într-un fel anumit. Era o senzație minunată, copleșitoare, să 
aibă asemănări cu altcineva, asemănări care se regăseau în 
profunzimea genelor. 

Alături de Altan, ea avea senzaţia că își găsea locul - nu doar în 
aceeași divizie sau armată, ci în ceva mai profund și mai vechi. Se 
simțea așezată într-o linie genealogică străveche. Avea un loc. Nu era o 
orfană anonimă de război, ci o speerană. 

Cel puţin așa părea să creadă toată lumea. Cu toate acestea, Rin nu 
putea scăpa de senzaţia că nu era în regulă. Ea nu putea invoca zeul la 
fel de ușor ca Altan. Nu se putea mișca la fel de grațios ca el. De vină 
era oare moștenirea sau antrenamentul? 

— Tu ai fost așa mereu? îl întrebă. 

Tânărul păru să se încordeze. 

— Așa... cum? 

— Așa, ca... tine. Rin făcu un gest vag în direcţia lui. Ești... nu ești 
precum ceilalți elevi. Precum ceilalți soldați. Ai putut să invoci 
dintotdeauna focul? Ai putut să lupţi dintotdeauna așa? 

Expresia lui era indescifrabilă. 

— M-am antrenat multă vreme la Sinegard. 

— Dar și eu m-am antrenat! 

— Tu n-ai fost antrenată ca speeran, dar ești o războinică. E ceva ce 
ai în sânge. O să-ţi aduc destul de repede moștenirea la lumină. Altan 
îi făcu semn cu tridentul. Sus arma! 


— De ce un trident? întrebă Rin când o lăsă în cele din urmă să-și 
tragă suflarea. De ce nu o sabie? 

Nu mai văzuse alt soldat care să nu poarte armele standard ale 
Miliției: halebarda și sabia. 

— Am o rază mai mare de acţiune, zise el. Adversarul nu se apropie, 
când lupți într-un cocon de foc. 

Rin atinse dinţii tridentului. Vârfurile fuseseră ascuţite de multe ori; 
nu erau strălucitoare sau netede, ci crestate de urmele multor lupte. 

— E speerană? 

Așa trebuia să fi fost. Tridentul era făcut doar din oţel, spre 
deosebire de armele nikara, care aveau plăsele de lemn. 

Într-adevăr, era mai greu, dar Altan avea nevoie de o armă care să nu 
ardă când o atingea. 

— E de pe insulă, zise el. O împunse cu capătul bont și-i făcu semn 
să-și ridice sabia. Nu mai trage de timp. Haide, ridică-te. De la capăt. 

Fata cobori braţele extenuată. 

— Nu putem pur și simplu să recurgem la droguri? Întrebă. 

Nu pricepea în ce fel antrenamentul fizic necruţător ar fi ajutat-o să 
invoce Phoenixul. 

— Nu, nu putem pur și simplu să recurgem la droguri, răspunse 
Altan. O împunse din nou cu tridentul. Leneșo, genul ăsta de gândire 
e o greșeală de începător. Oricine poate să înghită niște seminţe și să 
ajungă în Panteon. Partea asta-i simplă. Dar ca să creezi o legătură cu 
zeul, să-i canalizezi puterea după voia ta și să-i pui capăt după aceea, 
este nevoie de disciplină. Dacă nu ești învățată să-ți acordezi mintea, e 
foarte ușor să pierzi controlul. Gândește-te ca la un stăvilar. Zeii sunt 
surse de energie potenţială, ca apa ce curge la vale. Drogul e ca o 
ecluză prin stăvilar - el deschide calea ca să treacă zeii. Dar dacă 
ecluza ta e prea largă sau șubredă, atunci puterea se revarsă fără 
obstacol. Zeii îți ignoră voinţa. Se iscă haos. Dacă nu vrei să-ți arzi 
aliații, trebuie să-ți amintești de ce l-ai invocat pe Phoenix. Trebuie să- 
i direcționezi puterea. 


— E ca o rugăciune, spuse ea. 

Altan încuviinţă. 

— Este exact ca o rugăciune. Toate rugăciunile sunt simple repetiţii 
- le prezinţi zeilor solicitarea ta. Diferenţa dintre șamani și restul 
lumii este că rugăciunile noastre chiar funcționează. Nu te-a învățat 
Jiang? 

Jiang o învățase exact pe dos. El îi ceruse să-și limpezească mintea 
prin meditaţie, să-și uite eul, să uite că era o fiinţă distinctă de univers. 
Jiang o învățase să-și elimine propria voință. Altan îi cerea să-și arate 
voinţa în faţa zeilor. 

— M-a învăţat doar să ajung la zei. Nu să-i aduc în lumea noastră. 

Altan păru uluit. 

— Atunci cum ai invocat Phoenixul în Sinegard? 

— N-ar fi trebuit, zise ea. Jiang m-a avertizat să n-o fac. A spus că 
zeii nu sunt meniți să devină arme. Doar să le ceri sfatul. Mă învăţa să 
mă calmez, să-mi găsesc legătura cu cosmosul mai larg și să-mi 
corectez dezechilibrul sau... cam așa ceva, încheie ea neconvingător. 

Devenea evident cât de puţine o învățase de fapt Jiang. N-o 
pregătise deloc pentru acest război. Încercase doar s-o împiedice să 
folosească puterea la care știa acum că poate ajunge. 

— Așa ceva e lipsit de rost, spuse Altan, cu o expresie disprețuitoare. 
Jiang e cărturar, dar eu sunt soldat. Pe el îl interesează teologia; pe 
mine mă interesează cum să distrug. 

Desfăcu pumnul, întoarse mâna și în palmă îi jucă un cerculeț de 
foc. Cu cealaltă mână întinse tridentul. Flacăra goni din vârfurile 
degetelor lui, îi jucă pe umeri și se extinse până în vârful dinţilor 
tridentului. 

Rin fu uimită de controlul perfect pe care-l avea Altan asupra 
focului, de felul în care îl modela așa cum un sculptor modela lutul, 
cum îl supunea voinţei lui prin cele mai ușoare mișcări din degete. 
Când Rin invocase Phoenixul, focul se revărsase din ea într-un șuvoi 
necontrolat. Însă Altan îl controla ca pe o prelungire a sa. 

— Jiang a avut dreptate să fie prudent, spuse tânărul. Zeii sunt 
imprevizibili. Zeii sunt periculoși. Și nu există nimeni care să-i 
înțeleagă, nu pe deplin. Însă în Castelul Nopţii noi am dus 
transformarea zeilor în arme la rang de artă. Suntem mai aproape de 


a-i înţelege pe zei decât i-au înțeles vreodată călugării. Ne-am 
dezvoltat puterea de a rescrie urzeala acestei lumi. Dacă n-o folosim, 
atunci care-i rostul? 


După două săptămâni de marș forțat, patru zile de călătorie pe mare 
și încă trei zile de mers pe jos, ajunseră la porțile Khurdalainului, 
puţin înainte de lăsarea nopţii. Când ieșiră dintre copaci și se 
îndreptară către drumul principal, Rin văzu pentru prima dată 
oceanul. 

Se opri. 

Atât Sinegard, cât și Tikany erau regiuni fără ieșire la mare. Rin 
văzuse râuri și lacuri, dar niciodată o întindere atât de uriașă de apă. 
Rămase cu gura căscată văzând imensa suprafață albastră, care mergea 
cât vedea cu ochii, mai departe decât își putea închipui. 

Altan se opri lângă ea. Îi zări expresia stupefiată și zâmbi. 

— N-ai mai văzut oceanul până acum? 

Rin nu-și putea desprinde privirea de la panorama aceea. Se simțea 
ca în prima zi când zărise Sinegardul în toată splendoarea lui, de parcă 
ar fi căzut într-o lume fantastică unde basmele pe care le auzise erau 
întrucâtva adevărate. 

— Am văzut picturi, zise ea. Am citit descrieri. În Tikany veneau 
negustorii de pe coastă și ne povesteau despre aventurile lor pe mare, 
dar asta... nici n-am visat că există ceva care poate arăta așa. 

Altan îi luă mâna și o îndreptă spre ocean. 

— Federaţia Mugen se află chiar dincolo de strâmtoarea îngustă. 
Dacă urci în Munţii Kukhonin, poţi s-o zărești. Și dacă iei o corabie 
de-acolo și apuci spre sud, pe lângă Golyn Niis și în Provincia Șarpelui, 
ajungi la Speer. 

N-avea cum s-o vadă de unde stăteau, dar tot își aținti privirea peste 
apele strălucitoare, închipuindu-și o insuliță singuratică în Marea 
Nikanului de Sud. Speerul petrecuse zeci de ani în izolare până să vină 
marile puteri continentale și să o sfâșie în lupta dintre ele. 

— Cum e? 


— Speerul? Frumos... Glasul lui Altan era blând și nostalgic. Acum i 
se spune Insula moartă, dar tot ce-mi aduc eu aminte e verde. Dintr-o 
parte a insulei puteai vedea țărmul Imperiului Nikara. Pe partea 
cealaltă era apă nețărmurită, un orizont nemărginit. Ne luam bărcile și 
plecam pe ocean fără să știm ce vom găsi; călătorii în bezna nesfârșită, 
ca să descoperim cealaltă parte a lumii. Speeranii împărțeau cerul 
nopții în șaizeci și patru de case ale constelaţiilor, câte una pentru 
fiecare zeu. Și câtă vreme vedeai steaua de sud a Phoenixului, puteai 
întotdeauna să-ți găsești calea înapoi spre Speer. 

Rin se întrebă cum arăta acum Insula moartă. Când Mugenul 
distrusese Speerul, distrusese oare și satele? Sau colibele și căscioarele 
mai stăteau în picioare, așezări-fantomă așteptându-și locuitorii care 
n-aveau să se mai întoarcă niciodată? 

— De ce ai plecat? întrebă ea. 

Își dădu seama că știa foarte puţine despre Altan. Supravieţuirea lui 
era un mister, așa cum însăși existenţa ei era un mister pentru ceilalți. 

Altan era pesemne foarte tânăr când venise în Nikan, un refugiat 
după războiul care-i ucisese poporul. N-avea cum să fi avut mai mult 
de patru-cinci ani. Cine-l luase de pe insulă? De ce numai pe el? 

Și de ce pe ea? 

Însă Altan nu răspunse. Se uită atent o clipă la cerul care se întuneca 
şi apoi se întoarse pe potecă. 

— Haide, spuse el și-i luă brațul. O să rămânem în urmă. 


Ofițerul Yenjen ridică un steag nikara în fața zidurilor orașului și 
dădu ordin detașamentului să rămână la adăpostul copacilor până 
primeau un răspuns. După o așteptare de jumătate de oră, o fată 
subțire, îmbrăcată în negru din cap până în picioare, aruncă o privire 
prin poarta orașului. Le făcu semn frenetic să se grăbească și să intre, 
apoi închise repede poarta în urma lor. 

— Divizia voastră vă așteaptă în vechiul cartier de pescari. Asta-i la 
nord de-aici. Țineţi drumul principal, îi explică ea lui Yenjen. Apoi se 
întoarse și-și salută comandantul. Salut, Trengsin. 


— Salut, Qara. 

— Asta-i speerana noastră? 

— Da. 

Qara își înclină capul spre un umăr și o cântări din priviri pe Rin. 
Era o femeie micuță - o fată, de fapt -, abia ajungându-i lui Rin până 
la umăr. Părul îi cobora mai jos de talie, într-o coadă împletită groasă 
și neagră. Avea trăsături ciudat alungite, nu chiar nikara, dar nici chiar 
altceva identificabil. 

Pe umărul ei stâng stătea un șoim de vânătoare masiv, care o privea 
dispreţuitor pe Rin. Ochii lui și ai Qarei aveau exact aceeași nuanţă de 
auriu. 

— Ce fac ai noștri? 

— Bine, spuse Qara. Adică, în general bine. 

— Când se întoarce fratele tău? 

Șoimul Qarei întinse gâtul, după care îl aplecă la loc, cu penele 
ridicate ca și cum ar fi fost neliniștit. Qara mângâie cu mâna gâtul 
păsării. 

— Când se întoarce, răspunse ea. 

Yenjen și detașamentul lui dispăruseră deja pe aleile întortocheate 
ale orașului. Qara le făcu semn lui Rin și Altan s-o urmeze în sus pe 
scara de lângă zidurile orașului. 

— De unde este ea? îl întrebă Rin în șoaptă pe Altan. 

— E hinterlandeză, spuse el și o prinse de braţ chiar când fata se 
împletici pe scările șubrede. Ai grijă să nu te împiedici. 

Qara îi conduse pe o pasarelă ce trecea peste primele case din 
Khurdalain. Odată ajunsă sus, Rin se întoarse și văzu pentru prima 
dată întregul oraș-port. 

Khurdalainul ar fi putut foarte bine să fie un oraș străin smuls din 
temelii și aruncat în cealaltă parte a lumii. Era o himeră cu numeroase 
stiluri arhitectonice, un amestec bizar de tipuri de construcţie din ţări 
diferite, aflate pe continente diferite. Rin zări biserici ale căror schițe 
le văzuse doar în manualele de istorie, dovezi ale fostei ocupaţii 
boloniene. Văzu clădiri cu coloane spiralate, clădiri cu turnuri 
monocrome elegante, cu caneluri adânci săpate în părţile laterale, în 
locul pagodelor înclinate tipice capitalei. Sinegard era farul călăuzitor 


al Imperiului Nikara, dar Khurdalain era fereastra Nikanului către 
restul lumii. 

Qara îi duse peste pasarelă, până pe terasa unui acoperiș plat. De 
acolo trecură peste un pâlc de case, mergând pe acoperișurile celor 
mai înalte, construite în stilul vechii Hesperii, apoi coborâră în stradă 
când clădirile începură să fie prea depărtate unele de altele. Prin 
spaţiile dintre case, Rin putu vedea soarele care apunea, reflectat în 
ocean. 

— Pe vremuri era o așezare hesperiană, zise Qara, arătând către 
chei. 

Acesta era o arteră lungă și largă pe malul apei, mărginită de vitrine 
de prăvălii scunde. Pasarela era construită din scânduri de lemn 
groase, îmbibate de apa de mare. În Khurdalain, totul mirosea ușor a 
mare; briza însăși era impregnată cu izul sărat al oceanului. 

— Inelul acela de clădiri, urmă ea, acolo - cele cu acoperișuri 
terasate - adăpostea consulatele boloniene. 

— Ce s-a-ntâmplat? întrebă Rin. 

— Împăratul Dragon s-a-ntâmplat, răspunse Qara. Nu-ţi știi propria 
istorie? 

În zilele agitate de după al Doilea Război al Macului, Împăratul 
Dragon expulzase toţi străinii din Nikan, însă Rin știa că mai rămăsese 
o mână de hesperieni - misionari hotărâți să răspândească cuvântul 
Sfântului lor Creator. 

— În oraş mai sunt hesperieni? întrebă ea plină de speranţă. 

Nu văzuse niciodată un hesperian. Străinii din Nikan nu puteau 
călători în nord, la Sinegard; accesul le era limitat la comerțul în 
câteva porturi, dintre care Khurdalain era cel mai mare. Fata se întreba 
dacă hesperienii aveau într-adevăr pielea albă și purtau blănuri, dacă 
aveau într-adevăr părul morcoviu. 

— Câteva sute, spuse Altan, însă Qara clătină din cap. 

— Nu mai sunt. Au plecat după atacul asupra Sinegardului. 
Guvernul lor le-a trimis o corabie. Aproape că s-a răsturnat, așa de 
mulți oameni au încercat să înghesuie pe ea. Au mai rămas unu-doi 
misionari și câțiva ambasadori străini. Ei scriu tot ce văd și transmit 
guvernelor de acasă. Dar asta-i tot. 


Rin își aminti ce zisese Kitay despre chemarea Hesperiei în ajutor și 
pufni. 

— Își imaginează că asta-i de ajutor? 

— Sunt hesperieni, răspunse Qara. Ei cred întotdeauna că sunt de 
ajutor. 

Partea veche din Khurdalain - cartierul nikara - avea clădiri scunde, 
într-o rețea de alei intersectată de un sistem de canale, atât de înguste, 
încât până și o cotigă ar fi trecut cu greu. Era logic ca armata nikara 
să-și instaleze baza în această parte a orașului. Chiar dacă Federaţia ar 
fi știut vag unde se afla, numărul copleșitor al trupelor sale n-ar fi 
reprezentat un avantaj pe străduţele acestea cotite care deveneau 
adevărate tuneluri. 

Ignorând arhitectura, Rin își închipui că, în condiţii normale, 
Khurdalain era o versiune mai zgomotoasă și mai murdară a 
Sinegardului. Înaintea ocupaţiei fusese pesemne un nod fremătător de 
schimburi comerciale, mai captivant chiar decât pieţele din centrul 
Sinegardului. Însă sub asediu Khurdalain era liniștit și tăcut, aproape 
apăsător de tăcut. Cât merseră prin oraș, fata nu zări niciun civil; fie 
fuseseră deja evacuaţi, fie țineau cont de avertismentele Miliției și se 
fereau, ţinându-se departe de locurile unde i-ar fi putut vedea soldaţii 
Federaţiei. 

Pe drum Qara îi informă de situaţia luptelor. 

— Suntem sub asediu de aproape o lună. Avem tabere ale Federaţiei 
pe trei părți, mai puţin pe cea din care aţi venit voi. Cel mai rău e că ei 
avansează în zonele urbane. Khurdalain are ziduri înalte, dar Federaţia 
are catapulte. 

— Cât au ocupat din oraș? întrebă Altan. 

— Doar o fâșie îngustă de plajă, lângă mare, și jumătate din 
cartierul străinilor. Putem recuceri ambasadele boloniene, dar Divizia 
Cinci nu vrea să coopereze. 

— Nu vrea să coopereze? 

Qara se încruntă. 

— Avem niște... hm, dificultăți de integrare. Noul lor general, Jun 
Loran, nu-i deloc de ajutor. 

Altan arăta la fel de descurajat pe cât se simțea Rin. 

— Jun e aici? 


— A venit acum trei zile. 

Rin se cutremură. Bine măcar că nu-i era direct subordonată. 

— Divizia Cinci nu-i din Provincia Tigrului? De ce n-o comandă 
Căpetenia Tigrului? 

— Căpetenia Tigrului este un copil de trei ani al cărui tutore e un 
politician fără experiență militară. Jun a revenit la comanda armatei 
din provincia lui. Sunt aici și Căpeteniile Berbecului și Boului, cu 
diviziile lor provinciale, dar s-au ciorovăit între ei din cauza proviziilor 
mai mult decât s-au bătut cu Federaţia. Și nimeni nu poate să facă un 
plan de atac care să nu-i protejeze pe civili. 

— Ce mai caută civilii aici? întrebă Rin; i se părea că treaba Miliției 
ar fi fost mult mai simplă dacă protecţia civililor n-ar fi fost o 
prioritate. De ce n-au fost evacuaţi, ca sinegardienii? 

— Pentru că ăsta nu-i un oraș din care să poţi pleca lesne, răspunse 
Qara. Majoritatea locuitorilor trăiesc de pe urma pescuitului sau a 
fabricilor. Aici nu există agricultură. Dacă se mută mai departe de 
țărm, nu mai au nimic. Majoritatea țăranilor au venit aici în primul 
rând ca să scape de sărăcia de la ţară. Dacă le cerem să plece, vor muri 
de foame. Oamenii sunt hotărâți să rămână și noi trebuie să avem grijă 
să rămână în viață. 

Șoimul Qarei ridică brusc capul, ca și cum auzise ceva. După ce mai 
înaintă câțiva pași, Rin auzi și ea glasurile ridicate ce veneau din 
spatele complexului unde se afla sediul generalului. 


— Cike! 

Rin se crispă. Ar fi recunoscut oriunde vocea. Generalul Jun Loran 
năvăli pe alee către ei, cu chipul împurpurat de furie. 

— Au-au! 

Târa de ureche un băiat sfrijit, pe care-l smucea violent. Băiatul avea 
un petic de țesătură peste ochiul stâng, iar cel drept era plin de lacrimi 
de durere în timp ce se clătina în urma lui Jun. 

Altan se opri brusc. 

— Pe Ţâţele Tigroaicei! 


— Ramsa, zise Qara, ocărând în barbă. 

Rin nu-și dădu seama dacă era un nume sau un blestem în graiul ei. 

— Tu! Jun se opri în fața Qarei. Unde-i comandantul tău? 

Altan făcu un pas în faţă. 

— Eu sunt. 

— Trengsin? Jun îl privi cu neîncredere fățișă. Glumești. Unde-i Tyr? 

Chipul tânărului fu străbătut de un fior de iritare. 

— Tyr e mort. 

— Cum? 

Altan încrucișă brațele. 

— Nu s-a obosit nimeni să-ți zică? 

Jun nu luă în seamă înțepătura. 

— E mort? Cum a murit? 

— Riscurile meseriei, zise Altan, ceea ce o făcu pe Rin să presupună 
că habar n-avea. 

— Așa că au dat Cike pe mâinile unui copil, mormăi Jun. Incredibil! 

Altan privea întruna de la Jun la băiat, care era gârbovit lângă 
general și scâncea de durere. 

— Despre ce-i vorba? 

— Oamenii mei l-au prins cu mâinile până la coate în depozitele de 
muniție, spuse Jun. A treia oară săptămâna asta. 

— Crezusem că era căruța noastră de muniţie! protestă băiatul. 

— Voi n-aveţi căruță de muniţie! se răsti Jun. Am stabilit asta 
primele două dăți. 

Qara oftă și-și trecu palma peste frunte. 

— N-ar trebui să fur dacă ei ar împărți cu noi, spuse băiatul 
tânguitor, apelând la Altan. Avea vocea pițigăiată și stridentă, iar 
ochiul sănătos părea enorm pe chipul lui slăbuț. Nu pot să-mi fac 
treaba, dacă n-am pulbere de foc. 

— Dacă ai tăi n-au echipamentul necesar, ar fi trebuit să vă gândiţi 
să-l aduceţi de la Castelul Nopţii. 

— L-am folosit pe al nostru la ambasadă, mormăi băiatul. Ții minte? 

Jun îl smuci în jos de ureche și băiatul urlă de durere. Altan întinse 
mâna după tridentul din spate. 

— Dă-i drumul, Jun. 

Generalul aruncă o privire la trident și colțul gurii i se ridică. 


— Mă ameninţi? 

Altan nu-și trase arma - ar fi fost cea mai înaltă trădare s-o îndrepte 
spre comandantul altei divizii -, dar nici nu-și luă mâna de pe mâner. 
Rin crezu că zărește focul sclipindu-i pentru o clipă în vârfurile 
degetelor. 

— Înaintez o cerere. 

Jun făcu un pas în spate, dar nu-i dădu drumul băiatului. 

— Oamenii tăi n-au acces la proviziile Diviziei Cinci. 

— lar pedepsirea lui e prerogativa mea, nu a ta, spuse Altan. Dă-i 
drumul. Acum, Jun. 

Jun scoase un sunet de dezgust și-l eliberă pe băiat, care-l ocoli în 
grabă și o zbughi spre Altan, frecându-și urechea cu o expresie jalnică. 

— Data trecută m-au spânzurat de glezne în piaţa orașului, se 
plânse el. 

Parcă era un copil care își pâra colegii de clasă profesorului. Altan 
părea revoltat. 

— Tot așa te-ai purta și cu Diviziile Unu sau Opt? întrebă el. 

— Diviziile Unu și Opt au destul bun-simţ să nu scotocească prin 
echipamentul Diviziei Cinci, se răsti Jun. Oamenii tăi nu fac decât să 
cauzeze probleme de când au ajuns aici. 

— Ne-am făcut treaba, fir-ar să fie! izbucni băiatul. Voi sunteţi ăia 
care v-ascundeţi în spatele zidurilor ca niște lași nenorociţi. 

— Taci, Ramsa, se răsti Altan. 

Jun izbucni într-un hohot de râs scurt și batjocoritor. 

— Sunteţi un detașament de zece oameni. Nu vă supraestimaţi 
valoarea pentru această Miliție. 

— Așa cum e, o slujim pe împărăteasă exact la fel ca tine, spuse 
Altan. Am plecat din Castelul Nopţii ca să fim întăriri pentru voi. Așa 
că o să-mi tratezi oamenii cu respect, altfel va afla împărăteasa. 

— Bineînţeles. Voi sunteţi plozii speciali ai împărătesei, zise Jun 
tărăgănat. Întăriri. Bună glumă. 

Îi aruncă o privire dispreţuitoare lui Altan și plecă, mergând înțepat 
și prefăcându-se că n-o vede pe Rin. 

— Cam așa a fost săptămâna trecută, zise Qara oftând. 

— Parcă ziceai că toate-s bune, spuse Altan. 

— Am exagerat. 


Ramsa își privi cercetător comandantul. 

— Bună, Trengsin, zise el vesel. Mă bucur că te-ai întors. Altan își 
apăsă palmele pe față și apoi înălță capul, trăgând adânc aer în piept. 
Braţele îi căzură pe lângă corp. Oftă. 

— Unde-i biroul meu? 

— Pe aleea aia, la stânga, răspunse Ramsa. Am eliberat fostul birou 
al vămii. O să-ți placă. Ţi-am adus hărțile. 

— Mulţumesc, zise Altan. Căpeteniile unde sunt instalate? 

— În fostul complex al guvernului, după colț. Ţin consilii regulat. 
Nu ne prea invită, din motiv de... mă rog. Ştii tu. 

Vocea lui Ramsa se stinse, părând dintr-odată foarte vinovat. Altan îi 
aruncă o privire întrebătoare Qarei. 

— Ramsa a aruncat în aer jumătate din cartierul străinilor de la 
docuri, povesti ea. Nu le-a avertizat dinainte pe Căpetenii. 

— Am aruncat în aer o clădire. 

— Era o clădire mare, spuse Qara sec. Divizia Cinci mai avea doi 
oameni înăuntru. 

— Au supraviețuit? întrebă Altan. 

Qara se holbă la el fără să-i vină a crede. 

— Ramsa a aruncat în aer o clădire peste ei. 

— Înţeleg atunci că n-aţi făcut nimic folositor cât am fost plecat, 
zise Altan. 

— Am ridicat fortificaţii! spuse Ramsa. 

— Pe linia de apărare? întrebă Altan cu speranţă. 

— Nu, doar în jurul biroului tău. Și al barăcilor noastre. Căpeteniile 
nu ne mai lasă să ne apropiem de linia de apărare. 

Altan arăta profund exasperat. 

— Trebuie să mă duc să lămuresc treburile. Complexul guvernului e 
într-acolo? 

— Da. 

— Bine. Altan îi aruncă o privire scurtă lui Rin. Qara, ea o să aibă 
nevoie de echipament. Pregătește-o și instaleaz-o. Ramsa, vino cu 
mine. 

— Eşti locotenentul lui Altan? întrebă Rin în timp ce Qara o 
conducea pe alte alei întortocheate. 


— Nu eu, ci fratele meu, răspunse femeia. Grăbi pasul, se aplecă sub 
o poartă boltită într-un zid și aşteptă să vină și Rin după ea. Îi ţin locul 
până se întoarce. O să stai aici, cu mine. 

O conduse în josul altor scări, ce duceau într-o încăpere subterană 
umedă. Era o cămăruță, abia cât latrina de la Academie. Prin 
deschizătura pivniţei trăgea curentul. Rin se frecă pe braţe și o trecu 
un fior. 

— Avem tot dormitorul femeilor doar pentru noi, spuse Qara. Ce 
norocoase suntem! 

Rin aruncă o privire în cameră. Pereţii erau din pământ, nu din 
cărămidă, ceea ce însemna că n-aveau izolaţie. Într-un colț fusese 
întinsă o singură rogojină, înconjurată de lucrurile Qarei. Fata bănuia 
că va trebui să-și facă rost de propria pătură dacă nu voia să doarmă 
printre gândaci. 

— În divizii nu există femei? 

— Noi nu împărțim dormitorul cu alte divizii. Qara scotoci într-un 
sac de lângă rogojină, scoase un teanc de haine și i-l aruncă lui Rin. 
Cred c-ar trebui să scapi de uniforma aia de la Academie. Îţi iau eu 
lucrurile vechi. Enki vrea toate cârpele pentru bandaje. 

Rin își scoase iute tunica ponosită de la Academie, își îmbrăcă 
uniforma și-i dădu hainele vechi Qarei. Uniforma nouă era o tunică 
neagră banală. Spre deosebire de cele ale Miliției, nu purta însemnele 
Împăratului Roșu în stânga pieptului. Uniformele Cike erau concepute 
fără semne distinctive. 

— Și brasarda. 

Qara stătea cu mâna întinsă, așteptând. 

Rin își atinse brasarda albă, simțindu-se stingherită. N-o scosese 
după bătălie, chiar dacă nu mai era, oficial, ucenica lui Jiang. 

— Chiar trebuie? 

Văzuse destule brasarde de Academie printre soldaţii din 
detașamentul lui Yenjen, chiar dacă păreau trecuţi bine de vârsta 
școlii. Adesea ofițerii din Sinegard își purtau brasardele cu mândrie 
ani de zile după absolvire. 

Qara încrucișă braţele. 

— Aici nu-i Academia. Afilierea ta de ucenic nu mai contează. 

— Știu... începu să spună fata, însă cealaltă o întrerupse. 


— Nu înţelegi. Asta nu-i Miliția, e Cike. Toți am fost trimiși aici 
pentru că suntem consideraţi buni să ucidem, dar nu și apți să facem 
parte dintr-o divizie. Cei mai mulți dintre noi n-au fost la Sinegard, iar 
cei care au fost n-au amintiri prea grozave de-acolo. Nimănui nu-i pasă 
aici cine a fost maestrul tău și dacă-l afișezi n-o să te alegi cu niciun fel 
de bunăvoință. Lasă baltă aprobarea, sau clasamentele, sau gloria, sau 
ce tâmpenii aveai tu în cap la Sinegard. Eşti Cike. Implicit, nu te alegi 
cu o bună reputaţie. 

— Nu-mi pasă de reputaţie... protestă Rin, însă Qara o întrerupse 
din nou. 

— Ascultă-mă. Nu mai ești la școală. Nu concurezi cu nimeni; nu 
încerci să iei note bune. Stai cu noi, lupţi cu noi, mori cu noi. De-acum 
încolo, cea mai profundă loialitate a ta este pentru Cike și pentru 
Imperiu. Dacă voiai o carieră strălucită, ar fi trebuit să intri într-o 
divizie. Dar n-ai făcut-o, ceea ce înseamnă că ceva e-n neregulă cu tine 
și că ești priponită cu noi. Ne-am înțeles? 

— N-am cerut eu să vin aici, se răsti Rin bătând în apărare. N-am 
avut de ales. 

— Niciunul dintre noi n-a avut de ales, răspunse Qara tăios. 
Încearcă să ţii pasul. 


Rin încercă să memoreze harta bazei în timp ce mergeau, să-și facă 
o imagine mentală a labirintului care era Khurdalain, dar renunță 
după a cincisprezecea cotitură. Aproape că o bănuia pe Qara că o lua 
special pe ocolite. 

— Cum reușiți să ajungeţi unde vreţi? întrebă ea. 

— Memorăm traseele, răspunse Qara. Cu cât suntem mai greu de 
găsit, cu atât mai bine. lar dacă vrei să-l găsești pe Enki, ia-te după 
gemete. 

Rin fu cât pe ce să întrebe ce voia să spună, când auzi alte voci 
ridicate venind de după colţ. 

— Te rog, se milogea o voce de bărbat. Te rog, doare foarte tare. 


— Crede-mă, te compătimesc, spuse o doua voce, mult mai 
profundă. Dar, sincer, nu-i problema mea, așa că nu-mi pasă. 

— Doar câteva seminţe! 

Rin și Qara cotiră și văzură că vocile aparţineau unui bărbat micuţ, 
cu pielea întunecată, și unui bărbat care arăta mizerabil, cu un însemn 
ce-l identifica drept soldat în Divizia Cinci. Brațul drept al soldatului 
se termina la cot printr-un ciot însângerat. 

Fata se crispă când îl zări; aproape că vedea cangrena prin bandajul 
prost făcut. Nu era de mirare că cerșea mac. 

— Doar câteva seminţe pentru tine, câteva pentru următorul amărât 
care cere, și pentru următorul, zise Enki. Până la urmă, rămân fără 
seminţe și divizia mea nu mai are cu ce să lupte. Și după aia, data 
viitoare când divizia ta e încolțită, divizia mea nu-și poate face treaba 
și nu vă poate salva dosurile jalnice. Fi sunt prioritatea, nu tu. Ai 
înţeles? 

Soldatul scuipă pe pragul lui Enki. 

— Ciudaţilor! 

Trecu pe lângă Enki și dispăru pe alee, aruncându-le priviri 
întunecate lui Rin și Qarei când le depăși. 

— Trebuie să-mi mut prăvălia, se plânse Enki către Qoara, în timp 
ce închidea ușa în urma lor. Înăuntru era o încăpere mică, încărcată de 
mirosul amar al ierburilor medicinale. Astea nu-s condiții pentru 
depozitat materiale. Am nevoie de un loc uscat. 

— Mută-te mai aproape de barăcile diviziei și o să ai în prag o mie 
de soldați care-ţi cerșesc o doză, spuse femeia. 

— Hm. Crezi că Altan o să mă lase să mă mut în debaraua din 
spate? 

— Cred că Altan vrea să ţină pentru el debaraua. 

— Probabil că ai dreptate. Ea cine-i? 

Enki o cercetă pe Rin din cap până-n picioare, de parcă ar fi căutat 
semne de răni. Avea o voce de-a dreptul încântătoare, bogată și 
catifelată. Numai ascultându-l, fetei i se făcea somn. 

— Ce te doare? 

— E speerana, Enki. 

— Ah! Uitasem. Enki se scărpină pe ceafa rasă. Cum le-ai scăpat tu 
printre degete muganilor? 


— Nu știu, spuse Rin. Abia am aflat și eu. 

Enki dădu încet din cap, cercetând-o în continuare de parcă era un 
specimen deosebit de fascinant. Avea o expresie prudentă, care nu 
trăda nimic. 

— Bineînţeles. Habar n-aveai. 

— O să aibă nevoie de echipament, spuse Qara. 

— Sigur, nicio problemă. Enki dispăru într-o cămăruţă din spatele 
încăperii. Îl ascultară scotocind o clipă, apoi reapăru cu o tavă de 
plante uscate. Îți folosește vreuna din astea? 

Rin nu mai văzuse niciodată atâtea psihedelice diferite într-un 
singur loc. Erau mai multe varietăţi de droguri decât avea Jiang în 
toată grădina. Maestrul ei ar fi fost încântat, își trecu degetele peste 
păstăile de opiu, peste ciupercile zbârcite și pulberile alb-murdar. 

— Care-i diferența? întrebă ea. 

— E doar o chestie de preferinţă, zise Enki. Toate au același efect, 
dar cheia e să găsești amestecul care-ţi îngăduie să invoci zeii fără să 
te amețești atât de rău, încât să nu mai poți mânui arma. 
Halucinogenele cele mai puternice te trimit direct în Panteon, dar 
pierzi complet percepţia asupra lumii materiale. Și n-o să-ți prindă 
bine să invoci un zeu, dacă nu poți să vezi săgeata din faţa ochilor. 
Drogurile mai slabe necesită ceva mai multă concentrare ca să ajungi 
în starea de spirit potrivită, dar îţi păstrezi o parte mai mare din 
abilitățile corpului. Dacă ai fost antrenată să meditezi, aș zice să alegi 
tulpini mai moderate. 

Rin nu credea că un asediu era un moment grozav pentru 
experimente, așa că decise să rămână la ceea ce știa. Găsi în colecția 
lui Enki varietatea de semințe de mac pe care le furase din grădina lui 
Jiang și întinse mâna să le ia, însă bărbatul trase tava din dreptul ei. 

— Nu! Enki scoase un cântar de sub tejghea și începu să măsoare 
cantități exacte, pe care le puse în punguţe. Vii la mine pentru doze, 
pe care eu le notez. Cantitatea pe care o primești e calibrată în funcție 
de greutatea ta. Nu ești prea mare, așa că o să ai nevoie de mai puţin 
ca alții. Folosește-o cu măsură și numai când primești ordin. Un 
șaman dependent mai bine moare. 

Rin nu se gândise la asta. 

— Se întâmplă des? 


— În meseria asta? replică Enki. E aproape inevitabil. 


Pe lângă rațiile de mâncare ale Miliției, cantina de la Academie 
părea un restaurant de lux. Rin stătu la coadă jumătate de oră și primi 
un castron cu terci de orez chior, învârti lingura prin zeama cenușie și 
apoasă, și la suprafață apărură câteva cocoloașe nefierte. 

Se uită în jur prin popotă în căutarea unor uniforme negre și zări 
câţiva din detașamentul ei adunaţi la o masă lungă din fundul sălii. 
Stăteau departe de alți soldați. Cele două mese de lângă ei nu erau 
ocupate. 

— Fa e speerana noastră, anunţă Qara când Rin se așeză la masă. 

Ceilalți o priviră cu un amestec de îngrijorare și interes prudent. 
Qara, Ramsa și Enki stăteau lângă un bărbat pe care fata nu-l 
recunoscu, toți patru în uniforme negre ca noaptea fără însemne sau 
brasarde. Rin fu uluită cât de tineri erau toţi. Niciunul nu părea mai 
vârstnic decât Enki și nici chiar el nu arăta că ar fi trecut prin patru 
cicluri de zodiac. Majoritatea păreau să aibă spre treizeci de ani. 
Ramsa abia dacă părea de cincisprezece ani. 

Nu era de mirare că n-aveau probleme cu un comandant de vârsta 
lui Altan sau că li se spunea Copiii Stranii. Rin se întrebă dacă erau 
recrutați de mici sau pur și simplu mureau înainte să apuce să 
îmbătrânească. 

— Bun venit în detașamentul ciudaţilor, îi zise bărbatul de lângă ea. 
Eu sunt Baji. 

Baji era genul de mercenar bine clădit, cu o voce tunătoare. În 
pofida pântecului considerabil, era cumva chipeș, într-un fel sumbru, 
lipsit de rafinament. Arăta ca unul dintre traficanţii de opiu ai familiei 
Fang. Pe spinare avea prinsă o greblă cu nouă dinţi, care părea uimitor 
de grea. Rin se întrebă ce forţă îţi trebuia ca s-o mânuiești. 

— Îți place? Baji bătu cu mâna în grebla ale cărei vârfuri ascuţite 
erau încrustate cu ceva suspect de maroniu. Nouă dinţi. Nu mai există 
alta ca ea și nicăieri n-o să mai găsești forma asta. 


„Pentru că niciun fierar n-ar face o armă așa neobișnuită”, își zise 
Rin. „Și pentru că fermierii n-au ce face cu greble mortal de ascuţite.” 

— Pare greu de folosit. 

— Așa am zis și eu, se băgă Ramsa. Ce ești tu, culegător de cartofi? 

Baji îndreptă lingura spre băiat. 

— Ţine-ţi gura, altfel jur că-ţi fac în cap nouă găuri. 

Rin băgă în gură o lingură de terci de orez și încercă să nu-și 
imagineze ce descrisese Baji. Ochii i se opriră pe un butoi așezat chiar 
în spatele scaunului acestuia. Apa dinăuntru era ciudat de tulbure, iar 
suprafața ei se încreţea la răstimpuri, ca și cum înăuntru înota un 
pește. 

— Ce-i în butoiul ăla? întrebă ea. 

— Ăsta-i Călugărul. Baji se răsuci pe scaun și bătu cu încheieturile 
degetelor în marginea butoiului. Hei, Aratsha! Hai s-o saluți pe 
speerană! 

Preţ de o clipă nu se întâmplă nimic și Rin se întrebă dacă Baji era în 
toate minţile. Auzise zvonuri că soldaţii Cike erau nebuni, că erau 
trimiși în Castelul Nopţii când o luau razna. 

Apoi apa din butoi începu să se ridice, ca și cum ar fi căzut în sens 
invers, și se solidifică într-o formă ce aducea de departe cu un bărbat. 
Două globuri umflate care ar fi putut fi ochi se căscară în timp ce se 
roteau spre Rin. Ceva care arăta vag a gură se mișcă. 

— Ah! Te-ai tuns. 

Rin nu izbuti să răspundă, fiindcă rămăsese cu gura larg căscată. Baji 
scoase un sunet de nerăbdare. 

— Nu, idiotule, asta-i una nouă. De la Sinegard, sublinie el. 

— A, da? Bula de apă făcu un gest care părea o plecăciune. Când 
vorbi, vibraţiile îi cuprinseră întreaga formă. Păi de ce n-ai zis așa? Ai 
grijă, o să-ţi intre musca-n gură. 

Rin închise fălcile cu un pocnet. 

— Ce-ai păţit? reuși ea să întrebe în cele din urmă. 

— Ce vrei să spui? 

Silueta apoasă părea alarmată. Își coborî capul, de parcă-și cerceta 
trunchiul. 

— Nu, vreau să zic... se bâlbâi Rin. Ce... de ce... 


— Aratsha preferă să stea în forma asta dacă are de ales, interveni 
Baji. Nu vrei să-i vezi forma omenească. E foarte înspăimântătoare. 

— De parcă tu ai fi o încântare pentru ochi, fornăi Aratsha. 

— Uneori îl lăsăm în râu, când trebuie să otrăvim o sursă de apă, 
zise Baji. 

— Mă descurc destul de bine cu otrăvurile, recunoscu Aratsha. 

— Serios? Credeam că otrăvești doar prin simpla ta prezenţă. 

— Nu fi mitocan, Baji. Tu ești ăla care nu-și bate capul să-și curețe 
arma. 

Baji își coborî ameninţător grebla peste butoi. 

— Vrei s-o curăţ în tine? Oricum, ce parte-i asta? Piciorul? Sau e... 

Aratsha scânci și se prăbuși la loc în butoi. În câteva clipe, apa fu 
nemișcată. Putea foarte bine să fi fost un butoi cu apă de ploaie. 

— E un ciudat, spuse Baji vesel, întorcându-se către Rin. E novicele 
unui zeu minor al fluviului. Mult mai devotat religiei lui decât restul. 

— Tu ce zeu invoci? 

— Zeul porcilor. 

— Poftim? 

— Invoc spiritul luptător al unui mistreţ foarte furios. Las-o baltă. 
Nu toţi zeii sunt glorioși ca al tău, scumpo. Eu l-am ales pe primul pe 
care l-am văzut. Maeștrii au fost dezamăgiţi. 

Maeștrii? Baji fusese la Sinegard? Rin își aminti că Jiang îi povestise 
că mai existaseră studenţi la Tradiţii și înaintea ei, studenţi care 
înnebuniseră, dar ar fi trebuit să ajungă în aziluri pentru boli mintale 
sau în Baghra. Erau prea instabili, fuseseră închiși pentru binele lor. 

— Deci asta înseamnă... 

— Înseamnă că fac praf lucrurile foarte eficient, scumpo. 

Baji își goli castronul, dădu capul pe spate și râgâi. Expresia lui arăta 
clar că nu voia să mai discute pe tema aceea. 

— Te dai mai încolo? 

Un tânăr foarte slab, cu o bărbuță rară, veni la masa lor cu un 
castron plin ochi cu rădăcină de lotus și se strecură pe locul din fața 
lui Rin. 

— Unegen se poate transforma în vulpe, spuse Baji pe post de 
prezentare. 

— Transforma în...? 


— Zeul meu îmi îngăduie să-mi schimb forma, zise Unegen. Și al tău 
te face să scuipi foc. Nu-i mare lucru. Duse la gură o lingură plină de 
lotus aburind, înghiţi, se strâmbă și apoi râgâi. Cred că bucătarul nici 
măcar nu se mai străduiește. Cum să stăm prost cu sarea? Suntem 
lângă un ocean. 

— Nu poţi să torni pur și simplu apă de mare în mâncare, interveni 
Ramsa. Există un proces de salubrizare. 

— Cât de greu poate să fie? Suntem soldaţi, nu barbari. Unegen se 
aplecă peste masă, bătând în tăblie ca să-i atragă atenţia Qarei. Unde 
ţi-e jumătatea? 

Qara păru iritată. 

— E plecată. 

— Și când se întoarce? 

— Când se întoarce, spuse Qara iritată. Chaghan vine și pleacă după 
socoteala lui. Ştii doar. 

— Câtă vreme socoteala lui ţine cont de faptul că - cred că n-ai uitat 
- suntem în război, spuse Baji. Ar putea măcar să se grăbească. 

Femeia pufni. 

— Vouă nici măcar nu vă place Chaghan. De ce vreţi să se-ntoarcă? 

— De zile în șir mâncăm terci de orez. Ar fi momentul și pentru 
ceva desert. Baji zâmbi, dezgolind incisivi ascuţiţi. Mă refer la zahăr. 

— Credeam că Chaghan aduce ceva pentru Altan, zise Rin, 
nedumerită. 

— Așa e, răspunse Unegen, dar asta nu-nseamnă că nu se poate opri 
la brutărie pe drum. 

— Măcar e-n apropiere? întrebă Baji. 

— Nu-s porumbelul călător al lui frate-meu, bodogăni Qara. O să 
știm unde e când se întoarce. 

— Nu puteți să faceți, știi tu, chestia aia? întrebă Unegen, bătându- 
se pe tâmple. 

Qara se strâmbă. 

— Suntem gemeni-ancoră, nu puţuri-oglindă. 

— A, nu puteţi să faceţi puţuri-oglindă? 

— Nu poate nimeni, se răsti Qara. Nu mai poate nimeni. Unegen îi 
aruncă o privire lui Rin și clipi spre ea, ca și cum el și Baji se distrau 
deseori întărâtând-o pe Qara. 


— Las-o în pace pe Qara. Rin se răsuci și-l văzu pe Altan care se 
apropie și privi peste capul ei. Cineva trebuie să patruleze pe 
perimetrul exterior. Baji, e rândul tău. 

— Nu pot, zise Baji. 

— De ce? 

— Mânânc. 

Altan dădu ochii peste cap. 

— Baji. 

— Trimite-l pe Ramsa, gemu Baji. N-a mai ieșit de când... 

Bang. Uşa popotei se deschise brusc. Toate privirile se îndreptară 
către capătul încăperii, unde o siluetă înveșmântată în roba neagră 
Cike intră pe ușă, clătinându-se. Soldații diviziei aflați lângă ieșire se 
traseră deoparte în grabă, făcându-i loc străinului masiv. 

Doar Cike rămaseră netulburați. 

— S-a întors Suni, zise Unegen. A durat ceva. 

Suni era un bărbat uriaș cu o față de băiețel. Avea braţele și 
picioarele acoperite cu păr des auriu, mai mult păr decât văzuse 
vreodată Rin la vreun bărbat. Mergea cu pas săltat ciudat, ca o 
maimuţă, de parcă prefera să se legene dintr-un copac în altul în loc să 
umble pe pământ. Avea brațele aproape mai groase decât trunchiul lui 
Rin; arăta ca și cum îi putea zdrobi capul ca pe o castană dacă ar fi 
vrut. 

Veni drept spre Cike. 

— Pe Marea Țestoasă, mormăi Rin în barbă. El ce e? 

— Mama lui Suni și-a tras-o cu o maimuţă, comentă Ramsa amuzat. 

— Gura, Ramsa. Suni îl canalizează pe Zeul Maimuţă, explică 
Unegen. Te bucuri că-i de partea noastră, nu? 

Rin nu era sigură că asta o făcea să se teamă mai puţin, dar Suni era 
deja la masa lor. 

— Cum a mers? îl întrebă Unegen vesel. Te-au văzut? 

Suni nu păru să-l audă. Înclină capul, parcă adulmecându-i. Pe 
tâmple avea o crustă de sânge. Părul zbârlit și privirea pierdută îl 
făceau să pară mai mult animal decât om, ca o fiară care nu se putea 
hotărî dacă să atace sau să fugă. 

Rin se încordă. Ceva nu era în neregulă. 

— E multă gălăgie, zise Suni. 


Glasul îi era un mârâit jos, aspru și gutural. 

Zâmbetul de pe chipul lui Unegen dispăru. 

— Poftim? 

— Ei tot strigă. 

— Cine tot strigă? 

Ochii lui Suni străfulgerară în jurul mesei. Erau sălbatici și tulburi. 
Rin se încordă cu o fracțiune de secundă înainte ca Suni să sară peste 
masă. Își înfipse braţul în beregata lui Unegen, ţintuindu-l la podea. 
Unegen se înecă și începu să lovească nebunește în pieptul mătăhălos 
al celuilalt. 

Rin sări într-o parte și ridică scaunul ca pe o armă, pe când Qara se 
întinse după arc. 

Suni se lupta cu furie cu Unegen pe podea. Se auzi un pocnet și apoi 
în locul unde fusese Unegen apăru o vulpiță roșie. Aproape că alunecă 
din strânsoarea lui Suni, dar acesta o înhăță de gât. 

— Altan! strigă Qara. 

Altan se repezi peste masa răsturnată, împingând-o pe Rin din calea 
lui. Sări pe Suni înainte ca acesta să-i răsucească gâtul lui Unegen. 
Surprins, Suni lovi cu braţul stâng, prinzându-l pe Altan de umăr. 
Tânărul nu băgă în seamă lovitura, ci-l pocni cu forță peste faţă. 

Suni scoase un răget și-i dădu drumul lui Unegen. Vulpea se 
strecură de-acolo și o zbughi spre picioarele Qarei, unde se prăbuși, 
răsuflând greu. 

Suni și Altan se luptau pe jos, fiecare încercând să-l ţintuiască pe 
celălalt la podea. Șeful Cike părea mic pe lângă masivul Suni, care era 
de două ori mai greu. Suni reuși să-l prindă de umeri, însă Altan îl 
apucă de faţă și-și vâri degetele în ochii lui. 

Suni urlă și-l aruncă de lângă el. Preţ de o clipă, Altan păru o păpușă 
inertă, azvârlită în aer, dar ateriză în picioare, încordat ca o pisică, 
exact când Suni atacă din nou. 

Cike formaseră un cerc în jurul lui Suni. Qara fixase o săgeată în arc, 
gata să-i străpungă fruntea. Baji își ţinea grebla în poziţie de atac, dar 
Suni și Altan se rostogoleau așa de sălbatic, că nu putea ţinti. Degetele 
lui Rin se strânseră pe mânerul sabiei. 

Altan reuși o lovitură de picior violentă în sternul lui Suni. În toată 
încăperea răsună un trosnet. Suni se clătină înapoi, năucit. Altan se 


ridică pe vine, stând între el și ceilalți Cike. 

— Înapoi, spuse Altan încet. 

— Sunt foarte gălăgioși, zise Suni. Nu părea furios, ci mai degrabă 
speriat. Sunt foarte gălăgioși! 

— Am spus înapoi! 

Baji și Unegen se retraseră fără tragere de inimă, însă Qara rămase 
pe loc, ținându-și săgeata aţintită spre capul lui Suni. 

— Sunt foarte gălăgioși, repetă Suni. Nu pot să-nţeleg ce spun. 

— Pot să-ți spun eu tot ce vrei să știi, zise Altan încet. Numai lasă 
braţele jos, Suni, poţi să faci asta dacă te rog? 

— Mi-e frică, scânci Suni. 

— Nu îndreptăm săgeți spre prieteni, se răsti Altan fără să-și miște 
capul. 

Qara își coborî arcul. Braţele îi tremurau vizibil. 

Altan se îndreptă încet spre Suni, cu braţele deschise rugător. 

— Sunt eu. Sunt eu, Altan. 

— O să m-ajuţi? întrebă Suni. 

Vocea nu-i mai era pe măsura purtării, ci suna ca a unui copilaș 
îngrozit, neajutorat. 

— Numai dacă mă lași, răspunse Altan. 

Suni își lăsă braţele să cadă. 

Lui Rin îi tremura sabia în mână. Era sigură că Suni i-ar fi putut 
frânge gâtul lui Altan. 

— Sunt foarte gălăgioși, zise Suni. Îmi tot spun să fac diverse chestii, 
nu știu pe cine s-ascult... 

— Mă asculţi pe mine, spuse Altan. Numai pe mine. 

Cu pași scurți și iuți, străbătu distanţa care-l despărțea de Suni. 

Acesta se încordă. Mâinile Qarei alunecară din nou spre arc; Rin se 
ghemui să sară în față. 

Mâna masivă a lui Suni o strânse pe a lui Altan. Trase adânc aer în 
piept. Altan îi atinse cu blândeţe fruntea și i-o cobori peste a lui. 

— E-n regulă, șopti el. Eşti bine. Eşti Suni și locul tău e în Cike. Nu 
trebuie să asculți nicio voce. Trebuie să mă asculți doar pe mine. 

Cu ochii închiși, Suni încuviință. Răsuflarea grea se domoli. Pe chip 
îi apăru un zâmbet strâmb. Când deschise ochii, nu mai aveau nici 
urmă de sălbăticie. 


— Bună, Trengsin, zise el. Mă bucur că te-ai întors. 
Altan expiră încet, apoi încuviință din cap și-l bătu pe Suni pe umăr. 


CAPITOLUL 14 


— Mare parte dintr-un asediu stai cu mâinile-n sân, se plânse 
Ramsa. Știi câte lupte au fost de când a început Federaţia să debarce 
pe plajă? Niciuna. Nu facem decât să ne spionăm unii pe alţii, să ne 
testăm limitele, să vedem cine cedează primul. 

Ramsa o recrutase pe Rin ca să-l ajute să fortifice aleile dosnice ale 
intersecţiei de lângă chei. 

Transformau treptat străzile Khurdalainului în linii de apărare. 
Fiecare casă evacuată devenea un fort și fiecare răscruce era o capcană 
cu sârmă ghimpată. Petrecuseră dimineaţa găurind metodic ziduri, ca 
să lege labirintul de alei într-un sistem de transport navigabil a cărui 
hartă o aveau doar nikara. Acum umpleau saci cu nisip ca să 
căptușească zidurile pentru cazul în care Federaţia începea să-i 
bombardeze. 

— Credeam c-ai aruncat în aer o ambasadă, zise fata. 

— Aia a fost o singură dată, se răsti Ramsa. Oricum, a fost cea mai 
importantă acţiune pe care a încercat-o cineva de când am ajuns aici. 

— Vrei să zici că Federaţia încă n-a atacat? 

— Au trimis grupuri de tatonare să ne adulmece granițele. N-a 
existat nicio mișcare majoră de trupe. 

— Și asta fac de-atâta vreme? De ce? 

— Pentru că orașul e mai bine fortificat decât Sinegardul. 
Khurdalain a rezistat în primele două Războaie ale Macului și mai 
mult ca sigur o să scape și din al treilea. Ramsa se aplecă. Dă-mi sacul 
ăla. 

Fata îl luă de jos și el îl ridică, icnind, în vârful fortificaţiei. 

Lui Rin îi plăcea ștrengarul sfrijit care o ducea cu gândul la un Kitay 
mai mic, dacă Kitay ar fi fost un piroman cu un singur ochi și o 
predilecție regretabilă pentru explozii. Se întrebă de câtă vreme era în 
Cike. Părea incredibil de mic. Cum putea ajunge un copil pe linia 
frontului în război? 

— Ai accent sinegardian, observă ea. 

Ramsa încuviinţă. 


— Am stat acolo o vreme. Ai mei erau alchimiști la baza din capitală 
a Miliției. Supravegheau producţia de pulbere. 

— Și tu ce cauţi aici? 

— Adică în Cike? Ramsa ridică din umeri. E o poveste lungă. Tata s- 
a băgat în niște chestii politice și a ajuns să se întoarcă împotriva 
împărătesei. Extremiști, înţelegi? S-ar putea să fi fost Opera, dar nu 
știu sigur. Oricum, a încercat să detoneze o rachetă asupra palatului și 
a ajuns să arunce în aer fabrica noastră. Arătă spre apărătoarea de 
ochi. Mi-a ars globul ocular pe loc. Gărzile lui Daji le-au tăiat capetele 
tuturor celor implicați fie și pe departe. Execuţie publică și toate cele. 

Rin clipi, mai mult uluită de tonul nonșalant al povestirii. 

— Şi tu? 

— Eu am scăpat ușor. Tata nu-mi spusese mare lucru despre 
planurile lui, așa că după ce și-au dat seama că nu știam nimic m-au 
aruncat în Baghra. Cred că s-au gândit c-ar da rău să omoare un copil. 

— Baghra? 

Ramsa încuviinţă vesel. 

— Cei mai îngrozitori doi ani din viața mea. Spre sfârșit, 
împărăteasa a venit în vizită și a zis că-mi dă drumul dacă mă ocup de 
muniții pentru Cike. 

— Și tu ai acceptat pur și simplu? 

— Tu ai habar cum e în Baghra? Până la vremea aia, eram dispus să 
fac orice, răspunse Ramsa. Și Baji a fost în Baghra. Să-l întrebi. 

— F] de ce-a ajuns acolo? 

Puștiul ridică din umeri. 

— Cine știe? Nu zice. A stat doar câteva luni, totuși. Dar hai să fim 
sinceri - până și în Khurdalain e mai bine decât într-o celulă din 
Baghra. Și ce ai de făcut aici e extraordinar. 

Rin îi aruncă o privire piezișă. Ramsa părea să se bucure îngrijorător 
de tare de situaţia în care se afla. 

Se hotărî să schimbe subiectul. 

— Despre ce-a fost vorba în sala de mese? 

— La ce te referi? 

— Ăăă... la... Fata făcu un gest echivoc. La omul-maimuţă. 

— La cine...? Ah, așa-i Suni. Face asta cam la două zile. Cred că-i 
place să atragă atenţia. Altan e destul de bun cu el; Tyr îl închidea 


câteva ore, până se liniștea. Ramsa îi întinse alt sac. Să nu te sperii de 
Suni. E chiar foarte drăguţ când nu-i absolut îngrozitor. De vină e doar 
zeul ăla care i se bagă în cap. 

— Tu nu ești șaman? întrebă Rin. 

Ramsa clătină repede din cap. 

— Nu mă bag în rahaturile astea. Te dau peste cap. L-ai văzut pe 
Suni. Zeul meu e știința. Amestecă șase părți de sulf, șase părți de 
salpetru și o parte de mărul-lupului și obţii pulbere de foc. După 
formulă. De încredere. Nu se schimbă. Înţeleg atracţia, o înţeleg pe 
bune, dar îmi place să-mi păstrez mintea doar pentru mine. 


Trecură trei zile până când Rin ajunse să stea din nou de vorbă cu 
Altan. El își petrecea bună parte din timp în întâlniri cu Căpeteniile, 
încercând să repare relaţiile cu conducerea armatei înainte să se strice 
și mai rău. Îl vedea dând fuga la biroul lui între întâlniri, părând 
descumpănit și enervat. În cele din urmă, o trimise pe Qara după ea. 

— O să convoc o întâlnire, rosti el, și voiam să vorbesc cu tine 
înainte. N-o privea în timp ce vorbea, ci mâzgălea ceva pe o hartă 
aflată pe masă. Îmi pare rău că n-am apucat s-o fac până acum, dar m- 
am ocupat de porcării birocratice. 

— E-n regulă. 

Rin se jucă nervos cu mâinile; Altan părea extenuat. 

— Cum sunt Căpeteniile? 

— Aproape de niciun folos, zise el, scoțând un sunet de dezgust. 
Căpetenia Boului e un politician dezgustător, iar Căpetenia Berbecului 
e un nebun nesigur pe el care se pleacă după cum bate vântul. Jun îi 
are pe amândoi la degetul mic și singurul lucru cu care sunt toţi de 
acord e că-i detestă pe Cike. Asta înseamnă că noi nu căpătăm 
provizii, întăriri sau informaţii și nu ne-ar lăsa nici în sala de mese 
dacă ar fi după ei. E un mod tâmpit să duci un război. 

— Îmi pare rău că trebuie să ai de-a face cu așa ceva. 

— Nu-i problema ta. Altan ridică ochii de pe hartă. Ce crezi despre 
divizia ta? 


— Sunt ciudaţi, zise ea. 

— Poftim? 

— Niciunul dintre ei nu pare să-și dea seama că suntem într-o zonă 
de război, reformulă fata. 

Toţi soldaţii din diviziile obișnuite pe care îi văzuse păreau 
descurajaţi și extenuați, dar cei din Cike vorbeau și se purtau de parcă 
erau copii neastâmpărați - mai degrabă plictisiți decât speriați, 
dezechilibraţi și rupți de realitate. 

— Sunt ucigași de profesie, zise Altan. Sunt desensibilizaţi în fața 
pericolului... mă rog, toți mai puțin Unegen, care se sperie de orice. 
Însă ceilalți se pot purta de parcă nu pricep de ce toată lumea este 
ieșită din minți. 

— De-asta îi urăște Miliția? 

— Miliția ne urăște pentru că avem acces nelimitat la psihedelice și 
pentru că putem face lucruri inaccesibile pentru ei. E foarte greu să 
explici comportamentul celor din Cike unora care nu cred în șamani. 

Rin putea să-i înțeleagă pe cei din Miliție. Crizele de furie ale lui 
Suni erau frecvente și publice. Qara mormăia cu păsările ei în văzul 
celorlalți soldați. Și după ce se aflase despre prăvălia de halucinogene a 
lui Enki, vestea se răspândise rapid; soldaţii diviziei nu puteau înţelege 
de ce numai Cike putea avea acces la morfină. 

— De ce nu încerci pur și simplu să le explici? întrebă ea. Cum 
funcționează șamanismul, vreau să zic. 

— Pentru că n-ar fi deloc simplu. Crede-mă, o să vadă ei destul de 
curând. Altan bătu în hartă. Se poartă totuși frumos cu tine? Ţi-ai 
făcut vreun prieten? 

— Îmi place Ramsa. 

— Te încântă. Ca un căţeluș. Crezi că-i adorabil, până începe să 
urineze pe mobilă. 

— Așa se-ntâmplă? 

— Nu. Dar odată și-a făcut treaba mare pe perna lui Baji. De aceea 
îţi recomandă să nu-l superi. 

Altan se strâmbă. 

— Câţi ani are? nu se putu abţine Rin. 

— Cel puţin doisprezece, dar probabil nu mai mult de cincisprezece. 
Baji are o teorie, că de fapt are patruzeci de ani, dar nu-și arată vârsta, 


pentru că nu l-am văzut niciodată crescând, deși nu-i nici pe departe 
matur. 

— Și-l duci în zone de război? 

— Ramsa se duce singur în zone de război, răspunse Altan. Încearcă 
doar să-l oprești. l-ai cunoscut și pe ceilalți? Nicio problemă? 

— Nicio problemă. Totul e-n regulă, doar că... 

— Doar că nu sunt absolvenţi de Sinegard, îi încheie el fraza. Nu 
există nicio rutină. Nicio disciplină. Nimic din toate cele cu care ești tu 
obișnuită. Așa-i? 

Fata încuviință din cap. 

— Nu poţi să-i consideri Divizia 'Treisprezece. Nu poţi să le dai 
ordine cum dai trupelor terestre. Sunt ca niște piese de șah, nu? Doar 
că nu se potrivesc și sunt copleșiți. Baji e cel mai competent și probabil 
că ar trebui să fie comandant, dar se lasă distras de orice are picioare. 
Unegen e bun la cules informaţii, dar îi e frică și de umbra lui. Nu se 
descurcă în luptă deschisă. Aratsha nu-i bun de nimic dacă nu ești 
lângă o apă. Pe Suni ţi-l dorești alături într-o luptă cu arme de foc, dar 
n-are pic de subtilitate, așa că nu-i poţi da dai nicio altă misiune. Qara 
e cel mai bun arcaș pe care l-am văzut vreodată și probabil cea mai 
folositoare din toată gașca, dar e mediocră în lupta corp la corp. lar 
Chaghan e o bombă psihospirituală ambulantă, însă numai când e 
aici. Altan ridică mâinile. Pune toate astea la un loc și încearcă să 
formulezi o strategie. 

Rin cobori privirea la însemnele de pe harta tânărului. 

— Dar te-ai gândit la ceva? 

— Așa cred, răspunse Altan, cu un rânjet pe față. Ce-ar fi să-i 
chemăm și pe ceilalți? 


Primul ajunse Ramsa. Mirosea în mod suspect a pulbere de foc, deși 
Rin nu-și putea închipui de unde mai făcuse rost. Baji și Unegen 
apărură după câteva minute, cărând butoiul lui Aratsha. Qara veni cu 
Enki, discutând aprins ceva în graiul Qarei. Când îi văzură pe ceilalți, 


amuțiră brusc. Suni intră ultimul și Rin se simți ușurată când se duse 
în capătul opus al încăperii. 

În biroul lui Altan nu era decât un singur scaun, așa că se așezară în 
cerc pe podea, ca niște elevi. Aratsha plutea foarte vizibil în colț ca o 
plantă de apă caraghioasă, mai înalt decât toți. 

— S-a adunat iar gașca, zise Ramsa bucuros. 

— Fără Chaghan, spuse Baji. Când se-ntoarce? Ce știi, Qara? O 
localizare aproximativă? 

Qara se uită urât la el. 

— N-are importanţă, zise Baji. 

— Suntem toţi? Bine. 

Altan intră în birou cu sulul unei hărți. O derulă pe masă, apoi o 
prinse pe peretele din spate. Punctele de reper importante ale orașului 
fuseseră marcate cu cercuri de diverse mărimi, cu cerneală roșie și 
neagră. 

— Asta-i poziţia noastră în Khurdalain, zise el și arătă cercurile 
negre. Ăștia suntem noi. Arătă apoi cercurile roșii. Iar ăsta-i Mugenul. 

Harta o ducea pe Rin cu gândul la un joc de wikki, o variantă de șah 
pe care Irjah îi învățase s-o joace în anul trei de Strategie. Jocul nu 
implica înfruntări directe, ci dominație prin încercuire strategică. 
Nikara și Federaţia evitaseră deocamdată ciocnirile directe, ocupând 
în schimb spaţiile libere din rețeaua complicată de canale care forma 
Khurdalainul, în încercarea de a obține un avantaj relativ. Forţele 
oponente se mențineau în echilibru fragil, ridicând treptat miza pe 
măsură ce în oraș ajungeau întăriri pentru ambele tabere. 

— Cheiul este acum principala linie de apărare. Izolăm cartierele 
civile de taberele de pe plajă ale Federaţiei. N-au încercat să înainteze 
mai mult pe uscat, pentru că toate trei diviziile sunt concentrate chiar 
la gura râului Sharhap. Însă echilibrul ăsta rezistă numai câtă vreme 
nu sunt siguri ce efective avem. Noi nu știm cât de bune sunt 
informaţiile lor, dar bănuim că-și dau seama că în câmp deschis am fi 
cam la același nivel. După Sinegard, trupele Federaţiei nu mai vor să 
riște o confruntare directă. Nu vor să-și reducă efectivele înainte de 
campania din interiorul ţării. Vor ataca doar când vor avea un avantaj 
numeric sigur. 

Altan arătă o zonă încercuită, la nord de locul unde se aflau ei. 


— În trei zile, spuse tânărul, Federaţia va aduce o flotă ca să 
suplimenteze efectivele de pe râul Sharhap. Corabia lor de război va 
descărca în larg douăsprezece șampane cu oameni, provizii și pulbere 
de foc. Păsările Qarei au văzut-o în strâmtoare. La viteza actuală, 
estimăm că va acosta la apusul celei de-a treia zile. Vreau să-i 
scufundăm. 

— Și eu vreau să mă culc cu-mpărăteasa, zise Baji, uitându-se în jur. 
Scuze, credeam că ne povestim fanteziile. 

Altan nu păru amuzat. 

— Uită-te la hartă, insistă Baji. Sharhap colcăie de oamenii lui Jun. 
Nu poţi s-ataci Federaţia fără să-nteţești violenţa, ceea ce le forțează 
mâna. Și Căpeteniile n-o să fie de acord - nu sunt pregătite și vor să 
aștepte sosirea Diviziei Șapte. 

— Nu vor debarca pe malul lui Sharhap, replică Altan, ci pe Murui. 
Departe de cheiul de pescuit. Civilii nu se apropie de Murai, fiindcă 
din cauza țărmului plat există o zonă largă de maree și un flux foarte 
rapid. Asta înseamnă că linia țărmului nu-i stabilă și ar avea probleme 
la descărcare. lar terenul de după plaje nu-i ideal pentru ei; e întretăiat 
de râuri și pâraie și nici drumurile nu sunt bune. 

Baji părea nedumerit. 

— Atunci de ce debarcă acolo? 

Altan părea plin de el. 

— Exact același motiv pentru care Diviziile Unu și Opt masează 
trupe pe Sharhap. E punctul ideal pentru debarcare. Federaţia nu 
crede că Muraiul va fi păzit, însă nu ia în calcul... știți voi, păsările 
vorbitoare. 

— Bună asta, spuse Unegen. 

— Mulţumesc, zise Qara, părând mulțumită de ea. 

— "Ţărmul de la Murui duce spre o reţea strânsă de canale de 
irigație, lângă o cultură de orez. Vom atrage bărcile cât mai departe pe 
râu, iar Aratsha le va împotmoli schimbând direcţia curenților, ca să le 
taie retragerea. 

Se uitară toți la Aratsha. 

— Poţi? întrebă Baji. 

Bula de apă care era capul lui Aratsha se clătină dintr-o parte în alta. 


— O flotă de dimensiunea asta? Nu-i ușor. Pot să vă asigur treizeci 
de minute. Cel mult o oră. 

— E mai mult decât suficient, zise Altan. Dacă reuşim să-i 
îngrămădim laolaltă, pot să ia foc în câteva secunde. Dar trebuie să-i 
aducem în strâmtoarea îngustă. Ramsa, poţi să creezi o diversiune? 

Ramsa îi aruncă peste masă ceva rotund, aflat într-un săculeț. 

Altan îl prinse, îl deschise și se strâmbă. 

— Ce-i asta? 

— Bomba Magică Arzătoare de Oase cu Ulei de Foc, zise Ramsa. 
Model nou. 

— Grozav, spuse Suni, aplecându-se către săculeț. Ce conţine? 

— Ulei de tung, săruri de amoniu, suc de arpagic și fecale, înșiră 
Ramsa ingredientele cu desfătare. 

Altan păru ușor alarmat. 

— Ale cui fecale? 

— N-are importanţă, zise Ramsa repede. Chestia asta poate să 
doboare pasărea din zbor de la cincisprezece metri. Aș putea planta 
niște rachete de bambus, dar vor fi probleme cu aprinderea din cauza 
umidității. 

Altan ridică o sprânceană. 

— Exact, chicoti Ramsa. Îmi plac speeranii. 

— Aratsha o să inverseze curenţii ca să-i prindă în capcană, urmă 
Altan. Suni, Baji, Rin și cu mine o să apărăm malul. Vizibilitatea va fi 
redusă, din cauza combinației de fum și ceață, așa că vor crede că 
suntem un detașament mai mare. 

— Ce se-ntâmplă dacă încearcă să-atace malul? Întrebă Unegen. 

— Nu vor putea, răspunse Altan. E mlăștinos și se vor scufunda în 
mocirlă. Pe timp de noapte le va fi imposibil să găsească teren solid. 
Vom apăra punctele acelea esenţiale în echipe de câte doi. Qara și 
Unegen vor desprinde bărcile cu provizii din spatele convoiului și le 
vor trage înapoi în canalul principal. Ardem ce nu putem lua. 

— Există o problemă, zise Ramsa. Nu mai am pulbere. Căpeteniile 
nu-mpart cu noi resursele. 

— Mă ocup eu de Căpetenii, spuse Altan. Tu nu trebuie decât să faci 
bombele alea cu rahat. 


Marele strateg militar Sunzi scrie că focul trebuie folosit în nopţile 
uscate, când flăcările se pot întinde de la sine, fără cea mai mică 
stimulare. Focul trebuie folosit când nu te afli pe direcţia vântului, 
astfel încât curentul de aer să ducă elementul-frate al focului, fumul, 
către tabăra dușmanului. Focul trebuie folosit în nopţile senine, când 
nu există riscul ca ploaia să înăbușe flăcările. 

Focul nu trebuia folosit într-o noapte ca asta, când briza încărcată 
de umezeală dinspre plajă putea împiedica răspândirea focului și era 
de cea mai mare importanţă să nu fie văzuţi, iar flacăra unei torţe îi 
putea trăda. 

Însă în noaptea asta nu foloseau foc obișnuit. N-aveau nevoie de 
instrumente rudimentare ca iasca sau uleiul. N-aveau nevoie de torţe. 
Aveau speerani. 

Rin se ghemui în stufăriș lângă Altan, cu ochii aţintiți asupra cerului 
care se întuneca, în timp ce așteptau semnalul Qarei. Stăteau întinși 
pe burtă pe țărmul mâlos. Prin tunica subţire îi intra apă din noroiul 
cleios, iar turba duhnea atât de tare a ouă stricate, încât dacă respira 
pe gură, îi venea să verse. 

Pe țărmul celălalt îi zărea pe Suni și Baji târându-se pe lângă râu și 
lăsând ceva în stuf. Între ei se aflau singurele două fâșii de teren solid 
din orezărie; două limbi înguste de turbă uscată care pătrundeau ca 
niște degete în mlaștină. 

Ceaţa deasă care ar fi umezit surcelele obișnuite le oferea acum un 
avantaj. Era o binefacere pentru Federație în timpul debarcării, dar îi 
ajuta și pe Cike să se ascundă și să pară mai mulți. 

— De unde ai știut că va fi ceață? îl întrebă în șoaptă pe Altan. 

— Ceaţa se lasă de câte ori plouă. Asta-i ciclul de umezeală pentru 
orezării. Păsările Qarei au ţinut socoteala mișcării norilor în ultima 
săptămână, răspunse el. Știm ca-n palmă mlaștina asta. 

Atenţia lui la detalii era remarcabilă. Cike folosea un sistem de 
semnale și indicii pe care Rin n-ar fi fost niciodată în stare să-l 
descifreze, dacă n-ar fi fost instruită în mod repetat cu o zi înainte. 


Când șoimul Qarei avea să zboare deasupra lor, era semnalul pentru 
Aratsha să înceapă schimbarea subtilă a curenților. Cu jumătate de oră 
mai devreme, peste râu zburase o bufniță, semnalându-le lui Baji și 
Suni să înghită o mână de ciuperci colorate. Timpul de reacţie al 
drogului era sincronizat cu sosirea estimată a flotei. 

„Amatorii sunt preocupaţi de strategie”, le spusese odată Irjah. 
„Profesioniştii sunt preocupaţi de logistică.” 

Rin înghiţise un săculeț de semințe de mac când văzuse primul 
semnal al Qarei; i se opriseră în gâtlej, apoi îi coborâseră blând în 
stomac. Simţi efectele când se ridică, era ameţită, dar nu atât de 
năucită ca să nu poată mânui o sabie. 

Altan nu înghiţise nimic. Dintr-un motiv necunoscut, nu părea să 
aibă nevoie de droguri ca să invoce Phoenixul. Chema focul cu 
ușurința cu care altcineva ar fi fluierat. Era o prelungire a lui, pe care o 
putea mânui fără să se concentreze deloc asupra ei. 

Se auzi un foșnet slab. Rin abia distinse silueta șoimului Qarei, 
trecând a doua oară pe deasupra lor ca să le anunţe sosirea Federaţiei. 
Dinspre canal se auzi un plescăit blând. 

Rin se uită cu ochii îngustați peste râu și văzu nu o flotă de bărci, ci 
un șir de soldaţi ai Federaţiei mergând neverosimil prin apa ce le 
ajungea până la umeri. Mult deasupra capului duceau scânduri de 
lemn. 

Își dădu seama că erau geniștii. Aveau să folosească scândurile ca să 
construiască poduri pe care flota să poată descărca proviziile pe uscat. 
„Inteligent”, își zise ea. Fiecare genist ţinea câte un felinar etanș mult 
deasupra apei, răspândind o strălucire stranie deasupra canalului. 

Altan le făcu semn lui Suni și Baji să se ghemuiască mai aproape de 
sol, ca să nu poată fi văzuți peste stufăriș. Iarba înaltă o gâdila pe Rin 
pe lobii urechilor, dar nu se clinti. 

Apoi, în depărtare, spre gura râului, fata zări sclipirea stinsă a unui 
semnal luminos. La început, nu văzu decât prima barcă. 

După aceea întreaga flotă se ivi din ceaţă. 

Rin numără în șoaptă. Convoiul era format din douăsprezece bărci — 
șampane de fluviu zvelte, bine construite fiecare având la bord câte 
opt oameni aliniați lângă lăzi cu echipamente care erau așezate unele 
peste altele în stive înalte în mijlocul bărcilor. 


Flota se opri la o ramificaţie a râului. Federaţia avea două opţiuni; 
unul dintre canale ducea într-un golf larg unde ar fi putut descărca 
destul de ușor, iar celălalt ducea pe o cale ocolită în labirintul 
mlăștinos unde aștepta Cike. 

Cike trebuia să oblige convoiul să aleagă calea din stânga. 

Altan ridică brațul și șfichiui aerul ca și cum lovise cu un bici. Din 
mâini i se prelinseră flăcări ca niște lujeri, brăzdând în toate părţile ca 
niște șerpi strălucitori. Rin auzi un șuierat scurt când flăcările goniră 
prin stuf. 

Apoi, cu un fluierat ascuţit, pe cerul nopții ţâșni prima dintre 
rachetele lui Ramsa. 

Le instalase în mlaștină astfel încât amorsarea fiecăreia s-o aprindă 
pe următoarea, cu câteva secunde între explozii. Rachetele aprinseră 
toată mlaștina, cu o duhoare îngrozitor de pătrunzătoare, ce acoperea 
până și mirosul de sulf al turbei. 

— Pe Ţâţele Tigroaicei, mormăi Altan. N-a glumit când a zis de 
fecale. 

Exploziile continuară, o reacţie în lanţ de pulbere de foc care simula 
zgomotul și distrugerea provocate de o armată inexistentă. Bombele 
de bambus din capătul îndepărtat al râului se declanșară cu bubuituri 
ca de tunet. O serie de rachete incendiare mai mici explodară cu 
detunături răsunătoare și coloane enorme de fum - acestea nu se 
aprinseră, ci aveau doar scopul de a-i năuci pe soldaţii Federaţiei și a le 
limita vizibilitatea, astfel încât cei din bărci să nu poată vedea încotro 
merg. 

Exploziile îi îmboldeau pe soldaţii Federaţiei direct spre zona 
moartă creată de Aratsha. Când se aprinse prima rachetă, bărcile se 
întoarseră ca să se îndepărteze iute de sursa exploziilor. Se ciocniră 
între ele, se încurcară și se înghesuiră pe brațul îngust pe măsură ce 
înaintau greoi. Câmpurile de orez înalt, care nu mai fusese recoltat 
după începerea asediului, obligau bărcile să se îngrămădească unele în 
altele. 

Dându-și seama de greșeală, căpitanul Federaţiei ordonă oamenilor 
lui să se întoarcă, însă din bărci răsunară strigăte panicate când 
soldații își dădură seama că nu le mai puteau mișca din loc. 

Federaţia era prinsă în capcană. 


Era momentul declanșării adevăratului atac. 

În timp ce rachetele incendiare veneau în continuare spre flotă, pe 
cerul nopții vâjâi un șir de săgeți în flăcări, care loviră lăzile cu 
provizii. Salvele de săgeți se succedau atât de rapid, încât părea că în 
mlaștini se ascundea un escadron care trăgea din direcții diferite, însă 
Rin știa că nu era decât Qara, bine ascunsă pe malul opus, trăgând cu 
viteza orbitoare a unui vânător instruit din Hinterlanda. 

După aceea, Qara îi ținti pe geniști. Îi străpunse în frunte din doi în 
doi, prăbușind podul de oameni cu o dibăcie ireală. 

Asaltat din toate părțile de focul inamic, convoiul Federaţiei începu 
să ardă. 

Soldaţii își părăsiră panicați bărcile în flăcări. Săriră să ajungă la mal, 
dar se împotmoliră în mlaștina noroioasă. Alunecau și cădeau în apa 
orezăriei, care le ajungea până la mijloc, pătrunzându-le în armurile 
grele. Apoi, la un ordin șoptit de Altan, stuful din lungul malului 
izbucni în flăcări, înconjurând ca într-o capcană mortală trupele 
Federaţiei. 

Chiar și așa, unii reușiră să ajungă pe mal. Un grup de soldaţi — zece, 
douăzeci — se cățără pe uscat, unde dădu peste Suni și Baji. 

Rin se întrebă cum vor apăra ei fâșia de turbă. Erau doar doi și, din 
câte știa ea despre abilitățile lor șamanice, nu puteau controla niciun 
un element al naturii cu rază mare de acţiune, ca Altan sau Aratsha. 
Cu siguranță aveau să fie copleșiți. 

N-ar fi fost cazul să-și facă griji. 

Năvăliră printre soldaţi ca niște bolovani ce spulberă un lan de grâu. 

În lumina palidă a rachetelor lui Ramsa, Suni și Baji erau o ceaţă în 
mișcare, amintind de o luptă fulgerătoare dintr-un spectacol de 
umbre. 

Erau opusul lui Altan, care lupta cu graţia exersată a unui maestru 
în arte marţiale. Altan se mișca aidoma unei panglici de fum, aidoma 
unui dansator. Însă Baji și Suni erau un studiu de brutalitate, de forță 
brută și neîmblânzită prin excelență. Nu recurgeau la niciuna dintre 
mișcările eficiente ale lui Seejin. Singurul lor principiu călăuzitor era 
să zdrobească orice se afla în apropiere și o făceau fără reţinere, 
doborându-i pe soldaţi de pe mal imediat ce reușiseră să se caţere pe 
uscat. 


Un maestru în arte marţiale instruit în Sinegard făcea cât patru 
oameni de-ai Miliției, însă Suni și Baji făceau fiecare cel puţin cât zece. 

Baji spinteca trupurile ca un bucătar de cantină ce toacă legume. În 
strânsoarea lui, grebla absurdă cu nouă dinți, greu de mânuit de orice 
alt soldat, devenea un instrument al morţii. Prindea lamele săbiilor 
între cele nouă vârfuri, blocând laolaltă trei-patru săbii înainte să le 
smulgă din mâinile adversarilor. 

Zeul lui nu-i oferise nicio transformare vizibilă, însă lupta cu furie 
feroce, ca un adevărat mistreț turbat, însetat de sânge. 

Suni lupta fără arme. Bărbatul era deja masiv, dar acum părea să fi 
ajuns la dimensiunile unui uriaș, depășind înălțimea de trei metri. Cu 
mâinile goale, ar fi trebuit să-i fie imposibil să dezarmeze oameni cu 
săbii de oţel, dar era pur și simplu atât de puternic, încât, față de el, 
adversarii păreau niște copii. 

Sub ochii lui Rin, apucă de capete doi soldaţi și le zdrobi ţestele una 
de alta, despicându-le ca pe niște pepeni. Din ele țâșniră sânge și 
creieri, acoperindu-i întregul trunchi, dar Suni nu se opri să se șteargă, 
ci se răsuci și-și izbi pumnul în ţeasta altui soldat. 

Pe braţe și spate îi crescuse blană, ce părea să-i servească de scut 
organic și să respingă metalul. Un soldat îi înfipse în spinare o suliță, 
însă vârful zăngăni și alunecă într-o parte. Suni se răsuci și se aplecă 
puţin, prinse cu braţele capul soldatului și i-l smulse de pe corp cu 
ușurința cu care ar fi desfăcut capacul unui borcan. 

Când se întoarse spre mlaștină, Rin îi zări ochii în lumina focului. 
Erau complet negri. 

Fata se înfioră. Erau ochi de fiară. Orice ar fi fost creatura care lupta 
pe mal, nu era Suni, ci o entitate străveche răuvoitoare, extaziată că i 
se dăduse frâu liber să sfărâme trupuri de oameni ca pe păpuși. 


— Pe malul celălalt! Luaţi-o spre malul celălalt! 
Un grup de soldaţi se despărţi de flota împotmolită și se apropie de 
malul lui Altan și al lui Rin, într-o învălmășeală disperată. 


— E rândul nostru, puștoaico, zise Altan și ieși din stufăriș, rotind 
tridentul în mână. 

Rin se ridică iute în picioare, apoi se clătină când efectele macului o 
loviră ca o bâtă în tâmplă. Se împiedică. Știa că se afla într-o zonă 
periculoasă. Dacă nu-și invoca zeul, macul o lăsa inutilă în luptă, 
ameţită și dezorientată. Însă când își căută focul înăuntru, nu găsi 
NIMIC. 

Încercă incantaţia în graiul speeran vechi, învăţat de la Altan. Rin nu 
pricepea cuvintele, iar Altan însuși abia dacă le înțelegea, dar n-avea 
importanță. Contau doar sunetele aspre, repetarea incantaţiilor ce 
păreau ca și cum ar fi scuipat. Graiul Speerului era primitiv, gutural și 
sălbatic. Suna ca un blestem. Suna ca o condamnare. 

Totuși îi încetini mintea, o aduse în miezul gândurilor ei învălmășite 
și stabili legătura directă cu Panteonul de deasupra. 

Însă nu se simţi căzând în gol. Nu auzi niciun șuierat în urechi. Nu 
pornise în călătoria în sus. Încercă să intre în contact cu sinele ei 
profund, căută legătura cu Phoenixul, dar... nimic. Nu simţea nimic. 

Ceva pluti prin aer și se înfipse în noroi lângă piciorul ei. Îl cercetă 
cu mare greutate, de parcă privea printr-o pâclă deasă. În cele din 
urmă, mintea ei ameţită identifică obiectul ca fiind o săgeată. 

Federaţia riposta. 

Ca prin vis îl auzi pe Baji strigând-o de peste canal. Încercă să 
alunge orice distrageri și să-și orienteze gândurile spre interior, însă în 
piept îi creștea panica. Nu se putea concentra. Avea mintea îndreptată 
către toate lucrurile deodată: păsările Qarei, soldaţii care se apropiau, 
trupurile care ajungeau tot mai aproape de mal. 

De dincolo de golf se auzi un țipăt nepământesc. Suni scoase o serie 
de chiote ascuţite ca de maimuţă nebună, se bătu cu pumnii în piept 
și urlă spre cerul nopții. 

Lângă el, Baji lăsă capul pe spate și izbucni într-un râs care suna la 
fel de nefiresc. Era prea vesel, mai încântat decât ar fi avut cineva 
dreptul să fie în mijlocul unui asemenea măcel. Și Rin înţelese că nu 
Baji era cel care râdea, ci zeul din el, care vedea sângele vărsat ca pe o 
ofrandă. 

Baji ridică piciorul și-i împinse pe soldaţi direct în apă, doborându-i 
ca pe niște piese de domino; îi trimise rășchirați în râu, unde se 


zbătură în mlaștina îmbibată de apă. 

Cine pe cine controla? Soldatul care invocase zeul, sau zeul din 
trupul soldatului? 

Ea nu voia să fie posedată. Voia să rămână liberă. 

În cap îi răsuna însă disonanţa cognitivă. În minte i se confruntau 
trei seturi de ordine contradictorii: ordinul lui Jiang de a-și goli 
mintea, insistența lui Altan de a-și șlefui furia ca pe un brici și propria 
ei teamă de a lăsa focul s-o străbată din nou, pentru că odată ce se 
pornea nu știa cum să-l oprească. 

Nu putea totuși să stea pur și simplu acolo. 

„Haide, haide...” Căută flăcările, dar nu prinse nimic. Era pe 
jumătate în drum către Panteon și pe jumătate în lumea materială, 
incapabilă să se prindă de niciuna dintre ele. Își pierduse complet 
simțul echilibrului, era dezorientată și-și pilota trupul ca de la mare 
depărtare. 

Ceva rece și umed o prinse de glezne. Rin sări înapoi exact când un 
soldat ieși din apă. Trase aer în piept cu gâfâieli răgușite. Probabil că-și 
ținuse răsuflarea cât străbătuse canalul. 

O văzu, ţipă și căzu pe spate. 

Tot ce putu reține Rin era că părea foarte tânăr. Nu era un soldat 
călit, antrenat. S-ar putea să fi fost prima lui confruntare. Nici măcar 
nu se gândise să-și scoată arma. 

Fata se îndreptă încet către el, mergând ca prin vis. Sabia i se părea 
străină; braţul altcuiva cobori lama, piciorul altcuiva îl lovi pe soldat în 
umăr... 

Soldatul se mișcă mai rapid decât îl crezuse capabil: roti piciorul și o 
lovi în rotulă, trântind-o în noroi. Înainte să apuce să reacționeze, sări 
pe ea, ţintuind-o cu ambii genunchi. 

Rin se uită în sus și privirile li se întâlniră. 

Pe chipul lui, rotund și blând ca de copil, se citea spaima pură. Abia 
dacă era mai înalt decât ea. N-avea cum să fie mai mare decât Ramsa. 

Bâjbâia după cuțit, și trebui să și-l proptească de abdomen ca să-l 
prindă bine înainte să-l coboare... 

Trei dinți de metal îi ieșiră deasupra claviculei, străpungându-l în 
punctul unde traheea se întâlnea cu plămânii. În colţul gurii începu 
să-i bolborosească sângele. Căzu pe spate în mlaștină cu un pleoscăit. 


— Eşti bine? întrebă Altan. 

Înaintea lor, soldatul se zbătea și horcăia jalnic. Altan ţintise cu cinci 
centimetri deasupra inimii, lipsindu-l de milostenia unei morți rapide 
și condamnându-l să se înece cu propriul sânge. 

Rin încuviință tăcută, căutându-și sabia prin noroi. 

— Rămâi jos, spuse el. Și dă-te înapoi. 

O împinse în spatele lui cu mai multă forță decât era nevoie. Fata se 
împletici prin stuf, apoi ridică privirea la timp ca să-l vadă pe Altan 
aprinzându-se ca o torţă. 

Efectul era de chibrit care atinge uleiul. Flăcările îi izbucniră din 
piept, i se scurseră pe umerii goi și pe spate în pârâiașe curgătoare, 
înconjurându-l, apărându-l. Era o torţă vie. Focul lui luă forma unei 
perechi de aripi imense care se desfășurară magnific deasupra sa. 
Aburi se ridicară din apă pe o rază de un metru și jumătate de la locul 
unde stătea. 

Trebui să-și ferească ochii în faţa lui. 

Era un speeran matur. Era un zeu într-un om. 

Altan îi respinse pe soldaţi ca un val și aceștia se târâră înapoi, 
preferând să riște pe bărcile în flăcări, decât să înfrunte apariția aceea 
înspăimântătoare. 

Altan înaintă spre ei și carnea începu să li se jupoaie de pe oase. 

Rin nu mai suporta vederea lui, totuși nu-și putea desprinde 
privirea. 

Se întrebă dacă așa arsese și ea la Sinegard. 

Cu siguranţă însă că în momentul acela, cu flăcări scurgându-i-se 
prin toate orificiile, ea nu fusese atât de minunat de grațioasă. Când 
Altan se mișca, aripile lui învăpăiate se învârtejeau și coborau ca o 
reflecţie a lui, trecând peste flotă și aprinzând din nou totul. 

Era logic, gândi fata fără legătură, ca Cike să devină manifestări vii 
ale zeilor lor. 

Când Jiang o învățase să ajungă la Panteon, n-o învățase decât să 
îngenuncheze în fața zeităților. 

Însă Cike le aduceau cu ei în lumea muritorilor și, când o făceau, 
zeitățile erau distructive, haotice și înspăimântătoare. Când se rugau, 
șamanii din Cike le cereau zeilor mai degrabă să se manifeste prin ei, 


nu să facă ceva anume pentru ei; când își deschideau minţile către 
ceruri, deveneau recipiente pentru zeitățile pe care le aleseseră. 

Cu cât Altan se mișca mai mult, cu atât ardea mai strălucitor, de 
parcă Phoenixul însuși ardea prin el, pentru a străpunge linia de 
separație dintre lumea visării și lumea materială. Toate săgețile care 
zburau în direcţia lui erau neutralizate de flăcările ce se învârtejeau și 
erau aruncate în lături ca să sfârâie fără vlagă în apele mocirloase. 

Rin aproape se temea că Altan va arde cu totul, până când nu va mai 
rămâne decât foc. 

În momentul acela i se păru imposibil că speeranii ar fi putut fi 
masacrați. Ce minunăţie trebuie să fi fost armata speerană! Un 
regiment de războinici care ardeau cu aceeași splendoare ca Altan... 
cum reușise cineva să ucidă cu totul rasa aceea? Un speeran era 
înspăimântător; o mie ar fi trebuit să fie de neoprit. Ei ar fi trebuit să 
poată arde întreaga lume. 


Acum însă soldaţii Federaţiei nu erau la fel de puternici pe cât 
fuseseră atunci. Flota lor se confrunta cu toate dezavantajele posibile: 
era încercuită din toate părțile, avea foc în spate, o mlaștină 
mocirloasă dedesubt și zei adevăraţi păzind singurele fâșii de teren 
solid vizibile. 

Bărcile împotmolite începură să ardă de-a binelea; lăzile cu 
uniforme, pături și medicamente mocneau, scoțând nori groși de fum 
ce învăluiau mlaștina într-un giulgiu de netrecut. Soldaţii din bărci se 
îndoiau de mijloc, sufocându-se, iar cei care se înghesuiau nesigur în 
apele puţin adânci începură să ţipe, pentru că apa începuse să fiarbă în 
dogoarea infernului. 

Era un măcel total. Era frumos. 

Planul lui Altan fusese genial conceput. În condiţii normale, un grup 
de opt persoane n-ar fi putut spera să aibă nicio șansă în condiţii atât 
de nefavorabile. Însă tânărul alesese un câmp de luptă unde absolut 
toate avantajele Federaţiei erau anulate de împrejurimi, iar avantajele 
Cike erau sporite. 


Astfel ajunsese cea mai mică divizie a Miliției să înfrângă o întreagă 
flotă. 


Altan nu se dezechilibră când păși pe barca din fruntea convoiului. 
Se adaptă cu atâta graţie punţii înclinate, încât parcă mergea pe 
pământ solid. În vreme ce soldaţii Federaţiei se zbăteau și se 
împleticeau, el fulgera fără oprire cu tridentul, revărsând sânge și 
punând capăt ţipetelor de fiecare dată. 

Soldaţii se târau în patru labe și cădeau în faţa lui ca niște adoratori. 
lar el îi reteza ca pe stuf. 

Săreau în apă și țipetele răsunau încă mai tare. Rin îi văzu cu ochii ei 
cum fierbeau, murind opăriţi, cu pielea bășicându-se și înroșindu-se 
precum cochiliile de crab și apoi plesnind; fierți pe dinăuntru și pe 
dinafară, cu ochii ieșiți din orbite în spasmele morţii. 

Rin luptase la Sinegard, prefăcuse în cenușă un general cu propriile 
ei flăcări, însă în clipa aceea abia putea înțelege distrugerea 
nepăsătoare cauzată de Altan. EI lupta la o scară ce n-ar fi trebuit să fie 
umană. 

Doar căpitanul flotei nu urlă și nu sări în apă ca să scape de el, ci 
rămase drept și mândru de parcă ar fi fost înapoi pe corabia lui, nu în 
resturile în flăcări ale flotei. 

Căpitanul își trase sabia și o ridică înaintea lui Altan. 

N-avea cum să-l învingă în luptă, însă lui Rin i se păru ciudat de 
onorabil că avea să încerce. 

Buzele căpitanului se mișcară iute, parcă îngânând o incantaţie 
întunericului. Fata aproape că se întrebă dacă nu cumva era și el 
șaman, însă când desluși înțelesul cuvintelor mugane își dădu seama 
că se ruga. 

— Nu sunt nimic în fața gloriei împăratului. Prin bunăvoința lui, sunt 
purificat. Prin milostenia lui, primesc un ţel. Este o onoare să slujesc. 
Este o onoare să trăiesc. Este o onoare să mor. Pentru Ryohai. Pentru 
Ryohai. Pentru... 


Altan păși ușor peste cârma carbonizată. Flăcările i se întindeau în 
jurul picioarelor, îl acaparau, dar nu-i puteau face rău. 

Căpitanul ridică sabia spre gâtul lui. 

Altan sări înainte în ultimul moment, dintr-odată conștient de ceea 
ce avea de gând căpitanul, dar era prea departe să-l ajungă. 

Căpitanul trase lama într-o parte cu o mișcare precisă de retezare. 
Ochii lui întâlniră privirea lui Altan și, cu o clipă înainte ca viața să se 
stingă din ei, lui Rin i se păru că văzu o lucire victorioasă. Apoi 
cadavrul căzu în mlaștină. 


Când puterea lui Aratsha cedă, epavele ce plutiră înapoi în Marea 
Nariin erau o grămadă de bărci carbonizate, provizii inutile și oameni 
distruși care ardeau mocnit. 

Altan dădu semnalul de retragere înainte ca soldaţii Federaţiei să 
apuce să se regrupeze. Scăpaseră mai mulți decât reușiseră ei să ucidă, 
însă scopul lor nu fusese deloc distrugerea armatei. Scufundarea 
proviziilor era suficientă. 

Nu a tuturor proviziilor, totuși. În zăpăceala meleului, Unegen și 
Qara desprinseseră două bărci din spatele convoiului și le ascunseseră 
într-un canal care ducea spre interiorul uscatului. Acum urcară pe ele 
și Aratsha le făcu dispărute prin canalele înguste ale Khurdalainului, 
ducându-le până într-un ascunziș aflat nu departe de chei. 

Ramsa veni în fugă spre ei când îi văzu întorcându-se. 

— A mers? întrebă el. Au mers rachetele? 

— S-au aprins de minune. Bravo, copile, zise Altan. 

Ramsa scoase un strigăt de bucurie. Altan îl bătu pe umăr și băiatul 
zâmbi larg. Rin îi citea limpede pe chip: îl adora pe Altan ca pe un 
frate mai mare. 

Fetei îi venea greu să nu simtă același lucru. Altan era extraordinar 
de priceput și genial într-un mod atât de firesc, încât nu voia nimic 
altceva decât să-i facă pe plac. Comanda cu strictețe, împărțind cu 
zgârcenie laudele, însă când le oferea, era minunat. Ea le dorea, tânjea 
după ele ca după ceva tangibil. 


Data viitoare. Data viitoare nu va mai rămâne inertă. Va învăţa să-și 
canalizeze furia după voie, chiar dacă risca să se piardă în ea. 

În seara aceea sărbătoriră cu un sac de zahăr dintr-o barcă furată. 
Cantina era închisă și n-aveau pe ce să presare zahărul, așa că-l 
mâncară direct cu lingura. Cândva, lui Rin i s-ar fi părut dezgustător; 
acum își vâra în gură grămezi de zahăr când lingura și sacul ajungeau 
la ea. 

La insistenţele lui Ramsa, Altan fusese de acord să le aprindă un foc 
de tabără duduitor pe un câmp pustiu. 

— Nu ne facem griji că putem fi văzuţi? întrebă Rin. 

— Suntem mult în spatele liniilor nikara. E-n regulă. Dar nu 
aruncaţi nimic în foc, zise tânărul. Nu puteţi face experimente 
pirotehnice atât de aproape de civili. 

Ramsa își umflă obrajii și suflă aerul. 

— Cum zici tu, Trengsin. 

Altan îl privi exasperat. 

— Vorbesc serios acum. 

— Strici tot cheful, mormăi puștiul când Altan se îndepărtă de foc. 

— Nu rămâi? întrebă Baji. 

Altan clătină din cap. 

— Trebuie să le informez pe Căpetenii. Mă întorc în câteva ore. Voi 
sărbătoriți mai departe. Sunt foarte mulțumit cum v-aţi descurcat azi. 

— „Sunt foarte mulțumit cum v-aţi descurcat azi”, îl maimuţări Baji 
după ce plecase. Să-i spună cineva să-și scoată băţul ăla din fund. 

Ramsa se lăsă pe spate și se sprijini în coate, împingând-o pe Rin cu 
piciorul. 

— Tot așa insuportabil era și în Academie? 

— Nu știu, răspunse ea. Nu l-am cunoscut bine la Sinegard. 

— Pun rămășag c-așa a fost tot timpul. Un bătrân în trup de tânăr. 
Crezi că zâmbește vreodată? 

— Doar o dată pe an, zise Baji. Din greșeală, în somn. 

— Fi, haide, spuse Unegen, deși zâmbea deja. E un comandant bun. 

— Este un comandant bun, încuviinţă Suni. Mai bun decât Tyr. 

Glasul lui blând o surprinse pe Rin. Când nu era stăpânit de zeul lui, 
Suni era surprinzător de tăcut, aproape timid, și vorbea numai după ce 
se gândea mult. 


Fata îl privi cum stătea așezat calm în fața focului. Trăsăturile lui 
lătărețe erau relaxate și lipsite de expresie; părea perfect împăcat cu 
sine. Rin se întrebă când își va pierde din nou controlul și va cădea 
pradă vocii care-i urla în minte. Era înspăimântător de puternic - 
zdrobise oameni cu mâinile goale ca pe niște ouă. Ucidea foarte bine și 
foarte eficient. 

„L-ar fi putut ucide pe Altan.” Cu trei seri în urmă, în sala de mese, 
Suni i-ar fi putut frânge gâtul lui Altan la fel de ușor cum ar fi sucit 
gâtul unui pui. Rin simţi cum i se usucă gura de spaimă când se gândi 
la asta. 

Și se întrebă cum de Altan știuse asta și totuși străbătuse distanța 
care-l despărțise de el, punându-și viața cu totul în mâinile 
subordonatului său. 

Baji șterpelise cumva o sticlă cu alcool din sorg din unul dintre 
numeroasele depozite din Khurdalain. O trecură de la unul la altul. 
Tocmai obținuseră o victorie importantă în luptă, așa că-și puteau 
permite să lase garda jos pentru o noapte. 

— Hei, Rin, zise Ramsa, rostogolindu-se pe burtă și sprijinindu-și 
bărbia în palmă. 

— Da? 

— Asta-nseamnă că speeranii n-au fost exterminați până la urmă? 
întrebă el. Tu și Altan o să faceţi copii și o să refaceți rasa speeranilor? 

Qara pufni zgomotos. Unegen scuipă o gură de vin. Rin roși. 

— Puțin probabil, răspunse ea. 

— De ce nu? Nu-ţi place Altan? 

„Găinaţ nerușinat! 

— Nu, ci vreau să zic că eu nu pot avea copii, spuse ea. 

— De ce? insistă Ramsa. 

— Mi-am distrus uterul la Academie, zise ea. Își strânse genunchii la 
piept. Îmi... hm, stânjenea antrenamentele. 

Ramsa părea atât de derutat, încât Rin izbucni în râs. Qara râse pe 
înfundate în butelcă. 

— Poftim? întrebă Ramsa revoltat. 

— O să-ţi spun eu într-o bună zi, îi promise Baji. Băuse de două ori 
mai mult vin decât ceilalți și deja vorbea bolborosit. Când o să ţi se 
lase boașele. 


— Mi s-au lăsat. 

— Atunci, când ţi se îngroașă vocea. 

Trecură sticla de la unul la altul în tăcere. După ce nebunia din 
mlaștină se încheiase, Cike păreau cumva mai mici, de parcă fuseseră 
animați doar de prezența zeilor lor, iar acum, fără ei, erau goliți, niște 
cochilii goale cărora le lipsea vitalitatea. 

Păreau extrem de umani, vulnerabili și fragili. 

— Deci sunteţi ultimii din neamul vostru, zise Suni după o scurtă 
tăcere. E trist. 

— Cred că da. Rin împunse cu un băț în foc. 

Încă nu se obișnuise cu noua ei identitate. N-avea amintiri din 
Speer, nu simţea niciun atașament față de el. Numai când era cu Altan 
simțea că a fi speeran însemna ceva. 

— Tot ce-i legat de Speer e trist, zise ea. 

— E vina idioatei ăleia de regine, spuse Unegen. Ei n-ar fi dispărut 
niciodată dacă Tearza nu s-ar fi înjunghiat. 

— Nu s-a înjunghiat, răspunse Ramsa. A murit în flăcări. A făcut 
implozie. Bum! 

Își răsfiră degetele în aer. 

— De ce s-a omorât? întrebă Rin. N-am înţeles niciodată povestea 
aia. 

— În varianta pe care am auzit-o eu, s-a îndrăgostit de Împăratul 
Roșu, zise Baji. El a venit pe insula ei, iar ea și-a pierdut imediat capul. 
Împăratul Roșu a ameninţat însă că va invada insula dacă Speerul nu 
va deveni stat tributar. lar Tearza a fost așa de tulburată de trădarea 
lui, că a fugit în templul ei și s-a omorât. 

Rin își încreți nasul. Fiecare versiune a mitului o făcea pe Tearza să 
pară tot mai proastă. 

— Nu-i o poveste de dragoste, vorbi Qara din colțul ei pentru prima 
dată și toți îndreptară privirile spre ea ușor surprinși. Mitul ăla e 
propagandă nikara, urmă femeia fără nicio inflexiune în voce. Povestea 
Tearzei a fost creată după mitul lui Han Ping, fiindcă povestea e mai 
bună decât adevărul. 

— Și care-i adevărul? întrebă Rin. 

— Nu știi? 

Qara o ţintui cu o privire întunecată. 


— Mai ales speeranii ar trebui să știe. 

— În mod evident, eu nu știu. Deci tu cum ai spune-o? 

— Aș spune-o nu ca pe-o poveste de dragoste, ci ca pe-o poveste 
despre zei și oameni. Vocea Qarei scăzu atât de mult, încât Cike 
trebuiră să se aplece ca s-o audă. Se spune că Tearza ar fi putut invoca 
Phoenixul și salva insula. Se zice că, dacă ar fi invocat flăcările, 
Nikanul n-ar fi putut să anexeze Speerul. Se spune că, dacă ar fi vrut, 
ar fi putut invoca o putere atât de mare, încât Împăratul Roșu și 
armatele lui n-ar fi îndrăznit să pună piciorul pe Speer nici într-o mie 
de ani. 

Qara tăcu. Nu-și luă ochii de la Rin. 

— Și atunci? insistă fata. 

— Tearza a refuzat, zise Qara. A spus că independenţa Speerului nu 
îndreptăţea sacrificiul pe care-l cerea Phoenixul. Acesta a anunțat că 
Tearza și-a încălcat jurămintele de conducător al Speerului și a 
pedepsit-o. 

Rin rămase tăcută o clipă. Apoi întrebă: 

— Crezi că Tearza a avut dreptate? 

Qara ridică din umeri. 

— Cred că a fost înțeleaptă. Dar mai cred că n-a fost o conducătoare 
bună. Șamanii ar trebui să știe când să se opună puterii zeilor. Asta 
înseamnă înțelepciune. Însă conducătorii trebuie să facă tot ce le stă 
în puteri să-și salveze ţara. E responsabilitatea lor. Dacă ţii în mâini 
soarta țării, dacă ţi-ai acceptat obligaţia față de popor, atunci viața ta 
încetează să-ți mai aparțină. Odată ce accepţi titlul de conducător, 
alegerile sunt deja făcute. În vremurile acelea, să conduci Speerul 
însemna să slujești Phoenixul. Speeranii erau o rasă mândră. Un popor 
liber. Când Tearza s-a sinucis, speeranii n-au mai fost decât câinii 
turbaţți ai împăratului. Tearza are pe mâini sângele Speerului. A 
meritat ce a primit. 


Când Altan se întoarse, după ce le informase pe Căpetenii, 
majoritatea Cike adormiseră. Rin rămăsese trează, țintuind cu privirea 


focul pâlpâ:itor. 

— Hei, zise el și se așeză alături. 

Mirosea a fum. 

Rin își trase genunchii la piept și-și lăsă capul într-o parte ca să-l 
privească. 

— Cum au primit vestea? 

Altan zâmbi. De când ajunseseră la Khurdalain, era prima dată când 
îl vedea făcând asta. 

— Nu le-a venit să creadă. Cum te simţi? 

— Stânjenită, zise ea sincer, și încă puţin ameţită. 

Tânărul se lăsă pe spate și-și încrucișă braţele. Zâmbetul îi dispăru 
de pe chip. 

— Ce s-a-ntâmplat? 

— Nu m-am putut concentra. 

„M-am speriat. M-am împotrivit. Am făcut tot ce mi-ai zis să nu 
fac. 

Altan păru ușor nedumerit și destul de dezamăgit. 

— Îmi pare rău, spuse ea încet. 

— Nu, e vina mea. Își păstra cu grijă tonul neutru. Te-am aruncat 
într-o luptă înainte să fii pregătită. În Castelul Nopţii, te-ai fi antrenat 
luni de zile înainte să te trimitem pe teren. 

Asta ar fi trebuit s-o facă să se simtă mai bine, însă Rin simți doar 
rușine. 

— Nu mi-am putut limpezi mintea, spuse ea. 

— Atunci n-o face, zise Altan. Meditaţia cu mintea deschisă e 
pentru călugări. Te duce doar până în Panteon, nu-ţi aduce zeul înapoi 
cu tine. N-ai nevoie să-ți deschizi mintea către toate cele șaizeci și 
patru de zeități. N-ai nevoie decât de zeul nostru și de foc. 

— Dar Jiang a zis că-i periculos. 

Deși lui Rin i se păruse că văzu un zvâcnet de iritare pe chipul lui, 
Altan își păstră tonul la fel de neutru. 

— Pentru că lui Jiang îi era teamă, așa că te-a ţinut în loc. Ai 
acţionat la ordinul lui când ai chemat Phoenixul la Sinegard? 

— Nu, recunoscu ea, dar... 

— Ai reușit vreodată să invoci un zeu cât te-a instruit Jiang? Te-a 
învățat măcar cum s-o faci? Pun rămășag că a făcut exact invers și că 


voia să te izolezi de ei. 

— Încerca să mă apere, protestă ea, deși nu era sigură de ce proceda 
în felul acela. 

În definitiv, exact asta o frustrase la Jiang. Însă într-un fel, după ceea 
ce făcuse la Sinegard, prudenţa lui păruse mai logică. 

— M-a avertizat că aș putea... se bâlbâi ea... consecinţele... 

— O putere mare e întotdeauna asociată cu un pericol mare. 
Diferenţa dintre omul măreț și cel mediocru este că primul este dispus 
să-și asume riscul. Altan se încruntă. Jiang era un laș, speriat de ce a 
dezlănţuit. Era un nebun senil care nu-și dădea seama ce talente avea. 
Ce talente ai tu. 

— Era maestrul meu, spuse fata, simțind nevoia instinctivă să-l 
apere. 

— Nu mai e maestrul tău. lu nu mai ai niciun maestru. Ai un 
comandant. Altan îi puse o mână pe umăr. Cea mai ușoară scurtătură 
către starea aceea este furia. Clădește pe furie. Nu lăsa niciodată să-ți 
scape furia aceea. Mânia îți dă putere. Prudenţa nu o face. 

Rin voia să-l creadă. Era copleșită de amploarea puterii lui Altan. Și 
știa că, dacă o îngăduia, aceeași putere ar fi putut să fie și a ei. 

În adâncul minţii îi răsunau totuși avertismentele lui Jiang. 

„Am întâlnit spirite care nu-și mai puteau găsi trupurile. Am întâlnit 
oameni care nu parcurseseră tot drumul până pe tărâmul spiritului și 
rămăseseră prinși între lumea noastră și cealaltă.” 

Care era prețul puterii? Să i se fărâme mintea, așa cum era limpede 
că i se întâmplase lui Suni? Va deveni nevrotic de paranoică la fel ca 
Unegen? 

Însă mintea lui Altan nu se fărâmase. Dintre toți Cike, tânărul își 
folosea cel mai nesăbuit talentele. Baji și Suni aveau nevoie de 
halucinogene ca să-și invoce zeii, dar focul nu era niciodată mai 
departe de o șoaptă de Altan. Părea să fie tot timpul în starea aceea de 
furie pe care voia s-o cultive și Rin. Și totuși nu-și pierdea niciodată 
controlul. Dădea o impresie incredibilă de sănătate mintală și 
stabilitate, indiferent ce s-ar fi petrecut sub masca lui imperturbabilă. 

„Cine este închis în Chuluu Korikh? 

Criminali anormali, care au comis crime anormale.” 

Bănuia că acum știa ce însemnase întrebarea lui Jiang. 


Nu voia să admită că era speriată. O speria să fie într-o stare în care 
avea puţin control asupra ei și chiar și mai puţin asupra focurilor ce se 
revărsau din ea. O speria să fie mistuită de foc, să devină un canal care 
cerea tot mai multe sacrificii pentru zeul ei. 

— Data trecută când am făcut-o, nu m-am putut opri, spuse fata. A 
trebuit să implor. Nu... nu știu cum să mă controlez după ce chem 
Phoenixul. 

— Gândește-te la el ca la o lumânare, îi răspunse Altan. Greu de 
aprins. Numai că asta e și mai greu de stins și, dacă nu ești atentă, te 
vei arde. 

Însă asta nu-i era de niciun ajutor - încercase să aprindă lumânarea, 
totuși nu se întâmplase nimic. Atunci ce avea se întâmple când va ști 
în cele din urmă cum s-o aprindă, dar după aceea nu va fi în stare să 
stingă focul? 

— Și tu cum faci? Cum îl faci să se oprească? 

Altan se lăsă pe spate, îndepărtându-se de flăcări. 

— Nu-l opresc, spuse el. 


CAPITOLUL 15 


Căpeteniile Berbecului și Boului i se raliară rapid lui Altan când își 
dădură seama că Cike reușise ceva ce Diviziile Unu, Cinci și Opt nici 
măcar nu încercaseră. Ele răspândiră vestea printre soldați astfel încât 
să pară că meritul reușitei era comun. 

Cetăţenii din Khurdalain organizară o paradă a victoriei ca să ridice 
moralul și să strângă provizii pentru soldaţi. Civilii donară mâncare și 
haine pentru cazărmi. Când Căpeteniile mărșăluiră pe străzi, fură 
întâmpinate cu aplauze frenetice pe care le acceptară cu satisfacție. 

Civilii presupuseră că victoria din mlaștini fusese obținută în urma 
unui atac comun masiv. Altan nu făcu nimic să le corecteze impresia. 

— Mincinoși bășinoși, se plânse Ramsa. Îţi fură meritul. 

— Lasă-i în pace, zise Altan. Dacă asta înseamnă că vor colabora cu 
mine, lasă-i să spună ce vor. 

Altan avusese nevoie de victoria aceea. Într-o cohortă de generali ce 
supraviețuiseră Războaielor Macului, el era cel mai tânăr, și era mai 
tânăr cu zeci de ani decât ei. Bătălia din mlaștină îi oferise 
credibilitatea de care avea nevoie în ochii Miliției și, chiar mai 
important, în ochii Căpeteniilor. Acum îl tratau cu respect, nu cu 
superioritate, se sfătuiau cu el în consiliile de război și nu doar 
ascultau informaţiile Cike, ci și acționau pe baza lor. 

Numai Jun nu-l felicită. 

— Ai lăsat în smârcuri o mie de soldați inamici înfometați, fără 
provizii și fără mâncare, zise el, rostind cuvintele rar. 

— Da, spuse Altan. Nu-i bine? 

— Tâmpitule, ripostă Jun. Făcu câţiva pași prin încăpere, se întoarse, 
apoi izbi cu palmele în masa lui Altan. Tâmpitule. Îţi dai seama ce-ai 
făcut? 

— Am asigurat o victorie, spuse tânărul, adică mai mult decât ai 
reușit tu în săptămânile de când ești aici. Corabia cu provizii s-a întors 
în insulă ca să se reaprovizioneze. Le-am dat înapoi planurile cu cel 
puţin două săptămâni. 

— Ai stârnit represalii, se răsti Jun. Soldaţii ăia sunt înghețați, uzi și 
înfometați. Poate că nu le păsa prea mult de războiul ăsta când au 


traversat strâmtoarea, dar acum sunt furioși. Sunt iritaţi, sunt umiliți 
și, mai mult decât orice, au nevoie disperată de provizii. Le-ai ridicat 
miza. 

— Miza era deja mare. 

— Da, și acum i-ai adăugat mândria. Știi cât de importantă e 
reputația pentru comandanții Federaţiei? Aveam nevoie de timp 
pentru fortificaţii, dar tu ai înjumătățit timpul acela. Ai crezut că vor 
fugi îngroziţi și se vor întoarce acasă? Vrei să știi ce vor face? Vor veni 
să ne atace. 


Însă când veni, Federaţia sosi cu un steag alb și o propunere de 
armistițiu. 

Când păsările Qarei zăriră solia Federaţiei, femeia o trimise pe Rin 
să-i dea de veste lui Altan. Încântată, Rin trecu pe lângă aghiotanţii lui 
Jun ca să-și facă drum în biroul Căpeteniei Berbecului. 

— Trei reprezentanți ai Federaţiei, anunţă ea. Au adus o căruţă. 

— Trageţi în ei, sugeră imediat Jun. 

— Au un steag alb, zise Rin. 

— O mișcare strategică. Trageţi în ei, repetă Jun, iar ofițerii lui 
inferiori încuviințară. 

Căpetenia Boului ridică mâna. Era un bărbat extraordinar de 
impozant, cu două capete mai înalt decât Jun și de trei ori mai masiv. 
Arma lui preferată era o secure cu lamă dublă cât trunchiul lui Rin, pe 
care o ținea pe masă înaintea lui, unde îi mângâia obsesiv ascuțișul. 

— Ar putea veni cu gânduri pașnice. 

— Sau cu gândul de a ne otrăvi rezervele de apă ori de a-l asasina pe 
oricare dintre noi, se răsti Jun. Chiar credeţi că am câștigat așa de ușor 
războiul ăsta? 

— Poartă un steag alb, spuse rar Căpetenia Boului, ca vorbind unui 
copil. 

Căpetenia Berbecului nu spuse nimic. Ochii lui larg deschiși se 
mișcau rapid între Jun și Căpetenia Boului. Rin înțelese ce voise să 


spună Ramsa; Căpetenia Berbecului semăna cu un copil care aștepta 
să i se zică ce să facă. 

— Un steag alb nu înseamnă nimic pentru ei, insistă Jun. E un 
șiretlic. Câte tratate false au semnat în timpul Războaielor Macului? 

— Ai pune în joc pacea? îl înfruntă Căpetenia Boului. 

— N-aș pune în joc viaţa niciunui cetățean. 

— Nu voi aveți dreptul să refuzați armistițiul, atrase atenţia 
Căpetenia Berbecului. 

Jun și Căpetenia Boului îl priviră amândoi încruntaţi și Căpetenia 
Berbecului se bâlbâi grăbindu-se să explice. 

— Adică, trebuie să-l lăsăm pe băiat să se ocupe. El a obținut 
victoria din mlaștini. Lui i se predau. 

Toţi întoarseră privirile către Altan. 

Rin fu uluită de subtilitățile politice dintre divizii. Căpetenia 
Berbecului era mai șireată decât bănuise. Sugestia sa era o cale 
inteligentă de a scăpa de responsabilitate. Dacă negocierile eșuau, vina 
ar fi căzut pe umerii lui Altan. lar dacă mergeau bine, Căpetenia 
Berbecului ar fi fost apreciată pentru generozitate. 

Altan ezita, vădit sfâșiat între obiecțiile lui și dorinţa de a-și împlini 
victoria la Khurdalain. Rin vedea speranţa reflectată clar pe chipul său. 
Dacă predarea Federaţiei era autentică, atunci ar fi fost singurul 
responsabil pentru câștigarea războiului. Ar fi fost cel mai tânăr 
comandant din istorie care obținuse o victorie militară de o asemenea 
amploare. 

— Trageţi în ei, repetă Jun. N-avem nevoie de negocieri de pace. 
Forţele noastre sunt egale acum; dacă asaltul asupra cheiului merge 
bine, putem să-i respingem oricât până sosește Divizia Șapte. 

Însă Altan clătină din cap. 

— Dacă le refuzăm capitularea, atunci războiul va continua până 
când una dintre părți o decimează pe cealaltă. Khurdalain nu poate 
rezista atâta. Dacă există vreo șansă să punem capăt războiului acum, 
trebuie să profităm de ea. 


Reprezentanţii Federaţiei care-i întâmpinară în piața orașului nu 
purtau arme și nici armuri. Erau îmbrăcaţi în uniforme albastre 
subțiri, mulate pe corp, concepute ca să arate clar că nu ascundeau 
arme în mâneci. 

Șeful soliei, ale cărui însemne de pe uniformă indicau un rang mai 
înalt, păși înainte când îi văzu. 

— Vorbiţi graiul nostru? 

Vorbea într-un dialect nikara împiedicat și învechit, la care se 
adăuga o aproximare nefericită a accentului sinegardian. 

Căpeteniile ezitară, însă Altan interveni, spunând: 

— Da. 

— Bine, răspunse emisarul în mugană. Atunci putem continua fără 
neînțelegeri. 

Era prima dată când Rin îi vedea pe mugani altfel decât în haosul 
unei încăierări și fu dezamăgită de asemănarea lor cu nikara. 
Dispunerea oblică a ochilor și forma gurilor nu erau nici pe departe 
așa de pronunțate cum le arătau manualele. Părul le era la fel de negru 
ca al lui Nezha, pielea la fel de albă ca a oricărui nordic. 

De fapt, semănau cu sinegardienii mai mult decât Rin și Altan. 

În afară de grai, care era mai abrupt și mai rapid decât nikara 
sinegardiană, practic nu puteau fi deosebiți de nikara. 

I se părea tulburător că soldaţii Federaţiei semănau așa mult cu 
poporul ei. Ar fi preferat un inamic fără chip, monstruos sau unul 
complet străin, ca hesperienii blonzi de dincolo de mare. 

— Care sunt termenii voștri? întrebă Jun. 

— Generalul nostru cere o încetare a focului pentru următoarele 
patruzeci și opt de ore, în timp ce ne întâlnim ca să discutăm 
condiţiile capitulării, spuse șeful soliei. Arătă spre căruță. Știm că 
orașul n-a mai reușit să importe mirodenii după începerea luptelor și 
de aceea v-am adus sare și zahăr. Un gest al bunei noastre credinţe. 
Puse mâna pe capacul celui mai apropiat cufăr. Pot să-l deschid? 

Altan încuviință. Reprezentanţii Federaţiei ridicară capacele, dând la 
iveală grămezi de cristale albe și caramel ce străluceau în soarele după- 
amiezii. 

— Mănâncă, rosti Jun. 

Emisarul lăsă capul într-o parte. 


— Poftim? 

— Gustă zahărul, spuse Jun, ca să știm că nu încercaţi să ne otrăviți. 

— Ar fi un mod îngrozitor de ineficient de a purta un război, 
răspunse bărbatul. 

— Chiar și așa. 

Ridicând din umeri, emisarul se supuse cererii lui Jun. Mușchii 
gâtului i se mișcară când înghiți. 

— Nu-i otravă. 

Jun își umezi degetul, îl înfipse în cufărul cu zahăr și-l duse la buze. 
Îl învârti prin gură și păru dezamăgit că nu descoperă niciun alt fel de 
urme. 

— Doar zahăr, spuse emisarul. 

— Minunat, spuse căpetenia Boului. Duceţi-le în sala de mese. 

— Nu, zise repede Altan. Lăsaţi-le aici. O să le distribuim în piața 
orașului. Câte puţin pentru fiecare gospodărie. 

Avea privirea neclintită când se uită în ochii Căpeteniei Boului și Rin 
înțelese de ce spusese asta. Dacă lăzile ar fi fost duse la cantină, 
diviziile ar fi început imediat să se bată pentru distribuirea lor. Altan le 
legase mâinile Căpeteniilor alocându-le populaţiei. 

În orice caz, civilii din Khurdalain începuseră deja să se adune 
curioși în jurul căruţei. Lipsa sării și zahărului fusese resimţită acut 
după începerea asediului. Rin bănuia că lumea s-ar fi revoltat dacă 
lăzile ar fi fost confiscate pentru uz militar. 

Căpetenia Boului ridică din umeri. 

— Cum zici tu, copile. 

Altan privi precaut piaţa. Ținând cont de rangul membrilor Miliției 
prezenţi, mulți civili consideraseră că sunt în siguranță dacă se adună 
în jurul celor trei reprezentanţi ai Federaţiei. Rin văzu o ostilitate atât 
de fățișă în ochii lor, încât n-avea nicio îndoială că i-ar fi sfâșiat pe 
mugani dacă n-ar fi fost Miliția. 

— Vom continua negocierile într-un birou, propuse Altan. Fără 
lume. 

Emisarul înclină capul. 

— Cum doriți. 


— Împăratul Ryohai este impresionat de rezistența de la 
Khurdalain, spuse emisarul. Tonul îi era repezit și prevenitor, în pofida 
celor spuse. Poporul vostru a luptat bine. Împăratul Ryohai vrea să 
transmită complimente poporului din Khurdalain, care s-a dovedit 
mai puternic decât restul acestei țări de lași smiorcăiți. 

Jun le traduse Căpeteniilor. Căpetenia Boului dădu ochii peste cap. 

— Să trecem la capitulare, rosti Altan. 

Emisarul ridică o sprânceană. 

— Împăratul nu intenţionează totuși să renunţe la planurile sale de 
pe continentul nikara. Expansiunea pe continent este dreptul divin al 
măreței Federaţii Mugen. Guvernul vostru provincial este slab și fragil. 
Tehnologia voastră este cu veacuri în urma vestului. Izolarea v-a lăsat 
în urmă, în timp ce restul lumii s-a dezvoltat. Pieirea voastră este doar 
o chestiune de timp. Acest teritoriu aparține unei țări care-l poate 
împinge în veacul următor. 

— Ai venit să ne insulți? întrebă Jun. Nu-i o cale de capitulare 
înțeleaptă. 

Buzele emisarului se arcuiră. 

— Am venit doar să discutăm capitularea. Împăratul Ryohai nu 
dorește să pedepsească populaţia Khurdalainului. Îi admiră spiritul 
războinic și spune că rezistența voastră s-a dovedit demnă de 
Federație. El adaugă că locuitorii din Khurdalain pot deveni supuși 
minunaţi ai coroanei Federaţiei. 

— Aha, zise Jun. Este genul acela de negociere. 

— Nu vrem să distrugem orașul, spuse emisarul. Este un port 
important. Un nod de comerț internaţional. Dacă depuneţi armele, 
împăratul va considera Khurdalainul oraș al Federaţiei și nu ne vom 
atinge de niciun bărbat, femeie sau copil. Toţi cetăţenii vor fi grațiați, 
cu condiţia să-i jure credinţă împăratului Ryohai. 

— Oprește-te, spuse Altan. Ne ceri să capitulăm noi în fața voastră? 

Emisarul înclină din cap. 


— Sunt termeni generoși. Știm cum se chinuie Khurdalain sub 
ocupaţie. Oamenii voștri mor de foame. Proviziile vi se vor termina în 
câteva luni. Când vă vom străpunge apărările, vom duce lupta pe 
străzi, iar oamenii voştri vor muri în număr mare. Putem evita această 
situație. Lăsaţi flota Federaţiei să treacă și împăratul vă va răsplăti. Vă 
va lăsa în viaţă. 

— Incredibil, mormăi Jun. Absolut incredibil. 

Altan încrucișă brațele. 

— Spune-le generalilor tăi că, dacă întoarceţi flota și evacuaţi acum 
țărmul, o să vă lăsăm noi în viaţă. 

Emisarul abia dacă îl privi cu o curiozitate leneșă. 

— Tu ești pesemne speeranul din mlaștină. 

— Da, spuse Altan. Și o să fiu cel care vă acceptă capitularea. 

Colţurile gurii emisarului se ridicară. 

— Bineînţeles, spuse el calm. Doar un copil și-ar închipui că un 
război se poate termina așa repede și fără vărsare de sânge. 

— Copilul ăsta vorbește pentru noi toți, interveni Jun, cu vocea rece 
ca oţelul. Continuă în nikara: la-ţi condiţiile și spune-i împăratului 
Ryohai că orașul Khurdalain nu se va pleca niciodată în faţa insulei- 
arc. 

— În cazul acesta, spuse emisarul, toți bărbaţii, femeile și copiii din 
Khurdalain vor muri. 

— Vorbe mari pentru cineva a cărui flotă tocmai s-a preschimbat în 
scrum, spuse Jun batjocoritor. 

Emisarul răspunse într-o nikara clară și impasibilă. 

— Înfrângerea din mlaștină ne-a întârziat cu câteva săptămâni. Dar 
ne-am pregătit douăzeci de ani pentru războiul ăsta. Școlile noastre de 
instrucție depășesc cu mult Academia voastră jalnică din Sinegard. 
Noi am studiat tehnicile de război occidentale, în timp ce voi v-aţi 
petrecut acești douăzeci de ani bucurându-vă de izolarea voastră. 
Imperiul Nikara aparţine trecutului. Vă vom rade ţara de pe fața 
pământului. 

Căpetenia Boului întinse mâna după secure. 

— Sau eu pot să-ţi iau capul chiar acum. 

E.misarul păru complet netulburat. 


— Ucide-mă, dacă vrei. Pe insula-arc, suntem învăţaţi că vieţile 
noastre n-au nicio valoare. Sunt numai unul într-o hoardă de 
milioane. Voi muri și mă voi reîncarna în slujba împăratului Ryohai. 
Însă pentru voi, eretici care nu vă plecaţi în faţa tronului divin, 
moartea va fi definitivă. 

Altan se ridică, alb la faţă de furie. 

— Sunteţi prinși în capcană pe o fâșie îngustă de teren. Sunteţi 
depășiți numeric. V-am luat proviziile. V-am ars corăbiile. V-am 
scufundat muniţia. Oamenii tăi au cunoscut mânia unui speeran și au 
ars. 

— Ah, dar speeranii nu sunt chiar așa de greu de omorât, spuse 
emisarul. Am reușit o dată. O vom face din nou. 

Ușile biroului se dădură de perete și Ramsa intră cu o privire 
sălbatică. 

— E salpetru! ţipă el. Nu-i sare, ci salpetru. 

În birou se lăsă tăcerea. 

Căpeteniile se uitară la Ramsa de parcă nu puteau înţelege ce 
spunea. Altan deschise gura nesigur. 

Emisarul dădu capul pe spate și râse cu lipsa de rețineri a celui care 
știe că e pe cale să moară. 

— 'Ţineţi minte, zise el. Aţi fi putut salva Khurdalainul. 

Rin și Altan se ridicară în același timp, iar fata abia apucă să întindă 
mâna după sabie, când o explozie despică aerul ca un fulger. 


Stătuse în spatele lui Altan, dar în clipa următoare era pe podea, 
amețită, cu un ţiuit atât de puternic în urechi, încât acoperea orice alt 
sunet. 

Duse mâna la față și o retrase plină de sânge. 

Ca pentru a-i compensa pierderea auzului, vederea deveni excesiv de 
strălucitoare; formele încețoșate erau ca niște imagini pe o pânză din 
teatrul de umbre, care se mișcau simultan prea repede și prea încet ca 
să le înțeleagă. Sesiza mișcările ca dintr-un vis febril iscat de droguri, 


totuși nu era un vis; simţurile ei refuzau pur și simplu să accepte 
percepţia celor ce tocmai se petrecuseră. 

Văzu pereţii biroului cutremurându-se și apoi aplecându-se atât de 
mult într-o parte, încât fu sigură că toată clădirea se va prăbuși peste 
ei, dar apoi pereţii se îndreptară. 

Îl văzu pe Ramsa trântindu-l pe Altan la pământ. 

Îl văzu pe Altan sculându-se nesigur și întinzând mâna după 
trident. 

O văzu pe Căpetenia Boului rotindu-și securea în aer. 

Îl văzu pe Altan strigând „Nu, nu!” - înainte ca emisarul să fie 
decapitat de Căpetenia Boului. 

Capul solului se rostogoli până la ușă, cu ochii deschiși și sticloși, iar 
lui Rin i se păru că-l văzuse zâmbind. 

Braţe puternice o prinseră de umeri și o ridicară. Altan o răsuci spre 
el, trecându-și în grabă ochii peste trupul ei, cercetând-o parcă să vadă 
dacă e rănită. 

Gura lui se mișcă, dar nu se auzi niciun sunet. Rin clătină din cap și 
arătă spre urechi. 

Altan mimă cuvintele din buze: „Eşti bine?” 

Rin își cercetă trupul. Toate membrele îi funcționau și nici măcar nu 
simţea durerea din rana care-i sângera la cap. Încuviinţă. 

Altan îi dădu drumul și se lăsă în genunchi lângă Ramsa, ghemuit pe 
jos, palid și tremurând. 

În cealaltă parte a încăperii, generalul Jun și Căpetenia Berbecului se 
ridicau. Amândoi erau nevătămați; explozia îi trântise la podea, dar nu 
fuseseră răniți. Sediul Căpeteniilor se afla destul de departe de centrul 
orașului pentru ca să fi fost doar scuturat de explozie. 

Chiar și Ramsa părea că-și va reveni. Avea ochii sticloși și se clătină 
când Altan îl trase în picioare, dar dădea din cap și vorbea și părea 
altfel nevătămat. 

Rin răsuflă ușurată. 

Erau toţi bine. Bomba nu funcționase. Erau toţi bine. 

Apoi își aduse aminte de civili. 


Ciudat cum i se ascuţeau celelalte simțuri când nu putea auzi. 

Khurdalainul arăta ca Academia în primele zile de iarnă. Fata miji 
ochii. La început, crezu că i se încețoșase și privirea, dar apoi înţelese 
că în aer plutea o pulbere fină. Întuneca totul ca un amestec ciudat de 
ceaţă și zăpadă, un înveliș de inocenţă care se împletea cu sângele și 
ascundea vederii amploarea reală a exploziei. 

Piaţa fusese distrusă, vitrinele și complexurile de locuinţe se 
prăbușiseră, iar dărâmăturile erau împrăștiate în linii ciudat de 
simetrice pornind din focarul exploziei, de parcă se aflau în interiorul 
urmei lăsate de talpa unui uriaș. 

Ceva mai departe de locul detonaţiei, clădirile nu fuseseră doborâte 
la pământ, ci doar lovite violent de unda de șoc, astfel că erau 
înclinate în unghiuri bizare, cu ziduri întregi smulse. Dezvăluirea 
interioarelor, prin expunerea de dormitoare personale și băi, părea o 
perversiune intimă. 

Bărbaţi și femei proiectaţi în zidurile clădirilor și rămăseseră 
încremeniți acolo, lipiți înspăimântător, ţintuiți ca niște fluturi în 
insectar. Presiunea uriașă a bombelor le sfâșiase hainele; atârnau 
despuiaţi ca o expoziţie grotescă de forme umane. 

Duhoarea de cărbune, sânge și carne arsă era atât de intensă, încât 
Rin îi simţea gustul pe limbă. Și mai rău era izul dulce de zahăr purtat 
de vânt prin aer. 

Nu știu cât timp stătuse locului, privind. Simţi nevoia să se miște 
numai când o împinseră doi soldaţi care trecură în fugă pe lângă ea 
ducând o targă și-și aminti că avea treabă. 

„Găsește supraviețuitori. Ajută-i pe supraviețuitori.” 

Își croi drum în josul străzii, însă simţul echilibrului părea să-i fi 
dispărut cu totul, împreună cu auzul. Când încercă să meargă, se 
împletici dintr-o parte într-alta, așa că străbătu strada ţinându-se de 
ziduri ca un beţiv. 

În stânga, văzu un grup de soldaţi care trăgeau doi copii dintr-o 
grămadă de moloz. Nu-i venea să creadă că supraviețuiseră, părea 


imposibil așa de aproape de epicentru - dar băieţelul pe care-l ridicară 
din dărâmături se mișca, jelindu-se și zbătându-se, totuși se mișca. 
Sora lui nu fusese la fel de norocoasă: avea piciorul ciopârţit, zdrobit 
de fundaţia casei. Se ținea de brațele soldaţilor, cu fața albă, prea 
torturată de dureri ca să plângă. 

— Ajutor! Ajută-mă! 

Un glăscior străpunse vuietul din urechile ei, ca și cum cineva striga 
de peste un câmp întins, dar era singurul sunet pe care-l putea auzi. 

Ridică privirea și văzu un bărbat care se agăța disperat cu o mână de 
resturile unui zid. 

Podeaua clădirii îi fusese spulberată de sub picioare. Era un han cu 
cinci etaje; fără cel de-al patrulea perete, arăta ca o casă din porțelan 
pentru păpuși, cum văzuse Rin în piață, macheta care se deschidea ca 
să-și dezvăluie interiorul. 

Podelele erau înclinate spre gaura din mijloc. Mobila și ceilalți 
ocupanțţi ai hanului alunecaseră deja, formând un maldăr grotesc de 
scaune și trupuri distruse. 

Un grup mic se adunase lângă han, și-l privea pe bărbat. 

— Ajutor, gemu el. Să m-ajute cineva... 

Rin se simţea ca un spectator, de parcă asista la o reprezentaţie, de 
parcă bărbatul era singurul lucru important din lume și totuși nu-i 
venea în minte ce ar fi putut face. Clădirea fusese grav avariată și părea 
că se va prăbuși în doar câteva minute, iar bărbatul era prea sus ca să 
ajungă la el de pe acoperișul unei case rămase în picioare. 

Nu putea decât să stea locului îngrozită, cu gura căscată, privind 
cum bărbatul se chinuia în zadar să se ridice. Se simțea complet 
neajutorată. Chiar dacă ar fi putut invoca Phoenixul, chemând acum 
focul, tot nu l-ar fi putut salva de la moarte. 

Pentru că Cike nu știau decât să distrugă. Cu toate puterile lor, cu 
toți zeii lor, nu-și puteau apăra poporul. Nu puteau să dea timpul 
înapoi și să-i readucă la viață pe cei morți. 

Câștigaseră lupta din mlaștină, dar erau neputincioşi în fața 
consecinţelor ei. 

Altan strigă ceva; probabil că ceruse o pătură ca să-l prindă pe 
bărbat, pentru că după câteva clipe Rin văzu niște soldați venind în 
fugă prin piaţă cu o pânză. 


Însă până să ajungă în capul străzii, hanul se clătină periculos. Rin 
crezu că s-ar putea prăbuși de tot, zdrobindu-i pe cei de lângă clădire, 
dar scândurile se înclinară și se opriră cutremurându-se. 

Bărbatul era acum la nivelul celui de-al patrulea etaj. Își ridică și 
cealaltă mână spre acoperiș, încercând să se ţină mai bine. Probabil că 
fusese încurajat de faptul că era mai aproape de sol. Preţ de o clipă, 
Rin crezu că va reuși...dar apoi mâna îi alunecă pe cioburile de sticlă și 
el căzu, desprinzându-se complet de acoperiș. 

Înainte să cadă, păru că atârnă în aer pentru o clipă. 

Mulțimea se trase înapoi. 

Rin se întoarse, recunoscătoare că nu poate să audă trupul 
zdrobindu-se de pământ. 


Orașul se cufundă într-o tăcere încordată. 

Toţi soldaţii fură trimiși la fortificațiile orașului, în așteptarea unui 
atac pe sol. Rin rămase ore în șir la postul ei de pe zidul exterior, cu 
ochii ațintiți asupra perimetrului. Dacă Federaţia avea să încerce să 
străpungă zidurile, cu siguranță acum avea s-o facă. 

Totuși se înseră și nu avu loc niciun atac. 

— Nu se poate să le fie frică, șopti Rin, apoi tresări. 

Auzul îi revenise în cele din urmă, deși ţiuitul strident nu-i 
dispăruse din urechi. 

Ramsa clătină din cap. 

— Ei gândesc pe termen lung. Vor încerca să ne slăbească poziţia. Să 
ne sperie, să ne înfometeze, să ne obosească. 

Până la urmă, retraseră soldaţii din linia defensivă. Dacă Federaţia 
lansa o invazie în toiul nopții, sistemul de alarmare al orașului ar fi 
readus trupele pe ziduri; între timp, erau lucruri mai urgente de făcut. 

Părea o ironie dureroasă a sorții că localnicii dansaseră pe strada 
asta cu numai câteva ore în urmă, sărbătorind ceea ce crezuseră că va 
fi capitularea Federaţiei. Khurdalainul se așteptase să câștige războiul. 
Crezuse că totul va reveni la normal. 


Însă Khurdalainul știa cum să reziste. Orașul supravieţuise în două 
Războaie ale Macului. Ştia cum să facă față distrugerii. 

Civilii căutau în tăcere prin dărâmături, încercând să-i găsească pe 
cei dragi, și, după multe ore în care nu descoperiseră decât cadavre, 
ridicară un catafalc, îl aprinseră și-l împinseră în mare. O făcură cu o 
eficienţă tristă și exersată. 

Detașamentele medicale ale celor trei divizii înființară un centru de 
triaj comun în centrul orașului. Tot restul zilei, civili apărură cu 
garouri improvizate, legate stângaci pe membre retezate: glezne 
zdrobite, mâini spulberate și cioturi. 

Rin avea un an de instrucție medicală cu Enro, așa că Enki o puse să 
lege garouri noi pentru cei care sângerau, în timp ce așteptau să 
primească îngrijiri. 

Primul ei pacient fu o femeie tânără, cu puțin mai mare decât ea. Îi 
întinse un braț înfășurat în ceva ce părea o rochie veche. 

Rin desfăcu șomoiogul îmbibat de sânge, apoi șuieră involuntar 
văzând dezastrul. Zărea osul până la cot. Toată mâna trebuia 
amputată. 

Tânăra așteptă răbdătoare cât evaluă Rin vătămarea, cu ochii 
sticloși, ca și cum se resemnase de mult cu noul ei handicap. 

Rin scoase o fâșie de pânză dintr-un cazan cu apă clocotită și o 
înfășură în jurul brațului, îi trecu un capăt pe după un băț și-l răsuci 
ca să strângă legătura. Tânăra gemu de durere, dar scrâșni din dinţi și 
privi drept înainte. 

— Probabil că o să-ți taie mâna. Cu garoul ăsta, n-o să mai pierzi 
sânge și o să le fie mai ușor să amputeze. Rin strânse nodul și se 
retrase un pas. Îmi pare rău. 

— Ştiam c-ar fi trebuit să plecăm, zise tânăra. După cum vorbea, Rin 
nu era sigură că i se adresa ei. Știam c-ar fi trebuit să plecăm din clipa- 
n care-au ajuns corăbiile alea la țărm. 

— Și de ce n-aţi plecat? întrebă Rin. 

Tânăra o fixă cu privirea, cu ochi goi și acuzatori. 

— Crezi că aveam unde să ne ducem? 

Rin își aținti privirea în pământ și trecu la următorul pacient. 


CAPITOLUL 16 


După câteva ore, Rin primi permisiunea să plece de la centrul de 
triaj. Poticnindu-se, porni către cartierul general al Cike, cu ochii goi și 
amețită de nesomn. După ce se ducea la Altan, avea de gând să se 
prăbușească în pat și să doarmă până când cineva o obliga să se 
prezinte la datorie. 

— "Ţi-a dat Enki drumul în sfârșit? 

Aruncă o privire peste umăr. 

Unegen și Baji veneau de după colţ, întorcându-se din patrulare. I se 
alăturară și merseră împreună pe străzile nefiresc de pustii. 
Căpeteniile impuseseră legea marţială în oraș; acum civilii trebuiau să 
respecte strict ora de stingere și aveau interdicția de a se îndepărta de 
cartier fără permisiunea Miliției. 

— Trebuie să mă-ntorc în șase ore, zise ea. Voi? 

— Patrulare permanentă până se-ntâmplă ceva mai interesant, 
răspunse Unegen. Enki a numărat victimele? 

— Șase sute de morţi, spuse ea. O mie de răniți. Cincizeci de soldați 
din divizii. Restul, civili. 

— Rahat, mormăi Unegen. 

— Mda, zise Rin apatică. 

— Căpeteniile stau cu mâinile în sân, se plânse Baji. Bombele i-au 
speriat de moarte. Nişte nenorociţi la nimic bune. Nu-s în stare să 
vadă? Nu putem să-nghițim pur și simplu atacul. Trebuie să ripostăm. 

— Să ripostăm? repetă Rin. 

Până și ideea aceea părea lipsită de entuziasm sau de respect, și fără 
rost. Nu voia decât să se ghemuiască, să-și pună palmele peste urechi 
și să pretindă că nu se întâmpla nimic. Să lase războiul ăsta în grija 
altcuiva. 

— Ce-ar trebui să facem? spunea Unegen. Căpeteniile nu atacă și o 
să fim măcelăriți în câmp deschis. 

— Nu putem s-așteptăm sosirea Diviziei Șapte. Va dura săptămâni 
întregi... 

Pe când se apropiau de cartierul general, Qara ieşi din biroul lui 
Altan. Închise ușa cu grijă, îi observă și expresia îi încremeni. 


Baji și Unegen se opriră. Tăcerea grea care se lăsase părea să poarte 
un mesaj pe care-l înțelegeau toţi în afară de Rin. 

— Chiar așa, eh? întrebă Unegen. 

— Mai rău, răspunse Qara. 

— Ce se petrece? întrebă Rin. El e înăuntru? 

Qara o privi prudent. Dintr-un motiv necunoscut, mirosea 
copleșitor a fum. Avea o expresie impenetrabilă. Lui Rin i se păru că 
vede urme de lacrimi lucindu-i pe obraz sau poate că era doar o iluzie 
optică creată de lumina felinarului. 

— E-n toane proaste, spuse femeia. 


Represaliile Federaţiei nu se încheiară cu bombardarea. 

La două zile după exploziile din centru, Federaţia trimise agenți 
bilingvi să negocieze cu pescarii înfometați din Zhabei, o așezare din 
sudul lui Khurdalain, și să le spună că muganii își vor retrage corăbiile 
de la docuri dacă pescarii le vor da toți câinii și pisicile vagaboande 
din oraș. 

Numai niște civili înfometați ar fi urmat un asemenea ordin ciudat. 
Pescarii erau disperaţi și le dădură toate animalele acelea fără să pună 
nicio întrebare. 

Soldaţii Federaţiei legară vreascuri de cozile animalelor și le dădură 
foc. Apoi le eliberară în Zhabei. 

Flăcările arseră trei zile până când le stinse în cele din urmă ploaia. 
După ce fumul se împrăștie, din Zhabei nu mai rămăsese decât cenușa. 

Mii de civili rămaseră fără case peste noapte și problema refugiaților 
din Khurdalain deveni imposibil de gestionat. Bărbaţii, femeile și 
copiii din Zhabei se înghesuiau în zonele tot mai restrânse ale orașului 
care nu se aflau încă sub ocupaţia Federaţiei. Cartierele civile deveniră 
un coșmar din cauza igienei precare, a lipsei de apă potabilă și a unei 
epidemii de holeră. 

Locuitorii se întoarseră împotriva Miliției. Diviziile Unu, Cinci și 
Opt încercară să mențină legea marţială, dar fură întâmpinate cu 
sfidare deschisă și revolte. 


Având nevoie disperată de un țap ispăşitor, căpeteniile îl învinuiră 
public pe Altan pentru răsturnarea de situaţie. Le ajutase faptul că 
explozia îi distrusese credibilitatea de comandant. El câștigase prima 
lor confruntare, dar ea îi fusese smulsă și transformată într-o 
înfrângere tragică, un exemplu al consecinţelor unei acţiuni pripite. 

Când ieși până la urmă din biroul lui, Altan păru să ia lucrurile ca 
atare. Nu pomeni nimeni de absenţa lui; Cike se comporta ca și cum 
nu se întâmplase nimic. Altan nu dădea niciun semn de nesiguranță - 
dimpotrivă, purtarea lui deveni aproape maniacală. 

— Deci ne-am întors de unde am plecat, zise el, plimbându-se cu 
pas grăbit prin birou. Bine. O să ripostăm. Data viitoare o să fim 
meticuloși. Data viitoare o să câștigăm. 

Planifică mai multe operaţiuni decât puteau fi puse în practică. Însă 
Cike nu aveau tradiție de soldaţi, ci erau asasini. Bătălia din mlaștină 
fusese o izbândă de echipă fără precedent pentru ei. Erau antrenați să 
elimine ținte esenţiale, nu batalioane întregi, dar asasinatele nu erau 
de mare folos în câștigarea războaielor. Federaţia nu era ca un șarpe, 
care să fie înfrânt dacă-i tai capul. Dacă un general era ucis în propria 
lui tabără, un colonel era promovat imediat în locul său. Stilul Cike 
obișnuit, cu o succesiune de asasinate, ar fi fost un război lent și 
ineficient. 

Așa că Altan își folosi soldaţii pe post de forță de gherilă. Furau 
provizii, dădeau atacuri rapide urmate de retragere și provocau cât mai 
multă confuzie în taberele inamice. 

— Vreau să izolăm toată intersecția asta, anunţă el, desenând un 
cerc larg pe hartă. Saci de nisip. Sârmă ghimpată. În următoarele 
douăzeci și patru de ore trebuie să restrângem toate punctele de 
intrare. Vreau să recucerim depozitul ăsta. 

— Nu putem, spuse Baji stingherit. 

— De ce? se răsti Altan. 

O venă îi pulsa la gât, iar ochii îi erau înconjurați de cearcăne 
întunecate. Rin credea că el nu mai dormise de multe zile. 

— Pentru că au o mie de oameni fix în cercul ăla. E imposibil. 

Altan cercetă harta. 

— Poate pentru soldaţi obișnuiți. Dar noi avem zei. Nu ne pot 
învinge în câmp deschis. 


— Ba pot, dacă sunt o mie. Baji se ridică, împingându-și scaunul în 
spate cu un scrâșnet. Încrederea ta e mișcătoare, Trengsin, dar asta-i o 
misiune sinucigașă. 

— Nu voiam să... 

— Avem opt soldați. Qara și Unegen n-au mai dormit de zile întregi, 
Suni e la un pas de Muntele Stâncii, iar Ramsa încă nu și-a revenit 
după explozie. Poate că am putea face asta cu Chaghan, dar presupun 
că-i mai important unde l-ai trimis... 

Pensula din mâna lui Altan pocni. 

— Îmi contești deciziile? 

— Îţi atrag atenţia că te auto-amăgești. Baji își împinse scaunul într- 
o parte și-și fixă grebla pe spinare. Ești un comandant bun, Trengsin, și 
o să-mi asum orice risc mi se va cere, dar n-o să urmez decât ordine 
care au logică. Ăsta nu-i nici pe departe un asemenea ordin. 

leşi val-vârtej din birou. 

Chiar și operaţiunile pe care le executau aveau un aer fatalist și 
disperat. Rin bănuia că toate bombele pe care le amplasau, toate 
taberele pe care le incendiau nu erau decât flecuștețe sâcâitoare 
pentru Federație. Deși Qara și Unegen aduceau informații valoroase, 
Divizia Cinci refuza să acţioneze pe baza lor. Și toate tulburările pe 
care le puteau crea Suni, Baji și Ramsa erau doar o picătură din ocean 
prin comparaţie cu tabăra imensă care creștea constant pe măsură ce 
alte și alte corăbii debarcau trupe pe coastă. 

Cike erau împinși la capătul puterilor, mai ales Rin. Fiecare secundă 
în care nu era în vreo operațiune o petrecea patrulând. lar când nu era 
de serviciu, se antrena cu Altan. 

Însă ședințele acelea ajunseseră într-un impas. Făcea progrese 
rapide cu sabia, dezarmându-l aproape la fel de des pe cât o dezarma 
el, dar nu era mai aproape de invocarea Phoenixului decât fusese în 
mlaștină. 

— Nu-nţeleg, zise tânărul. Ai mai făcut-o și înainte. Ai făcut-o la 
Sinegard. Ce te-mpiedică? 

Rin știa care era problema, deși nu voia să recunoască. 

Se temea. 

Se temea că puterea o va mistui. Se temea că ar putea sfredeli o 
breșă în neant, așa cum făcuse Jiang, și că ar putea dispărea tocmai în 


puterea pe care o chemase. În pofida spuselor lui Altan, nu putea să 
ignore pur și simplu doi ani de învățături ale lui Jiang. 

Și, ca și cum îi putea simţi teama, Femeia speerană devenea tot mai 
însuflețită de câte ori se cufunda în meditaţie. Rin vedea acum detalii 
pe care nu le văzuse anterior: fisuri în pielea femeii, de parcă fusese 
sfărâmată și lipită la loc, cicatrice de arsuri unde se îmbinau părțile. 

— Nu renunţa, zise Femeia. Ai fost foarte curajoasă... Dar e nevoie 
de și mai mult curaj ca să te opui puterii. Băiatul n-a reușit să facă 
asta, iar tu mai ai puţin și cedezi... dar asta vrea el, exact asta a plănuit. 

— Zeii nu vor nimic, spuse Rin. Sunt doar forțe. Puteri pe care să le 
utilizezi. Cum poate fi greșit să utilizezi ceva ce există în natură? 

— Nu și zeul ăsta, răspunse Femeia. E în natura lui să distrugă. E în 
natura lui să fie lacom, să nu fie niciodată mulțumit cu ce a mistuit. Ai 
grijă... 

Prin crăpăturile Femeii speerane se strecură lumina, de parcă era 
iluminată dinăuntru. Faţa i se schimonosi de durere și apoi dispăru, 
spulberând spaţiul neantului. 


Pe măsură ce luptele din centru cauzau tot mai multe victime 
printre civili, orașul fu stăpânit de o atmosferă de suspiciune intensă. 
La două săptămâni după explozia salpetrului, șase fermieri nikara fură 
condamnaţi la moarte de oamenii lui Jun pentru spionaj în favoarea 
Federaţiei. Se părea că li se promisese cale liberă din orașul asediat 
dacă ofereau frânturi de informaţii valoroase. Sau pur și simplu aveau 
nevoie să se hrănească. În orice caz, mii de pescari, femei și copii 
priviră cu un amestec de satisfacție și dezgust când Jun le tăie capetele 
în public, le înfipse în ţepe și le puse la vedere de-a lungul zidurilor 
exterioare înalte. 

Dreptatea pe care și-o făceau singuri civilii era mai amplă - și mai 
violentă - decât orice ar fi putut aplica Miliția. Când se înmulțiră 
zvonurile că Federaţia intenționa să otrăvească rezerva centrală de apă 
a orașului, grupuri de oameni înarmaţi cu bâte începură să patruleze 
pe străzi, oprind și percheziționând trecătorii la întâmplare. Oricine 


avea asupra lui vreo substanță sub formă de pulbere era bătut cu 
brutalitate. Până la urmă, soldaţii fuseseră nevoiţi să intervină ca să 
salveze un grup de negustori care livrau ierburi spitalului și care 
fuseseră cât pe ce să fie sfâșiați de mulțime. 


Odată cu scurgerea săptămânilor, umerii lui Altan se gârboviră, iar 
chipul i se scofâlci și umplu de riduri. Avea ochii permanent 
încercănați. Abia dacă dormea; lucra mult după ce terminau toți 
ceilalți și se trezea înaintea lor. Dacă se odihnea, o făcea în perioade 
scurte, agitate. 

Petrecea ore în șir patrulând el însuși în sus și în jos fortificațiile, 
scrutând orizontul în căutarea vreunei mișcări a Federației, de parcă 
abia aștepta să aibă loc următorul atac, ca să poată să lupte de unul 
singur cu toată armata acesteia. 

Odată, când Rin veni să-i predea un raport de spionaj, îl găsi 
adormit cu capul pe masă. Avea cerneală pe obrazul culcat pe 
planurile de luptă pe care le cumpănise ore în șir. Umerii erau căzuți 
pe tăblia de lemn. În somn, liniile încordate ce-i brăzdau faţa 
dispăruseră, întinerindu-l cu cel puţin cinci ani. 

Rin uita întruna cât de tânăr era el de fapt. 

Părea vulnerabil. 

Mirosea a fum. 

Fata nu se putu abţine. Întinse mâna și-l atinse șovăitor pe umăr. 

Altan se ridică imediat. O mână i se duse instinctiv la pumnalul de 
la brâu, iar cealaltă se ridică în față, aprinzându-se pe loc. Rin făcu un 
pas grăbit în spate. El răsuflă panicat de câteva ori înainte s-o vadă. 

— Eu sunt, zise fata. 

Pieptul lui se ridică și coborî, apoi răsuflarea i se liniști. Lui Rin i se 
păruse că văzuse teamă în ochii săi, însă apoi Altan înghiți un nod și 
pe chip îi reveni masca imperturbabilă. 

Avea pupilele ciudat de contractate. 

— Nu știu, zise el după o vreme. Nu știu ce fac. 


„Nimeni nu știe”, ar fi vrut ea să zică, însă fu întreruptă de răsunetul 
puternic al unui gong de avertizare. 

Cineva era la porți. 

Qara stătea deja de gardă pe zidul de vest când urcară ei scările. 

— Au ajuns, zise ea simplu, înainte să apuce Altan să întrebe. 

Rin se aplecă peste zid și văzu o armată înaintând călare spre porți. 
Erau probabil cel puţin două mii de soldați. Întâi fu agitată, până văzu 
că erau înveșmântaţi în armuri nikara. În fruntea coloanei flutura o 
flamură nikara, cu simbolul Împăratului Roșu deasupra emblemelor 
celor Douăsprezece Căpetenii. 

Întăriri. 

Rin refuză să-și îngăduie să spere. Nu putea fi adevărat! 

— E posibil să fie o capcană, zise Altan. 

Însă ea se uita dincolo de flamură, la un chip aflat printre soldaţi - 
un băiat, un băiat frumos, cu cea mai palidă piele și cu cei mai 
încântători ochi migdalaţi, mergând pe propriile picioare, de parcă nu- 
i fusese niciodată secționată măduva spinării. De parcă nu fusese 
străpuns niciodată de halebarda unui general. 

Ca și cum îi putea simți privirea, Nezha ridică ochii. 

Privirile li se întâlniră sub lumina lunii. Lui Rin îi sări inima. 

Căpetenia Dragonului răspunsese apelului. Divizia Șapte era aici. 

— Nu-i o capcană, zise ea. 


CAPITOLUL 17 


— Chiar ești bine? 

— Aproape, zise Nezha. M-au trimis cu primul contingent imediat 
ce am putut să merg. 

Divizia Șapte adusese trei mii de soldaţi și căruțe cu proviziile atât 
de necesare din interiorul țării: bandaje, medicamente, saci cu orez și 
mirodenii. Era cel mai bun lucru care se întâmplase în ultimele 
săptămâni în Khurdalain. 

— Trei luni, se minună ea. Și Kitay zicea că n-o să mai poți merge 
niciodată. 

— Exagera, spuse tânărul. Am avut noroc. Lama mi-a trecut exact 
printre stomac și rinichi. N-a străpuns nimic când a ieșit. A durut 
îngrozitor, dar s-a vindecat curat. Cicatricea e totuși urâtă. Vrei s-o 
vezi? 

— Nu-ţi scoate cămașa, zise ea repede. Totuși, trei luni? E uluitor. 

Nezha își mută privirea, uitându-se peste partea liniștită de oraș 
care se întindea sub zidul pe care primiseră misiune să patruleze. 
Șovăi, de parcă încerca să se hotărască dacă să spună sau nu ceva, însă 
apoi schimbă brusc subiectul. 

— Voiam să te întreb - răcnitul la stânci e un comportament normal 
pe-aici? 

— E Suni. Rin rupse în două o pâine de grâu și-i oferi o bucată. 
Raţiile de pâine crescuseră la două pe săptămână și meritau savurate. 
Nu-l băga în seamă. 

Nezha luă pâinea, o mestecă și se strâmbă. Chiar și pe timp de 
război, se purta de parcă se aștepta la mai mult lux. 

— E cam greu să nu-l bagi în seamă când urlă chiar lângă cortul tău. 

— O să-l rog să evite cortul tău în mod special. 

— Faci tu așa ceva? 

În ciuda atitudinii batjocoritoare a lui Nezha, Rin era profund 
recunoscătoare pentru prezența sa. Oricât de mult se urâseră în 
Academie, ei îi făcea bine să aibă pe cineva din aceeași clasă aici, în 
capătul opus al ţării, așa departe de Sinegard. Era bine să aibă pe 
cineva care să poată înțelege, într-un fel, prin ce trecea ea. 


Era de ajutor și faptul că Nezha nu se mai comporta de parcă avea 
un băț înfipt în fund. Războiul scotea la iveală ce era mai rău din unii, 
însă pe el îl schimbase, lăsându-l fără fumurile de superioritate. Acum 
părea meschin să-i mai poarte pică. Era greu să-i displacă cineva care-i 
salvase viața. 

Și nu voia să recunoască, dar Nezha era și o scăpare bine-venită de 
Altan, care începuse în ultima vreme să arunce cu obiecte prin birou la 
cel mai mic semn de nesupunere. Rin se pomeni întrebându-se de ce 
nu se împrieteniseră mai devreme. 

— Ştii că lumea crede că detașamentul tău e o adunătură de ciudați, 
nu? zise Nezha. 

Și pe urmă, bineînţeles, mai trântea câte una. Rin se zbârli. Erau 
ciudați. Dar erau ciudaţii ei. Doar Cike aveau dreptul să vorbească așa 
despre Cike. 

— Sunt cei mai buni soldaţi din toată armata asta. 

Nezha ridică o sprânceană. 

— Nu cumva unul dintre voi a aruncat în aer ambasada străină? 

— A fost un accident. 

— Și uriașul ăla păros nu l-a strâns de gât pe comandantul vostru la 
cantină? 

— De acord, Suni e destul de bizar... dar restul suntem perfect... 

— Perfect normali? Nezha izbucni în râs. Serios? Ai tăi înghit 
droguri în mod uzual, bolborosesc cu animalele și urlă noaptea. 

— Efecte secundare ale măiestriei în luptă, spuse ea, silindu-și vocea 
să sune frivol. 

Nezha nu părea convins. 

— Pare mai degrabă că măiestria în luptă e efectul secundar al 
nebuniei. 

Rin nu voia să se gândească la așa ceva. Ideea respectivă o îngrozea 
și știa că nu era doar un zvon. Însă cu cât devenea mai îngrozită, cu 
atât era mai puțin probabil să invoce Phoenixul și cu atât mai tare se 
înfuria Altan. 

— De ce n-ai ochii roșii? o întrebă brusc tânărul. 

— Ce? 

Nezha întinse mâna și-i atinse tâmpla lângă ochiul stâng. 

— Altan are irisurile roșii. Credeam că speeranii au ochii roșii. 


— Nu știu, răspunse ea, dintr-odată derutată. Nu se gândise până 
atunci la asta; Altan nu adusese niciodată vorba. Am avut 
dintotdeauna ochii căprui. 

— Poate că nu ești speerană. 

— Poate. 

— Dar au fost roșii. Nezha părea nedumerit. La Sinegard. Când l-ai 
omorât pe general. 

— Nici măcar nu erai conștient, zise fata. Aveai o suliță în stomac. 

El își arcui o sprânceană. 

— Știu ce am văzut. 

În spatele lor se auziră pași. Rin tresări, deși n-avea niciun motiv să 
se simtă vinovată. Făcea doar de gardă, nu i se interzicea să și 
pălăvrăgească. 

— Aici erai, zise Enki. 

Nezha se sculă repede. 

— Mă duc. 

Rin ridică privirea spre el, derutată. 

— Nu, nu trebuie... 

— Trebuie să plece, spuse Enki. 

Nezha încuviință bățos spre el și dispăru în pas vioi după colțul 
zidului. 

Enki așteptă câteva clipe până se stinse sunetul pașilor lui Nezha, 
care cobora scările. Apoi coborî privirea către Rin, cu buzele strânse cu 
gravitate. 

— Nu mi-ai spus că băiatul Căpeteniei Dragonului e şaman. 

Rin se încruntă. 

— Ce vrei să zici? 

— Emblema, zise Enki făcând semn spre spinare, unde Nezha purta 
blazonul familiei. E un însemn al dragonului. 

— E doar blazonul lui, răspunse Rin. 

— N-a fost rănit la Sinegard? 

— Ba da. 

Rin se întreba de unde știa Enki. Însă pe de altă parte, Nezha era fiul 
Căpeteniei Dragonului; viața lui personală era cunoscută de toţi din 
Miliție. 

— Cât de grav a fost rănit? 


— Nu știu, spuse Rin. Eu însămi am fost pe jumătate conștientă 
când s-a-ntâmplat. Generalul l-a înjunghiat de două ori, răni 
abdominale, probabil. Dar ce importanţă are? Era nedumerită de 
refacerea rapidă a lui Nezha, însă nu înţelegea de ce o întreba Enki. Nu 
i-a nimerit organele vitale, adăugă, deși i se păru neverosimil imediat 
ce rosti cuvintele acelea. 

— Două răni abdominale, repetă Enki. Două răni făcute de un 
general al Federaţiei foarte experimentat, care era puţin probabil să 
rateze. Și este pe picioare în câteva luni? 

— Dacă îți amintești că unul dintre noi locuiește efectiv într-un 
butoi, norocul lui Nezha nu-i chiar așa absurd. 

Enki nu păru convins. 

— Prietenul tău ascunde ceva. 

— Întreabă-l, atunci, spuse fata enervată. Ai nevoie de ceva? 

Enki se încruntă, meditativ, dar încuviinţă din cap. 

— Altan te așteaptă în biroul lui. Imediat. 


Biroul lui Altan era un dezastru. 

Pe podea erau împrăștiate cărți și pensule. Hărțile erau întinse la 
întâmplare pe masă, iar pe fiecare bucăţică de perete fuseseră prinse 
planuri ale orașului. Erau acoperite cu mâzgăliturile inegale și 
dezordonate ale lui Altan, care schițau diagrame de strategii fără nicio 
noimă pentru altcineva. Încercuise atât de tare câteva zone critice, 
încât păreau scrijelite pe perete cu vârful cuțitului. 

Altan stătea singur la masă când intră Rin. Avea ochii înconjurați de 
un indigo așa de intens, că părea că are vânătăi. 

— M-ai convocat? întrebă ea. 

Altan puse jos tocul. 

— Stai prea mult cu odrasla Căpeteniei Dragonului. 

Rin se burzului. 

— Ce vrea să-nsemne asta? 

— Înseamnă că nu permit așa ceva, spuse Altan. Nezha e unul 
dintre oamenii lui Jun. Știi bine că nu-i cazul să ai încredere în el. 


Rin deschise gura, apoi o închise, încercând să-și dea seama dacă 
Altan vorbea serios. În cele din urmă, spuse: 

— Nezha nu-i în Divizia Cinci. Jun nu poate să-i dea ordine. 

— Jun i-a fost maestru, zise Altan. l-am văzut brasarda. S-a dedicat 
Luptei. Îi este loial lui Jun, o să-i spună orice... 

Rin se uită la el fără să-i vină să creadă. 

— Nezha e doar prieten cu mine. 

— Nimeni nu ţi-e niciodată prieten. Nu când ești în Cike. Ne 
spionează. 

— Ne spionează? repetă Rin. Altan, suntem în aceeași armată. 

Tânărul se ridică și lovi cu mâinile în masă. 

Rin se dădu în spate, tresărind. 

— Noi nu suntem în aceeași armată, spuse el. Noi suntem Cike. 
Suntem Copiii Stranii. Suntem forța care n-ar trebui să existe, iar Jun 
vrea să dăm greș. Vreau ca eu să dau greș. Toți vor același lucru. 

— Celelalte divizii nu sunt dușmanul nostru, spuse Rin încet. 

Altan se plimbă de colo până colo prin încăpere, cu brațele 
zvâcnindu-i involuntar, uitându-se urât la hărți de parcă putea invoca 
armate ce nu existau. Părea că nu era în toate mințile. 

— Toţi sunt dușmanii noștri, zise apoi vorbind parcă mai degrabă 
pentru sine decât cu fata. Toți ne vor morți, dispăruţi... Dar n-o să 
dispar așa... 

Rin înghiţi un nod. 

— Altan... 

Îşi smuci capul către ea. 

— Poți să invoci deja focul? 

Rin simți un junghi de vinovăție. Oricât încerca, tot nu putea ajunge 
la zeu, nu-l putea chema așa cum făcuse în Sinegard. 

Înainte să poată răspunde, Altan scoase un sunet de dezgust. 

— N-are importanţă. Sigur că nu poți. Tot crezi că-i un Joc. Crezi că 
mai ești la școală. 

— Nu-i adevărat. 

Altan veni spre ea, o prinse de umeri și o scutură atât de tare, încât 
Rin icni zgomotos. Însă el nu făcu decât s-o tragă mai aproape, până 
când ajunseră faţă în față și se priviră în ochi; ai lui erau roșu aprins. 


— Cât de greu poate să fie? o întrebă. O strânse mai tare și degetele 
lui îi intrară dureros în claviculă. Spune-mi, de ce ţi-e așa de greu? 
Doar nu-i ceva nou; ai mai făcut-o, de ce n-o mai poţi face și acum? 

— Altan, mă doare. 

El o strânse și mai tare. 

— Ai putea măcar să încerci, fir-ar să fie... 

— Am încercat! izbucni ea. Nu-i ușor, da? Nu pot doar să... Eu nu 
sunt ca tine. 

— Eşti un prunc? întrebă Altan, ca și cum era curios. 

Nu ţipa, însă vocea îi căpătase o tonalitate monotonă, controlată 
atent și ucigător de joasă. Așa își dădu seama Rin că era furios. 

— Sau ești, poate, o proastă care se preface soldat? urmă tânărul. Ai 
zis că ai nevoie de timp. Ți-am dat luni de zile. Pe Speer ai fi fost 
dezmoștenită până acum. Familia te-ar fi aruncat în ocean pur și 
simplu de rușine. 

— Îmi pare rău, șopti Rin și regretă imediat. 

Altan nu voia să-și ceară iertare. Voia s-o umilească. Voia să moară 
de rușine, să se simtă atât de prost, încât să nu mai poată suporta. 

Și așa se și întâmplă. Cum de reușea s-o facă să se simtă atât de 
mică? Se simţea mai neajutorată decât fusese în Sinegard, când Jun o 
umilise în fața tuturor. Era mai rău. Era de o mie de ori mai rău, 
pentru că, spre deosebire de Jun, Altan era important pentru ea. Altan 
era speeran. Era comandantul ei. Avea nevoie de aprobarea lui ca de 
aer. 

EI însă o împinse brutal într-o parte. 

Rin își stăpâni impulsul de a-și duce mâna la claviculă, unde știa că 
în curând va avea două vânătăi lăsate de degetele lui, urme perfecte ca 
niște lacrimi. Înghiţi un nod, își feri ochii și nu spuse nimic. 

— Te crezi soldat instruit la Sinegard? 

Glasul lui Altan coborâse și mai mult, cu puţin peste nivelul unei 
șoapte, și era mai rău decât dacă ar fi ţipat. Fata și-ar fi dorit ca el să 
tipe. Orice ar fi fost mai bun decât distrugerea asta rece. 

— Nu ești soldat, continuă el. Ești o povară. Până când vei invoca 
focul, îmi ești complet inutilă. Te afli aici pentru că ești o așa-zisă 
speerană. Până acum n-am văzut nicio dovadă în privința asta. 


Rezolvă problema. Dovedește-ţi valoarea. Fă-ţi naibii treaba sau pleacă 
de-aici. 


Își reținuse lacrimile până ieșise din birou. Încă avea ochii roșii când 
intră în sala de mese. 

— Ai plâns? o întrebă Nezha când se așeză în fața ei. 

— Pleacă de-aici, mormăi ea. 

Nezha nu plecă. 

— Spune-mi ce s-a-ntâmplat. 

Rin își mușcă buza de jos. N-ar fi trebuit să stea de vorbă cu Nezha. 
Ar fi fost de două ori trădare să i se plângă lui despre Altan. 

— Altan a fost? A zis ceva? Rin își mută privirea ostentativ. Stai. Ce-i 
asta? 

Nezha întinse mâna spre clavicula ei. Fata îl lovi peste mână și-și 
trase în sus uniforma. 

— Ai de gând să nu faci nimic și să suporţi? întrebă el fără să-i vină 
să creadă. Îmi aduc aminte de o fată care mi-a tras un pumn în față 
pentru că am zis ceva rău despre profesorul ei. 

— Altan e altfel, spuse Rin. 

— Nu-i chiar atât de diferit dacă ajunge să vorbească așa cu tine, 
replică Nezha și privirea îi alunecă peste clavicula ei. Altan a fost. Pe 
Țâţele Tigroaicei! În Divizia Cinci se zice c-a înnebunit, dar n-am 
crezut c-o să facă așa ceva. 

— N-ai niciun drept să vorbești, se răsti Rin. (De ce credea Nezha 
că-și poate asuma acum rolul de confident?)Ai râs de mine ani de zile 
la Sinegard. Nu mi-ai spus o vorbă bună până n-au ajuns muganii la 
ușa noastră. 

Spre lauda lui, tânărul chiar păru să aibă un aer vinovat. 

— Rin, eu... 

Îl întrerupse înainte să apuce să spună ceva. 

— Eu eram o orfană de război din sud, iar tu erai copilul bogat din 
Sinegard și m-ai hărțuit. Sinegard a fost un chin din cauza ta! 


Îi făcea bine să spună toate astea cu voce tare. Și să vadă expresia 
chinuită a lui Nezha. Evitaseră subiectul de când ajunsese el aici, se 
purtaseră de parcă fuseseră dintotdeauna prieteni în Academie, pentru 
că vrajba lor era o copilărie în comparaţie cu luptele foarte reale pe 
care le duceau acum. Însă dacă el voia să-i vorbească de rău 
comandantul, atunci avea să-i reamintească cu cine vorbea. 

Nezha lovi cu palma în masă exact cum făcuse și Altan, dar de data 
asta Rin nu tresări. 

— N-ai fost tu singura victimă! spuse el. În prima zi când ne-am 
cunoscut mi-ai tras un pumn. După aia mi-ai tras un șut în boașe. 
După aia te-ai bătut cu mine la oră. În faţa lui Jun. În faţa tuturor. 
Cum crezi că m-am simţit? Cât de jenant crezi c-a fost? Uite, îmi pare 
rău, bine? Îmi pare foarte rău. Remușcarea din glasul lui părea 
autentică. Dar ţi-am salvat viaţa. Cu asta suntem chit, nu? 

Suntem chit? Chit? Îi venea să râdă. 

— Aproape c-am fost exmatriculată din cauza ta! 

— Aproape că m-ai omorât! zise el. 

Asta o reduse la tăcere. 

— Micera frică de tine, urmă Nezha. Și am lovit. Am fost tâmpit. 
Eram un plod răsfățat. Eram un nenorocit. Am crezut că sunt mai bun 
decât tine, și nu sunt. Îmi pare rău. 

Fata era prea uluită ca să răspundă ceva, așa că-i întoarse spatele. 

— N-ar trebui să vorbesc cu tine, spuse ea bățoasă, cu privirea în 
perete. 

— Bine, se răsti Nezha. Îmi cer scuze c-am încercat. Atunci te las în 
pace. 

Își luă farfuria, se ridică și se îndepărtă cu pas grăbit. Rin îl lăsă să 
plece. 


Garda de noapte era singuratică și plictisitoare fără Nezha. Toţi Cike 
făceau de gardă prin rotaţie, dar în momentul acela Rin era convinsă 
că Altan o pusese acolo drept pedeapsă. Ce rost avea să te holbezi la o 


coastă maritimă unde nu se întâmpla niciodată nimic? Dacă mai 
apărea vreo flotă, păsările Qarei ar fi văzut-o cu câteva zile înainte. 

Rin își împleti degetele iritată în timp ce se ghemuia lângă perete, 
încercând să se încălzească. „lâmpito”, își zise, uitându-se urât la 
mâini. Probabil că nu i-ar mai fi fost așa de frig dacă ar fi putut invoca 
niţel foc. 

Totul i se părea îngrozitor. Simplul gând la Altan și la Nezha o făcea 
să se crispeze. Știa vag c-o dăduse în bară, că făcuse probabil ceva ce 
n-ar fi trebuit să facă, însă nu putea găsi o cale rațională de ieșire din 
dilemă. Nu știa nici măcar sigur care era problema, ci doar că amândoi 
erau furioși pe ea. 

Apoi auzi un bâzâit. Atât de slab, încât la început crezu că i se pare. 
Apoi bâzâitul se înteţi iute, ca un roi de albine care se apropia cu 
viteză. Atinse un apogeu și începură să se distingă strigăte omenești. 
Miji ochii; zgomotul nu venea dinspre coastă, ci din cartierul de 
dedesubt. Sări de la locul ei și fugi să se uite în cealaltă parte. Pe alei se 
revărsa un puhoi de oameni, o îmbulzeală de trupuri. Scrută mulțimea 
și-i văzu pe Qara și pe Unegen ieșind din barăci. Coborî de pe zid și își 
croi drum prin șuvoiul de trupuri ca să ajungă la ei. 

— Ce se-ntâmplă? îl prinse de braţ pe Unegen. De ce fug toţi? 

— N-am idee, îi răspunse el. Găsește-i pe ceilalți. 

Un civil - o bătrână - încercă să treacă de fată, dar se împiedică. Rin 
îngenunche s-o ajute, însă femeia se ridicase deja, luând-o la goană 
mai repede decât orice bătrân pe care-l văzuse Rin vreodată. Bărbaţi, 
femei și copii se revărsau pe lângă ea, unii desculți, alții doar pe 
jumătate îmbrăcaţi, toți purtând pe chip expresii de groază identice în 
frenezia lor de a ieși pe porţile orașului. 

— Ce naiba se-ntâmplă? Cu ochii împăienjeniţi și fără cămașă, Baji 
se împingea prin mulțime către ei. Pe Marea Țestoasă! Evacuăm? 

Ceva se izbi de genunchiul lui Rin. Coborî privirea și văzu un copilaș 
micuţ, având pe jumătate vârsta lui Kesegi. Nu purta pantaloni. Îi 
pipăia orbește gamba, zbierând din toate puterile. Probabil că se 
pierduse de părinţi în învălmășeală. Se aplecă și-l ridică, așa cum îl lua 
în braţe pe Kesegi când plângea. 

În timp ce se uita prin mulțime după cineva care să caute un copil, 
văzu trei limbi de foc apărând în aer, sub forma unor dragoni mici care 


zburau spre cer. Era probabil semnalul lui Altan. 

Prin zarvă, Rin îi auzi strigătul răgușit: 

— Cike, la mine! 

Lăsă copilul în braţele primului civil pe care-l văzu și-și făcu drum 
prin îngrămădeală până la Altan. Acolo era și Jun, înconjurat de vreo 
zece oameni de-ai săi. Printre ei se afla și Nezha, care nu se uită în 
ochii fetei. 

Altan părea mult mai furios decât îl văzuse vreodată. 

— Te-am avertizat să nu evacuezi fără s-anunțţi dinainte. 

— N-am fost eu, zise Jun. Ei fug de ceva. 

— De ce anume? 

— Să fiu al naibii dacă știu! se răsti Jun. 

Altan scoase un oftat profund de iritare, se întinse spre mulțimea de 
trupuri și trase pe cineva la întâmplare. Era o femeie tânără, puţin mai 
vârstnică decât Rin, și n-avea pe ea decât o cămașă de noapte. Protestă 
țipând, însă închise gura când le văzu uniformele de Miliție. 

— Ce se petrece? întrebă Altan. De cine fugiți? 

— Un chimei, spuse ea, fără suflare și îngrozită. În centru, lângă 
piaţa orașului, e un chimei... 

„Chimei”? Numele i se părea vag familiar lui Rin, care-și aminti când 
îl văzuse ultima dată - undeva în bibliotecă, probabil, în vreunul 
dintre volumele absurde pe care o pusese Jiang să le citească atunci 
când făcuse o cercetare amănunțită a tuturor cunoștințelor 
misterioase deținute de omenire. Se gândi că putea fi o fiară, vreo 
creatură mitologică cu abilităţi stranii. 

— Serios, zise Jun sceptic. De unde știi că-i un chimei? 

Tânăra îl privi drept în ochi. 

— Pentru că jupoaie fețele de pe cadavre, zise ea cu glas tremurat. 
Am văzut trupurile, am văzut... 

Vocea i se pierdu. 

— Cum arată? întrebă Altan. 

Tânăra se înfioră. 

— Nu l-am văzut de-aproape, dar cred... arată ca o fiară mare cu 
patru picioare. Mare cât un cal, cu braţele ca de maimuţă. 

— O fiară, repetă Altan. Altceva? 

— Are blana neagră și ochii... 


Înghiți un nod. 

— Cum erau ochii? insistă Jun. 

Tânăra se dădu înapoi. 

— Ca ai lui, spuse ea, arătând spre Altan. Roșii ca sângele. 
Strălucitori ca flacăra. 

Altan îi dădu drumul înapoi în mulțime, unde dispăru printre 
ceilalți fugari. 

Cei doi comandanți se întoarseră unul spre celălalt. 

— Trebuie să trimitem pe cineva acolo, spuse Altan. Cineva trebuie 
să omoare fiara. 

— Da, încuviință prompt Jun. Oamenii mei sunt prinși cu controlul 
mulțimii, dar pot să adun un detașament. 

— N-avem nevoie de un detașament. Unul dintre oamenii mei e 
suficient. Nu trimitem pe toată lumea. Mugen ar putea profita de 
ocazie să ne atace baza. Ar putea fi o diversiune. 

— Mă duc eu, se oferi Rin. 

Altan se încruntă la ea. 

— Ştii cum să te ocupi de un chimei? 

Nu știa. Abia își reamintise ce era un chimei... și asta doar din lecturi 
de la Academie de care cu greu își aducea aminte. Dar era sigură că 
însemna mai mult decât știa oricine din divizii sau Cike, pentru că 
nimeni nu mai fusese obligat să citească bestiare obscure în Sinegard. 
Și n-avea să-și recunoască nepriceperea în fața lui Altan în prezenţa lui 
Jun. Putea face față misiunii. Trebuia! 

— Ca toată lumea, domnule. Am citit bestiarele. 

Altan se gândi o clipă, apoi încuviinţă scurt din cap. 

— la-o înspre locul de unde vine mulțimea. Rămâi pe alei. 

— Merg și eu, se oferi Nezha. 

— Nu-i nevoie, răspunse imediat Altan. 

Însă Jun interveni: 

— Ar trebui să ia și pe cineva din Miliție. Pentru orice eventualitate. 

Altan se uită urât la Jun, iar Rin își dădu seama despre ce era vorba. 
Jun voia să meargă cineva cu ea, pentru cazul în care vedea ceva ce 
Altan nu i-ar fi transmis. 

Fetei nu-i venea să creadă că politica la nivelul diviziilor era 
prezentă chiar și acum. 


Altan părea că ar fi vrut să se opună, însă nu era timp. Se îndreptă 
spre mulțime, trecând pe lângă Nezha, și luă o torță de la un civil care 
fugea. 

— Hei! Am nevoie de ea! 

— Gura, îi zise Altan și-l împinse deoparte. 

Îi dădu torța lui Rin și o trase pe o alee laterală unde putea evita 
aglomeraţia. 

— Du-te. 

Rin și Nezha nu puteau ajunge în centru mergând în sens invers față 
de îmbulzeala de oameni. Însă clădirile din cartier aveau acoperișuri 
joase și plate, pe care era ușor de urcat. Alergară pe deasupra lor, cu 
lumina torțelor săltându-le în față. Când ajunseră la capătul șirului de 
case, coborâră într-o alee și trecură în tăcere de alt șir de case. 

În cele din urmă, Nezha întrebă: 

— Ce-i un chimei? 

— Ai auzit-o pe femeie, răspunse Rin tăios. O fiară mare. Cu ochi 
TOȘII. 

— N-am știut niciodată că există așa ceva. 

— Atunci poate că n-ar fi trebuit să vii, zise fata și dădu un colţ. 

— Am citit și eu bestiarele, spuse Nezha după ce o ajunse din urmă. 
N-am dat peste nimic despre chimei. 

— N-ai citit textele vechi din subsolul arhivei, zise ea. Cele din 
epoca Împăratului Roșu. Nu-s decât câteva referiri, dar sunt acolo. 
Uneori e descris ca un copil cu ochi roșii. Uneori este o umbră neagră. 
Smulge fețele victimelor, dar lasă neatins restul cadavrului. 

— Sinistru, zise Nezha. Care-i treaba cu feţele? 

— Nu știu sigur, recunoscu fata. Își scotoci memoria să mai găsească 
și altceva despre chimei. Bestiarele nu spun. Cred că le colecționează. 
Cărţile susțin că poate să imite pe aproape oricine - oameni la care ţii, 
oameni cărora nu le-ai putea face niciodată rău. 

— Chiar și oameni pe care nu i-a omorât el? 

— Probabil. Strânge fețe de mii de ani. Cu așa de multe trăsături 
faciale, poţi să te dai drept oricine. 

— Și de ce e periculos din cauza asta? 

Rin îi aruncă o privire peste umăr. 

— Ți-ar fi ușor să înjunghii pe cineva care poartă chipul mamei tale? 


— Aș ști că nu-i adevărat. 

— Ai ști în străfundul minţii că nu-i adevărat. Dar ai putea s-o faci 
în clipa aia? Să te uiţi în ochii mamei tale, s-o asculți implorându-te și 
să-i tai beregata? 

— Da, dacă aș ști că nu poate fi mama, răspunse Nezha. Chimeiul 
pare înspăimântător doar dacă te ia prin surprindere. Nu însă și dacă 
știi. 

— Nu cred că-i așa simplu, zise Rin. Chestia asta n-a speriat doar un 
om-doi, ci jumătate de oraș. Mai mult, bestiarele nu spun cum să-i 
omori. Istoria n-a înregistrat uciderea niciunui chimei. Luptăm 
orbește cu ăsta. 


Străzile din centrul orașului erau tăcute - uși închise, căruţe oprite. 
Piaţa care ar fi trebuit să forfotească era prăfuită și tăcută. 

Totuși, nu era pustie. 

Pe străzi erau împrăștiate cadavre aflate în diverse stări. 

Rin îngenunche lângă cel mai apropiat și-l întoarse. Pe cadavru nu 
se vedea nicio urmă în afara celor de la cap. Faţa fusese smulsă în cel 
mai dezgustător mod cu putință. Orbitele erau goale, nasul dispăruse, 
buzele fuseseră rupte cu totul. 

— Nu glumeai, spuse Nezha, ducându-și mâna la gură. Pe Țâţele 
Tigroaicei! Ce facem când îl găsim? 

— Probabil că o să-l omor, răspunse Rin. Poţi să m-ajuţi. 

— Eşti insuportabil de sigură pe abilitățile tale de luptă, spuse 
tânărul. 

— Te-am rupt în bătaie la școală, răspunse ea. Sunt cinstită în 
legătură cu abilitățile mele de luptă. 

Îi era de ajutor să se dea mare. Alunga spaima. 

La câţiva metri mai încolo, Nezha întoarse cu piciorul alt cadavru. 
Purta uniforma albastră a forțelor armate ale Federaţiei. O stea cu 
cinci colțuri din dreapta pieptului îl identifica drept ofițer. 

— Săracul, zise el. Cineva n-a priceput mesajul. 


Rin trecu pe lângă el și-și ridică torța. Pe pavaj zăcea un detașament 
întreg de soldați ai Federaţiei. 

— Nu cred că Federaţia l-a trimis, zise ea, rostind cuvintele rar. 

— Poate că l-au ţinut închis până acum, sugeră Nezha. Poate că nu 
știau de ce-i în stare. 

— Federaţia n-ar risca așa. Ai văzut ce prudenți au fost cu 
catapultele la Sinegard. N-ar dezlănţui o fiară pe care n-o pot controla. 

— Și atunci, a venit de unul singur? Un monstru care n-a mai fost 
văzut de sute de ani se hotărăște să reapară în singurul oraș asediat? 

Rin avea o bănuială tulburătoare despre locul de unde venise 
chimeiul. Văzuse monstrul în ilustrațiile cu menajeria Împăratului 
Jadului. 

„O să aduc la viață făpturi care n-ar trebui să existe pe lumea asta." 

Când deschisese poarta neantului în Sinegard, Jiang rupsese urzeala 
dintre lumea lor și cealaltă. Acum, deoarece Străjerul Porții dispăruse, 
demonii veneau după voie. 

„Există un preţ. Întotdeauna există un preț” 

Acum putea înțelege ce voise el să spună. 

Își alungă gândurile acelea din minte și îngenunche să cerceteze mai 
îndeaproape cadavrele. Niciunul dintre soldaţi nu-și scosese arma. N- 
avea nicio noimă. Sigur nu putuse să-i ia pe toți prin surprindere. Dacă 
ei s-ar fi luptat cu o fiară monstruoasă, ar fi murit cu săbiile în mână. 
Ar fi existat semne de luptă. 

— Unde crezi... începu să întrebe, dar Nezha îi puse o mână rece 
peste gură. 

— Ascultă, șopti el. 

Rin n-auzea nimic. Apoi, din cealaltă parte a pieţei, se desluși un 
zgomot slab dintr-o căruță răsturnată, un sunet făcut de ceva care se 
scutura. Scuturăturile încetară după aceea, lăsând să se audă un soi de 
plânset strident. 

Rin se apropie cu torța întinsă ca să cerceteze. 

— Eşti nebună? 

Nezha o prinse de braţ. 

— Ar putea fi chiar fiara. 

— Și ce-o să facem, o să fugim de ea? 

Îi dădu mâna la o parte și se îndreptă cu pas grăbit spre căruţă. 


Nezha șovăi, dar apoi fata îl auzi în urma ei. Când ajunseră la căruță, 
o privi în ochi în lumina torţei și ea încuviință. Își scoase sabia și 
traseră amândoi prelata. 

— Pleacă! 

Sub prelată nu se afla bestia. Era o fetiță, care nu-i ajungea lui Nezha 
mai sus de mijloc, ghemuită în fundul căruţei. Purta o rochie subțire, 
pătată de sânge. Țipă când îi văzu și-și prinse capul între genunchi. 
Tot trupul i se zgudui de suspine violente și îngrozite. 

— Pleacă! Pleacă de-aici! 

— Lasă sabia jos, o sperii! 

Nezha păși în fața lui Rin, ascunzând-o vederii fetiţei, își mută torța 
în cealaltă mână și puse cu blândeţe palma pe umărul ei. 

— Hei. Hei, e-n regulă. Am venit să te-ajutăm. 

Fetița smârcâi din nas. 

— Monstru-ngrozitor... 

— Știu. Monstrul nu-i aici. L-am... ăăă, gonit. N-am venit să-ți facem 
rău, pe cuvânt. Poţi să te uiţi la mine? 

Încet, fetița ridică privirea și Nezha i se uită în ochi. Erau enormi, 
larg deschişi și speriaţi, așezați pe un chip brăzdat de lacrimi. 

Când se uită în ochii aceia peste umărul lui Nezha, Rin fu copleșită 
de cea mai bizară senzaţie, dorința aprigă de a o apăra pe fetiță cu 
orice preț. O resimțea ca pe o nevoie fizică, o dorință maternă străină. 
Mai bine murea decât să lase să i se întâmple ceva acestui copil 
nevinovat. 

— Nu ești monstru? scânci fetița. 

Nezha întinse braţele spre ea. 

— Suntem oameni cu totul, zise cu blândeţe. 

Fetiţa se lăsă în braţele lui și suspinele se stinseră. 

Rin îl privea uluită pe tânăr. Păruse să știe exact cum să se poarte, 
potrivindu-și tonul și limbajul corpului astfel încât să fie cât mai 
reconfortante cu putinţă. 

Nezha îi întinse torța lui Rin cu o mână și o mângâie pe fetiță pe cap 
cu mâna cealaltă. 

— Mă lași să te-ajut să ieși din chestia asta? Copila încuviință 
șovăitor și se ridică în picioare. Nezha o prinse de încheietură, o ridică 


din căruța stricată și o așeză cu grijă pe jos. Gata. Eşti în regulă. Poţi să 
mergi? 

Ea dădu iarăși din cap și se întinse tremurând după mâna lui. Nezha 
o prinse hotărât, strângându-și degetele subţiri în jurul mânuțţei ei. 

— Să nu-ţi fie frică, nu plec nicăieri. Cum te cheamă? 

— Khudali, șopti ea. 

— Khudali, repetă el. Acum ești în siguranţă. Eşti cu noi. Și noi 
suntem ucigași de monștri. Dar avem nevoie de ajutorul tău. Poţi să fii 
curajoasă și să m-ajuţi? 

Khudali înghiţi un nod și încuviinţă. 

— Bravo. Poţi să-mi spui ce s-a-ntâmplat? Orice îți aduci aminte. 

Fetiţa trase adânc aer în piept și începu să vorbească împiedicat și 
cu tremur în glas. 

— Eram cu părinţii și cu sora mea. Mergeam cu căruța acasă. Miliția 
ne-a zis să nu stăm afară prea târziu și voiam să ne-ntoarcem la timp 
și-atuncl... 

Khudali începu din nou să suspine. 

— E-n regulă, spuse repede Nezha. Știm c-a venit fiara. Trebuie doar 
să-mi dai orice detalii poţi. Orice îţi vine în minte. 

Micuța încuviință. 

— Toată lumea ţipa, dar niciun soldat n-a făcut nimic. Și când s-a 
apropiat de noi, Federaţia doar se uita. M-am ascuns în căruţă. Nu i- 
am văzut faţa. 

— Ai văzut încotro s-a dus? întrebă Rin tăios. 

Khudali tresări și se făcu mică după Nezha. 

— O sperii, spuse tânărul cu glas scăzut și făcu semn să se tragă 
înapoi. Se întoarse din nou spre copilă. Poţi să-mi arăţi din ce parte a 
venit? întrebă el încet. Unde s-a dus? 

— Nu... nu pot să-ți spun cum s-ajungi acolo. Dar pot să te duc eu, 
zise Khudali. Îmi amintesc ce-am văzut. Îi conduse câţiva pași spre 
colțul aleii, apoi se opri. Aici l-a mâncat pe fratele meu, dar apoi a 
dispărut. 

— Stai puţin, spuse Nezha. Ai zis că ai venit aici cu sora ta. 

Khudali ridică privirea spre Nezha, cu aceiași ochi mari, rugători. 

— Cred că da, zise. 

După aceea zâmbi. 


Acum era o fetiță; în clipa următoare, deveni o fiară cu membre 
lungi. Cu excepţia feţei, era complet acoperită de blană aspră, neagră 
ca noaptea. Braţele lungi ajungeau până la pământ, ca ale lui Suni, 
brațe de maimuţă. Avea capul foarte mic, rămăsese tot capul lui 
Khudali, ceea ce o făcea să arate și mai grotesc. Întinse degete groase 
către Nezha și-l ridică în aer, ţinându-l de guler. 

Rin își trase sabia și o lovi în picioare, în braţe, în trunchi, însă blana 
zburlită a chimeiului era ca o mantie din ace de fier, care-i respingea 
sabia mai bine decât orice scut. 

— Faţa! strigă ea. Țintește-i fața! 

Însă Nezha nu se clintea. Mâinile îi atârnau fără vlagă pe lângă corp. 
Privea vrăjit fața micuță a chimeiului, fața lui Khudali. 

— Ce faci? urlă Rin. 

Încet, chimeiul întoarse capul și se uită în jos spre ea. Îi găsi privirea. 

Rin dădu înapoi și se împiedică, sufocându-se. 

Când privi în ochii aceia, în ochii săi fascinanţi, trupul monstruos al 
chimeiului se topi în văzul ei. Nu mai vedea părul negru, trupul fiarei, 
trunchiul grosolan acoperit de sânge. Doar fața. 

Nu era faţa unei fiare, ci fața unei făpturi frumoase. Preţ de o clipă 
fu înceţoșată, ca și cum nu se putea hotărî ce vrea să devină, dar după 
aceea se prefăcu într-un chip pe care nu-l mai văzuse de ani de zile. 

Obraji moi, de culoarea mâlului. Păr negru ciufulit. Un dinte de 
lapte puţin mai mare decât ceilalți, un dinte de lapte lipsă. 

— Kesegi? rosti Rin. 

Își lăsă torţa să cadă. Kesegi zâmbea nesigur. 

— Mă recunoști? o întrebă el cu glăsciorul lui dulce. După atâta 
vreme? 

Fetei i se frânse inima. 

— Sigur că te recunosc. 

Kesegi se uită la ea plin de speranță. Apoi deschise gura și ţipă, iar 
țipătul n-avea nimic omenesc. Chimeiul se năpusti către ea - Rin își 
ridică mâinile în dreptul feţei —, dar ceva îl opri. 

Nezha se eliberase din strânsoare; acum se ţinea de spinarea fiarei, 
de unde nu-i putea vedea chipul. Spintecă spre acesta, însă cuțitul îi 
zăngăni fără niciun efect pe clavicula chimeiului. Încercă din nou, 
ţintind faţa. Faţa lui Kesegi. 


— Nu! strigă Rin. Kesegi, nu... 

Nezha rată - lama îi ricoșă din blana de fier. Ridică arma ca să 
lovească din nou, însă Rin se năpusti înainte și-și împinse sabia între 
lama lui Nezha și chimei. 

Trebuia să-l apere pe Kesegi, nu-l putea lăsa pe Nezha să-l omoare, 
nu pe Kesegi... era doar un copil, atât de lipsit de apărare, atât de mic... 

Trecuseră trei ani de când îl părăsise. Îl abandonase unui cuplu de 
traficanţi de opiu, iar ea plecase la Sinegard de unde nu mai trimisese 
nici măcar o scrisoare în trei ani, trei ani incredibil de lungi. 

Părea acum foarte multă vreme. O viaţă întreagă. 

Dar atunci, de ce era Kesegi așa mic? 

Se retrase, cu mintea înceţoșată. Îi venea greu să răspundă la 
întrebare, de parcă încerca să vadă ceva printr-o pâclă deasă. Știa că 
exista un motiv pentru care evenimentul acesta era lipsit de sens, însă 
nu reușea să-l formuleze... știa doar că era ceva în neregulă cu acest 
Kesegi din faţa ei... 

Nu era Kesegi al ei. 

Nu era deloc Kesegi. 

Rin se strădui să-și vină în simţiri, clipind des, ca și cum încerca să 
alunge ceața. „E chimeiul, tâmpito', își zise.,Profită de emoţiile tale. 
Asta face. Așa ucide.” 

Și acum, după ce-și adusese aminte, văzu ce nu era în regulă cu 
chipul lui Kesegi... ochii nu erau blânzi și căprui, ci roșu-aprins, două 
felinare orbitoare care-i chemau privirea... 

Urlând, chimeiul reuși în cele din urmă să-l arunce pe Nezha din 
spinare. Tânărul zbură în aer și se prăbuși lângă zidul aleii. Capul i se 
lovi de piatră cu un pocnet. Alunecă jos și nu se mai mișcă. 

Chimeiul ţâșni în umbre și dispăru. 

Rin alergă spre silueta căzută cu faţa în jos a lui Nezha. 

— Rahat, rahat... 

Îi atinse ceafa cu palma. Când o retrase, era lipicioasă. Palpă 
împrejur, pipăind marginile rănii și fu ușurată să descopere că era 
destul de superficială, însă rănile de la cap, chiar și cele ușoare, 
sângerau mult. Era posibil ca Nezha să nu fi păţit nimic. 

Dar unde se dusese chimeiul...? 

Auzi un foșnet deasupra ei. Se întoarse, prea încet. 


Bestia sări și îi căzu în spinare, apucând-o de umeri într-o 
strânsoare teribilă. Rin se zbătu violent, împungând în spate cu sabia, 
dar ataca în zadar; blana chimeiului era tot un scut de netrecut, pe 
care lama ei nu putea decât s-o zgârie fără niciun efect. 

Cu o mână imensă, chimeiul apucă lama și o rupse. Scoase un sunet 
batjocoritor și aruncă bucăţile în întuneric. Apoi îi înconjură gâtul cu 
braţele, prinzându-i-se de spate ca un copil uriaș, monstruos. O apăsă 
cu brațele peste trahee. Lui Rin îi ieșiră ochii din cap. Nu mai putea 
respira. Căzu în genunchi și se târî disperată prin țărână spre torța 
căzută. 

Simţea răsuflarea chimeiului în ceafă. O zgâria pe față, o trăgea de 
buze și de nări cum ar fi făcut un copil. 

— Joacă-te cu mine, insistă el cu glasul lui Kesegi. De ce nu te joci cu 
mine? 

„Nu pot să respir... 

Degetele fetei găsiră torța. O prinse și lovi orbește cu ea în spate. 

Capătul aprins sfârâi când se înfipse în fața expusă a chimeiului. 
Fiara ţipă și sări de pe Rin. Se zvârcoli pe jos, cu membrele zvâcnind în 
unghiuri bizare în timp ce se jeluia de durere. 

Țipă și Rin, pentru că-i luase foc părul. Își ridică gluga și-și frecă 
pânza de cap ca să înăbușe flăcările. 

— Surioară, te rog, gâfâi chimeiul. 

În agonie, părea să fi reușit cumva să semene mai mult la glas cu 
Kesegi. 

Rin se târî cu încăpățânare spre el, având grijă să nu-l privească în 
ochi. Prinse strâns torța în mâna dreaptă. Trebuia să-l ardă din nou. 
Părea singura cale de a-i face rău. 

— Rin. 

De data asta, chimeiul vorbi cu glasul lui Altan. 

De data asta, ea nu se putu abţine și se uită. 

La început, avea doar chipul lui Altan, apoi fu Altan, zăcând pe jos, 
cu sânge curgându-i din tâmplă. Avea ochii lui Altan. Avea cicatricea 
lui Altan. 

Rănit, împrăștiind fum, mârâi la ea. 

Apărându-se de încercările chimeiului de a-i smulge fața, Rin îl 
ţintui la pământ, imobilizându-i braţele cu genunchii. 


Trebuia să-i ardă fața. Feţele erau sursa lui de putere. Chimeiul 
strânsese o mulțime de înfățișări de la toate persoanele pe care le 
omorâse, toate fețele pe care le smulsese. Se hrănea cu înfățișări 
omenești și acum încerca s-o ia și pe a ei. 

Rin își împinse torţa în faţa fiarei. 

Chimeiul urlă din nou. Altan urlă din nou. 

Nu-l auzise niciodată pe Altan urlând, nu în viaţa reală, însă era 
sigură că așa ar fi sunat. 

— Te rog, suspină Altan cu glas încordat. Te rog, nu! 

Rin strânse din dinţi și apucă mai bine torța, apăsând-o mai tare pe 
capul său. Mirosul de carne arsă îi umplu nările. Se înecă; îi dădură 
lacrimile din cauza fumului, dar nu se opri. Încercă să-și mute 
privirea, însă ochii chimeiului erau captivanți. Îi ţintuiau pe ai ei. O 
obliga să-l privească. 

— Nu poţi să mă-omori, șuieră Altan. Mă iubești. 

— Nu te iubesc, spuse Rin. Și pot să omor orice. 

Chimeiul avea puterea înspăimântătoare de a semăna tot mai mult 
cu Altan pe măsură ce ardea. Inima fetei bătea cât pe ce să-i spargă 
pieptul. „Închide-ţi mintea. Blochează gândurile. Nu gândi. Nu gândi. 
Nu gândi. Nu... 

Dar nu putea desprinde imaginea lui Altan de cea a chimeiului. Era 
una și aceeași. Ea iubea fiara, îl iubea pe el, și el avea s-o omoare. Doar 
dacă nu-l omora ea prima. 

Dar nu, n-avea nicio noimă... 

Încercă din nou să se concentreze, să-și înăbușe groaza și să-și 
regăsească rațiunea, însă de data asta nu se concentră să desprindă 
imaginea lui Altan de chimei, ci să ucidă fiara indiferent cine credea că 
ar fi. 

Ucidea chimeiul. Îl ucidea pe Altan. Ambele erau adevărate. Ambele 
erau necesare. 

N-avea semințe de mac, dar n-avea nevoie să cheme Phoenixul 
acum. Avea torța și avea durerea, iar asta îi era suficient. 

Înfipse capătul bont al torţei în faţa lui Altan. Lovi din nou, cu mai 
multă forță decât ar fi crezut că era în stare. Osul cedă în fața 
lemnului. Obrazul i se sfărâmă, lăsând loc unei adâncituri unde ar fi 
trebuit să se afle carne și os. 


— Mă rănești, rosti Altan cu glas ce părea șocat. 

„Nu, te omor. Lovi din nou, și din nou, și din nou. Odată ce braţul 
începuse să lovească, nu se mai putu opri. Chipul lui Altan deveni o 
grămadă pestriță de oase sfărâmate și carne. Pielea brună deveni roșu- 
aprins. Faţa se deformă cu totul. Lovi ochii, îi însângeră ca să nu mai 
fie nevoită să se uite în ei. Când el se zbătu, Rin răsuci torța și-i arse 
rănile. Atunci, Altan ţipă. 

În cele din urmă, chimeiul nu se mai zbătu sub ea. Mușchii nu se 
mai încordau, picioarele nu mai loveau. Rin se târî spre capul fiarei, 
răsuflând greu. Îi arsese faţa până la os. Sub pielea carbonizată din 
care ieșea fum se afla un craniu mic, intact. 

Rin coborî de pe corpul fiarei și trase adânc aer în piept. Apoi 
vomită. 


— Îmi pare rău, zise Nezha când îţi reveni. 

— Să nu-ţi pară, îi răspunse Rin. Zăcea sprijinită de zid lângă el. Tot 
ce avusese în stomac era împrăștiat pe alee. Nu-i vina ta. 

— Ba este vina mea. Tu n-ai încremenit când l-ai văzut. 

— Să știi că am încremenit. Un detașament întreg a încremenit. Rin 
arătă cu degetul cadavrele soldaţilor Federaţiei aflate în piață. Și m-ai 
ajutat să-mi revin. Nu te-nvinuiesc. 

— Am fost un tâmpit. Ar fi trebuit să-mi dau seama că fetița aia... 

— Niciunul dintre noi nu și-a dat seama, zise Rin tăios. 

Nezha nu răspunse. 

— Ai o soră? îl întrebă după o vreme. 

— Am avut un frate, răspunse Nezha. Un frate mai mic. A murit în 
copilărie. 

— Ah. 

Rin nu știu ce să zică. 

— Îmi pare rău. 

Nezha se ridică în șezut. 

— Când chimeiul a ţipat la mine mi s-a părut că... era din nou vina 
mea. 


Rin înghiţi un nod. 

— Când l-am omorât, am avut senzaţia c-a fost o crimă. 
Tânărul o privi lung. 

— Drept cine ţi s-a arătat? 

Ea nu răspunse. 


Șchiopătară spre bază în tăcere, ghemuindu-se uneori în câte un 
colț întunecat ca să se asigure că nu-i urmărește nimeni. O făceau mai 
mult din obișnuință decât de nevoie. Rin bănuia că pentru o vreme 
niciun soldat al Federaţiei nu va mai fi prin partea asta de oraș. 

Când ajunseră la răscrucea care despărțea cartierul general al Cike 
de baza Diviziei Șapte, Nezha se opri și se întoarse către fată. 

Lui Rin îi stătu inima o clipă. 

Era foarte frumos în momentul acela, stând chiar în locul unde îi 
cădea pe chip o rază de lună, luminându-i jumătate de față și 
aruncând umbre lungi pe cealaltă. 

Arăta ca porțelanul emailat, ca sticla veche. Era ca o copie a unei 
persoane făcută de un sculptor, nu persoana în sine. „Nu poate fi real”, 
își zise ea. Un băiat din carne și oase nu putea fi atât de chinuitor de 
încântător, atât de lipsit de orice pată sau imperfecţiune. 

— Ăăă... despre ce s-a petrecut mai devreme, spuse el. 

Rin își încrucișă braţele la piept. 

— Nu-i momentul potrivit. 

Nezha râse fără amuzament. 

— Suntem în război. Niciodată nu va fi momentul potrivit. 

— Nezha... 

El îi puse mâna pe braț. 

— Voiam să spun că-mi pare rău. 

— Nu-i nevoie så... 

— Ba da, e nevoie. Am fost un mare ticălos cu tine. Și n-aveam 
niciun drept să vorbesc aşa despre comandantul tău. Îmi pare rău. 

— Te iert, spuse ea precaută, și descoperi că era sinceră. 


Altan aștepta în birou când Rin se întoarse la bază. Deschise ușa 
chiar înainte ca fata să apuce să bată. 

— E mort? 

— Da, confirmă Rin. Înghiţi un nod. Inima încă-i mai bătea 
nebunește. Domnule comandant... adăugă ea. 

El dădu scurt din cap. 

— Bine. 

Se priviră în tăcere o clipă. Altan era ascuns în umbra ușii. Fata nu-i 
vedea expresia de pe chip. Și se bucura că n-o vede. Nu se putea 
confrunta cu el acum. Nu se putea uita la el fără să-i vadă fața arzând, 
cedând sub mâinile ei, descompunându-se într-o grămadă moale de 
carne și sânge și tendoane. 

Toate gândurile despre Nezha îi dispăruseră din minte. Cum ar fi 
putut să mai aibă vreo importanţă acum? Tocmai îl ucisese pe Altan. 

Ce-ar fi trebuit să însemne asta? Ce spunea faptul că bestia se 
gândise că fata n-ar fi fost capabilă să-l omoare pe Altan, dar ea tot îl 
omorâse? 

Dacă putea face asta, atunci ce n-ar fi putut face? 

Pe cine n-ar omorî? 

Poate că era genul de furie necesară ca să invoce Phoenixul cu 
ușurință și în mod obișnuit, așa cum făcea Altan. Nu doar mânie, nu 
doar frică, ci o revoltă profundă, arzătoare, stârnită de un abuz extrem 
de crud. 

Poate că până la urmă învățase ceva. 

— Mai e și altceva? întrebă Altan. 

Făcu un pas către ea. Rin se retrase. Probabil că Altan observă, dar 
tot veni mai aproape. 

— Vrei să-mi spui ceva? 

— Nu, domnule, șopti ea. Nimic. 


CAPITOLUL 18 


— Malurile fluviului suni libere, zise Rin. Ușoare semne de activitate 
în nord-vest, dar nimic ce să nu mai fi văzut până acum. Probabil nu 
fac decât să transporte provizii în zona mai îndepărtată a taberei. Mă 
îndoiesc că vor încerca azi. 

— Bine, spuse Altan. 

Însemnă un punct pe hartă, apoi puse pensula jos. Își masă tâmplele 
ȘI se opri, ca și cum uitase ce voia să zică. 

Rin își aranjă mâneca. 

Nu se mai antrenaseră împreună de câteva săptămâni, dar nici nu 
mai era timp de antrenamente acum. După luni de asediu, poziția 
nikara în Khurdalain era disperată. În ciuda întăririlor aduse de 
Divizia Șapte, orașul-port era periculos de aproape de a fi ocupat de 
Federație. Cu trei zile în urmă, Divizia Cinci pierduse o municipalitate 
de importanță majoră de la marginea Khurdalainului, care slujise ca 
nod de transport, și mare parte din estul orașului rămăsese astfel 
expusă atacurilor Federaţiei. 

În afară de asta, pierduseră și o bună parte din proviziile importate, 
ceea ce lăsase armata cu rații și mai mici decât cele cu care 
supraviețuia deja. Acum trăiau cu terci de orez și igname, alimente 
despre care Baji declarase că nu se mai atinge după terminarea 
războiului. După cum stăteau lucrurile, era mai probabil să mestece 
orez crud până să apuce să capete mâncare gătită de la cantină. 

Unităţile lui Jun din prima linie se retrăgeau pas cu pas și o făceau 
suferind pierderi grele. Federaţia ocupa fortificaţie după fortificaţie pe 
malul fluviului. Apa cursese roșie zile în șir, silindu-l pe Jun să trimită 
oameni în afara orașului, ca să aducă butoaie cu apă necontaminată de 
cadavrele care se descompuneau. 

Pe lângă centrul orașului, nikara mai ocupau trei clădiri importante 
pe chei - două depozite și un fost birou comercial hesperian -, însă 
forțele lor tot mai limitate erau prea solicitate ca să le poată menţine 
pe termen lung. 

Măcar spulberaseră iluziile de victorie rapidă ale Federaţiei. Din 
misivele interceptate știau că Mugenul se așteptase să ocupe 


Khurdalain într-o săptămână. Însă asediul dura deja de luni de zile. 
Rin înţelesese că, teoretic, cu cât rezistau mai mult în Khurdalain, 
câștigau mai multă vreme pentru Golyn Niis să-și pregătească 
defensiva. Deja îi asiguraseră mai mult timp decât speraseră. 

Situaţia din Khurdalain părea însă tot o înfrângere clară. 

— Încă ceva, zise ea. 

Altan îi făcu semn din cap să continue. 

— Divizia Cinci voia o întâlnire despre ofensiva de pe plajă, vorbi 
repede Rin. Vor să urgenteze înainte să aibă și alte pierderi la depozit. 
Cel mai târziu poimâine. 

Altan ridică o sprânceană. 

— De ce a transmis Divizia Cinci o solicitare prin tine? 

De fapt solicitarea fusese transmisă prin Nezha, care vorbea în 
numele tatălui său, Căpetenia Dragonului, pe care Jun o abordase 
pentru că nu voia să-l legitimeze pe Altan ducându-se la cartierul lui 
general. Politica interdivizii i se părea incredibil de iritantă lui Rin, dar 
n-avea ce face. 

— Pentru că măcar unul dintre ei mă place. Domnule. 

Altan clipi. Ea regretă imediat că deschisese gura. 

Înainte ca tânărul să apuce să răspundă, un țipăt spulberă văzduhul 
dimineţii. 

Altan ajunse primul în vârful turnului de gardă, însă Rin era chiar în 
urma lui, iar inima îi bătea cu putere. Avusese loc vreun atac? Nu 
văzuse totuși niciun soldat al Federaţiei în apropiere, nicio săgeată 
zburând prin aer... 

Qara zăcea întinsă pe podeaua turnului. Era singură. În timp ce o 
priveau, se zvârcolea pe podeaua de piatră, scoțând gemete chinuite și 
joase. Avea ochii dați peste cap, iar membrele i se mișcau necontrolat. 

Rin nu mai văzuse pe nimeni reacționând așa la o rană. Oare fusese 
otrăvită? Dar de ce să ţintească Federaţia o santinelă, și pe nimeni 
altcineva? Ea și Altan se ghemuiră instinctiv, ferindu-se din calea unui 
potenţial atac, însă nu mai veniră și alte săgeți, dacă fusese măcar 
vreuna. În afară de zvârcolirile Qarei, nu vedeau nimic în neregulă. 

Altan se lăsă în genunchi. O prinse pe femeie de umeri și o ridică în 
șezut. 

— Ce-i cu tine? Ce s-a-ntâmplat? 


— Doare... 

Altan o scutură cu putere. 

— Răspunde-mi. 

Qara gemu din nou. Rin era uluită de duritatea lui Altan, în pofida 
chinului ei evident. Totuși, își dădu seama cu întârziere, Qara n-avea 
nicio rană vizibilă. Nu se vedea sânge nici pe jos, nici pe hainele ei. 

Altan o lovi ușor peste față, ca să-i solicite atenţia. 

— S-a-ntors? 

Rin privi dezorientată de la unul la altul. Despre cine vorbea? 
Despre fratele Qarei? 

Chipul femeii era schimonosit de durere, dar reuși să încuviințeze. 

Altan înjură în barbă. 

— E rănit? Unde-i? 

Gâfâind, Qara se prinse de pieptul tunicii lui Altan. Avea ochii 
strânși, ca și cum se concentra. 

— Poarta de est, reuși să spună. E aici. 

Până când Rin o ajută pe Qara să coboare scara, Altan dispăruse. 

Fata ridică privirea și-i văzu pe arcașii din Divizia Cinci stând 
nemișcați pe zid, cu săgețile înstrunate. De cealaltă parte se auzea 
zăngănit de oţel, dar niciunul dintre soldaţi nu trăgea. 

Probabil că Altan era dincolo de zid. Oare le era teamă că l-ar putea 
atinge? Sau pur și simplu nu erau dispuși să dea o mână de ajutor? 

O sprijini pe Qara cu spatele de peretele cel mai apropiat și urcă în 
goană zidul de deasupra porţii de est. 

De cealaltă parte a porţii, un escadron de soldaţi din Federație era 
strâns în jurul lui Altan. Tânărul lupta călare, spintecând în stânga și 
în dreapta, în timp ce-și croia drum înapoi spre poartă. Braţele i se 
mișcau atât de iute, încât Rin nu le putea urmări cu privirea. Tridentul 
îi străfulgera o dată, de două ori în soarele amiezii, lucind de sânge. De 
fiecare dată când îl retrăgea, cădea câte un soldat al Federaţiei. 

Mulțimea de soldaţi se împuţina pe măsură ce se prăbușeau unul 
câte unul și, în cele din urmă, Rin văzu motivul pentru care Altan nu- 
și invocase flăcările. În faţa lui pe cal stătea un tânăr, prăbușit în 
braţele lui. Avea chipul și pieptul acoperite de sânge. Pielea îi era la fel 
de albicioasă ca și părul. Preţ de o clipă, Rin se gândi - speră - că era 
Jiang, dar acesta era mai scund, vizibil mai tânăr și mult mai subţire. 


Altan se lupta cât putea de bine, totuși soldaţii Federaţiei îl 
încolțiseră cu spatele la poartă. 

Rin îi văzu pe Cike adunaţi de cealaltă parte a zidului, în oraș. 

— Deschideţi porţile! strigă Baji. Lăsaţi-i să intre! 

Soldaţii schimbară între ei priviri fără chef și nu făcură nimic. 

— Ce așteptați? ţipă Qara. 

— Astea sunt ordinele lui Jun, se bâlbâi unul dintre ei. Nu trebuie să 
le deschidem cu niciun preț... 

Rin privi din nou de cealaltă parte a zidului și văzu un alt escadron 
al Federaţiei care se apropia în viteză. Se aplecă și flutură din braţe ca 
să-i atragă atenţia lui Baji. 

— Vin și alții! 

— Futu-i. 

Baji îl îmbrânci pe unul dintre soldaţi din calea lui, înfipse coada 
greblei în stomacul altuia și începu să deschidă singur poarta, în timp 
ce Suni respingea gărzile în spatele lui. 

Porţile masive se întredeschiseră cu greutate. 

Stând exact în dreptul deschizăturii, Qara scotea din tolbă săgeată 
după săgeată și trăgea rapid în soldaţii Federaţiei. Sub ploaia de săgeți, 
muganii se retraseră suficient pentru ca Altan să se poată strecura prin 
blocadă. 

Baji trânti porţile grele, închizându-le complet. 

Altan trase de frâu, obligându-și calul să se oprească brusc. 

Qara fugi spre el, strigând într-un grai pe care Rin nu-l înțelegea. 
Tirada era presărată cu sumedenie de invective nikara pitorești. 

Altan ridică mâna, cerându-i să tacă. Coboriî de pe cal dintr-o 
mișcare fluidă și îl ajută pe tânăr să descalece. Acesta se clătină când 
atinse pământul cu tălpile și se rezemă de crupa calului. Altan îi oferi 
sprijinul umărului său, dar bărbatul îl împinse. 

— E acolo? întrebă Altan. L-ai văzut? 

Gâfâind, bărbatul încuviinţă. 

— Ai planurile? 

Bărbatul aprobă din nou. 

Despre ce vorbeau? Rin îi aruncă o privire întrebătoare lui Unegen, 
dar și el era la fel de nedumerit. 

— Bine, zise Altan. Bun. Așa. Eşti un tâmpit. 


Apoi și el, și Qara începură să ţipe la bărbat. 

— Eşti un prost... 

— „puteai să mori... 

— ...necugetare curată... 

— .„„nu-mi pasă cât de puternic te crezi, cum îndrăznești... 

— Uite ce-i, zise bărbatul, ai cărui obraji se făcuseră albi ca varul și 
care începuse să tremure. Voi discuta bucuros despre toate, dar 
momentan am trei răni prin care mi se scurge viața și cred că s-ar 
putea să leșin. Mă lăsaţi o clipă? 


Altan, Qara și nou-venitul nu ieșiră toată după-amiaza din biroul 
comandantului Cike. Rin fu expediată să-l aducă pe Enki pentru 
îngrijiri medicale, după care Altan îi spuse categoric s-o șteargă de- 
acolo. Se învârti prin oraș, plictisită, neliniștită și fără ordine de 
îndeplinit. Voia să ceară o explicaţie despre cele petrecute, însă 
Unegen și Baji plecaseră într-o misiune de recunoaștere și nu se 
întoarseră până la cină. 

— Cine-i ăla? întrebă Rin imediat ce apărură la cantină. 

— Cel cu intrarea dramatică? E locotenentul lui Altan, zise Unegen. 
Se așeză pe o bancă în fața ei și adoptă o poză disprețuitoare și 
mândră. Nimeni altul decât Chaghan Suren din Hinterlanda. 

— l-a luat ceva vreme, bombăni Baji. Unde a fost, în vacanţă? 

— E fratele Qarei? De-asta... 

Rin nu știa cum să întrebe politicos despre criza de apoplexie a 
Qarei, însă Baji îi citi nedumerirea de pe chip. 

— Sunt gemeni-ancoră. Un fel de... ăăă, un fel de legătură spirituală, 
spuse el. Qara ne-a explicat odată, dar am uitat detaliile. Pe scurt, ei 
sunt legați unul de celălalt, îl tai pe Chaghan și sângerează Qara. O 
omori pe Qara și moare Chaghan. Ceva de genul ăsta. 

Conceptul nu era întru totul nou pentru Rin. Își aminti că Jiang 
adusese în discuţie genul acela de relaţie. Citise că șamanii din 
Hinterlanda se ancorau uneori unul de altul ca să-și sporească 


abilităţile. Însă după ce o văzuse pe Qara pe podea, fata nu mai credea 
că era un avantaj, ci mai degrabă o vulnerabilitate teribilă. 

— Unde a fost? 

— Peste tot, zise Baji ridicând din umeri. Altan l-a trimis acum 
câteva luni din Khurdalain, când am primit vestea c-au invadat 
Sinegardul. 

— Dar de ce? Ce-a făcut? 

— Nu ne-a spus. De ce nu-l întrebi chiar tu? zise Baji și arătă din 
bărbie, cu privirea aţintită peste umărul ei. 

Rin se întoarse și tresări. Chaghan stătea chiar în spatele ei. Nici 
măcar nu-l auzise apropiindu-se. 

Bărbatul arăta foarte de bine pentru cineva care dimineaţă era plin 
de sânge. Brațul stâng era bandajat cu grijă până la trunchi, însă în 
rest părea nevătămat. Rin se întreba ce anume făcuse Enki să-l vindece 
așa repede. 

De aproape, asemănarea dintre Chaghan și Qara era evidentă. Era 
mai înalt decât sora lui, dar aveau aceeași constituţie fragilă, ca de 
pasăre. Avea pomeții înalți și obrajii scofâlciți; ochii erau înfundați în 
orbite adânci care-i umbreau privirea spălăcită. 

— Pot să stau cu voi? întrebă el. 

După felul cum vorbea, păruse un ordin, nu o întrebare. 

Unegen se trase imediat să-i facă loc. Chaghan ocoli masa și se așeză 
în faţa lui Rin. Își puse delicat coatele pe tăblie, împreună degetele și- 
și sprijini bărbia pe vârfurile lor. 

— Deci tu ești noua speerană, zise el. 

Îi amintea foarte mult de Jiang. Nu doar din cauza părului alb sau a 
siluetei zvelte, ci și a felului cum o privea, de parcă ar fi străpuns-o cu 
ochii nu uitându-se la ea, ci undeva în spatele ei. Când o privi, Rin avu 
senzația tulburătoare că era cercetată, ca și cum bărbatul îi putea 
vedea prin haine. 

Ea nu mai văzuse niciodată asemenea ochi. Erau anormal de mari, 
dominând faţa altfel îngustă. Nu avea pupile sau irisuri. 

Rin se sili să afișeze un calm aparent și-și ridică lingura. 

— Da, eu sunt. 

Colțul gurii bărbatului zvâcni în sus. 

— Altan a zis că nu reușești să-ți faci treaba. 


Baji se înecă și tuși în mâncare. Rin simți cum i se înfierbântă 
obrajii. 

— Poftim? 

Asta discutaseră Altan și Chaghan toată după-amiaza? Ideea că 
Altan discuta despre neajunsurile ei cu acest nou-venit era profund 
umilitoare. 

— Ai reușit să invoci Phoenixul măcar o dată după ce l-ai chemat la 
Sinegard? se interesă Chaghan. 

„Pun rămășag că l-aș putea chema chiar acum împotriva ta, 
cretinule.” Rin strânse lingura în mână. 

— M-am ocupat de asta. 

— Altan pare să creadă că ești blocată într-un șleau. 

Unegen arăta de parcă și-ar fi dorit din toată inima să fie oriunde 
altundeva. Rin scrâșni din dinţi. 

— Fi bine, crede prost. 

Chaghan îi adresă un zâmbet superior. 

— Pot să te ajut, să știi. Sunt Prezicătorul lui. La asta mă pricep. 
Trec în lumea spiritului. Vorbesc cu zeii. Nu invoc zeități, dar știu să 
mă descurc prin Panteon mai bine decât oricine altul. Și dacă ai 
probleme, te pot ajuta să-ți găsești din nou calea spre zeul tău. 

— N-am probleme, se răsti ea. În mlaștină am fost speriată. Acum nu 
mai sunt. 

Și acela era adevărul. Rin bănuia că ar fi putut invoca Phoenixul în 
acel moment, chiar în cantină, dacă Altan i-ar fi cerut-o. Dacă Altan ar 
fi binevoit să stea de vorbă cu ea, nu doar să-i dea ordine. Dacă Altan 
ar fi avut destulă încredere în ea ca să-i dea și altă misiune decât 
patrularea prin orașul unde nu se petrecea niciodată nimic. 

Chaghan arcui o sprânceană. 

— Altan nu-i chiar atât de sigur. 

— Ei bine, poate că ar fi bine ca Altan să nu mai facă pe nebunul, se 
răsti ea și regretă imediat că deschisese gura. 

Să-l dezamăgească pe Altan era una; să i se plângă locotenentului lui 
era altceva. 

De acum nimeni de la masă nu se mai obosea să se prefacă măcar că 
mănâncă; Baji și Unegen se foiau parcă abia așteptând să plece, 
uitându-se în jur la orice în afară de Rin și Chaghan. 


Însă Chaghan părea doar amuzat. 

— Ah, crezi că-i un nemernic? 

Fata simţi cum o cuprinde furia. Ultimele rămășițe de precauţie se 
spulberară. 

— N-are răbdare, e îngrozitor de exigent, paranoic și... 

— Uite ce-i, toată lumea e cu nervii întinși, o întrerupse pripit Baji. 
Nu-i cazul să ne plângem. Chaghan, nu-i nevoie să spui... adică, uite... 

Chaghan bătu cu degetele în masă. 

— Baji, Unegen. Vreau să stau de vorbă cu Rin. 

Vorbise atât de poruncitor și de arogant, încât Rin crezu că Baji îl va 
băga cu siguranță undeva, însă el și Unegen își luară pur și simplu 
castroanele și plecară de la masă. Uluită, îi privi ducându-se în cealaltă 
parte a sălii fără să scoată o vorbă. Nici măcar Altan nu se bucura de o 
asemenea subordonare necondiționată. 

Când ceilalți se îndepărtaseră suficient ca să nu mai poată auzi, 
Chaghan se aplecă peste masă. 

— Dacă mai vorbeşti vreodată așa despre Altan, o să pun să fii 
omorâtă, zise el cu un ton suav. 

Poate că-i intimidase pe Baji și Unegen, dar Rin era prea furioasă ca 
să-i fie teamă de el. 

— N-ai decât să încerci, se răsti ea. De parcă am avea soldaţi de 
pierdut. 

Gura lui Chaghan se strâmbă într-un rânjet. 

— Altan a zis într-adevăr că ești dificilă. 

Rin îi aruncă o privire prudentă. 

— N-a greșit. 

— Deci nu-l respecţi. 

— ÎI respect, spuse fata. Doar că... a fost... 

„Diferit. Paranoic. N-a fost comandantul pe care credeam că-l 
cunosc. 

Nu voia să recunoască faptul că Altan o speria. Însă Chaghan păru 
surprinzător de înțelegător. 

— Trebuie să-nţelegi că Altan nu-i obișnuit să fie comandant. 
Încearcă să-și dea seama ce are de făcut, la fel ca și tine. E speriat. 

El era speriat? Rin aproape că izbucni în râs. Tentativele de 
operaţiuni ale lui Altan căpătaseră o asemenea amploare în ultimele 


două săptămâni, încât părea că încerca să învingă de unul singur toată 
Federaţia. 

— Altan nu știe ce-nseamnă speriat. 

— Probabil că-n momentul ăsta el este cel mai puternic maestru în 
arte marţiale din Nikan, spuse Chaghan. Poate chiar din lume. Dar, cu 
toate astea, în majoritatea vieţii a fost priceput doar să urmeze ordine. 
Moartea lui Tyr a fost un șoc pentru toți. Altan nu era pregătit să preia 
conducerea, îi vine greu să fie comandant. Nu știe cum să facă pace cu 
Căpeteniile. E suprasolicitat. Încearcă să ducă tot războiul cu un 
detașament de zece oameni. Și va pierde. 

— Nu crezi că putem păstra Khurdalainul? 

— Cred că nu s-a pus niciodată problema să păstrăm Khurdalainul, 
spuse Chaghan. Cred că orașul a fost un sacrificiu plătit cu sânge 
pentru a câștiga timp. Altan va pierde pentru că la Khurdalain nu se 
poate câștiga și pierderea îl va distruge. 

— Altan n-o să fie distrus, zise Rin. 

Era cel mai puternic războinic pe care-l văzuse ea vreodată. Altan nu 
putea fi distrus. 

— E mult mai fragil decât crezi, spuse Chaghan. Nu vezi cum 
cedează sub povara postului de comandă? Este ceva nou pentru el și se 
zbate, pentru că-i complet dependent de victorie. 

Rin dădu ochii peste cap. 

— Toată ţara depinde de victoria noastră. 

Chaghan clătină din cap. 

— Nu asta voiam să spun. Altan e obișnuit să câștige. Toată viaţa a 
fost pus pe un piedestal. A fost ultimul speeran, o raritate naţională. 
Cel mai bun student la Academie. Favoritul lui Tyr în Cike. A primit 
întruna confirmări că-i foarte bun când vine vorba de distrus, dar aici 
nu primește nicio laudă, mai ales fiindcă propriii lui soldaţi sunt 
insubordonaţi în mod deschis. 

— Nu sunt... 

— Haide, haide, Rin. Eşti o mică afurisită, asta ești pentru că Altan 
nu te mângâie pe cap și nu-ţi spune că te descurci minunat. 

Rin se ridică și lovi cu palmele în masă. 

— Ascultă, idiotule, n-am nevoie să-mi spui tu ce să fac. 


— Fiind locotenentul tău, exact asta-i treaba mea. Chaghan ridică 
leneș privirea spre ea, iar expresia îi era atât de încrezută, încât Rin 
trebui să se încordeze până începu să tremure ca să nu-l dea cu capul 
de masă. Treaba ta e să te supui. Treaba mea e să am grijă să n-o mai 
dai în bară. Așa că-ți sugerez să te aduni, să-nveţi să invoci nenorocitul 
ăla de foc și să-i iei o grijă de pe cap lui Altan. Ne-am înțeles? 


CAPITOLUL 19 


— Și cine-i nou-venitul? întrebă Nezha degajat. 

Rin nu era sigură dacă putea să discute despre Chaghan fără să dea 
cu șutul în ceva, ceea ce ar fi fost rău, mai ales pentru că ei doi ar fi 
trebuit să stea pitiţi. Însă ţineau baricada sub observaţie de atâtea ore, 
încât se plictisise. 

— E locotenentul lui Altan. 

— Cum de nu l-am văzut până acum? 

— A fost plecat, răspunse ea. 

Pe deasupra lor vâjâi o ploaie de săgeți, iar Nezha se ghemui sub 
baricadă. 

Divizia Șapte lansase un atac comun cu Cike împotriva ambasadelor 
de pe chei, într-o încercare de a înjumătăți principala tabără a 
Federaţiei. Teoretic, dacă ar fi putut păstra vechiul sediu al 
hesperienilor, ar fi putut despărţi forțele inamice și le-ar fi putut tăia 
accesul la docuri. Trimiseseră două regimente: unul să atace 
perpendicular pe fluviu și celălalt să se strecoare în jurul cheiului, 
venind din direcția canalelor. 

Însă ca să ajungă la chei, trebuiau să treacă pe lângă cinci intersecţii 
bine apărate și fiecare dintre confruntările acelea se transformase într- 
o baie de sânge. Forţele Federaţiei nu-i întâmpinaseră în câmp deschis 
pentru că nu era cazul; protejate după zidurile clădirilor pe care le 
controlau pe chei, ripostaseră asaltului nikara instalându-se pe 
acoperișuri și trăgând de la ferestrele ultimelor etaje ale complexului 
ambasadei. 

Singura opţiune a Diviziei Șapte era să-și arunce masiv infanteria 
asupra poziţiei fortificate a Federaţiei. Trebuiau să riște pe ideea că 
forța soldaţilor nikara va fi suficientă ca să împingă înapoi inamicul. 
Totul se transformase într-o competiţie între carne și oţel, iar Miliția 
era hotărâtă să alunge Federaţia cu trupurile soldaţilor. 

— Adică habar n-ai, spuse Nezha când deasupra lor explodă o 
rachetă. 

— Adică nu-i treaba ta. 


Rin nu știa dacă tânărul era în căutare de informaţii pentru tatăl lui 
sau făcea doar conversaţie. Bănuia că nici n-avea importanţă. Prezența 
lui Chaghan nu era tocmai un secret, mai ales după salvarea dramatică 
din faţa porţii de est. Probabil din cauza asta, totuși, Miliția părea și 
mai îngrozită de el decât de tot restul Cike la un loc. 

Câţiva pași mai încolo, Suni aprinse una dintre bombele speciale ale 
lui Ramsa și o aruncă peste baricadă. 

Plecară capetele și-și astupară urechile până când le umplu nările 
mirosul sulfuros înțepător, familiar de-acum. 

Salva de săgeți încetă. 

— Ăsta-i rahat? zise Nezha. 

— Nu-ntreba, îi răspunse Rin. 

În acalmia temporară oferită de bomba lui Ramsa, ieșiră de după 
baricadă și năvăliră pe stradă până la următoarea dintre cele cinci 
intersecţii. 

— Am auzit că-i ciudat rău, urmă Nezha. Am auzit că-i din 
Hinterlanda. 

— Și Qara e din Hinterlanda. Și ce? 

— Am auzit că-i anormal, spuse Nezha. 

Rin pufni. 

— Ăsta-i Cike. Toţi suntem anormali. 

O explozie masivă bubui în fața lor, urmată de o serie de salve de 
foc. 

Altan. 

El conducea atacul. Flăcările lui învolburate, combinate cu 
numeroasele scamatorii cu pulbere de foc ale lui Ramsa, dăduseră 
naștere unui mare număr de vâlvătăi care sporeau spectaculos 
vizibilitatea pe timp de noapte. 

Altan ajunsese la următoarea răscruce. Nikara își continuau 
înaintarea. 

— Dar el poate face lucruri imposibile pentru speerani, spuse 
Nezha. Se spune că poate citi viitorul. Că poate spulbera minţi. Tata 
zice că până și Căpeteniile au auzit de el, știai? Și te pune pe gânduri. 
Dacă locotenentul lui Altan e atât de puternic, încât le înspăimântă pe 
Căpetenii, de ce l-a trimis departe de Khurdalain? Ce pun ei la cale? 

— Nu-mi spionez divizia pentru tine, replică fata. 


— Nici nu ţi-am cerut așa ceva, răspunse Nezha prevenitor. Ziceam 
doar că poate vrei să te gândești la toate variantele. 

— Și tu poate că vrei să nu-ți mai bagi nasul în treburile diviziei 
mele. 

Însă Nezha nu mai asculta; se uita peste umărul ei la ceva aflat mai 
departe pe chei, unde avansa prima linie a armatei nikara. 

— Ce-i aia? 

Rin întinse gâtul să vadă și miji ochii nedumerită. 

O pâclă verzui-gălbuie ciudată înainta încet peste blocadă, 
îndreptându-se către cele două detașamente din faţa lor. 

Ca prin vis, lupta se întrerupse. Compania aflată cel mai în față 
încetă să se mai miște, iar soldaţii coborâră armele ca hipnotizaţi când 
norul ajunse la zid, se opri, se adună ca un val și după aceea se întinse 
greoi peste cazemate. 

Atunci începură ţipetele. 

— Retragerea, strigă un ofițer. Retragerea! 

Soldaţii schimbară imediat direcţia, într-o îmbulzeală dezorganizată 
care fugea dinaintea gazului. Abandonară poziţiile cucerite cu greu de- 
a lungul cheiului, într-o încercare frenetică de a scăpa de pâclă. 

Rin tuși și aruncă din fugă o privire peste umăr. Majoritatea celor 
care fuseseră atinși de gaz zăceau gâfâind și zvârcolindu-se la pământ, 
sfâșiindu-și fețele, de parcă erau atacați de propriile gâtlejuri. Alţii 
zăceau complet nemișcaţi. 

O săgeată îi zgârie obrazul și se înfipse în pământ înaintea ei. Colţul 
gurii îi zvâcni de durere; duse mâna la față și fugi mai departe. Soldaţii 
Federaţiei trăgeau de după păcla otrăvitoare și aveau să-i doboare unul 
câte unul... 

În faţă îi apăru liziera pădurii. După ce ajungea să se adăpostească în 
spatele frunzișului, avea să fie în siguranță. Rin lăsă capul în jos și 
alergă spre copaci. O sută de metri...cincizeci... douăzeci... 

Auzi în spate un strigăt sugrumat. Întoarse capul să se uite și se 
împiedică de un bolovan exact când îi șuieră pe deasupra încă o 
săgeată. Pe obraz îi curgea sânge, care-i intra în ochi. Fata îl șterse cu 
furie și se rostogoli la pământ. 

Sursa strigătului era Nezha. Se târa disperat înainte, însă pâcla îl 
ajunsese din urmă. O privi prin ceață. Poate chiar ridică mâna către 


ea. 

Rin privi îngrozită, cu gura căscată într-un strigăt mut, cum îl 
învăluie norul. 

Prin neguri, văzu siluete ce înaintau. Soldaţii Federaţiei. Purtau pe 
cap dispozitive greoaie și măști care le acopereau gâturile și feţele. 
Gazul părea să nu-i afecteze. 

Unul dintre ei ridică o mână înmănușată masivă și arătă locul unde 
zăcea Nezha. 

Fără să se gândească, Rin trase adânc aer în piept și se avântă în 
ceaţă. 

Aceasta îi arse pielea imediat ce o atinse. 

Strânse din dinţi și, cu toată durerea, continuă... însă abia dacă 
făcuse zece pași când cineva o prinse de umăr și o trase afară din zona 
învăluită de gaz. Se zbătu cu furie să scape din strânsoare. 

Altan nu-i dădu drumul. 

— Lasă-mă în pace! 

Îl lovi cu cotul în față. Altan se clătină și-și duse mâna la nas. Rin 
încercă să se strecoare pe lângă el, însă o trase înapoi de încheietură. 

— Ce faci? o întrebă. 

— L-au prins pe Nezha! ţipă ea. 

— Nu-mi pasă. Altan o împinse spre copaci. Retragerea. 

— Lași să moară unul dintre oamenii noștri! 

— Nu-i dintre ai noștri. E din Divizia Șapte. Du-te. 

— Nu-mi las prietenul! 

— O să faci ce-ţi ordon eu. 

— Dar Nezha... 

— Nu-mi pare rău despre ce voi face acum, zise Altan și-și înfipse 
pumnul în plexul ei solar. 

Încremenită, paralizată, Rin căzu în genunchi. 

Îl auzi pe Altan strigând un ordin, apoi cineva o ridică și o aruncă pe 
umăr ca pe un copil. Se zbătu și ţipă în timp ce soldatul o luă la fugă în 
direcția cazărmii. Din spinarea lui, i se păru că-i vede pe soldații 
mascaţi ai Federaţiei târându-l pe Nezha. 


Atacul cu gaz avu exact efectul pe care-l dorise Federaţia. Bomba cu 
zahăr fusese devastatoare - atacul cu gaz fusese monstruos. 
Khurdalainul fu cuprins de teroare. Deși gazul se disipase într-o oră, 
zvonurile se împrăștiaseră repede. Ceaţa era un dușman invizibil, care 
ucidea fără discriminare. N-aveai unde să te ascunzi de ea. Civilii 
începură să fugă în număr mare din oraș, nemaiavând încredere în 
capacitatea Miliției de a-i apăra. Străzile fură cuprinse de panică. 

Soldaţii lui Jun strigaseră până răgușiseră pe alei, încercând să-i 
convingă pe civili că sunt mai în siguranţă între zidurile orașului. Însă 
oamenii nu ascultau. Se simțeau prinși în capcană. Drumurile înguste 
și întortocheate din Khurdalain însemnau moarte sigură în cazul altui 
atac cu gaz. 

În vreme ce orașul era cuprins de haos, comandanții începură o 
ședință de urgență în cel mai apropiat cartier general. Cike se 
înghesuiră în biroul Căpeteniei Berbecului, împreună cu Căpeteniile și 
aghiotanţii lor. Rin stătea rezemată într-un colț, ascultând plictisită 
cum se certau comandanții în privința strategiei imediate. 

Numai unul dintre soldaţii lui Jun aflaţi pe plajă scăpase cu viaţă din 
atac. Se aflase în spatele coloanei, aruncase arma și o luase la fugă 
când îi văzuse pe camarazii lui sufocându-se. 

— Parcă respirai foc, raportă el. Plămânii îmi păreau străpunși de 
ace înroșite în foc. Am crezut că mă sugrumă vreun demon nevăzut... 
Gâtul mi s-a strâns, nu puteam să respir... 

Soldatul se cutremură. Rin ascultă și-l urî pentru că nu era Nezha. 

„Eram la numai cincizeci de metri. L-aș fi putut salva. Puteam să-l 
târăsc și pe el." 

— Trebuie să evacuăm imediat centrul, zise Jun. Era extrem de calm 
pentru cineva care tocmai pierduse mai mult de o sută de oameni din 
cauza ceţii otrăvitoare. Oamenii mei o să... 

— Oamenii tăi se vor ocupa de controlul mulțimii. Civilii se vor 
călca în picioare încercând să plece din oraș și pentru Mugen va fi 
foarte simplu să-i prindă dacă nu sunt mânaţi în ordine, zise Altan. 


Surprinzător, Jun nu se opuse. 

— O să mutăm cartierul general mai departe, în depozitul Sihang, 
urmă Altan. Putem să ducem prizonierul în subsol. 

Rin ridică brusc capul. 

— Ce prizonier? 

Era vag conștientă că n-ar trebui să scoată nicio vorbă, că, fiind un 
simplu soldat Cike, nu făcea practic parte dintre participanţii la 
această ședință și cu siguranță comitea o abatere. Însă era prea 
îndurerată și extenuată ca să-i pese. 

Unegen se aplecă și-i șopti la ureche: 

— Un soldat al Federaţiei a fost prins de gazele lor. Altan i-a scos 
masca și l-a tras afară. 

Rin clipi fără să-i vină să creadă. 

— Te-ai întors acolo? întrebă ea. Vocea îi răsuna foarte puternic în 
propriile urechi. Aveai mască? 

Altan îi aruncă o privire enervată. 

— Nu-i momentul, spuse el. 

Rin se ridică în picioare. 

— Ai lăsat un om de-al nostru să moară? 

— Putem să discutăm mai târziu. 

În esenţă, fata înţelegea avantajul strategic al unui prizonier din 
Federație; ultimii soldați capturați pe când spionau pe malul fluviului 
fuseseră sfâșiați pe loc de civilii furioși. Și totuși... 

— Eşti incredibil, spuse ea. 

— Ne vom ocupa de mutarea cartierului general, spuse Altan tare, 
acoperind-o. Ne regrupăm în depozit. 

Jun încuviință scurt, apoi le mormăi ceva ofițerilor lui, care îl 
salutară și părăsiră cartierul general în fugă. 

În același timp, Altan le dădu ordine lui Cike. 

— Qara, Unegen și Ramsa: asiguraţi-ne un traseu spre depozit și 
îndrumaţi-i pe ofițerii lui Jun într-acolo. Baji și Suni, îl ajutaţi pe Enki 
să strângă lucrurile. Restul ocupați poziţii pentru cazul în care mai 
avem un atac cu gaze. Făcu o pauză, după care rosti: Rin, tu rămâi. 

Fata stătu nemișcată în timp ce restul ieșiră din birou. Unegen îi 
aruncă o privire agitată. 


Altan așteptă până rămaseră singuri, apoi închise ușa. Străbătu 
încăperea și se opri foarte aproape de ea. 

— Tu nu mă contrazici pe mine, spuse încet. 

Rin își încrucișă braţele. 

— Niciodată sau doar în fața lui Jun? 

Altan nu mușcă momeala. 

— Îmi vei răspunde așa cum face un soldat în fața comandantului 
lui. 

— Sau ce? Îl pui pe Suni să mă târască afară din birou? 

— Întreci orice măsură. 

Glasul îi coborâse la un nivel periculos de scăzut. 

— Și tu mi-ai lăsat prietenul să moară, răspunse Rin. Zăcea pe jos și 
l-ai lăsat în urmă. 

— N-aveai cum să-l scoţi de-acolo. 

— Ba da, aș fi putut, îi răspunse ea fierbând de furie. Și chiar dacă n- 
aș fi putut eu - tu puteai, l-ai fi putut salva pe prietenul meu în loc s- 
aduci după tine un soldat oarecare al Federaţiei, care merita să moară 
acolo... 

— Prizonierii de război au o valoare strategică mai mare decât 
soldații individuali, spuse Altan calm. 

— Asta-i un rahat și jumătate, mârâi ea. 

Altan nu-i răspunse. Înaintă doi pași și o lovi peste față. 

Rin avea garda jos, așa că încasă toată forța palmei fără nicio 
pregătire. Lovitura fusese atât de puternică, încât îi zbură capul într-o 
parte. Impactul brusc îi îndoi genunchii și căzu. Își duse o mână la 
obraz, buimăcită. Degetele i se umplură de sânge; îi redeschisese rana 
de săgeată. 

Ridică încet privirea spre Altan. Urechile îi țiuiau. 

Ochii lui stacojii îi prinseră privirea, iar furia în stare pură de pe 
chipul lui o năuci. 

— Cum îndrăznești? zise el. Vocea îi era extrem de puternică, o 
auzea distorsionat în urechile ce-i bubuiau. Ai interpretat greșit natura 
relației noastre. Nu sunt prietenul tău. Nu sunt fratele tău, chiar dacă 
poate suntem de același neam. Sunt comandantul tău. Nu-mi discuți 
ordinele. Le urmezi fără să pui întrebări. Mă asculți sau pleci din 
Miliția asta. 


Glasul lui avea același timbru dublu pe care-l avusese vocea lui Jiang 
când deschisese neantul la Sinegard. Ochii lui erau roșu arzător - ba 
nu, nu erau roșii, ci de culoarea focului. În spatele lui se ridicau 
flăcările, flăcări mai albe și mai fierbinți decât orice foc ar putea fi Rin 
să invoce vreodată. Ea era imună la propriul ei foc, însă nu și la al lui; îi 
ardea în față, sufocând-o, obligând-o să dea înapoi. 

Țiuitul din urechi atinse un crescendo. 

„Nu poate să-ți facă așa ceva”, zise o voce în mintea fetei. „Nu poate 
să te terorizeze.” Ea nu ajunsese atât de departe, ca să se ghemuiască 
acum de frică. Nu în faţa lui Altan. În faţa nimănui. 

Se ridică în timp ce căuta undeva înăuntrul ei - într-un punct 
răzbunător, întunecat și îngrozitor - și deschise calea către entitatea 
despre care știa deja că-i aștepta chemările, încăperea se înclină în 
față, parcă văzută printr-o prismă stacojie prelungă. Fierbinţeala 
familiară îi revenise în vene, fierbințeala care cerea sânge și cenușă. 

Prin pâcla roșie, i se păru că vede ochii lui Altan măriți de 
surprindere. Își îndreptă umerii. Flăcările îi izbucneau din umeri și 
spate, flăcări care le oglindeau pe ale lui. 

Făcu un pas spre el. 

Un trosnet puternic și prelung cuprinse încăperea. Simţi o apăsare 
enormă. Tremura sub greutatea ei. Auzi râsul unei păsări. Auzi oftatul 
amuzat al unui zeu. 

„Copii ce sunteţi”, șopti Phoenixul. „Copii nesăbuiţi și caraghioși. 
Copiii mei.” 

Altan părea năucit. 

Însă chiar în timp ce flăcările ei rezistau în fața flăcărilor lui, începu 
să se simtă din nou neplăcut de încinsă și înțelese că focul său începea 
s-o ardă. Al lui Rin era o răbufnire incendiară, o izbucnire de furie, pe 
când al lui Altan avea ca sursă o ură nesfârșită. Era o ardere profundă, 
lentă. Aproape că-i simțea gustul, scopul plin de cruzime, nefericirea 
străveche, ceea ce o îngrozi. 

Cum poate un om să urască atât de mult? 

Ce păţise? 

Nu-și mai putea menţine focul. Flăcările lui Altan erau mai fierbinţi. 
Fusese o înfruntare a voinţelor, iar ea pierduse. 


Se mai zbătu o clipă, după care flăcările ei se retraseră la fel de iute 
pe cât izbucniseră. Focul lui Altan se retrase în clipa următoare. 

„Asta e”, își zise Rin. „Am sărit calul. Asta-i sfârșitul” 

Însă Altan nu părea furios. Nu arăta gata s-o execute. 

Nu - părea mulțumit. 

— Deci de asta-i nevoie, zise el. 

Rin se simţea stoarsă, de parcă focul arsese ceva în ea. Nu putea nici 
măcar să simtă furie. Abia se putea ţine pe picioare. 

— Du-te naibii, zise ea. Du-te naibii. 

— Treci la postul tău, soldat, zise Altan. 

Rin ieși din birou, trântind ușa în urma ei. 

„Du-te naibii!” 


CAPITOLUL 2o 


— Aici erai. 

Îl găsi pe Chaghan pe zidul de nord. Stătea cu brațele încrucișate, 
uitându-se la civilii care se revărsau pe străzile ticsite ale 
Khurdalainului, ca nişte furnici ce fug dintr-un mușuroi surpat. 
Treceau în pâlcuri răzlețe prin porțile oraşului, cu bunurile lumești 
strânse în căruțe, legate pe boi sau cai, atârnate peste umeri de 
prăjinile pentru cărat apa sau pur și simplu târâte în saci. Hotărâseră 
să-și caute norocul sub cerul liber decât să mai rămână fie și o singură 
zi în orașul sortit pieirii. 

Miliția rămânea în Khurdalain - era încă o bază strategică ce trebuia 
apărată -, însă de-acum nu mai apăra decât clădiri goale. 

— Khurdalainul e terminat, zise Chaghan, rezemându-se de zid. 
Inclusiv Miliția. De-aici înainte n-o să mai fie provizii. Nici spital. Nici 
mâncare. Soldaţii duc bătăliile, dar civilii ţin armatele în viață. Dacă 
pierzi izvorul resurselor, ai pierdut războiul. 

— Trebuie să vorbim, zise ea. 

Chaghan se întoarse către ea și Rin își înăbuși un fior la vederea 
ochilor fără pupile. Privirea lui părea să se fi oprit pe urma roșie de 
palmă de pe obrazul ei. Strânse din buze, de parcă știa exact cum 
ajunsese semnul acolo. 

— Ciondăneală între iubiți? întrebă el tărăgănat. 

— Divergenţă de opinii. 

— N-ar fi trebuit să insiști atâta cu băiatul ăla, zise el țâțâind din 
buze. Altan nu acceptă rahaturi de-astea. Nu-i foarte răbdător. 

— Nu-i uman, zise ea, amintindu-și furia îngrozitoare din spatele 
puterii lui Altan. 

Crezuse că-l înțelege. Crezuse că-l văzuse pe omul din spatele 
rangului de comandant. Acum însă înţelesese că nu-l cunoștea deloc. 
Altan pe care-l știa ea - sau cel puţin Altan din mintea ei - ar fi făcut 
orice pentru oamenii lui. N-ar fi lăsat pe cineva să moară în ceața 
otrăvitoare. 

— El nu... nu știu ce este. 


— Lui Altan nu i s-a dat niciodată voie să fie uman, spuse Chaghan, 
iar glasul lui era nefiresc de blând. Încă din copilărie a fost considerat 
o resursă a Miliției. Maeștrii voştri din Academie l-au îndopat cu opiu 
ca recompensă că-i ataca pe colegii de clasă și l-au antrenat ca pe un 
câine pentru războiul ăsta. Acum a fost împovărat cu cel mai dificil 
post de comandă care există în Miliție și tu te miri că nu-și bate capul 
cu băieţelul tău? 

Rin aproape că-l plesni pe Chaghan, însă se abţinu și-și încleștă 
maxilarele. 

— N-am venit aici să discut despre Altan. 

— Atunci, spune-mi, te rog, de ce ai venit aici? 

— Trebuie să-mi arăţi ce poţi face, zise ea. 

— Eu fac multe, scumpo. 

Rin se zbârli. 

— Am nevoie să mă duci la zei. 

Chaghan afișă o expresie încrezută. 

— Credeam că n-ai nicio problemă să invoci zeii. 

— Nu pot s-o fac la fel de ușor ca Altan. 

— Dar poți s-o faci. 

Fata își strânse pumnii pe lângă corp. 

— Vreau să fac ce poate face Altan. 

Chaghan ridică o sprânceană. 

Rin trase adânc aer în piept. Nu era nevoie să afle și el ce se 
petrecuse în birou. 

— Încerc deja de luni de zile. Cred că am reușit, nu sunt sigură, dar 
ceva... cineva îmi stă în cale. 

Chaghan păru ușor curios și înclină capul într-un fel care-i 
reamintea lui Rin în mod dureros de Jiang. 

— Eşti bântuită? 

— E o femeie. 

— Serios? 

— Vino cu mine, zise Rin. O să-ţi arăt. 

— De ce acum? Chaghan încrucișă braţele pe piept. Ce s-a- 
ntâmplat? 

Rin nu-i răspunse. 


— Trebuie să fac ce poate face el, spuse ea sec. Am nevoie să invoc 
aceeași putere pe care o poate invoca el. 

— Și până acum de ce nu te-ai obosit să vii la mine? 

— Pentru că nu erai aici! 

— Și când m-am întors? 

— Respectam avertismentele maestrului meu. 

Chaghan păru că jubilează. 

— Avertismentele acelea nu se mai aplică? 

Rin își încleștă maxilarele. 

— Mi-am dat seama că, inevitabil, maeștrii te abandonează. 

Chaghan încuviinţă încet din cap, deși expresia lui nu trăda nimic. 

— Și dacă nu pot să te scap de această... stafie? 

— Atunci măcar o să-nţelegi. Rin întinse mâinile. Te rog. 

Ruga aceea fu de-ajuns. Chaghan dădu ușor din cap, apoi îi făcu 
semn să se așeze lângă el. În timp ce-l privea, își desfăcu raniţa și o 
întinse pe piatră. Înăuntru se afla o rezervă impresionantă de 
psihedelice, îndesate ordonat în peste douăzeci de buzunărele. 

— Ăsta nu-i derivat din planta de mac, spuse el în timp ce amesteca 
pulberi într-o sticluță. Drogul ăsta e mult mai puternic. O doză doar 
puţintel prea mare poate provoca orbire. Niţel mai mult și ești mort în 
câteva minute. Ai încredere în mine? 

— Nu. Dar nu-i relevant. 

Chicotind încetișor, Chaghan agită sticluța. Răsturnă amestecul în 
palmă, își umezi arătătorul și-l afundă ușor în pulbere, iar vârful 
degetului fu acoperit cu un strat de praf albastru fin. 

— Deschide gura, îi zise. 

Rin își înăbuși un val de ezitare și se conformă. 

Chaghan îi puse vârful degetului pe limbă. 

Rin închise ochii. Simţi psihedelicul trecându-i în salivă. 

Asaltul fu imediat și zdrobitor, ca și cum o izbise un talaz întunecat 
din ocean. Sistemul nervos îi cedă total; își pierdu puterea de a sta 
așezată și se prăbuși la picioarele bărbatului. 

Era la mila lui, pe deplin și complet vulnerabilă în fața sa. „Poate să 
mă omoare pe loc”, își zise ea amorţită. Nu știa de ce acela fusese 
primul gând care-i venise în minte.,Poate să scape de mine acum, 
dacă vrea.” 


Însă Chaghan îngenunche lângă ea, o prinse cu palmele de obraji și- 
și apăsă fruntea de fruntea ei. Avea ochii foarte larg deschiși. Rin 
privea în ei fascinată; erau o întindere palidă, o fereastră către un 
peisaj înzăpezit și ea trecea prin el... 

Și apoi se înălțară. 


Nu știa la ce se așteptase. În cei doi ani de antrenament, Jiang n-o 
călăuzise niciodată în lumea spiritului. Întotdeauna fusese doar 
mintea ei, doar sufletul ei în neant, călătorind către zei. 

Cu Chaghan, avea impresia că-i fusese smulsă o bucată, că era 
strânsă în palma lui și dusă unde voia el. Rin era imaterială, fără trup 
sau formă, spre deosebire de Chaghan. El rămăsese la fel de solid și 
real ca înainte, poate chiar mai mult. În lumea materială, era firav și 
supt, dar pe tărâmul spiritului era solid și prezent... 

Înţelese acum de ce Chaghan și Qara trebuiau să fie jumătăţi ale 
unui întreg. Qara era cu picioarele pe pământ, palpabilă, făcută în 
întregime din lut. Era impropriu să-i numești gemeni-ancoră - doar 
femeia era ancora pentru fratele ei eteric, care aparținea mai mult 
tărâmului spiritului decât lumii din carne și oase. 

Drumul către Panteon îi era deja familiar, ca și poarta. Încă o dată, 
Femeia se materializă în faţa ei. Însă de data asta, ceva era diferit; de 
data asta, Femeia arăta mai puţin a nălucă și mai mult a cadavru. 
Jumătate din față era sfâșiată, dând la iveală osul de dedesubt, iar 
veșmântul ei de războinic era ars. 

Femeia întinse o mână rugătoare spre Rin. 

— O să te mănânce de vie, spuse ea. Focul o să te mistuie. Să-ţi 
găsești zeul înseamnă să găsești iadul pe pământ, micuță războinică. 
O să arzi și o să tot arzi și n-o să-ți găsești nicicând pacea. 

— Interesant, spuse Chaghan. Cine ești tu? 

Femeia se răsuci spre el. 

— Ştii cine sunt, zise ea. Sunt paznicul. Sunt 'Trădătoarea și 
Damnata. Sunt mântuirea. Sunt ultima șansă la ispășire a fetei. 

— Înţeleg, șopti Chaghan. Deci aici te ascundeai. 


— Ce vrei să spui? vru să știe Rin. Cine este? 

Însă Chaghan vorbi peste ea, direct cu femeia. 

— Ar fi trebuit să fii îngropată în stâncă la Chuluu Korikh. 

— Chuluu Korikh nu mă poate opri, șuieră Femeia. Sunt speerană. 
Cenușa mea e liberă. Întinse mâna și mângâie obrazul rănit al lui Rin 
așa cum își dezmiardă o mamă copilul. Nu vrei să plec. Ai nevoie de 
mine. 

Rin se înfioră la atingerea ei. 

— Am nevoie de zeul meu. Am nevoie de putere și am nevoie de foc. 

— Dacă-l chemi acum, o să aduci iadul pe pământ, o avertiză 
Femeia. 

— Khurdalain e iadul pe pământ, spuse Rin. 

Îl văzu pe Nezha urlând în ceaţă și vocea îi șovăi. 

— Nu știi ce-nseamnă adevărata suferinţă, insistă furioasă Femeia. 

Rin își strânse pumnii pe lângă corp, brusc iritată. Adevărata 
suferință? Își văzuse prietenii înjunghiaţi cu halebarda, împănaţi cu 
săgeți, omorâţi în ceața otrăvitoare. Văzuse Sinegardul în flăcări și 
Khurdalainul ocupat aproape peste noapte de cotropitorii din 
Federație. 

— Am văzut mai multă suferință decât se cuvenea, șuieră ea. 

— Încerc să te salvez, micuțo. De ce nu poți să-nțelegi? 

— Şi Altan? o înfruntă Rin. De ce n-ai încercat niciodată să-l 
oprești? 

Femeia își lăsă capul într-o parte. 

— Despre asta-i vorba? Ești invidioasă pe ce poate face el? 

Rin deschise gura, dar nu scoase niciun sunet. Nu. Ba da. De fapt, 
avea vreo importanță? Dacă ar fi fost la fel de puternică, Altan n-ar fi 
fost în stare s-o înfrâneze. 

Dacă ar fi fost la fel de puternică, l-ar fi putut salva pe Nezha. 

— Băiatul ăla nu mai poate fi mântuit, spuse Femeia. Băiatul ăla e 
distrus ca toţi ceilalți. Dar tu, tu ești încă pură. Încă poţi fi salvată. 

— Nu vreau să fiu salvată! răcni Rin. Vreau putere! Vreau puterea lui 
Altan! Vreau să fiu cel mai puternic șaman care a existat vreodată, ca 
să nu mai fie nimeni pe care să nu-l pot salva! 

— Puterea asta poate mistui lumea, spuse Femeia cu tristețe. 
Puterea asta va distruge tot ce ai iubit vreodată. Îți vei învinge 


dușmanul, iar victoria va fi amară. 

Chaghan reuși în cele din urmă să se adune. 

— N-ai niciun drept să rămâi aici, spuse el. Glasul îi tremura ușor 
când vorbea, însă ridică o mână subțire către Femeie, într-un gest de 
alungare. Locul tău e pe tărâmul morţilor. Întoarce-te printre ei. 

— Nu-ncerca asta, rânji batjocoritor Femeia. Nu poţi să m-alungi. La 
vremea mea am înfrânt șamani mult mai puternici decât tine. 

— Nu există șamani mai puternici decât mine, spuse Chaghan și 
începu o incantaţie în graiul lui, graiul aspru și gutural pe care-l 
vorbise odată Jiang, graiul pe care Rin îl recunoștea acum drept 
hinterlandez. 

Ochii îi aruncau o lumină aurie. 

Femeia începu să tremure, ca și cum ar fi stat deasupra unui 
cutremur, apoi izbucni pe neașteptate în flăcări. Focul îi lumină faţa pe 
dinăuntru, ca un cărbune strălucitor, ca un tăciune cât pe ce să 
explodeze. 

Se nărui. 


Chaghan o prinse pe Rin de încheietura mâinii și o trase. Fata 
deveni iar imaterială, gonind ameţitor în spaţiul unde lucrurile nu 
erau reale. Nu ea hotăra unde mergeau; nu se putea concentra decât să 
rămână întreagă, să rămână ea însăși, până când Chaghan se opri și 
Rin reuși să se orienteze fără să se piardă cu totul. 

Acesta nu era Panteonul. 

Aruncă o privire în jur, dezorientată. Erau într-o încăpere slab 
luminată, cam cât biroul lui Altan, cu tavan jos și curbat care-i obliga 
să se gârbovească. Oriunde s-ar fi uitat, plăcuțe fuseseră așezate în 
mozaicuri pentru a înfățișa scene pe care nu le recunoștea și nici nu le 
înțelegea. Un pescar ducând un năvod plin cu războinici în armuri. Un 
băieţel înconjurat de un dragon. O femeie cu părul lung plângând 
aplecată peste o sabie ruptă și două cadavre. În mijlocul încăperii se 
afla un altar hexagonal mare, gravat cu șaizeci și patru de caractere în 
scrierea nikara veche. 


— Unde suntem? întrebă Rin. 

— Într-un loc sigur ales de mine, spuse Chaghan, care părea vizibil 
zguduit. Era mult mai puternică decât mă așteptam. Am venit în 
primul loc la care m-am putut gândi. Este un Oracol. Aici putem pune 
întrebări despre Femeia ta. Haide la altar. 

Rin privi în jur uimită în timp ce-l urma, trecându-și degetele peste 
plăcuțele pictate cu grijă. 

— Face parte din Panteon? 

— Nu. 

— Atunci e un loc real? 

— E real în mintea ta, răspunse Chaghan. Asta-i tot ce poate fi mai 
real. 

— Jiang nu m-a învăţat nimic despre așa ceva. 

— Pentru că voi, nikara, sunteți foarte primitivi, spuse Chaghan. Tot 
mai credeți că există o relaţie strict binară între lumea materială și 
Panteon. Credeţi că atunci când invocaţi un zeu e totuna cu a chema 
câinele din curte să vină în casă. Dar nu puteţi concepe lumea visului 
ca pe un loc fizic. Zeii sunt pictori. Lumea voastră materială e o pânză, 
iar Oracolul acesta e un unghi din care putem vedea culorile de pe 
paletă. De fapt nu este un loc, ci o perspectivă. Însă tu îl vezi ca pe o 
încăpere, pentru că mintea ta omenească nu poate înțelege altceva. 

— Dar altarul? Mozaicurile? Cine le-a făcut? 

— Nimeni. Tot nu poţi să înţelegi. Sunt creaţii ale minţii, care să te 
ajute să cuprinzi concepte deja scrise. Pentru Talwu, încăperea asta 
arată cu totul altfel. 

— Talwu? 

Chaghan își îndreptă bărbia spre ceva din fața lor. 

— Te-ai întors foarte repede, rosti o voce rece, străină. 

În lumina slabă, Rin nu observase făptura care stătea în spatele 
altarului hexagonal. Aceasta ocoli cercul cu pas egal și făcu o 
plecăciune adâncă în fața lui Chaghan. Nu semăna cu nimic din ce 
văzuse fata vreodată; semăna cu un tigru, dar firele blănii erau lungi 
de jumătate de metru. Avea chip de femeie, labe de leu, dinți de porc 
și o coadă foarte lungă, ce putea fi a unei maimuțe. 

— Este o zeiță. Păzitoarea Hexagramelor, îi spuse Chaghan lui Rin în 
timp ce făcea o plecăciune la fel de adâncă. 


O trase și pe ea, pentru a-i imita gestul. 

Talwu înclină capul spre Chaghan. 

— ie ţi-a trecut vremea întrebărilor. Dar tu... O privi pe Rin. Tu nu 
mi-ai pus niciodată vreo întrebare. Poţi să începi. 

— Ce-i locul ăsta? îl întrebă fata pe Chaghan. Ce poate să-mi spună 
ea? 

— Oracolul adăpostește Hexagramele, îi răspunse el. Acestea sunt 
șaizeci și patru de combinaţii diferite de linii întrerupte și 
neîntrerupte. Îi arătă scrisul de pe laturile altarului și Rin văzu că într- 
adevăr fiecare caracter era format din câte șase linii. Pune-i întrebarea 
ta lui Talwu, aruncă o Hexagramă și ea o să-ți citească versurile. 

— Poate să-mi spună viitorul? 

— Nimeni nu poate ghici viitorul, care se schimbă tot timpul, 
fiindcă depinde mereu de alegeri individuale. Dar Talwu îți poate 
spune care sunt forțele implicate. Forma de bază a lucrurilor. Culoarea 
evenimentelor ce vor să vină. Viitorul este un tipar ce depinde de 
mișcările prezentului, însă Talwu poate citi curenţii pentru tine, așa 
cum un marinar încercat poate citi oceanul. Trebuie doar să-i adresezi 
o întrebare. 

Rin începea să înțeleagă motivul pentru care Chaghan inspira 
teamă. Era exact ca Jiang - inofensiv și excentric, până înțelegeai ce 
putere profundă se afla sub aparenţa fragilă. 

„Cum ar pune Jiang o întrebare?” Fata chibzui o clipă la formularea 
cererii, apoi păși către Talwu. 

— Ce vrea Phoenixul să știu eu? 

Talwu aproape că zâmbi. 

— Aruncă monedele de șase ori. 

Pe altarul hexagonal apărură pe neașteptate trei monede puse una 
peste alta. Nu erau monede ale Imperiului Nikara; erau prea mari, 
tăiate într-o formă hexagonală, cu ca taelii sau lingourile rotunde cu 
care era obișnuită Rin. Le luă și le cântări în palmă. Erau mai grele 
decât păreau. Pe faţa fiecăreia era gravat profilul inconfundabil al 
Împăratului Roșu; pe revers erau înscrise caractere în nikara veche pe 
care nu le putea descifra. 

— Fiecare aruncare va determina un vers în Hexagramă, spuse 
Chaghan. Aceste versuri sunt tipare scrise în univers. Sunt combinaţii 


străvechi, descrieri de forme ce au existat cu mult înainte să ne naștem 
vreunul dintre noi. Pentru tine nu vor avea nicio noimă, dar Talwu le 
va citi, iar eu le voi interpreta. 

— De ce trebuie să le interpretezi tu? 

— Pentru că sunt Prezicător. Asta sunt instruit să fac, spuse 
Chaghan. Hinterlandezii nu-i cheamă pe zei, ca voi. Noi mergem la ei. 
Șamanii noștri stau ore în șir în transă, aflând tainele cosmosului. Am 
petrecut în Panteon mai mult timp decât în lumea ta. Am descifrat 
până acum destule Hexagrame ca să știu cum descriu ei forma lumii 
noastre. Și dacă încerci să interpretezi singură n-o să faci decât să te 
dezorientezi. Lasă-mă să te ajut. 

— Bine. 

Rin aruncă monedele pe altarul hexagonal. 

Toate trei căzură cu caracterele nikara în sus. 

— Prima linie, neîntreruptă, citi Talwu. Este gata să meargă, dar 
urmele i se întretaie. 

— Ce-nseamnă asta? întrebă Rin. 

Chaghan clătină din cap. 

— Poate însemna mai multe lucruri. Înţelesul versurilor se 
nuanţează în funcţie de celelalte. Termină Hexagrama. 

Rin aruncă din nou monedele. Toate căzură cu efigia în sus. 

— A doua linie, întreruptă, citi Talwu. Subiectul se înalță la locul lui 
din soare. Va fi noroc suprem. 

— Asta-i bine, nu? întrebă Rin. 

— Depinde al cui noroc va fi, spuse Chaghan. Subiectul nu ești 
neapărat tu. 

A treia aruncare fu cu o efigie și două monede cu caracterele nikara 
în sus. 

— A treia linie, întreruptă. Sfârșitul zilei a venit. Năvodul a fost 
aruncat pe soarele la apus. Asta arată ghinion. 

Rin simți un fior rece neașteptat. Sfârșitul unei epoci, un soare 
apunând asupra unei ţări... nu prea avea nevoie de Chaghan să 
interpreteze în locul ei. 

— N-o să câştigăm războiul ăsta, nu? o întrebă pe Talwu. 

— Eu nu fac decât să citesc Hexagramele, îi răspunse ea. Nu confirm 
și nu infirm nimic. 


— Pe mine mă îngrijorează năvodul, spuse Chaghan. E o capcană. 
Ne-a scăpat ceva. O cursă a fost întinsă pentru noi, dar n-o putem 
vedea. 

Cuvintele lui o derutau pe fată la fel de mult ca și versul în sine, însă 
el îi porunci să arunce din nou monedele. Două caractere nikara, o 
efigie. 

— A patra linie, neîntreruptă, citi Talwu. Subiectul vine, grăbit cu foc, 
cu moarte, să fie respins de toţi. Ca o ieșire; ca o intrare. Parcă arzând; 
parcă murind; parcă aruncat. 

— Asta-i destul de clară, spuse Chaghan, deși Rin avea mai multe 
întrebări despre versul acesta decât despre celelalte. Deschise gura, 
însă bărbatul clătină din cap și zise: Aruncă din nou monedele. 

Talwu cobori privirea. 

— A cincea linie, întreruptă. Subiectul plânge cu șiroaie de lacrimi, 
gemând de durere. 

Chaghan părea uimit. 

— Serios? 

— Hexagramele nu mint, spuse Talwu, cu glas lipsit de orice emoție. 
Singurele minciuni stau în interpretare. 

Mâna lui Chaghan tremură pe neașteptate. Mărgelele de lemn ale 
brățării zdrăngăniră, răsunând în încăperea tăcută. Rin îi aruncă o 
privire îngrijorată, însă el clătină din cap și-i făcu semn să termine. Cu 
braţele îngreunate de groază, Rin aruncă monedele a șasea și ultima 
oară. 

— Un conducător își părăsește poporul, citi Talwu. Un cârmuitor 
începe o campanie. Cineva găsește mare bucurie în decapitarea 
dușmanilor. Asta semnifică răul. 

Ochii spălăciți ai lui Chaghan erau larg deschişi. 

— Ai aruncat a Douăzeci și șasea Hexagramă. Năvodul, anunţă 
Talwu. Este o înlănţuire, și un conflict. Se vor petrece lucruri care 
există doar unul lângă altul. Ghinion și victorie. Eliberare și moarte. 

— Dar Phoenixul... Femeia... 

Rin nu primise niciunul dintre răspunsurile pe care le dorise. Talwu 
n-o ajutase deloc; o avertizase doar despre lucruri și mai rele care vor 
veni, evenimente pe care n-avea puterea să le împiedice. 

Talwu ridică o mână cu gheare. 


— Timpul tău pentru întrebări s-a terminat. Întoarce-te într-o lună 
și poţi să arunci altă Hexagramă. 

Înainte ca Rin să apuce să spună ceva, Chaghan îngenunche grăbit și 
o trase pe fată lângă el. 

— Mulţumesc, Prealuminată, spuse el, iar lui Rin îi șopti: Nu spune 
NIMIC. 

Încăperea se descompuse când ea îngenunche și, cu o smucitură 
înghețată, de parcă fusese cufundată în apă rece, Rin se trezi împinsă 
înapoi în corpul material. 

Trase adânc aer în piept. Deschise ochii. 

Lângă ea, Chaghan se ridică în șezut. Ochii lui spălăciți erau uriași, 
înfundaţi în orbitele adânci. Privirea părea să-i fie încă îndreptată 
asupra unui lucru aflat la foarte mare depărtare, ceva ce nu se afla cu 
totul în lumea aceasta. Treptat, reveni în sine și, când observă în cele 
din urmă prezența lui Rin, căpătă o expresie de agitaţie profundă. 

— Trebuie să mergem la Altan. 


Dacă fu surprins când Chaghan năvăli în depozitul Sihang urmat de 
Rin, Altan nu dădu niciun semn. Părea prea extenuat ca să-l mai 
tulbure ceva. 

— Strânge-i pe Cike, spuse Chaghan. Trebuie să plecăm din oraș. 

— Pe ce temei? întrebă Altan. 

— A fost aruncată o Hexagramă. 

— Credeam că nu mai poţi să întrebi decât după o lună. 

— N-a fost a mea, spuse Chaghan. A fost a ei. 

Altan nici nu se uită la Rin. 

— Nu putem să plecăm din Khurdalain. Au nevoie de noi mai mult 
ca oricând. Suntem pe punctul să pierdem orașul. Dacă Federaţia trece 
de noi, intră în inima ţării. Noi suntem ultima linie de apărare. 

— Duci o bătălie pe care Federaţia n-are nevoie s-o câștige, spuse 
Chaghan. Hexagramele au vorbit despre o mare victorie și multă 
distrugere. Khurdalain n-a fost decât o piedică pentru ambele părți. 
Există un alt oraș pe care-l vrea Mugen acum. 


— Imposibil, zise Altan. Ei nu pot ajunge așa repede la Golyn Niis 
plecând de pe coastă. Calea pe râul Golyn e prea îngustă ca să 
transporte coloane de trupe. Trebuie să găsească trecătoarea din 
munți. 

Chaghan ridică o sprânceană. 

— Pun rămâșag cu tine c-au găsit-o. 

— Foarte bine. În regulă. Altan se ridică. Te cred. Să mergem. 

— Pur și simplu? întrebă Rin. Fără nicio verificare? 

Altan ieși din încăpere și o luă pe coridor cu pas grăbit. 

Trebuiră să alerge ca să ţină pasul cu el. Cobori treptele depozitului 
până ajunse în fața celulei unde era ținut soldatul Federaţiei. 

— Ce faci? întrebă fata. 

— Verificarea, răspunse Altan și smuci ușa. 


Celula mirosea puternic a fecale. 

Prizonierul fusese înlănțuit de un stâlp din colțul încăperii, cu 
mâinile și picioarele legate și o cârpă îndesată în gură. Era inconștient 
când intrară; nu se clinti când Altan trânti ușa, nici când străbătu 
încăperea ca să îngenuncheze lângă el. 

Fusese bătut. Un ochi era umflat și pielea din jur avea o nuanţă 
intensă de mov, iar în jurul nasului spart se formase o crustă de sânge. 
Însă cele mai grave vătămări fuseseră produse de gaz: puţinele 
porţiuni de piele ce nu erau vineții erau bășicate, o erupție violentă de 
culoare roșie, așa încât fața nu-i mai arăta umană, ci mai degrabă ca 
un amestec înspăimântător de culori. Rin simți o satisfacție sălbatică 
văzând trăsăturile atât de arse și de desfigurate. 

Altan puse două degete ca să deschidă o rană de pe obrazul 
prizonierului și-l împunse brusc. 

— Trezirea, spuse el în mugini fluentă. Cum te simţi? 

Gemând, prizonierul deschise încet ochii umflați. Când îl văzu pe 
Altan, tuși și scuipă la picioarele lui. 

— Răspuns greșit, zise tânărul și-și apăsă unghia în rană. 

Prizonierul urlă, iar Altan îi dădu drumul. 


— Ce vrei? întrebă prizonierul. 

Accentul lui mugini era aspru și neclar, departe de cel rafinat pe 
care-l studiase Rin în Sinegard. Fata avu nevoie de o clipă ca să-i 
înțeleagă vorbirea în dialect. 

— Mi-am dat seama că de fapt Khurdalainul n-a fost niciodată 
obiectivul principal, zise Altan degajat, sprijinindu-se pe coapse. Poate 
că vrei să ne spui tu care e acela. 

Pe faţa însângerată, zâmbetul îngrozitor al prizonierului îi 
schimonosi cicatricele arsurilor. 

— Khurdalain, repetă el, rostogolind cuvântul nikara prin gură ca pe 
o flegmă. Cine și-ar dori să ocupe haznaua asta? 

— Nu contează, zise Altan. Încotro e îndreptată ofensiva principală? 

Prizonierul îi aruncă o privire fioroasă și pufni. 

Altan ridică mâna și-l pălmui peste partea bășicată a feţei. Rin 
tresări. Lovindu-i rănile deschise, cu carne vie, Altan îi provoca dureri 
mai mari și mai intense. 

— Unde-i cealaltă ofensivă? repetă el. 

Prizonierul scuipă sânge la picioarele lui. 

— Răspunde-mi! strigă Altan. 

Rin tresări. Prizonierul ridică privirea. 

— Porc nikara, mârâi el. 

Altan îl prinse de părul de pe ceafă. Îi trase un pumn în ochiul deja 
învineţit. Și iar. Și iar. Sângele zbură prin încăpere, împrăștiindu-se pe 
podeaua de pământ. 

— Încetează! ţipă Rin. 

Altan se întoarse. 

— Pleacă de-aici sau taci din gură, spuse el. 

— În ritmul ăsta, o să leșine, răspunse ea, cu inima bătând să-i 
spargă pieptul. Și n-avem timp să-l trezim. 

Pentru o clipă Altan se uită la ea cu ochii rătăciţi, apoi încuviință 
scurt și se întoarse la prizonier. 

— Scoală-te. 

Soldatul mormăi ceva ce nu înţelese niciunul dintre ei. 

Altan îl lovi cu piciorul în coaste. 

— Scoală-te! 


Prizonierul scuipă încă o flegmă plină de sânge pe cizmele lui. Capul 
îi căzu într-o parte. Altan își șterse degetul de pământ cu încetineală 
voită, apoi îngenunche în fața prizonierului. Îl atinse sub bărbie cu 
două degete și-i ridică faţa spre el într-un gest care părea aproape 
intim. 

— Cu tine vorbesc, îi spuse. Hei. Trezește-te. 

Îl pălmui până când deschise iar ochii. 

— N-am nimic de spus, zise batjocoritor prizonierul. 

— O să spui, răspunse Altan. Glasul îi coborî, mult sub strigătele 
dinainte. Știi ce este un speeran? 

Ochii prizonierului se mijiră de nedumerire. 

— Poftim? 

— Sigur știi, zise Altan blând. Glasul îi devenise un tors de felină, 
scăzut, catifelat. Cu siguranţă ai auzit povești despre noi. Insula n-a 
fost uitată. Probabil că erai copil când au masacrat ai tăi Speerul, nu? 
Ştiai că au făcut-o peste noapte? Au ucis toți bărbaţii, femeile și copiii. 

Pe tâmplele prizonierului se iviră broboane de sudoare, care se 
scurgeau amestecându-se cu firicelele de sânge proaspăt. Altan pocni 
din degete în fața ochilor lui. 

— Vezi asta? Îmi vezi degetele? Da sau nu? 

— Da, spuse prizonierul răgușit. 

Altan își înclină capul spre un umăr. 

— Se zice că ai tăi erau îngroziți de speerani. Că generalii au dat 
ordine să nu scape nici un singur copil speeran, pentru că erau 
înfricoșați de ce am putea deveni. Ştii de ce? 

Prizonierul privea pierdut în faţă. 

Altan pocni iarăși din degete. Degetul mare și arătătorul izbucniră în 
flăcări. 

— De-asta, zise el. 

Prizonierului îi ieșiră ochii din cap de groază. 

Altan duse mâna spre fața lui, astfel încât flacăra să se apropie 
amenințător de bășicile făcute de gaz. 

— O să te ard bucată cu bucată, spuse el. 

Avea un ton atât de blând, încât ai fi zis că-i vorbește unei iubite. 

— O să încep cu tălpile. O să-ţi provoc durere puţin câte puţin, ca 
nu cumva să-ți pierzi cunoștința. Rănile se vor cauteriza imediat ce 


apar, așa că n-o să mori din cauza pierderii de sânge. Când labele 
picioarelor vor fi carbonizate, cu totul înnegrite, voi trece la degetele 
de la mâini. O să le fac să cadă unul câte unul. O să pun cioturile arse 
pe o sfoară și o să ţi-o atârn la gât. Când termin cu extremităţile, o să 
trec la testicule. O să le perpelesc așa de încet, c-o să înnebunești de 
durere. Atunci o să cânți. 

Ochii prizonierului se zbăteau nebunește, dar tot clătină din cap. 

Tonul lui Altan se îmblânzi și mai mult. 

— Nu trebuie neapărat să fie așa. Divizia ta ne-a lăsat să te luăm. Nu 
le datorezi nimic. Glasul îi devenise mângâietor și hipnotic, aproape 
gingaș. Ceilalți voiau să te omoare, să știi. Execuţie publică în fața 
civililor. Te-ar fi sfâșiat. Ochi pentru ochi. Vocea lui Altan era 
încântătoare. Când voia, putea fi extrem de frumos, de charismatic. 
Dar eu nu sunt ca ei. Sunt rațional. Nu vreau să-ţi fac rău. Vreau doar 
să cooperezi. 

Gâtul soldatului tresări evident, când înghiţi un nod. Își plimbă 
privirea peste chipul lui Altan; era derutat fără scăpare, încercând să 
înțeleagă ceva și neajungând la nicio concluzie. Altan purta două 
măști în același timp, simulând două entități opuse, iar prizonierul nu 
știa la care să se aștepte sau pe care s-o mulțumească. 

— Spune-mi, și pot să te eliberez, spuse Altan blând. Spune-mi, și te 
las să pleci. Nu? întrebă el cercetându-i chipul. Foarte bine. 

Flăcările lui se înteţiră, aruncând scântei prin aer. Prizonierul ţipă. 

— Golyn Niis! 

Altan ţinu flăcările periculos de aproape de ochii prizonierului. 

— Explică. 

— Nu ne-a interesat niciodată să cucerim Khurdalainul, scuipă 
prizonierul. Obiectivul a fost tot timpul Golyn Niis. Cele mai bune 
divizii ale voastre s-au îngrămădit pe coastă imediat ce a început 
războiul. Proști! N-am vrut niciodată orașul ăsta de la mare. 

— Decât pentru flotă, spuse Altan. Khurdalain a fost punctul de 
intrare pentru toate ofensivele. Nu puteţi ajunge la Golyn Niis fără să 
treceţi prin Khurdalain. 

— A mai fost o flotă, șuieră prizonierul. Au fost multe flote, care au 
navigat la sud de orașul ăsta nenorocit. Au găsit trecătoarea din munți. 
Sărmani proști, aţi crezut c-o puteţi ține tăinuită? Acum se îndreaptă 


direct spre Golyn Niis. Capitala voastră de război o să ardă. Forţele 
noastre armate avansează direct prin inima ţării și voi sunteți tot 
blocați aici, în orașul ăsta jalnic. 

Altan retrase mâna. 

Rin tresări instinctiv, așteptându-se să lovească din nou. 

Însă Altan își stinse flacăra și-l bătu îngăduitor pe cap pe prizonier. 

— Bravo, spuse în șoaptă. Mulţumesc. 

Dădu din bărbie spre Rin și Chaghan, făcându-le semn că sunt gata 
de plecare. 

— Stai, zise grăbit prizonierul. Ai zis că-mi dai drumul. 

Altan ridică ochii spre tavan și oftă. O picătură mică de sudoare i se 
scurgea pe gât din spatele urechii. 

— Sigur, spuse el. O să-ți dau drumul. 

Își trecu mâna peste gâtul lui. Un jet de sânge ţâșni. 

Pe chipul prizonierului se așternu o expresie uimită. Scoase un ultim 
sunet surprins și sugrumat. Apoi ochii i se închiseră și capul îi căzu în 
față. Aerul se umplu de miros de carne arsă și sânge încins. 

Rin simţea gustul fierii în fundul gâtului. Trecu multă vreme până își 
aminti să respire. 

Altan se ridică în picioare. În lumina slabă i se vedeau pe gât venele 
umflate. Trase adânc aer în piept și apoi expiră încet, ca un fumător de 
opiu, ca un om care abia își umpluse plămânii cu un drog. Se întoarse 
spre ei. Ochii îi străluceau roșiatic în beznă. N-aveau nimic omenesc. 

— Bine, îi spuse locotenentului său. Ai avut dreptate. 

Chaghan nu se clintise pe durata întregului interogatoriu. 

— Rareori greșesc, spuse el. 

Baji căscă zgomotos, tresări și-și întinse mult gâtul într-o parte. În 
aerul încă nemișcat al dimineţii se auzi o serie de trosnituri. Nu aveau 
loc să se întindă în șampană, așa că dormeau în reprize scurte și 
întrerupte, chirciţi în poziţii ce cauzau crampe musculare. Bărbatul 
clipi dezorientat un minut, apoi întinse piciorul peste barca îngustă ca 
s-o înghiontească pe Rin. 

— Pot să preiau eu plantonul. 

— Nu-i nevoie, zise Rin. 

Ședea ghemuită, cu mâinile băgate la subsuori, și aplecată înainte, 
cu capul sprijinit pe genunchi. Privea în gol la apa ce curgea în jur. 

— Chiar trebuie să dormi un pic. 

— Nu pot. 

— Ar trebui să-ncerci. 

— Am încercat, spuse fata scurt. 

Nu-și putea scoate din minte vocea lui Talwu. Auzise rostirea 
Hexagramei o singură dată, însă era greu de crezut că avea să uite fie și 
un singur cuvânt. Îi fusese întipărită în minte și, indiferent de câte ori 
o rememora, n-o putea interpreta în niciun fel care să n-o 
îmbolnăvească de groază. 

Grăbit cu foc, cu moarte... parcă arzând; parcă murind... subiectul are 
șiroaie de lacrimi... mare bucurie în decapitarea dușmanilor... 

Până atunci considerase divinaţia cel mult o știință vagă, o slabă 
aproximare. Însă cuvintele lui Talwu nu erau nici pe departe vagi. 
Golyn Niis nu putea avea decât o singură soartă. 

Ai aruncat a Douăzeci și Şasea Hexagramă. Năvodul. Chaghan 
spusese că năvodul însemna că fusese întinsă o capcană. Însă fusese 
întinsă pentru Golyn Niis? Ea se declanșase deja, sau ei se îndreptau 
direct spre moarte? 

— O să te extenuezi. Îngrijorarea n-o să-mpingă bărcile astea mai 
repede. Baji își întinse gâtul până auzi încă un trosnet mulțumitor. Și 
nici n-o să-i aducă înapoi pe morți. 

Goneau în susul râului Golyn, înaintând incredibil de iute într-o 
călătorie pe care un călăreț ar fi parcurs-o într-o lună. Aratsha îi trăgea 


prin apă cu o viteză uluitoare, totuși abia peste o săptămână aveau să 
ajungă la delta luxuriantă unde fusese ridicat orașul. 

Rin ridică privirea spre barca din față, unde se afla Altan. Călătorea 
cu Chaghan; stăteau cu capetele aplecate unul spre celălalt și vorbeau 
pe ton scăzut, ca de obicei. Așa făceau de când plecaseră din 
Khurdalain. Poate că Chaghan și Qara erau gemeni-ancoră, însă 
Chaghan părea legat cu adevărat de Altan. 

— De ce nu-i Chaghan comandant? întrebă ea. 

Baji păru nedumerit. 

— Ce vrei să spui? 

— Nu-nţeleg de ce-l ascultă Chaghan pe Altan, zise fata. 

În faţa Femeii, el se declarase cel mai puternic şaman în viaţă și Rin 
îl credea. Chaghan naviga prin lumea spiritului ca și cum îi aparţinea, 
de parcă el însuși era un zeu. Cike nu ezitau să-i răspundă obraznic lui 
Altan, însă nu-l văzuse pe niciunul dintre ei îndrăznind măcar să-l 
contrazică pe Chaghan. Altan le inspira loialitate, iar Chaghan le 
inspira teamă. 

— EI trebuia să fie comandant după Tyr, spuse Baji, dar a fost dat 
deoparte după ce a apărut Altan. 

— Și nu l-a deranjat? 

Rin nu-și putea imagina pe cineva precum Chaghan cedând pașnic 
autoritatea. 

— Bineînţeles că nu i-a plăcut. Aproape că scotea flăcări când Tyr a 
început să-l favorizeze pe băiatul de aur din Sinegard. 

— Și atunci, de ce... 

— De ce-i mulțumit să-l slujească pe Altan? La început n-a fost. A 
bombănit o săptămână întreagă, până când Altan s-a săturat. I-a cerut 
lui Tyr permisiunea să-l provoace la duel și a obținut-o. L-a dus pe 
Chaghan în vale trei zile. 

— Și ce s-a-ntâmplat? 

Baji pufni. 

— Ce se-ntâmplă când se bate cineva cu Trengsin? Când s-a întors, 
tot părul alb și frumos al lui Chaghan era înnegrit de foc, iar el îl 
asculta pe Altan ca un câine bătut. Prietenul nostru din Hinterlanda 
poate spulbera minţi, dar nu se poate atinge de Trengsin. Nimeni nu 
poate. 


Rin coborî din nou capul pe genunchi și închise ochii în lumina 
soarelui care răsărea. Nu mai dormise - de fapt, nu se odihnise - de 
când plecaseră din Khurdalain. Însă trupul nu-i mai putea rezista. Era 
așa de obosită... 

Barca se zgudui și fata se ridică brusc în șezut. Intraseră drept în 
barca din faţa lor. 

— E ceva în apă! strigă Ramsa de la provă. 

Rin se uită peste bord și miji ochii. Apa avea aceeași culoare maronie 
tulbure, până privi în susul râului. 

La început, crezu că era o iluzie optică, un joc de lumină creat de 
razele soarelui. Apoi barca ajunse într-o zonă ciudată cu apă colorată 
și Rin își trecu degetele peste margine. După care le trase îngrozită. 

Pluteau pe un râu de sânge. 

Altan și Chaghan tresăriră cu exclamaţii surprinse. În spatele lor, 
Unegen scoase un urlet prelung, neomenesc. 

— Ah, zeilor, spunea Baji fără încetare. Ah, zeilor, ah, zeilor, ah, 
zeilor. 

Apoi, trupuri neînsuflețite începură să plutească spre ei. 

Rin încremeni, cuprinsă de spaima absurdă că morţii ar putea fi 
dușmanul, că se vor ridica din apă și-i vor ataca. 

Barca se opri cu totul. Erau înconjurați de cadavre. Soldați. Civili. 
Bărbaţi. Femei. Copii. Erau la fel de umflaţi și de palizi. Unele chipuri 
erau desfigurate, ciopârţite cu totul. Altele erau doar lipsite de 
expresie, resemnate, legănându-se inerte în apa stacojie de parcă n-ar 
fi fost niciodată corpuri vii, care răsuflaseră. 

Chaghan întinse mâna să cerceteze buzele vineţii ale unei fetițe. 
Buzele îi erau țuguiate într-o expresie de concentrare, de parcă nu 
atingea un hoit care unduia pe apă, ci mergea pe o urmă. 

— Cadavrele astea sunt de multe zile în râu. De ce n-au ajuns încă 
în mare? 

— Din cauza barajului Golyn Niis, sugeră Unegen. Nu le lasă să 
treacă. 


— Dar mai avem încă destui kilometri până în oraș... 
Glasul lui Rin se stinse. Tăcură toți. 

Altan se ridică în capătul bărcii lui. 

— Coborâţi. Luaţi-o la fugă. 


Drumul către Golyn Niis era pustiu. Qara și Unegen plecară în 
recunoaștere, însă nu raportară niciun semn de combatanți inamici. 
Totuși, prezența Federaţiei era evidentă oriunde s-ar fi uitat: iarbă 
călcată în picioare, focuri de tabără părăsite, petice dreptunghiulare pe 
pământ unde fuseseră ridicate corturile. Rin era convinsă că soldaţii 
Federaţiei îi așteptau, pregătindu-le o ambuscadă, însă, pe măsură ce 
se apropiau de oraș, își dădu seama că n-avea nicio logică; Federaţia n- 
ar fi avut de unde să știe că veneau și n-ar fi întins o capcană atât de 
complicată pentru un detașament atât de mic. 

Ar fi preferat o ambuscadă. Liniștea era mult mai rea. 

Dacă Golyn Niis ar fi fost încă asediat, Federaţia ar fi fost cu ochii în 
patru. S-ar fi așteptat la altercaţii. Ar fi pus gărzi ca să se asigure că 
eventualele întăriri nu pot ajunge la rezistența din interiorul orașului. 

Ar fi existat o rezistenţă. 

Însă Federaţia părea să-și fi făcut pur și simplu bagajele și să fi 
plecat. Nu-și bătuse capul nici măcar să lase în urmă o patrulă. Ceea 
ce însemna că Federaţiei nu-i mai păsa cine intra în Golyn Niis. 

Ceea ce însemna că orice s-ar fi aflat în spatele zidurilor orașului nu 
mai merita păzit. 


Când Cike reușiră în cele din urmă să deschidă porţile grele, fură 
asaltați de o duhoare îngrozitoare, care-i lovi ca o palmă peste faţă. 
Rin cunoștea mirosul. Avusese parte de el în Sinegard și Khurdalain. 
Acum știa la ce să se aștepte. Fusese o nebunie să spere orice altceva, 
dar tot nu putea înțelege pe deplin priveliștea care-i aștepta când 
trecură de barieră. 


Rămaseră toți nemișcați la poartă, nedorind să mai facă niciun pas. 

Multă vreme, niciunul dintre ei nu putu să vorbească. 

Apoi Ramsa căzu în genunchi și începu să chicotească. 

— Khurdalain, spuse el gâfâind. Am fost toţi atât de obsedați să 
apărăm Khurdalainul. 

Se îndoi de mijloc, cutremurându-se de râs, și bătu cu pumnii în 
ţărână. 

Rin îl invidie. 


Golyn Niis era un oraș al cadavrelor. 

Trupurile neînsuflețite fuseseră aranjate cu atenție, de parcă 
Federaţia voise să lase un mesaj următorilor oameni care aveau să 
intre în oraș. Distrugerea vădea o măiestrie stranie, o simetrie sadică. 
Cadavre stivuite în șiruri drepte, regulate, formând piramide de zece, 
apoi nouă, apoi opt. Cadavre înșirate lângă ziduri. Cadavre așezate de- 
a latul străzilor, în rânduri ordonate. Cadavre rânduite cât vedeai cu 
ochii. 

Nimic nu se mișca. Singurele sunete din oraș erau ale vântului care 
foșnea prin ruine, bâzâitul muștelor și ţipetele hoitarilor. 

Rin lăcrima. Duhoarea era copleșitoare. Se uită la Altan, însă chipul 
lui era o mască. Îi ducea cu stoicism pe strada principală către centrul 
orașului, parcă hotărât să vadă cu ochii lui toată amploarea distrugerii. 

Mergeau în tăcere. 

Arta Federaţiei devenea cu atât mai elaborată, cu cât înaintau. 
Aproape de piața centrală, cadavrele fuseseră expuse în stări de 
pângărire incredibile, în poziţii grotești ce sfidau imaginaţia 
omenească. Cadavre bătute în cuie de scânduri. Cadavre atârnate de 
limbă în cârlige. Cadavre dezmembrate în toate chipurile; fără capete, 
fără membre, etalând mutilări ce trebuie să fi avut loc cât victimele 
mai erau în viață. Degete tăiate, apoi adunate în grămăjoară lângă 
mâinile ciuntite. Un șir întreg de bărbaţi castraţi, cu penisurile așezate 
cu atenţie în gurile căscate. 

Cineva găsește mare bucurie în decapitarea dușmanilor. 


Erau foarte multe decapitări. Capete stivuite în grămăjoare 
ordonate, încă nu atât de descompuse cât să fi devenit cranii, dar fără 
să mai aibă fețe omenești. Chipurile celor care mai aveau încă destulă 
carne pentru expresii faciale afișau măști identice de apatie, de parcă 
n-ar fi fost niciodată vii. 

Parcă arzând; parcă murind. 

Probabil că datorită unei dorinţe inițiale de salubritate, sau poate 
din simplă curiozitate, Federaţia încercase să aprindă câteva piramide 
de cadavre. Renunţase însă înainte de a duce treaba la bun sfârșit. 
Poate că nu voise să irosească uleiul. Poate că duhoarea devenise de 
neîndurat. Trupurile acelea erau grotești, pe jumătate carbonizate; 
părul devenise cenușă, iar pielea se înnegrise și se încrețise, însă 
partea cea mai rea se afla dedesubtul cenușii, ceva ce putea fi deslușit 
ca fiind o rămășiță omenească. 

Subiectul plânge cu șiroaie de lacrimi, gemând de durere. 

În piață găsiră schelete ciudat de scunde - nu cadavre, ci schelete ce 
străluceau alb pur. La început părură oase de copii, însă după ce le 
cercetă mai îndeaproape, Enki văzu că erau trunchiuri de adulți. Se 
aplecă și atinse pământul în care fusese înțepenit unul dintre schelete. 
Partea de sus a corpului fusese complet jupuită și oasele străluceau în 
razele soarelui, în timp ce partea de jos rămăsese neatinsă în pământ. 

— Au fost îngropaţi, zise el dezgustat. Au fost îngropaţi până la 
mijloc, apoi au slobozit câinii peste ei. 

Rin nu putea înţelege cum reușise Federaţia să găsească atâtea feluri 
de a provoca suferință, dar fiecare cotitură dădea la iveală alt exemplu 
în șirul de orori, sălbăticia barbară fiind egalată doar de inventivitate. 
O familie, încă ţinându-se în braţe, trasă în aceeași țeapă. Prunci 
zăcând pe fundul căzilor, cu pielea având o nuanţă oribilă de stacojiu, 
plutind în apa în care fuseseră fierți de vii. 

În orele ce trecură, singurele creaturi vii pe care le întâlniră fură 
câinii, îngrășaţi nefiresc de mâncatul cadavrelor. 

Câini și hoitari. 

— Ordine? îl întrebă în cele din urmă Unegen pe Altan. 

Se uitară toți la comandantul lor. 

Altan nu scosese o vorbă de când pășiseră pe porţile orașului. 
Căpătase o nuanță pământie, spectrală. Părea bolnav. Transpira 


abundent și brațul stâng îi tremura. Când ajunseră la altă grămadă de 
cadavre carbonizate, se cutremură, căzu în genunchi și nu putu merge 
mai departe. 

Pentru el, nu era primul genocid. 

„Este Speer din nou”, își zise Rin. Probabil că Altan își imaginase 
masacrul din Speer, își imaginase cum fusese măcelărit peste noapte 
poporul lui, ca niște vite. 

După mult timp, Chaghan îi întinse mâna. 

Altan o prinse și se ridică în picioare. Înghiţi un nod și închise ochii. 
Pe chip i se așternu din nou, printr-o unduire stranie, o mască de 
detaşare, ca o fațadă de indiferenţă alcătuind o protecţie peste faţă și 
închizând înăuntru orice slăbiciuni. 

—  Împrăștiaţi-vă, ordonă el cu glas imposibil de calm. Găsiţi 
supraviețuitorii. 

Ultimul lucru pe care și l-ar fi dorit vreunul dintre ei era să se 
împrăștie, să rămână singuri înconjurați de moarte. 

Suni deschise gura să protesteze. 

— Dar Federaţia... 

— Federaţia nu-i aici. Sunt în drum spre inima țării de cel puţin o 
săptămână. Oamenii noștri au murit. Găsiţi-mi supraviețuitori. 


Găsiră dovezile unei ultime bătălii disperate la poarta de sud. Era 
limpede cine învinsese. Cadavrele Miliției primiseră același tratament 
bine gândit ca și ale civililor. Fuseseră adunate în mijlocul pieţei, 
grămăjoare ordonate de trupuri așezate cu grijă unele peste altele. 

Rin văzu steagul rupt al Miliției zăcând pe jos, ars și pătat de sânge. 
Mâna stegarului fusese tăiată de la încheietură; restul corpului zăcea la 
câţiva metri mai departe, cu ochi goi și nevăzători. 

Steagul purta stema cu dragon a Împăratului Roșu, simbolul 
Imperiului Nikara. În colţul din stânga jos era brodat numărul doi în 
scrierea nikara veche. Era însemnul Diviziei Doi. 

Lui Rin îi stătu inima în loc. 

Divizia lui Kitay. 


Se lăsă în genunchi și atinse steagul. Din spatele unui maldăr de 
cadavre se auzi un lătrat. Ridică privirea și văzu o corcitură închisă la 
culoare, plină de purici, venind către ea. Era cât un lup mic. Avea 
burta caraghios de rotundă, ca și cum se îndopase zile întregi. 

Trecu în fugă pe lângă Rin și se îndreptă spre cadavrul stegarului, 
adulmecându-l cu speranţă. 

Fata îl privi scormonind împrejur și salivând nerăbdător, și atunci 
ceva se rupse în ea. 

— Pleacă de-aici! ţipă și lovi câinele cu piciorul. 

Orice animal din Sinegard ar fi fugit înspăimântat cu coada între 
picioare, însă câinele acela își pierduse frica de ființele umane. Câinele 
acela trăise prea mult în mijlocul ospăţului suculent al masacrului. 
Poate bănuia că și ea mai avea puţin și murea. Poate credea că ar fi fost 
mai gustoasă carnea proaspătă decât cea putrezită. 

Mârâi și sări la ea. 

Greutatea uriașă a câinelui o luă prin surprindere pe Rin; animalul o 
doborî la pământ. Când se năpusti spre artera ei, începură să-i curgă 
balele, însă fata ridică braţele ca să se apere și câinele își înfipse colții 
în antebraţul ei stâng. Ea ţipă tare, totuși câinele nu-i dădu drumul. 
Cu brațul drept, se întinse după sabie, o scoase din teacă și lovi în sus. 

Lama pătrunse printre coastele câinelui. Fălcile animalului se 
înmuiară. 

Rin înjunghie din nou. Câinele căzu de pe ea. 

Sări în picioare și-și înfipse iarăși sabia, străpungându-l în lateral. 
Câinele se zbătea acum în chinurile morţii. Îl înjunghie din nou, de 
data asta în gât, de unde ţâșni un jet de sânge, care-i stropi faţa cu 
picături calzi. Își folosea acum sabia ca pe un pumnal, coborând iar și 
iar braţul, doar ca să simtă cum oasele și mușchii cedează sub metal, 
doar ca să facă rău și să distrugă ceva... 

— Rin! 

Cineva îi prinse braţul cu care ținea sabia. Se răsuci, dar Suni îi trase 
braţele la spate și o ținu strâns, ca să nu se poată mișca până nu se 
opri din plâns. 


— Ai avut noroc că nu te-a mușcat de braţul drept, zise Enki. Ţine 
asta pe rană o săptămână. Dacă începe să miroasă, vino imediat la 
mine. 

Rin își îndoi braţul. Peste mușcătură, Enki legase strâns o 
cataplasmă care ustura de parcă și-ar fi băgat brațul într-un viespar. 

— Îţi face bine, spuse el când Rin se strâmbă. O să prevină infecția. 
Nu vrem să turbezi. 

— Cred c-aș prefera să turbez, răspunse fata. Aș vrea să-mi pierd 
mințile. Cred c-aș fi mai fericită. 

— Nu mai vorbi așa, zise Enki cu asprime. Ai treabă de făcut. 

Însă era oare cu adevărat „treabă” ce făceau ei? Sau se amăgeau că, 
dacă vor găsi supraviețuitori, vor fi ispășiți pentru faptul că ajunseseră 
pur și simplu prea târziu? 

Își reluă munca jalnică de a cerceta străzile pustii, de a răscoli prin 
dărâmături, de a căuta prin case ale căror uși fuseseră spulberate. 
După câteva ore, încetă să mai spere să-l găsească pe Kitay în viață și 
începu să spere să nu-i găsească ea trupul, pentru că dacă l-ar fi văzut 
jupuit, dezmembrat, îndesat într-o roabă cu o grămadă de alte 
cadavre, ars pe jumătate, ar fi fost mai rău decât dacă nu l-ar fi găsit 
deloc. 

Mergea singură prin Golyn Niis, buimacă, încercând să vadă și în 
același timp să nu vadă. După o vreme își dădu seama că se învățase cu 
mirosul și în cele din urmă nici vederea cadavrelor nu mai fu un șoc, ci 
doar alte fețe pe care să le cerceteze în căutarea cuiva cunoscut. 

În tot acest răstimp, strigă numele lui Kitay. Ţipă de câte ori văzu 
vreo urmă de mișcare, orice ar fi putut să fie viu: o pisică dispărând pe 
o alee, un stol de ciori luându-și brusc zborul, surprinse de revenirea 
oamenilor care nu erau morţi sau pe moarte. Țipă zile în șir. 

Și apoi, din ruine, atât de slab, încât crezu că era un ecou, își auzi 
strigat numele. 


— Mai ţii minte când am zis că Probele sunt la fel de rele ca 
Speerul? întrebă Kitay. N-am avut dreptate. Asta-i la fel de rău ca 
Speerul. E mai rău decât Speerul. 

Nu era nici pe departe amuzant și niciunul dintre ei nu râse. 

Pe Rin o usturau ochii și gâtul de atâta plâns. Îi ţinuse mâna lui 
Kitay ore în șir, cu degetele strânse, și nu voia să-i mai dea drumul. 
Stăteau unul lângă altul într-un adăpost ridicat în grabă la mai bine de 
jumătate de kilometru de oraș, singurul loc unde puteau scăpa de 
duhoarea morţii ce pusese stăpânire pe Golyn Niis. Supravieţuirea lui 
Kitay era un adevărat miracol. Împreună cu un grup mic de soldaţi din 
Divizia Doi, se ascunsese multe zile sub cadavrele tovarășilor lor uciși, 
prea speriați să iasă, neștiind dacă patrulele Federaţiei nu se vor 
întoarce. 

Când păruse că se puteau îndepărta pe furiș de abatoare, se 
ascunseseră în mahalalele distruse din partea de est a orașului. 
Scoseseră din țâțâni o ușă de pivniță și umpluseră golul cu cărămizi, 
așa că din afară părea un zid. De aceea nu-i văzuseră Cike la prima 
trecere prin oraș. 

Doar câţiva soldaţi din detașamentul lui Kitay mai erau în viaţă, iar 
el nu știa dacă în oraș mai erau și alți supraviețuitori. 

— L-ai văzut pe Nezha? întrebă el în cele din urmă. Am auzit că 
fusese trimis la Khurdalain. 

Rin deschise gura să răspundă, însă de la rădăcina nasului până sub 
ochi i se răspândi o furnicătură îngrozitoare, iar în clipa următoare se 
sufocă în suspine necontrolate, chinuitoare și nu mai putu rosti niciun 
cuvânt. 

Kitay nu spuse nimic, ci întinse braţele în compasiune tăcută. Rin se 
prăbuși la pieptul lui. Era absurd că el trebuia s-o aline, că ea trebuia 
să fie cea care plângea, după toate prin câte trecuse tânărul. Însă Kitay 
era amorţit; pentru el, suferința devenise ceva firesc și nu putea jeli 
mai mult decât jelise deja. Încă o ţinea în braţe când Qara se strecură 
în cort. 


— Tu ești Chen Kitay? 

Nu fusese o întrebare propriu-zisă, ci trebuise doar să spună ceva ca 
să spulbere tăcerea. 

— Da. 

— Frai cu Divizia Doi când...? 

Glasul Qarei se stinse. 

Kitay încuviinţă. 

— Trebuie să ne pui la curent. Poţi să mergi? 


Sub cerul liber, în fața unui public tăcut format din Altan și gemeni, 
Kitay povesti cu glas șovăitor masacrul de la Golyn Niis. 

— Apărarea orașului a fost sortită pieirii de la bun început, spuse el. 
Credeam că mai dispunem de săptămâni bune, dar finalul ar fi fost 
același chiar dacă voi ne-aţi fi asigurat luni de zile. 

Golyn Niis fusese apărat de un conglomerat format din Diviziile Doi, 
Nouă și Unsprezece. În cazul acela, numărul mai mare nu însemnase 
și forță mai mare. Poate chiar mai rău decât în Khurdalain, soldaţii din 
provincii diferite aveau și mai puţin sentimentul coeziunii sau al 
obiectivului comun. Comandanții lor erau rivali, paranoici din cauza 
lipsei de încredere, și nu erau dispuși să împărtășească informaţii. 

— Irjah s-a tot rugat de Căpetenii să lase deoparte divergenţele. N-a 
reușit să-i aducă pe calea rațiunii. Kitay înghiți un nod. Primele două 
confruntări au mers prost. Ne-au luat prin surprindere. Au înconjurat 
orașul dinspre sud-est. Nu-i așteptam așa de repede. Nu credeam că 
au găsit trecătoarea prin munți. Dar au sosit noaptea și... l-au capturat 
pe Irjah. L-au jupuit de viu pe zidul orașului, ca să vadă toţi. Asta ne-a 
frânt rezistența. Majoritatea soldaților au vrut să fugă după aceea. 
După moartea lui Irjah, Diviziile Nouă și Unsprezece s-au predat în 
masă. Nu-i învinovăţesc. Erau depășiți numeric și au crezut că vor 
scăpa mai ușor dacă nu opun rezistenţă. S-au gândit că prizonieratul 
era preferabil morţii. Kitay se cutremură violent. S-au înșelat foarte 
tare. Generalul Federaţiei le-a acceptat capitularea cu toate 
formalitățile obișnuite. Le-a confiscat armele și i-a mânat în lagăre. A 


doua zi dimineață au fost duși pe munte și decapitați. După aceea, au 
dezertat mulți din Divizia Doi. Câţiva dintre noi am rămas să luptăm. 
N-avea niciun rost, dar... era mai bine decât să ne predăm. Nu voiam 
să-l facem de râs pe Irjah. Nu așa. 

— Stai, îl întrerupse Chaghan. Au luat-o pe împărăteasă? 

— Împărăteasa a fugit, răspunse Kitay. Și-a luat douăzeci de gărzi și 
s-a furișat afară din oraș în noaptea după moartea lui Irjah. 

Qara și Chaghan scoaseră în același timp sunete de neîncredere, însă 
Kitay clătină obosit din cap. 

— Cine s-o poată învinui? Fie fugea, fie îi lăsa pe monștrii ăia să 
pună mâna pe ea și cine știe ce i-ar fi făcut... 

Chaghan nu părea convins. 

— Jalnic, izbucni el și Rin fu de acord. 

Ideea că împărăteasa fugise dintr-un oraș în timp ce oamenii ei erau 
arşi, uciși, asasinați și violaţi contrazicea tot ce învățase fata despre 
arta războiului. Un general nu-și părăsește trupele. O împărăteasă nu- 
și părăsește poporul. 

Din nou, cuvintele lui Talwu păreau adevărate. 

Un conducător își părăsește poporul. Un cârmuitor începe o 
campanie... Bucurie în decapitarea dușmanilor. Asta semnifică răul. 

Exista oare altă cale de interpretare a Hexagramei, văzând dovezile 
distrugerilor din fața lor? Rin se torturase de una singură cu vorbele 
lui 'Talwu, încercând să le tălmăcească în orice fel care să nu indice 
masacrul de la Golyn Niis, dar se amăgise. Talwu le spusese exact la ce 
sd se aștepte. 

Rin ar fi trebuit să știe că totul era cu adevărat pierdut după ce 
împărăteasa îi abandonase pe nikara. 

Însă împărăteasa nu fusese singura care abandonase Golyn Niis. 
Armata predase orașul. Într-o săptămână, Golyn Niis fusese mai mult 
sau mai puţin oferit pe tavă Federaţiei și toată populaţia de jumătate 
de milion de oameni fusese supusă capriciilor forțelor cotropitoare. 

Capriciile acelea se dovediră a avea puţin de-a face cu orașul în sine. 
Federaţia dorise pur și simplu să stoarcă orice resurse găsea în Golyn 
Niis, pregătindu-se pentru înaintarea în inima ţării. Jefuiseră piaţa, 
adunaseră vitele și ceruseră ca toate familiile să le aducă proviziile de 


orez și cereale. Orice nu putea fi încărcat în căruţe, fusese ars sau lăsat 
să se strice. 

După aceea scăpaseră de oameni. 

— Au hotărât că decapitările durează prea mult, așa că au început să 
recurgă la mijloace mai eficiente, zise Kitay. Au început cu gaze. De 
fapt, probabil că știți și voi; au arma aceea care împrăștie ceață verzui- 
gălbuie... 

— Știu, spuse Altan. Am văzut-o și noi în Khurdalain. 

— Practic, au eliminat toată Divizia Doi într-o singură noapte, urmă 
Kitay. Unii dintre noi am opus o ultimă rezistență lângă poarta de sud. 
Când s-a risipit gazul, nimic nu mai rămăsese în viață. M-am dus acolo 
după aceea să caut supraviețuitori. La început nu mi-am dat seama ce 
vedeam. Peste tot pe pământ erau animale. Șoareci, șobolani, tot felul 
de rozătoare. Foarte multe. Se târâseră afară din găurile lor, ca să 
moară. După ce Miliția a fost eliminată, între soldaţi și oamenii noștri 
n-a mai existat nimic. Federaţia s-a distrat. A transformat totul într-un 
sport. Aruncau copii în sus, ca să vadă dacă reușesc să-i spintece 
înainte să atingă solul. Făceau concursuri să vadă câți civili pot aduna 
și decapita într-o oră. Se întreceau să vadă cine poate stivui mai 
repede cadavrele. I se frânse glasul. Aveţi apă? 

Qara îi dădu plosca ei, fără să spună nimic. 

— Cum a ajuns Mugenul așa? întrebă Chaghan uluit. Ce le-aţi făcut 
ca să vă urască atât de tare? 

— Nu-i vorba de ce le-am făcut, răspunse Altan și Rin observă că iar 
îi tremura mâna stângă. Așa sunt instruiți soldaţii Federaţiei. Când ești 
convins că viaţa ta nu înseamnă nimic în afara utilității ei pentru 
împărat, vieţile dușmanilor înseamnă chiar mai puţin de-atât. 

— Soldaţii Federaţiei nu simt nimic, spuse Kitay, încuviințând din 
cap. Nu se consideră oameni. Sunt piese într-un dispozitiv. Fac ce li se 
ordonă și singurul moment în care trăiesc bucuria este când se 
delectează cu suferința altuia. N-ai cum să-i determini să gândească 
rațional. N-ai cum să încerci să-i înţelegi. Sunt obișnuiți să 
răspândească o ticăloșie atât de grotescă, încât nu pot fi considerați 
propriu-zis umani. Lui Kitay îi tremura vocea. Când îmi măcelăreau 
compania, m-am uitat în ochii unuia. Credeam că-l pot face să mă 
vadă ca pe un om asemenea lui. Ca pe o persoană, nu doar un 


adversar. S-a uitat la mine și mi-am dat seama că nu pot stabili niciun 
fel de legătură cu el. În ochii ăia nu exista nimic omenesc. 


Odată ce supraviețuitorii începură să înțeleagă că sosise Miliția, 
ieșiră din ascunzișuri în grupuri jalnice. 

Puţinii supraviețuitori din Golyn Niis stătuseră ascunși în 
măruntaiele orașului, închiși în adăposturi mascate, cum făcuse Kitay, 
sau aruncați în închisori improvizate, în care fuseseră uitaţi când 
soldaţii Federaţiei se hotărâseră să pornească mai departe. După ce 
descoperiseră două-trei astfel de temnițe, Altan ordonase - deopotrivă 
civililor și lui Cike - să cerceteze cu atenţie orașul. 

Nimeni nu se opusese ordinului. Rin bănuia că toţi știau că ar fi fost 
îngrozitor să mori singur, înlănțuit de ziduri, când temnicerii 
plecaseră de mult. 

— Măcar o dată salvăm și noi oameni, spuse Baji. Îmi place. 

Altan însuși conduse o echipă care avea misiunea aproape 
imposibilă de a strânge cadavrele. El susținea că dorea să prevină 
descompunerea și bolile, însă Rin presupuse că de fapt voia să le ofere 
o înmormântare cuvenită... și pentru că nu putea face prea multe 
pentru oraș. 

N-aveau timp să sape gropile comune de care era nevoie înainte ca 
duhoarea descompunerii să devină insuportabilă, așa că adunară 
cadavrele în ruguri funerare imense, focuri uriașe de trupuri ce ardeau 
permanent. Golyn Niis se schimbă dintr-un oraș al leșurilor într-un 
oraș al cenușii. 

Însă simplul număr al morţilor era cutremurător. Cadavrele pe care 
le ardea Altan abia dacă reduceau puţin mormanele de trupuri ce 
putrezeau între zidurile orașului. Rin nu credea că Golyn Niis putea fi 
curățat altfel decât dând foc orașului cu totul. 

Până la urmă, era posibil să fie nevoiţi s-o facă. Dar nu cât timp mai 
puteau exista supraviețuitori. 

Fata se afla în afara zidurilor orașului, încercând să găsească o sursă 
de apă curată care să nu fi fost infestată de sânge, când Kitay o trase 


deoparte și-i spuse că o găsiseră pe Venka. Fusese ținută într-o „casă 
de relaxare”, probabil singurul motiv pentru care Federaţia ar fi lăsat în 
viață un soldat. Kitay nu-i oferi detalii despre „casele de relaxare”, însă 
nici nu era nevoie. 

Rin abia o recunoscu pe Venka când o văzu în seara aceea. Părul ei 
minunat fusese tuns scurt, parcă tăiat cu un cuțit. Ochii vioi îi erau 
acum apatici și sticloși. Avea ambele încheieturi ale mâinilor rupte și 
le ținea susținute în eșarfe ce-i treceau pe după gât. Rin văzu unghiul 
în care fuseseră răsucite braţele și știu că nu exista decât un singur 
mod prin care ar fi putut ajunge așa. 

Venka abia dacă se clinti la intrarea ei. Numai când închise ușa 
tresări. 

— Bună, spuse Rin încet. 

Cealaltă fată ridică apatic privirea și nu spuse nimic. 

— M-am gândit că poate vrei să stai de vorbă cu cineva, zise Rin, 
deși cuvintele i se părură găunoase și nepotrivite chiar în clipa când le 
rosti. 

Venka se încruntă la ea. 

Rin își căută cuvintele. Nu-i venea în minte nicio întrebare care să 
nu fie prostească. „Ești bine?” Bineînţeles că nu era bine. „Cum ai 
supraviețuit?” Pentru că avusese trup de femeie. „Ce ţi s-a întâmplat?” 
Dar asta știa deja. 

— Ştiai că ne zic latrine publice? întrebă pe neașteptate Venka. 

Rin se opri la doi pași de ușă. Începu să înţeleagă și-i îngheţă sângele 
în vene. 

— Poftim? 

— Ei credeau că eu nu-nţeleg mugini, spuse Venka, făcând o 
încercare înspăimântătoare să chicotească. Așa-mi spuneau, când erau 
în mine. 

— Venka... 

— Ştii ce rău doare? Erau în mine, erau în mine ore întregi și nu se 
mai opreau. Leșinam, dar de fiecare dată când mă trezeam ei 
continuau, era alt bărbat peste mine, sau poate același... după o vreme 
toți erau la fel. Era un coșmar, iar eu nu puteam să mă trezesc. 

Rin simţi gustul fierii în gură. 


— Îmi pare tare rău... încercă ea să spună, însă Venka nu păru s-o 
audă. 

— Nu eu am suferit cel mai tare, zise ea. Eu m-am opus. Le-am 
făcut probleme. Așa că m-au păstrat pentru la sfârșit. Voiau să mă- 
nfrângă întâi. M-au pus să mă uit. Am văzut femei cu maţele scoase. 
Am văzut soldați tăindu-le sânii. l-am văzut bătând în cuie femei vii, 
prinzându-le de pereţi. l-am văzut mutilând fetițe, după ce se 
săturaseră de mamele lor. Dacă aveau vaginul prea mic, le tăiau ca să 
le fie mai ușor să le violeze. Glasul Venkăi deveni ascuţit. În casa aia 
era o femeie gravidă. Însărcinată în șapte luni. Sau în opt. La-nceput, 
soldaţii au lăsat-o în viață ca s-aibă grijă de noi. Să ne spele. Să ne 
hrănească. Era singurul chip blând din casa aia. Fiindcă era gravidă, nu 
s-au atins de ea, la început. După aia, într-o bună zi, generalul a 
hotărât că se săturase de celelalte fete. A venit după ea. Ai zice că- 
nvăţase ceva pân-atunci, după ce văzuse ce ne făceau nouă soldaţii. Ai 
zice c-ar fi știut că n-avea rost să se opună. 

Rin nu mai voia să audă, ci să-și ascundă capul sub braţe și să 
oprească totul. Însă Venka povesti mai departe, de parcă acum, când 
își începuse mărturia, nu se mai putea opri. 

— A dat din picioare și s-a târât. Și după aia l-a pălmuit. Generalul a 
urlat și a prins-o de burtă. Nu cu cuțitul. Cu degetele. Cu unghiile. A 
trântit-o și a sfâșiat-o, și a tot sfâșiat-o. Venka întoarse capul. Și i-a 
smuls stomacul, intestinele și la sfârșit și fătul... și fătul încă mișca. 
Am văzut totul din hol. 

Rin simţea că nu mai putea să răsufle. 

— M-am bucurat, spuse Venka. M-am bucurat c-a murit înainte ca 
generalul să-i rupă fătul în două, așa cum rupi o portocală. 

Venka își încleștă degetele sub eșarfe și se crispă. 

— M-a pus să fac curat. 

— Zeilor... Venka... Rin n-o putea privi în ochi. Îmi pare tare rău. 

— Nu mă căina! ţipă Venka pe neașteptate. 

Se mișcă, vrând parcă s-o apuce de braț, ca și cum uitase că avea 
braţele rupte. Se ridică și se duse către ea până ajunseră față în față, la 
același nivel. Avea aceeași expresie dezlănțuită pe care o avusese și 
când luptaseră în ring. 


— Nu vreau mila ta. Vreau să-i ucizi pentru mine. Trebuie să-i ucizi 
pentru mine, șuieră Venka. Jură. Jură pe sângele tău că o să-i arzi. 

— Venka, nu pot... 

— Știu că poţi, spuse ea pe ton strident. Am auzit ce se spune 
despre tine. Trebuie să-i arzi. Orice-ar fi. Jură pe viaţa ta. Jură. Jură 
pentru mine. 

Avea ochii ca niște cioburi de sticlă. 

Rin avu nevoie de tot curajul ca s-o privească în ochi. 

— Jur. 


Rin ieși din camera Venkăi și plecă în goană. 

Nu putea respira. Nu putea vorbi. 

Avea nevoie de Altan. 

Nu era sigură de ce credea că el avea să-i ofere ușurarea de care 
simțea nevoie, însă dintre ei toți, doar Altan mai trecuse prin așa ceva. 
El fusese pe Speer când arsese insula, își văzuse poporul ucis... Cu 
siguranță, Altan îi putea spune că Pământul se rotește în continuare, 
că soarele va răsări și va apune în continuare, că existența unui rău 
atât de respingător, a unui asemenea dispreț pentru viața omenească 
nu însemna că întreaga lume era învăluită în beznă. Cu siguranţă, 
Altan îi putea spune că mai aveau ceva pentru care să lupte. 

— În bibliotecă, îi spuse Suni, arătând un turn cu aspect străvechi 
aflat la două răspântii dincolo de porţile orașului. 

Ușa bibliotecii era închisă și nimeni nu răspunse, când fata bătu. 

Rin răsuci mânerul încet și aruncă o privire înăuntru. 

Sala uriașă era plină de lămpi, totuși nu era niciuna aprinsă. Unica 
lumină provenea de la razele lunii ce pătrundeau strălucitoare prin 
ferestrele înalte. Încăperea era învăluită de un fum greţos care-i 
reamintea de ceva, atât de dens și de dulce, încât Rin aproape că se 
înecă. 

Într-un colț, printre teancuri de cărţi, Altan stătea răstignit, cu 
picioarele întinse; capul îi atârna inert. Își scosese cămașa. 

Lui Rin îi sări inima în gât. 


Pieptul tânărului era brăzdat de cicatrici. Multe erau tăieturi 
căpătate în luptă. Altele erau surprinzător de ordonate, simetrice și 
curate, crestate parcă intenționat în piele. 

În mână avea o pipă. Pe când îl privea, Altan o duse la buze și trase 
profund, iar ochii lui purpurii se dădură peste cap în timp ce inhala. 
Lăsă fumul să-i umple plămânii, apoi îl expiră lent, oftând încet, 
satisfăcut. 

— Altan? spuse ea cu glas scăzut. 

La început, nu păru s-o audă. Rin străbătu încăperea și îngenunche 
încet lângă el. Mirosul era grețos de familiar: grăunţe de opiu, dulci ca 
fructele putrede. Îi amintea de Tikany, de cadavrele vii ce se iroseau în 
casele de droguri. 

În cele din urmă, Altan se uită spre ea. Chipul i se schimonosi într- 
un zâmbet caraghios, nepăsător, și, chiar și în ruinele din Golyn Niis, 
chiar și în acel oraș de cadavre, lui Rin i se păru că înfățișarea lui în 
momentul acela era imaginea cea mai înspăimântătoare pe care o 
văzuse vreodată. 


CAPITOLUL 22 


— Ştiai? întrebă Rin. 

— Toți știam, șopti Ramsa. Îi atinse șovăitor umărul, într-o încercare 
de gest mângâietor, însă fără niciun folos. Încearcă să se ascundă. Nu 
prea îi iese. 

Rin gemu și-și apăsă fruntea de genunchi. Abia putea să vadă printre 
lacrimi. O durea când trăgea aer în piept; i se părea că avea coastele 
zdrobite, ca și cum disperarea o apăsa în piept, împingând așa de tare, 
că abia mai putea răsufla. 

Acesta era probabil sfârșitul. Capitala lor de război căzuse, prietenii 
ei erau morți sau distruși, iar Altan... 

— De ce? hohoti ea. Nu știe ce efecte are? 

— Ştie. Ramsa lăsă să-i cadă mâna. Își împleti degetele în poală. 
Cred că nu se poate abține. 

Rin știa că era adevărat, totuși nu putea accepta. 

Cunoștea ororile dependenţei de opiu. Îi văzuse pe clienţii familiei 
Fang - tineri cărturari promițători, negustori prosperi, oameni 
talentați -, ale căror vieți fuseseră distruse de grăunţele de opiu. 
Văzuse mândri funcționari guvernamentali reduși în doar câteva luni 
la starea de oameni zbârciţi, fără un ban, care cerșeau pe străzi ca să-și 
poată cumpăra următoarea doză. Însă nu putea împăca imaginea 
aceea cu comandantul ei. 

Altan era invincibil. Altan era cel mai bun maestru în arte marţiale 
din ţară. Altan nu era... Altan nu putea fi... 

— Ar trebui să fie comandantul nostru, spuse ea răgușit. Cum poate 
să lupte când... când e așa? 

— Îl acoperim noi, spuse Ramsa încet. O face doar cel mult o dată 
pe lună. 

Toate dăţile când mirosea a fum. Toate dăţile când îl căutase și el 
lipsea. 

Stătea răstignit în biroul lui, trăgând în piept și exhalând, cu privirea 
sticloasă și goală, și absent. 

— Dezgustător, spuse ea. E... e jalnic. 


— Nu spune asta, ripostă Ramsa tăios și încleștă degetele în pumn. 
Retrage-ţi imediat cuvintele. 

— E comandantul nostru! Are o datorie față de noi! Cum poate să... 

Ramsa o întrerupse. 

— Nu știu cum a supraviețuit Altan pe insula aia, dar sunt sigur că 
orice i s-ar fi întâmplat a fost de neînchipuit. Tu n-ai știut până acum 
câteva luni că ești speerană, însă Altan i-a pierdut pe toți ai lui peste 
noapte. Nu-ţi revii dintr-o astfel de durere. Așa că el are nevoie de 
asta. Așa că-i o vulnerabilitate. N-o să-l judec eu. Nu cutez, pentru că 
n-am dreptul. Și nici tu n-ai dreptul s-o faci. 


După două săptămâni de scotocit prin dărâmături, de intrat în 
subsoluri încuiate și de mutat cadavre, Cike găsiseră mai puţin de o 
mie de supraviețuitori în orașul care avusese cândva jumătate de 
milion de locuitori. Trecuseră prea multe zile. Renunţară să mai spere 
că vor mai găsi și alții. 

Pentru prima dată de la începutul războiului, Cike n-avea planificată 
nicio operaţiune. 

— Ce mai așteptăm aici? întreba Baji de câteva ori pe zi. 

— Ordine, răspundea de fiecare dată Qara. 

Nu soseau însă niciun fel de ordine. Altan era de obicei absent, 
uneori dispărând zile în șir. Când era de față, nu era în stare să dea 
ordine. Chaghan preluă treptat comanda, dându-le misiuni de rutină. 
Majoritatea erau trimiși să stea de pază. Toţi știau că inamicul înainta 
deja în interiorul ţării, ca să termine ce începuse, și că la Golyn Niis nu 
mai erau de păzit decât ruine, însă tot respectau ordinele. 

Rin stătea deasupra porții, strângând o suliță în mână ca să stea 
dreaptă și urmărea drumul spre oraș. Era în schimbul de la apus, ceea 
ce era foarte bine, pentru că nu putea să doarmă nici dacă încerca. De 
fiecare dată când închidea ochii, vedea sânge. Sânge uscat pe străzi. 
Sânge în râul Golyn. Cadavre atârnate în cârlige. Prunci în butoaie. 

Nu putea nici să mănânce. Mâncarea cea mai insipidă avea gust de 
hoit. O singură dată avuseseră carne; Baji prinsese în pădure doi 


iepuri, îi jupuise și-i înfipsese într-o țepușă să se frigă. Când le simţise 
mirosul, Rin icnise minute bune. Nu putea disocia carnea iepurilor de 
carnea carbonizată a cadavrelor din piață. Nu putea merge prin Golyn 
Niis fără să-și închipuie morţile în momentul execuţiei. Nu putea să 
vadă sutele de capete înfipte pe stâlpi fără să-l vadă pe soldatul care 
trecuse de-a lungul șirului de prizonieri îngenuncheaţi, coborându-și 
metodic sabia iar și iar, ca și cum secera porumb. Nu putea trece pe 
lângă pruncii îngropaţi în butoaie fără să le audă ţipetele nedumerite. 

Tot timpul, mintea ei ţipa întrebarea fără răspuns: De ce? 

Cruzimea era de neînțeles pentru ea. Înțelegea setea de sânge. Se 
făcuse și ea vinovată de așa ceva. Și ea își pierduse controlul în luptă; 
mersese mai departe decât ar fi fost cazul, le făcuse rău altora când ar 
fi trebuit să se oprească. 

Însă asta - cruzimea la un asemenea nivel, măcelul dement de o 
asemenea amploare, împotriva unor nevinovați ce nu ridicaseră nici 
măcar un deget ca să se apere, asta nu se vedea făcând. 

„Au capitulat”, îi venea să urle la dușmanul ei deja plecat. „Au depus 
armele. Nu reprezentau nicio amenințare. De ce a trebuit să faceţi așa 
ceva?” 

Explicaţia logică o ocolea. 

Pentru că răspunsul nu putea fi logic. Nu se regăsea în strategia 
militară. Motivul nu erau rațiile alimentare insuficiente sau riscul unei 
insurgențe ori al unei riposte. Așa ceva se întâmpla când, pur și 
simplu, o rasă decidea că o alta era neînsemnată. 

Federaţia masacrase Golyn Niis din simplul motiv că nu-i considera 
pe nikara umani. Și dacă adversarul tău nu-i uman, dacă adversarul 
tău e un gândac, ce contează câți omori? Ce importanţă are dacă 
zdrobești o furnică sau dai foc unui mușuroi? De ce să nu smulgi 
aripile insectelor doar ca să te distrezi? Gângania poate că simte 
durerea, dar ce importanţă are pentru tine? 

Dacă erai victima, ce puteai spune ca să-l determini pe 
schingiuitorul tău să te vadă ca pe un om? Cum îţi puteai face 
dușmanul să te vadă măcar? 

Și de ce i-ar fi păsat unui asupritor? 

Războiul vehicula concepte absolute. Noi sau ei. Victorie sau 
înfrângere. Nu exista cale de mijloc. Nu exista milă. Nu exista 


capitulare. 

Era același raționament care justificase distrugerea Speerului, 
înțelese Rin. Din punctul de vedere al Federaţiei, nimicirea peste 
noapte a unei întregi rase nu constituia o atrocitate. Doar o necesitate. 


— Eşti nebun. 

Rin își ridică brusc capul. Se cufundase în altă stare de buimăceală 
extenuată. Clipi de două ori și miji ochii în beznă, până când sursa 
glasurilor se transformă dintr-o umbră amorfă în două siluete vizibile. 

Altan și Chaghan stăteau sub poartă, Chaghan cu brațele 
încrucișate, Altan gârbovit lângă zid. Cu inima bubuindu-i în piept, 
Rin se ghemui sub parapetul scund, ca să n-o poată vedea dacă se 
uitau în sus. 

— Și dacă n-am fi doar noi? întrebă Altan cu glas scăzut, înflăcărat. 
Rin împietri; tânărul părea alert, vioi cum nu mai fusese de multe zile. 
Dacă ar exista mai mulţi ca noi? 

— Hai să n-o luăm de la capăt cu povestea asta, răspunse Chaghan. 

— Dacă ar exista mii de Cike, soldaţi la fel de puternici ca tine și ca 
mine, soldaţi care să poată invoca zeii? 

— Altan... 

— Dacă aș putea strânge o armată întreagă de șamani? 

Rin căscă ochii. O armată? 

— Și cum propui să faci asta? întrebă Chaghan pufnind batjocoritor. 

— Ştii bine cum, răspunse Altan. Ştii de ce te-am trimis în munte. 

— Ai spus că-l voiai doar pe Străjerul Porții. Glasul lui Chaghan 
deveni agitat. N-ai zis că vrei să-i eliberezi pe toţi nebunii de-acolo. 

— Nu sunt nebuni... 

— Dar nu sunt nici oameni! De-acum sunt semizei! Sunt ca niște 
fulgere, ca niște uragane de putere spirituală. Dac-aș fi știut ce pui la 
cale, n-aș fi... 

— Prostii, Chaghan. Știai exact ce puneam la cale. 

— Trebuia să-l eliberăm împreună pe Străjerul Porții. 

Chaghan părea îndurerat. 


— Și o vom face. Așa cum o să-i eliberăm și pe toţi ceilalți. Feylen. 
Huleinin. Pe toţi. 

— Pe Feylen? După ce a-ncercat să facă? Nu știi ce spui. Vorbești 
despre atrocități. 

— Atrocități? repetă calm Altan. Ai văzut cadavrele de-aici și m- 
acuzi pe mine de atrocități? 

Glasul lui Chaghan devenea tot mai ascuţit. 

— Ce a făcut Mugen e cruzime omenească, dar oamenii sunt în 
stare să producă distrugere doar între niște limite. Fiinţele închise la 
Chuluu Korikh sunt capabile să ducă ruină la o scară cu totul diferită. 

Altan râse. 

— Ai ochi? Vezi ce au comis în Golyn Niis? Un conducător trebuie să 
facă orice este necesar ca să-și apere poporul. Eu n-o să fiu Tearza, 
Chaghan. N-o să-i las să ne-omoare ca pe câini. 

Rin auzi zgomote înăbușite. Picioare târându-se prin frunze uscate. 
Membre lovindu-se de alte membre. Se băteau? Abia îndrăznind să 
răsufle, se uită peste zid. 

Chaghan îl apucase de guler pe Altan cu ambele mâini, trăgându-l 
în jos, astfel încât să ajungă faţă în faţă. Altan era cu cincisprezece 
centimetri mai înalt, ar fi putut să-l rupă în două cu ușurință, totuși 
nu ridicase nicio mână ca să se apere. 

Rin îi privi, nevenindu-i să-și creadă ochilor. Nimeni nu-l atingea așa 
pe Altan. 

— Nu va fi un alt Speer, șuieră Chaghan. Avea fața așa de aproape de 
a lui Altan, că aproape li se atingeau nasurile. Nici măcar Tearza nu și- 
a dezlănţuit zeul ca să salveze o insulă. Însă tu condamni la moarte 
mii de oameni. 

— Încerc să câștig războiul ăsta... 

— Pentru ce? Uită-te în jurul tău, Trengsin! Nimeni n-o să te bată pe 
spate și-o să-ți spună „bravo”. N-a mai rămas nimeni. Țara asta se duce 
de râpă și nu-i pasă nimănui... 

— Împărătesei îi pasă, spuse Altan. l-am trimis un șoim, mi-a 
aprobat planul... 

— Cui îi pasă ce zice împărăteasa ta? urlă Chaghan, cu mâinile 
tremurându-i sălbatic. La naiba cu-mpărăteasa ta! Împărăteasa ta a 
fugit! 


— Ea este una dintre noi, spuse Altan, știi bine. Dacă o avem pe ea, 
și pe Străjerul Porții, atunci putem conduce armata... 

— Nimeni nu poate conduce armata aia. Chaghan îi dădu drumul 
tânărului. Oamenii din munte nu sunt ca tine. Nu sunt ca Suni. Nu-i 
poţi controla și nici n-o să-ncerci s-o faci. N-o să te las eu. 

Chaghan ridică mâinile să-l împingă iar, însă de data aceasta Altan îl 
prinse, îl ţinu de încheieturi și i le cobori fără efort. Nu-i dădu drumul. 

— Chiar crezi că mă poți opri? 

— Nu ești în firea ta, spuse Chaghan. Acum e vorba despre Speer. E 
vorba despre răzbunarea ta. Asta-i tot ce faceţi voi, speeranii — urâţi și 
ardeți și distrugeți, fără să vă pese de consecinţe. Tearza a fost singura 
dintre voi cu viziune. Poate că Federaţia a avut dreptate în privința 
voastră, poate că-i mai bine că v-a ars insula... 

— Cum îndrăznești? zise Altan, cu glas atât de scăzut, încât Rin se 
lipi de perete ca și cum ar fi putut să ajungă mai aproape, ca să fie 
sigură că aude bine. Degetele lui se strânseră pe încheieturile lui 
Chaghan. Ai întrecut măsura. 

— Sunt Prezicătorul tău, zise Chaghan. Îți dau sfaturi, fie că vrei să 
le auzi, fie că nu. 

—  Prezicătorul nu comandă, răspunse Altan. Prezicătorul nu 
nesocotește ordinele. N-am nevoie de un locotenent care nu-mi e loial. 
Dacă nu m-ajuţi, te trimit de-aici. Du-te în nord. Du-te la baraj. la-o 
pe sora ta și fă cum am plănuit. 

— Altan, fii rațional, insistă Chaghan. Nu-i nevoie să faci așa ceva. 

— Fă cum îţi ordon, spuse Altan tăios. Du-te sau pleacă din Cike. 

Rin se ghemui în spatele zidului, cu inima bătând să-i spargă 
pieptul. 


Plecă din post, când auzi stingându-se în depărtare pașii lui Altan. 
După ce nu-i mai putu zări silueta de la poartă, o zbugbhi în jos pe 
trepte și o luă la goană pe drum. Îi prinse pe Chaghan și Qara în timp 
ce puneau șaua pe un jugan pe care-l recuperaseră. 


— Să mergem, îi spuse Chaghan surorii lui când o văzu apropiindu- 
se, însă Rin prinse hăţurile înainte să dea Qara pinteni calului. 

— Unde vă duceţi? întrebă ea. 

— Departe, răspunse Chaghan scurt. Dă-i drumul, te rog. 

— Trebuie să vorbesc cu tine. 

— Am primit ordin să plecăm. 

— Te-am auzit când vorbeai cu Altan. 

Qara bombăni ceva în graiul lor. Chaghan se încruntă. 

— Ai reușit vreodată să-ţi vezi de treaba ta? 

Rin strânse și mai tare hățurile. 

— Despre ce armată vorbește? De ce nu vrei să-l ajuţi? 

Chaghan miji ochii. 

— Habar n-ai în ce te bagi. 

— Atunci spune-mi tu. Cine-i Feylen? întrebă ea cu glas tare. Cine-i 
Huleinin? Ce voia să spună, c-o să-l elibereze pe Străjerul Porții? 

— Altan va arde Nikanul până în temelii. Eu nu vreau să fiu 
responsabil pentru așa ceva. 

— Să ardă Nikanul până în temelii? repetă Rin. Cum... 

— Comandantul tău a înnebunit, zise Chaghan răspicat. Asta-i tot 
ce trebuie să afli tu. Și știi care-i partea cea mai rea? Cred că asta a 
intenționat de la bun început. Am fost orb. Asta a intenționat încă de 
când a pornit Federaţia spre Sinegard. 

— Și tu o să-l lași? 

Chaghan se trase înapoi violent, de parcă fusese plesnit peste față. 
Rin se temu că ar putea să smucească de hăţțuri și să plece, însă 
bărbatul rămăsese pe loc, cu gura puțin căscată. 

Ea nu-l mai văzuse niciodată pe Chaghan amuţit. O speria. 

Nu se așteptase să-l vadă codindu-se în fața cruzimii. Dintre Cike, 
Chaghan fusese singurul care nu arătase niciodată vreo urmă de 
temere față de propria sa putere, față de riscul de a-și pierde controlul. 
Chaghan se desfăta cu abilitățile lui. Le savura. 

Ce putea fi atât de neconceput, încât să-l îngrozească până și pe el? 

Fără să-și desprindă privirea de la Rin, Chaghan întinse mâna, 
prinse hățurile și coborî de pe cal. Fata se retrase doi pași. El se opri 
mult mai aproape decât și-ar fi dorit ea. O cercetă în tăcere vreme 
îndelungată. 


— Tu înţelegi sursa puterii lui Altan? o întrebă în cele din urmă. 

Rin se încruntă. 

— E speeran. E evident. 

— Speeranul de rând nu era nici pe jumătate la fel de puternic ca el, 
spuse Chaghan. Te-ai întrebat vreodată de ce, dintre toți speeranii, 
doar Altan a supraviețuit? De ce i s-a permis să trăiască atunci când 
restul neamului său a fost ars și dezmembrat? 

Rin clătină din cap. 

— După Primul Război al Macului, Federaţia a devenit obsedată de 
poporul tău, spuse Chaghan. Nu le venea să creadă că forțele lor 
armate au fost înfrânte de poporul acelei insulițe. Asta le-a îmboldit 
interesul pentru șamanism, pentru că ei nu avuseseră niciodată un 
şaman. Trebuiau să știe cum își dobândeau speeranii puterile. Când au 
ocupat Provincia Șarpelui, au construit o bază de cercetare în dreptul 
insulei și au petrecut deceniile dintre Războaiele Macului răpind 
speerani, făcând experimente pe ei și încercând să înțeleagă de ce 
anume erau diferiți. Altan a fost unul dintre experimentele acelea. 

Rin simţi că se sufocă. Îi era groază de ce ar putea urma, însă 
Chaghan vorbi mai departe, cu glas egal și impasibil, de parcă rostea o 
lecţie de istorie. 

— La vremea când hesperienii au eliberat baza, Altan își petrecuse 
jumătate din viaţă într-un laborator. Oamenii de știință ai Federaţiei îl 
drogau zilnic, ca să-l țină sedat. Îl înfometau. Îl torturau ca să-l 
silească să se supună. N-a fost singurul speeran pe care l-au răpit, dar 
a fost singurul care a supravieţuit. Știi cum? 

Fata clătină din cap. 

— Nu... 

Chaghan continuă, fără milă: 

— Ştiai că-l legau și-l obligau să se uite când îi torturau pe ceilalți, 
ca să vadă ce-i stimulează? Ca să înțeleagă din ce erau făcuţi 
speeranii? Federaţia era decisă să afle. Știai că-i ţineau în viață cât 
puteau de mult, chiar și după ce le scoteau carnea de pe coaste, ca să 
poată vedea cum li se mișcă mușchii în timp ce erau jupuiţi ca niște 
iepuri? 

— Nu mi-a spus niciodată, șopti Rin. 


— Și nici n-o să-ți spună. Lui Altan îi place să sufere în tăcere. Lui 
Altan îi place să-și clocească ura, s-o lase la dospit cât poate de mult. 
Acum înţelegi sursa puterii lui? Nu pentru că ar fi speeran. Nu-i nimic 
de natură genetică. Altan este așa de puternic pentru că urăște atât de 
profund și de meticulos, încât ura se regăsește în fiecare părticică a 
ființei lui. Phoenixul vostru e zeul focului, dar e și zeul furiei. Al 
răzbunării. Altan nu are nevoie de opiu pentru a-l invoca, deoarece 
Phoenixul e tot timpul viu înăuntrul său. M-ai întrebat de ce nu-l 
opresc. Acum înţelegi. Nu poți opri un răzbunător. Nu poți vorbi logic 
cu un nebun. Tu crezi că fug - și recunosc că mi-e frică. Mi-e frică de 
ce ar putea face în căutarea răzbunării. Și mi-e teamă că are dreptate. 


Când îl găsi pe Altan, întins în același colț al bibliotecii ca și data 
trecută, Rin nu spuse nimic. Străbătu încăperea luminată de razele 
lunii și-i luă pipa dintre degetele fără vlagă. Se așeză pe jos cu 
picioarele încrucișate, rezemându-se de rafturile cu suluri străvechi. 
Apoi trase și ea un fum prelung. Dură ceva timp până simți efectul, 
însă când îl simţi, se întrebă de ce mai pierduse vremea meditând. 

Acum înțelegea motivul pentru care Altan avea nevoie de opiu. 

Dependenţa lui nu era de mirare. Probabil că doar când trăgea din 
pipă nu era mistuit de nenorocirea lui, de cicatricile care nu aveau să 
se vindece niciodată. Pâcla adusă de fum era singura care-l putea face 
să nu simtă nimic și să uite în cele din urmă de toate. 

— Ce mai faci? mormăi el. 

— Îi urăsc, spuse fata. Îi urăsc foarte tare. Îi urăsc așa de tare, că 
doare. Îi urăsc cu fiecare picătură de sânge. Îi urăsc cu fiecare os din 
trup. 

Altan exhală un norișor de fum. Nu arăta a om, cât mai degrabă ca 
un simplu intermediar pentru circulația fumului, o extensie 
neînsuflețită a pipei. 

— Durerea nu-ncetează niciodată, spuse el. 

Rin trase în piept încă o gură din dulceața minunată. 

— Acum înţeleg, îi răspunse. 


— Chiar înţelegi? 

— Îmi pare rău pentru mai demult. 

Cuvintele îi erau vagi, însă Altan păru să știe ce voise, îi luă pipa și 
trase din nou din ea, iar asta fu o confirmare suficientă. 

Trecu mult până vorbi din nou. 

— Sunt pe punctul să fac ceva îngrozitor, spuse el. Și vei avea de 
ales. Poţi alege să vii cu mine la închisoarea de sub stâncă. Cred că știi 
ce intenționez să fac acolo. 

— Da. 

Știa, fără să întrebe, cine era închis la Chuluu Korikh. 

„Criminali anormali, care au comis crime anormale.” 

Dacă mergea cu Altan, avea să-l ajute să dezlănțuie monștri. Monștri 
mai răi decât chimeiul. Monștri mai răi decât tot ce se afla în 
Menajeria împăratului - pentru că monștrii aceia nu erau fiare lipsite 
de minte ce puteau fi ținute în lesă și controlate, ci războinici. Șamani. 
Zei încarnați în oameni, fără niciun respect pentru lumea muritorilor. 

— Sau poţi alege să stai în Golyn Niis. Poţi să lupţi alături de 
rămășițele armatei nikara și poți încerca să câştigi războiul ăsta fără 
ajutorul zeilor. Poţi să rămâi fata bună a lui Jiang, să-i iei în seamă 
avertismentele și să te ferești de puterea pe care știi c-o ai. Îi întinse 
mâna. Dar am nevoie de ajutorul tău. Am nevoie de încă un speeran. 

Rin cobori privirea spre degetele lui brune și prelungi. 

Dacă îl ajuta să-și elibereze armata, ar fi devenit și ea un monstru? 
S-ar fi făcut ei vinovaţi de tot ce-i acuzase Chaghan? 

Probabil. Dar ce mai aveau de pierdut? Cotropitorii care-i umpluseră 
deja ţara de opiu și o lăsaseră să putrezească se întorseseră să-și 
termine treaba. 

Întinse mâna și o strânse în jurul degetelor tânărului. Senzaţia pielii 
lui întrecea toate închipuirile. Singuri în bibliotecă, având ca martori 
doar sulurile străvechi ale Vechiului Nikan, Rin își jură loialitatea. 

— Vin cu tine, spuse ea. 


CAPITOLUL 23 


CHULUU KORIKH 
DIN CLASIFICAREA ZEITĂȚILOR DE SEEJIN, COMPILATĂ 
ÎN ANALELE ÎMPĂRATULUI ROȘU, ÎNREGISTRATE DE 
VACHIR MOGOI, ÎNALT ISTORIC AL ȘI NEG ARDULUI 


Cu mult înainte de zilele Împăratului Roșu, ţara aceasta nu era încă 
un mare imperiu, ci un ţinut slab populat, locuit de câteva triburi. 
Membrii lor erau nomazi călări veniți din nord, care fuseseră alungați 
din Hinterlanda de hoardele marelui han. Acum se zbăteau să 
viețuiască pe tărâmul acesta ciudat și cald. 

Ei nu știau multe: ciclurile ploii, mareele de pe fluviul Murui, 
varietățile de sol. Nu știau cum să are pământul sau să-l însămânțeze 
ca să-și poată cultiva mâncarea în loc s-o vâneze. Aveau nevoie de 
călăuzire. Aveau nevoie de zei. 

Însă zeitățile Panteonului încă șovăiau să ajute omenirea. 

— Oamenii sunt egoiști și meschini, susținea Erlang Shen, marele 
mareșal al forțelor celeste. Viaţa lor e așa de scurtă, că nu se gândesc la 
viitorul tărâmului. Dacă le dăm ajutor, vor secătui pământul acesta și 
se vor sfădi între ei. Nu va fi pace. 

— Dar acum suferă. Sora geamănă a lui Erlang Shen, frumoasa 
Sanshengmu, conducea facțiunea rivală. Avem puterea să-i ajutăm. De 
ce să le-o refuzăm? 

— Eşti oarbă, surioară, spuse Erlang Shen. Ai o părere prea bună 
despre muritori. Ei nu oferă nimic universului, și universul nu le 
datorează nimic în schimb. Dacă nu pot supravieţui, atunci lasă-i să 
moară. 

Erlang Shen dădu un ordin celest care interzicea tuturor entităților 
din Panteon să se amestece în treburile muritorilor. Însă Sanshengmu, 
mereu cea mai blândă dintre ei doi, era încredinţată că el judeca pripit 
omenirea. Puse la cale un plan de a cobori în taină pe Pământ, sperând 
să dovedească Panteonului că oamenii merită ajutorul zeilor. Cu toate 
astea, Erlang Shen fu înștiințat în ultima clipă de planul lui 


Sanshengmu și o urmări. În graba de a scăpa de fratele ei, 
Sanshengmu căzu pe Pământ și se lovi rău. 

Zăcu pe drum trei zile. Înfăţișarea ei de muritoare era a unei femei 
de o frumuseţe neobișnuită. În vremurile acelea, era periculos să fii 
așa. 

Primul bărbat care o găsi, un soldat, o silui și o lăsă să moară. 

Al doilea bărbat, un negustor, îi luă hainele, însă pe ea o abandonă, 
căci era prea grea pentru căruţa lui. 

Al treilea bărbat era un vânător. Când o văzu pe Sanshengmu, își 
scoase mantia și o înfășură în ea. Apoi o duse la cortul lui. 

— De ce mă ajuţi? întrebă Sanshengmu. Eşti om. Voi nu trăiţi decât 
ca să vă prădaţi unii pe alții. Nu aveți compasiune. Nu faceţi decât să 
vă satisfaceți lăcomia. 

— Nu toţi oamenii sunt așa, spuse vânătorul. Eu, de pildă. 

Până să ajungă la cortul lui, Sanshengmu se îndrăgostise. 

Se mărită cu vânătorul. Îi învăță multe lucruri pe oamenii din tribul 
lui; cum să invoce ploaia din ceruri, cum să citească vremea în 
desenele de pe carapacea unei broaște țestoase, cum să ardă tămâie 
pentru a îmbuna zeitățile agriculturii să le dea recolte îmbelșugate. 

Tribul vânătorului prosperă și se întinse peste ţinutul fertil al 
Nikanului. Vestea despre zeița vie ce coborâse pe Pământ se răspândi. 
Numărul adoratorilor lui Sanshengmu crescu de la un capăt în celălalt 
al ţării. Bărbaţii din Nikan aprindeau tămâie și ridicau statui în cinstea 
ei, prima entitate divină de care știuseră vreodată. 

Și, când sosi clipa, îi născu vânătorului un copil. 

De pe tronul lui din ceruri, Erlang Shen privea și se înfuria tot mai 
rău. 

Când fiul lui Sanshengmu împlini un an, Erlang Shen coborî în 
lumea oamenilor. Dădu foc cortului unde se ținea ospățul, gonindu-i 
pe oaspeţii îngroziți. Îl străpunse pe vânător cu sulița lui cu trei dinți 
și-l omori. Îl luă pe fiul lui Sanshengmu și-l aruncă de pe un munte. 
Apoi o prinse de gât pe sora lui îngrozită și o ridică în aer. 

— Nu poţi să m-omori, zise Sanshengmu cu voce sugrumată. Eşti 
legat de mine. Suntem două jumătăţi ale unui întreg. Nu poți trăi după 
moartea mea. 


— Nu, recunoscu Erlang Shen, dar pot să te-nchid. De vreme ce 
iubești așa mult lumea oamenilor, o să ridic aici o temniță 
pământească, unde vei sta o eternitate. Va fi pedeapsa ta pentru c-ai 
îndrăznit să iubești un muritor. 

Pe când vorbea, un munte mare se întrupă în aer. Erlang Shen își 
aruncă sora geamănă departe de el și muntele se prăbuși peste ea, o 
temniță indestructibilă de piatră. Sanshengmu încercă să scape, dar în 
închisoarea aceea nu-și putea folosi magia. 

Lâncezi mulți ani în temniţa ei de piatră. Și fiecare clipă era o caznă 
pentru zeiță, care putuse cândva să zboare liberă prin ceruri. 

Există multe povești despre Sanshengmu. Și povești despre fiul ei, 
Războinicul Lotusului, care a fost primul şaman ce a pășit în Nikan - o 
legătură între zei și oameni. Există povești despre războiul pe care l-a 
dus împotriva unchiului său, Erlang Shen, ca să-și elibereze mama. 

Există și povești despre Chuluu Korikh. Despre regele-maimuţă, 
șamanul înfumurat care a fost închis acolo cinci mii de ani de către 
Împăratul de Jad, ca pedeapsă pentru neobrăzarea lui. S-ar putea 
spune că acela a fost începutul epocii poveștilor, pentru că acela a fost 
începutul epocii șamanilor. 

Multe sunt adevărate. Încă și mai multe nu sunt adevărate. 

Ceva este totuși sigur. Până în zilele noastre, dintre toate locurile de 
pe Pământ, doar Chuluu Korikh poate stăvili un zeu. 


— Îmi spui până la urmă încotro mergeţi? întrebă Kitay. Sau m-ai 
chemat aici doar ca să-ţi iei rămas-bun? 

Rin își strângea echipamentul în saci, evitând intenţionat să se uite 
în ochii lui. Îl ocolise în ultima săptămână, cât făcuse cu Altan 
planurile de călătorie. 

Altan îi interzisese să discute despre asta cu oricine din afara lui 
Cike. El și Rin aveau să meargă singuri la Chuluu Korikh. Însă dacă 
reușeau, Rin voia ca prietenul ei Kitay să știe ce-l aștepta. Voia ca el să 
știe când să fugă. 

— Plecăm imediat ce-i pregătit calul, îi spuse. 


Chaghan și Qara plecaseră din Golyn Niis cu singurul cal cât de cât 
acceptabil pe care nu-l luase Federaţia. Avuseseră nevoie de multe zile 
să găsească alt cal jugănit care să nu fie bolnav sau pe moarte și de alte 
zile să-l pună pe picioare pentru călătorie. 

— Pot să-ntreb încotro? 

Kitay încerca să nu-și arate enervarea, însă Rin îl cunoștea prea bine 
ca să nu bage de seamă; i se citea iritarea pe chip. Nu era obișnuit să 
nu aibă informaţii și era supărat pe ea din cauza asta. 

Șovăi, apoi spuse: 

— Munţii Kukhonin. 

— Kukhonin? repetă Kitay. 

— Două zile de mers călare de-aici. 

Scotoci prin sac ca să evite să-l privească. Își pusese în bagaje o 
cantitate enormă de seminţe de mac, tot ce putea duce din depozitele 
lui Enki. Bineînţeles că seminţele n-aveau să fie de folos în Chuluu 
Korikh, însă odată ce plecau din munte, după ce-i eliberau pe toți 
șamanii dinăuntru... 

— Știu unde-s Munţii Kukhonin, pufni Kitay. Vreau să știu de ce 
mergeţi în direcția opusă coloanei principale a Federaţiei. 

„Trebuie să-i spui.” Rin nu putea găsi o cale de a-l avertiza pe Kitay 
fără să divulge o parte din planul lui Altan. Altfel ar fi insistat să afle 
singur, iar curiozitatea avea să-i aducă moartea. Puse sacul jos, îl 
strânse și se uită în ochii lui. 

— Altan vrea să strângă o armată. 

Kitay scoase un sunet de neîncredere. 

— Cum ai zis? 

— Este... ei sunt... N-ai înțelege nici dacă ți-aș spune. 

Cum era să-i explice? Kitay nu studiase niciodată Tradițiile. Nu 
crezuse niciodată cu adevărat în zei, nici chiar după bătălia de la 
Sinegard. Kitay credea că șamanismul era o metaforă pentru arte 
marțiale cunoscute doar de iniţiaţi, că talentele lui Rin și ale lui Altan 
erau iuțeală de mână și prestidigitații. El nu știa ce se afla în Panteon. 
Nu înţelegea pericolul pe care erau pe cale să-l descătușeze. 

— Hai... uite, încerc să te avertizez... 

— Nu, încerci să mă duci de nas. Nu-i cazul să mă duci de nas, 
spuse Kitay răspicat. Am văzut orașe arzând. Te-am văzut făcând 


lucruri pe care muritorii nu le pot face. Te-am văzut invocând focul. 
Cred c-am dreptul să știu. Pune-mă la încercare. 

— Bine. 

Îi spuse. 

În mod uimitor, el o crezu. 

— Sună ca un plan în care multe o pot lua razna, spuse Kitay când 
fata termină ce avea de spus. Și de unde știe Altan că armata asta va 
lupta pentru el? 

— Ei sunt nikara. Trebuie s-o facă. Au mai luptat și înainte pentru 
Imperiu. 

— Același imperiu care i-a îngropat de vii? 

— Nu i-a îngropat de vii, zise Rin, ci i-a zidit. 

— Ah, scuze, i-a zidit. l-a închis în stâncă într-un munte magic, 
pentru că deveniseră atât de puternici, încât doar un blestemat de 
munte îi mai putea împiedica să distrugă sate întregi. Asta-i armata pe 
care o veţi elibera în ţară. Asta-i ce credeţi voi că va salva Nikanul. 
Cine a venit cu ideea, tu sau comandantul tău cu minţile tulburate de 
opiu? Pentru că, ascultă-mă pe mine, ăsta nu-i în niciun caz un plan 
pe care să-l faci cu mințile întregi. 

Rin își încrucișă braţele pe piept. Kitay nu spunea nimic ce să nu fi 
gândit și ea. Ce putea prezice cineva despre niște suflete înnebunite, 
care fuseseră întemniţate ani de zile? Șamanii din Chuluu Korikh 
puteau să nu facă nimic. La fel de bine însă puteau să distrugă 
jumătate de ţară doar de ciudă. 

Însă Altan era sigur că vor lupta pentru el. 

„N-au niciun drept să-i poarte pică împărătesei”, zisese Altan. „Toți 
șamanii știu riscurile călătoriei spre zei. Toţi din Cike știu că, la 
capătul drumului, sunt destinaţi Muntelui de Piatră.” 

lar alternativa era exterminarea tuturor nikara. Masacrul de la Golyn 
Niis arătase clar că Federaţia nu voia să ia prizonieri. Voia teritoriul 
imens care era ocupat de Imperiul Nikara. N-o interesa să coabiteze cu 
foștii săi ocupanți. Rin cunoștea riscurile, le cântărise și ajunsese la 
concluzia că nu-i păsa. I se alăturase lui Altan, la bine și la greu. 

— Nu mă poţi determina să mă răzgândesc, spuse ea. Ți-am făcut 
un serviciu spunându-ți despre ce va fi vorba. Nu știu cât control vom 
avea când vom ieși din muntele ăla, dar știu că vom fi puternici. Nu- 


ncerca să ne oprești. Nu-ncerca să ni te alături. Când venim, trebuie să 
fugi. 


— Punctul de întâlnire va fi la poalele Munţilor Kukhonin, spuse 
Altan în fața tuturor Cike. Dacă nu ne vedem acolo în șapte zile, 
considerați că am fost uciși. Nu intraţi singuri în munte. Așteptaţi o 
pasăre de la Qara și faceți ce vă cere mesajul. Chaghan e comandant în 
locul meu. 

— Unde este Chaghan? îndrăzni să întrebe Unegen. 

— Cu Qara. Chipul lui Altan nu trăda nimic. Au plecat în nord la 
ordinul meu. Veţi ști când se întorc. 

— Și când va fi asta? 

— Când își vor termina treaba. 

Rin aștepta lângă cal și-l privea pe Altan vorbind cu o siguranță de 
sine pe care n-o mai văzuse de la Sinegard. Așa cum arăta acum, Altan 
nu era băiatul frânt cu pipa de opiu. Nu era speeranul deznădăjduit ce 
retrăia genocidul poporului său. Nu era o victimă. Altan era diferit 
acum și față de cum fusese la Khurdalain. Nu mai era frustrat, 
plimbându-se încoace și-ncolo ca un animal încolţit, nu mai era la 
mâna lui Jun. Altan avea o misiune, un obiectiv unic. Nu mai trebuia 
să se rețină. Fusese eliberat din lesă. Avea să-și ducă furia către un 
deznodământ final, înspăimântător. 

Rin era convinsă că vor reuși. Numai că nu știa dacă ţara va 
supraviețui planului său. 

— Mult noroc, zise Enki. Salută-l pe Feylen din partea noastră. 

— Bun băiat, zise Unegen melancolic. Asta până a încercat să facă 
totul una cu pământul pe o rază de treizeci de kilometri. 

— Nu exagera, zise Ramsa. Au fost doar cincisprezece kilometri. 


Merseră cât de repede putea calul. La prânz, trecură pe lângă o 
stâncă cu două linii scrijelite pe o parte. Fata nu le-ar fi văzut, dacă nu 


i-ar fi atras atenţia Altan. 

— Mâna lui Chaghan, zise el. Dovada că drumul e sigur. 

— Aici l-ai trimis? 

— Da. Înainte să plecăm de la Castelul Nopţii spre Khurdalain. 

— De ce? 

— Chaghan și cu mine... El avea o teorie despre Triadă. Înainte de 
Sinegard, când și-a dat seama că Tyr a murit, văzuse ceva la orizontul 
spiritului. A crezut că-l văzuse pe Străjerul Porții. A văzut aceeași 
perturbare după o săptămână, apoi a dispărut. El credea că era posibil 
ca Străjerul Porții să se fi închis de bunăvoie în Chuluu Korikh. Ne-am 
gândit că l-am putea scoate de-acolo, să aflăm adevărul - poate să 
descoperim adevărul despre Triadă, să vedem ce s-a-ntâmplat cu 
Străjerul Porții și cu împăratul, să aflăm ce le-a făcut împărăteasa. 
Chaghan nu știa că eu doream să mai eliberez și pe altcineva. 

— L-ai minţit. 

Altan ridică din umeri. 

— Chaghan crede ce vrea el să creadă. 

— Chaghan a mai... A zis... 

Vocea fetei se stinse, neștiind cum să-și formuleze întrebarea. 

— Ce? 

— A mai zis că te-au antrenat ca pe un câine. În Sinegard. 

Tânărul râse sec. 

— A folosit chiar cuvintele astea, nu-i așa? 

— A zis că te-au îndopat cu opiu. 

Altan se crispă. 

— La Sinegard antrenau soldaţi, zise el. În cazul meu, și-au făcut 
treaba. 

„S-ar putea să-și fi făcut treaba prea bine, gândi Rin. Ca și Cike, 
maeștrii din Sinegard invocaseră o forță mai înspăimântătoare decât 
erau pregătiți să stăpânească. Făcuseră mai mult decât să instruiască 
un speeran. Creaseră un răzbunător. 

Altan era comandantul care ar fi adus flăcările peste întreaga lume 
ca să-și distrugă dușmanul. 

Asta ar fi trebuit s-o neliniștească. Acum trei ani, dacă ar fi știut ce 
știa acum despre Altan, ar fi fugit mâncând pământul. 


Însă de-acum văzuse prea multe și suferise prea mult. Imperiul nu 
avea nevoie de cineva rațional. Avea nevoie de cineva suficient de 
nebun ca să încerce să-l salveze. 

Se opriră când se întunecă prea tare ca să mai vadă poteca. Se 
aventuraseră pe un făgaș așa de puţin umblat, că abia putea fi numit 
drum, iar calul ar fi putut lesne să-și rănească vreo copită într-o piatră 
ascuțită sau să-i arunce într-o râpă. Animalul se clătină, când 
coborâră. Altan îi turnă apă într-o tingire, dar calul începu să bea fără 
tragere de inimă abia după ce-l îmboldi Rin. 

— O să moară dacă-l mai călărim așa, spuse ea. 

Știa foarte puţine despre cai, însă își dădea seama când un animal 
era gata să se prăbușească. Un armăsar de luptă din Khurdalain ar fi 
putut, probabil, să facă drumul fără probleme, dar ăsta era un amărât 
de cal de povară - un animal bătrân și așa de slab că i se vedeau 
coastele prin părul neţesălat. 

— Mai avem nevoie de el doar o zi, spuse Altan. Dup-aia poate să 
moară. 

Rin îi dădu calului o mână de boabe de orez din bagajul lor. Între 
timp, Altan ridică tabăra cu eficiență simplă și metodică. Strânse 
cetină căzută și frunze uscate ca să-i ferească de frig. Făcu un cadru 
din crengi rupte de copaci și atârnă peste el o mantie de rezervă ca să-i 
apere de zăpadă peste noapte. Scoase din sacul lui surcele uscate și 
ulei, săpă o gropiță și așeză iasca înăuntru. Întinse mâna. Flacăra se 
aprinse imediat. Fără efort, ca și cum n-ar fi făcut decât să fluture un 
evantai, Altan înteţi flăcările până ajunseră să stea în jurul unui foc de 
tabără dogoritor. 

Rin întinse mâinile și lăsă căldura să-i pătrundă în oase. Nu-și 
dăduse seama cât de înfrigurată devenise peste zi; abia acum observă 
că nu-și simţise degetele de la picioare. 

— Te-ai încălzit? întrebă Altan. 

Ea încuviință repezit. 

— Mulţumesc. 

Altan o privi în tăcere o clipă. Îi simţi dogoarea privirii și încercă să 
nu roșească. Nu era obișnuită să-i acorde întreaga lui atenţie; tânărul 
fusese ocupat cu Chaghan încă din Khurdalain, dar acum situația se 
schimbase. Chaghan îl părăsise pe Altan și Rin stătea alături de el. 


Simţi un fior de bucurie răzbunătoare când se gândi la asta. Apoi o 
încercă vinovăția și încercă să-și înăbușe satisfacția. 

— Ai mai fost vreodată în munte? 

— O singură dată, spuse Altan. Acum un an. L-am ajutat pe Tyr să-l 
ducă pe Feylen. 

— Feylen e cel care a înnebunit? 

— Toţi înnebunesc până la urmă. Cike mor în luptă sau ajung zidiți. 
Majoritatea comandanților preiau funcţia când își aduc aici fostul 
maestru. Dacă Tyr n-ar fi murit, probabil că l-aș fi zidit chiar eu. 
Întotdeauna e dureros când se întâmplă. 

— De ce nu sunt omorâţi pur și simplu? întrebă Rin. 

— Nu poţi să omori un şaman care a fost posedat deplin. El nu mai 
e om. Nu mai e muritor. E recipientul divinității. Poţi să-l decapitezi, 
să-l înjunghii, să-l spânzuri, dar trupul se mișcă mai departe. 
Dezmembrezi corpul și bucăţile se vor târî să se adune laolaltă. Tot ce 
poţi face este să-l legi, să-l scoţi din luptă și să-l stăpânești până-l 
aduci în munte. 

Rin se văzu legată de mâini și la ochi, târâtă fără să vrea pe aceeași 
cărare de munte spre temnița veșnică de piatră. Se cutremură. Putea 
înțelege genul ăsta de cruzime din partea Federaţiei, însă din partea 
propriului ei comandant? 

— Și nu te deranjează? 

— Sigur că mă deranjează, se răsti el, dar asta-i misiunea. E 
misiunea mea. Trebuie să-i aduc pe Cike în munte când nu mai sunt 
apți să slujească. Cike se controlează singură. Cike este modul 
Imperiului de a elimina ameninţarea șamanilor scăpaţi de sub control. 
Altan își împleti degetele. Fiecare comandant Cike are două sarcini: să 
se supună voinţei împărătesei și să rărească rândurile forțelor când 
vine vremea. Jun avea dreptate. În războiul modern nu-i loc pentru 
Cike. Suntem prea mici. Nu putem realiza nimic ce să nu poată realiza 
o forță bine pregătită a Miliției. Pulberea de foc, tunurile și oţelul — 
astea câștigă războaiele, nu o mână de șamani. Singurul rol al lui Cike 
este să facă lucrurile pe care nu le poate face nicio altă forță militară. 
Ne putem supune pe noi înșine și acela este singurul motiv pentru 
care ni se permite să existăm. 


Rin se gândi la Suni - bietul, blândul și înspăimântător de 
puternicul Suni, care era atât de evident instabil. Cât avea să mai 
treacă până să aibă aceeași soartă pe care o avusese Feylen? Când avea 
nebunia lui să-i depășească utilitatea pentru Imperiu? 

— Eu însă n-o să fiu precum comandanții dinainte, zise Altan, 
încleștându-și pumnii. N-o să-mi predau oamenii pentru că au smuls 
mai multă putere decât ar fi trebuit. Cum poate fi corect așa ceva? 
Suni și Baji au fost trimiși în deșertul Baghra pentru că Jiang s-a 
speriat de ei. Asta face el -— își șterge greșelile, fuge de ele. Însă Tyr i-a 
antrenat și le-a redat o fărâmă de rațiune. Așa că trebuie să existe o 
cale de îmblânzire a zeilor. Feylen pe care-l știam eu nu și-ar omori 
propriii oameni. Trebuie să existe o cale de a-l aduce înapoi din 
nebunia lui. Trebuie să existe. 

Vorbea cu foarte multă convingere. Părea sigur, absolut sigur că 
poate controla armata aceea adormită la fel cum îl liniștise pe Suni în 
cantină, readucându-l în lumea muritorilor doar cu șoapte și vorbe. 

Rin se sili să-l creadă, pentru că înţelesul alternativei era prea 
cumplit ca să-l pătrundă. 


Ajunseră la Chuluu Korikh în după-amiaza celei de-a doua zile, cu 
câteva ore mai devreme decât își planificaseră. Altan era mulțumit; 
fusese mulțumit de toate azi, mergând cu o energie extatică și 
ameţitoare. Se purta de parcă așteptase ziua asta de ani de zile. Din 
câte știa Rin, poate chiar așa și era. 

Când traseul deveni prea periculos ca să mai călărească, descălecară 
și dădură drumul animalului. Calul se îndepărtase cu pas săltat și un 
aer grav, ca să-și găsească un loc unde să moară. 

Merseră cea mai mare parte a după-amiezii. Pe măsură ce urcau, 
gheaţa și zăpada deveneau mai groase. Drumul îi amintea lui Rin de 
scările îngheţate înșelătoare din Sinegard - un pas greșit putea 
însemna o coloană vertebrală frântă. Aici însă niciun boboc nu 
împrăștia sare ca să facă drumul sigur. Dacă alunecau acum, li se 
garanta o moarte rapidă și înghețată. 


Altan își folosea tridentul ca pe un baston, înfigându-l în faţa lui 
înainte să pășească. Rin urma cu băgare de seamă cărarea pe care o 
marca în felul acela. Îi propuse să topească gheaţa cu foc speeran. 
Tânărul încercă. Dura prea mult. 

Cerul începuse să se întunece când Altan se opri în fața unui perete 
stâncos. 

— Stai. Ăsta e. 

Rin rămase locului, cu dinţii clănțănindu-i nebunește. Se uită în jur. 
Nu vedea niciun semn, niciun indiciu că era intrarea specială. Însă 
Altan părea sigur. 

El se întoarse câțiva pași și după aceea începu să curețe peretele, 
dând la o parte zăpada ca să ajungă la stânca netedă de dedesubt. 
Bombăni exasperat și-și apăsă mâna cu flăcări pe piatră. Focul topi 
treptat gheaţa sub forma unui cerc, cu mâna lui în centru. 

Rin zărea acum o deschizătură. Abia fusese vizibilă sub stratul gros 
de zăpadă și gheaţă. Un călător putea trece de douăzeci de ori prin 
dreptul ei fără s-o vadă. 

— Tyr zicea să ne oprim când ajungem la ţancul care arată ca un 
cioc de vultur, spuse Altan și arătă stânca pe care stăteau, care semăna 
într-adevăr cu profilul uneia dintre păsările Qarei. Aproape că 
uitasem. 

Rin scoase din sac două fâșii de cârpă uscată, scurse o sticluță de 
ulei pe ele și le înfășură pe capetele unor bețe. 

— N-ai mai fost niciodată înăuntru? 

— Tyr m-a pus să-l aştept afară, spuse Altan și se retrase din fața 
intrării. lopise gheața de pe stâncă, dezvăluind o ușă circulară zidită 
în piatră. Singurul om în viaţă care a fost înăuntru e Chaghan. Habar 
n-am cum a deschis ușa. Ești gata? 

Rin trase cu dinţii de cârpă și strânse ultimul nod, după care 
încuviință din cap. 

Altan se întoarse, își lipi spinarea de ușa de piatră, își îndoi 
picioarele și împinse, opintindu-se din cauza efortului. 

Preţ de o clipă, nu se întâmplă nimic. Apoi, cu un scrâșnet greoi, 
stânca alunecă în cadrul ei de piatră. 

Când se opri, Rin și Altan stăteau în faţa unui hău întunecat. În 
tunel era atât de beznă, încât părea să absoarbă complet lumina 


soarelui. Aruncând o privire, Rin simţi o groază care n-avea nimic de-a 
face cu întunericul. În muntele acesta nu puteau chema Phoenixul. N- 
aveau să aibă acces la Panteon. Nicio cale să invoce puterea. 

— Este ultima ocazie să te întorci, spuse Altan. 

Rin se strâmbă, îi dădu o torță și păși înainte. 


Abia dacă înaintase trei metri când făcu un pas într-o parte. 
Podeaua coridorului se dovedi a fi primejdios de îngustă. Simţi cum i 
se sfărâmă ceva sub talpă și se lipi iute de perete. Ridică torța deasupra 
marginii prăpastiei și fu cuprinsă imediat de o senzaţie îngrozitoare de 
amețeală. Fundul abisului nu se vedea, ci dispărea în neant. 

— E hău până jos, spuse Altan, apropiindu-se. Îi puse o mână pe 
umăr. Stai lângă mine. Ai grijă unde pui piciorul. Chaghan a zis că 
după vreo douăzeci de pași vom ajunge la o platformă mai lată. 

Fata îl lăsă să treacă în față, urmându-l prudentă pe treptele ce 
coborau. 

— Ce-a mai zis Chaghan? 

— Că o să dăm peste ăsta. 

Altan ridică torţa. 

În mijlocul muntelui atârna un scripete singuratic. Rin înălță torța 
cât putu de mult, iar lumina căzu pe ceva negru și lucios aflat pe 
platformă. 

— Ăla-i ulei. Asta-i un felinar, își dădu ea seama. 

Își coborî braţul. 

— Cu grijă, șuieră Altan când fata își trecu torța peste lift. 

Uleiul străvechi se aprinse imediat. Focul se strecură prin beznă 
după tipare prestabilite, într-o succesiune hipnotică, dezvăluind alte 
felinare asemănătoare, atârnate la diferite înălțimi. În numai câteva 
minute fu luminat tot muntele, dând la iveală arhitectura complexă a 
închisorii de piatră. Dedesubtul pasajului pe care se aflau ei, Rin zărea 
cercuri de piedestale, care coborau cât bătea lumina. De jur împrejur, 
de-a lungul interiorului muntelui, o spirală descendentă ducea la 
nenumărate morminte de piatră. 


Modelul era bizar de familiar. Fata îl mai văzuse. 

Era versiunea miniaturală, în piatră, a Panteonului, multiplicată 
într-o spirală. Era un Panteon anormal, pentru zei care nu erau vii, ci 
încremeniți în anabioză. 

Rin simți cum o năpădește panica. Trase adânc aer în piept, 
încercând să alunge senzaţia, dar sentimentul copleșitor de sufocare 
deveni mai intens. 

— Simt și eu, spuse Altan încet. E muntele. Am fost izolaţi. 

În Tikany, Rin căzuse odată dintr-un copac și se lovise atât de tare 
cu capul de pământ, încât surzise pentru o vreme. Îl vedea pe Kesegi 
țipând la ea, făcând semne spre gât, dar la ea nu ajungea niciun sunet. 
La fel era și aici. Lipsea ceva. I se împiedicase accesul la ceva. 

Nu-și putea închipui cum era să fii prins în capcană aici ani de zile, 
decenii după decenii, incapabil să mori, incapabil să părăsești lumea 
materială. Era un loc care nu-ți permitea să visezi. 

Era un loc al coșmarurilor fără sfârșit. 

Ce soartă îngrozitoare să fii îngropat aici! 

Degetele lui Rin atinseră ceva rotund. Sub apăsarea ei, obiectul se 
mișcă și începu să se rotească. Îl lumină cu torţa și-i atrase atenţia lui 
Altan. 

— Uite! 

Era un cilindru de piatră care amintea de roţile de rugăciune din 
fața pagodei de la Academie. Însă acesta era mult mai mare, 
ajungându-i până la umăr. Ridică torța și-l cercetă îndeaproape. Pe 
laturi fuseseră săpate șanțuri adânci. Fata puse mâna pe o parte, se 
sprijini în călcâie și împinse cu putere. 

Cu un scrâșnet care sună ca un țipăt, roata începu să se învârtă. 
Crestăturile erau cuvinte. Ba nu, erau nume. Nume peste nume, 
fiecare urmat de un șir de numere. Era un registru. Un catastif al 
tuturor sufletelor ce fuseseră închise în Chuluu Korikh. 

În piatra roții erau săpate probabil o sută de nume. Altan ridică 
torța în dreapta ei. 

— Nu-i singurul. 

Rin înălță privirea și văzu că focul lumina și o altă roată cu registre. 

Și încă una. Și încă una. 

Se întindeau pe primul nivel al Muntelui de Piatră. 


Mii și mii de nume. Nume de dinaintea domniei Împăratului 
Dragon. Nume de dinaintea Împăratului Roșu însuși. 

Fata aproape că se clătină când înţelese semnificația lor. 

Aici se găseau oameni care nu mai fuseseră conștienți de la 
înființarea Imperiului Nikara. 

—  Învestitura zeilor, spuse Altan, tremurând. Puterea pură din 
muntele ăsta... nu-i poate opri nimeni, nici chiar Federaţia... 

„ȘI nici chiar noi”, își zise Rin. 

Dacă trezeau Chuluu Korikh, ar fi avut o armată de nebuni, de 
șipote primordiale de energie psihică. Era o armată pe care n-ar fi 
putut s-o controleze. Era o armată care putea distruge lumea. 


Rin își trecu degetele peste prima roată cu registre, cea mai 
apropiată de intrare. 

În partea de sus, cu o caligrafie atentă și conștiincioasă, era trecută 
cea mai recentă însemnare. 

Recunoscu scrisul. 

— L-am găsit, spuse ea. 

— Pe cine? Pe Străjerul Porții? 

Altan părea nedumerit. 

— El e, zise Rin. Bineînţeles că el e. 

Trecu degetele peste piatra gravată și o cuprinse un val profund de 
ușurare. 

Jiang Ziya. 

Îl găsise, în sfârșit îl găsise. Maestrul ei era închis în unul dintre 
piedestalele acelea. Își recuperă torţa de la Altan și porni în goană pe 
scări. În timp ce cobora, în jurul ei răsunau șoapte. I se păru că putea 
să simtă făpturi ce veneau din cealaltă parte, făpturile ce șoptiseră 
prin neantul invocat de Jiang la Sinegard. 

Simţi în aer o nevoie copleșitoare. 

Probabil că-i zideau pe șamani începând din fundul temniţei. Jiang 
nu putea fi prea departe de locul unde se aflau ei. Rin fugi mai repede, 


simțind cum îi hârșâie piatra sub tălpi. În față, torța lumină un 
piedestal cioplit în forma unui paznic gârbovit. Se opri brusc. 

Sigur era Jiang. 

Altan o ajunse din urmă. 

— Nu mai pleca așa. 

— E aici, spuse ea, luminând piedestalul cu torța. E înăuntru. 

— Dă-te la o parte, zise Altan. 

Rin abia se trăsese din calea lui când tânărul lovi cu capătul 
tridentului în piedestal. 


După ce căzură toate sfărâmăturile, de sub stratul de praf se ivi 
silueta senină a lui Jiang. Stătea complet nemișcat în piatră, cu 
colțurile gurii ușor ridicate, de parcă ceva i se părea extrem de 
amuzant. Ai fi putut crede că doarme. 

Deschise ochii, se uită la ei de sus până jos și clipi. 

— Aţi fi putut să bateți înainte. 

Rin făcu un pas către el. 

— Maestre? 

Jiang înclină capul într-o parte. 

— Te-ai mai înălțat? 

— Am venit să te salvăm, spuse fata, deși cuvintele îi părură 
prostești imediat ce le rosti. 

Pe Jiang nu l-ar fi putut aduce nimeni cu forța în munte. Probabil că 
se afla acolo de bunăvoie. 

Însă lui Rin nu-i păsa de ce venise el; îl găsise, îl eliberase, îi atrăsese 
atenţia. 

— Avem nevoie de ajutorul tău. Te rog. 

Jiang ieși din piatră și-și scutură membrele parcă vrând să scape de 
cârcei. Își îndepărtă meticulos praful de pe haine. Apoi spuse blând: 

— N-ar trebui să vă aflați aici. Nu-i vremea voastră. 

— Nu-nţelegi... 

— lar voi nu ascultați. Nu mai zâmbea. Pecetea se desface. O simt, e 
aproape dusă. Dacă plec din muntele ăsta, tot felul de creaturi 


îngrozitoare vor ajunge în lumea voastră. 

— Deci e adevărat, spuse Altan. Tu ești Străjerul Porții. 

Jiang păru iritat. 

— Am zis chiar adineauri că nu ascultați. 

Însă Altan era cuprins de entuziasm. 

— Eşti cel mai puternic şaman din istoria nikara! Poţi descătușa tot 
muntele ăsta! Poţi comanda armata asta! 

— Asta-i planul tău? Jiang rămase cu gura căscată, parcă nevenindu- 
i să creadă că cineva putea fi atât de prost. Eşti nebun? 

— Am... Lui Altan îi pieri glasul, apoi își regăsi cumpătul. Nu sunt... 

Jiang își îngropă faţa în palmă, ca un profesor exasperat. 

— Băiatul vrea să-i elibereze pe toți din munte. Băiatul vrea să 
dezlănţuie asupra lumii ce se află în Chuluu Korikh. 

— Fie așa, fie lăsăm Nikanul să piară! se răsti Altan. 

— Atunci lasă-l. 

— Poftim? 

— Nu știi de ce-i în stare Federaţia, spuse Rin. N-ai văzut ce au făcut 
la Golyn Niis. 

— Am văzut mai multe decât crezi tu, răspunse Jiang. Dar nu asta-i 
calea. Drumul ăsta duce doar în beznă. 

— Cum ar putea fi și mai multă beznă? ţipă ea neputincioasă și 
glasul îi răsună din pereţii cavernoși. Cum ar putea fi mai rău decât e 
deja? Până și tu ţi-ai asumat riscuri, ai deschis neantul... 

— Aici am greșit, spuse Jiang cu regret, ca un copil ce fusese 
pedepsit. N-ar fi trebuit s-o fac. Ar fi trebuit să-i las să ia Sinegardul. 

— Să nu-ndrăznești! șuieră Rin. Ai deschis neantul, ai lăsat să treacă 
fiarele, ai fugit și te-ai ascuns aici și ne-ai lăsat pe noi să ne descurcăm 
cu consecințele. Când o să-ncetezi să te mai ascunzi? Când ai de gând 
să-ncetezi să mai fii un laș nenorocit? De ce anume fugi? 

Jiang părea îndurerat. 

— E ușor să fii curajos. E mai greu să știi când să nu lupți. Eu am 
învățat lecţia aceea. 

— Maestre, te rog... 

— Dacă dezlănțuiţi așa ceva asupra Federaţiei Mugen, războiul 
acesta va dura generaţii, spuse Jiang. Nu doar că veţi arunca în flăcări 
provincii întregi, dar veţi sfâșia însăși urzeala universului. Cei care 


sunt zidiți în muntele ăsta nu sunt oameni, ci zei. Vor trata lumea 
materială ca pe o jucărie. Vor modela natura după voia lor. Vor nărui 
munți și vor muta râuri. Vor transforma lumea muritorilor în aceeași 
revărsare de forțe primitive care este acum Panteonul. Însă în Panteon 
există un echilibru al zeilor. Viaţă și moarte, lumină și întuneric - 
fiecare dintre cele șaizeci și patru de zeități are o forță opusă. Aduceți 
zeii în lumea voastră și echilibrul va fi distrus. Vă veţi preface lumea în 
cenușă, iar în ruine vor mai trăi doar demoni. 

Când termină de vorbit, tăcerea răsună greu în beznă. 

— Pot să-i controlez, spuse Altan, deși până și lui Rin i se păru 
șovăitor, ca un băiat care insistă spunându-și că poate să zboare. În 
trupurile astea există oameni. Zeii nu pot trăi liberi. Am făcut-o cu 
oamenii mei. Suni trebuia să fi fost închis aici de ani de zile, dar l-am 
îmblânzit. Eu pot să-i aduc înapoi din nebunia lor... 

— Tu ești nebun. Glasul lui Jiang era aproape o șoaptă, pe cât de 
uluită, pe atât de neîncrezătoare. Eşti orbit de propria-ți dorință de 
răzbunare. De ce faci asta? Întinse mâna și-l prinse de umăr pe Altan. 
Pentru Imperiu? Din dragoste de ţară? Care dintre ele, Trengsin? Ce 
poveste ţi-ai spus? 

— Vreau să salvez Nikanul, insistă Altan. Repetă cu glas încordat, 
încercând parcă să se convingă pe sine: Vreau să salvez Nikanul. 

— Nu, nu asta vrei, zise Jiang. Vrei să distrugi Mugenul. 

— E același lucru! 

— E o diferență ca de la cer la pământ, iar faptul că nu-nţelegi asta e 
motivul pentru care n-o poţi face, spuse Jiang. Patriotismul tău e o 
bătaie de joc. Îţi înveșmântezi războiul personal în argumente morale, 
când adevărul este că ai lăsa să moară milioane de oameni dacă ţi-ai 
căpăta așa-zisa dreptate. Asta se va întâmpla dacă deschizi Chuluu 
Korikh, să știi. Nu doar Mugenul va plăti ca să-ți satisfaci tu dorinţa de 
răzbunare, ci oricine va avea ghinionul să fie prins în furtuna asta 
dementă. Haosul nu face discriminări, Trengsin, și de aceea temnița 
asta a fost concepută ca să nu poată fi deschisă niciodată. Oftă. Dar, 
bineînţeles, ție nu-ți pasă. 

Altan n-ar fi avut cum să arate mai șocat nici dacă Jiang l-ar fi lovit 
peste faţă. 


— De multă vreme nu-ți mai pasă de nimic, urmă Jiang, privindu-l 
cu milă. Eşti distrus. Abia dacă mai ești tu însuți. 

— Încerc să-mi salvez ţara, repetă tânărul cuvintele amăgitoare. lar 
tu ești un laș. 

— Sunt îngrozit, recunoscu Jiang. Dar numai pentru că încep să-mi 
aduc aminte cine am fost cândva. N-o lua pe calea asta. Ţara ta e 
cenușă. Nu poţi s-o aduci înapoi la viață cu sânge. 

Altan căscă gura, incapabil să răspundă. 

Jiang înclină capul spre un umăr. 

— Irjah știa, nu-i așa? 

Altan clipi repede din ochi. Părea îngrozit. 

— Ce? Irjah n-a... niciodată... 

— Ah, știa, spuse Jiang oftând. Sigur știa. Daji i-ar fi spus... Daji a 
văzut ce eu n-am văzut, Daji s-ar fi asigurat că Irjah știe cum să te 
îmblânzească. 

Rin se uita de la unul la altul nedumerită. De pe chipul lui Altan se 
scursese tot sângele. Avea trăsăturile schimonosite de furie. 

— Cum îndrăznești... cum îndrăznești să acu... 

— E vina mea, spuse Jiang. Ar fi trebuit să încerc mai mult să te ajut. 

Altan vorbi cu glas sugrumat: 

— N-aveam nevoie de ajutor. 

— Aveai nevoie de ajutor mai mult decât de orice altceva, spuse 
Jiang trist. Îmi pare foarte rău. Ar fi trebuit să mă lupt să te salvez. Erai 
un băieţel speriat și ei te-au transformat într-o armă. Și acum... acum 
te-ai rătăcit. Însă nu și ea. Ea mai poate fi salvată. N-o arde cu focul 
tău. 

Atunci o priviră amândoi. 

Rin se uită de la unul la celălalt. Deci asta era alegerea ei. Căile care i 
se deschideau erau limpezi. Altan sau Jiang. Comandant sau maestru. 
Victorie și răzbunare sau... sau orice îi promisese Jiang. 

Totuși ce-i promisese de fapt? Doar înțelepciune. Doar înţelegere. 
Iluminare. Însă astea însemnau numai alte avertismente, scuze 
meschine care s-o împiedice să exercite o putere la care știa că putea 
ajunge... 

— Te-am învăţat mai bine de-atât, spuse Jiang punându-i mâna pe 
umăr. Părea că se roagă de ea. Nu-i așa, Rin? 


EI ar fi putut să-i ajute. Ar fi putut opri masacrul de la Golyn Niis. L- 
ar fi putut salva pe Nezha. 

Însă Jiang se ascunsese. Țara lui avusese nevoie de el, dar el fugise ca 
să se adăpostească aici, fără să-i pese de ce lăsase în urmă. 

O părăsise. 

Nici măcar nu-și luase rămas-bun. 

Însă Altan... Altan nu renunţase la ea. 

Altan o jignise și o lovise, dar credea în forța ei. Altan nu voise decât 
s-o facă mai puternică. 

— Îmi pare rău, domnule, spuse fata, dar am primit ordine. 

Jiang expiră prelung și mâna îi căzu de pe umărul ei. Ca întotdeauna 
când îl privea, Rin avea senzaţia că se sufocă, de parcă maestrul putea 
vedea prin orice parte a ei. O cântărise atunci cu privirea lui spălăcită, 
iar ea îl dezamăgise. 

Și deși făcuse alegerea, nu putea suporta dezamăgirea lui. Rin își feri 
privirea. 

— Nu, mie îmi pare rău, spuse Jiang. Îmi pare tare rău. Am încercat 
să te avertizez. 

Păși înapoi, în sfărâmăturile piedestalului și închise ochii. 

— Maestre, te rog... 

Jiang începu o incantaţie. La picioarele lui, piatra sfărâmată începu 
să se miște ca și cum era lichidă, reluând forma unui piedestal neted, 
întreg, care se ridica încet de la pământ. 

Rin se repezi în faţă. 

— Maestre! 

Însă Jiang era nemișcat, tăcut. Apoi piatra îi acoperi cu totul fața. 


— N-are dreptate. 

Glasul lui Altan tremura, dar Rin nu știa dacă de frică sau de furie 
nestăpânită. 

— Nu de-asta... nu sunt... N-avem nevoie de el. O să-i trezim pe 
ceilalți. O să lupte pentru mine. Și tu... o să lupţi pentru mine, nu? 
Rin? 


— Sigur că da, șopti ea, însă Altan izbea deja cu tridentul în 
următorul piedestal, coborând iar și iar metalul, cu disperare pură. 
Trezește-te, strigă el, cu glas răgușit. Trezește-te, haide... 

Șamanul din piedestal era pesemne Feylen, cel nebun și ucigaș. Asta 
ar fi trebuit să-l descurajeze, însă în mod evident lui Altan nu părea 
să-i pese în timp ce lovea din nou în stratul subţire de piatră de pe faţa 
lui Feylen. 

Piatra căzu sfărâmată, iar al doilea șaman se trezi. 

Rin întinse șovăitor torța. Când văzu chipul dinăuntru, se crispă 
dezgustată. 

Feylen abia dacă mai semăna a om. Jiang se zidise singur; trupul lui 
mai putea fi considerat uman, fără semne de descompunere. Însă 
Feylen... trupul îi era mort, cenușiu și întărit după luni de zile 
petrecute în temniţă fără hrană sau oxigen. Nu se descompusese, ci se 
pietrificase. 

Venele albastre ieșeau în relief pe pielea cenușie. Rin se îndoia că 
prin ele mai curgea sânge. 

Feylen avea o constituție zveltă, subţire și gârbovită, iar fața arăta ca 
și cum ar fi fost plăcută cândva. Însă pielea îi era întinsă peste pomeţi, 
iar ochii afundaţi în orbitele adânci ale craniului. 

Și apoi deschise ochii, iar Rin rămase fără suflare. 

Ochii lui Feylen străluceau orbitor în beznă, un albastru tulburător, 
ca două bucăţi de cer. 

— Eu sunt, zise Altan. Eu, Trengsin. Rin își dădea seama că se 
străduia să-și păstreze calmul vocii. Îți aduci aminte de mine? 

— Ne amintim vocile, spuse rar Feylen. Glasul era hârâit după luni 
de zile în care nu fusese folosit; suna ca o lamă de oţel trasă pe stânca 
străveche a muntelui. Își înclină capul într-un unghi nefiresc, de parcă 
încerca să-și scoată niște viermi din ureche. Ne amintim focul. Și ne 
amintim de tine, Trengsin. Ne amintim mâna ta peste gura noastră și 
cealaltă mână în beregată. 

Felul cum vorbea o făcu pe Rin să strângă cu teamă mânerul sabiei. 
Nu vorbea ca un om care luptase de partea lui Altan. 

Se referea la sine ca fiind noi. 

Și Altan părea să-și fi dat seama. 

— Îţi aduci aminte cine ești? 


Feylen se încruntă ca și cum uitase. Chibzui multă vreme până să 
spună răgușit: 

— Suntem un spirit al vântului. Ne putem transforma în dragon sau 
în om. Cârmuim cerurile acestei lumi. Ducem cele patru vânturi într- 
un sac și zburăm unde ne duce voia noastră. 

— Eşti Feylen din Cike. O slujești pe împărăteasă și ai slujit sub 
comanda lui Tyr. Am nevoie de ajutorul tău, spuse Altan. Am nevoie să 
lupţi din nou pentru mine. 

— Să... lupt? 

— E război, zise tânărul, și avem nevoie de puterea zeilor. 

— Puterea zeilor, repetă Feylen tărăgănat. 

Apoi râse. 

Nu era un râs omenesc. Era un ecou ascuţit ce răsuna din pereţii 
muntelui ca un chițăit de liliac. 

— Am luptat pentru tine prima dată, spuse el. Am luptat pentru 
Imperiu. Pentru împărăteasa voastră de trei ori blestemată. Și cu ce 
ne-am ales? Cu o bătaie pe spate și o călătorie în muntele ăsta. 

— Ai încercat să prăbușești Castelul Nopţii de pe stâncă, îi aminti 
Altan. 

— Eram dezorientați. Nu știam unde suntem. Feylen părea mâhnit. 
Dar nu ne-a ajutat nimeni... nu ne-a liniștit nimeni. Nu, în schimb i-ai 
ajutat să ne aducă aici. Când ne-a legat Tyr, tu ţineai frânghia. Ne-aţi 
târât aici ca pe vite. Și el a stat în locul ăsta și s-a uitat cum ni se 
închide piatra peste față. 

— N-a fost hotărârea mea, spuse Altan. Tyr credea... 

— Tyr se speriase. Omul a cerut puterea noastră și a dat înapoi când 
a fost prea mult. 

Altan înghiţi un nod. 

— N-am vrut să ţi se întâmple asta. 

— Ne-ai promis că n-o să ne faci rău. Am crezut că-ţi pasă de noi. 
Eram speriați. Eram vulnerabili. Și tu ne-ai legat în noapte, ne-ai 
supus cu flăcările tale... poţi să-ți închipui durerea? Groaza? N-am 
făcut decât să luptăm pentru tine, iar tu ne-ai răsplătit cu chinul 
veșnic. 

— Te-am adormit, spuse Altan. Ți-am oferit odihna. 


— Odihnă? Crezi că asta-i odihnă? șuieră Feylen. Ai habar cum e 
muntele ăsta? Încearcă să pășeșşti în piatra aia, să vezi dacă poți rezista 
măcar un ceas. Zeii nu sunt făcuți să fie închiși, iar noi - cel mai puţin 
dintre toți. Noi suntem vântul. Suflăm în toate părțile. Nu ne supunem 
niciunui stăpân. Știi ce chin e? Știi cum arată plictiseala? 

Făcu un pas înainte și întinse mâinile către Altan. 

Rin se încordă, însă nu se întâmplă nimic. 

Probabil că zeul pe care-l invoca Feylen dispunea de o forță imensă. 
Probabil că putea face una cu pământul sate întregi și l-ar fi putut 
sfâșia pe Altan în condiţii normale. Se aflau însă înăuntrul muntelui. 
Orice ar fi fost în stare să facă Feylen, orice ar fi făcut, zeii n-aveau 
puteri aici. 

— Știu cât de îngrozitoare trebuie să fie izolarea de Panteon, spuse 
Altan. Dar dacă lupţi pentru mine, dacă-mi promiţi să te stăpânești, 
atunci n-o să mai suferi niciodată așa ceva. 

— Am devenit divini, spuse Feylen. Crezi că ne pasă ce pățesc 
muritorii? 

— Nu trebuie să-ți pese de muritori. Am nevoie să-ți aduci aminte 
de mine. Am nevoie de puterea zeului tău, dar am mai multă nevoie de 
omul dinăuntru. Am nevoie de persoana care deţine controlul. Știu că 
ești acolo, Feylen. 

— Controlul? Ne spui nouă de control? Feylen vorbea scrâșnind din 
dinţi, de parcă fiecare cuvânt era un blestem. Nu putem fi controlați ca 
niște animale de povară pentru folosul vostru. Ești depășit cu totul, 
micuţule speeran. Ai adus în lumea voastră materială neînsemnată 
forţe pe care nu le înţelegi și ea va fi infinit mai interesantă dacă o 
sfărâmă cineva o vreme. 

Lui Altan îi pieri culoarea din obraji. 

— Rin, întoarce-te, spuse el încet. 

Jiang avea dreptate. Chaghan avusese dreptate. O întreagă armată a 
acestor creaturi ar fi adus sfârșitul lumii. 

Fata nu mai simţise niciodată atât de tare că greșise. 

„Nu putem lăsa creatura asta să iasă din munte.” 

Același gând păru să-i treacă prin cap și lui Feylen în exact același 
moment. Se uită de la unul la altul și la raza de lumină care se vedea 


cu două niveluri mai sus, prin care puteau auzi vântul urlând afară, și 
zâmbi strâmb. 

— Ah, spuse el. Ai lăsat-o larg deschisă, nu? 

Ochii lui strălucitori se însuflețiră cu o bucurie răutăcioasă și privi 
spre ieșire cu dorul omului care se îneacă, disperat după o gură de aer. 

— Feylen, te rog. 

Altan întinse mâna și îi vorbi cu glas scăzut, ca și cum ar fi crezut 
că-l poate linişti ca pe Suni. 

— Nu poţi să ne-ameninți, mârâi Feylen. Putem să te sfâșiem în 
bucăți. 

— Știu că poți, zise Altan. Dar sunt convins că n-o s-o faci. Am 
încredere în omul dinăuntru. 

— Eşti nebun dacă-ţi închipui că eu mai sunt uman. 

— Eu, zise Altan. Ai spus eu. 

Chipul lui Feylen se schimonosi. Lumina albastră din ochi păli. 
Trăsăturile i se schimbară doar un pic; zâmbetul batjocoritor dispăru, 
iar gura i se mișcă de parcă încerca să decidă ce porunci să urmeze. 

Altan duse tridentul în lateral, îndepărtându-l de Feylen. Apoi, lent 
și premeditat, îl aruncă departe. Arma se lovi de zid, cu un ecou care 
reverberă în tăcerea muntelui. 

Feylen se uită cu ochii căscaţi, nevenindu-i să creadă. 

— Am încredere să-mi pun viaţa în mâinile tale, spuse tânărul. Știu 
că ești acolo, Feylen. 

Încet, întinse iar mâna. 

Și Feylen o prinse. 

Atingerea trimise fiori prin trupul lui Feylen. Când ridică privirea, 
avea aceeași expresie îngrozită pe care Rin o văzuse și pe chipul lui 
Suni. Ochii săi erau mari, întunecați și rugători, ca ai unui copil care-și 
caută un ocrotitor; un suflet pierdut căutând cu disperare o ancoră în 
lumea muritorilor. 

— Altan? șopti el. 

— Aici sunt. 

Altan făcu un pas în față. Ca și înainte, se apropie de zeu fără teamă, 
cu toate că știa bine ce i-ar fi putut face. 

— Nu pot să mor, șopti Feylen. Glasul lui nu mai avea nimic aspru; 
era tremurat, atât de vulnerabil încât nu încăpea îndoială că Feylen era 


uman. E îngrozitor, Trengsin. De ce nu pot să mor? N-ar fi trebuit să-l 
invoc niciodată pe zeul ăla... Minţile noastre ar trebui să rămână ale 
noastre, nu să le împărțim cu creaturile astea... În muntele ăsta nu 
trăiesc...dar nu pot să mor. 

Rin simţi că-i venea să vomite. 

Jiang avea dreptate. Zeii nu-și aveau locul în lumea lor. Nu era de 
mirare că speeranii ajunseseră să înnebunească. Nu era de mirare că 
pe Jiang îl îngrozea așa de tare ideea de a-i aduce pe zei pe tărâmul 
muritorilor. 

Locul lor era în Panteon și acolo trebuiau să rămână. Aceasta era o 
putere de care omenirea n-ar fi trebuit să se atingă. 

La ce se gândiseră? Trebuiau să plece acum, cât Feylen încă se 
controla; trebuiau să închidă ușa de piatră ca să nu poată scăpa 
vreodată. 

Însă Altan nu părea să-i împărtășească spaimele. Altan îşi 
recuperase soldatul. 

— Încă nu te pot lăsa să mori, spuse el. Am nevoie să lupţi pentru 
mine. Poţi? 

Feylen îl ţinea în continuare de braţ. Îl trase mai aproape, parcă 
îmbrăţișându-l. Se aplecă și-și apropie buzele de urechea lui și spuse 
în șoaptă, așa că Rin abia îl auzi: 

— Omoară-te, Trengsin. Mori cât mai poți. 

O văzu pe fată peste umărul lui Altan. Ochii îi sclipiră albastru- 
strălucitor. 

— Altan! ţipă ea. 

lar Feylen îl trase pe comandantul lui peste piedestal și-l îmbrânci 
spre abis. 

Nu fusese un brânci puternic. Mușchii lui Feylen erau atrofiați după 
lunile în care nu mai fuseseră folosiți; se mișca greoi, ca un pui de 
căprioară, un zeu care mergea clătinându-se într-un trup muritor. 

Altan se răsuci frenetic în aer, zbătându-se să-și recapete echilibrul, 
iar Feylen trecu pe lângă el și sui în goană treptele de piatră spre ieșire. 
Avea chipul sălbatic de bucurie răutăcioasă, de extaz. 

Rin se aruncă pe podeaua din stâncă. Căzu pe burtă, cu braţele 
întinse, și în clipa următoare simţi o durere îngrozitoare, când 


degetele lui Altan se strânseră în jurul încheieturii ei, chiar înainte să 
se prăbușească în beznă. 

Greutatea lui îi trăgea braţul în jos. Țipă chinuită, când cotul îi lovi 
piatră. 

Însă din beznă ţâșni apoi și celălalt braţ al lui Altan. Fata se încordă. 
Degetele li se prinseră unele de altele. 

De pe marginea hăului cădeau pietre, prăvălindu-se în abis, dar 
Altan se ţinea bine de ambele ei braţe. Alunecară înainte și, preț de o 
clipă nebunească, Rin se temu că greutatea lui i-ar putea trage pe 
amândoi peste muchie, însă piciorul îi înțepeni într-o scobitură din 
rocă Și se Opriră. 

— Te-am prins, gâfâi ea. 

— Dă-mi drumul, spuse Altan. 

— Poftim? 

— Mă ridic singur, zise el. Lasă-mi brațul stâng. 

Rin se supuse. 

Tânărul se împinse cu piciorul într-o parte pentru a-și lua avânt, 
apoi își repezi în sus cealaltă mână ca să se prindă de margine. Rin 
stătea întinsă, cu picioarele înfipte în piatră ca să nu alunece, în timp 
ce el se trase peste marginea prăpastiei. Își aruncă un braţ deasupra și- 
și sprijini cotul în podea. Gemând, își duse picioarele peste margine 
într-o singură mișcare neîntreruptă. 

Suspinând ușurată, Rin îl ajută să se scoale, însă el o împinse într-o 
parte. 

— Feylen, șuieră și porni în goană poticnită pe drumul de piatră. 

Fata îl urmă, însă n-avea niciun rost. În timp ce alergau, singurii pași 
pe care-i auzeau erau ai lor, pentru că Feylen dispăruse de mult pe 
poarta Chuluu Korikh. 

Îi dăduseră libertate totală în lume. 

Însă Altan îl învinsese odată. Cu siguranță puteau s-o facă din nou. 
Trebuiau să poată. 

leșiră împleticindu-se pe poarta din piatră și se opriră aproape 
imediat înaintea unui zid de oţel. 

Soldaţii Federaţiei acopereau tot versantul. 


Generalul lor lătră un ordin și soldaţii înaintară cu scuturile alipite 
între ele ca o barieră, împingându-i pe Rin și Altan înăuntrul 
muntelui. 

Fata zări expresia tulburată a lui Altan înainte să fie îngropat sub o 
mulțime de armuri și săbii. 

Nu avu timp să se întrebe de ce erau acolo soldaţii Federaţiei sau 
cum știuseră să ajungă; toate întrebările îi dispărură din minte sub 
imperiul luptei. Instinctele preluară controlul - lumea deveni o 
chestiune de tăișuri și eschive, nimic altceva decât alt meleu... 

Cu toate astea, chiar pe când scotea sabia, știa că nu exista nicio 
speranţă. 

Federaţia alesese locul potrivit ca să ucidă un speeran. 

Altan și Rin n-aveau niciun avantaj aici. Phoenixul nu putea ajunge 
la ei prin zidurile groase de piatră. N-ar fi folosit la nimic să înghită 
mac. Se puteau ruga la zeul lor, însă n-avea să le răspundă nimeni. 

O pereche de braţe înmănușate o prinse pe fată din spate și-i lipi 
braţele de corp. Îl văzu cu coada ochiului pe Altan împins într-un zid, 
cu cinci tăișuri de săbii la gât. 

Poate că era cel mai bun luptător de arte marţiale din Nikan. Dar 
fără focul lui, fără trident, era un simplu om. 

Rin își înfipse cotul în stomacul celui care o prinsese, se eliberă și-și 
roti sabia în afară, spre cel mai apropiat soldat. Lamele se încrucișară; 
reuși o lovitură norocoasă, sălbatică. Soldatul se prăbuși, urlând, în 
abis, cu sabia ei înfiptă în genunchi. Fata se întinse după armă, dar 
prea târziu. 

Următorul soldat lovi mult deasupra. Rin se ghemui și duse mâna la 
cuțitul de la brâu. 

Soldatul o lovi cu mânerul sabiei în umăr și o aruncă rășchirată pe 
podea. Rin bâjbâi orbește pe piatră. 

Apoi cineva o izbi cu scutul în ceafă. 


CAPITOLUL 24 


Rin se trezi în beznă. Zăcea pe o suprafață plană, care se legăna - o 
căruță? O corabie? Deși era sigură că avea ochii deschiși, nu vedea 
nimic. Era închisă undeva sau era doar noapte? Habar n-avea cât timp 
trecuse. Încercă să se miște și descoperi că era legată: mâinile îi 
fuseseră prinse strâns la spate, iar picioarele laolaltă. Dădu să se ridice 
în capul oaselor și mușchii umărului stâng ţipară de durere. Își înăbuși 
un suspin și rămase întinsă până când pulsaţiile de acolo încetară. 

Încercă să se miște pe orizontală. Avea picioarele înțepenite; cel pe 
care stătea amorţise pentru că legăturile împiedicau circulația sângelui 
și, când se mișcă să se dezmorțească, o duru de parcă cineva i-ar fi 
înfipt o mie de ace în talpă. Nu-și putea mișca separat picioarele, așa 
că se zvârcoli înainte și înapoi ca un vierme, înaintând câte puțin până 
atinse cu talpa un perete. Se împinse în el și se târî în partea cealaltă. 

Acum era sigură că se afla într-o căruţă. 

Cu mare efort, se ridică în șezut. Creștetul i se lovi de ceva aspru. O 
foaie de cort. Sau o prelată? Acum, după ce ochii i se obișnuiseră, își 
dădu seama că de fapt afară nu era întuneric, ci coviltirul de pe căruță 
bloca lumina soarelui. 

Se împinse în prelată până ce o rază de lumină pătrunse dintr-o 
parte. 'Tremurând de efort, își apăsă ochiul de crăpătură. 

Dură o vreme să înțeleagă ce vedea. 

Drumul părea desprins dintr-un vis. Părea ca și cum o rafală 
puternică de vânt trecuse printr-un orășel, răsturnând gospodăriile cu 
susul în jos și împrăștiindu-le conţinutul la întâmplare pe iarba de 
lângă drum. Două scaune de lemn ornamentate zăceau răsturnate 
lângă o pereche de ciorapi de lână. O masă stătea alături de o cutie de 
șah cioplit ale cărui piese de jad fuseseră împrăștiate în țărână. Picturi. 
Jucării. Cufere cu haine, deschise pe lângă drum. Văzu o rochie de 
mireasă. Un set asortat de pijamale de mătase. 

Erau urmele sătenilor ce fugiseră. Nikara din zonă plecaseră de mult 
și-și aruncaseră bunurile pe marginea drumului, pe măsură ce 
deveniseră prea grele ca să le care. Când disperarea de a supravieţui 


depășise atașamentul pentru proprietăți, nikara renunțaseră la 
obiectele lor, unul câte unul. 

Oare fusese mâna lui Feylen sau a Federaţiei? Lui Rin i se strânse 
stomacul la gândul că putea fi responsabilitatea ei. Însă, dacă într- 
adevăr Zeul Vântului provocase distrugerile astea, atunci el plecase de 
mult mai departe. Acum aerul era liniștit și nu se iscă niciun vânt 
anormal sau tornadă care să-i rupă în bucăți. 

Poate că el făcea prăpăd în altă parte a lumii. Poate că se dusese în 
nord să-și treacă timpul, să se vindece și să se adapteze la îndelung 
așteptata libertate. Cine putea prezice voința unui zeu? 

Oare Federaţia răsese deja Tikany de pe fața pământului? Oare 
familia Fang auzise zvonuri despre înaintarea armatei suficient de 
devreme ca să fugă înainte ca Federaţia să le distrugă satul? Și Kesegi? 

Se gândi că soldaţii Federaţiei puteau jefui dărâmăturile. Se grăbeau 
însă și ofițerii țipau la soldaţi când se opreau să culeagă lucruri de pe 
marginea drumului. Indiferent încotro s-ar fi îndreptat, voiau să 
ajungă acolo cât mai repede. 

Printre cuferele și mobilele abandonate, Rin zări un bărbat pe 
marginea drumului. Stătea gârbovit lângă o prăjină de bambus, de 
felul celor folosite de fermieri ca să ţină în echilibru găleţile cu apă 
pentru irigaţii. Improvizase un indicator pe spatele unei picturi, pe 
care mâzgălise cu scris dezordonat: CINCI LINGOURI. 

— Două fete, rostea el într-o incantaţie pe ton scăzut. Două fete, 
fete sănătoase, de vânzare. 

Pe deasupra marginii găleților de lemn se holbau doi prunci. Fetiţele 
priveau uimite la soldaţii care treceau. Una dintre ele o zări pe Rin 
care trăgea cu ochiul de sub prelată și clipi din ochii ei luminoși, 
curioasă și fără să înţeleagă nimic. Își ridică degeţelele și le făcu semn, 
tocmai când un soldat strigă. 

Rin se lăsă jos în căruță. Prin colțurile ochilor i se scurgeau lacrimi. 
Nu putea respira. Strânse puternic pleoapele. Nu voia să vadă ce se 
alegea de fetele acelea. 

— Rin? 

Abia acum observă că Altan era ghemuit în celălalt colț al căruţei. 
Cu greu îl putea distinge în întunericul de sub prelată. Se apropie 
încetișor de el, mișcându-se ca o omidă. 


— Unde suntem? întrebă tânărul. 

— Nu-mi dau seama, răspunse ea, dar în niciun caz aproape de 
Munţii Kukhonin. Mergem pe drum plat. 

— Suntem într-o căruță? 

— Așa cred. Nu știu câţi sunt. 

— N-are importanţă. O să ieşim. O să ard frânghiile. Dă-te la o 
parte. 

Rin se târî în cealaltă parte a căruţei și Altan aprinse o flăcăruie pe 
braţe. Legăturile luară foc și începură să se înnegrească încetișor. 

Căruţa se umplu de fum. Rin lăcrimă; nu-și putea înăbuși tusea. 
Trecură câteva minute. 

— Încă un pic, spuse Altan. 

Fumul răsuci frânghia în cârcei groși. Cuprinsă de panică, fata 
aruncă o privire către coviltir. Dacă fumul nu ieșea prin părțile laterale, 
s-ar fi putut sufoca până să ardă Altan legăturile. Totuși, dacă el 
reușea... 

Auzi strigăte deasupra. Graiul era mugini, însă ordinele erau prea 
tăioase și aspre ca să le poată înţelege. 

Cineva trase prelata. 

Flăcările lui Altan izbucniră cu forță, exact când un soldat turnă 
peste el o găleată cu apă. Se auzi un sfârâit puternic. 

Altan ţipă. 

Cineva îi puse lui Rin o cârpă umedă peste gură. Fata dădu din 
picioare și se zbătu, ţinându-și răsuflarea, însă îi înfipseră ceva ascuțit 
în umărul rănit și n-avu încotro și trebui să inspire adânc. Apoi nările i 
se umplură de mirosul dulce al gazului. 


Lumini. Lumini atât de strălucitoare, încât dureau ca niște cuțite 
care-i străpungeau ochii. Rin încercă să se îndepărteze târâș de sursă, 
dar nu se întâmplă nimic. Preţ de o clipă se zvârcoli în zadar, îngrozită 
că paralizase, până înţelese că era legată cu chingi de un fel de pat 
tare. Vederea periferică era limitată la jumătatea de sus a încăperii. 
Dacă se întindea, putea să vadă capul lui Altan lângă al ei. 


Ochii lui Rin săgetară împrejur. Pereţii încăperii erau plini de rafturi 
ticsite cu borcane ce conţineau picioare, capete, organe și degete, toate 
etichetate cu meticulozitate. Într-un colț se afla un recipient imens 
din sticlă, înăuntrul căruia se găsea trupul unui bărbat adult. Rin se 
holbă la el un minut până să-și dea seama că omul era mort de mult; 
nu era decât un cadavru conservat în chimicale, ca murăturile. Avea 
ochii încă încremeniţi într-o expresie de groază și gura deschisă ca un 
țipăt sub apă. Eticheta de deasupra, anunța cu un scris frumos și 
ordonat: Bărbat nikara, 32 de ani. 

Borcanele de pe rafturi aveau etichete asemănătoare. Ficat, copil 
nikara, 12 ani. Plămâni, femeie nikara, 51 de ani. Ca prin vis se întrebă 
cum va sfârși ea, ambalată îngrijit în sala aceasta de operaţii. Femeie 
nikara, 19 ani. 

— M-am întors. Altan se trezise lângă ea. Glasul îi era doar o șoaptă 
seacă. Nu credeam c-o să mă-ntorc. 

Lui Rin i se strânseră măruntaiele de groază. 

— Unde suntem? 

— Te rog, zise Altan. Nu mă pune să-ţi explic. 

Și atunci știu exact unde erau. 

Cuvintele lui Chaghan îi răsunară în minte. 

„După Primul Război al Macului, Federaţia a devenit obsedată de 
poporul tău... Și-au petrecut deceniile dintre Războaiele Macului 
răpind speerani, făcând experimente pe ei, încercând să înțeleagă de 
ce anume erau diferiți.” 

Soldaţii Federaţiei îi aduseseră în același laborator de cercetare unde 
îl ţinuseră pe Altan după ce fusese răpit în copilărie. Locul ăsta îi 
conferise dependenţa de opiu devastatoare. Locul ăsta fusese eliberat 
de hesperieni și ar fi trebuit să fie distrus după al Doilea Război al 
Macului. 

„Probabil că Provincia Șarpelui a căzut”, își dădu seama fata, cu o 
senzaţie de leșin. Federaţia ocupase un teritoriu mai întins decât se 
temuse. 

Hesperienii plecaseră de mult. Federaţia se întorsese. Monștrii 
reveniseră în bârlogul lor. 

— Ştii care-i partea cea mai rea? întrebă Altan. Suntem foarte 
aproape de casă. De Speer. Suntem pe țărm, chiar lângă mare. Când 


ne-au adus aici la început, nu erau așa multe celule... ne-au pus într-o 
încăpere cu o fereastră ce dădea spre apă. Puteam să văd constelaţiile. 
Vedeam în fiecare noapte steaua Phoenixului și mă gândeam că, dacă 
aș reuși să mă strecor afară, aș putea înota încontinuu până mi-aș găsi 
calea spre casă. 

Rin se gândi la Altan care avusese doar patru ani, închis în locul 
ăsta, țintuind cu privirea cerul nopții, în timp ce, în jurul lui, prietenii 
îi erau legați și disecaţi. Voia să întindă mâna și să-l atingă, dar oricât 
de mult se zbătea în chingi, nu reușea să se miște. 

— Altan... 

— Credeam c-o să vină cineva să ne salveze, urmă el și Rin nu crezu 
că mai vorbește cu ea. Vorbea ca și cum povestea de unul singur un 
coșmar. Chiar și când i-au omorât pe ceilalți, am crezut că poate... 
poate că părinţii mei vor veni totuși după mine. Dar când m-au 
eliberat trupele hesperiene, mi-au spus că nu mă mai pot întoarce. Mi- 
au spus că pe insulă nu mai sunt decât oase și cenușă. 

Se cufundă în tăcere. 

Fata nu avea cuvinte. Simţea că trebuia să spună ceva, ceva care să-l 
trezească, să-i îndrepte atenţia spre o cale de evadare din locul acesta, 
însă tot ce-i venea în cap era caraghios de nepotrivit. Ce fel de 
consolare i-ar fi putut oferi ea? 

— Bine! V-aţi trezit. 

Un glas ascuţit și tremurat îi întrerupse gândurile. Vorbitorul se afla 
chiar în spatele ei, în afara câmpului vizual. Lui Rin îi ieșiră ochii din 
cap de efort și se încordă în chingi. 

— Ah, îmi pare rău... bineînțeles că nu mă puteţi vedea. 

Posesorul vocii se mișcă și ajunse direct deasupra ei. Era un bărbat 
foarte slab, cu părul alb, în halat de doctor. Barba era tunsă îngrijit, cu 
vârf ascuţit, și se termina la cinci centimetri sub bărbie. Ochii 
întunecați sclipeau, trădând o inteligență pătrunzătoare. 

— E mai bine? Zâmbea blajin, de parcă saluta un vechi prieten. Sunt 
Eyimehi Shiro, medicul-șef al acestei tabere. Poţi să-mi spui doctor 
Shiro. 

Vorbea nikara, nu mugini. Avea un accent sinegardian afectat, ca și 
cum învățase graiul acum cincizeci de ani. Tonul era formal, cu o 
veselie artificială. 


Cum Rin nu răspunse, doctorul strânse din umeri și se întoarse către 
cealaltă masă. 

— Altan, rosti el. N-am știut c-o să te întorci. Ce surpriză minunată! 
Nu mi-a venit să cred când mi-au spus. Au zis: „Doctore Shiro, am 
găsit un speeran!” Și eu am spus: „Râdeţi de mine! Nu mai există 
speerani!” 

Shiro chicoti cu blândeţe. 

Rin se strădui să-i vadă chipul lui Altan. Era treaz; avea ochii 
deschiși, dar se încrunta spre tavan, fără să se uite la Shiro. 

— Le-a fost foarte frică de tine, să știi, reluă Shiro vesel. Cum îţi zic 
ei? Monstrul din Nikan? Phoenixul reîncarnat? Conaţionalilor mei le 
plac exagerările și le plac chiar și mai mult șamanii nikara. Ești un mit, 
o legendă! Eşti foarte special! De ce te porți așa morocănos? 

Altan nu zise nimic. Shiro păru să se dezumfle ușor, însă apoi zâmbi 
și-l bătu pe obraz. 

— Bineînţeles. Sigur ești obosit. Nu-ţi face griji. O să te rezolv într-o 
clipă. Am exact ce trebuie... 

Îngână vesel în timp ce se îndreptă cu pas vioi spre colțul sălii de 
operaţii. Cercetă rafturile, scoțând sticluţe și instrumente. Rin auzi un 
pocnet, apoi sunetul făcut de aprinderea unei lumânări. Nu putu să 
vadă ce făcea Shiro, până nu reveni la Altan. 

— "Ţi-a fost dor de mine? se interesă el. Tânărul nu spuse nimic. 
Hm. Shiro ridică o seringă în fața lui, bătând ușor în sticlă astfel încât 
să vadă amândoi lichidul dinăuntru. De asta ţi-a fost dor? 

Ochii lui Altan se bulbucară. 

Shiro îi ţinu încheietura cu o atingere delicată, aproape ca o mamă 
care-și mângâia copilul. Degetele lui dibace căutară o venă. Cu cealaltă 
mână duse acul spre braţul lui Altan și apăsă. 

Abia atunci ţipă Altan. 

— Încetează! răcni Rin. Stropi de salivă îi zburară din colțurile gurii. 
Încetează! 

— Draga mea! Shiro lăsă jos seringa goală și veni în grabă lângă ea. 
Liniștește-te! Potolește-te! O să fie în regulă. 

— ÎI omori! 

Se zvârcoli cu sălbăticie în legături, însă acestea nu cedară. 


Pe obraz i se prelingeau lacrimile. Shiro le șterse cu grijă, ţinându-și 
degetele la distanță de dinţii ei care scrâșneau. 

— Să-l omor? Nu fi melodramatică. l-am dat doar un pic din 
medicamentul lui favorit. Shiro își atinse tâmpla și-i făcu cu ochiul. 
Știi că-i place. Ai călătorit cu el, nu? Drogul ăsta nu-i este deloc 
nefamiliar. O să-și revină în câteva minute. 

Se uitară amândoi la Altan. Respira din nou regulat, dar cu siguranță 
nu arăta bine. 

— De ce faci așa ceva? întrebă fata sugrumat. 

Crezuse că până atunci ajunsese să înțeleagă cruzimea Federaţiei. 
Văzuse Golyn Niis. Văzuse dovezi ale măiestriei oamenilor de știință 
mugani. Totuşi să privească răul în ochi, să-l vadă pe Shiro 
provocându-i o asemenea durere lui Altan și zâmbind... Rin nu putea 
înțelege. 

— Ce vrei de la noi? 

Shiro oftă. 

— Nu e evident? O bătu pe obraz. Vreau cunoștințe. Munca noastră 
de aici va aduce tehnologiei medicale un progres de zeci de ani. Când 
mai ai o asemenea ocazie să faci cercetare? Un stoc nesfârșit de 
cadavre! Oportunităţi nelimitate de experimente! Pot răspunde la 
orice întrebare pe care mi-am pus-o vreodată despre corpul omenesc! 
Pot concepe căi de a evita moartea! 

Rin căscă gura la el, nevenindu-i să creadă. 

— Îi spinteci pe-ai mei. 

— Ai tăi? pufni Shiro. Nu te subestima. N-ai nicio legătură cu nikara 
ăștia jalnici. Voi, speeranii, sunteți de-a dreptul fascinanţi. Făcuți 
dintr-un material așa de încântător. 

Shiro îndepărtă cu tandreţe o șuviță de pe fruntea asudată a lui 
Altan. O piele așa frumoasă... Ochi așa fascinanţi... Împărăteasa habar 
n-are ce are la îndemână. 

Își apăsă două degete pe gâtul ei, ca să-i ia pulsul. Rin înghiţi fierea 
care-i suise în gură când o atinsese. 

— Mă întreb dacă mi-ai putea face o favoare, spuse el blând. Arată- 
mi focul. Știu că poți. 

— Ce? 


— Sunteţi foarte diferiți, îi mărturisi Shiro. Vocea îi căpătase un ton 
scăzut, răgușit, de parcă ar fi vorbit unui copil sau unei iubite. Foarte 
puternici. De-a dreptul unici. Se zice că sunteți un popor ales de un 
zeu. Ce vă face să fiți așa? 

„Ura”, gândi Rin. „Ura și o istorie de suferințe provocate de oameni 
ca tine.” 

— Ştii că ţara mea n-a dobândit niciodată abilitățile șamanismului, 
spuse Shiro. Ai idee de ce? 

— Pentru că zeii nu și-ar bate capul cu niște scursuri ca voi, scuipă 
Rin. 

Shiro dădu din mână, parcă alungând insulta. Probabil că auzise 
deja atât de multe blesteme nikara, încât nu mai însemnau nimic 
pentru el. 

— Uite cum o să facem, zise el. O să-ţi cer să-mi arăţi calea spre zei. 
De fiecare dată când refuzi, o să-i mai injectez drog. Știi cum o să-l 
simtă. 

De pe patul lui, Altan scoase un sunet răgușit, gutural. Tot trupul i 
se încordă și se zvârcoli. 

Shiro îi șopti ceva la ureche și-l mângâie pe frunte, tandru ca o 
mamă care alină un copil bolnav. 


Trecură câteva ore. Shiro îi punea încontinuu întrebări despre 
șamanism, însă Rin se ţinea tare. N-avea să dezvăluie tainele 
Panteonului. N-avea să mai pună încă o armă în mâinile Mugenului. 

În schimb, blestema și scuipa, îl numea monstru, îl numea în toate 
felurile ce-i treceau prin cap. Jima nu-i învățase la cursuri să înjure în 
mugini, dar Shiro înţelegea despre ce era vorba. 

— Ei, haide, zise el nepăsător. Doar nu se pune problema că n-ai 
mai văzut așa ceva. 

Rin se opri, cu salivă scurgându-i-se din gură. 

— Nu știu ce vrei să spui. 

Medicul își lipi degetele de gâtul lui Altan ca să-i ia pulsul, îi 
deschise pleoapele și-și strânse buzele, confirmând parcă ceva. 


— Are o toleranţă uluitoare. Inumană. Fumează opiu de ani de zile. 

— Din cauză că i-ai făcut tu ce i-ai făcut, scrâșni ea. 

— Și după aceea? După ce a fost eliberat? Shiro părea un profesor 
dezamăgit. L-au avut în mână pe ultimul speeran și n-au încercat 
niciodată să-l dezveţe de drog? E evident - cineva l-a îndopat ani de 
zile. Inteligent. Nu te uita așa la mine. Federaţia n-a fost prima care a 
folosit opiul ca să controleze populaţia. Nikara au inventat tehnica. 

— Ce vrei să spui? 

— Nu v-au învăţat? întrebă Shiro, părând amuzat. Bineînţeles. Sigur 
că nu. Nikanului îi place să elimine toate poveștile stânjenitoare 
despre trecutul său. Străbătu camera și veni lângă ea, trecându-și 
degetele peste rafturi în drum. Cum crezi că i-a ţinut în lesă Împăratul 
Roșu pe speerani? Folosește-ţi mintea, draga mea. Când Speerul și-a 
pierdut independenţa, Împăratul Roșu i-a trimis ca ofrandă lăzi cu 
opiu. Un dar de la statul colonizator către statul tributar. A fost 
deliberat. Până atunci, speeranii nu înghiţiseră decât scoarța lor de 
copac pentru ceremonialuri. Erau obișnuiți cu halucinogene atât de 
blânde, încât pentru ei fumatul opiului era totuna cu consumul 
alcoolului din lemn. Când l-au încercat, au devenit imediat 
dependenți. Făceau orice ca să mai obțină. Erau sclavii opiului pe cât 
erau și sclavii Împăratului. 

Lui Rin i se învârtea capul. Nu-i venea în minte niciun răspuns. 

Voia să-l numească mincinos pe Shiro. Voia să urle la el să înceteze. 
Totuși, era logic. 

Era foarte logic. 

— Așa că, vezi tu, până la urmă ţările noastre nu-s chiar atât de 
diferite, zise Shiro plin de el. Singura diferență este că noi îi respectăm 
pe șamani și vrem să învăţăm de la ei, în vreme ce Imperiul vostru e 
îngrozit și paranoic când vine vorba de puterea pe care o deţine. 
Imperiul vostru v-a triat și v-a exploatat și v-a făcut să vă eliminaţi unii 
pe alţii. Eu o să vă descătușez. O să vă garantez libertatea de a vă 
chema zeul, așa cum nu vi s-a mai permis niciodată. 

— Dacă-mi dai libertate, mârâi fata, primul lucru pe care-l voi face 
va fi să te ard de viu. 

Legătura ei cu Phoenixul era ultimul avantaj pe care-l mai avea. 
Federaţia îi siluise și-i arsese țara. Federaţia îi distrusese școala și-i 


omorâse prietenii. Până acum, cel mai probabil îi distruseseră deja 
orașul în care crescuse. Doar Panteonul rămânea sfânt, singurul loc 
din univers la care Mugen încă n-avea acces. 

Rin fusese torturată, legată, bătută și înfometată, însă mintea îi 
rămăsese. Zeul îi rămăsese. Mai bine murea decât să-l trădeze. 

Până la urmă, Shiro se plictisi de ea. Chemă gărzile să-i ducă pe 
prizonieri într-o celulă. 

— Ne vedem mâine, spuse el vesel. Și-o să încercăm din nou. 

Rin îl scuipă pe halat în timp ce gărzile o scoteau din încăpere. Un 
alt gardian venea în urma lor, ducând trupul inert al lui Altan pe umăr, 
ca pe o carcasă de animal. 

Un gardian înlănţui piciorul fetei de zid și trânti ușa celulei în urma 
sa. Lângă ea, Altan se zbătea și gemea, bolborosind incoerent. Rin îi 
luă capul în poale, într-un priveghi nefericit pentru comandantul ei 
căzut. 


Altan nu-și reveni în simțiri ore în șir. De multe ori strigă și spuse 
cuvinte în speerană pe care ea nu le înțelegea. 

Apoi îi rosti numele în șoaptă. 

— Rin. 

— Aici sunt, zise ea, mângâindu-l pe frunte. 

— Ţi-a făcut rău? întrebă el. 

Fata își înghiţi un suspin. 

— Nu. Nu... voia să vorbesc, să-l învăţ despre Panteon. N-am făcut- 
o, dar a zis că o să-ţi facă ţie rău... 

— Drogul nu doare, spuse el. Doare când trece efectul lui. 

Apoi, cu un junghi de revoltă în stomac, ea înţelese. 

Altan nu se degrada când fuma opiu. Nu - când fuma opiu era 
singurul moment când nu suferea. Își trăise toată viaţa într-o durere 
nesfârșită, tânjind permanent după încă o doză. 

Fata nu înţelesese niciodată cât de înspăimântător de greu era să fii 
Altan Trengsin, să trăieşti cu povara unui zeu furios care-ţi cerea 


constant, urlându-ţi în cap, distrugere, în vreme ce o zeitate apatică a 
narcoticului îți șoptea în sânge promisiuni. 

„De-asta au devenit speeranii așa ușor dependenţi de opiu”, își dădu 
ea seama. Nu pentru că aveau nevoie de drog ca să invoce focul, ci 
fiindcă pentru unii dintre ei era singurul moment când se puteau 
elibera de zeul lor oribil. 

Undeva, în sinea ei, Rin știuse, bănuise încă de când aflase că Altan 
n-avea nevoie de droguri, ca restul celor din Cike, că ochii lui erau 
veșnic colorați ca florile de mac. 

Altan ar fi trebuit să fie și el de mult zidit în Chuluu Korikh. 

Cu toate astea, nu dorise să creadă, pentru că avea nevoie să fie 
convinsă că Altan, comandantul ei, era în toate mințile. 

Pentru că fără Altan, ce era ea? 

În ceasurile ce urmară, când drogul i se retrăgea din sânge, Altan 
suferi. Asudă. Se zvârcoli. Avu convulsii atât de puternice, încât Rin 
trebui să-l ţină ca să-l împiedice să se rănească. Ţipă. Îl imploră pe 
Shiro să se întoarcă. Se rugă de Rin să-l ajute să moară. 

— Nu poţi, zise ea, intrând în panică. Trebuie să scăpăm de-aici. 
Trebuie să evadăm. 

Ochii lui Altan erau pustii, înfrânți. 

— Aici, rezistența înseamnă suferință. Nu există scăpare. Nu există 
viitor. Nu poţi să speri decât că Shiro se va plictisi și-ţi va oferi o 
moarte fără dureri. 

Fata aproape că o făcu atunci. 

Voia să pună capăt chinului lui Altan. Nu mai suporta să-l vadă 
torturat, nu-l putea privi redus la așa ceva pe cel pe care-l admirase de 
când îl văzuse prima dată. 

Se trezi îngenuncheată lângă trunchiul lui inert, cu mâinile în jurul 
gâtului său. Nu trebuia decât să-și încordeze braţele și să apese. Să-i 
scoată aerul din gât. Să-i înăbușe viaţa. 

Altan abia dacă ar fi simţit ceva. Abia dacă mai putea simţi ceva. 

Nu se împotrivi nici chiar când degetele ei îi apăsară pielea. Voia să 
se termine. 

Rin o mai făcuse o dată. Îi ucisese imaginea zămislită de chimei. 

Însă atunci Altan se luptase. Atunci fusese o ameninţare. Acum nu 
era o amenințare, ci doar dovada tragică și evidentă că eroii ei o 


părăseau în mod inevitabil. 

Până la urmă, Altan Trengsin nu era invincibil. 

El fusese excelent cât avusese de urmat ordine. I se spunea să sară și 
se arunca. I se spunea să lupte și distrugea. 

Însă aici, la capătul drumului, fără obiectiv și fără conducător, Altan 
Trengsin era distrus. 

Degetele lui Rin se încordară, dar apoi începu să tremure și-i 
împinse trupul inert de lângă ea. 


— Ce mai fac dragii mei speerani? Gata pentru încă o serie? 

Shiro se apropie zâmbitor de celula lor. Venea din laboratorul aflat 
în celălalt capăt al coridorului. Ducea în brațe câteva containere 
metalice rotunde. 

Nu-i răspunseră. 

— Vreţi să știți pentru ce sunt astea? întrebă el, cu glasul tot 
nenatural de vesel. N-aveţi nicio bănuială? Vă dau un indiciu. E o 
armă. 

Rin îl fulgeră din ochi. Altan avea privirea aţintită în podea. Shiro 
vorbi mai departe, netulburat. 

— E ciuma, copii. Știţi, nu-i așa, ce face ciuma? Întâi începe să-ţi 
curgă nasul, apoi încep să-ți apară bube mari pe braţe, pe picioare, 
între picioare... mori în urma șocului când ele se sparg sau din cauza 
propriului sânge otrăvit. După ce te îmbolnăvești, durează destul de 
mult să mori. Dar poate că asta era înainte de vremurile voastre. 
Nikanul n-a mai avut ciumă de ceva vreme, nu? 

Shiro bătu în gratiile de metal și urmă: 

— Ne-a luat îngrozitor de mult să ne dăm seama cum se 
răspândește. Purici, vă vine să credeţi? Purici, care se prind pe 
șobolani și apoi își împrăștie particulele micuţe de ciumă pe tot ce 
ating. Bineînţeles, acum, când știm cum se răspândește, nu mai e 
decât un pas mic până s-o transformăm în armă. Evident, nu vrem ca 
arma să ni se împrăștie fără control - chiar avem de gând să locuim în 
ţara voastră într-o bună zi -, dar când va fi eliberată în niște zone cu 


populație densă, în doza potrivită... ei bine, războiul ăsta se va termina 
mult mai curând decât am anticipat, nu-i așa? 

Se aplecă, sprijinindu-și capul de gratii. 

— Nu mai aveți pentru ce să luptaţi, zise el încet. Țara voastră e 
pierdută. De ce continuaţi să tăceți? Există o cale ușoară de a scăpa de- 
aici. Trebuie doar să cooperați cu mine. Să-mi spuneţi cum invocați 
focul. 

— Mai bine mor! scuipă Rin. 

— Ce apăraţi voi? întrebă Shiro. Nu datoraţi nimic Nikanului. Ce 
sunteți voi pentru ei? Ce au fost speeranii dintotdeauna pentru ei? 
Nişte ciudați! Nişte nelegiuiţi! 

Rin se ridică. 

— Luptăm pentru împărăteasă, zise ea. Sunt soldat al Miliției până 
la moarte. 

— Împărăteasa? Shiro părea ușor nedumerit. Chiar nu v-aţi dat încă 
seama? 

— De ce anume să ne dăm seama? se răsti Rin în timp ce Altan rosti 
mut nu. 

Însă ea mușcase momeala, acceptase provocarea doctorului și-și 
dădu seama după cum îi sclipeau ochii că acesta era momentul pe 
care-l așteptase. 

— V-aţi întrebat măcar cum de am știut că eraţi la Chuluu Korikh? 
întrebă Shiro. Cine să ne fi dat informaţia? Cine era singura persoană 
în afară de voi care știa de muntele ăla minunat? 

Rin rămase cu gura căscată, fără cuvinte, în timp ce adevărul i se 
contura în minte. Vedea că și Altan se încrunta, gândindu-se. Apoi 
ochii tânărului se dilatară, când ajunse la aceeași înțelegere. 

— Nu, zise el. Minţi. 

— Draga voastră de împărăteasă v-a trădat, zise Shiro, savurând 
cuvintele. Aţi fost obiectul unui târg. 

— Imposibil, spuse Altan. Am slujit-o. Am omorât pentru ea. 

— Împărăteasa voastră v-a trădat și pe voi, și iubita voastră bandă de 
șamani. Aţi fost vânduți, dragii mei speerani, exact așa cum a fost 
vândut și Speerul. Exact așa cum a fost vândut și Imperiul vostru. 

— Minţi! 


Altan se aruncă în gratiile celulei. Pe tot trupul îi izbucniră flăcări, se 
ridicară în tentacule ce aproape că-i ajunseră pe gardieni. Altan urla, 
iar focul se întindea tot mai mult și, deși metalul nu se topea, lui Rin i 
se păru că vede gratiile începând să se îndoaie. 

Shiro strigă un ordin în mugini. 

Trei gardieni năvăliră în celulă. În timp ce unul descuia ușa, altul 
aruncă o găleată de apă pe Altan. După ce fu udat, al treilea se grăbi 
să-i tragă braţele la ceafă, iar primul îi înfipse un ac în gât. Tânărul se 
smuci și căzu pe podea. 

Gărzile se întoarseră către Rin. 

Fetei i se păru că vede gura lui Shiro mișcându-se, ţipând „Nu, nu 
ea” înainte să simtă și ea acul înțepând-o în gât. 


Iureșul pe care-l simţi nu semăna deloc cu seminţele de mac. 

Cu semințele de mac, trebuia să se concentreze să-și limpezească 
mintea. Cu seminţele de mac, avea nevoie de un efort conștient să se 
ridice în Panteon. 

Heroina nu era nici pe departe atât de subtilă. Heroina o azvârli din 
propriul ei trup, astfel încât să n-aibă de ales și să se refugieze pe 
tărâmul spiritului. 

Și Rin își dădu seama, cu o bucurie nestăpânită, că, încercând s-o 
sedeze, gărzile lui Shiro o eliberaseră. 

Îl găsi pe Altan pe celălalt tărâm. ÎI simți. Îi știa tiparul la fel de bine 
pe cât și-l știa pe-al ei. 

Nu-i ştiuse dintotdeauna forma. Îi iubise versiunea pe care și-o 
construise ea. Îl admirase. ÎI idolatrizase. Adorase ideea de Altan, un 
arhetip, o versiune a lui invulnerabilă. 

Însă acum știa adevărul, îi știa natura reală și slăbiciunile și cea mai 
mare parte din durere... și tot îl iubea. 

Îl oglindise, se modelase după el; un speeran modelat după altul. Îi 
imitase cruzimea, ura și slăbiciunea. Îl știa, în sfârșit îl știa în 
totalitate, și așa îl găsi. 

Altan? 


Rin. 

Îl simţea peste tot în jurul ei, o margine dură, o aură profund rănită 
și totuși o prezență mângâietoare. 

Silueta lui îi apăru dinainte de parcă stătea peste un câmp foarte 
întins. Mergea, sau plutea, către ea. Spaţiul și distanța nu existau pe 
tărâmul acesta, nu ca atare, însă mintea ei trebuia să-l interpreteze 
astfel, ca să se poată orienta. 

Nu trebuia să-i citească suferinţa în privire. O simţea. Altan nu-și 
ţinea spiritul ascuns, așa cum făcea Chaghan; era o carte deschisă, pe 
care o putea răsfoi, de parcă i se oferea pentru a-l înţelege. 

lar ea înţelegea. Îi înțelegea durerea și nefericirea, și înţelegea de ce 
tot ce-și dorea acum era să moară. 

Totuși Rin n-avea răbdare pentru așa ceva. 

Renunţase cu multă vreme în urmă la luxul spaimei. Voise să 
renunţe de foarte multe ori. Ar fi fost mai ușor. Ar fi scutit-o de durere. 

Însă tot timpul, singurul lucru pe care-l păstrase fusese furia și ştia 
un adevăr: Nu va muri așa. Nu va muri fără răzbunare. 

— Ne-au ucis poporul, spuse ea. Ne-au vândut. De la Tearza 
încoace, Speerul a fost un pion în jocul de șah geopolitic al Imperiului. 
Eram neesenţiali. Eram instrumente. Spune-mi că asta nu te-nfurie. 

Altan părea extenuat. 

— M-am săturat de furie, îi răspunse el. Și m-am săturat să știu că 
n-am ce face. 

— Te-ai orbit singur. Eşti speeran. Ai putere, zise Rin. Ai furia 
tuturor din Speer. Arată-mi cum s-o folosesc. Dă-mi-o mie. 

— O să mori. 

— Atunci o să mor în picioare. O să mor cu flăcările în mână și furia 
în inimă. Mai degrabă să mor luptând pentru moștenirea poporului 
meu, decât pe masa de operaţii a lui Shiro, drogată și distrusă. N-o să 
mor ca o lașă. Și nici tu. Altan, uită-te la mine. Noi nu suntem ca Jiang. 
Nu suntem ca Iearza. 

Atunci Altan ridică privirea. 

— Mairinnen Tearza, șopti el. Regina care și-a părăsit poporul. 

— O să-i părăsești? insistă ea. Ai auzit ce-a zis Shiro. Împărăteasa nu 
ne-a vândut doar pe noi. A vândut tot Cike. Shiro nu se va opri până 
nu-i închide în gaura asta mizerabilă pe toţi șamanii nikara. Când nu 


vei mai fi tu, cine-i va apăra? Cine-l va apăra pe Ramsa? Pe Suni? Pe 
Chaghan? 

Și atunci o simți - o încercare de sfidare din partea lui. O scânteie de 
hotărâre. 

Era tot ce-i trebuia. 

— Phoenixul nu-i numai zeul focului, spuse el. E și zeul răzbunării. 
Și există o putere, născută din veacuri de ură dospită, la care doar un 
speeran poate ajunge. Am folosit-o de multe ori, dar niciodată pe 
deplin. Te mistuie. Te arde până nu mai rămâne nimic. 

— Dă-mi-o mie, spuse fata imediat, avidă. 

— Nu pot, răspunse Altan. Nu-i a mea, ca s-o pot da. Puterea le 
aparţine speeranilor. 

— Atunci du-mă la ei, îi ceru Rin. 

Și el o duse. 


Pe tărâmul viselor, timpul înceta să mai aibă înţeles. Altan o duse cu 
veacuri în urmă. O duse în singurele spații unde mai existau strămoșii 
lor, în memoria străveche. 

Drumul cu Altan era altfel decât fusese cel cu Chaghan. Chaghan 
fusese o călăuză sigură pe sine, care aparținea mai mult tărâmului 
spiritului decât lumii celor vii. Cu el, fata avusese senzaţia că era târâtă 
și că, dacă nu se supunea, i-ar fi spulberat mintea. Însă cu Altan... 
Altan nu părea o prezenţă distinctă. Mai degrabă el și ea erau două 
părți ale unui întreg mult mai mare. Erau două mici exemplificări ale 
măreţei entități străvechi a întregului Speer, care goneau prin lumea 
spiritului pentru a se alătura neamului lor. 

Când spațiul și timpul deveniră iar concepte tangibile, Rin simţi că 
se aflau la un foc de tabără. Văzu tobe, auzi oameni care cântau și 
îngânau incantaţii, iar ea știa cântecul, îl învățase când era mică, nu 
putea crede că-l uitase... toți speeranii puteau să-l cânte înainte de a 
împlini cinci ani. 

Dar... nu și ea. Rin nu învățase niciodată cântecul. Nu era amintirea 
ei; trăia în amintirea unei speerane care trăise cu foarte mulți ani în 


urmă. Era o memorie împărtășită, o iluzie. 

Ca și dansul. Ca și bărbatul care o ţinea în brațe lângă foc. Dansa cu 
ea, răsucind-o în cercuri largi, apoi trăgând-o înapoi la pieptul lui 
fierbinte. Nu putea fi Altan, totuși avea chipul său și era sigură că-l 
cunoscuse dintotdeauna. 

Nu fusese niciodată învățată să danseze, însă cumva știa pașii. 

Cerul nopții era luminat de stele ca niște torţe minuscule. Un milion 
de focuri de tabără micuţe, răspândite prin beznă. O mie de Insule 
Speer, o mie de dansuri în jurul focului. 

Cu ani în urmă, Jiang îi spusese că spiritele morţilor se mistuiau în 
neant. Nu însă și spiritele speeranilor. Speeranii refuzau să renunţe la 
iluziile lor, refuzau să uite de lumea materială, pentru că șamanii 
speerani nu-și puteau găsi liniștea până nu se răzbunau. 

Rin văzu chipuri în umbră. Văzu o femeie ce părea tristă și care 
semăna cu ea, lângă un bătrân cu un medalion în formă de semilună 
la gât. Fata încercă să se uite mai de aproape, dar chipurile erau 
încețoșate, aparținând unor oameni pe care și-i amintea doar pe 
jumătate. 

— Așa era? întrebă ea cu voce tare. 

Glasurile fantomelor răspunseră ca una. Asta a fost epoca de aur a 
Speerului. Asta a fost Speerul înainte de Tearza. Înainte de masacru. 

Îi venea să plângă de prea multă frumuseţe. 

Aici nu exista nici urmă de nebunie. Doar focuri și dansuri. 

— Putem să rămânem aici, zise Altan. Putem să rămânem aici 
pentru totdeauna. Nu trebuie să ne-ntoarcem. 

În clipa aceea, Rin nu-și dorea nimic altceva. 

Trupurile aveau să li se ofilească și să se destrame. Shiro le-ar fi dus 
cadavrele într-un container de deșeuri și le-ar fi incinerat. Apoi, când 
ultima lor parte ar fi fost dată Phoenixului, odată ce cenușa le-ar fi fost 
împrăștiată în cele patru vânturi, ei ar fi fost liberi. 

— Am putea, încuviință ea. Ne-am putea pierde în istorie. Dar n-ai 
face niciodată asta, nu-i așa? 

— Nu ne-ar primi acum, zise el. Îi simţi? Poţi să le simţi furia? 

Da, fata o putea simţi. Fantomele speeranilor erau foarte triste, însă 
totodată și mânioase. 


— De-asta suntem puternici. Ne tragem forța din veacuri și veacuri 
de nedreptăţi ce n-au fost uitate. Misiunea noastră - motivul însuși al 
existenţei — este să facem ca morţile acelea să însemne ceva. După noi, 
nu va mai exista Speer. Doar o amintire. 

Rin crezuse că înțelesese puterea lui Altan, dar abia acum își dădea 
seama de profunzimea ei. De povara ei. Ducea pe umeri moștenirea 
unui milion de suflete uitate de istorie, suflete răzbunătoare urlând 
după dreptate. 

Nălucile din Speer rosteau o incantaţie, un cântec profund și trist în 
graiul pentru care Rin se născuse prea târziu ca să-l înțeleagă, dar care 
îi pătrundea direct în oase. Fantomele le vorbiră o veșnicie. Trecură 
ani. Nu se scurse nicio clipă. Strămoșii lor îi împărtășiră tot ce știau 
despre Speer, tot ce își amintise vreodată poporul lor. Îi întipăriră în 
memorie veacuri de istorie, de cultură și de religie. 

Îi spuseră ce trebuia să facă. 

— Zeul nostru este un zeu mânios, spuse femeia care semăna cu 
Rin. Nu va ignora această nedreptate. Are nevoie de răzbunare. 

— Trebuie să te duci pe insulă, zise bătrânul cu medalionul în formă 
de semilună. Trebuie să te duci la templu. Găseşte Panteonul. Cheamă 
Phoenixul și trezește străvechile falii pe care stă Speerul. Phoenixul îţi 
va răspunde doar ţie. Trebuie s-o facă. 

Bărbatul și femeia se mistuiră înapoi în negura de chipuri brune. 
Nălucile Speerului începură să cânte ca una, cu gurile mișcându-se la 
unison. 

Rin nu putea desluși din cuvinte înțelesul cântecului, dar îl simţea. 
Era un cântec de răzbunare. Era un cântec îngrozitor. Era un cântec 
minunat. 


Nălucile îi dădură lui Rin binecuvântarea și, prin comparație, iureșul 
heroinei i se păru ca atingerea unei pene. 

I se acordase o putere dincolo de orice închipuire. 

Avea puterea strămoșilor ei. Îi avea în ea pe toți speeranii ce 
muriseră în ziua aceea înspăimântătoare și pe toți speeranii ce trăiseră 


vreodată pe Insula Moartă. 

Ei erau poporul ales al Phoenixului. Zeul prospera din mânie, iar Rin 
avea mânie din abundență. 

Întinse mâna spre Altan. Ei doi aveau o singură minte și un singur 
ţel. 

Își croiră drum înapoi în lumea celor vii. 

Ochii li se deschiseră în același timp. 

Unul dintre asistenții lui Shiro era aplecat deasupra lor, pe masa din 
laborator. Flăcările ce li se învârtejeau pe trupuri îl incendiară pe loc, 
aprinzându-i părul și hainele, astfel încât, când se retrase, țipând, 
fiecare bucăţică din el ardea. 

Flăcările se întindeau în toate direcţiile. Aprinseră substanţele 
chimice din laborator și explodară, spărgând sticlele. Aprinseră 
alcoolul folosit pentru sterilizarea rănilor și se răspândiră iute odată cu 
vaporii. Borcanul din colț, cu bărbatul murat, tremură din cauza 
căldurii și explodă, împrăștiindu-și conţinutul dezgustător pe podea. 
Aburii fluidului de îmbălsămare se aprinseră, luminând încăperea cu o 
strălucire impresionantă. 

Asistentul se năpusti pe hol, strigându-l pe Shiro să-l salveze. 

Rin se zvârcoli și se răsuci în loc. Chingile ce o ţineau culcată nu 
puteau rezista la temperatura flăcării aflate atât de aproape. Se rupseră 
și ea căzu de pe masă, se ridică și se întoarse exact când Shiro intră în 
încăpere, strângând în mână o arbaletă cu reîncărcare. 

Doctorul ţinti spre Altan, apoi spre Rin și din nou spre Altan. 

Rin se încordă, însă Shiro nu trase; fata nu știa dacă din cauza lipsei 
de experiență sau pentru că șovăia. 

— Frumos, se minună el cu glas scăzut. 

Focul se oglindi în ochii lui lacomi și, pentru o clipă, îl făcu să pară 
că ar fi avut și el ochii stacojii ai speeranilor. 

— Shiro! răcni Altan. 

Doctorul nu făcu nicio mișcare când tânărul înaintă. Ba chiar coborî 
arbaleta și-și întinse brațele spre el, parcă întâmpinându-și fiul cu o 
îmbrăţișare. 

Altan își prinse torționarul de față. Și strânse. Din palme i se 
revărsau flăcări încinse, ce înconjurară capul bărbatului ca o coroană. 
La început, palmele îi lăsară pe tâmple urme înnegrite, după care 


dogoarea arse până la os și degetele lui Altan sfredeliră găuri în ţeasta 
lui Shiro. Doctorului îi ieșiră ochii din cap. Braţele i se zbăteau 
nebunește. Scăpă arbaleta. 

Altan îi apăsă craniul între palme. Capul lui Shiro se despică, cu un 
trosnet plescăit. 

Zbaterea încetă. 

Altan lăsă corpul să cadă și se îndepărtă de el. Se întoarse către Rin. 
Ochii îi ardeau într-un roșu mai intens decât oricând altcândva. 

— În regulă, îi zise. Acum fugim. 


Rin ridică arbaleta de pe jos și-l urmă pe Altan afară din sala de 
operaţii. 

— Unde-i ieșirea? 

— Habar n-am, zise el. Uită-te după lumină. 

Alergară nebunește, cotind la întâmplare. Complexul de cercetare 
era imens, mult mai mare decât își imaginase Rin. În timp ce alergau, 
văzu că coridorul pe care se aflau celulele lor nu era decât unul dintre 
multe altele în interiorul ca un labirint; trecură pe lângă dormitoare 
goale, multe mese de operaţii și depozite ticsite cu recipiente cu gaz. 

Alarmele răsunau în tot complexul, alertându-i pe soldaţi de 
evadare. 

În cele din urmă, găsiră o ieșire: o ușă laterală într-un coridor 
pustiu. Era bătută în cuie, însă Altan o dădu pe Rin la o parte și 
dărâmă ușa. Fata sări afară și-l ajută și pe el să iasă. 

— Acolo! 

O patrulă a Federaţiei îi zări și veni în fugă spre ei. 

Altan luă arbaleta de la Rin și o îndreptă către patrulă. Trei soldați 
căzură la pământ, dar ceilalți înaintară peste cadavrele tovarășilor lor. 

Arbaleta țăcăni în gol. 

— Rahat, zise Altan. 

Patrula se apropie și mai mult. 

Rin și Altan erau înfometați, slăbiţi și pe jumătate dopaţi. Și totuși 
luptau, spate în spate. Se mișcau, completându-se perfect. Aveau o 


sincronizare chiar mai bună decât avusese Rin cu Nezha, pentru că 
Nezha știa cum se mișca ea doar dacă o privea. Altan n-avea nevoie s-o 
vadă - el știa din instinct cine era fata și cum avea să lupte, pentru că 
erau unul singur. Erau două părţi ale unui întreg. Erau speerani. 

Nimiciră patrula de cinci soldaţi, dar un alt detașament, de douăzeci 
de oameni, venea către ei dinspre clădire. 

— Nu putem să-i omorâm pe toţi, zise Altan. 

Rin nu era sigură, totuși fugiră mai departe. 

Din cauza pavajului de piatră, tălpile ei erau carne vie. Altan o 
prinse de braţ în fugă, trăgând-o înainte. 

Pietrele de pavaj se prefăcură în nisip, apoi în scânduri de lemn. 
Erau într-un port. Erau lângă mare. 

Trebuiau să ajungă la apă, la mare. Trebuiau să traverseze înot 
strâmtoarea îngustă. Speerul era foarte aproape... 

Trebuie să te duci pe insulă. Trebuie să te duci la templu. 

Ajunseră la capătul cheiului. Și se opriră. 

Noaptea era luminată de torţe. 


Părea că toată armata Federaţiei se adunase la docuri - soldaţi 
mugani în spate, pe chei, corăbii mugane pe apă. Erau sute. Sute de 
oameni împotriva lor. Șansele nu erau slabe, ci inexistente. 

Rin avu un sentiment de disperare zdrobitoare. Nu putea răsufla sub 
apăsarea lui. Aici se termina. Aceasta era ultima redută a Speerului. 

Altan nu-i dăduse drumul braţului. Din ochi i se prelingea sânge, 
din gură îi curgea sânge. 

— Uite, îi zise întinzând braţul. Vezi steaua aia? E în constelația 
Phoenixului. Rin ridică privirea. la-o de călăuză. Speerul e la sud-est 
de-aici. Vei avea mult de înotat. 

— Ce vrei să spui? întrebă ea. O să înotăm împreună. Tu o să mă 
călăuzești. 

Altan o strânse de mână. O ţinu strâns o clipă, apoi îi dădu drumul. 

— Nu, spuse tânărul. Eu o să-mi închei misiunea. 

Panica îi răscoli stomacul lui Rin. 


— Altan, nu! 

Nu putea opri asaltul lacrimilor fierbinţi, însă Altan nu se uita la ea. 
Privea în zare spre armata comasată. 

— Tearza nu ne-a salvat poporul, rosti el. Eu nu l-am putut salva. 
Dar asta-i destul de aproape. 

— Altan, te rog... 

— Va fi mai greu pentru tine, urmă Altan. Va trebui să faci față 
consecințelor. Dar tu ești curajoasă... ești cea mai curajoasă persoană 
pe care am cunoscut-o. 

— Nu mă părăsi, îl imploră fata. 

Altan se aplecă și-i prinse obrajii între palme. 

Preţ de o clipă stranie, Rin se gândi că o va săruta. 

N-o făcu. Își apăsă multă vreme fruntea pe fruntea ei. 

Rin închise ochii. Se îmbătă de senzaţia pielii ei lipite de a lui. Și-o 
întipări în memorie. 

— Eşti mult mai puternică decât mine, spuse Altan. 

Apoi îi dădu drumul. 

Rin clătina frenetic din cap. 

— Nu, nu sunt, tu ești, am nevoie de tine... 

— Cineva trebuie să distrugă complexul ăsta de cercetare. 

Altan se îndepărtă de ea. Cu braţele întinse în faţă, porni către flotă. 

— Nu, îl imploră Rin. Nu! 

Altan o luă la goană. 

Dinspre trupele Federaţiei țâșni o ploaie de săgeți. 

În același moment, Altan se aprinse ca o torță. 

Chemă Phoenixul și Phoenixul veni; învăluindu-l, îmbrăţișându-l, 
iubindu-l, readucându-l la matcă. 

Altan era o siluetă în lumină, o umbră de om. Lui Rin i se păru că se 
uită spre ea și că-l vede zâmbind. 

I se păru că aude chicotul unei păsări. 

Rin văzu în flăcări chipul lui Mairinnen 'learza. Avea obrajii uzi de 
lacrimi. 

Focul nu dă, focul ia, și tot ia, și tot ia. 

Fata scoase un țipăt fără cuvinte. Glasul i se pierdu în văpăi. 

Din locul unde ardea Altan se ridică o coloană de flăcări. 


Un val de dogoare se răspândi în toate direcțiile, rostogolindu-se 
peste soldaţii Federaţiei de parcă erau niște paie. O lovi pe Rin ca un 
pumn în stomac, iar ea căzu pe spate în apa întunecată. 


CAPITOLUL 25 


Rin înotă ore în șir. Zile. O eternitate. Își amintea doar începutul, 
șocul inițial când corpul îi izbise apa, cum crezuse că murise, pentru 
că nu-și putea convinge trupul s-o asculte și pentru că o ustura pielea 
când atinsese apa, de parcă fusese jupuită de vie. Dacă întindea gâtul, 
zărea baza de cercetare arzând. Era un foc frumos, care se întindea în 
lujeri purpurii și aurii pe cerul ușor întunecat. 

La început, înotă așa cum învățase la Academie - cu profil minim, 
astfel încât braţele să nu iasă din apă. Arcașii Federaţiei ar fi tras în ea 
și ar fi ucis-o dacă ar fi văzut-o, dacă mai rămăsese vreunul în viață... 
Apoi o cuprinse oboseala și-și mișcă membrele numai ca să rămână la 
suprafață, să plutească în derivă, fără să se mai gândească la tehnică. 
Mișcările deveniră mecanice, automate și nebuloase. 

Până și apa se încălzise în dogoarea pârjolului lui Altan. Semăna cu 
o cadă încălzită, cu un pat moale. Fata plutea și se gândea că ar fi 
plăcut să se înece. Fundul oceanului ar fi fost liniștit. N-ar mai fi 
durut-o nimic. N-ar mai fi existat nici Phoenix, nici război, absolut 
nimic, doar liniște... În adâncurile calde și întunecate n-ar mai fi simţit 
nicio pierdere... 

Însă imaginea lui Altan îndreptându-se către moarte îi era întipărită 
în amintire; îi ardea peste toate gândurile, mai dureroasă și mai 
chinuitoare decât apa sărată ce i se strecura în rănile deschise. Îi dădea 
ordine din mormânt, șoptindu-i chiar și acum comenzi... Rin nu știa 
dacă avea halucinaţii în care-și închipuia glasul lui sau dacă într- 
adevăr era cu ea, călăuzind-o. 

Înoată mai departe, urmărește aripile, nu te opri, nu renunța, mişcă- 
te în continuare... 

Își îndreptă ochii spre constelația Phoenixului. Sud-est. Trebuie să 
înoți spre sud-est. 

Stelele deveniră torţe, iar torțele deveniră foc și ei i se păru că-și 
vede zeul. Te simt, spuse Phoenixul, plutind în faţa ei. Îți simt 
sacrificiul, durerea, și o vreau, adu-mi-o... ești aproape, foarte aproape. 

Rin întinse o mână tremurdâtoare spre zeu, însă apoi în minte îi 
zvăcni ceva, o voce primitivă și îngrozită. 


„Nu te apropia!” ţipa Femeia. „Nu te apropia de locul ăsta.” 

„Nu', gândi Rin. „Nu mă poţi împiedica să mă apropii. Vin.” 

Pluti fără cunoștință în apa întunecată, cu braţele și picioarele 
rășchirate ca să rămână la suprafață. Oscila între stări de trezie și 
inconștiență. Spiritul ei își luă zborul. Rin își pierdu cu totul simţul de 
orientare; nu avea nicio destinaţie. Se ducea încotro era trasă, ca de o 
forță magnetică, de o entitate aflată dincolo de controlul ei. 

Avu viziuni. 

Văzu un nor de furtună care arăta ca un bărbat, care creștea 
deasupra munţilor, cu patru cicloane bifurcându-se ca niște membre, 
și, când se uită la izvorul lor, două pete azurii și inteligente o priviră la 
rândul lor - prea strălucitoare ca să fie naturale, prea răutăcioase ca să 
fie altceva decât un zeu. 

Văzu un baraj uriaș cu patru defileuri, cea mai mare construcţie pe 
care o zărise vreodată. Apa se revărsa în toate direcţiile și inunda 
câmpurile. Îi văzu pe Chaghan și Qara stând pe o înălțime, privind 
bucăţile barajului distrus plutind spre gura schimbătoare a fluviului. 

Trecu pe lângă ei, întrebătoare, și Chaghan ridică brusc capul. 

— Altan? întrebă el plin de speranţă. 

Qara se uită la fratele ei. 

— Ce-i? 

Chaghan n-o băgă în seamă, ci se uită cu atenţie în jur, ca și cum ar 
fi putut-o vedea pe Rin. Însă privirea lui spălăcită trecu direct prin ea. 
Se uita după ceva ce nu mai exista. 

— Altan, ești aici? 

Rin încercă să spună ceva, dar de pe buze nu-i ieși niciun sunet. Nu 
avea gură. Nu avea trup. Speriată, trecu mai departe și simţi din nou 
neantul trăgând-o astfel încât nu s-ar fi putut întoarce la ei nici dacă 
ar fi încercat. 

Zbură prin prezent, către trecut. 

Văzu un templu măreț, un templu clădit din piatră și sânge. 

Văzu o femeie ce-i era cunoscută - înaltă și superbă, cu piele brună 
și membre lungi. Purta o coroană de pene stacojii și mărgele de 
culoarea cenușii. Plângea. 

— N-o s-o fac, spuse femeia. Nu voi sacrifica lumea de dragul acestei 
insule. 


Phoenixul ţipă atât de furios, încât Rin tremură în fața mâniei sale 
pure. 

— N-o să accept sfidarea. O să-i zdrobesc pe cei ce-și încalcă 
făgăduiala. Și tu... tu ai încălcat cel mai mare jurământ dintre toate, 
șuieră zeul. Te condamn. Nu vei cunoaște nicicând pacea. 

Femeia urlă, se prăbuși în genunchi și duse mâna spre ceva din 
interiorul ei, încercând parcă să-și smulgă inima. Strălucea dinăuntru 
ca un cărbune aprins; lumina i se scurgea prin ochi, prin gură, până 
când în piele îi apărură crăpături și ea se sfărâmă în bucățele. 

Ar fi urlat și Rin, dacă ar fi avut gură. 

Phoenixul își îndreptă atenţia către ea, exact când neantul o trase 
din nou mai departe. 

Gonea iar prin timp și spaţiu. 

Văzu o claie de păr alb, după care totul rămase neclintit. 

Străjerul Porții plutea în vid, încremenit în anabioză, un loc care era 
aproape de nicăieri și în drum spre pretutindeni. 

— De ce ne-ai abandonat? strigă fata. Puteai să ne ajuţi. Puteai să ne 
salvezi. 

Ochii Străjerului se deschiseră și o văzură. 

Rin nu știu cât timp o privi. Ochii lui îi sfredeleau în suflet, 
cercetând prin ea. Și îi întoarse privirea. Îl ţintui cu privirea și ce văzu 
aproape că o distruse. 

Jiang nu era muritor. Era ceva de demult, ceva străvechi, ceva enorm 
de puternic. Și în același timp era profesorul ei, bărbatul fragil și fără 
vârstă pe care-l știa ca ființă umană. 

El întinse mâna și fata aproape că-l atinse, însă degetele îi alunecară 
prin el și nu atinseră nimic și Rin se gândi cu o groază revoltătoare că 
plutea iarăși. Însă el rosti un cuvânt și ea rămase pe loc. 

Apoi degetele li se întâlniră, și ea avu din nou trup și putu să simtă, 
îi simţi palmele prinzându-i obrajii și fruntea atingându-i fruntea. 
Simţi acut când o prinse de umeri și o scutură cu putere. 

— Trezește-te, îi spuse el. O să te îneci. 


Rin se târî afară din apă pe nisipul fierbinte. 

Trase aer în piept și gâtul o ustură de parcă înghiţise sos de ardei 
iute. Scânci și înghiți un nod și avu senzaţia că pe esofag o râcâia un 
pumn de pietre. Se ghemui, se rostogoli, apoi se ridică în picioare și 
încercă să facă un pas. 

Ceva îi trosni sub talpă. Se împletici înainte și căzu. Năucită, privi în 
jur. Își prinsese glezna în ceva. Își scutură laba piciorului și o ridică. 

Scosese un craniu din nisip. 

Călcase în maxilarul unui mort. 

Fata ţipă și căzu pe spate. I se întunecă vederea. Avusese ochii 
deschiși, dar acum se închiseră, refuzând orice stimul senzorial. Sub 
pleoape îi pluteau străfulgerări luminoase. Răscoli nisipul cu degetele. 
Era plin de obiecte mici, dure. Le ridică și le duse la ochi, ținându-i 
mijiți până îi reveni vederea. 

Nu erau pietricele. 

Peste tot în jurul ei ieșeau din nisip bucățele albe. Oase. Oase, 
pretutindeni. 

Stătea îngenuncheată într-un cimitir enorm. 

Rin tremura atât de violent, încât nisipul de sub ea fremăta. Se lăsă 
în genunchi și icni. Stomacul i se contractase așa tare, că la fiecare 
icnet i se părea c-o înjunghie cineva cu un cuțit. 

leși din linia de tragere. Oare îi răsuna în cap glasul lui Altan sau 
erau gândurile ei? Vocea era aspră, poruncitoare. Se supuse. Ești 
vizibilă pe nisipul alb. Adăpostește-te printre copaci. 

Se târî pe nisip, tresărind de fiecare dată când degetele îi treceau 
peste vreun craniu. Se scutura toată de suspine, prea deshidratată ca 
să poată plânge. 

Du-te la templu. O să găsești drumul. Toate drumurile duc la templu. 

Drumuri? Ce drumuri? Potecile care existaseră cândva fuseseră de 
mult revendicate de insulă. Îngenunche și se holbă prostește la frunziș. 

Nu te străduiești destul. 

Merse de-a bușilea de-a lungul lizierei, încercând să găsească vreo 
urmă din ce-ar fi putut fi cândva o potecă. Degetele ei descoperiră o 
piatră plată, mare cât capul unui om, abia vizibilă sub covorul de 
iarbă. Apoi alta. Și încă una. 


Se ridică greoi în picioare și merse clătinându-se de-a lungul cărării, 
ținându-se de copacii din jur. Pietrele era tari și colțuroase și-i zgâriau 
tălpile, așa că lăsa urme însângerate. 

Capul îi plutea; nu mai mâncase și nu mai băuse apă de atâta vreme, 
încât abia își mai amintea că avea trup. Văzu, sau își închipui, animale 
grotești care n-ar fi trebuit să existe. Păsări cu două capete. Rozătoare 
cu multe cozi. Păianjeni cu o mie de ochi. 

Continuă să meargă pe potecă până avu senzaţia că străbătuse toată 
insula. „Toate drumurile duc la templu”, îi spuseseră strămoșii. Însă 
când ajunse în poiana din mijloc, găsi doar ruine pe jumătate 
îngropate în nisip. Văzu pietre sfărâmate acoperite de litere pe care nu 
le putea citi, o intrare de piatră ce nu ducea nicăieri. 

Probabil că Federaţia dărâmase templul cu douăzeci de ani în urmă. 
Probabil că fusese primul lucru pe care-l făcuseră soldaţii, după ce-i 
măcelăriseră pe speerani. Federaţia le distrusese lăcașul de cult. 
Trebuia să le elimine sursa de putere, s-o dărâme și s-o sfărâme 
complet, pentru ca nimeni de pe Speer să nu-i mai poată cere ajutorul 
Phoenixului. 

Fata alergă printre ruine, căutând vreo ușă, vreo rămășiță a locului 
sfânt, dar nu găsi nimic. Acolo nu mai exista nimic. 

Se lăsă să cadă la pământ, prea amorţită ca să se mai miște. Nu. Nu 
se putea așa ceva. Nu după toate prin câte trecuse. Aproape că 
începuse să plângă, când simți nisipul cedându-i sub palme. Începu să 
alunece. Să cadă undeva. 

Brusc, izbucni în râs. Râdea așa de tare, că gâfâia de durere. Căzu pe 
o parte și se prinse de stomac, hohotind de ușurare. 

Templul se afla sub pământ. 


Își improviză o făclie dintr-o creangă uscată și o ridică în față când 
porni în jos pe treptele templului. Coborî multă vreme. Aerul deveni 
rece și uscat. După ce coti, nu mai văzu lumina soarelui. Îi venea greu 
să respire. 


Se gândi la Chuluu Korikh și începu să i se învârtă capul. Trebui să 
se rezeme de perete și să răsufle adânc de câteva ori până să scape de 
panică. Asta nu era închisoarea din piatră. Nu se îndepărta de zeul ei. 
Nu - se apropia de el. 

Sala interioară era cu totul lipsită de sunete. Nu mai auzea oceanul, 
nici foșnetul vântului sau zgomotele vietăților de deasupra. Deși tăcut, 
templul era însă opusul lui Chuluu Korikh. Tăcerea de aici era 
luminoasă, amplificatoare. O ajuta să se concentreze. Aproape că-și 
putea vedea calea în sus, ca și cum drumul către zei era la fel de banal 
ca țărâna pe care pășea. 

Zidul forma un cerc, exact ca Panteonul, dar Rin văzu un singur 
piedestal. 

Speeranii n-aveau nevoie decât de unul. 

Întreaga încăpere era un altar închinat Phoenixului. Imaginea lui 
fusese cioplită în piatră pe peretele din fund, un basorelief de trei ori 
cât ea. Capul păsării era întors într-o parte, profilul ieșit în afară. Avea 
ochiul uriaș, sălbatic și furios. Fata se simți cuprinsă de spaimă când 
privi în el. Părea mânios. Părea viu. 


Mâinile i se duseră instinctiv la centură, dar n-avea mac la ea. Apoi 
însă își dădu seama că n-avea nevoie de mac, tot așa cum nici Altan n- 
avusese vreodată nevoie. Simpla ei prezență în templu o ducea până la 
jumătatea drumului spre zei. Intră în transă pur și simplu privind 
ochiul mânios al Phoenixului. 

Spiritul îi pluti în sus până fu oprit. 

Când o văzu pe Femeie, vorbi ea cea dintâi de data asta. 

— Nu din nou, spuse Rin. Nu poţi să m-oprești. Știi de partea cui 
sunt. 

— Te mai avertizez o dată, îi răspunse năluca lui Mairinnen Tearza. 
Nu te dărui Phoenixului. 

— Taci și lasă-mă să trec. 

Înfometată și însetată, n-avea răbdare pentru avertismente. Tearza îi 
atinse obrazul, cu o expresie disperată pe chip. 


— Dacă-i dai Phoenixului sufletul, vei intra în iad. Te va mistui. Vei 
arde veșnic. 

— Sunt deja în iad, zise Rin răgușit. Și nu-mi pasă. 

Chipul 'Tearzei se schimonosi îndurerat. 

— Sânge din sângele meu. Fiica mea. N-o lua pe calea asta. 

— N-o iau pe calea ta. Tu n-ai făcut nimic, spuse fata. Ţi-a fost prea 
frică să faci ce trebuia. Ţi-ai vândut poporul. Te-ai lăsat condusă de 
lașitate. 

— N-a fost lașitate. M-am condus după principii înalte. 

— Ai acţionat din egoism! ţipă Rin. Dacă n-ai fi renunţat la Speer, 
poporul nostru ar fi încă în viață! 

— Dacă n-aș fi renunţat la Speer, lumea ar fi în flăcări, replică 
Tearza. În tinereţe, am crezut c-o voi face. Am stat unde stai tu acum. 
Am venit în templul ăsta și m-am rugat la zeul nostru. Și Phoenixul a 
venit și la mine, căci eram cârmuitorul ales. Dar am înţeles ce eram pe 
punctul de a face și am întors focul împotriva mea. Mi-am ars trupul, 
puterea și speranța de libertate a Speerului. I-am dat ţara Împăratului 
Roșu. Și am păstrat pacea. 

— Cum pot moartea și sclavia să însemne pace? scuipă Rin. Eu mi- 
am pierdut prietenii și ţara. Am pierdut toate lucrurile la care țineam. 
Nu vreau pace, ci vreau răzbunare. 

— Răzbunarea n-o să-ți aducă decât durere. 

— Ce știi tu? pufni fata. Crezi c-ai adus pacea? Ţi-ai lăsat poporul să 
fie luat în sclavie. L-ai lăsat pe Împăratul Roșu să-i exploateze, să-i 
abuzeze și să-i maltrateze preț de o mie de ani. Ai îndreptat Speerul pe 
o cale ce a dus la veacuri de suferință. Dacă n-ai fi fost o lașă 
nenorocită, n-ar fi trebuit s-o fac eu acum. Și Altan ar fi încă în viață. 

Ochii lui Mairinnen Tearza sclipiră roșiatic, însă Rin se mișcă 
prima. Între ele izbucni un zid de flăcări. Spiritul Tearzei se mistui în 
foc. 


Și apoi Rin ajunse în fața zeului ei. 


Phoenixul era mult mai frumos văzut de aproape, și mult mai 
înfricoșător. Pe când îl privea, își desfășură aripile largi în spatele ei și 
le întinse. Ajungeau până în capetele încăperii. Phoenixul înclină 
capul într-o parte și o fixă cu ochii lui de tăciune. Rin văzu în ochii 
aceia civilizaţii ridicându-se și căzând. Văzu orașe clădite din temelie, 
apoi arzând, apoi prefăcându-se în cenușă. 

— Te-am așteptat multă vreme, spuse zeul ei. 

— Aș fi venit mai repede, răspunse Rin, dar am fost avertizată 
împotriva ta. Maestrul meu... 

— Maestrul tău era un laș. Dar nu și comandantul tău. 

— Știu ce a făcut Altan, șopti Rin încet. Acum e al tău pentru 
totdeauna. 

— Băiatul n-ar fi putut face niciodată ce ești tu în stare, spuse 
Phoenixul. Băiatul era distrus în trup și spirit. Băiatul era un laș. 

— Dar te-a chemat... 

— Și am răspuns. l-am dat ce voia. 

Altan învinsese. El reușise în moarte ce nu putuse face în viaţă, 
pentru că, bănuia Rin, era sătul să trăiască. Nu putea duce 
îndelungatul război de răzbunare pe care-l cerea Phoenixul, așa că-și 
dorise un martiriu și-l primise. 

„E mai greu să rămâi în viață.” 

— Şi tu ce vrei de la mine? vru să știe Phoenixul. 

— Vreau sfârșitul Federaţiei. 

— Cum intenţionezi să realizezi așa ceva? 

Fata îl privi furioasă. Zeul se juca, obligând-o să-și spună cu glas tare 
dorința. Obligând-o să explice exact ce monstruozitate voia să comită. 

Rin își alungă din suflet ultimele rămășițe din ce mai rămăsese 
omenesc și dădu frâu liber urii. Era foarte ușor să urăști. Ura îi umplea 
un gol. Îi dădea voie să simtă din nou ceva. Era o senzaţie foarte 
plăcută. 

— Victorie totală, zise ea. Asta vrei tu, așa-i? 

— Ce vreau eu? Phoenixul părea amuzat. Zeii nu vor nimic. Zeii nu 
fac decât să existe. Noi nu putem schimba ceea ce suntem: esență 
pură, element pur. Voi, oamenii, vă faceți rău și după aceea daţi vina 
pe noi. Toate calamităţile au fost provocate de mâna omului. Noi nu vă 
obligăm să faceți nimic. Noi nu facem decât să vă ajutăm. 


—  Ăsta-i destinul meu, spuse Rin cu convingere. Sunt ultimul 
speeran. Trebuie s-o fac. Așa e scris. 

— Nimic nu e scris. Voi, oamenii, credeți mereu că sunteți meniți 
pentru ceva - pentru tragedie sau pentru măreție. Destinul e un mit. 
Destinul e singurul mit. Zeii nu hotărăsc nimic. Voi hotărâți. Tu ai 
hotărât să susții examenul. Tu ai hotărât să te duci la Sinegard. Tu ai 
hotărât să te dedici Tradiţiilor, tu ai hotărât să studiezi căile zeilor și tu 
ai hotărât să urmezi ordinele comandantului tău, și nu avertismentele 
maestrului tău. La fiecare răscruce importantă ţi s-a dat o opţiune, ți 
s-a dat o cale de scăpare. Și ai luat-o exact pe căile ce te-au adus aici. 
Te afli în acest templu, îngenuncheată în fața mea, doar pentru că așa 
ai vrut. Și știi că dacă vei da porunca, eu voi aduce ceva îngrozitor. Voi 
distruge cu totul insula Mugen, la fel cum a fost distrus Speerul. Prin 
alegerea ta, vor muri mulți. 

— Dar vor trăi mult mai mulţi, spuse Rin și era aproape sigură că era 
adevărat. 

Și chiar dacă n-ar fi fost, era dispusă să riște. Știa că va purta 
întreaga răspundere pentru crimele pe care era pe punctul să le 
comită, că va purta povara lor cât va trăi. 

Însă merita. 

De dragul răzbunării ei, merita. Era pedeapsa divină pentru ceea ce 
dezlănțuise Federaţia asupra poporului ei. Era dreptatea ei. 

— Nu sunt oameni, șopti ea. Sunt animale. Vreau să-i arzi. Până la 
ultimul. 

— Și ce o să-mi oferi în schimb? întrebă Phoenixul. Prețul pentru a 
transforma urzeala lumii e imens. 

Ce voia un zeu, mai ales Phoenixul? Ce voiau toți zeii? 

— Pot să-ţi ofer adorare, promise ea. Pot să-ți dau un val nesfârșit 
de sânge. 

Phoenixul înclină din cap. Dorinţa lui era tangibilă, la fel de mare ca 
și ura ei. Zeul nu se putea abţine de la ceea ce-și dorea cu ardoare; era 
un agent al distrugerii și avea nevoie de un avatar. Rin i-l putea oferi. 

N-o face, ţipă năluca lui Mai'rinnen Tearza. 

— Fă-o, șopti Rin. 

— Voința ta e a mea, spuse Phoenixul. 


Preţ de o clipă, în încăpere năvăli un aer magnific, un aer dulce care 
umplu plămânii fetei. 

Apoi ea începu să ardă. Durerea fu bruscă și intensă. N-avu timp nici 
să icnească. Avea senzaţia că fiecare parte a ei fusese atacată dintr- 
odată de un perete mugitor de flăcări, care o sili să îngenuncheze și 
apoi să se prăbușească pe podea, când îi cedară genunchii. 

Se zbătu și se zvârcoli la baza sculpturii, înfigându-și unghiile în 
podea, încercând să găsească o ancoră care s-o ajute să scape de 
durerea neînduplecată, care o mistuia în valuri tot mai intense. Ar fi 
urlat, dar nu putea trage aer pe gâtul încleștat. 

Păru să dureze o eternitate. Rin ţipă și scânci, implorând în tăcere 
silueta nepăsătoare ce plutea înaintea ei... Orice, chiar și moartea, ar fi 
fost mai bine decât ce i se întâmpla acum; nu voia decât să înceteze. 

Însă moartea nu venea. Rin nu murea, nu era nici măcar rănită. Nu 
vedea nimic schimbat pe trup, chiar dacă avea impresia că-i mistuită 
de foc... Nu, era întreagă, însă în interiorul ei ardea ceva. Dispărea 
ceva. 


Apoi se simți smucită de o forţă infinit mai mare decât ea; capul îi 
zbură pe spate, braţele i se întinseră în părți. Devenise un canal. O ușă 
deschisă, fără nicio strajă. Puterea nu izvora din ea, ci dintr-o sursă 
înspăimântătoare din cealaltă parte; fata nu era decât portalul ce-i 
permitea să treacă în lumea aceasta. Erupse într-o coloană de flăcări. 
Focul umplu tot templul, se revărsă pe uși și în noaptea unde, la mare 
depărtare, copiii Federaţiei dormeau în paturile lor. 

Întreaga lume era în flăcări. 


Nu doar că preschimbase urzeala universului și rescrisese istoria, ci 
o sfâșiase, făcuse o gaură largă în țesătura realităţii și-i dăduse foc cu 
furia nesătulă a unui zeu care nu poate fi controlat. 


Cândva urzeala conţinuse poveștile a milioane de vieţi - vieţile 
tuturor bărbaţilor, femeilor și copiilor de pe insula-arc -, civili care se 
duseseră la culcare liniștiți, știind că faptele soldaţilor de dincolo de 
marea îngustă erau un vis îndepărtat și îndeplineau făgăduiala 
împăratului lor: un destin măreț în care fuseseră determinaţi să creadă 
încă de la naștere. 

Într-o clipită poveştile lor fuseseră scrise până la sfârșit. 

La un moment al timpului, oamenii aceia existaseră. 

Și apoi nu mai existaseră. 

Pentru că nimic nu era scris. Așa îi spusese Phoenixul lui Rin și așa îi 
arătase Phoenixul. 

lar acum milioane de existenţe viitoare neîmplinite erau nimicite de 
foc, ca un cer plin de stele care se întunecă pe neașteptate. 


Rin nu putea îndura vinovăția îngrozitoare, așa că-și închise mintea 
în faţa realităţii. Își arse partea care ar fi simţit remușcări pentru 
morțile acelea, fiindcă dacă le simțea, dacă o simţea pe fiecare în 
parte, ar fi fost sfâșiată. Vieţile erau atât de multe, încât încetase să le 
mai considere drept ceea ce erau. 

Acelea nu erau vieţi. 

Se gândi la sunetul slab și stins pe care-l scotea fitilul lumânării 
când ea își umezea degetele și-l atingea. Se gândi la bețișoarele 
aromate ce sfârâiau când ardeau până la capăt. Se gândi la muștele pe 
care le strivise cu degetul. 

Acelea nu erau vieţi. 

Moartea unui soldat era o tragedie, pentru că fata își putea închipui 
durerea pe care el o simţea când îi venea sfârșitul: speranţele pe care le 
avusese, cele mai mici detalii, cum ar fi felul în care-și îmbrăca 
uniforma, dacă avea familie, dacă avea copii cărora le spusese că-i va 
vedea de îndată ce se va întoarce de la război. Viaţa lui era o lume 
întreagă clădită în jurul său, iar dispariția acesteia era o tragedie. 

Însă Rin nu putea s-o multiplice de mii de ori. Genul acela de 
gândire nu era logic. Scara era de neînchipuit. Așa că nici măcar nu-și 


bătu capul să încerce. 

Partea din ea care era capabilă să se gândească la așa ceva nu mai 
funcționa. 

Acelea nu erau vieţi. 

Erau numere. 

Erau o scădere necesară. 


I se păru că trecuseră multe ore până când durerea începu să dispară 
treptat. Rin trăgea aer în piept cu gâfâieli adânci și răgușite. Aerul nu 
fusese nicicând așa dulce. Se îndreptă din poziţia fetală în care se 
ghemuise și se săltă încet ţinându-se de sculptură ca să se sprijine. 

Încercă să se ridice. Îi tremurau picioarele. Oriunde atingea piatra 
cu mâna, izbucneau flăcări. Aprindea scântei la fiecare mișcare. 
Oricare ar fi fost darul pe care i-l oferise Phoenixul, nu-l putea 
controla, nu-l putea stăpâni sau folosi în doze mici. Era o revărsare de 
foc divin sosit direct din ceruri și ea abia putea face față pe post de 
canal. Abia putea rezista să nu se mistuie ea însăși în flăcări. 

Focul era pretutindeni: în ochii ei, revărsându-i-se din nări și din 
gură. Gâtul îi era mistuit de o senzație arzătoare și deschise gura să 
urle, însă din ea izbucni foc, iar și iar, o minge arzând în aer. 

Reuși cumva să se târască afară din templu. Apoi se prăbuși în nisip. 


CAPITOLUL 26 


Când se trezi într-o altă încăpere nefamiliară, Rin fu cuprinsă de o 
panică atât de puternică, încât nu mai putu să respire. Nu din nou. 
Nu! Fusese prinsă din nou, se afla iar în ghearele muganilor și aveau s- 
o taie în bucăţi și s-o jupoaie ca pe iepuri... 

Însă când își aruncă braţele în lături, nicio legătură nu le ținu în loc. 
Și când încercă să se ridice în șezut, nimic n-o opri. Nu era legată cu 
vreun lanț. Greutatea pe care o simţea pe piept era o pătură subţire, nu 
o chingă. 

Era întinsă pe un pat. Nu legată pe o masă de operaţii. 

Nu era înlănțuită de o podea. 

Era doar un pat. 

Se ghemui, strânse genunchii la piept și se legănă până i se domoli 
răsuflarea și se calmă destul cât să cerceteze împrejurimile. 

Încăperea era mică, întunecoasă și fără ferestre. Podea de lemn. 
Tavan de lemn, pereţi de lemn. Podeaua se mișca sub ea, înclinându- 
se ușor înainte și înapoi, cum și-ar legăna o mamă pruncul. Întâi crezu 
că fusese iar drogată, pentru că ce altceva ar fi putut explica legănatul 
ritmic al încăperii, deși ea stătea nemișcată? 

Avu nevoie de ceva timp până să-și dea seama că s-ar putea să fie pe 
mare. 

Își îndoi încet membrele și o străbătu un nou val de durere. Încercă 
iarăși și, de data asta, duru mai puţin. Uluitor, n-avea niciun membru 
rupt. Era nevătămată. Era întreagă, teafără. 

Se rostogoli pe-o parte și puse prudent tălpile desculțe pe podea. 
Trase adânc aer în piept și încercă să se ridice, dar picioarele i se 
îndoiră sub ea și căzu imediat lângă patul micuţ. Nu mai fusese 
niciodată pe mare. I se făcu brusc greață și, deși avea stomacul gol, 
icni câteva minute peste marginea patului până reuși să se 
stăpânească. 

Nu mai avea pe ea cămașa pătată și zdrenţuită. Cineva o îmbrăcase 
într-o robă neagră, curată. Pânza îi păru ciudat de familiară, până o 
cercetă și își dădu seama că mai purtase și înainte astfel de straie. Era 
un veșmânt Cike. 


Pentru prima dată, îi trecu prin cap că s-ar putea să nu se afle pe 
teren ostil. 

Sperând împotriva speranţei, necutezând să nădăjduiască, găsi 
puterea să stea în picioare. Se apropie de ușă. Braţul îi tremură când 
încercă mânerul. 

Acesta se deschise. 

Urcă pe prima scară pe care o văzu, ajunse pe o punte de lemn și, 
când zări cerul liber deasupra ei, vineţiu în lumina înserării, îi veni să 
plângă. 

— S-a trezit! 

Întoarse capul, năucită. Cunoștea vocea. 

Ramsa îi făcu semn din celălalt capăt al punţii. Ținea într-o mână 
un mop și în cealaltă o găleată. Îi zâmbi larg, puse jos mopul și veni 
spre ea în fugă. 

Vederea lui fu atât de neașteptată, încât Rin rămase neclintită o 
vreme, privindu-l fără să înțeleagă. Apoi porni șovăitor spre el, cu 
mâna întinsă. Trecuse atâta vreme de când nu mai văzuse niciun Cike, 
încât era aproape convinsă că Ramsa era o iluzie, o farsă îngrozitoare 
pusă la cale de Shiro ca s-o tortureze. 

Ar fi primit cu braţele deschise și iluzia, dacă ar fi lăsat-o cel puţin 
să se agaţe de ceva. 

Însă Ramsa era real — imediat ce ajunse la ea, îi dădu mâna deoparte 
și-și trecu brațele slăbănoage în jurul ei, într-o îmbrăţișare strânsă. Și 
când Rin își apăsă fața de umărul lui slăbănog, fiecare parte a lui se 
simţea și părea reală: silueta osoasă, căldura pielii, cicatricele din jurul 
peticului de pe ochi. Era în carne și oase. Era acolo. 

Nu visa. 

Ramsa se desprinse de ea și o privi, încruntându-se. 

— Rahat, zise el. Rahat. 

— Ce-i? 

— Ochii, răspunse el. 

— Ce-i cu ei? 

— Arată ca ai lui Altan. 

La auzul numelui acela, Rin începu să plângă de-a binelea. 

— Ei, haide, zise băiatul și o mângâie stângaci pe cap. E în regulă. 
Ești în siguranţă. 


— Cum aţi... unde? 

Printre suspine, punea întrebări sugrumate și incoerente. 

— Suntem la câţiva kilometri de coasta de sud, spuse Ramsa. Ne 
duce Aratsha. Noi credem că-i mai bine să ne ținem departe de țărm o 
vreme. Lucrurile se cam complică pe continent. 

— Noi...? repetă Rin cu răsuflarea întretăiată. 

„Era oare posibil?” 

Ramsa încuviință, cu un rânjet larg. 

— Suntem toți aici. Restul sunt sub punte. Mă rog... mai puţin 
gemenii, dar vin și ei în câteva zile. 

— Cum? întrebă Rin. 

Cike nu știuseră ce se întâmplase la Chuluu Korikh. N-aveau de 
unde să știe ce se petrecuse în laboratorul de cercetare. De unde 
știuseră să vină pe Speer? 

— Am așteptat la punctul de întâlnire, așa cum ordonase Altan, îi 
explică Ramsa. Când am văzut că nu veniţi, ne-am dat seama că s-a- 
ntâmplat ceva. Unegen a luat urma soldaţilor Federaţiei până la... locul 
ăla. Am ţinut totul sub observaţie, l-am trimis pe Unegen să-ncerce să 
găsească o cale de a vă lua, dar după aia... Vocea lui Ramsa se stinse. 
Mă rog... Știi tu... 

— A fost Altan, zise Rin. 

În momentul în care îi rosti numele simţi un nou junghi de durere, 
iar chipul i se schimonosi. 

— Am văzut, spuse Ramsa încet. Ne-am imaginat că el era. 

— M-a salvat. 

— Mda. Ramsa șovăi. Și sigur e... 

Rin începu să suspine. 

— Futu-i, zise Ramsa încet. Chaghan... va trebui să-i spună cineva 
lui Chaghan. 

— Unde-i el? 

— Pe-aproape. Qara ne-a trimis mesaj printr-un corb, dar nu zicea 
prea multe, doar că vor sosi. O să ne-ntâlnim cu ei curând. Știe ea cum 
să ne găsească. 

Rin ridică privirea spre el. 

— Cum m-aţi găsit pe mine? 


— După ce-am săpat mult printre cadavre. Ramsa îi aruncă un 
zâmbet subțire. Două zile am căutat supraviețuitori printre 
dărâmături. Nimic. Dup-aia prietenul tău s-a gândit să mergem pe 
insulă și acolo am dat peste tine. Zăceai pe o foaie de sticlă, Rin. Peste 
tot în jurul tău era nisip și tu erai pe o foaie de cristal limpede. Era ca 
într-o poveste. Un basm. 

„N-a fost un basm’, își zise ea. Arsese așa de intens, că topise nisipul 
din jurul ei. Nu fusese o poveste. Fusese un coșmar. 

— Cât am fost inconștientă? 

— Cam trei zile. Te-am dus în cabina căpitanului. 

Trei zile? De când nu mai mâncase? Aproape că i se înmuiară 
picioarele și se sprijini repede de balustradă. Era foarte ameţită. Se 
întoarse către mare. Apa împroșcată de valuri îi dădea o senzaţie 
minunată. Se pierdu în gânduri pentru o clipă, bucurându-se de 
ultimele raze ale soarelui, până își veni în fire. 

Întrebă încet: 

— Ce am făcut? 

Zâmbetul dispăru de pe chipul lui Ramsa. Părea stingherit, 
încercând să se hotărască ce să spună, dar atunci se auzi o altă voce 
familiară din spate. 

— Noi speram că ne vei spune tu asta. 


Apoi apăru Kitay. 

Fermecătorul, minunatul Kitay. Uluitor de nevătămatul Kitay. 

Avea în ochi o sclipire dură, pe care Rin n-o mai văzuse înainte. 
Arăta de parcă îmbătrânise cu cinci ani. Arăta ca tatăl lui. Era ca o 
sabie ce fusese ascuţită, metal ce fusese călit. 

— Eşti bine, șopti ea. 

— l-am înduplecat să mă ia cu ei după ce ai plecat cu Altan, zise 
tânărul cu un zâmbet ironic. Mi-a luat ceva timp să-i conving. 

— Și bine a făcut, completă Ramsa. A fost ideea lui să te căutăm pe 
insulă. 


— Și am avut dreptate, adăugă Kitay. Niciodată nu m-am bucurat 
mai mult că am avut dreptate. Înaintă și o îmbrăţișă strâns pe Rin. Nu 
m-ai abandonat la Golyn Niis. Nici eu nu puteam să te abandonez pe 
tine. 

Rin nu-și dorea decât să rămână veșnic în îmbrăţișarea lui. Voia să 
uite totul, să uite de război, să uite de zeii ei. Era suficient doar să 
existe, să știe că prietenii ei erau în viaţă și că până la urmă lumea nu 
era chiar atât de întunecată. 

Însă nu putea rămâne în amăgirea aceea fericită. 

Mult mai puternică decât dorinţa ei de a uita era dorinţa ei de a ști. 
Ce făcuse Phoenixul? Ce realizase ea în templu? 

— Trebuie să știu ce am făcut, zise fata. În clipa asta. 

Ramsa părea stânjenit. Era ceva ce nu-i spusese. 

— Ce-ar fi să mergem sub punte? propuse el, aruncându-i o privire 
lui Kitay. Toţi ceilalți sunt în careu. Probabil că-i mai bine dacă 
discutăm cu toţii. 

Rin dădu să-l urmeze, însă Kitay o prinse de încheietură. Îi aruncă o 
privire întunecată lui Ramsa. 

— De fapt, zise el, aș prefera să discut singur cu ea. 

Băiatul se uită nedumerit la Rin, dar ea încuviință șovăitor. 

— Sigur. Ramsa făcu câţiva pași în spate. Suntem sub punte când 
ești gata. 


Kitay rămase tăcut până se îndepărtă suficient ca să nu mai audă. 
Rin îi cercetă chipul, dar nu reuși să-și dea seama la ce se gândea. Ce 
se întâmplase? De ce nu părea mai fericit s-o vadă? Avea impresia că o 
va lua razna dacă el nu va spune ceva. 

— Deci e adevărat, zise Kitay în cele din urmă. Chiar poţi invoca 
zeii. 

Nu-și luase privirea de la ea. Rin își dorea să fi avut o oglindă, ca să- 
și poată vedea propriii ochi stacojii. 

— Ce e? Ce nu-mi spuneţi? 

— Chiar n-ai nicio idee? șopti el. 


Rin se dădu înapoi, dintr-odată înspăimântată. Avea o idee. Avea 
mai mult decât o idee. Însă avea nevoie de o confirmare. 

— Nu știu ce vrei să spui, zise ea. 

— Vino cu mine, îi răspunse Kitay. 

Îl urmă de-a lungul punţii, până ajunseră în cealaltă parte a corabiei. 

Atunci, Kitay întinse mâna spre orizont. 

— Priveşte. 

În depărtare, peste apă, se ridica un nor, cel mai nefiresc pe care-l 
văzuse Rin vreodată. Era o masă imensă și densă de cenușă, care se 
întindea peste pământ ca o revărsare. Arăta ca un nor de furtună, dar 
se înălța din pământul întunecat, nu era adunat în cer. Vălătuci mari 
de fum cenușiu și negru se ridicau sub forma unei ciuperci care 
creștea încet. Luminat din spate de razele roșii ale soarelui la apus, 
arăta de parcă revărsa pâraie de sânge în ocean. 

Părea ceva viu, un gigant de fum răzbunător ridicat din adâncurile 
oceanului. Într-un fel, era frumos, așa cum era frumoasă și 
împărăteasa: încântător și înspăimântător în același timp. Rin nu-și 
putea desprinde privirea. 

— Ce-i asta? Ce s-a-ntâmplat? 

— N-am văzut când s-a-ntâmplat, răspunse Kitay. Am simţit doar. 
Chiar și la kilometri buni de țărm, tot am simţit. O cutremurare 
puternică sub picioare. O smucitură bruscă, apoi totul a rămas 
nemișcat. Când am ieșit pe punte, cerul era negru ca tăciunele. Cenușa 
a acoperit soarele zile în șir. Asta-i primul apus pe care-l văd de când 
te-am găsit. 

Rin simți cum i se chircesc măruntaiele. Bucata aceea mică de 
pământ întunecată, acolo, în depărtare... era Mugen? 

— Ce este? întrebă ea încet. Ce este norul? 

— Scurgeri piroclastice. Nori de cenușă. Mai ţii minte vechile erupții 
ale munţilor de foc despre care am învăţat la cursul lui Yim? întrebă 
Kitay. 

Rin încuviință din cap. 

— Asta s-a întâmplat. Pământul de sub insulă era stabil de mii de 
ani și apoi a erupt fără niciun avertisment. Am petrecut câteva zile, 
încercând să-mi dau seama cum s-a-ntâmplat. Încercând să-mi 
închipui cum a fost pentru oamenii de pe insulă. Bag mâna în foc că 


majoritatea au fost incineraţi în casele lor. Supraviețuitorii n-aveau 
cum s-o mai ducă prea mult. Toată insula e cuprinsă de o furtună de 
vapori otrăvitori și resturi topite, zise Kitay. Glasul lui era ciudat de 
lipsit de intonaţie. N-am putea să ne apropiem mai mult, nici dacă am 
încerca. Ne-am sufoca. Corabia ar arde din cauza căldurii, dacă ne-am 
apropia la mai puţin de un kilometru. 

— Deci Mugen nu mai există? șopti Rin. Au murit toţi? 

— Dacă n-au murit, vor muri în curând, răspunse Kitay. Mi-am 
imaginat de multe ori. Am pus lucrurile cap la cap din ce am învăţat. 
Muntele de foc a azvârlit probabil o avalanșă de cenușă fierbinte și 
gaze vulcanice. Probabil că le-a înghiţit toată ţara. Dacă n-au fost 
cuprinși de flăcări, s-au sufocat. Dacă n-au murit sufocaţi, au fost 
îngropaţi sub dărâmături. Și dacă nu i-au omorât astea, atunci vor 
muri de foame, pentru că sunt absolut sigur că pe insulă nu va mai 
crește nimic acum, fiindcă cenușa a distrus agricultura. După ce lava 
se va întări, insula va fi un mormânt solidificat. 

Rin ţintuia cu privirea norul de cenușă, privea fumul care încă se 
ridica, puţin câte puţin, ca un furnal arzând veșnic. 

Federația Mugen devenise similară temniței din Chuluu Korikh. 
Insula de peste strâmtoarea îngustă se preschimbase într-un munte de 
piatră. Cetăţenii Federaţiei erau prizonieri rămași în anabioză, care n- 
aveau să se mai trezească niciodată. 

Oare chiar distrusese insula? Rin simţi un val de confuzie panicată. 
Imposibil. N-avea cum. Un asemenea dezastru natural nu putea fi 
opera ei. Era o coincidenţă bizară. Un accident. 

Într-adevăr făcuse ea asta? 

Totuși, o simţise, exact în momentul erupției. Ea o declanșase. Ea o 
chemase. Simţise fiecare dintre viețile acelea stingându-se într-o 
clipită. Simţise exaltarea Phoenixului, trăise indirect setea lui 
înnebunită de sânge. 

Distrusese o ţară întreagă cu puterea furiei ei. Făcuse Mugenului 
ceea ce Federaţia făcuse Speerului. 

— Insula Moartă era periculos de aproape de norul de cenușă, spuse 
Kitay în cele din urmă. E un miracol că trăiești. 

— Nu, nu este, răspunse ea. A fost vrerea zeilor. 


Kitay arăta de parcă se străduia să vorbească. Rin îl privi, 
dezorientată. De ce nu era ușurat s-o vadă? De ce arăta de parcă se 
întâmplase ceva îngrozitor? Supravieţuise! Era bine! Reușise să iasă din 
templu! 

— Trebuie să știu ce ai făcut, spuse el în cele din urmă. Tu ai vrut 
asta? 

Fata începu să tremure fără să știe de ce și apoi încuviință. Ce rost 
avea să-l mintă acum pe Kitay? Ce rost avea să mintă pe oricine? Știau 
cu toţii de ce era în stare. Și, își dădu seama, voia ca ei să știe. 

— A fost voinţa ta? întrebă el. 

— Ți-am spus, șopti Rin. M-am dus la zeul meu. l-am spus ce 
voiam. 

Kitay păru îngrozit. 

— Vrei să spui... adică zeul tău... te-a pus să faci așa ceva? 

— Zeul meu nu m-a pus să fac nimic, răspunse ea. Zeii nu pot alege 
în locul nostru. Pot doar să ne ofere puterea lor, iar noi o putem 
mânui. Și așa am și făcut, asta am ales. Înghiţi un nod. Nu regret. 

Tânărul se albise la faţă. 

— Tocmai ai omorât mii de oameni nevinovați. 

— M-au torturat! L-au ucis pe Altan! 

— Ai făcut Mugenului exact ce făcuse Mugenul în Speer. 

— Meritau! 

— Cum poate să merite cineva așa ceva? ţipă Kitay. Cum, Rin? 

Fata era uluită. De ce era supărat pe ea? Avea măcar idee prin ce 
trecuse? 

— Nu știi ce au făcut, șopti ea. Nu știi ce aveau de gând. Ne-ar fi 
omorât pe toţi. Nu le pasă de vieţile omenești. Sunt... 

— Sunt monștri! Știu! Am fost la Golyn Niis! Am zăcut printre 
cadavre zile în șir! Dar tu... Kitay se sufoca în propriile cuvinte. Tu te-ai 
întors și ai făcut același lucru. Civili... Nevinovaţi... Copii, Rin. Tocmai 
ai îngropat o țară întreagă și nu simţi nimic. 

— Erau monștri! urlă Rin. Nu erau umani! 

Kitay deschise gura. Nu scoase niciun sunet. O închise la loc. Când 
vorbi în cele din urmă, părea aproape să izbucnească în lacrimi. 

— Te-ai gândit vreodată, spuse el rar, că exact asta credeau și ei 
despre noi? 


Se uitară încruntaţi unul la altul, răsuflând greu. Rin simţea cum îi 
bubuie sângele în urechi. 

Cum îndrăznea? Cum îndrăznea să stea aici și s-o acuze că ar fi 
comis atrocități? Nu văzuse interiorul laboratorului, nu știuse cum 
intenționa Shiro să-i ucidă pe toți nikara... nu-l văzuse pe Altan 
îndreptându-se spre doc și aprinzându-se ca o torță umană. 

Rin reușise să-și răzbune poporul. Salvase Imperiul. Kitay n-avea s-o 
judece pentru asta. N-avea să-i permită. 

— Dă-te din calea mea! se răsti ea. Trebuie să mă duc la ai mei. 

Kitay părea extenuat. 

— Pentru ce, Rin? 

— Avem treabă de făcut, spuse ea scurt. Nu s-a terminat. 

— Vorbești serios? Ai ascultat ceva din ce ţi-am spus? Mugenul e 
terminat! strigă Kitay. 

— Nu Mugenul, răspunse Rin. Mugenul nu-i ultimul dușman. 

— Ce vrei să spui? 

— Vreau război împotriva împărătesei. 

— Împotriva împărătesei? 

Kitay părea consternat. 

— Su Daji ne-a trădat, spuse ea. Așa ne-au găsit, așa au știut că vom 
fi la Chuluu Korikh... 

— E o nebunie. 

— Au spus chiar ei! Muganii au zis că... 

Kitay se holbă la ea. 

— Și nu ţi-a trecut prin cap că aveau motive să mintă? 

— Nu în legătură cu asta. Știau cine suntem. Știau unde vom fi. 
Numai ea știuse asta. Începu să răsufle repezit. Furia revenise. Trebuie 
să știu de ce a făcut-o. Și după aceea trebuie s-o pedepsesc. Și s-o fac 
să sufere. 

— Tu auzi ce spui? Are importanţă cine pe cine a vândut? Kitay o 
prinse de umeri și o scutură cu putere. Uită-te în jurul tău. Uite ce s-a- 
ntâmplat cu lumea asta. Toţi prietenii noștri sunt morți. Nezha. 
Raban. Irjah. Altan. Rin tresări la fiecare nume, însă Kitay urmă, fără 
milă: Întreaga noastră lume a fost dată peste cap și tu tot mai vrei 
război? 


— Războiul a venit deja. Pe tronul Imperiului stă un trădător, spuse 
ea cu încăpățânare. O să am grijă să ardă în flăcări. 

Kitay îi dădu drumul, iar expresia de pe chipul lui o buimăci. 

O privea ca pe o străină. Părea înspăimântat de ea. 

— Nu știu ce ţi s-a-ntâmplat în templul ăla, spuse el, dar tu nu ești 
Fang Runin. 


Kitay o lăsă pe punte. Nu mai veni s-o caute după aceea. 

Rin îi văzu pe Cike în bucătăria de sub punte, dar nu se duse la ei. 
Era prea istovită, prea extenuată. Se întoarse în cabină și se încuie 
înduntru. 

Crezu - speră, de fapt - că Kitay o va căuta, dar nu se întâmplă așa. 
Când plânse, nimeni n-o alină. Se înecă în propriile-i lacrimi și-și 
îngropă faţa în saltea. Își înăbuși tipetele în umplutura de paie, apoi 
hotărî că nu-i păsa dacă o aude cineva și urlă în întuneric. 

Baji veni la ușă, cu o tavă cu mâncare. Rin refuză. 

O oră mai târziu, Enki intră cu forţa. Îi ceru să mănânce. Rin refuză 
din nou. Enki îi spuse că nu făcea nimănui vreun serviciu dacă murea 
de foame. 

Ea fu de acord să mănânce dacă-i va da opiu. 

— Nu cred că-i o idee prea bună, zise bărbatul uitându-se la fața ei 
suptă, la părul încurcat și ciufulit. 

— Nu-i asta, zise Rin. N-am nevoie de seminţe. Am nevoie de fum. 

— Pot să-ţi fac o doză pentru dormit. 

— N-am nevoie de somn, insistă ea. Am nevoie să nu simt nimic. 

Pentru că Phoenixul n-o părăsise când ea se târâse afară din templu. 
Îi vorbea acum tot timpul, era o prezență permanentă în mintea ei, 
înfometată și sălbatică. Fusese extaziat pe punte. Văzuse norul de 
cenușă și-l considerase o prosternare. 

Rin nu-și putea separa gândurile de dorința Phoenixului. Putea să i 
se opună, și atunci probabil că ar fi înnebunit. Sau putea s-o accepte și 
s-o iubească. 


DA 


„Dacă m-ar vedea Jiang acum”, își dădu ea seama, „m-ar închide în 
Chuluu Korikh.” 

În definitiv, acolo era locul ei. 

Jiang ar fi spus că varianta nobilă ar fi fost să se zidească singură. 

„Nici pomeneală”, gândi fata. 

N-ar fi pășit niciodată de bunăvoie în Chuluu Korikh, nu câtă vreme 
împărăteasa Su Daji mai trăia. Nu câtă vreme Feylen era în libertate. 

Ea era singura persoană suficient de puternică să-i oprească, pentru 
că acum deținea o putere la care Altan doar visase. 

Acum înţelegea că Phoenixul avusese dreptate: Altan fusese slab. 
Deși încercase din răsputeri, Altan rămăsese slab. Fusese mutilat de 
anii petrecuţi în captivitate. El nu-și alesese de bunăvoie furia, ci îi 
fusese provocată, lovitură după lovitură, tortură după tortură, până 
când reacționase exact așa cum ar reacţiona un lup rănit, ridicându-se 
să muște mâna care-l lovește. 

Mânia lui Altan era sălbatică și necontrolată; el era un recipient 
ambulant pentru Phoenix. Nu avusese niciodată un cuvânt de spus în 
drumul său în căutarea răzbunării. Altan nu putea negocia cu zeul așa 
cum putea face Rin. 

Ea n-o luase razna, era convinsă. Era întreagă. Pierduse multe, da, 
dar își păstrase mintea întreagă. Își lua propriile decizii. Alesese să 
accepte Phoenixul. Alesese să-l lase să-i invadeze mintea. 

Cu toate astea, dacă voia să-și păstreze gândurile doar pentru ea, 
trebuia să nu se gândească la absolut nimic. Dacă voia un răgaz în care 
să nu simtă setea de sânge a Phoenixului, avea nevoie de pipă. 

Cugetă cu glas tare în beznă în timp ce trăgea în piept drogul acela 
grețos de dulce. 

Înăuntru, afară. Înăuntru, afară. 

„Am devenit ceva minunat’, își zise ea. „Am devenit ceva îngrozitor.” 

Oare acum era o zeiță sau un monstru? 

Poate niciuna. Poate ambele. 


Rin era ghemuită în pat când gemenii ajunseră în cele din urmă la 
bord. Ea știu că sosiseră abia când îi apărură neanunţațţi în ușa cabinei. 

— Deci ai reușit, spuse Chaghan. 

Rin se ridică în șezut. O prinseseră într-un moment mai rar, când 
era trează. Nu se mai atinsese de pipă de câteva ore, însă numai 
pentru că dormise. 

Qara se repezi înăuntru și o îmbrățișă. 

Fata acceptă îmbrăţișarea, cu ochii lărgiți de șoc. Qara fusese 
întotdeauna foarte reținută. Foarte distantă. Ridică stângaci brațul, 
încercând să se hotărască dacă s-o bată pe umăr. 

Însă femeia se trase înapoi la fel de brusc. 

— Eşti fierbinte, spuse ea. 

— Nu pot să scap, zise Rin. E cu mine. E tot timpul cu mine. 

Qara îi atinse ușor umerii și-i aruncă o privire înțelegătoare, 
compătimitoare. 

— Te-ai dus la templu. 

— Eu am făcut-o, zise Rin. Norul ăla de cenușă. Eu am fost. 

— Știu, îi răspunse Qara. Am simțit și noi. 

— Feylen, spuse Rin. Feylen e liber, a evadat, am încercat să-l oprim, 
dar... 

— Știm, spuse Chaghan. Am simţit și asta. Stătea rigid în pragul ușii 
și părea că-i rămăsese ceva în gât. Unde-i Altan? întrebă el în cele din 
urmă. 

Rin nu spuse nimic. Rămase pe loc, susținându-i privirea. 

Chaghan clipi și scoase un sunet ca de animal bătut. 

— Nu-i posibil, spuse el foarte încet. 

— E mort, zise Rin. Se simţea foarte obosită. Renunţă. S-a dus. 

— Dar aș fi simţit. L-aș fi simţit că se duce, insistă bărbatul. 

— Așa credem toţi, spuse ea sec. 

— Minţi. 

— De ce-aș minţi? Eram acolo. Am văzut când s-a-ntâmplat. 

Chaghan ieși furios din cabină și trânti ușa în urma lui. 

Qara cobori privirea spre Rin. În clipa aceea n-avea obișnuita ei 
expresie mânioasă. Părea doar tristă. 

— Tu înţelegi, spuse ea. 

Rin înțelegea prea bine. 


— Ce-aţi făcut? Ce s-a-ntâmplat? o întrebă în cele din urmă pe 
Qara. 

— Am câștigat războiul în nord, răspunse femeia, strângându-și 
mâinile în poală. Am urmat ordinele. 

Ultima operaţiune, disperată, a lui Altan implicase nu unul, ci două 
atacuri. În sud, o luase cu el pe Rin ca să deschidă Chuluu Korikh. lar 
în nord îi trimisese pe gemeni. 

Inundaseră fluviul Murui. Delta văzută de fată de pe tărâmul 
spiritului fusese Barajul celor Patru Defileuri, cel mai mare sistem de 
stăvilare care împiedica Muruiul să se reverse în cele patru provincii 
învecinate. Altan ordonase ruperea stăvilarelor, ca să devieze fluviul 
spre sud, într-un canal mai vechi, tăind ruta de aprovizionare a 
Federaţiei către sud. 

Era un plan aproape identic cu cel pe care-l propusese Rin la ora de 
Strategie în primul an la Academie. Își aducea aminte obiecțiile 
Venkăi. 

„Nu poți să distrugi pur și simplu un baraj așa. Durează ani de zile 
să-l reconstruiești. Nu se va inunda doar valea, ci și toată delta. E 
vorba despre foamete. Dizenterie.” 

Rin își strânse genunchii la piept. 

— Presupun că n-are rost să-ntreb dacă ați evacuat mai întâi satele. 

Qara râse fără să zâmbească. 

— Tu ai evacuat? 

Cuvintele acelea fură ca o palmă. Fata nu gândise în timp ce 
acționase. Se întâmplase. Fusese o decizie care i se impusese. Și 
fusese... și fusese... 

Începu să tremure. 

— Ce am făcut, Qara? 

Până acum nu pricepuse cu adevărat amploarea reală a faptelor ei 
atroce. Numărul de vieţi pierdute, enormitatea forței pe care o 
invocase... fusese un concept abstract, o imposibilitate ireală. 

Meritase? Era destul ca să plătească pentru Golyn Niis? Pentru 
Speer? 

Cum putea ea să compare vieţile pierdute? Un genocid împotriva 
altuia - cum se echilibrau în balanţa justiţiei? Și cine era Rin, să-și 
închipuie că putea să facă o asemenea comparaţie? 


O prinse pe Qara de încheietură. 

— Ce am făcut? 

— Ce am făcut și noi, zise Qara. Am câștigat un război. 

— Nu, am omorât... 

Rin se sufocă. Nu putea termina ce avea de spus. 

Însă femeia păru dintr-odată mânioasă. 

— Ce vrei de la mine? Vrei iertare? Nu-ţi pot oferi așa ceva. 

— Voiam doar... 

— Ai vrea să comparăm numărul morţilor? întrebă Qara tăios. Ai 
vrea să discutăm cine-i mai vinovat? Tu ai provocat o erupție și noi o 
inundație. Sate întregi, înecate într-o clipă. Făcute una cu pământul. 
Tu ai distrus inamicul. Noi am omorât nikara. 

Rin nu putea decât să se holbeze la ea. 

Qara își smulse brațul din strânsoare. 

— Nu te mai uita așa. Ne-am luat deciziile și am supravieţuit cu ţara 
neatinsă. Ceea ce merită, merită. 

— Dar am asasinat... 

— Am câștigat un război! strigă Qara. L-am răzbunat pe el, Rin. El 
nu mai este, dar l-am răzbunat. 

Fata nu răspunse și Qara o prinse de umeri, adâncindu-și degetele 
dureros în carnea ei. 

— Asta trebuie să-ți spui, rosti ea cu înverșunare. Trebuie să fii 
convinsă c-a fost necesar. C-a împiedicat ceva mai rău de-atât. Și, chiar 
dacă nu-i așa, e minciuna pe care o să ne-o tot spunem, începând de 
azi și în fiecare zi de-acum înainte. Ai luat o hotărâre. Nu mai poți face 
nimic acum. S-a terminat. 

Asta își spusese și Rin pe insulă. Asta își spusese când vorbise cu 
Kitay. 

Și mai târziu, în toiul nopţii, când nu va putea dormi din cauza 
coșmarurilor și va trebui să-și ia pipa, va face cum spusese Qara și-și 
va repeta întruna că ceea ce este săvârșit e bun săvârșit. Însă femeia 
greșea undeva. 

Nu se terminase. N-avea cum să se termine... pentru că trupele 
Federaţiei încă se aflau pe continent, împrăștiate prin tot sudul; 
pentru că Chaghan și Qara nu reușiseră să-i înece pe toţi soldaţii. Și 
acum nu mai aveau un conducător de care să asculte și nici cămine la 


care să se întoarcă, și din cauza asta erau disperaţi, imprevizibili și... 
periculoși. 

Și undeva pe continent se afla o împărăteasă care stătea pe un tron 
improvizat, refugiindu-se într-o nouă capitală de război, pentru că 
Sinegardul fusese distrus de un conflict inventat chiar de ea. Poate că 
deja aflase că insula-arc nu mai exista. Suferea că pierduse un aliat? 
Era ușurată că scăpase de un dușman? Poate că-și asumase deja o 
victorie pe care n-o plănuise; poate că o folosea ca să-și consolideze 
puterea. 

Mugen nu mai exista, însă dușmanii lui Cike se înmulțiseră. lar ei 
deveniseră acum luptători independenţi, care nu mai erau loiali 
coroanei ce-i trădase. 

Nimic nu se terminase. 


Până atunci Cike nu mai avusese parte de moartea unui comandant. 
Prin natura ocupaţiei lor, schimbarea la comandă era în mod inevitabil 
complicată. Foștii comandanţi fie înnebuniseră și trebuiseră târâți 
împotriva voinţei lor în Chuluu Korikh, fie fuseseră uciși în misiune și 
nu se mai întorseseră niciodată. 

Puţini muriseră cu asemenea măreție ca Altan Trengsin. 

Își luară rămas-bun la răsărit. Întreaga divizie se adună pe puntea 
din față, toți solemni în robele lor negre. Ritualul nu era o ceremonie 
nikara. Era o ceremonie speerană. 

Qara vorbi pentru toți. Conduse ea însăși ceremonialul, întrucât 
Prezicătorul Chaghan refuzase. Întrucât nu putuse. 

— Speeranii își incinerau morţii, zise ea. Credeau că trupurile lor 
sunt doar vremelnice. Din cenușă venim, în cenușă ne-ntoarcem. 
Pentru speerani, moartea nu era un final, ci doar o mare întâlnire. 
Altan ne-a părăsit ca să se ducă acasă. Altan s-a întors în Speer. 

Qara ridică braţele deasupra apei. Începu o incantaţie, nu în graiul 
speeranilor, ci în graiul ritmat al hinterlandezilor. Păsările ei se roteau 
deasupra într-un omagiu tăcut. lar vântul însuși păru să stea, 


legănatul valurilor se opri, de parcă universul încremenise de 
pierderea lui Altan. 

Cike stăteau aliniaţi în uniformele negre identice, privind-o fără 
cuvinte pe Qara. Braţele lui Ramsa erau încrucișate strâns peste 
pieptul lui îngust și umerii gârboviţi ca și cum s-ar fi strâns în el 
însuși. Baji îi puse în tăcere o mână pe umăr. 

Rin și Chaghan stăteau în spate, despărțiți de restul diviziei. 

Kitay nu se vedea nicăieri. 

— Ar trebui să fi avut cenușa lui, rosti Chaghan amar. 

— Cenușa lui este deja în mare, răspunse Rin. 

Chaghan se încruntă spre ea. Avea ochii roșii de durere, injectați. 
Pielea palidă era întinsă așa de tare peste pomeţii înalți, că arăta și mai 
scheletic decât de obicei. Părea să nu fi mâncat de zile întregi. Credeai 
că dintr-o clipă în alta ar putea fi luat de vânt. 

Rin se întrebă cât va mai trece până n-o va mai acuza în sinea lui 
pentru moartea lui Altan. 

— Presupun c-a dat tot ce a avut, zise Chaghan, arătând cu capul 
spre haosul cenușiu în care se transformase Federația Mugen. Trengsin 
și-a căpătat răzbunarea până la urmă. 

— Banu. 

Chaghan se crispă. 

— Explică. 

— Nu Mugen l-a trădat, zise ea. Nu Mugen l-a târât în muntele ăla. 
Nu Mugen a vândut Speerul, ci împărăteasa. 

— Su Daji? întrebă sceptic Chaghan. De ce? Ce-ar fi avut de 
câștigat? 

— Nu știu, dar am de gând să aflu. 

— Tenega, înjură Chaghan. Arăta ca și cum tocmai și-ar fi dat seama 
de ceva. Încrucișă braţele subțiri pe piept și mormăi în graiul lui: Dar e 
evident. 

— Ce? 

— Ai aruncat Hexagrama Năvodului, spuse el. Năvodul înseamnă 
capcane, trădări. Laţurile capturării voastre v-au fost întinse înainte. 
Probabil că a trimis Federaţiei un mesaj în clipa când lui Altan i-a 
intrat în cap să se ducă în muntele ăla blestemat. Este gata să meargă, 
dar urmele i se întretaie. Aţi fost tot timpul pioni în jocul altcuiva. 


— N-am fost pioni, ripostă Rin. Și nu te purta de parcă te-ai fi 
așteptat să se-ntâmple. În clipa aceea, simţi o izbucnire bruscă de furie 
- față de tonul profesoral al lui Chaghan, de cugetările lui 
retrospective, de parcă le văzuse pe toate, de parcă se așteptase la ce se 
întâmplase, de parcă știuse tot timpul mai multe decât Altan. 
Hexagramele tale sunt logice numai privind retrospectiv și nu dau 
niciun indiciu când le arunci. Hexagramele tale sunt al naibii de 
inutile. 

Chaghan se încordă. 

— Hexagramele mele nu sunt inutile. Eu văd forma lumii. Înţeleg 
natura schimbătoare a realității. Am citit nenumărate Hexagrame 
pentru comandanții Cike... 

Rin pufni. 

— Și în toate Hexagramele pe care le-ai citit pentru Altan, n-ai văzut 
niciodată că s-ar putea să moară? 

Spre surprinderea ei, bărbatul tresări. 

Știa că nu era corect să-i arunce acuzaţii când moartea lui Altan nu 
era din vina lui, dar avea nevoie să se descarce, avea nevoie să mai 
acuze și pe altcineva în afară de ea. 

Nu-l putea suporta pe Chaghan, cu aerul lui atotștiutor, care 
prevăzuse tragedia aceasta, pentru că nu o prevăzuse. Altan și cu ea se 
duseseră orbește în munte, iar el îi lăsase. 

— Ți-am spus, zise Chaghan, Hexagramele nu pot prezice viitorul. 
Sunt înfățișări ale lumii așa cum este ea, descrieri ale forțelor aflate în 
acțiune. Zeii Panteonului reprezintă șaizeci și patru de forțe 
fundamentale, iar Hexagramele reflectă mișcările lor ondulatorii. 

— Și niciuna dintre mișcările alea nu zicea: Nu vă duceți în muntele 
ăla, veţi fi omorâţi? 

— L-am avertizat, spuse încet bărbatul. 

— Ai fi putut încerca mai tare, rosti Rin amar, deși știa că era o 
acuzație nedreaptă pe care o spusese doar ca să-l rănească pe 
Chaghan. I-ai fi putut spune că va muri. 

— Toate Hexagramele lui Altan vorbeau despre moarte, zise 
Chaghan. Nu m-așteptam să se întâmple de data asta. 

Rin izbucni în râs. 

— N-ar trebui să fii Prezicător? Vezi vreodată ceva util? 


— Am văzut Golyn Niis, nu? se răsti el. 

Însă în clipa în care cuvintele îi ieșiră din gură se înecă, iar 
trăsăturile i se schimonosiră de durere. 

Rin nu spuse ce gândeau amândoi: poate că Altan n-ar fi murit, dacă 
nu s-ar fi dus la Golyn Niis. 

Regreta că nu rămăseseră în Khurdalain să ducă bătălia aceea până 
la capăt. Regreta că nu abandonaseră cu totul Imperiul și nu fugiseră 
înapoi la Castelul Nopţii, lăsând Federaţia să devasteze satele, iar ei 
așteptând în munţi să se termine violențele, în siguranţă, izolaţi și vii. 

Chaghan arăta atât de nefericit, încât furia lui Rin se risipi. Până la 
urmă, el încercase să-l oprească pe Altan. Nu reușise. Niciunul dintre 
ei n-ar fi reușit să-l întoarcă pe Altan din goana lui nebună spre 
moarte. 

Chaghan n-avusese cum să prezică viitorul lui Altan, pentru că 
viitorul nu era scris niciunde. Altan își făcuse alegerile; la Khurdalain, 
la Golyn Niis și în cele din urmă pe cheiul acela, și niciunul dintre ei 
nu l-ar fi putut opri. 

— Ar fi trebuit să-mi dau seama, zise bărbatul după un timp. Avem 
un dușman pe care-l iubim. 

— Ce? 

— Asta am citit în Hexagrama lui Altan. Cu luni de zile în urmă. 

— Se referă la împărăteasă, spuse ea. 

— Probabil, răspunse Chaghan și-și întoarse privirea către mare. 

Priviră în tăcere șoimii Qarei. Păsările zburau în cercuri largi, ca și 
cum erau călăuze, ca și cum puteau conduce un spirit către ceruri. 

Rin se gândi la parada aceea care avusese loc cu foarte multă vreme 
în urmă, la marionetele animalelor din Menajeria împăratului. La 
kirinul maiestuos, fiara nobilă cu cap de leu ce apărea în ceruri la 
moartea unui conducător măreț. 

Oare va apărea un kirin și pentru Altan? 

Merita el unul? 

Își dădu seama că nu putea răspunde la întrebare. 

— Împărăteasa ar trebui să fie ultima ta grijă, zise Chaghan după o 
vreme. Feylen devine tot mai puternic. Și a fost întotdeauna puternic. 
Aproape mai puternic decât Altan. 


Rin se gândi la norul de furtună pe care-l văzuse deasupra munților. 
La ochii aceia albaștri plini de răutate. 

— Ce vrea? 

— Cine știe? Zeul celor Patru Vânturi este una dintre cele mai 
nestatornice entități din Panteon. Toanele lui sunt cu totul 
imprevizibile. Azi e o briză blândă, iar mâine spulberă sate întregi. 
Scufundă corăbii și dărâmă orașe. Ar putea însemna sfârșitul țării 
asteia. 

Chaghan vorbea nepăsător, detașat, de parcă nu-i păsa dacă Nikanul 
ar fi fost distrus mâine. Rin se așteptase la acuzaţii și învinovățiri, însă 
nu auzise nimic de felul acela; doar detașare, de parcă pe hinterlandez 
nu-l mai interesau treburile Nikanului dacă Altan nu mai exista. Poate 
Că așa și era. 

— O să-l oprim, spuse Rin. 

Bărbatul ridică indiferent din umeri. 

— Succes. O să vă termine pe toţi. 

— Atunci, o să ne comanzi tu? 

EI clătină din cap. 

— Nu pot. Chiar și când am fost locotenentul lui Tyr, am știut că nu 
pot fi niciodată comandant. Am fost Prezicătorul lui Altan, dar n-am 
fost niciodată menit să fiu comandant. 

— De ce? 

— Un străin în fruntea celei mai letale divizii a Imperiului? Nu prea 
cred. Chaghan își încrucișă braţele la piept. Nu, Altan și-a numit 
succesorul înainte să plecăm spre Golyn Niis. 

Rin ridică brusc capul. Asta era ceva nou. 

— Cine? 

Chaghan o privi de parcă nu-i venea să creadă că-l întrebase asta. 

— Tu, spuse el, ca și cum era evident. 

Rin avu senzaţia că primise un pumn în plex. 

Altan o numise succesorul lui. Îi încredinţase moștenirea lui. 
Scrisese și semnase ordinul cu sânge înainte să fi plecat măcar din 
Khurdalain. 

— Sunt comandantul Cike, spuse ea și apoi trebui să repete 
cuvintele înainte să-și piardă înțelesul. 


Avea un statut echivalent cu generalii Căpeteniilor. Avea puterea să 
comande Cike așa cum voia. 

— Eu conduc Cike. 

Chaghan o privi pieziș, cu o expresie întunecată. 

— O să te dezlănţui în numele lui Altan, nu-i așa? 

— O să-i găsesc și o să-i omor pe toți cei care s-au făcut vinovaţi, 
spuse Rin. Nu mă poți opri. 

E] râse sec, tăios. 

— Nici n-am de gând. 

Îi întinse mâna. 

Rin o prinse, iar pământul acoperit de ape și cerul sufocat de cenușă 
fură martori la pactul dintre Prezicător și speerană. 

Ea și Chaghan ajunseseră la o înţelegere. Nu mai erau rivali, 
concurând pentru bunăvoința lui Altan. Erau aliați acum, legaţi de 
atrocitățile comune pe care le comiseseră. 

Aveau de ucis un zeu. De remodelat o lume. De alungat o 
împărăteasă. 

Erau legaţi de sângele pe care-l vărsaseră. Erau legaţi de suferinţă. 
Erau legaţi de ceea ce li se întâmplase. 

Nu. 

Fetei nu i se întâmplaseră toate astea. 

Noi nu vă obligăm să faceţi nimic, îi șoptise Phoenixul, și spusese 
adevărul. În ciuda puterii sale, Phoenixul n-o putuse sili pe Tearza să i 
se supună. Și n-ar fi putut-o sili pe Rin să se supună, pentru că ea 
acceptase din toată inima târgul. 

Jiang nu avea dreptate. Rin nu lucra cu forțe pe care nu le putea 
controla, pentru că zeii nu erau periculoși. Zeii nu deţineau deloc 
putere, decât cea pe care le-o oferea ea. Zeii puteau influența universul 
doar cu ajutorul unor oameni ca ea. Destinul nu-i fusese scris în stele 
sau în registrele Panteonului. Rin își luase deciziile singură și 
independent. Și deși le cerea ajutorul în luptă, zeii erau instrumentele 
ei de la început și până la sfârșit. 

Nu era victima destinului. Era ultima speerană, comandantul Cike și 
un șaman care chema zeii la ordin. 

Și avea să cheme zeii să facă lucruri îngrozitoare. 

Nick își vor găsi fericirea.) Discuţiile mele din timpul orelor de 
program cu dr. John Glavin au fost mereu o inspiraţie și mi-au oferit 
motivaţie. Vă mulțumesc tuturor că m-aţi încurajat să mă străduiesc 
mai mult și să scriu mai bine. 

Clasa mea Odyssey 2016 m-a chinuit de-a dreptul, fizic. Mi-e dor de 
voi toţi! Bob, mi-a fost foarte greu să stau de vorbă cu tine de când ai 
obținut atotputernicia. Le mulțumesc lui Binobos - Huw, Jae, Jake, 
Marlee, Greg, Becca, Caitilin -, pentru râsete, pentru toate cocteilurile 
margarita la reducere și pentru numeroasele vizionări ale Cercului de 
foc. Bennett: Uite! Cuvântul Scargon a ajuns în cele din urmă într-o 
carte, într-o bună zi, va fi spusă și povestea lui. PS. Te iubesc. 
Tomatele - Farah Naz, Linden, Pablo, Richard, Jeremy, Josh - sunt 
stelele mele strălucitoare, colacii mei de salvare și prietenii mei cei mai 
buni. Vă mulțumesc tuturor că mi-aţi fost alături. 

În cele din urmă, pentru mama și tata: vă iubesc foarte mult. Nu voi 
putea răsplăti niciodată sacrificiile pe care le-aţi făcut ca să-mi oferiţi 
viața pe care o am, dar pot încerca să vă fac mândri. Imigranţi, avem o 
treabă de făcut! 


PREMIILE COMPTON CROOK ȘI STABBY 


O putere mare e intotdeauna asociată cu un pericol mare. 
Diferența dintre omul măreț şi cel mediocru este că primul e dispus 
să-și asume riscuri, 


Ce legătură ar putea exista între o orfană de război, care nu-i nici fru- 
moasă și nici educată, şi Academia Militară de la Sinegard, cea mai 
prestigioasă instituţie din Imperiul Nikan? Lui Rin i s-a spus toată 
viaţa că ca nu merită mai mult decât i se oferă, iar o propunere de 
căsătorie ar fi un noroc neaşteptat. Însă ca este capabilă de orice pentru 
a intra la Academic, unde se transformă treptat, nu doar într-un soldat 
care va răspunde noii ameninţări de război, ci şi în practicanta unci 
arte de mult uitate. După ce îl cunoaște pe unicul supravieţuitor al 
celui mai înfiorător genocid, Rin descoperă că invocarea zeilor poate 
aduce cu sine consecinţe teribile... 


Am devenit ceva minunat, Îşi zise ca. Am devenit ceva îngrozitor. 
Oare acum cra o zeiţă sau un monstru? Poate niciuna. Poate ambele. 


www.editura-paladin.ro 

Notes 


[1] 
Veche unitate monetară chineză, echivalentă cu treizeci și opt de grame de 
argint (n. tr.). 


